B.P. HASDEU - V; ALECSANDAI É X 
i DAVILA - B. Crai ` 


REAN . i] 


EDITURA | 


ei 


| BUCUREȘTI ] 


B.P. HASDEU e VASILE ALECSANDRI 
AL. DAVILA e BARBU DELAVRANCEA 


DRAME ISTORICE 


Coperta colecției: Cristina COTERBIC 


Redactor: Ruxandra NITU 
Tehnoredactor: Adrian UTALE 


I.S.B.N. 973-570-192-8 


B.P. HASDEU VASILE ALECSANDRI 
AL. DAVILA BARBU DELAVRANCEA 


DRAME ISTORICE 


Ediţia a Il-a 


Antologie, cuvânt înainte, tabele cronologice 
biobibliografice, selecţie de referinţe critice, note și glosar 
de Eugen Blăjan 


ci 
BUCUREȘTI 


© Editura C.N.I. „Coresi“ S.A., 2001 


BOGDAN PETRICEICU HASDEU VASILE ALECSANDRI 
(1838-1907) (1821-1890) 


ALEXANDRU DAVILA BARBU DELAVRANCEA 
(1862-1929) (1858-1918) 


CUVÂNT ÎNAINTE 


„V-am dat un teatru, vi-l păziţi Cu el năravuri îndreptați, 
Ca un lăcaş de muze Dați amintiri la minte, 

Cu el curând veți fi vestiți Podoaba limbei noastre dați, 
Cu vești departe duse; În româneşti cuvinte!“ 


Iancu Văcărescu, 1819 


Începuturile teatrului românesc sunt datorate profundelor prefaceri care 
au avut loc în societatea noastră în primele trei decenii ale secolului 
al XIX-lea, un rol deosebit jucându-l în desfășurarea lor mişcarea 
revoluționară, naţională şi socială a lui Tudor Vladimirescu, crearea unor 
societăți culturale care, prin ideile şi atitudinea lor față de cultură, de istorie 
şi de viața socială, au constituit piatra de temelie a dezvoltării culturii 
noastre naţionale, pregătind calea ideilor Revoluției de la 1848 care aveau să 
pună, ele însele, bazele trainice ale unei literaturi naționale unitare. 

În acest context, un rol important l-a avut mişcarea teatrală, prin crearea 
de instituţii teatrale și dramaturgie, componente indisolubile ale acesteia. 

Astfel, sub îndrumarea unor cărturari care au îmbrățișat ideile 
iluminismului, au avut loc în Principatele Române primele manifestări 
teatrale: la 2 decembrie 1816, la Iași, avea loc prima reprezentaţie în limba 
română a pastoralei Mirtil şi Hloe de Gessner și Florian, tradusă şi 
prelucrată de Gheorghe Asachi, iar trei ani mai târziu, la București, în 
interpretarea elevilor de la „Sf. Sava“, sub conducerea dascălului 
transilvănean Gheorghe Lazăr, este prezentată în limba română piesa 
Hecuba de Euripide. Cu acest prilej, lancu Văcărescu a rostit versurile alese 
ca moto al cuvântului nostru şi care, alături de îndemnurile rostite de Mihail 
Kogălniceanu în Introducţiunea la primul număr al „Daciei literare“, din 
1840, au constituit punctele cardinale care vor călăuzi dezvoltarea pe mai 
departe a spectacolului și a creației dramaturgice româneşti, a însăși 
literaturii noastre inspirate din trecutul istoric al ţării, biciuind năravurile 
rele ale acesteia, promovând înaltele virtuți morale, oferind spectatorului şi 
lectorului, ca exemple, pe cele mai de seamă personalităţi, care, de-a lungul 

secolelor, s-au născut, au trăit şi au luptat pentru apărarea independenţei 
naționale, a tradițiilor şi spiritualității poporului nostru, pentru dezvoltarea 
vieții sociale şi culturale a acestuia. 

Înființareă în Muntenia a „Societății Filarmonice “, în 1833, de către lon 
Heliade-Rădulescu şi I. Câmpineanu, iar în Moldova, la lași, în 1836, a 
„Conservatorului  Filarmonic-Dramatic, de către Gheorghe Asachi, a 
constituit unul dintre factorii cei mai de seamă în realizarea unui repertoriu 
din ce în ce mai bogat, cuprinzând treptat, pe lângă piesele traduse din 
dramaturgia universală, şi piese scrise de autori români, dintre care 
menționăm pamfletele dramatice ale lui lordache Golescu, Comedia vremii 
sau Franţuzitele de Costache Facca, O bună educaţie de Costache Bălăcescu, 
Îngâmfata plăpumăreasă sau Cucoană sunt de Costache Caragiali, Baba 
Hârca de Matei Millo, Muza de la Burdujeni de C. Negruzzi, creații care 
criticuu cu asprime tarele morale ale societății, unele dintre acestea fiind 
înzestrate cu reale calități literare, și continuând cu Vasile Alecsandri, primul 
creator de seamă al dramaturgiei româneşti. O dată cu îmbogățirea 
repertoriului teatral, prin abordarea creațiilor dramaturgiei româneşti, s-a 
manifestat de către aceste societăți şi preocuparea pentru pregătirea 
actorilor, punându-se chiar bazele învățământului artistic în țara noastră. 

Apariția în 1840, la laşi, a „Daciei literare“, sub conducerea lui Mihail 
Kogălniceanu, s-a constituit, prin programul său, ca un factor de primă 
importanță în dezvoltarea literaturii noastre naționale, „comună pentru toți“, 
implicit a dramaturgiei. „Foaia noastră — precizează M. Kogălniceanu în 
introductiunea la primul număr al revistei — va fi un repertoriu general al 
literaturii româneşti, în carele, ca într-o oglindă, se vor vedea scriitorii 
moldoveni, munteni, ardeleni, bănăţeni, bucovineni, fiştecarele cu ideile sale, 
cu limba sa, cu chipul său“, subliniind mai departe că „istoria noastră are 
destule fapte eroice, frumoasele noastre tări sunt destul de pitorești şi poetice, 
pentru ca să putem găsi și la noi sujeturi de scris fără să avem pentru aceasta 
trebuința să ne împrumutăm de la alte naţii (...) Ca să avem arte și literatură 
națională trebuie ca ele să fie legate cu societatea, cu credinţele, cu 
obiceiurile, într-un cuvânt, cu istoria noastră.“ 

Inspirația din istoria şi viața poporului român, biciuirea moravurilor 
societății şi promovarea înaltelor calități ale poporului nostru, sporirea 
valorii estetice a operelor literare, toate acestea aveau să stea în atenţia 
marilor creatori ai literaturii noastre făcând să apară primele opere în proză 
şi poezie, ca și primele creații de seamă ale dramaturgiei românești: 
Farmazonul din Hârlău (1840), Iorgu de la Sadagura (1844), critici pline de 
sarcasm la adresa parvenitismului şi veleitarismului, cărora li s-au adăugat 
Chiriţele, aparținând primului dramaturg important al literaturii noastre, 
Vasile Alecsandri, căruia i-a urmat cel ce avea să fie, prin comediile sale, cel 
mai mare dramaturg din literatura română: lon Luca Caragiale. 

După ce, în prima jumătate a secolului al XIX-lea, apar cele dintâi drame 
istorice, încercări modeste, dintre care menționăm piesele Petru Rareş și 
Ștefan cel Mare ale lui Gheorghe Asachi, cărora li se adaugă în universul 

prozei nuvela Alexandru Lăpuşneanul de C. Negruzzi, a doua jumătate a 
aceluiaşi secol şi începutul secolului al XX-lea sunt perioadele în care, sub 
influența ideilor paşoptismului românesc, apar cele mai reprezentative drame 
istorice din literatura noastră, începând cu Răzvan şi Vidra, apărută în 1867 
cu titlul Răzvan-vodă, de Bogdan Petriceicu Hasdeu, și continuând, în 1879, 
cu Despot Vodă de Vasile Alecsandri. cu Vlaicu-vodă de Alexandru Davila, în 
1902, şi cu trilogia istorică a lui Delavrancea: Apus de soare (1909), Viforul 
(1910) şi Luceafărul (1910). 

Valoarea documentară şi literară a acestor creații le conferă primul loc 
în dramaturgia română clasică, inspirată din trecutul nostru istoric, atât în 
ceea ce priveşte forma sub care sunt reflectate momentele și personalitățile 
istorice evocate, cât și în ceea ce priveşte mijloacele artistice de înaltă ținută 
care le particularizează: portretizarea viguroasă şi complexă a personajelor 
istorice evocate, realismul cu care este prezentat peisajul social-politic 
al vremii, prin participarea tuturor reprezentanţilor societății medievale 
româneşti la desfăşurarea dramatică a acţiunii, bogăția lexicală a limbii 
folosite de eroii dramelor, versificarea bogată în elemente stilistice, folosirea 
cu măiestrie a arhaismelor şi regionalismelor. 

O sumară trecere în revistă a acestor două prime creații pe care le 
cuprinde antologia noastră se impune, urmând ca cititorii să aprofundeze 
analiza literară şi stilistică a acestora cu ajutorul selecţiilor de referinţe 
critice pe care editorul le pune la dispoziție, atât prin citate, cât şi prin 
bibliografiile selective consacrate studiilor şi articolelor scrise despre acestea 
de-a lungul vremii. 

Poema dramatică în 5 acte în versuri, Răzvan şi Vidra. a lui 
B. P. Hasdeu, oferă o imagine complexă și realistă a Moldovei din secolul al 
XVI-lea subliniind frământările şi contradicţiile societății feudalismului, lupta 
dintre boieri şi popor, dintre boieri şi domnul ţării, ura celor mulți şi oprimați 
împotriva ciocoilor, dragostea față de pământul strămoşesc şi de frumusețile 
acestuia. 

Răzvan şi Vidra, protagoniștii piesei, sunt personaje cu o viață 
sufletească profundă şi zbuciumată, stăpâniți de patimi zguduitoare, dar uniţi 
printr-o înverșunată şi neostoită dorință: dobândirea puterii şi măririi. 
Răzvan este un rob țigan eliberat și ajuns căpitan de haiduci, de care se 
îndrăgosteşte Vidra, nepoata marelui boier Moţoc, personaj care inaugu- 
rează galeria personajelor feminine din literatura noastră, propunându-şi ca 
țel suprem cucerirea și stăpânirea lumii. Urmându-și destinul, cei doi 
îndrăgostiți pornesc o aprigă şi necurmată luptă pentru a-și atinge țelul: 
puterea şi mărirea. 

„Nici un alt scriitor român — semnalează Mircea Eliade în introducerea 
la volumul Răzvan şi Vidra, Poezii şi Magnum Etymologicum, apărut sub 
îngrijirea sa, în 1944 — n-a cântat mai sincer și mai înfierbântat gloria, 
«setea de a merge înainte», «setea de a fi tot mai mare şi mai mare», ca 
Hasdeu în Răzvan și Vidra. Alături de dragoste, cealaltă pasiune dominantă 
în Răzvan este ambiția, iubirea gloriei, dar nu e vorba de o mediocră 

ascensiune socială, de parvenire în sensul modern al cuvântului, ci de dorința 
aprigă de a-și face drum în istorie, de credinţa în propriul său destin, în 
«Steaua» sa.“ 

Hustrarea pasiunilor dezlănțuite şi puternice, care zguduie viața 
sufletească a personajelor, cunoaşterea epocii și a psihologiei mulțimii, a 
mentalității acesteia, limba bogată în expresii autohtone, în proverbe, 
redarea unor obiceiuri și cântece populare, replicile pline de pitoresc sunt 
numai câteva dintre virtuțile acestei prime drame istorice valoroase din 
dramaturgia noastră clasică. 

Creată în versuri strălucitoare, pline de sevă romantică, dar nu 
întotdeauna deplin realizate, această dramă marchează începutul suitei de 
drame istorice care vor urma prin ceea ce a lăsat istoriei dramaturgiei 
noastre, inspirate de istoria poporului nostru, bardul de la Mircești, 
prozatorul, dramaturgul și marele îndrumător al vieţii noastre literare — 
Vasile Alecsandri. 

Folosind cronica lui Nicolae Costin, marele înaintaş al dramaturgiei 
noastre naționale creează legenda istorică în versuri, 5 acturi şi 2 tablouri, 
intitulată Despot Vodă, apărută pentru prima dată în 1879. Această dramă 
istorică redă într-un conflict dramatic puternic destinul unui fiu de pescar 
sărac, un aventurieri înzestrat cu inteligență deosebită, plăcut la vorbă şi 
stăpânit de mari ambiţii, care, printr-o bogată înlănțuire de intrigi, voiește 
să-l înlăture de la tronul Moldovei pe Alexandru Lăpușneanu, ascensiunea 
acestuia sfârșindu-se însă prin înjunghierea sa de către nebunul Ciubăr — 
„sublimul nebun, un fel de duh al pământului şi răzbunător al tradiției“. 
„Astfel, Despot Vodă — după cum afirma G. Călinescu — devine tragedia nu 
prea adâncă însă bine studiată a omului de acțiune din afară, în luptă cu un 
factor puternic şi impenetrabil, cu obiceiul ţării. “ 

Înzestrată cu o suită bogată de personaje, reprezentând diferitele straturi 
ale societății Moldovei secolului al XVI-lea, oameni cu dragoste de neam şi 
țară sau potrivnici, în rândul cărora Despot apare ca un „erou excepțional 
prin pregnanţa trăsăturilor sale dominante: frumos, inteligent, abil, cabotin, 
superior, în stare să cucerească și să deruteze, să inducă în eroare pe cei din 
jur. Ambiguitatea structurii sale, amestec de intenţii şi proiecte mărețe, pe 
care le trece în primul plan spre a masca substanța caracterului, constând în 
voluptatea puterii sale este exprimată în replici sau monologuri, adesea 
remarcabile, o dată prezentându-le smerit, culme a ipocriziei, pentru că era 
un ambițios şi un orgolios, la curtea lui Lăpuşneanu, reuşind să cucerească 
indulgența Doamnei Ruxandra, nu şi a cunoscătorului de oameni, 
Lăpușneanu, după cum îl caracterizează Pompiliu Marcea în prefața la 
volumul Teatru de Vasile Alecsandri, apărută în 1984 la Editura lon 
Creangă. 

Deghizarea, amestecul comicului cu tragicul, antiteza dragoste-răz- 
bunare, sentimente care stăpânesc pe unele dintre personaje, cugetările 
asupra deșertăciunii gloriei pământești, asupra onoarei, toate acestea 
reprezintă procedee proprii romantismului francez, pe care le întâlnim 

îndeosebi în creația dramatică a lui Victor Hugo, sub influența căreia își 
concepe şi structurează substanța legendei sale istorice, după cum 
demonstrează E. Lovinescu, în studiul care prefațează volumul Despot Vodă, 
Legendă istorică de V. Alecsandri, apărut la Editura „Ancora“, în colecția 
„Biblioteca clasicilor români“. 

„În scrierea mea — afirmă V. Alecsandri într-o scrisoare adresată 
prințului A. Cantacuzin în 1 dec. 1879, referindu-se la Despot Vodă —, am 
căutat a călca pe urma adevărului istoric; am pus pe scenă personagii 
contemporane lui Despot, păstrând fiecăruia caracterul său deosebit. 
Singurele figuri create de mine sunt acelea a lui Ciubăr Vodă şi a fetei lui 
Moloc, Ana, căci am avut nevoie de dânsele pentru țesătura intrigii acestei 
drame. 

Mi-a plăcut însă a atribui lui Despot ideile ce fiecare om de arme trebuia 
să aibă în părțile apusului, pe timpul lui Carol Quintul și a lui Papa Pavel, 
adică ideea de a face parte dintr-o cruciadă menită să elibereze creștinătatea 
de sub jugul otoman. În el m-am încercat a prezenta nu un simplu râvnitor la 
putere, ci un ambițios îndemnat de un țel măreț la început, însă zdrobit de 
fatalitate, nimicit în aspirările lui printr-un concurs de împrejurări 
neprevăzute, şi rătăcit prin ameţeala înaltei trepte sociale la care a ajuns. 

E lesne a aluneca pe povârnișul ce duce de la tron la tiranie, când omul 
nu știe a se stăpâni pe sine și când el nu poate a sta neclintit și răbdător în 
prezenţa piedicilor ce se ridică şi nămolesc calea voinţei lui. “ 


Primul deceniu al secolului al XX-lea este marcat în dramaturgia noastră 
istorică de apariția unor noi şi valoroase creaţii, continuând astfel drumul 
ascendent al acesteia început cu cele mai importante opere ale genului — 
Răzvan şi Vidra de B.P. Hasdeu și Despot Vodă de V. Alecsandri, este vorba 
de drama în 5 acte, în versuri, Vlaicu-vodă de Al. Davila, apărută în 1902, şi 
de prima parte a trilogiei lui Delavrancea, poemul dramatic Apus de Soare, 
apărut în 1909 şi distins pentru calitățile sale deosebite cu Premiul 
„Năsturel“ de către Academia Română. 

Dedicată luptei pentru apărarea independenţei naționale și a spiritua- 
lității tradiționale românești, drama istorică Vlaicu-vodă de Alexandru 
Davila prezintă cititorului și, respectiv, spectatorului acestei reprezentative 
creații a dramaturgiei noastre, vremea lui Vlaicu-vodă, în timpul domniei 
căruia (1364-1374) Tara Românească trece printr-o perioadă în care 
eforturile voievodului de a consolida autoritatea statală se izbesc puternic de 
tendinţele de cucerire ale Imperiului Otoman și ale Ungariei. Lupta lui Vlaicu 
împotriva mamei sale vitrege, Doamna Clara, catolică și înverșunată 
susținătoare a ocupației străine, şi a celor care i se alătură ei, desfășurată 
într-o impresionantă suită de momente de un dramatism puternic, condusă cu 
înțelepciune, îndrăzneală şi curaj, va birui tot ceea ce se întreprinde de către 
dușmanii ţării şi ai credinţei strămoşeşti, doamna Clara va fi înlăturată 
împreună cu acoliții săi, țara fiind salvată de la înrobire. 


Înzestrat cu remarcabile însuşiri, Vlaicu-vodă este un erou cu o viață 
sufletească bogată, cu un caracter puternic care-l va ajuta în ceea ce 
întreprinde în folosul poporului al cărui domn şi slujitor este. 

Sintetizând observațiile critice asupra ultimelor două opere dramatice 
cuprinse în această antologie, subliniem, în cazul lui Vlaicu-vodă, 
remarcabila construcție dramatică cu o intensitate deosebită a vieţii scenice, 
realizarea unor puternice  fizionomii ale  eticului și  psihologicului 
personajelor, limba bogată și plină de prospețime alcătuind tirade patetice 
firești, realizate cu o deplină artă a compoziției; iar în ceea ce privește 
poemul dramatic Apus de soare, evidențiem ilustrarea pe un fond poetic 
fabulos atât a personajului principal, cât şi a atmosferei care domină poemul, 
fina observare a sufletului omenesc întruchipată în fraze sacadate, în simetrii 
verbale, cuvintele rostogolindu-se ca apele într-o cascadă şi, în sfârşit, 
retorismul, grandoarea și teatralitatea, elemente care-i conferă poemului un 
loc aparte în dramaturgia noastră. 

Prin Apus de soare, prima parte a trilogiei, care cuprinde şi piesele 
Viforul și Luceafărul, consacrată de Delavrancea istoriei Moldovei medievale 
de la începutul secolului al XVI-lea, dramaturgia noastră se îmbogățește cu 
un poem dramatic dominat de un profund şi dramatic lirism, închinat unuia 
dintre cei mai de seamă domnitori ai istoriei neamului nostru: Ștefan cel 
Mare, remarcabilă personificare a celor mai înalte virtuți ale poporului. 
„Deşi prezentat în amurgul glorioasei sale domnii, cu trupul măcinat de 
suferință, Ștefan cel Mare dobândeşte, prin voința lui imensă, prin fermitatea 
cu care şi-o impune, dimensiunea eroului baladesc. După ce-și domină 
conflictul interior — provocat de limitele condiției sale biologice, de boala sa, 
care-l împiedică să mai poată transpune în fapte temerarele sale gânduri, el 
înfrânge pe boierii doritori să înlăture autoritatea centralizată, înscăunându-l 
ca domn pe fiul său Bogdan. Meritoriu pentru arta dramatică a lui 
Delavrancea — scrie mai departe Constantin Măciucă în prefața sa la 
Antologia de dramaturgie românească, intitulată Vlaicu Vodă şi apărută în 2 
volume la Editura lon Creangă în 1973, cel de-al doilea volum cuprinzând și 
poemul dramatic Apus de soare — este faptul că latura eroică a lui Ștefan cel 
Mare nu acoperă, ci dezvăluie bogat, nuanțat, latura lui umană, conferind 
personajului o autenticitate incontestabilă. “ 

Dramaturgia istorică românească a înregistrat de-a lungul secolului 
al XX-lea, începând cu cel de-al doilea deceniu, creații inspirate din viata 
unora dintre cele mai de seamă personalităţi şi evenimente ale istoriei 
noastre naționale. Pentru calitățile deosebite literare, pentru forța cu care au 
evocat vremile şi oamenii cărora le-au fost consacrate, menţionăm dramele 
istorice Letopiseţi de Mihail Sorbul, inspirată din viața unuia dintre cei mai 
tragici domni ai Țării Moldovei — loan Vodă cel Cumplit, Ringala de Victor 
Eftimiu, piesă al cărui personaj principal este Ringala, soția lui Alexandru cel 
Bun, piesa Se face ziuă a lui Zaharia Bârsan, care evocă răscoala lui Horia, 
Cloşca şi Crișan, de la 1784, dramele istorice Tudor Vladimirescu și Un 

domn pribeag de Nicolae lorga și drama Avram lancu, închinată de Lucian 
Blaga marelui erou al revoluţiei transilvane de la 1848. 

Trebuie menţionat că în perioada la care ne referim, dramaturgii români 
şi-au diversificat aria tematică a creaţiilor lor — comedii, drame şi tragedii —, 
nu puține dintre acestea afirmându-se ca prezențe deosebite în istoria 
dramaturgiei noastre. Piese ca Gaiţele de Al. Kirițescu, Patima roşie de 
Mihail Sorbu, Titanic Vals de Tudor Mușatescu, Tache lanche şi Cadâr de 
Victor loan Popa, Omul care a văzut moartea de Victor Eftimiu, Domnișoara 
Nastasia de George Mihail Zamfirescu, Omul cu mârțoaga de George Ciprian, 
Jocul ielelor și Suflete tari de Camil Petrescu, Jocul de-a vacanţa și Steaua 
fără nume de Mihail Sebastian reprezintă creații, inspirate din viața societății 
românești, de o valoare literară deosebită, continuând să fie retipărite și 
reprezentate pe scenele teatrelor de la noi şi nu numai. 

După cel de-al doilea război mondial, dramaturgia istorică românească 
înregistrează un număr destul de însemnat de creaţii purtând în marea lor 
majoritate amprenta orientărilor ideologice şi culturale specifice regimului 
totalitar comunist, care a subjugat viaţa spirituală a poporului nostru. Dintre 
aceste creații inspirate din trecutul istoric al țării noastre amintim piesele de 
teatru Petru Rareş de Horia Lovinescu, Bălcescu de Camil Petrescu, Steaua 
zimbrului de Valeriu Anania, Răceala și A treia țeapă de Marin Sorescu, 
Săptămâna patimilor și Viteazul de Paul Anghel, evocări dramatice închinate 
lui Ștefan cel Mare şi, respectiv, lui Mihai Viteazul. 

Propunându-şi, asemenea celorlalte cărți apărute în Colecţia „Scriitori 
clasici“, să pună la dispoziția celor ce studiază istoria literaturii române cele 
mai reprezentative creaţii ale acesteia, prezenta antologie a dramaturgiei 
noastre istorice oferă, spre lectură şi studiu, elevilor şi studenţilor, patru 
dintre cele mai valoroase creații: Răzvan şi Vidra, poemă dramatică în cinci 
cânturi, de B.P. Hasdeu, Despot Vodă. legendă istorică în versuri, 5 acturi şi 
2 tablouri, de Vasile Alecsandri, Vlaicu-vodă, dramă în 5 acte, în versuri, de 
Alexandru Davila, şi Apus de soare, poem dramatic în 4 acte, de Barbu 
Delavrancea. 

Textele pieselor antologate de noi au fost stabilite pe baza confruntării 
celor mai reprezentative ediții apărute după cel de-al doilea război mondial 
cu ediții de bază apărute până în 1944, inclusiv, introducându-se astfel 
pasajele care au fost eliminate din texte de către cenzură. 

Analiza atentă şi profundă a trăsăturilor caracteristice, a valorii artistice 
şi a importanței pe care aceste opere dramatice le au în contextul 
dramaturgiei noastre este oferită celor care își propun să le studieze în 
capitolele speciale de Referinţe critice, selectate de noi din studii şi articole 
apărute de-a lungul vremii în lucrări monografice, în istorii ale literaturii 
române sau în publicaţii periodice, aparținând unor personalități marcante 
ale criticii şi istoriei noastre literare, dintre care amintim pe Nicolae lorga, 
Al. Davila, G. Călinescu, E. Lovinescu, Pompiliu Constantinescu, Serban 
Cioculescu, Perpessicius, Mircea Eliade, Ovidiu Papadima, Al. Piru, 
Constantin Ciopraga, lon Rotaru, George Munteanu, Liviu Rebreanu, Victor 

Eftimiu, Tudor Arghezi, Cella Delavrancea, Tudor Vianu, Emilia Șt. 
Milicescu, Al. Săndulescu şi Dumitru Micu. Aceste aprecieri critice oferă 
cititorilor posibilități deosebite de aprofundare a studiului consacrat 
autorilor cuprinși în antologie. 

Referințele critice sunt însoțite de bibliografii selective cuprinzând, de 
asemenea, studii şi articole apărute în volume sau în publicații periodice. 

Au fost păstrate toate notele aparținând scriitorilor, adăugând acestora 
note pe care le-am considerat necesare îmbogățirii cunoștințelor unora dintre 
cititori, care sunt numerotate între paranteze la subsolul paginii. 

Volumul se încheie cu un glosar al arhaismelor și al regionalismelor mai 
putin cunoscute. 


Eugen Blăjan 


B.P. HASDEU 
(1838-1904) 


TABEL CRONOLOGIC BIOBIBLIOGRAFIC 


1838 


1848 
1850 


1852 


26 lebruuric, s-a născut Bogdan (Tadeu) Petriceicu Hasdeu, 
în comuna Cristinești, judeţul Hotin, ca fiul al lui Alexandru 
Hasdeu şi al Elisabetei, născută Daucş. Familia Hasdeilor 
descindea din aceea a voievodului Ştefan Petriceicu. Ale- 
xandru, născut în anul 1811, a făcut studii de drept la 
universități din Polonia, avea înclinații deosebite pentru 
limbi străine, clasice şi moderne, înclinații moștenite şi de 
fiul său, Bogdan. 

Bogdan rămâne orfan de mamă. 


Alexandru Hasdeu revine din Polonia în Basarabia; cei doi 
fii ai săi, Bogdan şi Nicolae, urmează cursurile liceului 
regional din Chișinău. 

Începuturile literare ale lui Bogdan: o odă, în limba rusă, 
scrisă cu prilejul împlinirii a 25 de ani de domnie a ţarului 
Nicolae l, tradusă în româneşte de d-na E. Dvoicenco şi 
publicată în cartea acesteia, Începuturile literare ale lui 
B.P. Hasdeu. 


Bogdan se înscrie la universitatea din Harkov. În timpul 
anilor de studiu scrie, în limbile rusă și franceză, schiţe şi 
lucrări privind istoria românilor și cea universală, lucrări 
filosofice şi de astronomie; scne poeme, în limba rusă, 
inspirate din poezia populară. 

1854 


Părăsește Chișinăul intrând în armată, timp în care, sub 
îndrumarea tatălui său, îşi continuă studiile, urmând chiar și 
cursurile universitare la Harkov. 


1857-1858 - Bogdan trece Prutul, în Moldova, stabilindu-se la Iași. În 


1862 

primăvară, e numil judecător la Cahul, iar la sfârşitul anului 
este destituit din funcţie la ordinul lui Nicolae Vogoride; în 
decembrie apare, la laşi, revista „România“; aceasta, după 
patru numere, schimbându-și titlul în „România. Revista 
hebdomadară sub redacţiunea d-lui Bogdan Petriceiko- 
Hăjdău“, din care apar doar patru numere. 

Hasdeu tipăreşte cu caractere semicirilice „Foaia de istorie 
română“, în acelaşi an este numit profesor de istorie, 
geografie şi statistică la Școala Reală din laşi, fiind numit în 
acelaşi an şi custode al Bibliotecii naţionale din localitate. 


Apare o nouă revistă, „Foaie de istorie şi literatură“, a cărei 
editare încetează în luna iulie a aceluiași an. 


Publică studii şi articole în revistele din Moldova; din iulie 
până în septembrie pleacă în Polonia, într-o misiune 
ştiinţifică, prilej cu care cercetează arhivele transcrise în 
documente privind istoria românilor, contribuind astfel la 
dezvoltarea istoriografiei româneşti. În același an înfiinţează 
cu mari dificultăţi un „Institut privat de educaţiune“ pentru 
elevi. 


Îşi reia posturile de profesor şi, respectiv, de bibliotecar la 
Universitatea ieșeană. Având existenţa asigurată, Hasdeu 
tipăreşte o nouă revistă, „Moldova“, care de la volumul 
al II-lea îşi schimbă titlul în „Lumina', aceasta devenind cea 
mai de seamă publicaţie periodică realizată de Hasdeu până 
în acel timp. Tipărilă cu litere latine şi redactată în cea mai 
mare parte de Hasdeu, revista cuprinde poezii, proză, teatru, 
articole și documentare istorice, cronici şi biografii ale unor 
personalităţi istorice. Aici apare nuvela Duduca Mamuca, 
care, din cauza „frivolităţilor“ pe care le cuprindea, la 
recomandarea „Comitetului de inspecţiune a școalelor din 
România de dincoace de Milcov“, îi va aduce destituirea, la 
20 mai, din postul de profesor şi darea lui în judecată; 
instanţa, după o pledoarie strălucită a inculpatului Hasdeu, îl 
achită. 


1863 


1864 


1865 


1866 


1867 


1868 


Este numit de domnitorul Alexandru loan Cuza membru în 
Comisiunea moșiilor mănăstirești, post în care rămâne puțin 
timp. În noiembrie, tipăreşte la Bucureşti revista „Aghiuţă“, 
săptămânal satiric în care Hasdeu atacă vehement pe 
adversarii săi politici prin versuri satirice, foarte ironice; 
revista încetează să apară la ordinul lui Mihail Kogălni- 
ceanu, unul dintre adversarii lui Hasdeu. 


Hasdeu își continuă cu perseverenţă studiile în domeniul 
istoriei, precum și activitatea literară, apărând în această 
perioadă volumele: Filozofia portretului lui Vlad Țepeș, 
Luca Stroici, părintele filologiei române şi o nouă versiune 
a Duducăi Mamuca, nuvela Micuța. Editează publicaţia 
„Arhiva istorică“ în numerele căreia apar multe şi deosebit 
de importante documente şi studii istorice. 


Hasdeu conferenţiază la Ateneul Român, abordând o 
problematică istorică, socială şi literară foarte variată. La 
10 iunie se căsătorește cu lulia Faliciu, descendentă a unei 
familii de moţi din Roșia Montană, lulia fiind de-a lungul 
anilor un înverșunat susținător și stimulent pentru activitatea 
soţului său. 

Scrie dramele istonce Răzvan și Vidra şi Domnița 
Ruxandra, precum şi biografia romanţală, dar cntică, a 
domnitorului Joan Vodă cel Cumplit. 


Apare, din februarie până-n iunie, revista „Satyrul“, Hasdeu 
continuându-și astfel polemica, satira şi invectivele la adresa 
adversarilor săi. 

În toamna aceluiași an i se reprezintă, la Teatrul Naţional 
din București, drama Domnița Ruxandra. 


La 10 februarie, pe scena teatrului Bassel — condus de 
Mihail Pascaly — are loc premiera dramei istorice Răzvan și 
Vidra. 

Întreprinde călătorii în Transilvania şi Basarabia, la sfârşitul 
anului, fiind ales deputat. 

Hasdeu este prezent în viaţa politică a țării atât în parlament, 
cât şi prin articolele sale politice publicate în ziarul „Ro- 
mânul“. Călătorește în Ungaria, Serbia, Austria, Boemia, 

1869 


1871 


1872 


1873 


1874 

Bavaria și Franța îmbogățindu-şi studiile privind istoria 
universală. 
În acelaşi an este ales preşedinte al societății „Româ- 
nismul“, prezență deosebită în viața societății româneşti din 
acea vreme. 


Apare, sub conducerea lui Hasdeu, ziarul „Traian“, care îşi 
va schimba în scurt timp titlul în „Columna lui Traian“, 
publicaţie care cuprinde cele mai de seamă articole şi studii 
politice ale remarcabilului şi temutului om politic; netolerat 
de guvern datorită atitudinii sale critice, Hasdeu este arestat 
pentru câteva zile, în strânsă legătură cu un complot 
organizat de Candiano-Popescu. 

La 2 noiembrie se naşte lulia, singurul copil al scriitorului, 
al cărei naş este lon C. Brătianu. 


În toamnă, Hasdeu începe să publice în „Columna lui 
Traian“ un amplu studiu intitulat Vladislav Basarab, care va 
apărea în aceeaşi publicaţie între anii 1871-1873 cu titlul 
Istoria critică a românilor, primul volum al acestei ample şi 
valoroase lucrări va apărea în 1873. 

Din acest an Hasdeu renunţă la activitatea sa politică, consa- 
crându-și cercetările studiilor istorice, iar „Columna lui Tra- 
ian“ devine din decembrie revistă științifică. 

La 9 noiembrie trece pragul vieţii Alexandru Hasdeu. Fiul, 
recunoscut ca personalitate de prim rang a istoriogra- 
fiei noastre, îşi continuă cercetările în acest domeniu, 
rezultatele acestora sunt cuprinse în Istoria critică a 
românilor, volumul al II-lea, care va apărea la începutul 
anului 1874. 


Hasdeu este decorat cu „Marea medalie de aur pentru istoria 


naţională“ de domnitorul Carol. 


Întreprinde o călătorie în Transilvania, în timpul căreia 
cercetează şi transcrie documente istorice. Este preocupat, 
în această perioadă, de domeniul filologiei, care va deţine 
primul loc în activitatea sa, fiind numit profesor de filologie 
comparată; prelegerile sale sunt cuprinse în lucrarea 
Principii de filologie comparată, apărută în 1875. 


1876 


1877 


Prelegerile sale sunt suspendate până în mai, din ordinul lui 
Titu Maiorescu, ministru al Instrucţiei Publice. 

Apar ample și remarcabile studii filologice în „Columna lui 
Traian“; este tradus, în limba franceză, primul volum al 
Istoriei critice a românilor. 


Hasdeu este ales membru al Academiei Române; în anul 
următor este trimis ca reprezentant al României la al IV-lea 
Congres al orientaliştilor de la Florenţa. 


1878-1881 — Este perioada în care apar cele trei volume ale Cuven- 


1882 


telor den bătrâni, remarcabilă contribuţie la dezvoltarea 
filologiei şi lingvisticii româneşti. În 1880 este distins de 
Academia Română cu premiul „lon Heliade Rădulescu“ 
pentru primele două volume din celebrul său studiu. În 1881 
soția şi fiica lui Hasdeu pleacă la Paris, unde Iulia îşi va 
continua şi desăvârși studiile, înregistrând uimitoare 
rezultate. 


Reapare „Columna lui Traian“ cu un conţinut în 
exclusivitate filologic şi lingvistic — Hasdeu este prezent cu 
o suită de monografii adunate în următorul an în volumul 
Din istoria limbii române. 


Rosteşte un remarcabil discurs la dezvelirea monumentului 
lui Jules Michelet, de la Paris, discurs apărut în presa 
franceză şi foarte apreciat. 


Hasdeu este ales deputat la Craiova. Este perioada în care, 
din însărcinarea Academiei Române, Hasdeu lucrează la 
Magnum Etymologicum Romaniae, dicţionar de o valoare 
remarcabilă şi de vastă întindere, din care, între 1886 şi 
1893, apar trei volume, ultimul volum ajungând până la 
cuvântul bărbat. Al patrulea volum al acestei monumentale 
lucrări, apărut în 1898, cuprinde doar introducerea în care 
Hasdeu îl prezintă pe voievodul muntean Negru Vodă. 


1888-1890 — Iulia, fiica lui Hasdeu, se îmbolnăvește de plămâni la 


Paris, şi, după o scurtă şedere la Montreux, este adusă în 
țară, la Mănăstirea Agapia, La 17 septembrie 1888 lulia se 
stinge din viață, eveniment care va marca pentru totdeauna 
viaţa tatălui său, preocupările ştiinţifice ale acestuia trecând 
pe un plan secund, Hasdeu reuşind, răvășit de durere, să 

ducă la sfârșit doar o parte dintre lucrările pe care se 
angajase [aţă de Academia Română să le încheie. 


1891-1892 — În 1891 publică în „Revista nouă“ o suită de studii 
spiriliste, pe care în anul următor le va edita în volumul Sic 
cogito. În aceeaşi perioadă conferenţiază la Ateneul Român, 
susținând teme mult apreciate de auditoriu. 


1893 - Începe construirea castelului de la Câmpina, care va fi 
terminat în 1896, unde Hasdeu se retrage, părăsindu-l doar 
pentru a ţine cursurile la Universitatea din București. 


1899 — Părăsește postul de la Arhivele Statului, iar în anul următor 
îşi încheie, pensionându-se, activitatea didactică univer- 
sitară. 

1902 - La 2 iulie moare soţia sa, lulia. Ultima sa prezenţă în 


publicaţii este prefaţa-scrisoare la volumul Studii al lui 
N.I. Apostolescu. „Magul de la Câmpina“, cum a fost numit 
de cei care l-au cunoscut, îşi petrece timpul în atmosfera 
apăsătoare, încărcată de amintiri și profunde meditații, 
celebrând „şedinţele spiritiste“ de-a lungul cărora se 
întâlnește cu spiritele celor două fiinţe dragi lui, lulia, fiica, 
şi lulia, soția. 

1907 - La 25 august, retras din lume asemenea unui pustnic, 
Bogdan Petriceicu Hasdeu trece în lumea umbrelor la 
Câmpina, pentru marea întâlnire cu cele două lulii, atât de 
dragi inimii lui. Trupul său neînsuflețit va fi înmormântat la 
27 august în cavoul familiei din Cimitirul Şerban-Vodă 
(Bellu), unde se odihneşte alături de fiica şi soţia lui. 


EDIŢII POSTUME 


Cărți poporane — Studiu introductiv şinote de Petre Haneș. 
Bucureşti, 1935; 


Scrieri literare, morale şi politice — Ediţie critică cu note, variante, 
bibliografie și studiu introductiv. Fundaţia pentru literatură 
şi artă, 1937, 2 vol.; 


18 


Cuvente den bătrâni — Texte alese cu o introducere şi note de 
J. Byck. Cultura naţională, 1937; 


Răzvan şi Vidra, Poemă dramatică în cinci acte — Ediţie îngrijită de 
lon Pillat. Editura Cartea Românească, 1940; 


Cuvente den bătrâni — Ediţie îngrijită de D. Murărașu. Editura Cartea 
Românească, 1946; 

Răzvan şi Vidra, Poezii, Magnum Etymologicum — Ediţie îngrijită 
şi introducere de Mircea Eliade. Editura Cugetarea Delalras, 
colecţia Scriitori clasici români cu comentarii, 1944; 

Pagini alese — Editura de stat pentru literatură şi artă, col. Biblioteca 
pentru toţi, 1953; 


Scrieri literare — Ediţie îngrijită, note şi prefață de Nicolae Sorin. 
Editura Tineretului, col. Biblioteca școlarului, 1959; ed. 
a Il-a, 1963; ed. a Il-a, 1965; 


Scrieri literare — Prefaţă și note asupra ediţiei. Editura de stat pentru 
literatură şi artă, col. Biblioteca pentru toți, nr. 41—42, 
1960-1961; 


Articole şi studii literare- Preiaţă, texte alese și îngrijite de 
Constantin Măciucă. Editura pentru literatură, col. Mica 
bibliotecă critică, 1961; 

Scrieri alese — Ediţie îngrijită de J. Byck, cu un studiu introductiv de 
George Munteanu. Editura pentru literatură, 1968; 


Etymologicum Magnum Romaniae — Ediţie îngrijită de Andrei Rusu. 
Studiu introductiv de Paul Cornea. Editura Minerva, col. 
Biblioteca pentru toţi nr. 554-555, 1970; 


Răzvan şi Vidra, poemă dramatică în 5 cânturi — Posilaţă de 
Constantin Măciucă. Editura Minerva, seria Arcade, 1975; 


Vlaicu-vodă. Antologie de dramaturgie românească — Ediţie, 
prefață și note finale de Constantin Măciucă. Editura lon 
Creangă, col. Biblioteca şcolarului, 1973, 2 vol. (volumul I 
cuprinde și Răzvan şi Vidra); 


Etymologicum Magnum  Romaniae — Ediţie îngrijită și sudiu 
introductiv de George Brâncuşi. Editura Minerva, 1972, 
vol. I; 1974, vol. II; 1975, vol. III; 

Sarcasm şi ideal, versuri și proză — Antologie, postfață și bibliografie 
de Mircea Zaciu. Editura Minerva, seria Arcade, 1975; 

Ioan Vodă cel Cumplit — Posiiaţă şi bibliografie de Doina Curticăpeanu. 
Editura Minerva, seria Arcade, 1978; 

Dramaturgia istorică românească — Ediţie îngrijită, prefaţă, crono- 
logie și note de lon Nistor. Editura Albatros, col. Lyceum, 
1981, 2 vol. (volumul I cuprinde și Răzvan şi Vidra). 


B.P. HASDEU 


RĂZVAN ȘI VIDRA 


Poemă dramatică în cinci cânturi 


„Mărirea deşartă și iubirea 
de arginţi. acestea sunt 
neşte neputințe iuți ale 

sufletului...” 
MITROP. TEOFIL, 
Cazania, 1644 


DEDICAȚIUNE 


Soţiei mele 
lulia Petriceicu- Hasdeu 


Cumplita sărăcie ş-invidia vicleană 

__ Danţau în jurul meu: 

În inimă durere, şi-o lacrimă pe geană, 
Şi-n piept suspinul greu! 


Tu, însă, cu o lampă rămusă mângâiere 
Când fuclele s-au stâns, 

Cu-o rază de iubire sorbeai acea durere, 
Secui amarul plâns! 


Suspinul singur numai îmi stu mereu în cale: 
Oftam făr' să voiesc, 

Ca umbrele, ce-n fața luminii matinale 
De noapte ne-umintesc! 


În zilele acelea de sumbră poezie, 
Cu-o mână-n mâna ta, 

Am scris această dramă, ce-n viață-mi o să fie 
Ca floarea „nu m-uita“! 


În stalactit se-ncheagă o undă, picurată 
P-o stâncă nencetat; 

Aşa oftareu-mi lungă aice închegată 
Suspin cristalizat! 


Mânia mizantropă a omului în goană, 
Sarcasmul infernal, 
Le vezi în astă carte, înfipte-ntr-o icoană 
Cu vârful de pumnal! 
ȘI 


Şi cui să-nchin'tu oare, când timpul se răzbună, 
Ecoul amorțit 

Din nemilosul viscol pe care împreună 
Abia l-am resimțit? 


O, tu, ce chiar suspinul îl împărțeai cu mine, 
Făcându-l mai uşor: 
Tăiai oftareu-ntreagă în două mici suspine, 
Unite prin amor... 
B.P.H. 


CÂNTUL I 


UN ROB PENTRU UN GALBEN 


„În Moldova au cei mici 
despre cei mari acest obicei 
de pier fără judeţ, fără vină şi 
fără seamă. Singuri cei mari 
judecători. singuri pârâși şi 
singuri plinitori legii. Şi de 
acest obicei Moldova nu 
scapă... 

URECHE. sub anul 1564 


Feţele: 
RĂZVAN, ţigan dezrobit TÂRGOVEAȚA IV 
SBIEREA, boier bătrân TÂRGOVEŢUL | 
TĂNASE, cerșetor TÂRGOVEŢUL II 
BAŞOTĂ, mare vătav TÂRGOVETUL III 
DASCĂLU FATA | 
TÂRGOVEAŢA | FATA II 
TÂRGOVEAŢA II SLUJITORI de la vătăvie 


TÂRGOVEAŢA III 
O piaţă în laşi, în fund o biserică, mai încoace o piaţă. în laturi case. 


TĂNASE (șezând pe piatră): Miluieşte-mă, jupâne! Dumnezeu 
va da-nzecit 

Sufletelor ce se-ndură de-un sărman nenorocit! 
SBIEREA (oprindu-se în drum): Cum? ce spui? La sută mia? O 
camătă minunată! 


23 


De-ar fi astfel, toată starea-mi eu ţi-aş da-o chiar îndată... 
Să ştii însă că dând una, n-o mai vezi, n-o mai găseşti... 
TĂNASE (sculându-se): Miluieşte-mă, jupâne, cu ce singur 
socoteşti! 
Ș-un bănuţ o să-mi ajungă... Iată, de trei zile-n gură 
N-am luat un pic de pâine, n-am avut o fărmitură... 
SBIEREA: De trei zile? Ce minciună!... ş-apoi cine-i vinovat? 
Pentru mine e totuna, de-ai mâncat sau n-ai mâncat... 
Un bănuţ! Cum nu! E lesne!... Bănișorii nu s-aruncă. 
Decât cerșşitor, mai bine ia toporul și la muncă. 


(Răzvan se arată în fund şi se opreşte din dosul lui Sbierea.) 


TĂNASE: Vai, jupâne! vai, jupâne!... Nu cerșeşte un român, 
Nu cerşeşte cât mai are un pai de nădejde-n sân! 
Nici eu nu cerșeam, jupâne, pe când aveam vitişoare, 
Ș-un pământ cât trage plugul, ş-o prispuliță la soare; 
Dar vecinii, din rea pizmă, la judecată m-au tras, 
Ş-acum iată-mă-s, jupâne, gol pe poduri am rămas!... 
Copilaşii plâng de foame... 
SBIEREA: Copilașii!... Vrea să zică 
Tu ești un nebun de frunte! După ce n-ai chiar nimică, 
Te mai apuci de prăsilă... Auzi! Îi trebui copii! 
Un neam de netoţi... Dă-mi pace! Ducă-se pe la pustii!... 
TĂNASE (așezându-se): Of, of, of!... Şi tu, jupâne, o să dai de 
vreo ispită! 
(Sbierea face trei cruci mari dinaintea bisericii şi se depăr- 
tează, fără a băga de samă că i-a căzut o pungă din chimir.) 
RĂZVAN: Aşa cruci evlavioase, aşa faţă răstignită, 
Aşa-nchinăciuni plecate, până la brâu și mai jos, 
Nu făcea nici sfântul Petre, nici însuşi Domnul Hristos! 
Bre! Jupânul ăsta crede că drept la rai o să meargă 
Pe când dracii după dânsul cu limba scoasă aleargă!... 


(Face câțiva paşi şi ridică de jos punga.) 


Aoleu! O punguliţă!... Ba-i un săculeț cam greu!... 
Il va fi pierdut boierul cel cu zor de Dumnezeu... 
Măi, opreşte-te, jupâne!... Stăi, jupâne, de m-ascultă!... 

SBIEREA (din afară): La naiba! Ţi-am spus o dată că nu-mi 
place vorba multă! 
Un singur pas nu poți face făr’ să dai de vrun calic!... 
Fugi! N-am bani! N-am o groşiță! N-am nimic, nimic, 
nimic! 
RĂZVAN: Nimic n-are sărăcuţul! Aşa zice!... Prin urmare, 
Omul neputând să piarză tocmai lucrul ce nu-l are, 
Punga nu-i a lui. Atuncea... fie dar a cui o vrea, 
De vreme ce toată lumea mi se leapădă de ea... 


(Numără: unu... cinci... opt...) 


Douăzeci, și toţi cu găuri! Parc-ar fi să-mi povestească 
Cum se dezmierdau, sărmanii, în salba sărbătorească, 
Pe-un grumaz de țărăncuțţă, grăsuliu şi răsfăţat, 
Pân” ce gheara ciocoimii din carne i-a înhăţat!... 
De-ar avea banii o limbă, lucrurile ce ne-ar spune 
Pe mulți albi i-ar face negri, ca cel mai negru tăciune... 
Nu! Eu nu vreau astă pungă!... Şi chiar foame de mi-ar fi, 
Pâinea astfel cumpărată mă tem că m-ar otrăvi!... 
Moșule! 
TĂNASE: Ce vrei? 
RĂZVAN: Jupânul nu ţi-a dat lescaie frântă? 
Uite! Eu îţi dau o pungă... Scoală, moșule, şi cântă! 
TĂNASE: De la un ţigan pomană? 
RĂZVAN: Dec! Şi totuşi pe boier, 
De-ţi da o scârbă de-aramă, tu l-ai fi urcat în cer? 
TĂNASE: E român, oricum... 
RĂZVAN: Jupânul e român? Vai, ce ocară! 
Te-nșeli, moșule! El este piatră, lemn, strigoi sau fiară, 
Dar numai român nu-l cheamă, că mult mai român 
sunt eu!... 
Nu căta că-ţi pare searbăd şi pârlit obrazul meu, 
Că nici noaptea nu-i bălană, dar pământul odihneşte; 
Că şi pâinea de secară este neagră, dar hrănește! 
Ş-apoi, moșule, eu unul nu-s țigan de rând, mă jur. 
Nu, nu, crede-mă. În pieptu-mi bate suflet de vultur. 
Măiculiţa fu româncă... 

TĂNASE: Moldoveancă? 
RĂZVAN: Se-nţelege. 
TĂNASE: Moldoveancă? Ce-auz, Doamne!... dar asta-i o 
fărdelege: 
Unde s-a aflat 
Că s-a-mpreunat 
Corbi cu turturele, 
Şerpi cu floricele. 
Ursi cu căprioare 
Şi norii cu soare?... 
O porumbiţă să-ndure un bărbat cioroi... 
RĂZVAN: Taci, măi! 
Că simţesc cum intră-n mine șaptezeci de năbădăi!... 
N-atinge ţărâna mamei, că nu mai ştiu ce-o să fie! 
Mi se-ntâmplă multe pozne când sunt cuprins de mânie. 
Eu nu-s ţigan... ţi-am mai spus-o!... Nu mă mai tot 
zăpăci!... 
Mai pe scurt, na, iată, banii!... Pleacă dracului d-aci! 
TĂNASE: De la un şerb nu voi cere, nu voi lua niciodată: 
Ursita-mi e neferice, dar a ta-i chiar blestemată. 
De mi-ar fi să mor de foame, mâna mea n-o voi păta, 
Primind milă dintr-o mână, care... nici ea nu-i a ta! 
RĂZVAN: Eu şerb? dar bată-te focul, mitropolitul Năstase 
Nu știi oare că la moarica-i pe toţi robii săi iertase?... 
Singurul vlădică-n lume.sau cel puţin la români, 
Care nu voia ca fraţii să fie slugi şi stăpâni, 
Fiind tot un os ş-o carne... Așa scris-a în diată, 
Poruncind să plece slobozi toţi ţiganii săi dodată; 
Toţi, moșule, pân’ la unul: bărbaţi, copii și muieri... 
S-a spart lanţul! De-atunci, iată, două ierni şi două veri 
Eu zbor în stânga şi-n dreapta, ca voioasa ciocârlie 
Pe care n-o mai popreşte ferecata colivie. 
TĂNASE: Eşti țigan pe jumătate, nu eşti rob... 
RĂZVAN: Asta-i nimic. 
Mai este ceva. Văzut-ai?... 
TĂNASE: Ce? 
RĂZVAN: Un ţigan grămătic? 

TĂNASE: Grămătic?... nu!... nu, băiete... N-am văzut, căci nu 
se vede, 

Și chiar de-aş vedea cu ochii, pare-mi-se că n-aş crede. 
RĂZVAN: Ţiganii sunt tot ce-ţi place: şelari, fierari, 

potcovari... 
TĂNASE: Calăi... 
RĂZVAN: Adecă, nu-i vorbă, nici calăii nu sunt rari!!* 

Dar grămătici, ba... Ei bine! Numai singur eu supt soare, 

Dintre mii de ţigănime, ştiut-am să-nvăţ scrisoare, 

Sârbească şi românească, încât ajunsei de mic 

In casa mitropoliei cel mai isteţ grămătic... 

Grămătic, moșule dragă!... Acuma ia dară banii, 

Și te rog a nu mă pune într-un hal cu toţi ţiganii... 
TĂNASE: Dar acești bani, măi băiete, vor fi un lucru... furat. 
RĂZVAN: Aşa-i! Tocmai! Ai dreptate! Ai vorbit adevărat! 

Toţi banii din ţara noastră poartă, moșule, pe sine 

Semnul furilor ce-i pradă, printre lacrimi şi suspine, 

De la noi, de la opincă, de la omul cel sărman, 

Ş-apoi nu vor să ne-arunce în obraz un gologan! 

Zburători ce sug în umbră! Javre, moşule, d-acelea 

La cari omenească-ţi pare numai faţa, numai pielea, 

lar sufletul pe dobândă fu luat de la satan, 

Cu tocmeală să se-ntoarcă mai murdar și mai viclean!... 
TĂNASE: Bine, bine spui, băiete!... 

RĂZVAN: Lucru furat! ai dreptate! 

Însă n-oi fi eu acela care va prăda pe-un frate! 

Mama, buna măiculiţă, din mormânt ar tresări, 

De-ar şti că-n pieptu-mi se mişcă păcatul de-a tâlhări!... 

Dar la naiba frunza verde! Ce să mai tocăm degeabă? 

Iată banii, mulțumește, du-te, caută-ţi de treabă! 

Află, moșule, atâta: fie banii chiar furaţi, 

Copilaşii tăi te- -aşteaptă fără pită şi-nsetați!... 

TĂNASE (luând punga și sculându-se): Bogdaprosti, măi 
băiete!... Bogdaprosti! Rău îmi pare 

Ca să văz o lighioană c-un suflet atât de mare! 

De-ai fi român, cale-vale! dar țigan, păcat! păcat! 

Tat-tău o fi fost, băiete, o groază de blăstemat 


* Vezi notele la pp. 114-118. 

De-au întortocheat pe mă-ta în lingușirile lui?... 
Multe dragostea mai face pe fața pământului! 
E curat un fel de boală, ce de noi când se lipeşte, 
Pe român mi-l ţigăneşte, pe ţigan mi-l româneşte, 
Toate lucrurile-n lume cu susul le pune-n jos: 
Ingerul urât se pare, ucigă-l crucea frumos!... 
Dar eram să uit, băiete, de-a te-ntreba, cum te cheamă? 
RĂZVAN: Pe mine Răzvan...Smaranda chema pe drăguţa 
mamă; 
Muri an... ba nu! trăieşte! trăieşte-n cugetul meu, 
Și va trăi totdauna, până voi trăi și eu!... 
TĂNASE: Dumnezeu să mi-te-ajute, precum tu m-ajuţi pe 
mine; 
Zilele tale să curgă tot zile lungi şi senine; 
Iar nevoia să doboare pe-oricine-ţi va fi dușman!... 
Rămâi sănătos, băiete!... Ce păcat că eşti țigan!... 
(Pleacă murnmurând: Răzvan, Răzvan, Răzvan... apoi se 
întoarce.) 
Ştii ce? Mi-am luat de samă... Nu-mi trebuie 
punga-ntreagă. 
Mi-ajunge ş-un Singur galăn... zău așa, Răzvane dragă! 
Mai sunt mulți săraci, băiete, şi eu n-aş vrea de prisos, 
Pe când se zbuciumă fraţii, simțind cuțitul la os! 


(scoțând punga) 
„Nat... 
RAZVAN: Dar, moşule... 
TANASE: Ascultă, nu mai face vorbă lungă! 
Mai împarte tu ş-altora pâine din această pungă. 


(la un galbăn şi dă sacul lui Răzvan.) 


Fă pe gândul meu, căci altfel, zău, nu primesc nici un 
ban... 
Acuma mă duc, băiete... Mare păcat că-i ţigan!... 


(lese) 


RĂZVAN: Bietul om!... Ce fudulie! Ce vorbe late! Ce toană! 
Cineva, privind, l-ar crede că-i un împărat în goană! 

Ce despreţ! D-abia ne vede... Taica lui n-a fost țigan!... 
(Se uită în jur cu pază, apoi scoate din sân o hârtie.) 


Lumea-și bate joc de mine! Râde lumea de Răzvan!... 

O să râz şi eu de lume!... Da, vom râde fiecare: 

Ea de mine cu trufie, eu de dânsa cu turbare!... 
(Lipeşte hârtia pe un stâlp și iese, pe când uşa bisericii se 
deschide, venind mai mulți, dintre cari dascălul se opreşte 

lângă hârtie, iar ceilalți se grămădesc.) 


TÂRGOVEAŢA I: Uf! Nu mai stau pe picioare de necăjită ce 
sânt! 
Zău, nu-i prea bună zăbava, fie locul cât de sfânt. 
Părinţelul Agaftanghel ar fi un preot cu minte, 
__ Dar lungește, vai!... Te face să fugi chiar de cele sfinte. 
TARGOVEAȚA II: E mai deştept popa Tacu de la Sfântul 
Nicolai; 
În două vorbe ţi-arată calea-n iad și calea-n rai, 
Ș-apoi îţi zice: alege-ţi! — şi-ntr-o suflare sfârşeşte: 
De-ţi place iadul sau raiul, cum vrei, el nu te sileşte... 


(Dascălul, stând lângă hârtie, începe a râde cu hohot.) 


TÂRGOVEŢUL I: Dar tu ce râzi, măi fârtate, singur, chiar ca 
un smintit? 

Te știam om de ispravă! Doar n-ai înnebunit? 
Spune, ce scrie pe-acolo? 

TÂRGOVEŢELE: Cine scrie şi cum scrie? 

TÂRGOVEŢUL II: Nu cumva iarăși vreun cântec, rânjind de 

_ biata domnie? 
TARGOVEŢUL III: Sau poate vro păcăleală, pe vornici? pe 


logofeţi? 
DASCĂLUL: „Eyvov ávéyvov, yatéyvæv'” : nește cai verzi pe 
__ păreţi!... 
TARGOVEŢUL I: Eşti nerod, şi pace bună! Eu nu-s cărturar ca 
tine. 


TÂRGOVEŢUL II: Nici eu! 
“0 Ştiu şi răsştiu (gr.). 

TÂRGOVEŢUL III: Nici eu! 
TOȚI: Chiar nici unul!... 
DASCĂLUL: Aşa să fie! 
TOŢI: Vezi bine! 
DASCĂLUL: Vai de ţară! 
TÂRGOVEŢUL I: Tu citeşte! 
TÂRGOVEŢUL II: Eşti dascăl! 
TÂRGOVEŢUL III: E treaba ta! 
TÂRGOVEAȚA I: Curând! Curând! 
TÂRGOVEAȚA II: Zi odată! 
CELELALTE: Nu mai putem aștepta! 
DASCĂLUL: Fiindcă voi nu ştiţi carte... 
TOȚI: Ei bine? 
DASCĂLUL: Dar faceţi gură... 
TOȚI: Ei bine? 
DASCĂLUL: Căci din păcate, a românului făptură este... 
TOŢI: Ei bine? 
DASCĂLUL: Să zbiere cu câtu-i mai nătărău... 
TOŢI: Ei bine? 
DASCĂLUL: De voi mi-e milă... 
TOȚI: Ei bine? 
DASCĂLUL: Voi citi eu. 
TÂRGOVEŢUL I: Citeşte! 
TÂRGOVEŢUL II: Da! Da! 
TÂRGOVEŢUL III: Începe! 
TÂRGOVEȚELE: Ascultare! Ascultare! 
TÂRGOVEŢUL I: Eu port bumbac în ureche. Ridică-ţi glasul 
mai tare... 
TÂRGOVEȚUL II: Dar nu răcni, că pe mine mă cam supără la 
cap... 
TÂRGOVEŢUL III: Mai în sfârşit, hai odată, mișcă-ţi barba cea 
de ţap! 
DASCĂLUL (citește): 
Frunză verde de negară, 
De când domneşte în tară 
Petru-vodă şchiop şi slut, 
De râs ţara s-a făcut!... 

TOȚI: De râs ţara s-a făcut! Da, da, da! 

Hi, hi, hi! Ha, ha, ha! Hi, hi! Ha, ha! 
TÂRGOVEAȚA I: Petru-vodă şchiopătează, dar nu-i slut! 
TÂRGOVEAȚA II: Nu, nu, nu este! 

Ba-i chiar frumușel la față ca fătul cel din poveste! 
TÂRGOVEȚII: Tăceţi, gâştelor, odată! 
TÂRGOVEȚELE: Auzi, obraznici, mojici! 
DASCĂLUL: Ori m-eţi asculta, sau altfel mă duc şi vă las aici... 
TÂRGOVEȚII: Ba nu... Citeşte! citeşte! 
TÂRGOVEȚELE: Noi gâște? Noi?... Ce ocară! 
TÂRGOVEŢUL I: Tăceţi sau plecaţi! 

TÂRGOVEŢUL II: Fireşte! 
TÂRGOVEŢUL III: Da, da! Afară! Afară! 
DASCĂLUL: Vreţi să m-ascultați odată? 
TÂRGOVEŢUL I: Negreșit! Nu ne pricepi? 
TÂRGOVEŢUL II: Citeşte! Haide! Tăcere! 
TÂRGOVEŢUL III: Apoi dară ce nu-ncepi? 
DASCĂLUL: 

Frunză verde de neagră, 

Vodă doarme în cămară, 

Jar boierii, tot furând, 

Işi fac trebile pe rând! 


TOȚI: Îşi fac trebile pe rând! Da, da, da! 
Hi, hi, hi! Ha, ha, ha! Hi, hi! Ha, ha! 
DASCĂLUL: 


Frunză verde de negară, 
Norodul plânge şi zbiară, 
Dar în cer şi pe pământ 
Nu-l aude nici un sfânt! 
TOȚI: Nu-l aude nici un sfânt! Da, da, da! 
Hi, hi, hi! Ha, ha, ha! Hi, hi! Ha, ha! 
DASCĂLUL: Frunză verde de neg... 
TÂRGOVEAŢA I (întrerupând): Haide! iarăși frunză de 
negară? 
Ce, Doamne! Tot numai una?... ca şi cum n-ar fi-ntr-o 
vară 
Feluri de feluri de frunze!... 

TÂRGOVEAȚA II: Viorele, rozmarini.. 

TÂRGOVEAŢA III: Garofiţe, busui0âce i. 

TÂRGOVEAŢA IV: Trandafiri, brânduşe... 

TOATE: Crini... 

TÂRGOVEȚUL I: Tăceţi odată, că-i poznă! 

TÂRGOVEŢUL II: O să vă luăm la goană! 

TÂRGOVEAȚA I: Auzit-ai, soro, vorbe! 

TÂRGOVEŢUL III: Bre! Doar nu ești o icoană? 

TÂRGOVEAȚA II: Dar nici dumneata un vodă, ca să ne 
batjocorești! 

DASCĂLUL: Vreţi să citesc mai departe? Nu vreţi?... 

TOȚI: Ba da, să citeşti! 

DASCĂLUL: 


Frunză verde de negară, 
Decât un domn de ocară, 
lar boieri mişei şi hoți, 
Mai bine la dracu toţi! 
TOȚI: Mai bine la dracu toți! Da, da, da! 
Hi, hi, hi! Ha, ha, ha! Hi, hi! Ha, ha! 
TÂRGOVEŢUL I: Măi! Oare tocmai la dracu?... Să nu fie?... 
Ştii... Mai lasă... 
TÂRGOVEȚUL II: Ba nu! Nicidecum! La dracu! 
TÂRGOVEŢUL III: La dracu cei ce ne-apasă! 
TÂRGOVEŢUL I: Fie și la dracu, totuși... vro vorbă mai cu 
papuci... 
De pildă: la cel cu coadă și cu coarne să te duci; 
Se-nţelege că-i tot dracul, dar ocara-i mai cioplită... 
DASCĂLUL: Aş! Cu coarne și cu coadă poate să fie ş-o vită! 
Mai bine dar drept la dracu! 
TÂRGOVEȚUL II: Mai bine, pre legea mea! 
MAI MULTE VOCI: Ho! Încet! Vine vatavul! 
TÂRGOVEAȚA I: O să dăm de vreo belea)... 


(Se arată Başotă, înconjurat de slujitori.) 


DASCĂLUL: Sosește nenorocitul, tocmai când vorbeam de 
vite: 
Se-ntâmplă, zău, câteodată, cimilituri potrivite. 

BAŞOTĂ: Oameni buni! Ce staţi aice? Ce veste? Ce v-aţi 
oprit? 
Cu ce scop?... A! o hârtie! Să vedem, ce s-a citit? 

TÂRGOVEȚUL I: Va fi o carte domnească... 

TÂRGOVEȚUL II: O cazanie.. 

TÂRGOVEŢUL III: O rugă... 

BAȘOTĂ: Slujitori! să fiţi cu pază, ca nici unul să nu fugă... 

Parc-aş fi sigur că-i iarăși vrun cântec nerușinat!" 

TÂRGOVEŢUL I: N-aș crede! 

TÂRGOVEŢUL II: Nu-l mai citeşte! 

TÂRGOVEŢUL III: Foarte rău ne-am încurcat... 

BAȘOTĂ (apropiindu-se de placard și silabisind: frun... 
frunză... verde... de neagră... de când... dom... dom... 
domnește...): Cum? Împotriva domniei? Împotriva 

stăpânirii? 
Şi voi toţi sunteți în gloată părtaşi ai nelegiurii? 
A! V-am prins, lifte spurcate! Vi-i dragă viaţa, sau ba? 
Să-mi spună dar adevărul, pe cine l-oi întreba! 


(Apucă de piept pe Târgoveţul 1.) 


Tu ai o faţă cam proastă: frunte jos, gură căscată, 

Semnele cele mai bune de-o inimă nestricată... 

Pune dar mâna pe cuget, ş-arată-mi cine l-a scris 

Acest cântec ce cutează pe-un vodă să-l ia în râs? 
TÂRGOVEŢUL 1: lartă-mă, jupân vătave... măria-ta şi 

stăpâne... 

Eu nu ştiu chiar nimicuţă... de nu-i așa, să fiu câne... 

Eu am sosit acuşica... Sunt omul cel mai smerit... 

Eu nu știu carte, jupâne... Nu eu, altul a citit... 


(Răzvan, intrând pe nesimţite, se amestecă în gloată.) 


BAŞOTĂ: A citit? Dar cine-anume? Care dintre toți? Arată! 
TÂRGOVEŢUL I (arată la Dascăl): Acesta, jupân vatave.. 
BAȘOTĂ: A! Fiinţă blăstemată! 

DASCĂLUL: Da, da! Cam așa, jupâne! Ce să zic? Eu am citit, 
Dar nu cu voie vegheată: chiar dumnealor m-au poftit... 
Cercetează-i şi-i întreabă... Nu sunt eu cel cu pricina. 

A citi când nu te lasă, de! a cui să fie vina? 

BAȘOTĂ: Oameni buni! Acuma dară, ca să văz ce-i de făcut, 
Vă mai întreb, cum anume a citit acest limbut? 
TÂRGOVEŢUL I: Curat pe moldovenie... 
TÂRGOVEŢUL II: Negreşit! Cum se citeşte! 
BAȘOTĂ: Drace! nu-i aci-ntrebarea. Eu ştiu că moldoveneşte. 
Dar citit-a oare iute? Fără a se-nvălmăşa? 
Resfirat? Limpede? Neted? Repede? 
MAI MULȚI: Așa! așa! 
BAȘOTĂ: Aşa-i, hoțule?... Ei bine! Acuma ce-mi vei răspunde? 
DASCĂLUL: Hot! Two oavtăv!!, jupâne. Eu nu doresc a 
m-ascunde, 
Citit-am cum este rostul; vezi bine că nu-n zădar 
Am tot învăţat la buche. Sunt dascăl! Sunt cărturar! 
BAȘOTĂ: Ticălosule! Cum, Doamne. nu ţi-e greu, nu ţi-e 
ruşine 
Să-mi spui mie la palavre, când vorbeşti tocmai cu 
mine?... 
Eu! eu vătavul cel mare, mă-nţelegi tu cine-s eu? 
Mâna dreaptă a lui hatman, carele la rândul său 
Este şi el mâna dreaptă a lui vodă... Prin urmare, 
Vreau să-ţi spui, cap făr' de crieri! că eu, vătavul cel 
mare, 
N-aș putea citi prea iute ceea ce alţii au scris. 
Ș-apoi tu! tu s-o poţi face? Ar fi un lucru de râs! 
Un dăscălaş, o nemică, tu să mă-ntreci chiar pe mine? 
Aceasta-i peste putință! Aceasta nu se cuvine!... 
Deci, judecata ţi-e scurtă, fiind foarte-nvederat 
Că cine-i foarte obraznic este foarte vinovat. 
Tu ai scris cântec} ăsta! Te cunoşti după sprânceană: 
Un nas ascuţit de vulpe, o bărbiuţă vicleană, 
Ochi mici şi buză subțire... chiar un chip de fariseu! 
Vezi că te-am ghicit? Pe mine nu mă-nșeli tu, fătul 
3 meu!... 
Slujitorilor, luaţi-l! E bun de spânzurătoare! 


“» Cunoaște-te pe tine însuţi (gr.). 

RĂZVAN: Mai staţi! De ce-i așa pripă? Turci, tătari sunteți voi 
oare 
De săriţi dintr-o năvală grabnic a ne spânzua? 
Jupân vatav, mână dreaptă! Mă rog nu te supăra! 
Să fie oare cu cale, în ţara moldovenească, 
A omori pentr-un cântec o ființă omenească? 
BAȘOTĂ: Ţigan! Cioară! Faraoane! 
RĂZVAN: Fie toate cum vei vra, 
Dar pe bietul om, jupâne, iartă-l, nu-l mai spânzura! 

__ El nu-i faraon, nu-i cioară; e român, îţi este frate... 
TARGOVEȚII: Are dreptate ţiganul! Ţiganul are dreptate! 
BAȘOTĂ: O să-l învăţ eu îndată! Să mă-nfrunte ş-un netot? 

Băieți! Pe-amândoi luaţi-i! Spânzuraţi-i bot la bot! 
RĂZVAN: Zău? Ce spui? Aşa-i povestea? De minune! Foarte 
bine... 
Atunci lăsaţi-l pe dascăl şi luaţi-mă pe mine; 
El nu-i vinovat, sărmanul; cântecul făcut-am eu; 
L-am scris, l-am lipit şi pace! De nu-i bun, îmi pare rău... 
Ce priviţi aşa la mine? Doară nu-s o arătare... 
MAI MULŢI: Tu ai scris? 
RĂZVAN: Chiar eu, fireşte. 
BAŞOTĂ: Lucru vrednic de mirare. 
Un țigan să scrie stihuri, n-aş fi crezut-o... Ce-i drept, 
Mutra-i oarecum arată suflet ager şi deştept... 
Vrea să zică, ş-acea doină din săptămâna trecută? 
RĂZVAN: 


Foaie verde magheran, 
Logofătul e viclean...5 


Da, da, jupâne vătave! Tot de mine e făcută... 
TOȚI: Bre! 
BAȘOTĂ: Ciudat! Să știe carte o jivină de ţigan! 
RĂZVAN: Ba poate că-ntrec, jupâne, pe mulţi boieri din 
Divan... 
BAŞOTĂ: Slujitori! lăsați pe dascăl, măcar că eu cu arcanul 
Pe toți dascălii i-aş prinde ș-aş spânzura cu toptanul; 
Căci ei răzvrătesc norodul, ei învaţă pe cei mulţi 

C-ar trebui ca boierii să umble goi și desculți; 

Și chiar ăst ţigan n-ar merge astăzi la spânzurătoare 

De n-ar fi fost nici un dascăl ca să-l pună la scrisoare... 

Cată dar, dascăle, cată!* Scăpat-ai cum ai scăpat, 

Dar păzeşte-te de dracul, c-o să dai de vrun păcat!... 

Acuma tu, faraoane, răspunde-mi dar docamdată, 

Dece te-apuci tu d-o treabă poprită și neiertată? 

O faci oare de la tine? sau cineva ţi-o fi spus? 
PĂZVAN: Apoi de, jupân vătave, Stan e jos şi Oprea-i sus! 

Dumneata mereu ne spânzuri, ș-astfel trăieşti boiereşte; 

Eu fac doine şi doiniţe, ca să-mi petrec ţigăneşte; 

Fiecare cu ce poate!... Nu-i dat dreptul orișicui 

Să pună-n ștreang omenirea în mijlocul târgului!... 

Ș-apoi acest drept, jupâne, dacă mi s-ar da şi mie, 

Eu n-aș omori nici unul, ca să pot ierta o mie. 
BAȘOTĂ (surzând): Şiret țigan!... Dar nu-i lesne a scăpa 

pe-un osândit! 

Fapta ce tu ai făcut-o e un lucru de gândit. 

A necinsti cârmuirea, a batjocori Divanul, 

Poate numai doară vodă, sau măria-sa sultanul... 

Totuşi, dragul meu, o lege, un vechi şi sfânt obicei, 

Te-ar scoate din gura morţii... Eşti însurat, sau holtei? 
RĂZVAN: Ba nu-s însurat, jupâne... 
BAŞOTĂ: Mare noroc! Eşti ferice! 

Ai putea să scapi cu zile... În pravila ţării zice 

Cum că de-osândă se iartă pe cine-l ia de bărbat 

O copilă. o fecioară, un suflet nevinovati... 

Aşa-i obiceiul nostru, datina cea strămoşească. 

Acuma rămâne numai vro fată să se găsească... 


(către târgovete) 


Printre voi nu este oare? 
FATA I: Sunt eu. 
FATA II: Şi eu. 
BAȘOTĂ: Minunat! 
Două fete cumsecade? Nu-i așa? De măritat? 
FATA I: Negreşit! 

FATA II: Fără-ndoială! 

BAȘOTĂ: Prea bine. Spune-ţi-mi, dară, 

Care dintre voi, de milă, nu va lăsa ca să piară 
De-o caznă foarte cumplită acest băiat priceput? 
Însumi eu voi face nunta, după cum an mai făcut. 
M-eţi fi ciraci... 

FATA I: lertăciune! Eu una nu vreau, jupâne!... 

Un bărbat țigan! O, Doamne!... Cum se poate!... E rușine! 

FATA II: Şi nici eu!... Ferească Sfântul!... Mai bine foc şi 

potop! 
S-ajung de povestea lumii? Eu, fată de potropop? 

RĂZVAN: Aşa-i? Atunci de ce dară ieşit-aţi voi amândouă, 
Răsărind în sus deodată, ca ciupercile când plouă, 

Ca să ne cântaţi cu ison că sunteţi de măritat? 

FATA I: De ce!... lată)... Să se ştie!... 

FATA II: Ce ţigan neruşinat! 

RĂZVAN: Măi! Le-aţi auzit cu toţii de la mic şi pân” la mare! 
Astfel dar, de-acu-nainte veţi ști bine fiecare, 
Spunând-o-n toată Moldova, spre ştiinţa tuturor 
De la Nistru pân” la munte, că cine sunt dumnealor! 
Mirese de porunceală ce-ar vrea bărbaţi să-şi găsească... 
lar dumneaei mai cu samă, o fată potropopească! 


(Toți râd cu hohote.) 


SBIEREA (intrând): Ce oameni lipsiţi de minte. Să râză chiar 
de prisos: 
Și fără nici o dobândă, și fără nici un folos. 

RĂZVAN: Ai văzut, jupân vătave, că nu-i nici o fată-n lume 
Ca să nu se înfioare când aude de-al meu nume... 
Frumoasă-i legea străbună, ce iartă pe-un vinovat, 

Dacă poate să-l iubească un înger fără păcat; 
Frumoasă-i legea străbună, care pricepe c-o ceață 

Se pierde, când o răzbate o rază de dimineaţă; 
Frumoasă-i legea străbună, care crede că nu-i rău 
Alesul unei fiinţe curate ca Dumnezeu!... 

Frumoasă-i legea străbună... dar dânsa nu-i pentru mine, 
Precum într-o florărie nu-i loc unui mărăcine, 

Precum într-o sărbătoare nu-i loc unui cerșitor, 
Precum în zvonul de râsuri nu-i loc plânsului de dor; 
Căci numai cerul primeşte, sub streaşina-i milostivă, 
Scai şi floare. catifeaua și sumanul dopotrivă!... 
Eu ţigan! eu... o, jupâne! Decât vai, decât amar, 
Mai dulce-i spânzurătoarea! Nu mai aștepta-n zadar!... 
(În acest interval Sbierea, zărind capătul pungii ieșit din 
cămaşa lui Răzvan, se pipăie cu-ngrijire la chimir.) 
BAŞOTĂ: Pentru cea dintâi greșeală, moartea ştreangului e 
mare... 
Slujitori, acum dodată... duceţi-mi-l la-nchisoare. 
SBIEREA (smulgând punga din sânul lui Răzvan): Sacul meu, 
jupân vătave! lată-l, săculeţul meu! 


(Se pune a număra banii.) 


BAȘOTĂ: Cum? Aşa să fie oare? L-ai furat? Tu 
RĂZVAN: Ba nu eu. 
TÂRGOVEŢUL I: Țiganul la mal se-neacă! 
TÂRGOVEŢUL II: Ţiganul îşi dete-n petec!’ 
TARGOVEŢUL III: Zi că-i un ţigan, şi pace! 
TARGOVEȚŢELE: Un ticălos! Un besmetec! 
SBIEREA: Fost-au douăzeci de galbeni... Numai nouăspreci 
mai sânt!... 
Unde-i unul? unul? unul?... Daţi-mi-l de sub pământ! 
BAȘOTA: Unde-i galbănul, ţigane? 
SBIEREA: Un gălbănaș, rupt din soare, 
Strălucitor, fără gaură, ferecat... M-auzi tu oare? 
BAŞOTĂ: De ce nu răspunzi, țigane? 
SBIEREA: De ce mă nenorocești? 
RĂZVAN: Apoi de!... Iartă, jupâne... Galbănu-ţi nu-l mai 
găsești... 
În locu-i va fi o pâine într-o colibă săracă... 
SBIEREA: Eu nu te-nţeleg! Eu nu ştiu!... Scoate-mi-l din 
piatră seacă! 
BAŞOTĂ: Țiganul e prea obraznic. Am fost cu dânsul 
prea blând. 
Slujitorilor, luaţi-l! Spânzuraţi-l mai curând! 

SBIEREA (apucând pe Başotră de mână): Mai stăi, jupâne 
vătave! Nu te grăbi! Mai aşteaptă... 
Spânzură-l, dar mai-nainte fă-mi o judecată dreaptă. 
BAȘOTĂ: Ciudat, boierule dragă! Apoi ce-ţi pot face eu? 
SBIEREA: Cum ce? Vreau sfânta dreptate!... Cum ce? Dă-mi 
galbănul meu!... 
Uitat-ai pravila ţării? obicei? canoane? legea?... 
DASCĂLUL: In ce guri încape legea! 
SBIEREA: În gura mea, se- nțelege!... 
Ascultă, jupân vătave... Nu mă lăsa păgubaș!... 
Sau tiganul să-mi întoarcă acel galbăn... gălbănaș... 
Ori de nu, atunci, jupâne, stăpânul să mi-l plătească... 
Astfel este obiceiul, pravila moldovenească... 
BAŞOTĂ: Al cui eşti tu, măi ţigane? Cine e stăpânul tău? 
RĂZVAN: Sunt ţigan iertat, jupâne: țiganul lui Dumnezeu! 
SBIEREA: lertat? cu atât mai bine! Dup-a legii glăsuire, 
Băiatul mi se cuvine în loc de despăgubire, 
Așa-i, jupâne vătave!... Pravila zice curat: 
Furul să se dea acelui de la care a furat.” 
Dă-mi-l rob. 
RĂZVAN: Eu rob? 
SBIEREA: Vezi bine! 
BAȘOTĂ: Adecă, oricum să fie, 
Vrei, boierule, să-l capeţi jidovește în robie. 
Ştii c-un ţigan, chiar de laie, se plăteşte orișicând 
Peste douăzeci de taleri, pe când ăsta nu-i de rând: 
E frumos și ştie carte... 
SBIEREA: Ştie carte? 
BAŞOTA: Foarte bine. 
SBIEREA: Tocmai aşa rob îmi trebui. Este tocmai pentru mine. 
Îmi va ţine catastişe, socoteli şi daraveri. 
Dă-mi-l după legea țării... 
DASCĂLUL: Cea făcută de boieri! 
SBIEREA: Nu știu de cine-i făcută, dar știu că-i foarte cu cale. 
BAȘOTĂ: Atuncea se schimbă treaba... Să-ţi spui verde 
dumitale 
C-aș avea și eu nevoie de-un ţigan așa de rar, 
Cam cutezător, cam ţanţoș, dar deştept şi cărturar. 


Nu-nţeleg, nu pot pricepe şi nu vreau ca el să fie 
Bună pradă pentru altul, pe când îmi place şi mie... 
Deci, ia-ţi galbănul din parte-mi, iar eu pe ţigan mi-l iau. 
SBIEREA: Nu, jupâne! Niciodată! nu, nu, nu! Nu vreau! 
Nu vreau!... 
Vinovatul să-mi plătească! Nu altul! Nu orişicare! 
BAȘOTĂ: Boierule! Ştii prea bine, cine-i vătavul cel mare?... 
SBIEREA: Dec! și eu la visterie fost-am ftori-cămăraş! 
BAŞOTĂ: Boierule! Află dară că postelnicul mi-e naş... 
SBIEREA: Dar apoi şi eu, jupâne, cu logofătul sunt rudă... 
BAȘOTĂ: Boierule! Nu m-aprinde!... Mă faci să plesnesc de 
ciudă!... 
SBIEREA: Plesnește. Eu nu te-mpiedic... Dar ţiganu-i tot al 
meu!... 
BAȘOTĂ: Boierule! Taci din gură, căci mă jur că eu... eu... eu... 
RĂZVAN (către popor): Câinii osul ca s-apuce, corbii stârvul 
ca să-mpartă, 
Boierii ca să robească, unii cu alţii se ceartă!... 
TÂRGOVEŢUL I: Se-nţelege! 
TOȚI: Aşa este! 
SBIEREA: li vezi, jupâne vătav! 
Taie-i pe toţi! Nimiceşte mojicimea cu nărav! 
Dar pe țigan dă-mi-l mie. 
RĂZVAN: Staţi, boieri! Vorba-i degeabă! 
Nu m-eţi robi voi pe mine! Nu m-eţi robi! Mai degrabă 
Veţi pune-n lanţuri furtuna, cu tunete și cu ploi, 
Decât s-ajung eu vrodată rob la unul dintre voi!... 
Jupâne! Eu cer osânda. Spânzurătoarea m-aşteaptă. 
Mi-am bătut joc de domnie: e cea mai grozavă faptă!... 
Cineva poate să râză de sfinţi şi de Dumnezeu, 
Dar de vodă, nu... Ei bine! Dă-mi, jupâne, ștreangul meu! 
BAŞOTĂ: Slujitorilor, luaţi-l!... Ba nu... 


(lui Sbierea la o parte) 


Boierule dragă, 

Uită cearta, căci, pe cinste, am glumit, a fost o șagă, 
Un nimic. Dumneata, frate, cu logofătul eşti neam, 
Şi chiar la logofeţie eu o judecată am 

Cu neşte răzași... Un petec... Nu-i tocmai o treabă mare... 
Mă-nţelegi... Să fim prieteni... O pricină de hotare... 


(Se strâng de mâni cu căldură.) 


RĂZVAN: Ce mai aşteptaţi voi dară? Ce staţi? Ce vă mai 
gândiţi?... 
Calăi ce pe robi ucideţi, pe cei slobozi îi robiţi! 
TOȚI: Are dreptate ţiganul! Țiganul are dreptate! 
BAŞOTĂ: Slujitori! Daţi-mi afară toate gurile căscate! 


(Slujitorii gonesc poporul, care se depărtează cu 
nemulțumire. ) 


TÂRGOVEŢUL I: Lasă-mă, jupân vătave, să văz cioroi 
spânzurat! 
CEILALŢI: Și eu! şi eu!... 
BAȘOTĂ: Ba la naiba! 
SBIEREA: Afară de la mezat! 
BAȘOTĂ: Aşa-i! Acum suntem singuri! Nimeni nu-mi mai stă 
la spate, 
Ca să strige că-i cu cale sau că nu este dreptate... 
Slujitorilor, la lucru!... Apucaţi-l pe ţigan! 
RĂZVAN (lăsându-se în mânile slujitorilor): Mă dau eu 
singur, jupâne. 
BAŞOTĂ: Treaba merge găitan. 
Legaţi-mi-l şi duceţi-l... 
RĂZVAN: Întins la spânzurătoare! 
Omul om, să fie slobod; decât rob, mai bine moare; 
Ș-apoi moartea-i înviere pentru cel despreţuit! 
SBIEREA: Aleu! Vorbește-ntr-aiurea... Necum să 
fi-nnebunit!... 
BAȘOTĂ: Prietene! la-ţi ţiganul, şi nu uita mai cu samă 
Pricina cea de hotare... 
RĂZVAN (zbuciumându-se cu desperare): Unde eşti, o! 
mamă! mamă! 


CÂNTUL II 
RĂZBUNAREA 


„Tiganul şi clăcaşul 
Au fost gândirea mea; 
Stăpânul. arendaşul. 
Şi legea lor cea grea..." 


C. BOLLIAC 
Feţele: 

RĂZVAN, căpitan de haiduci MOȘ TĂNASE 
RĂZAȘUL | PEER HOȚUL I 
VULPOL [| 00805 ce haiduci HOȚUL II 
VĂSCAN GANEA, boier HOŢUL III 
VIDRA, nepoata vomicului Moţoc CIOBANUL 
SBIEREA HAIDUCI 


Un crâng în codrul Orheiului în Basarabia. În fund un părău. 
Mai încoace un trunchi răsturnat. În laturi stânci. 


HOȚUL I: lan să-mi spuneţi, ce să facem ca să mai scurtăm 


din vreme? 


HOȚUL II: Face-vom ce face frunza, când prin codru 


vântul geme; 
Ori vom face ca izvorul, când aruncă spuma lui, 
Scăpărând argint din undă, pe verdeaţa crângului; 
Sau să facem ca securea, când fieru-n copaci loveşte, 
lar copaciul nu se lasă, luptându-se bărbătește; 


Frunza, securea, izvorul, toate ne cântă cu dor: 
Să cântăm și noi ca frunză, ca secure, ca izvor! 
HOȚUL III: Cântecul să fie freamăt, troscot, şoaptă, 
toate-ntr-una; 
Blând ca sărutarea mumei, crunt şi groaznic ca furtuna! 
HOŢUL I: Să cânte Răzașul dară! 
RĂZAȘUL (oftând): De ce nu, de-aş avea cui, 
Ștergându-mi plânsul cu plânsul, cum se scoate cui 
prin cui!... 
Dar ce zic! Nu sunt eu numai, care sufere şi plânge; 
N-oi fi singur eu, în care doina-mi cugetul va frânge; 
Tot ca mine varsă lacrămi, despuiaţi şi nevoiaşi, 
Toţi acei ce-n ţara noastră se mândresc a fi răzași, 
Păstrând, ca o moaşte sfântă, hrisoave, peceţi, urice, 
Putrezite de vechime şi-n cari cu fală se zice 
Că, scăldându-se în sânge, moşii și strămoșii lor 
Au câştigat ca răsplată câte-o brazdă de ogor!... 
Tune, fulgere, trăsnească, cu potopul şi pojarul! 
Mult-mare mi-este mânia! Mi-este mare-mult amarul! 
HOȚUL I: Eu am auzit, bădiță, c-adecă şi la munteni 
Ar fi răzași ca ş-ai noștri, numiţi acolo moșneni"... 
HOȚŢUL II: Sunt şi-n Ardeal, măi fârtate; ba și-n ţara 
ungurească; 
Le zice chineji, dar este chiar o breaslă răzășească!!. 
RĂZAȘUL: Apoi oriunde să fie, tot o soartă, tot un drac! 
Tot vecinii mi-i înşeală, tot vecinii mi-i dezbrac; 
Vecini de cei cu putere, cu căftane daurite, 
Numai fir, numai mătasă, numai cu samur blănite; 
Vecini dintr-aceia care, c-o-mbrâncire, c-un cuvânt, 
Satul întreg plin de viață mi-l prefac într-un mormânt! 
Vecini dintre cari acuma, de-i văz în cale-mi, îi spintec, 
Și hohotesc spintecându-i... 
HOȚUL III: Dar tu ai uitat de cântec. 
RĂZAȘUL: Ba n-am uitat. Vrut-am numai sângele-mi să-l pui 
în joc, 
Ș-astfel, pomenind trecutul, să pot cânta mai cu foc. 


(Își drege glasul, își apasă cușma pe frunte şi cântă.) 

Frunză verde de sălcie, 
Bat-o scârba răzășie! 
Eu credeam că-i boierie, 
Şi-i curată calicie! 
Ani întregi m-am judecat, 
Sănătatea mi-am mâncat, 
Şi nimic n-am câştigat. 
Eu umblam la judecată, 
Copiii-mi plângeau pe vatră, 
Nevasta-mi era uitată! 
Dar acuma Dumnezeu 
A făcut pe gândul meu, 
Ca să-mi mai răzbun şi eu! 
Pentru dalba haiducie, 
Pentru mândra voinicie, 
M-am lăsat de răzășie, 
Ş-am ales judecători 
Cei stejari nestrâmbători, 
Ca să-mi fie frăţiori! 
TOŢI: 
Numai codruleţul drag 
Dă dreptate la sărac! 
Numai arcul după spate 
Dă săracului dreptate! 


HOŢUL I: Zi, Răzașule,-nainte! Zi-nainte! Nu mai sta! 

Ca să ştiu că piere lumea, tot cu drag te-aş asculta! 
HOȚUL II: Zi-nainte! Zi-nainte! Să te-auză sfântul soare! 
HOȚUL III: Uf, uf, uf! Rău mă frământă! Mi-e și cald, mi-e 

p şi răcoare! 

RĂZAȘUL (ia arcul în mână și cântă): 
Frunză verde lemn sucit, 
Şi de când m-am haiducit. 
Dragu-mi-i drumul cotit 
Şi de umbr-acoperit. 
Când văz pe ciocoi viind, 
Mă fac broască pe pământ, 
Îmi așez săgeata-n vânt, 
Şi mi-l iau la căutare, 
De la cap pân’ la picioare, 
Fără ah, fără cruţare! 

- Şi chitesc, şi socotesc, 

Și cuget, şi mă gândesc, 
Pe unde să-l nemeresc: 


La retezul părului, 

Din dosul ișlicului, 

Unde-i greu ciocoiului! 
TOŢI: Las” să moară ca un câne, 

Că mult te-a căznit pe tine! 

Las” să moară ca o fiară, 

Că mult geme biata ţară!... 


(Se arată, trecând puntea părăului, Ganea şi Ciobanul.) 


HOȚUL 1: Un boier aice-n codru! 

CEILALȚI (apucând armele): Un căftan!... Suntem trădaţi! 

CIOBANUL: Liniştiţi-vă, că doară ne cunoaștem, măi fârtaţi! 
Eu vi-l aduc pe credință: eu vi-s chezaș și povaţă; 
Voi aveţi lipsă de galbeni, el are lipsă de braţă... 

GANEA: Care-i căpitanul vostru? 

RĂZVAN (ieșind dintre tufe): Ce-ţi trebuie? Ce pofteşti? 

GANEA: Pe căpitan... 

RĂZVAN: Căpitanul?... sunt eu; dar tu cine eşti? 

GANEA: Dumneata? Să fie oare? Sabia cea de văpaie, 

De care tremură ţara? 

RĂZVAN: Numai pe cei răi îi taie. 

GANEA: Dumneata Răzvan? 

RĂZVAN: Ei bine, știi acuma cine-s eu; 

Spune-mi dar şi tu, jupâne, cum se cheamă ciocul tău? 

GANEA: Nu-i vorba de nume... 

CIOBANUL: Lasă! ţi-oi spune eu, căpitane. 

Din botez Văscan îi zice, iar după poreclă Gane; 
Feciorul lui Osip Gane ce fusese căminar... 

GANEA: Eu n-am venit în pădure ca să vorbim în zadar. 
Lucrul care mă zoreşte trebui isprăvit îndată... 
Nu-ncape nici o zăbavă... Află că iubesc o fată... 

RĂZVAN: Atunci du-te la vrun popă, dintre cei ce pentr-un 

zlot 
Cunună soră cu frate și mătușă cu nepot! 
N-ai ce căta pe la mine, 
Preoţit de cruda soarte 
Ca să cunun alde tine 
Numai cu duhul de moarte! 

Aşadar pleacă, jupâne; pleacă, vesel c-ai scăpat... 
Insă de-ai venit aice cu vrun scop înveninat... 


(Pune mâna pe pumnal.) 


CIOBANUL: Nu-l speria, căpitane... Boierii sunt slabi la fire: 
Braţul, haina, mintea, faţa, inima, totu-i subțire. 
RĂZVAN: Urmează-ţi vorba, jupâne. Te-ascult... 
GANEA: Apoi îți spuneam 
C-am îndrăgit pe-oarecine, fireşte fată de neam; 
Din nenorocire totuşi ea n-are mamă, nici tată, 
Ș-unchiu-său vrea să-i răpească moştenirea cea bogată, 
Luându-și de gând s-o-nchiză călugăriță la schit... 
O faptă nelegiuită! Un lucru era 
RĂZVAN: Sărmana!... Dar zestrea-i mare?.. 
CIOBANUL: Avuţii nenumărate!... 
RĂZVAN: Sărmana!... Mori după dânsa? 
CIOBANUL: Lângă Nistru patru sate!... 
GANEA (dând lui Răzvan o pungă): lată trei sute de galbeni. 
Alţi trei sute, negreșit, 
O să-ţi aducă ciobanul, după lucrul săvârşit... 
RĂZVAN: Cum o cheamă pe sărmana?... Pe iubita cea bogată? 
GANEA: Nu-i vorbă.. 
CIOBANUL: O cheamă Vidra... Ştii? A lui Moţoc nepoată... 
Şi cin-oare n-o cunoaşte! 
RĂZVAN: Da! Am auzit şi eu... 
HOȚUL II: Un fătoi ce călăreşte şi-mpușcă chiar ca un zmeu. 
Intr-o zi am întâlnit-o alergând la vânătoare... 
E voinică, n-am ce zice! Şi-i frumoasă ca o floare... 
RĂZAȘUL: Știut! După ce-i din osul acelui vornic Moţoc!?, 
De care Moldova-ntreagă mi se temea ca de foc! 
GANEA: Căpitane! Noi în vorbe pierdem vremea fără treabă.. 
RĂZVAN: Se-nţelege! Tu ai sete s-apuci zestrea mai în 
grabă... 
Spune-mi însă mai-nainte, pentru banii ce ne-ai dat, 
Ce fel de marfă anume să-ţi dea codru-ntunecat? 
GANEA: Chiar acuma, căpitane, zece călărași în silă 
Târăsc la călugărie pe nefericea copilă... 
Mănăstirea nu-i departe... S-o smulgi din mâinile lor... 
Dă-mi-o mie... 

RĂZVAN: Te iubeşte? 
CIOBANUL: Aşa! Nu-i ceva ușor! 
Vidra-i o fată semeaţă, bâcsită cu fudulie, 
Care n-o să bage-n samă nici chiar pe sfântul Ilie!... 
Să iubească pe jupânul? Să-și pună pofta-n cui... 
Boierul ştiu c-o iubește, dar nu ea pe dumnealui... 
GANEA: După cununie, lasă! şi iubirea o să vie... 
Dar grăbeşte, căpitane... 
RĂZVAN: Așa-i! După cununie! 
Adevărat. Eu uitasem c-asta-i lege pe la voi: 
Numai zestrea înainte, iar iubirea mai apoi!... 
Mai apoi? ba nu! iubirea nu mai vine niciodată, 
Unde dintre două inimi, una-i boarfă cumpărată!... 
Dar mai în sfârşit, ce-mi pasă!... 
CIOBANUL: Curat aşa zic și eu: 
De nu se iubesc boierii, pentru dânşii e mai rău. 


RĂZVAN: Băieți! Mergeţi cu jupânul. Aţi auzit ce pofteşte. 


Simbria-i destul de bună: faceţi treaba voinicește... 

CIOBANUL: Sănătate, căpitane!... 

GANEA: Niciodată n-oi uita 
Slujbuliţa cea frumoasă ce-o mi-i face dumneata, 
Și-ţi făgăduiesc pe cinste, că dacă din întâmplare 
Vei fi prins de cârmuire, te scap eu din supărare: 
Sunt cumnat cu pârcălabul, iar vornicii amândoi 
Mi-s cam rude de departe... 

RĂZVAN: Ciocoii sunt tot ciocoi! 


(Către Răzaşul, care vrea să plece cu ceilalți.) 


Răzașule! mai aşteaptă... 
RĂZAȘUL: Porunceşte. 
RĂZVAN (luându-l deoparte): Cată bine. 
De-i pricepe că miroasă... 
RĂZAȘUL: A trădare? Las’ pe mine! 
RĂZVAN: Dar nu v-atingeţi de Vidra... E femeie. 
RĂZAȘUL: Chiar să vrei, răzașul nu se pogoară la bătaie 


cu femei! 


(Ganea, Ciobanul şi haiducii ies.) 


47 


RĂZVAN: Femeie!... Precum pojarul se naşte dintr-o scânteie, 
Aşa m-aprinde pe mine ciudată vorba: femeie!... 
Femeie! De când pe dânsa o făcuse Dumnezeu, 

El nu mai face nimica, fermecat de lucrul său, 

Și privind cu mulțumire la lumea cea zâmbitoare, 
Zice: eu sunt rădăcină, dar femeia este floare!... 
Femeie!... Şi totuşi omul, de lăcomie târât, 
Iubește nu pe femeie, ci auru-i cântărit!... 

Pentru dânsul e femeie moșia cea măsurată, 

O sculă preţeluită sau o pungă numărată!... 


(Se uude afară un glas strigând: Răzvan! Răzvan!!) 


Mă cheamă?... Cine să fie... 
TĂNASE (arătându-se dintr-o parte): A! Iată că te-am găsit! 
RĂZVAN: Stăi!... Tu eşti... Mi-aduc aminte... Eşti acel 
nenorocit, 
Carele la laşi pe poduri oboseai strigând „jupâne“, 
Pân' să capeţi o lescaie sau o fărâmă de pâne!... 
Te cunosc, deşi de-atuncea trecut-a un veac întreg: 
Trei ani cumpliţi de robie... 
TĂNASE: Robie? Nu te-nţeleg! 
Te știam slobod, băiete; sprinten ca o rândunică; 
Bătându-ţi joc de necazuri... Zău! nu mai pricep 
nimică... 
RĂZVAN: Da! O robie de spaimă, cum numai duhul cel rău, 
De-ar putea să biruiască, ar robi pe Dumnezeu! 
Fost-am șerb, fost-am în lanţuri, ş-acum inima-mi 
suspină 
Întâlnindu-te pe tine, căci tu, tu ai fost pricină!... 
TĂNASE: Eu? 
RĂZVAN: Tu, moșule! Tu singur! Asta-n veci eu n-oi uita... 
Ş-apoi iată-mă-s în codru, haiducind din vina ta; 
Şi mâini, de-mi va fi ursita să mor pe spânzurătoare, 
i-o voi datora tot ţie... 
TĂNASE (făcând semnul crucii): Poznă!... Nu glumești tu 
oare?... 
Să știu c-așa-i adevărul, o clipă n-aş zăbovi, 
Dându-ţi pieptul meu drept ţintă, să te poftesc a lovi)... 


RĂZVAN: Tu! da, tu ești o unealtă a puterii fără nume, 
Care ţese nevăzută toate lucrurile-n lume, 
Astfel c-ades muritorul, bun ca blândul mieluşel, 
Face rele peste rele, făr' s-o ştie singur el!... 

TĂNASE: Dar ce spui?... 

RĂZVAN: Ți-aduci aminte nenorocita de pungă, 
Din care luași un galbăn, zicându-mi c-o să-ţi ajungă, 
Că sunt mulţi sărmani în ţară, că nu-ţi place de prisos, 
Pe când se zbuciumă fraţii, simțind cuțitul la os?... 
Moşule! Făcând aceasta, puteai să prevezi tu oare 
C-o să mă cufunzi pe mine în robia-ngrozitoare?... 
Ei bine! căzut în fiare pentr-un gaibăn ce-a lipsit, 
De primeai tu punga-ntreagă, eu scăpam nepedepsit!... 
Ha, ha, ha! Ş-apoi mai strige căpăţânele-nţelepte 
C-omul ştie tot ce face, ştie tot ce-o să-l aștepte, 
Uitând c-un flutur de seară, ce trece repede-n zbor, 
Este-n stare să răstoarne toată prevederea lor!... 
O faptă cât de frumoasă, ca o floare cu otravă, 
Tăinuiește câteodată pieirea cea mai grozavă!... 
În sfârșit, tu eşti pricină!... 

TĂNASE: Dar de ce, copilul meu, 
Să nu mă vestești în clipă, lăsându-mă-n locul tău 
Însumi eu să-ncarc robia pe cărunteţele mele, 
Şi scăpându-te pe tine, să port lanţuri cât de grele?... 
Un ţigan ce miluieşte pe-un neputincios bătrân, 
Zică tot ce-i place lumea, este chiar ca ș-un român... 

RĂZVAN: Haide! Ce-a fost se trecuse... Spune-mi acuma, 

iubite, 

De ce-ţi târăști tu la codru oasele cele-nvechite? 
Cum de ţi-ai lăsat copiii? 

TĂNASE: Ba copiii m-au lăsat. 

RĂZVAN: Te-au lăsat? Nu-mi vine-a crede!... 

TĂNASE: Săracii au răposat. 
În țara noastră cea mare și bogată, măi băiete, 
Sunt români ce pier în foame! Sunt români ce mor 

de sete!... 

Astfel în toată Moldova, păcătosului Tănas 
Nici un sprijin, nici un razăm, nici un scut n-a mai 


rămas, 


Decât numai să-şi însemne pieptul cu cea sfântă cruce 

Şi zicându-și „Doamne-ajută!“ calea codrului s-apuce; 

Căci de-o bucată de vreme, cerşitorind pe maidan, 

Auzeam mereu tot vorbe de căpitanul Răzvan... 
RĂZVAN: Cum? La laşi?... 
TĂNASE: La Iaşi, băiete, se vorbeşte despre tine 

Felurite verzi ş-uscate, câte nici în cap nu-ţi vine! 

Unii te laudă foarte, ca pe-un strălucit viteaz; 

Alţii, adică boierii, te sfâşie cu năcaz; 

lar ţiganii tăi... iertare! O să-mi pui lacăt la limbă, 

C-alta orice i-aş mai face, degeaba! tot nu se schimbă!... 
RĂZVAN: Zi, moșule! Zi-nainte... Eu nu mă supăr deloc. 
TĂNASE: Ei bine, ţiganii zbiară că tu eşti al lor proroc: 

Tu o să-i scoţi din cătușe, tu o să-i speli din păcate, 

În tine-i toată nădejdea, fără tine nu-i dreptate; 

O nebună de ţigancă le-a spus c-a visat prin somn 

Că tu o s-ajungi odată nu numai jude, ci domn!... 
RĂZVAN: Ciudat! 
TĂNASE: O blestemăţie! Auzi cine să domnească! 

Însuși dracul nu croiește minciună mai țigănească. 

Dar nu-i vorba de țigancă... Apoi precum îţi spusei, 

Rămâind singur în lume, fără copilașii mei, 

Fără milă şi-ndurare, fără căpătâi şi vatră, 

Mai rău decât chiar ţiganii ce colindează cu şatră, 

M-am pus pe gânduri, băiete; gânditu-m-am, răzgândit, 

Ș-acum iată-mă-s aicea, bucuros că te-am găsit. 

Nu căta că-s vechi de zile: în tinereţele mele 

M-am bătut cu multe lifte care de care mai rele: 

Ba leşi, ba păgâni, ba unguri, ba frânci de-ai lui Despot 

Și ce-am învăţat atuncea, n-am uitat încă de tot... 

Mă vezi prăpădit, dar altfel această mână secată 

Tot ar mai putea trimite dușmanului o săgeată... 

Decât să mor în orașe de cruzimea celor răi, 

Mai bine vroi în pădure prin mine să piară ei!... 

O fiinţă cât de slabă sporește când îşi răzbună! 
Incearcă-mă şi pe mine... Sunt haiduc şi pace bună! 


RĂZVAN: Aşa te vreau, moș Tănase! Ş-o să vezi peste puţin 


C-oraşu-i o lighioană şi numai codru-i creştin... 

În oraş totu-i robie; cel mai mic și cel mai mare, 
Toţi ca unul poartă lanţuri, toți ca unul gem în fiare; 
Fiecare slugăreşte, şi nici unul nu-i stăpân; 

Însuşi domnul cu rușine pleacă fruntea la păgân!'?... 
Pe când aicea stejarul lângă buruiană creşte, 

Dar fie cât de puternic, el pe dânsa n-o robește; 

Iar sălbatecele fiare, ce flămânde rătăcesc, 

Omoară sărmana jertfă pe care mi-o nemeresc, 

Dar n-o-njugă cu năpaste, ca fiara cea omenească, 
Care prada-i n-o ucide şi n-o iartă să trăiască!... 

În oraș totul se-ngroapă şi putrezește de viu 

În locuinţa-i îngustă și rece ca un sicriu, 

Unde suflarea se curmă, unde văzduhul lipsește, 
Unde cărămidă, lespezi, lut şi piatră te-nvăleşte; 

Pe când aicea verdeaţa ne ţine loc de păreţi, 
Ne-acopere numai frunza și numai cerul măreț, 

Iar jos s-aşterne covorul, văpsit cu mii de văpsele, 
Ce singură firea-l țese din ierburi şi floricele!... 
Lumea totuși de departe ne numește cu fiori 
Ucigași, împuşcă-n-lună, hoţi, tâlhari, omorâtori... 
O, nu, moșule! Nu crede! Aşa fost-a totdauna 

Că de cel gonit se leagă clevetirea şi minciuna, 
Precum mușchiul se lățeşte pe-un copaci pe care-l tai, 
Şi nu-l lasă pân” ce viermii nu-l prefac în putregai! 
Săracul țăran ce-și pierde vitişoarele sau plugul, 
Robul osândit ce fuge, blăstemând biciul şi jugul, 
Toţi cei slabi, izbiţi de soartă, de nevoi încunjuraţi, 
Află-n codru mângâiere şi ne dau nume de fraţi. 
Când priveşti Moldova-ntreagă părăsită-n jaf şi-n silă, 
Pe cei buni în neputinţă, pe cei răi fără de milă, 
Veneticul şi păgânul, cel de neam şi cel bogat, 
Numai ei având dreptate şi la vodă şi la sfat, 
Căciuliți de toată lumea, fără grijă de nimică... 

O! atunce-ţi pare bine când deodată se ridică 

Spaima de haiduci în țară, născuţi din al ţării chin, 

Precum o durere crudă naște-n piept câte-un suspin! 
TĂNASE: Urmează, frate Răzvane! Mai vorbeşte! Mai 

vorbeşte!... 

Focul cuvintelor tale m-alină, mă răcorește! 

Sunt vorbe de sus, băiete, iar nu de-un om pământean... 

O, Doamne! Să iasă tocmai dintr-o gură de ţigan!... 

VULPOI (de departe): Căpitane! Căpitane! 

RĂZVAN: Ce este? 

VULPOI (rârând după dânsul pe Sbierea): O caracudă! 

Am pescuit-o acuma pe-uscat fără multă trudă... 

RĂZVAN: Sbierea? În mâinile mele? 

SBIEREA: Chiar Răzvan!... Vai!... Sunt topit!... 

TĂNASE: Te cunosc şi eu prea bine! 

SBIEREA (căzând în genunchi): Şi dumneata?... Am murit!... 
Sfinte Petre!... Sfântă Ana!... Mucenice Spiridoane!... 
Scăpaţi-mă din pieire!... O să vă dau trei icoane, 

Tot de-aramă poleită cu aur... sau cu argint!... 
VULPOI: Drace! Nu ştiam eu singur c-am pus mâna chiar 
pe-un sfânt! 
L-am găsit în drum la stânga, într-o căruţă stricată; 
De gras ce-l vezi, de departe mi se păru că-i o roată; 
Dar fiindcă vrea să fugă, îi dădui un bobârnac, 
Și simţii atunci de-aproape că-n roată-i ascuns un sac. 
Deci acuma, căpitane, poţi să-i dai răvaș la dracul, 
Că tot ce-a fost bun într-însul nu mai este: iată sacul!... 
SBIEREA (frângându-și mâinile): Taleri trei mii patru sute 
cincizeci Și şapte ş-un ort!... 
Sunt pierdut!... Preasfântă troiță! Maică Precistă!... 
Su Sunt mort! 

TĂNASE: Daţi-mi cinevaşi o armă, căci poftesc cu pofta mare 
Să-i număr, tot unul-unul, vro zece mii pe spinare! 

RĂZVAN: Eu țigan, și iată cine se laudă că-i român... 

Fraților! Priviţi-l bine: eu sunt rob, dânsu-i... stăpân!... 

TOȚI: Stăpân?... 

RĂZVAN: Boierule, scoală!... Nu-i frumos şi nu-i cu cale 

Să-ngenunchezi dinaintea unui rob al dumitale. 

Jupânului, ce-i cu dreptul d-a şedea chiar în Divan, 

Nu se cade să se plece de frica unui ţigan... 

Scoală dar ca ş-altă dată, scuipă-mă și pălmuieşte, 

Că vodă nu-ţi cere sama, și pravila nu te-opreşte! 

Scoală dar ca ş-altă dată, și pune pe-argaţii tăi 

Ca să-mi dea și dânșii palme, ca să mă scuipe și ei! 

Ţara-ntreagă nu-i a voastră?... Codru sau oraş, ce-ţi 
pasă? 

Oricând ş-oriunde, jupâne, sunteți tot la voi acasă!... 


(Sosesc Vidra, Ganea, Răzașul și ceilalți hoți.) 


RĂZAȘUL: Căpitane! Îţi aducem pe nepoata lui Moţoc. 
E cam cu nărav ciocoaica: n-o auzi vorbind deloc... 
VULPOI: Bre! Ce de mai boierime! Doi jupâni ş-o jupâneasă! 
HOŢUL I: Parcă-i la curtea domnească! 
HOȚUL II: O adunare aleasă! 
RĂZAȘUL (privind la Sbierea): Haida-de! Dar ăsta cine-i?... 
De când maica m-a făcut, 
N-am întâlnit niciodată om mai pocit și mai slut! 
HOŢUL I: O gadină! 
HOȚUL II: O șopârlă! 
HOȚŢUL III: O năpârcă-nveninată. 
RĂZVAN: Tăcere! Să fiţi cu toţii marturi la o judecată. 
Ăst boier, pe care-acuma îl vedeţi îngenuncheat 
Și care la Iași se plimbă mândru ca un împărat... 
SBIEREA: Nu, nu, nu... 
VULPOI: Taci, caracudă! 
RĂZVAN: Ăst boier prin răutate 
Intrece gadini, șopârle și năpârci înveninate... 
Ca painjinul ce ţese pe furiș vicleanu-i ciur, 
ȘI-I întinde, şi-l anină, şi-l acață pe-mprejur, 
Și drept din mijloc pândește, pironit în neclintire, 
Aşteptând să-i intre gâza în capcana-i cea subțire, 
Apoi lacom se repede, bucuros c-a înşelat, 
Ș-o tot rupe, ş-o tot vâră în stomahu-i desfundat, 
ȘI iar îşi cârpește ciurul, şi iar la pândă s-aşează, 

Şi iar ocheşte-n tăcere, nouă pradă să-i mai cază... 
Astfel şi boierul ăsta e painjinul sătul, 
Gata să-şi mai dreagă cursa, tot strigând că nu-i destul! 
SBIEREA: Nu, nu... 
VULPOI: Taci, că te ia naiba! 
HOȚUL I: Nici iadul n-o să-l primească! 
RĂZVAN: Însă din jertfele sale, nu-i alta ca să-l urască 
Cu furie mai cumplită, cu foc mai înverşunat, 
De cum Răzvan îl urăşte, setos de-a fi răzbunat! 
Pentr-un galben, ce pe drumuri l-am găsit pe neașteptate, 
EI, cu pravila-i în mână și pe buză-i cu dreptate, 
Mă ia rob... rob pentr-un galben, şi mă face nevăzut 
Într-un beci, de mucezeală în mocirlă prefăcut, 
Unde mă legase-n zgardă, ca pe-un câine-n bătătură... 
ÎI urăsc cu cea mai cruntă și nepovestită ură!... 


(Vidra face o mișcare de groază.) 


TĂNASE: Răzbunare! Răzbunare! 
HOŢII: Furcă! 
RĂZVAN: Da! voiesc şi eu 
Să-mi răzbun; dar moartea-n furcă i-ar fi prea puţin... 
SBIEREA (căzând jos): Valeu! 
RĂZVAN: Cruce, țeapă, glonţ, săgeată... Nu-i destulă 
răzbunare! 
Vreau o altfel de pedeapsă: o pedeapsă şi mai mare... 
RĂZAŞUL: Căpitane! lan sfârşeşte! Că decât să mai aştept, 
Mai bine-acum dintr-o dată să-i înfig măciuca-n piept! 
RĂZVAN: Măi Vulpoiule, rădică-l!... 
SBIEREA (când îl scoală Vulpoi): Vai mie!... Răzvane 
frate!... 
Mă jur c-am lăsat acasă catastişe nencheiate... 
lartă-mă!... Tocmai pe tocmai!... Fost-ai rob, 
te iert şi eu... 
De vrei, îţi voi da ş-un zapis... Martur mi-este 
Dumnezeu!... 
RĂZVAN: Vulpoiule, du-l din codru! Scoate-mi-l pân” la 
răspânte, 

Arată-mi drumul cel mare şi zi-i aceste cuvinte: 
Iată dreapta, iată stânga, iată jos şi iată sus; 
Alege la deal, la vale, la răsărit, la apus; 
Răzvan te-avusese-n palmă, şi numai c-un semn 
| de mână 
Ar fi putut să te facă praf, pulbere şi țărână... 
Totuși, uite! Nu-ţi lipseşte nici un fir din perii tăi... 
Să trăiască codrul verde!... Pleacă slobod unde vrei... 
(Vidra e foarte mișcată. ) 


TĂNASE: Cum! Îl ierti? ÎI lași să scape?... 
RĂZAȘUL: Căpitane! Mi se pare 
Că tu-ţi cam petreci cu glume, ş-ai uitat de răzbunare! 
RĂZVAN: Răzbunarea cea mai crudă este când dușmanul tău 
Ș E silit a recunoaște că eşti bun şi dânsu-i rău!.. 
RAZAŞUL: Astea nu se trec la mine! Doară nu-s o fată mare, 
Ca să cred că răzbunarea nu-i decât o sărutare!... 
Noi l-am prins, al nostru-i dară, al codrului, nu-i al tău! 
Nu-l iert eu, bată-l să-l bată!... 
VULPOI: Şi nici eu nu-l iert! 
HOȚUL I: Nici eu! 
HOȚŢUL II: Bagă sama, căpitane! Noi nu te-am ales pe tine, 
Ca să te pupi cu boierii şi să ne dai de ruşine! 
O VOCE: Țiganul se prea gurguță! 
ALTĂ VOCE: Se cunoaşte că-i țigan! 
MAI MULTE VOCI: Țigan! Chiar țigan!... 
RĂZVAN: Țiganul nu mai este căpitan! 
(Scoate din brâu o bardă poleită.) < 
Când voi m-aţi pus peste codru, dându-mi în mână 
securea, 
Juratu-mi-aţi să m-asculte lunca, drumul și pădurea. 
lată barda ce-a pătat-o jurământul cel viclean; 
Daţi-o unui alt mai vrednic, care nu va fi țigan! 
Puneţi dintre voi pe-acela care-i meşter să vă-nveţe 
A năvăli-n slăbiciune, a vă izbi-n bătrâneţe, 
Sau pe-o singură furnică să dați iurăș câte doi! 
Așa căpitan vă trebui, dar Răzvan nu-i pentru voi! 


(Aruncă barda şi voiește a ieşi.) 

RĂZAȘUL: Haide, haide, căpitane! Te iuţești peste măsură! 
Nu te pierdem noi pe tine pentru astă pocitură! 
(Priveşte încruntat la Sbierea, apoi ridică de jos securea şi o 
dă lui Răzvan.) 
Iată barda, ia-ţi-o iarăşi, fă ce-ţi place, fă cum știi... 
Dar eu unul... of, măicuţă!... l-aş tăia fâșii-fâşii! 
VULPOI: Să trăiască căpitanul! 
TOȚI: Căpitanul să trăiască! 
TĂNASE: Da, da! Și de ţigănie să nu se mai pomenească! 
RĂZVAN (către Sbierea): Stăpâne, acuma pleacă!... 
SBIEREA: Să plec?... Cum?... Adevărat!... 
O, ce om! Ce piatră scumpă! Ce suflet de matostat!... 
Dar fiindcă scapi de moarte pe-un creştin foarte cucernic, 
O să te blagoslovească Dumnezeu atotputernic!... 
RĂZVAN: Fugi, boierule, de-aice!... Fă-mi și tu pe placul 
meu!... 
Mi-e scârbă s-aud din gură-ţi numele lui Dumnezeu! 
VULPOI (împingând pe Sbierea): Mişcă! Mişcă, caracudă! 
SBIEREA: Ba nu... Mă rog! Fără pripă!... 
Mai avem o socoteală... Numai un cuvânt... O clipă!... 
Daţi-mi sacul meu!... Răzvane!... Nu mă sărăci de tot!... 
Taleri trei mii patru sute cincizeci și şapte ş-un zlot! 
(lese ghiontit de Vulpoi.) 


VIDRA (înaintând şi întinzând mâna către Răzvan): Aş fi 
mândră, căpitane, ca să strâng o mână, care 
Nu voieşte să-şi răzbune decât numai prin iertare!.. 

RĂZVAN: Mâna mea?... Această mână, dezmierdată de cutit, 
Arsă de foc și de vânturi, bătută necontenit, 

Spălată de ploi şi grindini, aspră şi neagră din fire, 
Cuteza-va ea s-atingă mâna-ţi albă și subţire? ... 

VIDRA: De când oamenii din codru răpitu-m-au după drum, 
N-am oftat, n-am zis o vorbă, fost-am mută pân-acum, 
Oprind lacrima pe geană și-necând în piept suspine, 

Ca să nu pogor pe Vidra pân’ la ei şi pân’ la tine... 
Dar nu-i pasere pe lume să nu cânte mai cu dor, 
Când ziua-i plină de soare şi cerul e fără nor; 

Nu-i femeie să nu-şi simţă inima-i în turburare, 
Când s-aşterne dinainte-i luminând o faptă mare!... 

Rob, ţigan, haiduc, de-oriunde soarta să te fi adus, 
Un suflet c-al dumitale își va face loc în sus! 


(Răzvan rămâne ațintit.) 


TĂNASE: Aferim! Ce mai muiere! De-ar fi mulţi boieri 
ca tine... 
GANEA: Ce faci, dragă jupâneasă? Cine-ar crede!... E ruşine! 
Nepoata marelui vornic şi fiica unui spătar, 
„__ Dumneata să stai la vorbă... ce-njosire!... c-un tâlhar!... 
RĂZAȘUL: Căpitane! Căpitane!... Fă-ţi cu mine o pomană: 
Dă-mi voie măcar dinur-însul să-ţi fierb de prânz o tocană! 
HOȚII: Da, da! Să-l tăiem îndată!... 
RAZAŞUL: Să-l bucăţim mărunţel, 
„Casă nu se mai cunoască de-a fost boier sau viţel!... 
RAZVAN (ieşind din gândire): Cum? De ce-i aşa urgie?... 
Lăsaţi-l în bună pace!... 
-El nu v-a făcut nemica... 
RAZAŞUL: Nu cumva! lată ce-mi place! 
Doar n-ai fost surd, căpitane?... Nu-l mai apăra-n 
zadar!... 
___ Nul-ai auzit tu singur că te numește tâlhar?... 
RAZVAN: Eu tâlhar?... Dar cine-a zis-0?... Răzvan nu putea 
s-auză, 
Căci simţirea-i se pierduse, rătăcindu-se pe-o buză 
Din care sorbea cu-ncetul cuvinte ce-mi par mereu 
Că tot încă sună, sună şi răsună-n jurul meu! 
O, tu, femeie măreață! tu un înger! tu o zână! 
Tu, ivire minunată ce-mi răsai ca o lumină! 
Să te mai auz o dată că locul meu este sus... 
Aşa c-ai spus-o? Mai spune-mi! Mai spune-mi încă!... 
VIDRA (cu sfială): Am spus... 
RĂZVAN: Ai spus!... Eu credeam că-n lume nu va fi nici o 
ființă 
Ca să-şi cufunde privirea, sub gunoi de umilinţă, 
Pân” la omul care-n viaţa-i n-a gustat de nicăiri 
Decât despreţ și nemilă, batjocură și loviri!... 
Dar ştii tu oare puterea ce-o au cuvintele tale, 
Luminându-mă ca raza străcurată jos în vale, 

Unde de-ale nopţii umbre, supt un văl întunecos, 
Ascundeau în adormire tot ce-i bun, tot ce-i frumos?... 
Tu mi-ai dat o lume nouă, mi-ai deschis o nouă cale! 
C-un cuvânt, c-o vorbă numai, cu suflarea gurii tale, 
Ca Domnul Hristos pe Lazăr tu din moarte m-ai sculat!... 
„Ce putere! Ce minune!... 

RAZAȘUL: Căpitanu-i fermecat! R 

RĂZVAN: Dar tu stai şi taci acuma?... Îţi pare rău dumitale 
C-ai picurat o nădejde peste un noian de jale? 
Poate-ți mai aduci aminte cine eşti?... Ei bine, dar, 
Nici eu n-o să uit atunce că Răzvan e un tâlhar! 


(Cătră Ganea. ) 
Sunt tâlhar!... Aşa-i, jupâne?... Ei, da! Sunt tâlhar! 


Fireşte!... 


Am înţeles cum mă cheamă, ş-o să mă port tâlhăreșşte... 


(Aruncând jos o pungă.) 


Na, boierule! Ia-ţi punga!... 

GANEA: Ba nu! la-ţi-o dumneata... 
Îți mai datoresc trei sute... Crede-mă că n-oi uita... 

P Ciobanul o să-ți aducă. 

RAZVAN: Nu-mi pasă de datorie! 
Iată banii tăi, jupâne! Dă-mi o altfel de simbrie!... 
O simbrie tâlhărească! Las” prin cântec să ţi-o spui: 
Numai cântecul deschide cugetul haiducului! 


P-un deal, p-un colnic, 
Mergea un voinic, 
Voinicul voinicilor 
În țara piticilor: 

Cu faţa voinică 

Ş-o inimă mică! 
Lângă el mergea, 

Şi la el privea. 

Şi mereu ofta, 
Poate că-l iubea. 

O copilă dalbă 

Cu galbeni în salbă, 
O dulce fetiţă 

Cu flori în cosiță, 
Cu rai în guriță! 
Amândoi mergea, 
Şi mergând grăia. 


58 


Şi grăind zâmbea, 
Când iată 

Dodată 

Pe drum mi s-arată, 
Stând în calea lor. 
Vătavul haiducilor, 
Căpitanul hoţilor, 
Groaza veneticilor! 
Şi cum mi s-arată, 
Priveşte la fată, 

O vede şi iată: 

I se face milă 

De biata copilă! 

Şi zice apoi 

Cătră cel ciocoi, 
Cătră cel voinic, 
Voinic de nimic: 
Calea e a ta, 
Mândra e a mea, 

Şi de nu mi-o dai, 
Hai la luptă; hai!... 


(Vidra îşi pune mâna pe frunte.) 


TĂNASE: Uf, uf, ce inimă mare! Păcat, zău, că nu-i creştin!... 
GANEA: Eu nu-nţeleg, căpitane... Ce vrei? Ţi-oi plăti deplin... 
RĂZAȘUL: Nu-nţelegi ce este lupta? 
GANEA: Lupta? 
RĂZAȘUL: Lupta voinicească: 
Unul pe-altul să-mi apuce, ş-apoi să mi se trântească! 
GANEA: Dar căpitanu-i mare tare... mai umăros... mai cu 
piept... 
Lesne poate să mă bată... nu se cade... n-ar fi drept. 
RĂZVAN: A! jupânului, pesemne, îi place lupta nemţește? 
Daţi-i săbii dumisale: să-și aleagă ce poftește!... 
Pentru mine-i Chiar totuna: ne vom bate cum va vrea; 
De-oi muri, nu-i mare treabă, iar de nu, Vidra-i a mea! 
(Scoate paloșul, pe când Răzașul dă pe al său lui Ganea.) 
Apucă spata, jupâne!... 
GANEA (scoțând paloșul): Din dragoste! 
CIOBANUL: Patru sate! 
RĂZVAN (năvălind): Apără-te!... 
VIDRA (descoperindu-şi fața şi punându-se între amândoi): Nu, 
Răzvane!... N-ai cu cine!... Nu te bate!... 

CÂNTUL III 


NEPOATA LUI MOȚOC 


„Să nu te blăsteme cineva: 
s-ajungi slugă la cai albi 
şi stăpân femeie s-aibi!“ 


ANTON PANN 
Fetele: 

RĂZVAN, ostaş leşesc MINSKI TEN 

N, ostaş | EE 
VIDRA, iubita lui PIOTROWSKI apitani 
RAZASUL | o varășiilui ISCOADA MUSCĂLEASCĂ 
VULPOI OSTAȘUL I 
SBIEREA, prins în război  OSTAȘUL II 
HATMANUL OSTAȘUL III 


CĂPITANI ŞI OSTAȘI LEŞEȘTI 
O tabără leşească la marginile țării muscăleşti: corturi, tunuri, arme... 


(Trei ostaşi, din cari 1 şi II duc pe cel al treilea, greu rănit.) 


OSTAȘUL I: Mulţi muscali ucis-ai oare? 

OSTAȘUL II: Cu sabia? 

OSTAȘUL I: Cu ce vrei! 

OSTAȘUL II: Cu sulița două sute și cu paloşul vro trei! 
Opt sau nouă-zece sute... Poate și mai mult!... 

OSTAȘUL I: Desigur! 

OSTAȘUL II: Dar tu? 

OSTAȘUL I: N-am ucis nici unul. Nu-mi place. N-am vrut eu 
singur!... 
Rănit-am însă vro mie... Tu mă știi că-s cam voinic: 
Tot răni de cele mai grele, de la cap pân” la buric... 
OSTAȘUL II: Vezi, aşa suntem noi leşii! 
OSTAȘUL I: Trăiască ţara leşească! 
Muscalul, de-ar fi cu dracul, tot nu-i chip s-o biruiască!... 
OSTAŞUL III: Of!... Eu mă sfârșesc cu zile... și voi, ca neşte 
nebuni, 
Când nu tremuraţi în tufe, vă desfătaţi în minciuni!... 

Ah! duceţi-mă la doftor: încai moartea să mă scape... 
(Câteşitrei ies la dreapta, pe când la stânga se arată Minski şi 
Piotrowski.) 

MINSKI: Uite, măi! Inima-n mine plesnește, gata să crape!... 
Sângele mi se rădică și se suie în obraz 
De ciudă, de-ntărâtare, de durere, de necaz! 
Cum ți se pare, iubite? într-o tabără crăiască, 
Tocmai în mijlocul nostru şi-n ţara noastră leşească, 
Un străin, o venitură, un om fără căpătâi, 
Un nătărău din Moldova să fie tot cel dintâi? 
Pe când eu zac la o parte, lăsat fără nici o treabă, 
Uitat ca o jucărie, ca un copil, ca o babă! 
PIOTROWSKI: Ce vrei! Ut verum dicamus” , mărturisește și tu 
C-acest vir valachus este strenuissimus...2 " 
MINSKI: Ba nu! 
Eu nu recunosc aceasta! Nu se cheamă vitejie 
A nu se teme de moarte numai din obrăznicie! 
Un nu știu cine ca dânsul, un mojic necunoscut, 
Nu-i este iertat a face lucrurile ce-a făcut! 
Să cuteze el s-apuce steagul muscălesc cel mare... 
Aceasta m-aruncă-n friguri, în furie, în turbare!... 
Să pătrunză chiar în cortul voievodului rusesc... 
O! aceasta-i grozăvie! Sunt gata să-nnebunesc! 
Spune singur tu, fârtate, dacă nu era mai bine 
Nește astfel de izbânde să se fi făcut de tine? 


“ Ca să vorbim drept (lat.). 
“2 Bărbat valah... foarte sârguitor (lat.). 

Sau de-un altul orișicare... iar de mine mai ales!... 
Spune, spune tu!... 
PIOTROW SKI: Fireşte! Non est in dubio res. 
Însă, carissim” amice?, aşa va fi totdeauna 
Că virtus nu-i alta-n lume decât prospera fortuna® . 
Răzvan e felix ad casum!” ! Totu-i merge găitan! 
E noroc. Venti faventes® ! 
MINSKI: Tot Răzvan! Răzvan! Răzvan! 
Tabăra leșească-ntreagă mi-l înalţă şi-l ridică, 
Iar despre noi nu s-aude, nu se vorbește nimică!... 
Dreptu-i, oare, ca-ntr-o ţară, în care eu sunt născut, 
Un venetic fără nume să fie mai cunoscut?!... 
Zici că-i noroc?... Nu-i aceasta!... Nici noroc, nici vitejie! 
Este altceva, iubite, ș-o să ţi-o spui numai ție... 
Eu sunt sigur ş-aș fi gata chiar să jur c-acest Răzvan 
E frate... 
PIOTROW SKI: Frate cu cine? 
MINSKI: Cu... 
PIOTROWSKI: Dic quaeso! ® 
MINSKI: Cu satan! 
PIOTROWSKI: Ce spui, Domine mi Deus!” ... Dar de-unde s-o 
ştii aceasta?... 
MINSKI: O vei şti şi tu ca mine... Spune-mi, văzut-ai nevasta 
Imbrăcată bărbăteşte, haine negre, chip bălan, 
Care întovărăşeşte nencetat pe-acest Răzvan? 
PIOTROW SKI: Am văzut-o... E frumoasă! Virgo facie concina, 
perdecora, pervenusta...* 
MINSKI: Ha, ha, ha! Asta-i pricina! 
Răzvan zice că-i e soră, dar eu pot să-ţi dovedesc 
C-acea muiere-i chiar dracul, numai botu-i femeiesc! 


tD Nu-i nici o îndoială (lat.). 

© Mult iubite prietene (lat.). 

œ Virtutea... soarta prielnică (lat.). 

“ Fericit din întâmplare (lat.). 

(% Vânturi prielnice! (lat.). 

© Spune, te rog! (lat.). 

“ Doamne, Dumnezeule! (lat.). 

“% Fecioară cu chip plăcut, minunată, foarte frumoasă (lat.). 

Dânsa-i o fermecătoare ce cu farmecele sale 
Are puterea pe- -oricine să-ntunece, să-l înşale, 
Să-i ia văzul, să-l orbească, să facă noapte-n amiaz, 
Încât s-o crezi că-i frumoasă și pe Răzvan că-i viteaz!... 
PIOTROW SKI: Ce-i drept, Sanctissimus Thomas, în Summa 
Theologica, 
Firmat” asemenea fapte, iar Petrus Hispanus scrie 
Cum că foemina şi dracul sunt affines “ oarecum: 
Dracul e foc, iar femeia iese dintr-însul ca fum... 
MINSKI: Crede-mă c-acea muiere, orice-i spune, orice-i zice, 
Orice-i vrea, e însuşi dracul... 
PIOTROWSKI: Taci, că iată vin aice 
Alii duo Valachi® , ce-i tot văd mai-mai de-un an 
Conjunctissime vivendo!” nedespărțiţi de Răzvan... 
MINSKI (privind în partea de unde vin Răzașul şi Vulpoi): 
Piha! 
Ce făpturi ciudate! Ce fiinţi nesuferite! 
Ce mişcări respingătoare! Ce obrazuri necioplite! 
Eu unul îţi spui atâta că de-oi fi vreodată crai” — 
Lucrul este cu putinţă — ei bine, de trei ori vai 
Ce legi aspre n-aş mai face, ca să dau peste hotară 
Şi să gonesc într-o clipă toți moldovenii afară! 
Însă toţi! Toţi pân’ la unul! Nici un om! Nici un picior! 
Numai pe Răzvan, el singur, l-aş lăsa... ca să-l omor! 
RĂZAŞUL (cântând de departe): 
Vom îmblăti la săcară 
Până-n mândra primăvară 
Ş-om ieşi la codru iară, 
In capătul şesului, 
La marginea drumului, 
În calea armeanului!!€ 
MINSKI (dulce): Să trăiţi, voinici! 
VULPOI: Prea bine; mulțumim... 


“ Preasfântul Toma d! Aquino în Summa Theologica afirmă (lat.). 
“2 Femeia... rude (lat.). 

“ Ceilalţi doi valahi (lat.). 

“” Trăind foarte strâns uniti (lat.). 

RĂZAȘUL: Și sănătate, 
Căci în lume sănătatea e mai bună decât toate! 
MINSKI: Mă prea bucură-ntâlnirea... Doream să vă văz 
de mult... 
Eram să vă-ntreb un lucru... 
RĂZAȘUL: De nu-i fi lung, eu te-ascult, 
Fiindcă noi, moldovenii, ştim așa că vorba lungă 
E nebunie de crieri şi sărăcie de pungă. 
MINSKI: Aş dori s-aflu... Pe cinste, Răzvan al vostru mi-i drag, 
Şi... vorbind c-un oarecine... făcut-am un rămăşag... 
Ca să nu-l pierd... mă pricepeţi... vreau să zic... 
îmi trebui mie... 
În sfârşit, ce fel de slujbă sau ce fel de boierie 
Va fi avut în Moldova viteazul cel strălucit, 
Ostaşul cel mai de frunte, bărbatul cel mai vestit, 
Podoaba taberei noastre, un luceafăr, o minune!... 
VULPOI: Drace! Vrei numai atâta?... 
RĂZASUL: Taci, Vulpoiule; nu-i spune... 
VULPOI (zâmbind): Ba să-i spui! De ce să piarză săracul 
un rămășag”? 
Mai vârtos când ştiu acuma că Răzvan îi este drag)... 
Invaţă dar de la mine că slujba ce-o avusese 
In ţara Moldovei este dintre cele mai alese; 
O treaptă atât de naltă, încât era mititel 
Boierul cel mai puternic, când se punea lângă el... 
PIOTROWSKI: Admirandum! " 
MINSKE: Dar ce slujbă? Cum se cheamă? 
RĂZAȘUL: Măi, ţi-ajungă! 
Că ne-am înţeles odată de-a nu face vorbă lungă... 
Sunt cam iute. Bagă sama!... 
VULPOI: Las”, Răzașle!... Eu vreau 
La toate câte dorește, să-i pot răspunde pe şleau. 
Că doar nu ne cercetează cu vrun scop de răutate; 
Mai cu samă când iubeşte pe Răzvan ca şi pe-un frate... 
Aşadar, mă-ntrebi ce slujbă? Cum se cheamă?... Fel 
de fel! 


D Este de admirat! (lat.). 

Unii căpitan îi zice, alţii-i zice vătăşel... 
Dar treapta-i mult mai de frunte, prin putere şi simbrie, 
De cum pe la voi aice este chiar o hătmănie!... 
PIOTROWSKI: Capitaneus pedestris? 
VULPOI: Ba şi călare ades: 
Pedestrime la strâmtoare şi călărime la şes... 
În codru se pedestrește, pe câmp încalecă iară: 
Astfel este rânduiala oștilor la noi în ţară... 
MINSKI: Dar avea moșii? 
VULPOI: Ha drace! L-asta eu nu m-am gândit!... 


(După o tăcere.) 


Cât poate da o moşie, Răzvan căpăta-nzecit... 
Adecă cevași ca dijmă, în bani, în grâne şi-n vite, 
Ce trebuia la poruncă să-i dea toţi pe negândite... 
PIOTROWSKI: Şi-ţi fi avut multe pugnas, videlicet (” bătălii? 
VULPOI: O! se-ntâmpla câteodată și-ntr-o zi două sau trii, 
Cât ţinea vremea de vară, căci în urmă, la iernatec, 
Ne hodineam cum fac turcii: obicei îndemânatec! 
MINSKI: Dar spune-mi, acea femeie... 
RĂZAȘUL (cu furie): La dracu! La nouă draci! 
La nouă sute!... 
MINSKI: Ce-ţi trebui? Ce vrei, voinice?... 
RĂZAȘUL: Să taci! 
Bată-te mama pădurii! Te mai legi și de muiere? 
MINSKI: Ba nu; doream să ştiu numai... 
RĂZAȘUL: Zău, mai bine fă-mi plăcere, 
Ori ne lasă tu aice, sau noi te lăsăm aici!... 
MINSKI (cărră Piotrowski): Haidem, tovarășe! 
PIOTROWSKI: Ergo”... 
MINSKI: Să fiți sănătoși, voinici! 


(lese cu Piotrowski.) 
RĂZAȘUL: Bună treabă!... Pizma, ura, zavistia, vrăjmăşia, 
(D Comandant de infanterie (lat.). 


“ Lupte, adică (lat.). 
“ Aşadar (lat.). 

Și nici un pai de răsplată pentru toată vitejia, 

lată câştigul cel mare, ce Răzvan l-a dobândit 

De când părăsise ţara şi codrul blagoslovit! 

Vai de dreptatea leşească! Vai de bunătăți streine! 
Ne-am păcălit, măi fârtate! Rău ne-am păcălit!... 


VULPOI (gânditor): Vezi bine!... 
RAZAŞUL: Mai înțelept moş Tănase, când zicea oftând cu foc: 


Tu fă ce-ţi place, Răzvane, dar eu o să stau pe loc; 
Nu las Moldova, şi pace! foamete, sete, ruşine, 
Aice să sufăr toate, căci e cuibul meu!... 


VULPOI: Vezi bine!... 
RĂZAȘUL: Și eu, Vulpoiule dragă, trebuia verde să-i spui, 


lar nu să caut orbește buricul pământului, 
Uitându-mi de răzășie!... Poate că prin judecată, 
De mai rămâneam în ţară, tot o câștigam odată, 
Hrisoavele mele iată-s! 


(Scoate din sân o legătură.) 


Aci trei urice sânt 

De la Alexandru-vodă și de la Ștefan cel Sfânt, '* 

Pe cari le stropesc cu lacrimi, le șterg de praf cu suspine, 
Şi le știu pe dinafară, făr' să fi citit! 


VULPOI: Vezi bine!... : 
RAZAŞUL (sărută şi apoi ascunde legătura): li ziceam eu: 


Măi Răzvane, nu pleca! nu fi nebun! 
Decât orice trai în lume, traiul codrulu-i mai bun!... 
Of! Nu vru să mă-nțeleagă!... Și tu știi a cui e vina? 
Așa-i când tace cocoşul, lăsând să cânte găina; 
Aşa-i când capra-i în frunte, poruncind în loc de țap 
Așa-i când bărbatu-i coadă; așa-i când muierea-i cap!... 
Din dobitoacele toate, numai matca la albine 
N-are cusur ca stăpână... Celelalte, vai! 


VULPOI: Vezi bine! 
RAZAŞUL: Dracul ne trimise-n cale pe nepoata lui Moţoc! 


Sărmanul Răzvan acuma nu-i om, ci-i un năpârstoc, 
Pe care Vidra mi-l mișcă şi-l întoarce fără preget, 
Şi la dreapta, și la stânga, nu cu mâna, ci c-un deget!... 


Ș-apoi eu nu dau cu gândul, oricât de mult chibzuiesc, 
De ce Vidrei nu-i plăcuse obiceiul haiducesc? 
VULPOI: M-am gândit şi eu l-aceasta, ş-am ajuns drept 
încheiere 
Să cred că Vidra-i smintită, ca orișicare muiere, 
lar Răzvan, de-a fost odată cu o minte de bărbat, 
De când ascultă pe Vidra, și dânsul s-a deocheat; 
Căci nebunia s-acaţă mai rău ca un mărăcine 
Și trece cu o căscare de la om la om... 
RĂZAȘUL (gânditor): Vezi bine! 
VULPOI: Este-nvederat că leahul nu face haz de Răzvan... 
Ş-apoi de-ar mai şti, o, Doamne! că nu-i creştin, 
ci-i ţigan... 
Oho! L-ar goni departe! Ba cu dânsul şi pe tine... 
Iată cum ne duce Vidra, trăgându-l de nas! 
RĂZAŞUL.: Vezi bine! 
VULPOI: Leșii au o lege-anume: un om de neam țigănesc" 
Să nu calce cu piciorul pe pământul cel leșesc... 
Alte neamuri să poftească, orişicând sau orişicine, 
lar jidovii mai cu seamă, sunt ca-n ţara lor”... 
RĂZAȘUL: Vezi bine! 
ISCOADA (arătându-se din fund): Creștini cucernici... 
VULPOI: Ce-ţi trebui? 
ISCOADA: V-am văzut, de nu mă-nșel, 
Umblând cu Răzvan... 
RĂZAŞUL: La naiba! Nici tu nu te-mpaci cu el? 
ISCOADA: Nu mă-mpac? lartă-mă, Doamne! Eu nici nu-nţeleg 
ce-i ură; 
A iubi pe toți creştinii mă-nvaţă Sfânta Scriptură... 
Aşadar, vă rog să-mi spuneţi într-un chip cuviincios, 
Unde poci oare să-l aflu, în numele lui Hristos?... 


(Zărind pe Răzvan, care se apropie) 


Dar ce văd! Iată chiar dânsul!... Dumneata ești, 
i mi se pare, 
În toată creștinătatea luptătorul cel mai tare? 

Ca sabia lui Arhanghel, ca toiagul lui Aron, 
Praștea lui David prorocul, buzduganul lui Samson... 
RĂZVAN: Sunt Răzvan... 
ISCOADA: E de nevoie, nimenea ca să n-o știe, 
Să vorbim precum vorbise Moise cu Iehova... 
RĂZVAN (cătră Vulpoi şi Răzaşul, făcându-le semn să plece): 
Fie! 
RĂZAȘUL: Crede-mă c-ar fi mai bine ca și pe noi să ne lași. 
Ai mulţi duşmani... Chiar muscalii nu-ţi sunt așa 
de vrăjmași 
Ca leahul cel pizmătareţ, care alta nu visează 
Decât el să se rădice și toată lumea să cază... 
RĂZVAN: N-aveţi grijă! Fiţi în pace!... Puteţi să vă depărtaţi: 
Braţul meu e lângă mine şi sabia-i lângă braţ... 
VULPOI (depărtându-se cu Răzașul): Haidem, Răzașule dragă! 
Să-i spunem Vidrei aceasta: 
Cine pe noi nu ne-ascultă, o s-asculte pe nevasta... 
RĂZVAN: Suntem singuri. Ce vrei? 
ISCOADA: Jură de-a nu spune nimărui 
Taina cea de mântuire ce-am venit ca să ţi-o spui. 


(Răzvan face un semn de învoire.) 


Nu-i aşa! Eu vreau anume pe crucea prea lăudată, 
Pe cei doisprezeci apostoli şi pe Maica cea Curată, 
Pe cele şapte biserici, pe cei patruzeci de sfinţi, 
Pe soborul din Nikeia cu trei sute de părinţi, 
Pe-o sută cincizeci de psalmuri, pe şaptezeci de 
tâlcovnici, 
Pe toţi fericiţii pusnici şi mucenici şi duhovnici, 
Şi pe ieslele, la care se-nchinară cei trei crai, 
Să-mi juri mai întâi de toate că leșilor nu mă dai... 
RĂZVAN: Tu nu eşti leah prin urmare? 
ISCOADA (făcând cruce): Dumnezeu să mă păzească 
De-a fi eretic ca leşii de lege papistăşească!... 
Dar dumneata, ca şi mine, eşti pravoslavnic curat, 
Şi slujind în astă ţară, faci cel mai mare păcat, 
Precum zice sfântul Pavel... 

RĂZVAN: Aşa, iarăși cele sfinte? 
Tu eşti muscal! Numai dânșii sunt meșteri cu jurăminte 
Tot cruci Şi tot evanghelii să-nşire ca din fuior 
Chiar atunce când li-i gândul să ne-nşele mai ușor!... 
Ce vrei? Ce cauţi pe-aice? De la cine vii şi de-unde? 
Ce faci în oastea leşească și ce-ai cu mine?... 
Răspunde!... 

ISCOADA (văzând pe Vidra, care se apropiase şi se pusese în 

fața lui): Acest om... astă muiere... muierea nu-i tocmai 
om, 
După cum mărturiseşte fericitul Chrisostom...”! 

RĂZVAN: Taci! 

ISCOADA: Femeia-i cam limbută: ea nu pricepe ce-i taina; 
Vorba-i lungă ca şi coada, cada-i lungă ca şi haina, 
Precum arată prorocul!... 

RĂZVAN (apucându-l de barbă): Zău, nu mă mai stăpânesc! 

ISCOADA: Nu mă necinsti!... Sunt preot și părinte sufletesc... 

RĂZVAN: Zici că ești preot?... Dar spune-mi, popii i se cade 

oare 
Să-şi arunce jos veşmântul, câlcând rasa sub picioare, 
Și prin fapta cea mai neagră să mânjească sfântul dar, 
Iscoadă-n întreaga lume, preot numai în altar?” 

ISCOADA: Fiule! Eu nu văd răul de-a lucra cu stăruință 
Pentru sfântul ţar și pentru pravoslavnica credinţă. 
Păcatu-i al dumitale, care, fiind moldovean, 

Îţi dai sufletul în gheara leahului celui viclean, 
Popor depărtat de lege, oi rătăcite din turmă 

Şi pe cari o să-i strivească judecata cea din urmă, 
La un loc cu filistenii şi cu Gog şi cu Magog... 
Ş-apoi făcându-le astea, unde-i folosul, mă rog? 

RĂZVAN: Eu caut numai la cinste... 

ISCOADA: Fleacuri! Treabă de cuvinte! 

Folos, cinste, tot aceea, deși se cheamă altminte! 

Așadar, ce fel de cinste dobândit-ai, de când eşti? 

Ca Nemvrodul din scriptură, floarea cetei diavoleşti? 
VIDRA: Are dreptate, Răzvane! Iat-a treia bătălie. 

In care braţul tău varsă ploi de sânge pe câmpie, 

Ş-apoi unde-i mulțumirea şi răsplata ce-o primeşti, 
Rădicând pe brazda morţii clăi de stârvuri duşmănești?... 
Pe când tu goneai vrăjmaşul, dând cu pieptul la năvală, 
Alţii mulţi s-ascund în umbră, de-unde, răsărind cu fală, 
Îi vezi mari, îi vezi în frunte, lăudaţi, slăviţi, aleşi, 
lar tu rămâi tot în urmă, ca o slugă pintre leşi! 
RĂZVAN: Şi tu, Vidro? 
ISCOADA: Jupâneasa vorbit-a dumnezeieşte! 
Câteodată prin femeie duhul cel sfânt ne vorbește; 
De pildă, Ana, ludita, Estera... mai în sfârşit, 
Este-nvederat că leahul deloc nu te-a răsplătit... 
Rusul știe mult mai bine să dea orişicui dreptate... 
RĂZVAN: Taci! Destul! 
VIDRA: Vorbeşte! 
ISCOADA: Țarul îţi dăruiește trei sate... 
VIDRA (cu dispret): Bogăţie? Nu-i aceasta! 
ISCOADA: Trei sate lângă Kazan, 
ȘI, cât va ţine războiul, o treaptă de căpitan... 
VIDRA (mişcată): Căpitan? 
ISCOADA: Mai pe dasupra, pentru creştineasca faptă, 
După moarte fericirea ş-un locaş în rai te-așteaptă... 
Şi trei sate mari... 
RĂZVAN: Lipseşte! Mi-e greu să te mai ascult!... 
VIDRA: Dar uiţi, iubite, că de-ar fi oricum să fie 
Muscalu-ţi dă chiar îndată cinstea de căpitănie... 
Vei fi căpitan, Răzvane! 
Căpitan, aceasta-i mult! 
RĂZVAN: Nu primesc! 
VIDRA: Ce spui, Răzvane! Dar de ce să nu primeşti?... 
Nu-i puţin căpitănia în oștile muscăleşti. 
Tu nu eşti născut aice; poţi să mergi în lumea-ntreagă; 
De leşi n-ai nici o nevoie și nimica nu te leagă... 
Cată-ţi norocul aiurea, dacă nu-l găsim aici! 
RĂZVAN: Am jurat! 
ISCOADA: Dar jurământul nu se dă la eretici. 
Deci, mitropolitul nostru pe dată o să-l dezlege, 
Judecând după soboare şi dumnezeiasca lege, 

Precum anume se scrie în sfântul Nomocanon,” 
Citeşte cap paisprezece soborul din Chalkedon, 
Cap treizeci şi trei sau patru sobor din Laodikia, 
Asemenea capul două sobor din Antiohia... 
RĂZVAN: Fugi, popă fără credinţă, ce legea ţi-o iei în râs 
Fugi, şi spune celor javre ce la mine te-au trimis 
Că Răzvan nu vrea să guste dreptatea voastră rusească, 
Pentru care lumea toată-i o marfă negustorească, 
Iar omul se socotește ca vita, ce-un precupeţ 
O cumpără-n aşteptare s-o desfacă mai cu preţ! 
Numai la voi vrednicia prin cumpănă se cunoaşte, 
Deprinşi a vinde cu dramul până şi sfintele moaşte, 
Şi cu mâna pângărită rămăşița unui sfânt 
A schimba după tocmeală, pe aur sau pe argint! 
Fugi de-aici! 
VULPOI (venind iute, turburat): Topenie! Grozăvie! 
Bazaconie!... 
RĂZVAN: Ce este? 
VULPOI: Lucru nevisat în vise, nepovestit în poveste!... 
Vezi pe hatmanul acolo, stând la vorbă și la sfat, 
De toată căpitănimea ocolit şi-nconjurat? 


(Iscoada se uită unde arată Vulpoi şi fuge în partea cealaltă.) 


RĂZVAN: Ei bine, ce mă priveşte? 
VULPOI (cu necaz): Ei bine!... Ba zău nu-i bine!... 
Ei vorbesc şi pun la cale și se-ntreabă chiar de tine... 
RĂZVAN: De mine? Ce nălucire! 
VULPOI: Căpitanii într-un gând 
Îți tot caută pricină şi te defaimă pe rând; 
Unul cere să te scoaţă din oaste, altul din ţară, 
Al treilea chiar din lume te-ar da bucuros afară, 
Iar hatmanul mi-i ascultă, neclintit ca un butuc: 
De multe, ce tot aude, s-a făcut şi el năuc! 
VIDRA: Vezi, Răzvane, ce greşeală de-a ne vesteji aice, 
Pe când într-o altă parte ai putea să fii ferice? 
Hai în oastea muscălească! Atâta ne-a mai rămas... 
Te-aşteaptă căpitănia, de-ai face numai un pas... 


71 


VULPOI: Vine hatmanul... Priveşte!... S-au oprit în două 
rânduri... 
E posomorât bătrânul: se cunoaşte că-i pe gânduri. 
RĂZVAN: Fie ce-a fi, las” să fie!... Eu unul tot ce-am jurat 
Păstrez cu fruntea senină şi cu cugetul curat! 
Jurământul nu-i o glumă, născută printre pahare 
Şi, deodată cu beţia, răsuflată prin uitare: 
Jurământul pentru mine este mândrul curcubeu, 
Ce leagă josul cu susul și pe om cu Dumnezeu!... 
VIDRA: Ba mai bine-i o unealtă, o păpuşă, o momeală, 
Prin care cel ce nu crede pe toți ceilalţi îi înşeală!... 


(Se pune deoparte. Vin hatmanul, Piotrowski, Minski, mai 
mulți căpitani, în urma lor Răzaşul.) 


MINSKI: Ştiu bine, sunt foarte sigur și de tot încredinţat 
Că tabăra n-o să guste hotărârea ce-ai luat... 
PIOTROWSKI: Asciscere peregrinos” multe primejdii aduce: 
Pe străini lasă-i în coadă, sapientissime duce”... 
HATMANUL: Cine pentru noi se luptă nu-i străin, Ci-i 
pământean... 
Eu te căutam pe tine, viteazule căpitan. 
RĂZVAN: Poate mă iai drept un altul, hatmane prealuminate. 
Eu nu-s căpitan... 
HATMANUL: Aceasta-i cam puţin; după dreptate 
Ar trebui să fii hatman, căci chiar bătălia de-az, 
Nu eu, tu ai câștigat-o, viteazul cel mai viteaz! 
RĂZVAN: Iartă-mă... 
HATMANUL (ridicând buzduganul): Deci, în puterea 
semnului de hătmănie, 
Răsplătind măcar în parte minunata-ţi bărbăţie, 
Căpitan pe câmpul luptei te rădic și te vestesc, 
În faţa taberei mele şi prin numele crăiesc! 


(Muzica militară întonează un marș triumfal. Vulpoi sare în 
sus, Răzașul își freacă mâinile.) 


“A admite pe străini (lat.). 
‘™ Preaînţelepte duce (lat.). 

RĂZVAN: Eu?... Dar cum... În ce cuvinte... 
MINSKI (cu căldură): Căpitane, eu aş cere 
Să te facă chiar polcovnic! Aş leşina de... plăcere! 
O dorință-nvăpăiată mă tot roade nencetat, 
Ca dup-atâtea războaie să te văd... înaintat!... 
PIOTROWSKI (sărutând pe Răzvan): Satisfactionis causa, şi 
eu te sărut acuma, 
Ştiindu-te dignum esse, chiar amplitudine summa” |... 
HATMANUL: Însă nici căpitănia, mă jur pe-acest buzdugan, 
Nu-i ceva destul de mare pentru braţul lui Răzvan. 
La seimul cel mai de-aproape, țara o să te primească, 
Spre mai deplină răsplată, în boierimea leşească”... 
Voi stărui și eu însumi Și toţi prietenii mei... 
Dar pân-atunci, căpitane, spune-mi singur, ce mai vrei? 
RĂZVAN: Nu pot mulțumi... N-am vorbe, hatmane, 
prealuminate... 
HATMANUL (zâmbind): A, da! Mi-am adus aminte! Printre 
prăzile luate 
În tabăra muscălească, găsit-am un moldovan, 
Un boier, un om de frunte, judecând după căftan, 
Deşi de multă vechime nu mai are nici o faţă, 
Iar din ceprazuri sclipește ici-colea d-abia vro aţă... 
Ți-l dăruiesc... 


(Răzvan se închină, hatmanul şi căpitanii încep a ieși.) 


MINSKI (întorcându-se iute): Căpitane! În veci nu m-oi sătura 
Toate bunurile lumii cu toptanul a-ţi ura, 
Şi văzându-te pe cale la o treaptă şi mai-naltă, 
Inima-mi de bucurie saltă, saltă, saltă, saltă... 


(lese. Răzvan încrucişează mâinile pe piept şi rămâne nemișcat 
pe gânduri. Vidra îl priveşte în tăcere.) 


VULPOI: lată-n sfârșit, căpitane, eşti chiar căpitan acum! 
Şi-n pădure, căpitane, fuși căpitan oarecum, 
Astăzi, însă, căpitane, eşti mai cu căpitănie! 


% Din pricina mulțumiri (lat.). 
(2 (Că eşti demn... de cea mai mare cinste (lat.). 

RĂZAŞUL: Bată-l norocul să-l bată! Hai să facem o beţie! 


(Târăşte afară pe Vulpoi, cântând.) 


Frunză verde de castan. 
Căpitanu-i căpitan! 

Tan! tan! tan! 

Tan! tan! tan! 

Căpitanu-i căpitan! 
Frunză verde de castan!... 


RĂZVAN: lartă-mă, scumpo iubită!... Chiar fericirea ne-apasă, 


Când deodată, ca un fulger, pe sărmanul om se lasă!... 
Simt în mine-o greutate... Doresc şi nu pot să crez... 
Nu-i cumva vro nălucire? Poate dorm? Poate visez?... 


VIDRA: Cum? Atâta veselie? Pentru ce?... Pentru-o nimică? 


Căpitan! Ce mare treabă!... Căpitanu-i o furnică!... 
Veselească-se Răzaşul sau Vulpoi, făpturi de rând, 
Care pentr-un pai sunt gata a se tăvăli cântând!... 

Dar tu?... Tu s-o faci, Răzvane?... Căpitanii într-o oaste 
Sunt atâţia, că-n mulţime se lovesc coaste la coaste... 
Căpitan!... o jucărie!... Căpitan!... e un covrig, 

După care colindează bieţii copilași pe frig!... 


RĂZVAN: Ce? Căpitanu-i o glumă? Într-o tabără crăiască? 

Dar ce fel de lucru-ţi trebui, care să te mulţumească?... 
Au nu mă-nvăţai tu, Vidro, a merge chiar la dușman, 
Câștigând prin viclenie tot cinstea de căpitan?... 
Nu-mi spuneai tu dineoare, cu mânie și mustrare, 
Că-ntr-o tabără domnească căpitanu-i lucru mare?... 
Lămurește-mă, iubito, unde vrei tu să m-aduci? 

Nu-i de mult de când în codru, cu o ceată de haiduci, 
Numele-mi suna prin ţară, ca o seceră ce sună 

Când retează buruiana să crească iarba cea bună! 

Eu credeam atunci că-n lume nu-i chip să fie pe-aiuri 
O zodie mai ferice ca traiul unei păduri, 

Unde brazii şi stejarii, uriași din vremea veche, 
Înfruntând mii de furtune, viteji fără de păreche, 

Mi se-nchinau cu răbdare, m-apăra şi m-asculta, 
Pân'ce din sânul lor verde nu m-a smuls voinţa ta!... 
Te văzui... iubirea șterge tot ce-i place ca să şteargă: 


Lăsat-am cărări înguste ş-am ieşit la calea largă, 
Uitat-am codrul, Moldova, tot ce-a fost, tot ce-a trecut, 
Venit-am în ţări străine, cum ai spus şi cum ai vrut... 
Astăzi norocu-mi zâmbeşte: sunt căpitan şi pe cale... 
VIDRA: De-a fi boier ca toţi leşii: o boierime de jale! 
RĂZVAN: Hatmanul mă socotește, de ceilalţi sunt căutat, 
Numai tu pe bucuria-mi tragi un văl întunecat, 
Pe când c-un ceas mai-nainte erai de-o altă părere... 
Nu sunt un copil, de care să-și bată joc o muiere! 
VIDRA: Da! O muiere din neamul acelui groaznic bărbat, 
Care numai c-o-mbrâncire patru domni a răsturnat, 
Ș-al căruia falnic sânge clocotește cu putere, 
Ca talazurile mării, în pieptul meu de muiere! 
Ah, ascultă-mă, Răzvane! Și-ntre firile de jos 
Foarte mulţi sunt tari de mână ş-au un suflet inimos, 
Dar totuşi rămân ca broasca cea cufundată-ntr-o baltă, 
De-unde numai câteodată, ieşind pe uscat, tresaltă, 
Priveşte la mândrul soare, se-ntinde pe-un verde strat, 
Sughiţă-n sine cu poftă văzduhul lin şi curat. 
Încât ai crede, văzând-o, c-a priceput ce-i lumina 
Și nu mai poate să guste întunerecul şi tina, 
Pe când n-a trecut o clipă: iată broasca înapoi 
Se-ntoarce iarăși în noapte, în mocirlă și-n noroi!... 
Vitejia cea mai mare, inima cea mai aleasă, 
Mii de bunătăţi cu care nu ştiu cine te-nzestrasă, 
Sunt, iubitule, ca fierul ruginit şi fără preţ, 
Până când încape-n mâna lucrătorului isteţ 
Ce-l apucă strâns în cleşte, îl curăţă pe cărbune, 
Şi dintr-o grămadă neagră mi-l vezi scoțând o minune, 
Strălucită ca oglinda, gingaşă încât, suflând, 
Suflarea-i întipărită pe luciul cel plăpând! 
Acel lucrător, Răzvane, se numește... 
RĂZVAN: Se numește? 
VIDRA: Setea de-a merge-nainte... lată ceea ce-ţi lipsește, 
Acea sete care frige şi-ngheaţă inima mea! 
Dar trebui s-o aibi, Răzvane! Eu voiesc, ş-o vei avea... 
Atunce când buza Vidrei obrazu-ți pârlit l-atinge, 

Ochii mei în ochii-ți cată, mâna mea pe mâna-ți strânge, 
Sufletul meu desfășoară 
Câte-o părticea mereu 
Ce pe furiș se străcoară 
Adânc în sufletul tău! 
Vidra-i pentru tine-n lume 
Ca izvoarele de munte 
Ce fac Dunărea să spume 
Din păraiele mărunte... 
VULPOI (vine şovăind): Hi, hi! Dunăre!... Departe! Căpitane, 
eu sunt beat, 
Ş-aş vrea să-ţi spui, căpitane, un lucru foarte ciudat... 
Adecă-te, căpitane... zău, n-are nici o păreche... 
Dar lasă-mă, căpitane, ca să ţi-o spui la ureche... 
RĂZVAN: Spune... 
VULPOI: Apoi, căpitane, ştii leahul cel blăstemat?... 
Ştii cela ce-ţi strângea mâna?... Căpitane, eu sunt 
beat!... 
Ştii, se vâră-n om ca musca?... Ştii, char cu nepusă 
masa?... 
Hi, hi! Ştii leahul acela? lubește pe jupâneasa! 
RĂZVAN: Vidra? 
VIDRA: Eu? 
VULPOI: Da, da, da, Vidra!... Mi-a spus că-i place de foc! 
Zău așa! Chiar acuşica!... Ha, ha, ha! Ce dobitoc!... 


(Minski se arată în fund.) 


Dar iată-l! Întreabă-l singur! Bată-l năbădaica leahul! 
Hi, hi, hi!... Mi-e somn!... Mi-e lene!... Ba nu! 
Mă doare stomahul! 
(lese.) 
RĂZVAN (mergând iute înaintea lui Minski și apucându-l de 
mână): Ascultă-mă, cum te cheamă!... Ştii un lucru? 
Ştii sau ba? 
Noi trebuie să ne batem!... 
MINSKI: Dar pentru ce? 
RĂZVAN: Nu-ntreba!... 


76 


Pentru ce?... Pentru că... pentru... pentru că, privind 
la tine, 
Simţesc un fel de simţire... mai în sfârșit, nu mi-e 
bine!... 
O să ne batem chiar astăzi... Chiar acuş! M-ai auzit?... 
MINSKI: Cum așa? Nu pot pricepe, tovarăşe preaiubit... 
Eu nu ţi-am făcut nimica... Să ne batem nu-i cu cale... 
Spune mai întâi pricina... 
RĂZVAN (cu furie): Nu-mi plac ochii dumitale! 
Mă supără, mă-ntărâtă, m-aprind... Nu mai pot vorbi)... 
MINSKI (zâmbind cu dulceaţă): Numai atâta? Ei bine... atunci, 
când ne-om întâlni, 
Mă jur a-mi închide ochii... O să mă feresc de ceartă... 
Dar sunt grăbit... Am o treabă... Mă duc... artă, iartă, 
iartă!... 
(Fuge.) 


RĂZVAN (cu dezgust): Ce mișel!... 
VIDRA: Mă mir, Răzvane, văzându-te temător. 
Nu cumva m-ai crede-n stare pân’ la viermi să mă 
pogor?... 
RĂZVAN (/uând-o de mână cu aprindere): Şi palaturi aurite, 
ş-un acoperiş de paie, 
Când flacăra le cuprinde, fac tot un fel de văpaie: 
lubirea-i un foc, iar focul, oricât de jos ar veni, 
E grozav când izbucnește, și-i lesne a izbucni! 
Mi-ești dragă şi-n toată lumea găsesc cu putinţă toate, 
Dar dragoste fără teamă nu se poate, nu se poate!... 
VIDRA (arătând în urma lui Minski): Cugetă acum, iubite, de-i 
cinste pentr-un Răzvan 
O biată căpitănie: şi dânsul e căpitan!... 
OSTAŞUL (aducând pe Sbierea, care vine cu capul plecat și 
numără pe degete): Robul de la hatman... 


(Se închină şi iese.) 
RĂZVAN: Sbierea!... 
SBIEREA (ridicând capul, cu bucurie): Tu eşti, Răzvănică 
dragă”... 

Şi dumneata, jupâneasă?... Parcă văd o pungă-ntreagă!... 
RĂZVAN: Te rog să ne spui și nouă prin ce minune-ncăpuși, 
Aşa departe de ţară, tocma-n tabără la ruși? 
SBIEREA: Încăpui ca două-n patru... Ce-ntrebare! Nu știi oare 
Că tabăra muscălească este foarte-ncăpătoare? 
Ș-apoi, mai având necazuri, slăbisem mai mult de-un 
şfert: 
Carnea spânzură pe mine curat ca un sac deșert... 
RĂZVAN: Eu te-ntreb prin ce-ntâmplare te găseşti în astă țară? 
Cum de te-au luat muscalii?... 
SBIEREA: De la tătari mă luară”... 
RĂZVAN: Dar tătarii? 
SBIEREA: Mă robise mai anțărţ, când au trecut 
Prin moșia mea Flămânzii, o moşie lângă Prut. 
Asta n-ar fi fost nimica, să nu fi luat cu mine 
Un chimir cu trei fișicuri pline, pline, pline, pline: 
Cel dintâi era cu taleri, altul numai cu florinţi, 
Al treilea galbeni, galbeni de cei ungurești cu zimţi!... 
Ce chimir!... De piele neagră, și bagă bine de samă, 
Avea-n juru-i acăţate zece năsturași de-alamă... 
RĂZVAN (zâmbind): Tătarul de la Moldova, muscalul de la 
tătar, 
De la muscal te ia leahul, ș-ar fi cu putință iar 
De la leah să te ia neamţul, încât astfel într-o zi, 
Deodată cine mai ştie prin ce ţară te-ai trezi!... 
Oare nu era mai lesne, cu puţină cheltuială, 
Să te răscumperi din lanţuri şi să scapi de tărbăceală? 
SBIEREA: Cum? Să mai plătesc? Vai mie! Ar fi mai bine să 
crap! 
O asemenea prostie nici nu mi-a trecut prin cap! 
Ce-mi pasă că nu sunt slobod, când stăpânul mă 
hrănește? 
Iar pân-atunci în Moldova venitul meu creşte, creşte... 
Ș-apoi eu am totdauna o nădejde-n Dumnezeu 
Că sfântul mereu mă scapă, fără să-i dau nici un leu, 
Decât numai câteodată vro lumânare de ceară, 
Care, de frica scumpetei, o fac la mine la ţară... 

RĂZVAN: Du-te, boierule, du-te! Nădejdea te-a mântuit... 
Întoarce-te la Moldova, fără să fi cheltuit! 
Te iert pentru-a doua oară... 
SBIEREA (făcând cruce): În sfârşit, o, Doamne sfinte! 
RĂZVAN: Te-am mai iertat în pădure... 
SBIEREA: Bine că-mi aduci aminte! 
Răzvănașe, cer dreptate! Ar fi un păcat să tac... 
Hoţii tăi atunci în codru mă despoiară de-un sac. 
Fii şi tu om cumsecade, fă-ţi o pomană deplină: 
Nu te bucura, drăguță, de-o avuţie străină... 
Dă-mi înapoi săculețul!... tu știi c-a fost peste tot 
Taleri trei mii patru sute cincizeci și șapte ș-un zlot... 
VIDRA (luând pe Răzvan la o parte): Vezi! Invaţă de la dânsul 
patima ce vrea să zică! 
Acest om pentr-o lescaie, acest om pentru-o nimică 
Va suferi cu plăcere, făr' să scoaţă un suspin, 
Robie, lanţuri, rușine, bătăi, închisoare, chin... 
SBIEREA (zâmbind cu mândrie): O, da, da... 
VIDRA: Ş-orice adaos, orice spor de bogăţie, 
În loc ca să-l mărginească, îi dă o poftă mai vie, 
O dorință mai setoasă ş-un avânt mai arzător 
De-a vedea lucind în ladă-i sunător pe sunător! 
SBIEREA: O, aşa... așa... 
VIDRA: Așterne dinainte-i ca zăpadă 
Covoare cu pietre scumpe, aur și argint grămadă... 
SBIEREA (cu desfătare): Şi... 
VIDRA: Dânsul tot n-o să-ţi zică: Stăi! acuma-s mulţumit! 
SBIEREA: Hai-de-de-de! Na! Fireşte! Doară n-am înnebunit! 
VIDRA: O! dacă şi tu, Răzvane, ai simţi aşa de tare 
Mândra patimă de-a creşte tot mai mare și mai mare 
Precum Sbierea mii de galbeni din nimic a secerat, 
Tu dintr-o căpitănie ai ajunge împărat!... 
SBIEREA: Atunci m-ei da şi dobânda... Acum însă, 
deocamdată, 
Să ne răfuim cu sacul. Fii datornic bun de plată... 
Răzvănică, sufleţele, să nu uiţi că ești creştin... 
Numai camătă s-ar face nouă sute pe puţin... 

RĂZVAN: Nu!... Departe de la mine toate patimile care 

Cu lăcomia lui Sbierea au vrun fel de-asemănare! 
VIDRA (respingându-l cu dispreţ): Fugi! Mi-e milă şi mi-e 

r jale! Mic, tot mic şi iarăși mic! 

In deşert din înjosire eu mă-ncerc să te rădic! 

Du-te dar de te-nvârtește în îngusta-ți vizuină: 

Cearcă-ţi mintea-n întunerec, scaldă-ți sufletul în tină! 

Eu te las! Te las, Răzvane! Om tâmpit și sfiicios! 

O prăpaste ne desparte: eu prea sus şi tu prea jos! 


(Vrea să iasă. Răzvan se repede după dânsa, Sbierea strigă: 
Sacul meu! sacul meu!...) 


CÂNTUL IV 


ÎNCĂ UN PAS 


„Pentru ţigani s-au zis multe, 
ca să nu fie primiţi 
Căci ruşine Eteriei a fi cu ţigani 


uniţi, 
Căci luându-se Elada, de vor fi şi ei 
ostași, 
Vor cere cu tot cuvântul şi ei să fie 
părtaşi...“ 
BELDIMAN, Jalnica tragodie 
Feţele: 
RĂZVAN, polcovnic leşesc SBIEREA 
VIDRA, nevasta lui HATMANUL 
RĂZAŞUL BAŞOTĂ 


VULPOI 


Locuinţa lui Răzvan într-un orăşel leşesc la marginea 
Moldovei. 

RĂZAȘUL: Nu mai pot, bată-l năpastea! De-atâtica timp în şir 
Să nu vezi o sărmăluță, ci tot numai borş cu ştir!% 
Destulă străinătate! 

(arată la gât) 
M-am săturat pân-aice: 
De amărâtă ce mi-e viaţa, nu mai știu cum i-aș mai 
zice!... 
Șase veri Și ierni vro şapte, nu o lună sau un an, 
De când parc-aș fi o umbră după pașii lui Răzvan; 

Ba zău, chiar umbra, fârtate, când e lumină, s-ascunde, 
Pe când eu rămân cu dânsul, amândoi oricând 
ş-oriunde!... 
Haiducit-am împreună și-mpreună am trecut 
În astă tară leşească, unde dracul s-a născut! 
Cu muscalii, cu păgânii, nu vrun an şi nu vru o lună, 
Şase veri şi ierni vro şapte, bătutu-ne-am împreună! 
VULPOI (cu desplăcere): Haide! Cineva te-ar crede că 
numai voi amândoi 
Aţi făcut şi mari și late! Dar uitat-ai pe Vulpoi? 
RĂZAȘŞUL: Orice-i zice tu, acuma fostul nostru harambașă 
Ajuns-a obraz de cinste, cât un vizir sau un pașă; 
E polcovnic, e om mare, și ca mâini o să-l privim 
Înălțându-se deodată Şi mai ceva!... Aferim! 
Nu-i vorbă... I se cuvine! N-a câştigat de pomană! 
Chiar săptămâna trecută a mai căpătat o rană 
În lupta cea cu tătarii... 
VULPOI: Aş! D-abia l-au zgâriat! 
Sărutare de săgeată... Nu-i lucru de speriat... 
Dec! A fost rănit şi dânsul într-o singură bătaie, 
După ce trecuse teafăr prin douăzeci de războaie. 
RĂZAȘŞUL: Dar să lăsăm toate astea... Nu ştiu ce voiam să-ţi 
zic... 
Aa! Uite pe fereastră!... Priveşte!... Nu vezi nimic?... 


(Cântă, arătând cu mâna.) 


Cu miros de viorele, 
Trandafir şi micşunele, 

Bate vântul ţării mele! 
Bate-ai, vântule, curat, 

Să alini al meu oftat! 
Bate-ai. vântule, uşor, 

Să-mi mai treacă din cel dor! 
Bate-ai, vântule. cu foc. 

Să mă muţi din acest loc! 


Așa-i, Vulpoiule dragă! Tare mă furnică dorul! 
Țărișoara-i prea aproape: de-i asvârli cu toporul, 
Dai de brazda românească!... Nu mai este pe-unde fui 

Pe la muscali, pe la dracu, pe la tata dracului! 

Ș-apoi astăzi în Moldova nu mai e nici Petrea Șchiopul, 
Prietenul ciocoimii, bat-o focul şi potopul! 

Alt vodă stătuse-n locu-i, un stăpân mai omenos, 

Care şade sus, dar ţine cu norodul cel de jos! 

Cică-l cheamă Aron-vodă... un voinic, un flăcăiandru, 

O viţă lăpuşnenească: feciorul lui Alexandru”... 

Ştii? Cel Alexandru-vodă, ce mânca boieri de vii, 

Incât îi făcea de groază bejenari pe la pustii!... 

Așadar, pe-aci mi-e drumul. Trec prin foc şi prin furtună! 
Să mai stea Răzvan și singur... Nu rămâi și pace bună!... 
Mă duc la Iași cu hrisoave... 


(scoate din sân o legătură) 


lată-le! Aice sunt 

Ispisoace şi direse chiar de la Ştefan cel Sfânt!... 

E cam veche legătura, de mare-mult ce-i purtată, 

Dar n-o las de lângă mine, n-o las cu capul o dată! 

O voi strânge tot la sânu-mi, cât voi umbla pe pământ, 
Şi-n urmă, dând ortul popei, o voi duce și-n mormânt!... 


(Sărută legătura ș-o ascunde.) 


Voi merge iar cu proțapul, o să vorbesc cu domnia, 

Doară va da Sfântulețul să-mi întoarcă răzăşia... 
VULPOI: Drace! Nu cumvaşi ai crede c-o să rămâi numai eu? 

Culcă-te pe-acea ureche! Nu cunoști tu gândul meu. 

Orice ţipenie-n lume un sfânt are sau o sfântă: 

Pe tine, vezi bunăoară, răzăşia te frământă, 

Pe mine mă prigoneşte frumuseţea codrului, 

Când ședeam cântând din frunză la umbra stejarului. 

Tu a tale, eu a mele, fiecine ale sale!... 

Uite, zău, când mi se-ntâmplă de-ntâlnesc viind în cale 

Un ciocoi ca o fetiță, mititel și curățel, 

Lins la ceafă, dres la faţă, sprintenel şi spălăţel, 

În sfârșit, o pocitură dintre cele guri căscate — 

Mă-nvoaltă, mă răsucește ca să-i dau pe după spate!... 

Când privesc într-o livadă copăcelul ofticos, 

Cu crengi tocite de-omidă și cu trunchiul găunos, 

Hoţomanul meu de cuget mă gâdilă şi-mi şopteşte: 

Nu-i aşa că-n codru nostru ciuperca mai bine creşte? 

Când aud o păsăruică ciripind pe vrun zaplaz, 

Mi se pare ciripirea-i că, zău, n-are nici un haz, 

Căci mi-aduc aminte bine... of, of, of, mi-aduc aminte 

Cum ciripea dineoare, cum ciripea mai-nainte, 

Cum ciripea la pădure prin rărişul cel din crâng... 

Şi când mi-o aduc aminte, pe loc îmi vine să plâng! 
(Intră Răzvan, cu brațul stâng oblojit.) 


RĂZAȘUL: Polcovnice! 
RĂZVAN: Ha? Ce treabă? 
RĂZAȘUL: Dă-mi drumul să plec de-aice. 
VULPOI: Şi eu... 
RĂZVAN: Mă lăsaţi pe mine? 
VULPOI: Ba nu... totuşi... cum am zice... 
RĂZVAN: Ce? Nu vă mai place dară al armelor meșteșug? 
În loc de sabia lată vreţi la sapă și la plug? 
Vi s-a urât cu războaie? Poftiţi odihnă?... 
RĂZAȘUL: Nu încă... 
RĂZVAN: Poate vi-i foame? Vi-i sete?... N-aveţi cuşmă sau 
opincă? 
VULPOI: Nu... 
RĂZVAN: Atunci care-i pricina? 
RĂZAȘUL: Apoi dă, ce să vorbesc! 
Mi-e dor de ţara Moldovei, de căminul strămoșesc... 
VULPOI: Şi mic... 
RĂZVAN (furios): Aşa, nemernici!... Cum? Vouă vi-i dor de 
țară!... 
Dar eu? Ce-s eu? Ce? Răspundeţi!... Sunt o gadiră? O 
fiară? 
Oare inima-mi cernită, ca o rază dup-un nor, 
Nu plânge şi ea, sărmana, de focul acelui dor? 
Numai voi iubiţi Moldova?... Dor de ţară!... Dor 
de ţară!... 
Rândunicele, când pleacă, se gândesc la primăvară, 
Ca să se-ntoarcă voioase iar la cuiburile lor, - 

Și numai omul, el singur, să nu simtă nici un dor! 
Fugiţi! Lipsiţi dinainte-mi... 
VULPOI: Polcovnice... 
RĂZVAN (lovind cu piciorul în pământ): Dor de ţară!... 
RĂZAȘUL (scărpinându-se la cap): Zău, n-ai cuvânt să te 
superi... 
RĂZVAN (punând mâna pe sabie): leşi afară! leşi afară!... 
(Răzașul şi Vulpoi ies prin o uşă, pe când Vidra intră prin 
alta.) 
VIDRA: Ce-nsemnează astă larmă? 
RĂZVAN: Dintâi, să mă liniștesc! 
VIDRA: Eşti turburat? 
RĂZVAN: Nu-i nimica... Nu poci să mă stăpânesc... 
Dor de ţară!... Sunt cam iute... 
(strigă) 
Măi, Răzașule! 
Vulpoi!... 
VIDRA: Dar ce vrei să faci, iubite? 
(Vulpoi intră cu sfială.) 


RĂZVAN (dându-i mâna): Fie pace între noi!... 
Celălalt de ce nu vine?... 
VULPOI: Aş! El fulgeră, trăsnește, 
După cum ştii că-i e firea: când se supără, plesnește! 
RĂZVAN: Spune-i că-l rog să mă ierte... Mi-aţi vorbit într-un 
ceas rău. 
Cât despre plecarea voastră, o să vedem mai târziu. 
VULPOI: Să trăieşti! 


(lese.) 


VIDRA: Aş vrea să aflu și eu cu tot dinadinsul 
Ce-i şi cum?... 

RĂZVAN: Am fost la hatman... 

VIDRA: A! Şi ce-ai făcut la dânsul? 

RĂZVAN: Dragă, o să-ţi spui în urmă lucrurile ce-am grăit; 
Ajungă-ţi acum dodată că ieșii foarte mâhnit... 
M-arunc pe cal ca vârtejul, înfig în coasta-i un pinten, 

Murgul scutură din coamă, zboară vesel, fuge sprinten, 

Și cu cât sălta mai tare, şi cu cât mai mult sărea, 

Mişcarea-i cea furioasă simţeam că mă răcorea, 

Până ce-l lăsai în voie, azvârlind din mâni căpăstru: 

Calul, născut în Moldova, mă duse drept pân'la Nistru. 

Nistru, apă românească, ce spumegă printre stânci, 

Îngropând duşmanii țării în vâlvorile-i adânci! 

Nistru, ale cărui unde altădată-n zile grele 

Apărau în loc de tunuri hotarele ţării mele! 

Nistru!... Nistru!... Pân-acuma ştiut-am să mă feresc 

De-a trece pe lângă țărmu-i, ca să nu mă ispitesc! 

Și să nu-mi aduc aminte că rămâi în ţări străine, 

Pe când scumpa mea Moldovă nu-i departe de la mine! 

Astăzi însă de nevoie mă simțţii împins la mal, 

Căci dorul ţării răzbate pân’ şi sufletul de cal!... 

Nainte-mi se dezveliră, șerpuind ca un balaur, 

Holde şi câmpii, în care, jucând printre spice de-aur, 

Se zăreau, că pietricele presărate pe-un inel, 

Bosoioc şi garofiță, toporaș şi ghiocel, 

Iar prin ele-n depărtare, un român muncind la soare, 

Falnic, român plin de viaţă, se părea şi el în floare!... 

Le văzui acele locuri şi din văz le sărutai, 

Țara-mi, unde însuși iadul parcă se preface-n rai!... 

Numai tu poţi înțelege, numai tu, Vidro iubită, 

Poţi simţi cu ce durere am trecut eu prin ispită 

Și, scăldând calul în spuma de la țărmul fermecat 

Eu şi dânusl, fără voie, amândoi ne-am depărtat!... 

Viu acasă... d-abia însă pus-am piciorul, şi iată 

Vin Răzașul şi Vulpoiul dinaintea mea dodată, 

Neștiind că-n pieptu-mi arde cel pojar îngrozitor, 

Şi-mi vorbesc de ţara noastră, şi-mi grăiesc de-al țării 

dor! 

Ei să plece la Moldova! Dor de ţară! Dor de ţară!... 

Iară sângele meu fierbe! Furia m-apucă iară!... 
VIDRA: Vrea să zică, tu, Răzașul, calul vostru şi Vulpoi 

Sunteţi tocmai deopotrivă, tot un fel şi tot un soi? 
RĂZVAN: Cum așa?... 


86 


VIDRA: Inima voastră se vaietă şi suspină 
Dup-o pulbere deşartă, o bucată de ţărână, 

Un pământ uscat şi rece, de ierburi acoperit, 
Printre cari o floricică de-ntâmplare-a răsărit!... 
Asta-i iubirea de ţară?... De-aşa iubire mi-e jale, 
De-așa ființă mi-e milă... 

RĂZVAN: Tu iar cu visele tale!... 

VIDRA: Vise!... Nu oricine poate să viseze-al Vidrei vis!... 
Când te-am întâlnit în codru şi-ntâlnindu-te mi-am zis: 
Acest haiduc o să-ntreacă trândăvita boierime — 

Eu visam... ș-astfel de vise altul nu visează nime! 
Când te-am smuls la lumea largă din ascunsu-ţi adăpost, 
Impingându-te-nainte, iarăşi visul meu a fost! 
Ș-acum eu visez, Răzvane, când mi se pare ciudată 
Iubirea ţării ce numai prin buruieni se desfată!... 
Omul ce-şi iubește ţara cu adevăratul dor, 

Nu-i pasă de lutul țării, ci de-al ţării viitor! 
Năzuiește pân” la stele, fă-te tot şi tot mai mare, 

Şi slava-ţi o să mărească țara ta din depărtare. 
Precum luminosul soare, 

Din lăcaşu-i depărtat, 

Sparge făr' să se pogoare 

Vălul nopţii-ntunecat!... 

Fie Răzvan orişiunde, el tot țara şi-o iubește, 

Dacă prin faptele sale se rădică şi uimeşte, 

Incât împrejuru-i face pe străin şi pe păgân 

Să şoptească cu mirare: multe poate un român!... 


(Sbierea se arată în uşă.) 


RĂZVAN: Tu, jupâne? Cum? Ş-aice?... 
SBIEREA (frecându-și mânele): Da, da! Ş-aice! Ş-aice! 
De ce nu? Viu din Moldova ca să te fac mai ferice... 
Jupâneasă foarte scumpă, nu ştii încă, negreșit, 
C-uncheşelul dumitale nu mai este?... S-a sfârşit: 
Și-a încheiat catastihul, isprăvind de cheltuială, 
Căci şi viaţa omenească-i tot un fel de socoteală... 
VIDRA (cu răceală): A murit? Ce spui, jupâne? Şi dumneata 
cum o știi? 

SBIEREA: De vro câtva timp încoace eram vecini la moşii 

Că mă-ntorsei din robie, cu dobânzi întârziate 

Cumpărai pe lângă Nistru nişte câmpuri nelucrate?... 

Apoi bine, jupâneasă, dumneata acuma eşti 

Deplină stăpânitoare moştenirii părintești: 

Patru sate, două iazuri, mii de vite râmătoare,” 

Şapte mori, o herghelie ş-o pădure... Nu vinzi oare? 
VIDRA: Dumneata ai vrea să cumperi? 
SBIEREA: leften; bani în ţară nu-s; 

Cu turcii, cu bir, cu dajdii, toți gălbănașii s-au dus... 
RĂZVAN: Nu! Noi nu vindem nimica! Voi lăsa pe leşi mai 

bine 

Ş-o să m-așez româneşte, în ţara mea şi la mine... 
VIDRA: Aşa? Nu cumva, Răzvane, să ne-nchidem într-un sat, 

Gustând viaţa de câmpie şi văzduhul cel curat 

Într-o cușcă mojicească, plină cu miros de varză, 

În casă grămezi de teancuri și pe-acoperiș o barză? 

Tu o să petreci, iubite, vânând potârnichi şi lupi, 

Eu purtând grijă de turme, de țarină și de stupi, 

lar vătavii, părcălabii şi vecinii de moșie, 

Văzându-ne, o să zică: Ce bună gospodărie!... 

Frumos trai! plăcută soartă! Noi, o Vidră ş-un Răzvan, 

Să-nlemnim stând la o parte, nemișcaţi ca un buştean!... 
SBIEREA: Este foarte potrivită socoteala dumitale: 

Decât a sta la moşie, mult mai bine cu parale... 
RĂZVAN: Dar ascultă, dragă Vidră, și-n Moldova ca ş-aici 

Se dă cuvenita cinste la ostași şi la voinici... 
SBIEREA (c/ătinând din cap): Hem! s-ar putea ca ş-acolo să te 

primească polcovnic... 

Însă la români o slujbă nu-i tocmai lucru statornic! 
VIDRA: Să văd eu cum se-ncovoaie cu sfială un Răzvan 

Pe lângă cei mai din coadă boieraşi de la Divan, 

Pentru ca dintr-înșii unul, c-o inimă mai miloasă, 

Ca la un câine din curte să-i arunce niște oasă? 

Ba poate că și pe Vidra, pe nepoata lui Moţoc, 

O să mă trimiţi, cu lăcrimi să mă duc într-un noroc 

La nevasta vrunui vornic sau la vro logofeteasă, 

Care n-ar putea la mine să fie nici fată-n casă!... 

Așa se capătă slujba când tu te pleci ca s-o cei, 

În loc d-a-i sili prin fapte să te caute chiar ei! 

Nu, nu! Las’ ca ţara noastră să simţă durerea crudă 

Că-n sânu-i omul de frunte în deşert îl vezi c-asudă, 

Și din cupa deznădejdii bând ocară, bând amar, 

Lucrează și zi și noapte, lucrează tot în zadar, 

Căci mișeii, ca o strajă, cârma țării împresoară 

Şi pe-oricine nu-i dintr-înșii mi-l resping și mi-l doboară! 
SBIEREA: Ca unul ş-unul fac două, vorbit-ai drept şi frumos: 

Pe mine, zău, tot mișeii din visterie m-au scos. 

Mulţi mişei sunt în Moldova! Dumnezeu să te ferească! 

Eu ş-oricare om de treabă poate să se prăpădească!... 


(Cătră Răzvan.) 


Așadar vinde-ţi moșia, să n-ai bătaie de cap: 
Uite, eu, ca un prieten, aș vrea numai să te scap... 
RĂZVAN (luând pe Vidra la o parte): lubită Vidră, mai lasă... 
De ce-i astă grabă mare? 
Eu nu ţi-am spus încă toate... Mai este o-mprejurare... 


(Cu răceală, cătră Sbierea.) 
Vino mai târziu, jupâne... Mai târziu! 
SBIEREA (cu umilință): Vă las... Vă las... 
Mă-ntorc într-o jumătate, ba nu! Într-un şfert de ceas. 


(Se depărtează, apoi se opreşte în ușă, se mai închină o dată - 
şi iese.) 


VIDRA (cu tărie): Fie! Eu ţi-am spus, Răzvane, ș-acum îţi voi 
spune iară 
Că Vidra nu vrea să plece ca să se-ngroape la ţară... 
RĂZVAN: Bine! Nu ne vom întoarce!... Vreau şi eu să-ţi 
dovedesc 
Cât de mare ţi-e puterea şi cât de mult te iubesc... 
VIDRA: Dar oare viaţa-mi întreagă nu-i destul să-ţi dovedească, 
În toată clipa, că Vidra știe și ea să iubească? 
Eu nu mă gândesc, Răzvane, eu nu mai pot cugeta, 
Eu nu mai pricep nimica decât înălțarea ta... 

RĂZVAN: Nu vom pleca la Moldova; mă supun voinţei tale; 
Dar lumea-i încăpătoare; s-alegem o altă cale: 
La nemti, la turci sau aiurea, oriunde-mi vei porunci, 
Atâta-i cu neputinţă de-a mai rămânea pe-aci... 
VIDRA: Şi de ce-i cu neputinţă? 
RĂZVAN: Ştii c-am fost la hatman... 
VIDRA: Bine... 
RĂZVAN: Acum el n-o mai ascunde ș-o spune la orişicine 
C-o să fie cu Moldova un război înfricoşat... 
Astăzi la dânsul acasă ne-a chemat pe toţi la sfat, 
Ne spuse dintâi că leşii sunt rău cu ţara nemţească, 
Ş-având legături cu turcii ar dori să le păzească; 
Ne mai spuse c-Aron-vodă, noul domn moldovenesc, 
Ține-mpotriva Turciei cu-mpăratul cel nemțesc; 
Ne-a mai spus altele multe, înşirând vro patru oare, 
Şi-n sfârşit, drept încheiere, ne-a arătat o scrisoare, 
În care craiul îi zice să fie gata pe loc 
A trece hotarul ţării cu sabie şi cu foc... 
M-ai lăsa tu oare, Vidro, ca braţul meu să izbească 
Un piept de român? S-aprinză o colibă românească?... 
RĂZAȘUL (intrând zăpăcit): Vine hatmanul! El însuși!... 
(lese.) 


VIDRA: Eu te las a cugeta... 
Că... lovind pe-un domn netrebnic, vei scăpa chiar ţara ta... 


(Vidra iese prin ușă, pe când prin alta intră hatmanul.) 


HATMANUL (privind în urma Vidrei): Este sora dumitale? 
Acea femeie vitează 

Ce te-nsoţește-n războaie, înfruntă moartea, veghează 

Pe câmpul de bătălie, în rând cu ostaşii mei, 

Pe cari ades îi întrece?... Minune dintre femei! 
RĂZVAN: Este Vidra... 
HATMANUL: Astă dată cerul a fost cu drepate, 

Dând o asemenea soră la un asemenea frate... 

(Se așază, se gândeşte, apoi, după o tăcere.) 


Fiindc-astăzi dimineaţă ne certasem oarecum, 
Tu nu te-așteptai, sunt sigur, să ne mai vedem acum?... 


RĂZVAN: Nu, hatmane. Neașteptată e numai cinstea cea mare 
De-a te vedea-n locuinţa unui om fără-nsemnare... 
HATMANUL: În întâlnirea ce-avurăm, pare-mi-se că-mi 
spuseşi?... 
RĂZVAN: Şi ţi-o mai spui înc-o dată că-mi dau viaţa pentru 
leşi, 
Ş-oriunde mă vor trimite, le voi sluji cu credință, 
Dar nu mă bat cu românii... nu; asta-i peste putință!... 
HATMANUL: Polcovnice! Bagă seama că, mai mult ca 
orişicând, 
Eşti dator tocmai acuma să te jertfeşti chiar nevrând. 
Ajutorul dumitale, decât altul orişicare, 
Ni-i cu totul de nevoie în această-mprejurare. 
Dumneata cunoşti Moldova; ţara ş-oamenii cunoşti, 
Locurile, rânduiala, tot ce trebuie pentru oști... 
Războaiele se câştigă nu numai prin vitejie; 
Ades mai mult ca prin braţe se face prin dibăcie... 
RĂZVAN (posomorându-se): Am înţeles! Prin urmare, vouă 
l vi-i trebuitor 
Un om vândut, o iscoadă, un mişel, un trădător... 
HATMANUL: A, polcovnice! Se poate să-mi faci astfel de 
dojene? 
Dumneata eşti leah acuma, căci patria ubi bene, 
După cum zice latinul, şi nu mai eşti moldovean; 
Poţi să te baţi cu Moldova, făr-a te numi viclean... 
RĂZVAN: Hatmane, latinul zice... Dar fii bun de-mi 
tălmăcește, 
În cuibul meu, la Moldova, nu se-nvaţă latinește... 
HATMANUL: Țara este unde-i bine... 
RĂZVAN: Așa?... Păcătos latin 
Cine iubea deopotrivă pe-un frate şi pe-un străin, 
Zicând că ţara-i o turtă, încât să poată stomahul 
Leah a mă face pe mine, sau muscal să facă leahul! 
Nu, hatmane! Niciodată!... Fie pâinea cât de rea, 
Tot mai dulce mi se pare când o ştiu din ţara mea!... 
HATMANUL (sculându-se): Vrea să zică, eşti statornic în 
hotărârea luată 

De-a ieşi din sânul nostru? 
RĂZVAN: Da. Ş-o mai spun înc-o dată, 
Dar mă jur că de nevoie şi cu părere de rău: 
Dumneata singur ai face tot aşa la locul meu... 
HATMANUL (așezându-se, după o tăcere): Pe castelanul 
Piotrowski îl cunoşti; rudă cu mine, 
În războaie totdauna s-a bătut destul de bine, 
Fiind dintre cei de frunte şi la luptă şi la sfat. 
Nu-i bătrân, nu-i fără stare, este foarte învăţat... 
Ei bine! eu, cum s-ar zice, aş putea să pun la cale 
Ca nepotul meu Piotrowski să ia sora dumitale... 
RĂZVAN (sculându-se): Pe Vidra? El o iubeşte? Ţi-a spus? 
HATMANUL: Nu... 
RĂZVAN: El nu ţi-a spus? 
HATMANUL: Piotrowski o să m-asculte: tânărul e 
preasupus... 
RĂZVAN ( liniştindu-se): Bine! o să-ntreb pe Vidra... Vom 
vedea ce-o să ne zică!... 
El nu ţi-a spus c-o iubeşte? Să fi spus... Dar nu-i 
nimică... 
HATMANUL: Ș-aceasta nu-i încă totul. Ca să leg cu țara mea 
Pe viteazul cel mai mare din câţi am putut vedea, 
Eu, eu hatmanul, sunt gata să-ţi dau în căsătorie 
Pe fiica mea... 
RĂZVAN (mişcat): Cum? pe fiica-ţi... 
HATMANUL: Aşa, polcovnice... 
RĂZVAN: Mie? 
HATMANUL: Nu mă mir că te uimeşte... 
RĂZVAN: Da! Ş-o s-uimească pe toţi! 
Hatmane! Eu în Moldova ştii oare ce-am fost? 
HATMANUL: Ce? 
RĂZVAN: Hot! 
HATMANUL (sculându-se cu mirare): Hoţ? O, Doamne!... 
RĂZVAN: Hoţ de codru! Să răpească şi s-omoare, 
Nu făcea braţul meu alta... Îmi mai dai pe fiica-ţi oare? 
HATMANUL: Trecutul nu ne privește... Să privim ce este azi: 
Eu te văd boier, polcovnic, ostaşul cel mai viteaz; 

Când ţara mea-ți datorează izbânde strălucitoare, 
Iar cine caută pete, le găseşte chiar în soare, 
Euî îti dau pe fiica-mi! 
RĂZVAN: Însă... gândește-te.. 
HATMANUL (așezându-se): M- -am gândit. 
RĂZVAN (după o tăcere): Hatmane prealuminate! În Biblie ai 
citit 
Că Faraon din Eghipet s-a-nfundat cu păcătoşii 
Din voia dumnezeiască în undele Mării Roșii? 
HATMANUL: Dar ce-nsemnează-ntrebarea? 
RĂZVAN: Astfel pieri Faraon”; 
Puţini dintr-ai săi scăpară din acel grozav canon; 
Totuşi o altă pedeapsă de la urgia cerească, 
O pedeapsă și mai crudă au trebuit să primească. 
Dumnezeu îi osândise, în urma celui potop, 
Mii de veacuri să colinde fără ţintă, fără scop, 
Alungaţi din țară-n ţară, din loc în loc ca o turmă, 
Despreţuiţi de noroade ca lucrul cel mai din urmă, 
Şi-nvârtindu-se pe drumuri, până la groaznica zi 
Când trâmbiţa judecății din cer o vor auzi, 
Ş-atunci lumea despletită, ca muierea vinovată, 
O să strige: Doamne! Doamne! mai iartă-mă ş-astă dată!... 
HATMANUL: Polcovnice! Vino-n fire... 
RĂZVAN: Acel neam nenorocit, 
La Dumnezeu în osândă şi la oameni huiduit, 
Sufere cu nepăsare mânia ursitei sale. 
Bărbaţii lor nu ştiu alta decât să fure, să-nșale, 
Tăvălindu-se-n minciună, în mişelii cufundaţi, 
Iar femeile ajută, şi chiar întrec pe bărbaţi, 
Vânzând drumașilor floarea tinereţelor plăpânde, 
Ş-apoi sufletul satanei, când alta nu se mai vinde, 
Căci soarta lor e să vâneze... nu le pasă ce și cui! 
HATMANUL: Țigani? 
RĂZVAN (ștergând sudoarea de pe frunte): Tatăl dumitale a 
fost leah? 
HATMANUL: Ce vrei să-mi spui?... 
RĂZVAN: Însă maica dumitale, se zice c-a fost maghiară? 

HATMANUL: Polcovnice! Ce-ntrebare? Unde mergem? 
RĂZVAN: Așadară, 
Eşti maghiar? 
HATMANUL: Ba leah, dar totuși prea ciudate mi se par 
aceste vorbe fără noimă... 
RĂZVAN: Eşti leah! Vai, nu ești maghiar!... 
Neamul se ia după taică!... După taică! Biata mamă 
Deloc nu se socotește, deloc nu se bagă-n samă!... 
Sărmana maică, ce poartă copilu-n sângele său, 
Ca să-i dea suflarea vieții, duce chinul cel mai greu, 
Cu cântecul ei ne-nvaţă, cu laptele-i ne nutrește; 
Când plângem noi, ea, drăguţa, c-un zâmbet ne linişteşte 
Şi plânge de bucurie, văzându-ne că zâmbim; 
Maica, cea dintâi fiinţă pe care noi o iubim, 
Cea dintâi ce ne iubeşte, nu-i nimică! Totu-i tată!... 
O, dreptate omenească! O, dreptate blăstămată!... 
HATMANUL (cu îngrijire): Polcovnice! Tu mă sperii... Eşti 
bolnav... Eşti rătăcit... 
RĂZVAN: Maică-mea a fost româncă. Tată-meu... Mai în sfârșit, 
Eu... eu sunt ţigan! 
HATMANUL: O, Doamne! Tu ţigan?... Nu-mi place gluma!... 
RĂZVAN: Da! Țigan, ţigan!... Ei bine, să te mai vedem 
acuma!... 
HATMANUL (își pune mâna pe frunte, se gândeşte, apoi, după 
o tăcere, în cursul căreia Răzvan îl priveşte ațintit): 
Intreaga ţară leşească... 
RĂZVAN (apucându-l iute de mână): Taci, hatmane! Nu uita 
Cine-s eu, ş-adu-ţi aminte şi cine eşti dumneata!... 
În viaţă numai o dată întâlnii în neagra-mi cale 
Una singură ființă cu simţirea dumitale, 
Ce din falnica nălţime a nașterii boierești, 
Privind cu ochii cu care tu, hatmane, mă priveşti, 
Cu mâna-i îmi strânse mâna şi-mi vorbi cu omenie. 
Acea ființă e Vidra... nu soru-mea, ci soţie. 
HATMANUL (sculându-se şi răzămându-se de umerii lui 
Răzvan): Am făcut, ca leah şi hatman, tot ce-n putință 
mi-a stat, 

Şi nimic, nimic în lume din parte-mi n-aş fi cruțat, 
Ca să câştig ţării mele pe iubitul meu tovarăș... 
Dar nu-i chip! Să fim prieteni! Mâna ta!... spuindu-ţi 
iarăși 
Că primeam cu bucurie un ginere ca Răzvan!... 
VULPOI (intrând iute): Polcovnice! De la ţară un boier... Un 
moldovan... 


(Lasă să intre Başotă şi iese. Răzvan face o mișcare de 
mirare. Başotă, văzând pe hatman, se opreşte în uşă.) 


HATMANUL: Boierule din Moldova! nu te cunosc pân-acuma, 
Și totuşi te rog dă-mi voie ca să-ți spun o vorbă numa... 
Norodul vostru se zice c-oareșşicând ar fi venit 
Și s-ar trage tocma-tocma din Râmul cel preavestit; 

Dar cum oare vreţi ca lumea să v-asculte, să vă crează, 
Când întreaga firea voastră cu totul se depărtează 
Din obiceiul acelor oameni ageri şi vârtoși, 

Pe care voi cu trufie ni-i arătaţi ca strămoși? 
Râmlenii cei din vechime căutau fără-ncetare 

Ca să scoaţă la lumină tot ce-i bun și tot ce-i mare, 
Incât la plug şi la sapă găseau adesea bărbaţi 

Cu cari se fălește lumea: pe Catoni și Cincinaţi... 
La voi, însă, când o rază 

De soare pătrunde-n ţară, 

Toţi se scoală, toţi turbează, 

Toţi voiesc s-o dea afară!... 


(Arată la Răzvan şi iese.) 


BAȘOTĂ (închinându-se): Cer iertare; viu d-a dreptul de la 
drum şi plin de prav. 
Mă cheamă... 
RĂZVAN: Știu cum te cheamă, jupâne mare vădav! 
Ne cunoaștem foarte bine. 
BAȘOTĂ (închinându-se): Luptându-ne cu muscalii 
Umplut-ai Moldova-ntreagă de numele dumitale, 
Şi slava ce-o câştigaseşi nu puţin a mai crescut 
Prin vestea că mai în urmă şi pe tătari i-ai bătut; 
Deci, icoana mătăluţei, la Cracovia lucrată, 

Şi care, cum eşti acuma, întocmai astfel te-arată, 
Stăpânul meu Aron-vodă o ține-n palatul său, 
Unde cu multă plăcere putut-am s-o văd şi eu; 
Și cum o văzui, pe dată zis-am: mare, mare, mare! 
Nas de şoim! o frunte naltă! din ochi inima tresare! 
Mai în sfârşit, toată fața numai duh şi numai foc!.. 
Căci pe cei aleşi de soartă eu unu-i ghicesc pe loc.. 
RĂZVAN: Nasul meu, ochii şi fruntea vor fi fost de tot altminte; 
Aşadar nu-i de mirare că nu-ţi mai aduci aminte!.. 
Ș-apoi altceva mai este: eu eram atât de mic, 
Incât vătavul cel mare, zărind un sărman pitic, 
Nu vrea nici să-l bage-n samă sau d-aproape să-l 
privească, 
Ş-ar fi putut cu piciorul ca pe-o muscă să-l turtească! 
Piticul însă de-atuncea, speriat de-un vis grozav, 
N-a uitat şi n-o să-l uite pe-acel puternic vătav... 
Dar lăsând acestea toate, spune-mi, cinstite jupâne, 
Ce-ntâmplare, ce furtună te-o fi aducând la mine? 
BAȘOTĂ (închinându-se): Măria-sa Aron-vodă, din voia lui 
Dumnezeu 
Moşteanul țării Moldovei, domnul și stăpânul meu — 
Ba şi naș, căci mai deunăzi, din părinteasca sa milă, 
Mi-a făcut nespusa cinste de-a-mi boteza o copilă — 
Mă trimite cu solie la polcovnicul Răzvan, 
Ca să-i spui că-l cheamă țara, dându-i un loc în Divan.. 
RĂZVAN: În Divan?... 
BAȘOTĂ (închinându-se): Suntem în luptă cu puterile păgâne, 
Și după cum se spune, o să mai vedem ca mâne 
Că şi leahul trece Nistrul turcului în ajutor. 
Un război atât de strașnic nu-i tocmai lucru uşor! 
Deși nemții și muntenii sunt legaţi cu noi frățeşte, 
Deși oști avem destule, deşi hrana nu lipsește, 
Totuși este trebuinţă și de-un hatman iscusit: 
Stăpânul meu Aron-vodă la dumneata s-a gândit... 
RĂZVAN (iure): Cum ai spus? Ce zic? Eu hatman? Mai spune 
dar înc-o dată!... 
Hatman?... Hatman în Moldova?... Ce-ntâmplare 
neașteptată!... 

BAȘOTĂ (închinându-se): Sărut mâna. Merg la gazdă și stau 
gata orişicând 
La porunca dumitale... Cred c-o să plecăm curând?... 
(Iese cu multă umilință, pe când Vidra se arată în altă ușă, 
oprindu-se fără a fi văzută de Răzvan.) 
RĂZVAN (după o tăcere): Acest om fără dreptate de nu 
m-arunca-n robie, 
Eu n-aş fi cătat lumină la codru şi-n haiducie; 
De nu mă ducea norocul în umbra negrei păduri, 
Pe minunata mea Vidră n-aş fi-ntâlnit-o aiuri; 
De nu iubeam o femeie cu o inimă semeaţă, 
N-aş fi găsit în războaie un nume ş-o nouă viaţă!... : 
Acest om, fără s-o ştie, m-a rădicat pân-aci: 
O, Doamne! căile tale cine le poate ghici! 
Tu, ce pe duşmanii noștri ades ni-i faci o unealtă, 
Prin care ne-mpingi cu-ncetul la ținta cea mai înaltă!... 
VIDRA (apropiindu-se): Jupâne! Jupâne hatman! 
RĂZVAN (strângându-i mâna): Tu o ştii!... 
VIDRA: Ţi-a mai rămas 
Să faci pe calea măririi un Singur, un singur pas! 
RĂZVAN: Un pas?... 
VIDRA: Ca s-apuci cu fală scaunul lui Ștefan cel Mare 
Şi patruzeci mii de oaste să te-aştepte-n ascultare, 
Bucuroşi a-nfige lancea în ce parte-i va-ndrepta 
Un deget al mânei tale, o vorbă din gura ta! 
RĂZVAN (tulburat): Scaunul lui Ștefan cel Mare?... 
VIDRA: Ștefan cel Mare, iubite! 
RĂZVAN (punând mâna pe braţul cel legat): Ştii tu oare că 
tătarii poartă săgeți otrăvite?... 
Astă rană... 
VIDRA (zâmbind): Astă rană?... Ei bine?... Ce-i?... Să vedem!... 
Te temi de moarte, Răzvane?... De când asta?... 
RĂZVAN: Da, mă tem!... 
Nu mă temeam mai-nainte, până ce cu desfătare 
Nu gustai, Vidro iubită, din fagurul de-a fi mare! 
VIDRA: Aşa-i, Răzvane, că-i dulce?... 
RĂZVAN: O, nepoata lui Moţoc! 

Sufletul meu fără tine n-ar fi cunoscut deloc 

Astă simtire ciudată, ce-l îndeamnă să dorească 

Jos la picioarele sale toată lumea să privească!... 
VIDRA: Şi numai tu ca un munte ce primeşte cel dintâi 

Mândrul soare, pe când noaptea stă culcată peste văi!... 
RĂZVAN: O, da! voiesc a fi mare, precum Sbierea cu grămadă 

Voiește movile de-aur numai la dânsul în ladă! 


(Sbierea scoate capul prin ușa din fund.) 


Însă rana! Brațu-mi arde... O săgeată cu venin! 
SBIEREA (înaintând): Vindeţi? Dacă dați mai ieftin, eu plătesc 
acum peşin... 


CÂNTUL V 
MĂRIREA 


„Aşa s-a plătit şi lui Răzvan răul 
ce-l făcuse şi el lui Aron-vodă...“ 
MIRON COSTIN, cap. HI 


Feţele: 
RĂZVAN, hatman moldovenesc TĂNASE 
VIDRA RĂZAŞUL căpitani 
BAŞOTĂ VULPOI 
SBIEREA ŞOLTUZUL 


UN COPIL MAI MULŢI CĂPITANI ŞI TÂRGOVEŢI 
Palatul lui Răzvan în laşi. 


(Răzașul şade gânditor, fluierând o doină, cu capul plecat pe 
mână. Afară se aud din depărtare împuşcături de tun.) 


VULPOI (intrând): Bună ziua, căpitane! 

RĂZAȘUL: Ziua rea, nu ziua bună: 
Unde vezi tu bunătate, când tot fulgeră și tună? 
Măi Vulpoiule, nu-i bine... 

VULPOI: Te prea poftesc mai întâi 
Să te-nveţi a nu-mi mai zice nici „Vulpoiule“, nici „măi“! 
Sunt căpitan ca şi tine, și nu-s căpitan degeabă: 
Te rog dar să-mi zici de-acuma: căpitane... 

RĂZAŞUL: Mare treabă! 
Nu cumva să-ţi zic „jupâne“, sau „boierule“? Ce spui! 
Mai așteaptă! Deocamdată, pune-ţi, dragă, pofta-n cui!... 
Leahul ne trimite-ntruna ghiulele peste ghiulele, 

Noi stăm închiși în cetate ca dobitocul în piele, 
Merinda se-mpuţinează, iarbă de puşcă mă tem 
Că peste două-trei zile de leac n-o să mai avem, 
Şi tu te gândești acuma, moară stricată! dihane! 
A da lege și poruncă ca eu să-ţi zic: „căpitane“?... 

VULPOI: Te sperie leahul?... Asta-i?... Apoi pe care să fii. 
Noi ne-am înfrățit cu dânșii. 

RĂZAŞUL: Dar tu de unde o știi?... 

VULPOI: Drace! Vulpoi ce nu ştie? Ascultă, să- -ti spui pe față. 
Măria-sa Aron-vodă trimis-a azi dimineață, 

Chiar pe Başotă vatavul drept la hatmanul leşesc... 

RĂZAȘUL: Şi ce crezi tu?... 

VULPOI: Cu bună samă! Nicidecum nu mă-ndoiesc!... 
Leșii sunt gata la pace... Vrei dovezi? Ei bine, iată!... 
Dintâi cetatea Sucevei nu s-a luat niciodată 
Și, prin urmare, nici astăzi nu se ia așa uşor; 

Apoi Başotă vătaful e un faimos vorbitor, 

Și deci, îndrugând la fleacuri, pe leşi o să-i ameţească, 
Că-i ştiut ce fel de poamă-i înţelepciunea leşească; 

În sfârşit, dușmanul vede că nu-i glumă cu Răzvan, 
Cunoscându-l din aproape că-i suflet de hoțoman!... 
Aşadar la dracu lupta, ducă-se naibei vrăjmaşul, 
Târgu-i rupt, pacea-i făcută, n-ar strica nici aldămaşul; 
Cârsmăreasa nu-i departe: o măsură doi şalăi, 

Cotnar din via domnească... 

RĂZAŞUL: Măi Vulpoiule... 

VULPOI: lar „măi“? 

Nu poţi să zici: „căpitane“?... Zău c-o s-ajungem la 


ceartă!... 


RĂZAȘUL: Bre, n-am văzut pân-acuma o făptură mai deşartă, 
Trăsni-te-ar căpitănia, căpitane mare fleac! 
Sunt sute de semne rele, iar bune nu-s nici de leac. 
Hatmanul nostru, de pildă, când intră, când vrea să iasă... 
Mereu se tot poticnește, intrând și ieșind din casă... 

VULPOI: Dec! Astea sunt semne bune! 

RĂZAȘUL: Semne bune? 

VULPOI: Negreşit! 
Este rău când omul cade, iar nu când s-a poticnit... 

RĂZAȘUL: Vezi că ș-altceva mai este... 
VULPOI: Orişicâte mi s-ar spune, 
Tălmăcind cum se cuvine, toate semnele sunt bune! 
TĂNASE (intrând): O veste, copii!... O veste!... 
VULPOI: Căpitani, iar nu copii! 
Te rog, căpitan Tănase, ca şi dumneata s-o știi... 
Am ajuns şi eu odată să fiu un obraz în lume, 
Și tocmai acuma nimeni nu vrea să-mi zică pe nume!... 
RĂZAȘUL: Ce veste? 
TĂNASE: O veste mare. Vatav Bașotă-n sfârșit 
Împăcă treaba cu leşii, şi domnul a iscălit... 
Avem pace chiar la vreme: ne lipseau hrana și pravul, 
Nu era chip a mai merge... 
VULPOI: Isteţ mai e și vatavul! 
RĂZAŞUL: Cu leşii?... Asta-i nimică!... Mai este turc şi tătar... 
VULPOI: Haida-de! Ei sunt departe... Grijă le porţi în zadar... 
TĂNASE: Ba nu-i vorbă că-s departe; dar leșii se-ndatorează 
A ne tocmi şi cu dânșii... 
RĂZAȘUL: Cine-i nebun ca să-i crează! 


(Afară se aud strigăte: Să trăiască Aron-vodă. ) 


VULPOI: Aron-vodă să trăiască... Auziţi ce chiu? ce zvon? 
Mult mai iubeşte norodul pe măria-sa Aron! 
TĂNASE: Adecă, orice s-ar zice, è un vodă cumsecade: 
Pe sărăcime o cruţă, pe cei cu căfian îi rade, 
lar nu lasă pe ciocoiul, fără fund şi fără dop, 
Să despoaie toată ţara, cum făcea Petrea cel Şchiop!... 
Însă nu-i lucru temeinic a norodului strigare. 
Sunt bătrân. Văzui cam multe... Strigau alții şi mai tare: 
Să trăiască Lăpuşneanul, şi-l vicleniră urât; 
Despot-vodă să trăiască, ş-apoi mi l-au omorât; 
Să trăiască Ștefan Tomşa, și-l goniră ca pe-un câne; 
loan-vodă să trăiască, şi-l dete-n gheare păgâne... 
Într-o clipă Lăpuşneanul, Tomșa, Despot şi Ion 
Fură sus şi jos dodată... Vai şi de vodă Aron! 
Una crede ş-alta spune, iar face din zăpăcire 
Necrezute și nespuse: așa-i românul din fire. 

RĂZAȘUL: Bine-ar fi s-avem odihnă! După ce de la Divan 


Mi-am câştigat judecata, mulțumită lui Răzvan, 
Cum aș mai zbura, bădiţă, să-mi mai văz de răzăşie!... 


VULPOI: Nu-ţi este greu, căpitane, ca să spui o nerozie? 


Eu unul, din ziulica de când m-am căpitănit, 

Uitat-am nu răzăşia, ci chiar codrul înverzit!... 
Ş-aice-s ca şi-n pădure, având puterea de-a face, 

Fără frică de pedeapsă, tot ce vreau şi tot ce-mi place. 
Negbhiobii. ce nu m-ascultă, stau la pândă de-i ochesc, 
Apoi mi-i iau la bătaie, mi-i închid și mi-i globesc... 
Suntem oameni, căpitane, pentru cari totul e lesne, 
Căci lumea cea mai măruntă nu ne-ajunge nici la glesne. 
Venit-a apa la moară! Vom măcina cât putem: 

Să ne folosim de timpuri când alţii de noi se tem!... 
Ce să te plângi atâta pentr-un pai de răzăşie, 

Când acuma ţara-ntreagă e pentru noi o moşie!... 


RĂZVAN (intră foarte tulburat): Bine că sunteţi aice!... 


Unde-i Vidra?... Ascultaţi!... 
Mergeţi!... Pe toţi căpitanii pe dată să mi-i chemaţi!... 
Eu v-am fost ca ş-un părinte!... Adunaţi-i mai în 
pripă!... 
Timpul zboară... Mai degrabă!... Într-o clipă! într-o 
clipă!... 


(lese prin uşa din stânga.) 


VULPOI: Ha, Ha! Înţeles-aţi oare vreun singur cuvânt măcar? 


Mă tem că hatmanul nostru e cu trei roate la car... 


RĂZAȘUL: Ce-ţi spuneam eu dineoară? Tot la vorba ceea vine: 


Poticneala-i mare lucru... Măi Vulpoiule, nu-i bine!... 


VULPOI (furios): Măi? iar măi?... 
TĂNASE; Noi pierdem vremea, tot la fleacuri înşirând!... 

Haidem! Pe toți căpitanii să-i adunăm mai curând. 
Hatmanul ştie ce face. El învaţă, el răspunde. 

Este datoria noastră ca să-l ajutăm oriunde... 

Eu ştiu că-n ţara Moldovei unul e Răzvan, mă jur! 
Păcat că-i țigan... La dracu! Ăsta-i singuru-i cusur! 


(les toți prin ușa din fund, pe când prin cea din stânga intră 
Răzvan şi Vidra.) 


RĂZVAN: Da! S-au împăcat cu leşii... 
VIDRA: Și cu păgânii?... 
RĂZVAN: Fireşte! 
VIDRA: Trebuia tu să-i dai sfaturi... 
RĂZVAN: De la mine nu primeşte... 
Atâta-i mai rău! iubito, cată drept în ochii mei! 
Drept!... Aşa!... Spune-mi, acuma, nu citești nimic în 
ei?... 
VIDRA (cu nedumerire): Sunt tulburi... 
RAZVAN: Tulburi? Atâta?... Foarte bine! vrea să zică 
Nici Aron-vodă în ochii-mi n-a putut citi nimică!... 
Ochii mi-au fost cu credinţă... 
(Strângând pumnii şi cu un glas înecat.) 


Vidro! Vidro!... Eu voiesc 

Negreşit una din două: sau moarte, ori să domnesc! 
VIDRA: Asta-i şi dorința Vidrei... însă trebui amânată... 

Nu-i timp... 
RĂZVAN: Astăzi, astăzi, astăzi; sau astăzi, ori niciodată! 

Aron se-mpacă cu leşii, şi cu ajutorul lor 

Se-ntăreşte la domnie, pe când eu sughiţ şi mor! 

Aron se-mpacă cu leşii, şi sabia-mi nu mai poate 

Prin dușmani să mă slăvească, iar slava duce la toate!... 

Aron se-mpacă cu leșii... Fără nume, fără tron, 

Ce fac eu?... Răspunde-mi, Vidro!... Aşadară, jos Aron!... 
VIDRA: Nu te grăbi!... mă-ngrijeşte o presimţire ciudată, 

Și presimţirea femeii nu se-nşeală nicioadtă... ' 
RĂZVAN: Vorbe seci! 
VIDRA: O, nu, Răzvane! Chiar astăzi eu am visat 

O vedenie grozavă, un lucru înfricoşat... 

Maica ta-n haine cernite din mormânt pășea spre mine, 

Ochii-i se-necau în lăcrimi, pieptu-i gemea de suspine, 

Şi durerea-i, plămădită cu mânia la un loc, 

Imi striga din gura-i moartă: Piei, nepoata lui Moţoc!.. 
RĂZVAN: Vise! O nimica toată! Luptătorul, care-n viață 

Întâlnește la tot pasul însăşi moartea faţă-n faţă, 

Încât i se par acuma dopotrivă morţi și vii, 

Nu-l tulbură o nălucă ce sperie pe copii!... 

Ş-apoi unde-i acea Vidră, care-mi tot spunea odată 
De-a nu fi ca mici păraie, ci ca Dunărea cea lată? 
Unde-i acea Vidră, care zi şi noapte mă-nvăța 

Că pân’ şi iubirea ţării e pofta de-a se nălța? 

Unde-i acea mare Vidră, ale căreia cuvinte, 

Ca o sămânță măruntă, îmi cădeau adânc în minte, 

Și din tainicele brazde ale sufletului meu, 

Prinzând rădăcini cu-ncetul, dezvălindu-se mereu, 
leşir-acuma deodată, pline de suc şi de viaţă, 

Râzând de viscoli, ca bradul încins cu sute de brață? 
Unde-i Vidra?... Dinainte-mi stă un chip tremurător, 
Ce de spaimă crede-n umbre şi plânge de spaima lor... 
Așa? Tu, ce-ai fost în stare, cu-mbrânciri necontenite 
Pân' la marginea măririi să m-aduci pe nesimţite, 
Tocmai astăzi, când ajungem la doritul nostru mal, 
Te-ngrozeşte faţa mării ce ridică val pe val?... 

Află dară că degeaba unda muge, vântul geme; 
Răzvan, împins pân-aice, de furtuni nu se mai teme, 
Şi călcând cu desperare peste unde, peste vânt, 

Va ști să meargă-nainte: sau la tron, ori la mormânt!... 


(Intră Răzașul, Vulpoi, Tănase și mai mulți căpitani.) 


VIDRA: Mă duc să mă-nchin, Răzvane... Numai în zile de goană 
Omul uită necredinţa și-nțelege o icoană!... 


(lese.) 


CĂPITANII: Să trăieşti! 

RĂZVAN: Nu-i timp de vorbe!... Pe când viteazul Mihai 
Scaldă Țara Muntenească de la Giurgiu pân'la plai, 
In sângele de năpârcă al urdiilor păgâne; 
Pe când Jigmon ungureanul, la hotarele române, 
Păscut cu noi împreună de șarpele veninos, 
Își pune pieptul în luptă pentru crucea lui Hristos; 
Pe când neamţul, frâncul, papa, ţările creștine toate 
S-au unit ca să doboare spurcata păgânătate, 
Numai leşii cei zburdalnici sunt cu turcul înțeleși, 
Iar domnul Aron al vostru s-a tocmit argat la leși! 
Sunteţi români, și românii n-au suferit niciodată 

Pe fruntea domnilor țării măcar o singură pată! 
Un vodă-i un fel de doftor, și norodul, fraţii mei, 
Nu-i dator să fie jertfa doftorilor celor răi!... 
Mulţi domni avuse Moldova; cei buni au domnit o viață, 
Ceilalţi au purtat cununa o singură dimineață; 
Căci făcându-se lumină şi soarele fiind sus, 
Poporul da jos pe-aceia pe cari poporul i-a pus!"!... 
Un vodă, ca orişicine, îşi ia plata după faptă... 
; M-ati înțeles? Vremea trece... 
CAPITANII: Jos Aron!... 
RĂZVAN (arătând ușa): Ţara v-așteaptă! 


(Căpitanii ies, afară de Vulpoi şi de Tănase.) 


VULPOI: Să-l ucidem?... 
RĂZVAN: Nu, lăsaţi-l!...Domnii când nu mai domnesc 
S-aseamănă cu strigoii: ei umblă, dar nu trăiesc... 
VULPOI: Bine!... 
RĂZVAN: După ce-l veţi prinde, să daţi semne din pistoale!... 
VULPOI: Înţeleg!... Ş-apoi să facem ca norodul să se scoale, 
Ș-adunându-se cu gloată, mic şi mare pe maidan, 
Să zbiere dobitocește: Trăiască vodă Răzvan!... 
RĂZVAN: Pe Başotă... 
VULPOI: Ştiu! Cu dânsul voi avea chiar eu a face: 
De mult îl pândesc de-aproape, căci nici de frică, nu-mi 
place!... 


(lese.) 


TĂNASE: O să plec și eu îndată, numai o vorbă să-ţi spui... 
Faci rău!... 

RĂZVAN: De ce? 

TĂNASE: Apoi bine, nu se cade orişicui 
A şedea pe scaunul ţării... 

RĂZVAN: Ce-nsemnează?... 

TĂNASE: Proasta minte 
Ar vrea să-ndulcească vorba şi nu găseşte cuvinte... 
Dă-mi voie să-ţi spui pe faţă... 

RĂZVAN: Spune verde, moş Tănas! 

TĂNASE: Despot fu grec, loan-vodă fu armean și lancu sas... 

Dar orişicum pân-acilea, din mila dumnezeiască, 
Noi n-am avut nici un vodă... ştii! Ţara o să cârtească. 
Ce să-i faci!... Mai bine hatman. Să nu fi fost 


tată-tău... 
RĂZVAN (încruntat): Cum?... 


TĂNASE: Apoi de! Bătrâneţe!... Să ne ierte Dumnezeu!... 
(lese.) 


RĂZVAN (se aşază cu capul plecat pe mâni, apoi se scoală, 
face în tăcere câțiva pași prin odaie, se opreşte pe loc): 
Nu-i greu încă patru zile de-a ne mai lupta-n cetate, 
Pân'ce tabăra lui Jigmon va lovi pe leşi la spate... 
Docamdată, pân-atunce, nu ne temem de păgâni: 
Ramazanul lor mai ţine tocmai două săptămâni... 
M-am gândit bine la toate... Câte griji și câte trude 
Numai ca s-apuci domnia! 


(Cu tulburare.) 
Dar pistolul nu s-aude!... 
(Ascultând.) 
Nu!... Totnu!... 


(Îşi freacă fruntea, se aşază iarăşi pe divan şi pleacă capul pe 
mâni.) 
VIDRA (intrând încet): Acum, iubite, nu-i timp a mai cugeta! 
Steaua lui Răzvan e mare: încrede-te-n steaua ta!... 
Fii bărbat în orice soartă: şi-n cădere, şi-n izbândă, 
Privind cu sângele rece la răsplată sau osândă! 
RĂZVAN (sculându-se): Tu n-ai auzit pistolul? 
VIDRA: De nu vei avea noroc, 
Blăstemul o să izbească pe nepoata lui Moţoc, 
Care din cupa măririi s-a străduit să te-mbete. 
Și nici ea nu-i vinovată! Nu!... Sunt neamuri cu pecete, 
In cari Dumnezeu sădește vreun bine sau vreun păcat, 
Ș-apoi toţi d-același sânge îl moştenesc nencetat! 
Neamul lui Moţoc nu poate s-aibă altă cugetare, 
Decât numai-numai-numai văpaia s-ajungă mare!... 

RĂZVAN: Tu n-ai auzit pistolul?... Pistol!... Nu l-ai auzit? 
Spune! 
(Cu furie.) 
Ureche! Ureche!... 
(Afară se aude o împușcătură.) 
A! De-acuma s-a sfârșit! 
Sunt domn! Trăiască domnia!... 
(Cu amărăciune.) 


Cât de lesne, cât de iute 
Se răstoarnă domnii ţării, cel mult în zece minute! 
(Către Vidra.) 
Dar tu nu mai spui nimica? mai dinioară mi-ai zis 
Nu ştiu ce... ba mi se pare... de!... îmi povesteai un vis... 
Mai spune-mi-l înc-o dată... 
VIDRA (îngenunchind): Îţi mulţumesc, Doamne sfinte, 
C-ai auzit cu-ndurare o rugăciune fierbinte!... 


(Se scoală.) 


Crezut-ai oare, Răzvane, că se poate speria 
De nește deşerte vise chiar o inimă c-a mea? 
Gândit-ai oare, iubite, c-o nălucă muierească 
Ar putea glasul măririi în pieptu-mi să-l năbuşească?... 
Vântuleţul, ce-adiază printre vițe din lăstar, 
Rămâne fără putere în faţa unui stejar, 
Pe care numai furtuna îl zguduie și-l sfăramă... 
RĂZVAN: Furtună?... 
VIDRA: Cea mai cumplită! 
RĂZVAN: Eşti doamnă, Vidro... 
VIDRA: Sunt mamă!... 
Aici copilul se mişcă... Simţindu-l în sânul meu, 
Uit toate şi văd acuma, văd că-s femeie şi eu!... 


(Afară se aud strigăte: Să trăiască Răzvan-vodă. ) 


RĂZVAN: Ascultă, iubito Vidră! Ascultă, scumpo soţie!... 
Sângele nostru din leagăn va moșteni o domnie!... 


(Intră Șoltuzul şi mai mulți târgoveti.) 

ȘOLTUZUL (închinând lui Răzvan pe o tablă de argint stru- 
guri şi spice de grâu): După datina străbună, rămasă de la 
mai-mari, 
Eu, Şoltuzul ot-Suceava cu cei doisprezece părgari,"? 
Aleşi ca să fim în fruntea târgoveţilor d-aice, 
Dorim măriilor-voastre ani mulți şi viaţă ferice, 
Încât să-ncingeţi Moldova, asemenea unui brâu, 
Numai cu livezi de struguri, numai cu câmpii de grâu: 
Căci norodul, dând domnia, se mulţumeşte cu poame, 
Ca să nu piară de sete și să nu moară de foame. 
RĂZVAN: Primesc din mâinile voastre prinosul de bun ogur, 
Ş-a fi părintele țării făgăduiesc și mă jur: 
Nu voi uita niciodată c-a românului tărie 
Este plugul şi cântarul mai presus de boierie... 
ȘOLTUZUL: Tot după vechi obiceie, păstrate din veac în veac, 
Ales-am din sânul nostru băiatul cel mai sărac. 
Pentru ca măriei-tale din gura-i copilărească 
Să dea, fără să se teamă, o povaţă bătrânească... 
Copile, sărută poala îmbrăcămintei domnesti, 
Şi cum vei putea mai bine, oraţia s-o citeşti! 
BAIATUL (după ce sărută mâna ce-i întinde Răzvan): 
Măria-ta! 
Nu te supăra, 
Ci fii bun a ne-asculta! 
Iti vom spune cam multe 
Şi mărunte, 
Dar tot lucruri plăcute, 
Să fie drag orişicui să ne-asculte! 
O sută de ani să domnești, 
Pe dușmani să-i biruiești, 
Pe vrăjmaşi să-i pedepscşti, 
Pe turci 
Să-i pui în furci, 
Pe tătari 
Să-i pui în pari, 
Pe leşi şi pe cazaci 
Să-i dai la draci. 
Alta să nu faci; 
Pe unguri şi pe nemți 
Tot acolo să-i trimeţi; 
Ş-aşa mai departe. 
Ca toţi să-i aibă parte, 

Ş-aşa înainte 

Ca toţi să-nveţe minte, 

Ș-aşa rânduri-rânduri 

Ca toţi să se puie pe gânduri!... 
Dar cu moldovenii tăi, 

Măcar de-o fi şi răi, 

Măria-ta să fii bun cu ei; 

Şi de-i vedea unii şi desculți. 
Măria-ta tot să-i asculţi; 

Căci norodul e cam năzdrăvan: 
Face multe pozne într-un an; 
Şi ţara-i cam nebună: 

Face multe pozne şi-ntr-o lună; 
Ba la-ndemână 

Şi-ntr-o săptămână; 

Iar de nu t-ei păzi. 

Chiar într-o zi 

Multe-i auzi! 


RĂZVAN (dându-i o pungă): Destul! Să trăieşti, băiete!... 
(Intră Răzașul, Tănase şi mai mulți căpitani.) 


RĂZAȘUL: Măria-ta! Sănătate! 
Isprăvit-am toată treaba fără multă greutate: 
P-Aron-vodă la răcoare în spătărie l-am pus; 
Boierii, mitropolitul, pe toți la palat i-am dus; 
Mai în sfârșit, lucru-i gata! 
RĂZVAN: Unde-i Bașotă? 
RĂZAȘUL: El are 
Pe Vulpoi cu toată ceata de vânători în spinare. 
RĂZVAN: Bine, dragii mei tovarăşi!... Stăpânirea-mi în 
curând 
La toţi şi la fiecare va da răsplată pe rând... 
SBIEREA (intrând iute, speriat, pierzând răsuflul, cu o 
lădiță în mână): Jupâne!... Mărite doamne!...Scapă-mă! 
Norodul pradă! 
Sinete, zapise, ţara, lumea-i în această ladă!... 
RĂZVAN: Linișteşte-te, jupâne. Averea-ţi chiar pe maidan 
O poţi lăsa fără grijă în zilele lui Răzvan... 
SBIEREA (răsuflând mai ușor şi făcând semnul crucii): 
În ladă tot e mai sigur!... Părăluţa cere pază: 
Mai bine s-o ţii sub cheie, ca nimene să n-o vază... 

VIDRA: Doamne, soţule, stăpâne! Nu mă mai pot opri!... 
Într-un glas cu ţara-ntreagă, viu a-ţi ura ş-a-ţi dori 
O domnie fericită... Ba înc-aș mai vrea ca mâne 
Tu să legi într-o cunună toate țările române, 
Încât de la Marea Neagră pân'lâ falnicul Carpat, 
Să nu domneşti ca un vodă, ci ca Răzvan împărat! 
CĂPITANII: Da, da, da! Împărăţie!... 
TĂNASE (trist): Ar fi bine docamdată 
Să rămânem cu Moldova! 
SBIEREA: Ce om fără judecată! 
Dar Moldova-i sărăcită! Nu-i chip altfel s-o cârpești 
Decât unind laolaltă mai multe țări româneşti... 
Două şi două fac patru: cea mai dreaptă socoteală!... 
RĂZAȘUL: Vulpoi avuse dreptate... Nu mai cred în 
poticneală!... 
Toate semnele sunt bune!... Măria-ta, la palat 
Ne-aşteaptă mitropolitul cu toţi boierii din sfat... 
RĂZVAN: Să mergem! Voiesc acuma din gura domniei-mele 
Ţara s-audă nădejdea d-a scăpa din zile grele. 
SBIEREA (cu umilință): Stăpâne preamilostive, unde-i merge, 
merg Şi eu; 
Lada mea e-n siguranţă numai lângă domnul meu!... 
(Toţi se pregătesc a ieşi.) 


VULPOI (intrând cu spaimă): Pierduţi!... 

TOȚI: Ce veste? 

VULPOI: Vătavul... 

TOȚI: Ce-i?... 

VULPOI: Bașotă... 

TOŢI: Zi!... 

VULPOI: Trădare! 
Scăpă din mânile mele, deschise poarta cea mare, 
Leşii au umplut cetatea!... 


(Sbierea cade mort, fulgerat de apoplexie.) 


RĂZAȘUL (clătind din cap): Poticneala!... 
TăNASE: Eu ştiam 
Că nu se cădea s-apuce scaunul țării orice neam. 

VIDRA (luând pe Răzvan de mână): Iubite! Nu sta pe 
gânduri... Când soarta te prigonește, 
Fii mândru chiar în cădere!... 
CĂPITANII: Măria-ta! Poruncește!... 
VIDRA: Şi ce s-aşteptați voi oare de la viteazul Răzvan, 
Decât paloşul în mână, şi-nainte la duşman? 
RĂZVAN (scoțând sabia): Să trăiască neagra moarte! Ne 
cunoaștem foarte bine!... 
Cine vrea s-o strângă-n braţe, iată calea! După mine!... 
Moartea-i mireasă, 
Mormântu-i casă, 
Viermii sunt nași, 
Hai la vrăjmaşi! 


(lese urmat de căpitani.) 


VIDRA: Moarte!... Moarte!... Dar se poate?... Moară oamenii 
cei mici, 
Precum călcâiul turtește muşuroiul de furnici; 
Omul, însă, care lumea pe palmă-i ar vrea s-o poarte, 
Zodia-i, scrisă pe frunte, respinge pizmașa moarte!... 


(Se gândeşte.) 


Dumnezeule puternic! De ce mai faci uriași, 

Dacă-n rând cu toți piticii pradă morţii vrei să-i laşi?... 
Cum? Cereasca ta dreptate se pogoară pân 'la fiară: 
Vulturul trăieşte veacuri, iar musca d-abia o vară, 

Şi numai omul cel mare, stăpâne, tu-l osândeşti 

Ca să moară dopotrivă cu muștele omeneşti!... 


(Se cutremură.) 


O, nu, nu! Răzvan nu moare!... Orice pai în astă lume 
Trebui s-aibă vro ursită, o ţintă, vrun scop anume, 

La care-i dator să meargă, de vântul sorții împins, 

Și cade numai atunce când este semnul atins!... 

Calea lui Răzvan e lungă şi d-abia se desfășoară: 

Pân'la capăt e departe... Răzvan nu poate să moară! 

Nici chiar Dumnezeu el însuși nu schimbă ceea ce-i scris?... 


(lute.) 

În genunchi, Vidro!... 
( Îngenunchează şi ridică ochii în sus.) 
Iertare!... 
(Cu spaimă, punând mâna la ochi.) 
Visul meu!... Grozavul vis!... 
(Sculându-se cu tărie.) 
Şi de ce eu stau aice, când Răzvan înfruntă focul? 
Daţi-mi armă!... Lângă dânsul, în primejdie mi-e locul... 
(Se repede la armătura de pe părete şi se opreşte.) 
Dar copilul meu, o, Doamne! 
(Se cutremură.) 
Ce-aud? 


(Din spațiu răsună o voce ca un ecou: Dar copilul meu? Vidra 
cu groază își întoarce faţa spre ușă, ca şi când ar vedea pe 
cineva acolo.) 


Muma lui Răzvan!... Mă-ntreabă... Și ce-i pot răspunde eu? 
(Făcând semnul crucii. ) 
Piei, nălucă, piei! Sunt mamă! 
(Face un pas îndărăpt.) 
Nu te-apropia!... 
(Răsună iarăși ecoul: Sunt mamă!... Vidra, zdrobită de 
emoțiune, se aruncă pe divan.) 
Ea vrea dinte pentru dinte! Muma mumei cere samă!... 
(Face o sforțare şi se scoală cu energie.) 
Oare nu mai sunt eu Vidra? 
(Abătută.) 
E cumplit al mumei dor!... 


(Pe prag apare Răzvan, greu rănit, ținut de Vulpoi şi de Răzaş. 
Vidra se repede înainte-i.) 


A! Scăpat! Ce fericire!... Tu! 
RĂZVAN (cu un "las slab, pe când Vulpoi şi Răzașul îl pun pe 
divan): Ar biruit şi mor!... 
(Arătând la cadavrul lui Sbierea. ) 

Nu-mi ziceai tu, oare, Vidro, să fiu întocmai ca Sbierea? 
Eu cu cinstea și mărirea, el cu prada şi averea! 


(Vidra îngenunchează și-și ascunde fata în mâini.) 


Dar ce-i mai trebui acuma mii de galbeni în grămezi? 

Ce-mi foloseşte domnia?... Pe-amândoi aci ne vezi 

Praf, pulbere şi cenușă!... Nebuni, ce din lăcomie, 

El pentr-o biată lescaie, eu pentr-un ceas de mândrie, 

Necruţând nimica-n lume, neștiind nimica sfânt, 

Uitam că viaţa-i o punte dintre leagăn şi mormânt!... 
(Cu durere.) 


Mi se-ntunecă vederea, dar văd ceva de departe... 
O jumătate din mine de cealaltă se desparte... 
_ Ah, veniţi, veniţi cu toţii!... Unde-i bătrânul Tănase?... 
RĂZAŞUL: Apărându-te pe tine, mort în luptă a rămas!... 
(Vulpoi plânge.) 
RĂZVAN (în agonie): Ţigan!... Ţigan!... Apă!... Apă!... 
(Cade mort peste Sbierea.) 


RĂZAȘUL: Decât o aşa domnie, 
Mii de tunete, mai bine-i un petec de răzășie!... 
Zmeul zmeilor să-ncapă într-o şchioapă de mormânt!... 
VULPOI (cu spaimă): Nu vezi că-i moartă şi Vidra?... N-a zis 
un Singur cuvânt, 
Nici o vorbă, nici un ţipet, privind pe Răzvan că 
moare!... 
VIDRA (sculându-se liniştită): Voi puteţi vorbi s-a plânge!... 
VULPOI: Doamnă!... 
VIDRA: Pe voi nu vă doare!... 
RĂZAȘUL (cu furie): Dar tu l-ai ucis, ciocoaică! Tu la moarte-l 
aduseși! 
O să mi-o plăteşti acuma, tune-fulgere!... 


(Scoate cuțitul şi voiește s-o lovească.) 
VIDRA (cu sânge rece, arătând la ușă): Să ieşi! 


(Răzaşul lasă mâna în jos şi pleacă capul.) 
Perseverenţa, 1, 1867. n-rele 6-33 

Notele lui Hasdeu 
la 
RĂZVAN ŞI VIDRA 


1. Adecă nu-i vorbă, nici călăii nu sunt rari... 

Despre această ocupaţiune a ţiganilor: Toppeliinus, Origines 
Transsylvanor, ed. 2, Vien. 1762, op. 6, p. 56 - Benko - 
Transsylvania. Vindob, 1778, 1. 1, p. 502 — Miron Costin — 
Letopiseţul Ţării Moldovei, |. 1, p. 231 — Grellmann etc. 


2. Tat'tău va fi fost băiete, o groază de blăstemat 
De-au întortochiat pe mă-ta în linguşirile lui! 

Despre părinţii lui Răzvan, vezi: Heidenstein - Rerum Polonicar, 
lib. XII. Francof. 1672, p. 315: Rozvanum quemdam, qui matre 
Valacha, patre ex eo genere hominum, quo Ciganos vulgo vocant 
natus. 


3. Petru Vodă şchiopătează, dar nu-i slut!... 

Despre frumuseţea lui Petru cel Șchiop vezi: Crusius - Turco 
— Graecia, Basil. 1584 - Hammer - Geschichte d. Osmanisch. 
Reiches, t. 3, p. 205. 


4. Par’c-aş fi singur că-i iarăşi vreun cântec nerușinat! 

În pravila lui Vasile Lupul, publicată în 1643, dar bazată pe neşte 
materialuri cu mult mai vechi, se prevede deja pedeapsa pentru „cela 
ce va scrie versuri sau va scoate cântece într-o ocară cuiva...“. Vezi: 
Misail - Epoca lui Vasile Lupul, p. 54 — E remarcabil că asemeni 
satire au fost lamiliare străbunilor noștri chiar în timpii cei primitivi ai 
Romei; dovadă cele XII Table: „qui malum carmen incantasset...“. 

5. Logofătul e viclean... 

Mare-logolăt era pe atunci Luca Stroici, unul din oamenii cei mai 
învăţaţi şi cei mai perlizi ai timpului, despre care vezi monografia mea: 
Luca Stroici — părintele filologiei latino-române, Bucureşti, 1864. 

6. Cată dar, dascăle, cată!... 
Vezi opiniunea lui Ștefan Tomşa despre oamenii cei învăţaţi, în 
Miron Costin — Letop., t. 1, p. 231. 


7. Cum că de-osândă se iartă, pe cine-l ia de bărbat 
O copilă, o fecioară, un suflet nevinovat... 

Acest sublim obiceiu a existat în Moldova până la începutul 
secolului nostru, dupre cum îşi aduc aminte bătrânii. El se pare a fi o 
reminiscență a supremei veneraţiuni ce avusese anlicii romani pentru 
virginitate. 


8. Tiganul la mal se-neacă!... 
Tiganul îşi dete în petec. 
O mulțime de asemenea proverbe şi anecdote despre țigani, vezi în 
Anton Pann — Povestea vorbei. 


9. Furul se dă acelui de la care a furat... 

Acest obiceiu a existat deja în pravila cea pierdută a lui Alexandru 
cel Bun precum arată un călător, care a trecut prin Moldova în anul 
1420. Vezi Voyages et ambassades de Messire Guillebert de 
Lannoy, Mons. 1840: „les larrons jusque à neuf furent prins et a moy 
livrez la hart au col...“. Pasajul întreg noi l-am reprodus în Arhiva 
istorică, 1.1, p. 129-130. In documentele scrise româneşte aceasta se 
numeşte: „a da pe fur de grumaz“. Originea obiceiului se referă la 
legislațiunea romană din cele XII Table. vezi: Gaius - Comment. | $ 
189: „liber verberatus addiecebatur ei, cui furtum fecerat“. 


10. Ar fi răzaşi ca și ai noştri, numiți acolo moșneni... 

Răzaş şi moşnean sunt sinonime în toată puterea cuvântului. Răzaș 
vine de la „redire“, verb juridic, care înseamnă la anticii romani 
moștenirea averii teritoriale în marginile unei 'singure familii. Vezi: 
Terentius apud Heinecc., Antiquitates Romanae jurisprudentiae, 
Argentor, 1734, 1. 2, p. 11. 


11. Le zice chineji, dar este chiar o breaslă răzăşească... 

Vezi: Puscar — Dissertaț despre împărțirea Ardealului, p. 15, 
16, etc. — Kemény - Uber die chemal. Knessen und Kenesiate der 
Wallochen, în Kurz Magazin, t. 2, p. 286-339 — Viszgăl6dâsz az 
Erdély Kenezsegekrol. Enyed. 1864 et. 


12. Ştiut! După ce-i din osul acelui vornic Moţoc... 

Despre acest Moţoc, care a răsturnat unul după altul pe Ştefan 
Rareș, pe Joldea Vodă, pe Alexandru Lăpuşneanu şi pe Basiliu 
Despote, vezi Ureche — Letopis., t. 1, p. 176, 182, etc. Engel — 
Geschichte der Moldau, p. 192, 202, etc., Șincai şi alții. 


115 


13. Însuşi Domnul cu rușine pleacă fruntea la păgân... 

Botero - Relazioni universali, Venezia, 1600, 1. 2, p. 120: „1I 
Vaivodi Moldavia di Valachia, e di Transilvania, si mantengono 
ne’loro principati a viva forza di presenti, e si mutano ogni giorno quei 
di Valachia e di Moldavia, perchè si danno a quel che più offerisce e 
per poter mantener quel che si e offerto, consumano i popoli...“ 


14. C-acest vir valachus este strenuissimus... 

A amesteca cuvinte, locuţiuni şi chiar fraze întregi latine, a fost în 
Polonia o modă de eleganţă şi de erudiţiune, mai ales pe la finele 
secolului XVI. Din acest unct de vedere personajul Piotrowski este un 
tip istoric. 


15. Eu unul îţi spun atâta, că de-oi fi vro dată crai... 

În Polonia, după stingerea dinastiei Jagellonilor, toţi nobilii, până 
şi cei mai de jos, erau eligibili la tron. Proverbul lavont al acelei epoci 
era: „țăranul nobil este egal Voievodului“ (izlachcie na zagradzie, 
rowien wojewodzie.. .) 

16. La marginea drumului/În calea armeanului... 

Tot comerțul Moldovei din secolul XVI se alla în mâinile 
armenilor, ceea ce explică sensul acestei doine publicată de D. 
Alecsandri. — Pentru citaţiuni, vezi scrierea mea: Istoria toleranţei 
religioase în România, p. 61-65. 


17. În codru se pedestreşte, pe câmp încalecă iară... 
Vezi Bălcescu — Arta militară la moldoveni, În Magazin istoric, 
2, p. 52. 


18. De la Alexandru Vodă și de la Ştefan cel Sfânt... 

Aşa numea poporul pe Ştefan cel Mare. Vezi Ureche — 
Letopiseţul..., 1. 1, p. 145 — Strykowski, Kronika Polska, Warszawa, 
1846, t. 3, p. 320. 


19. Leşii au o lege-anume: un om de neam țigănesc... 
Vezi legile din 1565 şi 1578, în Volumina Legum, 1. 2, p. 608 şi 
691. — cf. Czacki — O Cyganach în Dziela, Poznan, 1851, t. 3, p. 300. 


20. lar jidovii, mai cu seamă, sunt ca-n ţara lor... 
Despre evreii în Polonia vezi o interesantă scrisoare din 1601 în 
Burmann — Sylloge epistolarum, Leidae, 1727, L. 2, p. 69-71. 


21. După cum mărturiseşte fericitul Chrisostom... 

Vezi Kânigswarter — Histoire de l’organisation de la famille. 
Paris, 1851, p. 337, unde mai citează un canon sinodal: „Mulier non 
esl facta ad imaginem Dei“. 

22. Iscoadă-n întreaga lume, popă numai în altar... 

Cum că preoţii greci şi ruşi din secolul XVI jucau în adevăr 
asemenea roluri. Vezi Akty Zapadnoi Rossi, t. 4, p. 159-160, 203- 
236 şi Acta Tomiciana, 1. |, p. 154. 


23. Precum anume sunt scrise în sfântul Nomocanon... 
Vezi Nomocanon Photii cum comment Balsamonis, ed. Justelli, 
Paris, 1615, p. 186-187. 


24. Spre mai deplină răsplată, în boierimea leşească... 

Despre această înaintare a lui Răzvan în armata polonă sub regele 
Ştefan Batori, vezi Heidenstein, loco laudato: pro gregario primum 
milite inter pedites meruerat, postea a Stephano Rege virtutis causa ad 
ordimen perductor fuerat...“ 


25. De la tătari mă laudă... 

Despre tot ce suferea Moldova în secolul XVI din cauza invaziu- 
nilor tătăäreşti, vezi Gratiani — De Despota Vallachorum Principa, 
Varsavie, 1759, p. 19, 75: sensibus atque imbelli aetate occisa, 
aedificiis in censis, quindecim millia capitum Christiani nominis in 
servitutem abduxere. 


26. Să nu vezi o sărmăluță, ci tot numai borş cu ştir... 

Până la introducerea cucuruzului sub primul Mavrocordat, varza 
sau curechiul forma mâncarea naţională a ţăranului român, dupre cum 
zice Miron Costin — Letopiseţul..., 1. 1, p. 9: „în toată viaţa în 
mâncare cu dulceaţa curechiului“. Despre originea slavică a borşului 
cu ştir, vezi Golembiowski ~ Domi i dwori, Warszawa, 1830, 
p. 32-33. 


27. O viţă lăpuşnenească: feciorul lui Alexandru... 

Aşa se intitulează însuşi Aron Vodă în crisoavele sale. Vezi 
Wickenhauser - Moldowa oder in Urkundenbuch, Wien, 1862, t. 1, 
p. 93. 


28. Cumpărai pe lângă Nistru neşe câmpuri nelucrate... 

Aşa cum era pe atunci tot litoralul Nistrului din cauza invaziunilor 
Lătărești, precum arată călătoria olandezului Douza — De itinere suo 
Constantinopolitano, Lugduni Bat., 1599, p. 16. 

29. ...mii de vite râmătoare... 

Una din principalele resurse de bogăţie în zona de mijloc a 
Basarabiei nistrene. Vezi Kantemir - Beschreibung der Moldau, 
Leipzig, 1771, P; 69. 

30. Astfel pieri Faraon etc. 

Din această opiniune poporană despre originea țiganilor a derivat 
la noi numele de „Faraon“ sau „Baraon“. E remarcabil că autorii 
romani de câte ori vorbesc despre vechii egipteni, parcă descriu pe 
ţiganii de astăzi, bunăoară: Amm. Marcell, |. XXII, 36 şi 16 Ariston 
ap. Aulu-Gell., [,: XI, cap. 18, etc. Cronicarul săsesc Weyss, carele 
cunoscuse personalmente pe Răzvan, zice: „Resovan war gewis 
nationis aegypliacae...“. Vezi Trauschenfels. Deutsch Fundgruben z. 
Gesch. Siebenburgens, Kronstadt, 1860, p. 145. 


31. Poporul da jos p-aceia pe cari poporul i-a pus:.. 

Cum la români n-a existat niciodată nici măcar umbra aşa 
numitului „drept divin“, dovadă că chiar Ştefan cel Mare, deși cucerise 
tronul cu sabia în mână și deşi era fiu de domn, totuși a fost silit să 
convoace adunarea poporului şi „i-a întrebat pe toţi, este cu voia 
tuturora să le fie domn?“ Vezi Ureche — Letopiseţul... p. 118. Mai 
multe alte probe, care nu pot avea aci locul lor, au fost dezvoltate în 
Cursul public de dreptul constituțional al românilor, pe care îl ţinusem 
în sala Ateneului Român în septembrie-noiembrie 1866. 


32. Eu, şoltuzul ot Suceava, cu cei doisprezece pârgari... 

Despre şoltuz, pârgan şi toată organizaţiunea vechilor municipa 
lități române vezi în a mea Arhivă istorică, 1. 1, part. l, darea de 
seamă p. VII-VIII. — Despre obiceiul de a oferi principelui la intrarea 
în domnie struguri şi grâu, cală Heidenstein, op. cit., p. 318. 


B.P. HASDEU - RĂZVAN ȘI VIDRA 


REFERINŢE CRITICE 


selecție 


«După două încercări nereuşite de teatru istoric, Hasdeu izbutește 
oarecum neaşteptat în piesa în versuri Răzvan şi Vidra, rămasă până 
astăzi, alături de Vlaicu-vodă, una din foarte rarele capodopere ale 
genului la noi. Izvorul este din nou Bălcescu, autor al unei biografii a 
lui Răzvan. Nu e nici o îndoială că o parte dintre motivele dramei 
Hasdeu le-a cules din aerul epocii sale romantice: „lupta de ură“ dintre 
boieri şi popor, țiganul văzut ca un spirit liber, cinstit și nesupus 
convențiilor, folclorul haiducesc ş.c.l. Mulţi romantici, în cap cu 
Mérimée, au privit cu simpatie pe foştii robi, deveniți briganzi sau 
revoltați, dar conservându-și sufletul inocent, penetrabil de pasiuni 
sălbatice. [...] 

Forța dramei constă în substratul ei pasional, dincolo de 
circumstanţele sociale imediate. De altfel, ca toţi romanticii, Hasdeu 
este un evocator tendenţios al trecutului, istoria fiind până și la un 
mare istoric ca el doar un pretext de a promova convingeri 
contemporane. Nu ca dramă istorică ne interesează Răzvan şi Vidra 
(plină de anacronisme), ci ca dramă a unei pasiuni general umane. Nici 
la Hugo, nici la ceilalţi autori de teatru romantici lucrurile nu stau 
altfel. Şi de aceea nu e adevărat că Răzvan „cade“ de la statutul unui 
revoltat social altruist la acela al unui egoist orbit de putere (şi încă sub 
influența ambiţioasei Vidra): în el se află din capul locului germenele 
„răului“ fatal. Răzvan e un romantic tipic, măcinat de ambiţie ca de o 
boală, şi care-și dezvăluie treptat esența demoniacă. El își provoacă în 
fond şi în mod repetat soarta: intervenind în discuţia dintre Başolă şi 
târgoveţi sau iertându-l pe Sbierea de câte ori îl are la mână. Vidra e 
catalizatorul patimii lui (femeie, ea însăşi, din aceeași specie de 
monomani și de obsedaţi), însă nu mai mult. E greșit a vedea în ea 
geniul rău şi dublul impur al lui Răzvan. Mai curând are dreptate 
Călinescu să observe că Răzvan nu e un ins slab, căruia săi fie 
necesară ambiția Vidrei. Dar Răzvan, conștient de predestinarea sa, are 

momente de „absenţă“, când e covârşit de un soi de mâhnire 
metafizică, și în aceste momente intervine Vidra, spre a-i aminti de 
visul său încă neînfăptuil. [...] Sfârşitul eroului și al tragediei este 
foarte hugolian, îndeosebi în scena în care Vidra, disputată între 
simţirea de mamă și dorinţa de a lupta alături de Răzvan, aude voci din 
eter, sau în scena finală, în care, după ce bărbatul moare, femeia își 
recapătă întreaga stăpânire de sine și-l dă afară pe Răzăș, care voise s-o 
înjunghie. (Ceea ce Chiajna nu putuse [ace cu vomicul Dumbravă, în 
nuvela lui Odobescu). Cu excepția parţială a lui Sbierea, tot un 
monoman în zgârcenia lui maladivă, şi care se dovedeşte până la urmă 
mai mult un bonom fricos decât un ticălos, restul personajelor aproape 
nu contează. Memorabili sunt protagoniștii, faptele şi replicile lor.» 


(Nicolae Manolescu - Istoria critică a 
literaturii române. ED. Minerva, 
București, 1990. pp. 302-304). 


«Răzvan şi Vidra este o creaţie armonioasă. Ea este în același 
timp şi cea dintâi lucrare de valoare în evoluţia dramei istorice 
românești. Prezentată pe scenă în 1867, apărută tot atunci în foiletonul 
ziarului „Perseverenţa“ şi în volum, piesa purta titlul Răzvan Vodă. A 
treia ediţie, din 1869, avea tillul Răzvan şi Vidra, ce se păstrează şi în 
ediţia a patra, din 1895. Drama (Hasdeu o numeşte mai târziu „poemă 
dramatică în cinci cânturi”) îşi desfăşoară acţiunea în Moldova, la 
sfârşitul secolului al XVI-lea. Pe un fundal social larg, în care autorul 
surprinde contradicţiile acestei epoci dominate de nedreptate și 
cruzime, se conturează destinul neobişnuit al lui Răzvan, un rob ţigan 
eliberat care, în ciuda provenienţei umile, ajunge domn al Moldovei. 
Cele dintâi tablouri ale piesei îl prezintă ca pe un revoltat împotriva 
asupririi boierilor. Prin semeţia vorbelor şi prin pamiletele lui, instigă 
la revoltă şi pe cei din jur. Ameninţat cu moartea, iar apoi din nou cu 
robia (pentru un galben luat din punga unui boier), Răzvan este nevoit 
să ia calea codrului şi, aici, este ales căpitan de haiduci. Acum o 
cunoaşte pe Vidra, nepoata boierului Moţoc, născută sub zodia 
ambițiilor strămoşilor, desluşeşte în Răzvan o energie care nu semăna 
cu a oamenilor obişnuiţi. Ea îi transmite treptat, cu inteligență şi 
tenacitate, patima măririi. Răzvan părăseşte codrul, intră în armata 
polonă, se remarcă repede ca un bun ostaș. Cu toată ascensiunea, este 
încă mistuit de sentimente contradictorii. Ca şi răzășul şi Vulpoi, 
deveniți şi ei din haiduci ostași în ţară străină, Răzvan are nostalgia 
meleagurilor sale. Prins în mrejele Vidrei, el are încă puterea să 
respingă onorurile nedemne. Dar, robit de himera puterii, într-un 

momen! prielnic, răstoamă pe Aron Vodă și-i ia tronul. Fostul rob nu 
era însă pregătit pentru treburile complicate ale ţării şi visul se 
spulberă repede. Răzvan moare apărându-și tronul, zidurile Sucevei, 
de năvala armatei leșești. Acest final, altul decât cel istoric, purifică în 
bună parte eroul. De cele întâmplate e acuzată Vidra, femeia aprigă 
care îl împinsese atât de nesăbuit spre domnie [...]. 

Drama lui Hasdeu scrisă în versuri, alterează spectaculos 
impetuozilatea, retorismul tumultuos, cu tonurile pline de gravitate, de 
lirism. Alte momente au o vioaie tentă comică, de sorginte populară. 
Răzvan şi Vidra se ridică deasupra modalităţii tradiționale a dramei 
pașoplisie. V. Alecsandri și, mai cu seamă, Al. Davila și B. 
Delavrancea au găsit în piesa lui Hasdeu un model.» 


(Dicţionarul literaturii române de la 
origini până la 1900, Editura 
Academiei R.S.R., Bucureşti, 1979, p. 
429) 


«Pasiuni puternice deslănţuite, dorinţa de glorie şi mărire a Vidrei, 
credinţa în destin, iubirea de popor a lui Răzvan şi ura sa împotriva 
„ciocoilor“ (sentimente în care recunoaștem idealurile politice ale lui 
Hasdeu), dragostea de natură și nostalgia patriei — toate acestea 
alcătuiesc un material bogat, plin de rezonanţe romantice, din care 
autorul a izbutit să creeze una din cele mai frumoase piese a literaturii 
dramatice române. Hasdeu a creat în Vidra un personaj feminin cu 
totul excepţional, care a şi servit de model dramaturgiei de mai târziu. 
Versul din Răzvan şi Vidra, deşi nu totdeauna desăvârşit, este totuşi 
plin de sevă, uneori scăpărător, alteori dur, aspru, pietros. 

Răzvan şi Vidra este, în această privinţă, o foarte frumoasă dramă 
romantică, în care apar pentru întâia oară eroi conduşi de un „destin 
imperial“, aşa cum nu prea se întâlnesc în istoria dramei românești. 
Răzvan şi Vidra sunt personagii cu o adâncă şi zbuciumată vieaţă 
sufletească. Ei nu sunt uniţi numai printr-o puternică pasiune — care 
face pe Vidra, nepoata lui Moţoc, să fugă în lume cu Răzvan, căpitan 
de haiduci — ci şi printr-un destin comun. Sentimentul destinului — 
care se poate descifra şi în alte opere ale lui Hasdeu — dă acestei drame 
o notă proprie, anevoie de identificat în dramaturgia românească. 

Nici un alt scriitor român n-a cântat mai sincer și mai înfierbântat 
gloria, „setea de a merge înainte“, „setea de a [i tot mai mare și mai 
mare“, ca Hasdeu în Răzvan şi Vidra. Alături de dragoste, cealaltă 
pasiune dominantă în Răzvan este ambiția, iubirea gloriei; dar nu e 
vorba de o mediocră ascensiune socială, de „parvenire“, în sensul 

modem al cuvântului, ci de dorinţa aprigă de a-și face drum în istorie, 

de credinţa în propriul său destin, în „steaua“ sa.» 
(Din Introducerea la cdiția îngrijită 
de Mircea Eliade la volumul B.P. 
Hasdeu - Răzvan şi Vidra, Poezii, 
Magnum Etymologicum, Editura 
Cugctarea — Georgescu Delafras S.A., 
Bucureşti. 1944, pp. 19-21) 


«„Destin“, „glorie“, „sarcasm“ — virtuțile acestea de geniu 
romantic explică în bună parte viața sa până la căsătorie, şi toată 
activitatea sa literară, științifică şi politică până pe la 1870. Sarcasmul 
era încă un semn al predestinatei izolări între oamenii mediocri, încă o 
„pecetie“ luciterică. Nici un alt scriitor român n-a cântat mai sincer şi 
mai înfierbântat gloria. „setea de a [i tot mai mare şi mai mare“, „setea 
de a merge înainte“ ca Hasdeu, în Răzvan şi Vidra. Şi dacă s-a spus 
despre această dramă că e romantică, lucrul e adevărat în primul rând 
pentru că e străbătută de „destin“ şi de „glorie“. S-a spus, de 
asemenea, că Răzvan e sforăitoare, pentru că într-adevăr principalii ei 
eroi vorbesc uneori cu o pasiune delirantă. Dar cât e de perfect 
romantică această „patimă de a fi mare“, această nebunie a ascensiunii, 
a violentării istonei, a încrederii într-un destin imperial! Răzvan, 
convertit destul de târziu la această palimă a măririi, îşi dă seama de 
deşertăciunea ei şi o mărturisește în ceasul morţii. Dar Vidra rămâne 
întreagă „din neamul acelui groaznic bărbat“, Moţoc — până la urmă. 
Era mamă -— şi credea în „sânge“, în pecetea măririi care trece din 
frunte în [runte de-a lungul istoriei [...]. 

Răzvan și Vidra nu rămâne numai o bine construită şi admirabil 
scrisă dramă istorică romantică, dar este unică chiar prin cuprinsul ei. 
Sirăbat aici pasiuni și nostalgii necunoscute repertoriului literaturii 
românești — atât de săracă în miluri, și atât de bogată în personagii 
mediocre, „lipite de pământ“ sau „dezrădăcinate“. Există în Răzvan și 
Vidra un model „imperial“, eroic, „pasional“ — despre care nu avem 
nici un motiv să credem că a fost anulat prin depășirea 
romantismului.» 

(Mircea Eliade - Hasdeu, cap. 3, 
Hasdeu, scriitor romantic, în Mircea 
Eliade despre Eminescu și Hasdeu, 
ediție îngrijită şi prefață de Mircea 
Handoca, Editura Junimea. lași, 1987, 
pp. 75-76). 


«În Răzvan şi Vidra, Hasdeu a dramatizat în cinci tablouri 
ingenioase un destin de plebeu inteligent, ambițios, lacom de 
ascensiune socială, revoltat în contra ciocoilor şi încăput pe mâna unei 
femei imperiale, din neamul lui Moţoc; toată ura din satirele lui 
politice, în contra boierilor, s-a cristalizat în Răzvan, prin carc îşi 
divulgă opiniile politice, învăluite într-o ficţiune istorică. Scrisă cu 
două decenii înaintea lui Despot Vodă, drama lui Hasdeu este o dată 
importantă în evoluția teatrului nostru în veacul trecut; prin 
cunoașterea epocii, prin culoarea ei locală, fixată în mentalitatea 
socială, în obiceiul pământului și-n acea psihologie a mulţimii 
(întrupată în târgoveţi şi târgoveţe) — prin democralismul ei sincer, 
piesa face corp aparte între celelalte drame istorice ale timpului.» 

(Pompiliu Constantinescu - Scrieri, 


Editura pentru Literatură, Bucureşti, 
1967, vol. I. p. 127). 


«Răzvan Vodă (1867, mai târziu Răzvan şi Vidra) are meritul 
primei noastre încercări de dramă romantică; versul de avânt liric 
lipseşte compunerii ca să-i confere caracterul unei realizări desăvârșile. 

În schimb, piesa e solid construită, iar personajele sunt 
caracterizate în acţiune; autorul manifestă libertate deplină [aţă de 
adevărul istoric, compunând obscurului voievod o personalitate nouă, 
inventând figuri şi evenimente, după modelul romantic, al contrastelor 
şi antilezelor. Prin aceste procedee, drama nu se inserează în realitate, 
neajutată de concursul eventual al istoricului, care ar [i putut da o mai 
mare atenţie „culorii locale“. Răzvan este apologia nobleţei morale, 
necondiționată de naștere, satira boierimii, reluată cu mare aparatură și 
complicată cu slăvirea haiduciei (,„...eu am voit a deplânge aristocrația 
şi democraţia românească din secolul al XVI...”), scrie Hasdeu în 
Prefaţă, iar în lecţia sfârşitului, un avertisment împotriva deşertelor 
ambiţii. Impresionantă la Vidra este puterea de stimulare a energiilor 
latente ale lui Răzvan; prin credința femeii în „zodia“ eroului „scrisă 
pe frunte“, Hasdeu a dat eroinei sale un fundament etic; ea nu face 
parte din familia spirituală a femeilor politice, care se slujesc de 
bărbaţi ca de nişte unelte; singură îşi defineşte rolul în acest fel: 
„Vidra-i pentru tine-n lume/ Ca izvoarele de munte/ Ce fac Dunărea să 
spume/ Din pâraiele mărunte./“* 

În acest citat, cu o licență uimitoare (spume = spumege), la 
cenzorul cel mai târziu al îndrăznelilor formale, se cuprind poate şi 

versurile cele mai plastice din piesa care năzuiește la idealuri etice, 

prin parcurgerea treptelor perfecțiunii morale, de tipul sublimului...» 
(Şerban Cioculescu, Vladimir Streinu. 
Tudor Vianu - Istoria literaturii 


române moderne, Casa Şcoalelor, 
Bucureşti, 1944, p. 140) 


«Răzvan Vodă (1867), dramă istorică în cinci acte în versuri, 
devenită în 1869, la a treia ediţie Răzvan şi Vidra, a pus în umbră 
cealaltă creaţie dramatică a lui Hasdeu (Răposatul postelnic, dar şi 
Domnița Ruxandra, publicată în 1868 şi sub titlul Femeia, 
republicată cu modificări în 1897). 

Figura lui Răzvan o desprindea autorul dintr-un articol al lui N. 
Bălcescu publicat de V. Alecsandri în „România literară“, în 1855: 
„Născut țigan — se spune la sfârşitul acestui articol — dintr-un neam 
osândit de veacuri la robie, el se arată în acele vremi mai patriot decât 
cei mai neaoşi moldoveni. El fu încă o dovadă putemică mai mult că în 
ochii Providenţii nu sunt popoare și clase osândite!”* Hasdeu motiva în 
prefața piesei, din 1867, în același fel interesul său pentru Răzvan 
adăugând: „Din cronicarii noştri noi ştim numai atâta, că finitul 
secolului XVI a tost unul din perioadele cele mai oligarhice din analele 
României. Această luptă de ură între boieri şi popor, între cei avuţi și 
cei săraci, între cei apăsaţi şi cei ce apăsau, eu m-am încercat a o face 
pe cât se putea mai plastică în actul I şi H...“ 

Aşezarea conflictului social în miezul acţiunii, apărarea drepturilor 
poporului încălcate de boieri și elogicrea luptătorilor pentru libertate, 
în frunte cu Răzvan, devenit capul unei cele de haiduci, constituie 
'endinţele înaintate ale piesei. Toată ura poporului împotriva boierimii 
exploatatoare izbucnește în cuvintele lui Răzvan către țăranul Tănase, 
adus în situația de cerşetor: „Toţi banii din ţara noastră poartă, moșule, 
pe sine/ Semnul funlor ce-i pradă, printre lacrimi şi suspine,/ De la noi, 
de la opincă, de la omul cel sărman/ apoi nu vor să ni-arunce în 
obraz un gologan!“ 

Prejudecata rasială a lui Tănase cedează în cele din urmă şi, 
nemaiputând suporta umilinjele boierilor, cerșetorul se alătură cetei lui 
Răzvan cu o splendidă justificare: „Decât să mor în orașe de cruzimea 
celor răi,/ Mai bine vroi în pădure prin mine să peară ei!...“ 

Răzvan însuşi, ajuns căpitan de haiduci, nu mai este apăsat de 
stigmatul pe care i-l pusese pe frunte starea de robie, după cum arată 
într-o frumoasă replică: „Săracul țăran îşi pierde vitişoarele sau 
plugul,/ Robul osândit ce fuge, blestemând biciul şi jugul,/ Toți cei 
slabi, izbiţi de soartă, de nevoi înconjurați,/ Află-n codru mângâiere și 
ne dau nume de frați.“ 

Sub influenţa teatrului romantic al lui Hugo (Hernani, Ruy Blas), 
dar şi a poeziei populare (unde haiducul e mai totdeauna pierdut de o 
femeie), Hasdeu pune pe Vidra, nepoata lui Moţoc, să împingă pe 
Răzvan la mărire, făcând din acesta un aventurier capabil de acțiuni 
îndrăzneţe, dar pândit, ca un paria etern, de fatalitatea insuccesului. 
Răzvan ajunge căpitan și polcovnic în oastea polonă, este proclamat 
chiar domnitor al Moldovei de popor, dar e rănit într-o luptă şi moare, 
împlinindu-și destinul tragic, explicat de Miron Costin prin faptul că 
uzurpase tronul lui Aron Vodă... 

Bălcescu susține că Răzvan a fost mai întâi mutilat iar apoi tras în 
țeapă, „fărădelege urâcioasă ce va rămâne o pată vecinică de necinste 
asupra numelui lui leremia Movilă.» 

(Al. Piru — Istoria literaturii române 
de la început până azi, Editura 
Univers, Bucureşti, 1981. pp. 114- 
116) 


«Oricâte rezerve s-ar formula în privința caracterelor eroilor, 
victime mai curând ale celor două complexe, de superioritate și de 
inferioritate, decât ale necesităţii tragice, sau în privința versilicaţiei, 
atât de inegală în ţinută, ceea ce nu se poale contesta acestui poem 
dramatic este: generozitatea, atitudinea progresistă, însulleţirea, 
accentul net modern. influențată de modele străine, pușkiniene şi, mai 
ales, din exemplele teatrului romantic al lui Hugo, Răzvan şi Vidra nu 
e mai puţin străbătută de sufletul romantic al vizionarilor autohtoni, în 
frunte cu cărvunarul Ionică Tăutu. De astă dată versurile, pe care cinci 
ani mai înainte le afla incompatibile cu simplicitatea tragică a unei 
epoci, nimeresc acordurile juste și aceasta pentru că ele pornesc din 
inima cea pururi vibrândă a înfocatului patriot Hasdeu. „Numai 
cântecul deschide cugetul haiducului“ spune, înainte de a modula o 
baladă, eroul dramei — şi admirabilul vers îl putem aplica rapsodului 
însuși. Vorbirea populară, cunoașterea instituţiilor şi a cutumelor, 
intenţiile satirice, chiar pamfletare, exaltarea eroismului, excelența 
figurilor episodice şi, dimpreună cu a Răzeșului, îndeosebi a celei mai 
izbutite, a ţăranului Tănase, acest oracol al căderii lui Răzvan, totul e 
amalgamat cu atâta artă, încât asperilăţile înseși se netezesc în iureșul 
entuziasmului ce animă acest poem dramatic.» 

(Perpessicius -~ Mențiuni de 
istoriografie literară şi folclor 


(1948-1956), E.S.PL.A.. Bucureşti, 
1957, p. 525) 

«Răzvan este un erou romantic prin excelenţă, un fel de Ruy Blas, 
personaj excepţional pus în împrejurări excepţionale. Condiţia de rob 
țigan îl apasă ca o fatalitate aproape de neînlăturat. Inteligent, dotat de 
natură, având știință de carte, lucru rar pe vremea aceea, bun la suflet, 
viteaz, el are de înfruntat adversităţi colosale, în luptă nu numai cu 
boierii tirani, ca Sbierea sau Başotă, dar chiar cu prejudecata rasială în 
sine, ce se dovedeşte un obstacol de netrecut [...] Singură Vidra — alt 
personaj excepţional şi problematic — nu are această prejudecată, 
pentru că, în nepoata lui Moţoc, ambiția, dorința nemăsurală de mărire 
[ac să amuţească toate vocile care ar chema-o înspre clasa din care 
face parte. Ambiţia femeii este atât de puternică, încât la un moment 
dat ea îl cuprinde pe eroul însuși, atins de setea puterii cu orice 
chip, neajungându-i scaunul Moldovei și visându-se chiar împărat. 
Dramaturgul are apoi tactul de a înfățișa iubirea Vidrei - numele 
personajului e luat dintr-o legendă populară unde e vorba de o haiducă 
- pentru Răzvan neîntinată, sinceră în anume chip. Gândit în aceşti 
termeni, conflictul se desfășoară cu toală puterea lui, fără a se pierde în 
detalii şi intrigi mărginașe, cu punerea omului sub pecetea soartei. 
Moartea lui Răzvan — prin uşoară abatere de la adevărul istoric, făcută 
cu bună știință, ca la toţi romanticii — apărând zidurile Sucevei cu sabia 
în mână, devine astfel măreaţă. 

Versificaţia, fără a fi impecabilă (din acest punct de vedere 
Alecsandri este net superior în Despot Vodă) este corectă și plină de 
acele artilicii şi trucuri verbale bine întocmite, cu totul necesare 
teatrului, spre a face replicile vii, spectaculoase: întrebarea, mirarea, 
suspensia, stihul despărțit în două sau mai multe replici prin 
enjambement etc. 

Limba este colorată la tot pasul cu expresii autohtone, şi 
introducerea cântecului folcloric, dată fiind haiducia la mijloc, se face 
cu multă naturaleţe. Răzvan însuși compune un fel de pamflete în stil 
popular (pe care le atâmă pe zidurile cetăţii), unde răzbate abia 
perceptibil anticiocoismul lui Hasdeu: „Frunză verde de negară!/ Vodă 
doarme în cămară, lar boierii tot furând,/ Îşi fac trebile pe rând!/ 
Frunză verde de negară!/ Norodul plânge şi zbiară,/ Dar în cer şi pe 
pămânv Nu-l aude nici un sfânt!» 

(Ion Rotaru - O istorie a literaturii 


române, Editura Minerva, București, 
1971, vol. I, pp. 251-252) 


«D. Hasdeu, ale cărui studii neobosite i-au permis să aibă un soi de 
intuiţiune a vieţii trecutului, pune în scenă o mulţime de fiinţe al căror 
adevăr ne izbește, ne pătrunde; astfel suni dascălul, Răzeșul şi Vulpoi, 

Minsky şi Piotrowsky, cei trei ostaşi leșești, iscoada muscălească, 
ciobanul, moş Tănase etc. Ascultându-i cum îşi povestesc păsurile şi 
necazurile, simţi lămurit că autorul i-a zărit — viziune luminoasă — 
trăindu-și traiul sub ochii săi și că ni i-a înfăţişat cum i-a văzut, fără a 
mai adăuga nimic de la sine. Scenele în care dânșii apar reînviază 
pentru noi în modul cel mai plastic nişte vremuri adânc turburate, nişte 
caractere, nişte moravuri ale unui popor nenorocit, şters acum de pe 
[aţa pământului. Dialogul acestor [eţe, în care nota comică domină, e 
simplu, viu, natural, plin de relief şi de pitoresc şi se simte că autorul 
nu a fost stânjenit de nimic când l-a scris, ca şi cum n-ar [i vrut să-l 
compună, ci numai să-l culeagă din gura lor.» 


(Al. Davila - „Răzvan şi Vidra“, 
poemă dramatică în cinci cânturi de 
d-nul Bogdan Petriceicu Hasdeu, 
Literatură şi artă română, An. II, 1899, 
25 martie, p. 328) 


«Originalitatea lui Hasdeu este prea evidentă în toate preocupările 
sale și numai spaima unora în faţa operei sale monumentale a făcut ca 
o mare personalitate a culturii române să rămână învăluită în legende 
stânjenitoare și în ceața elogiilor fără demonstraţii critice. Printr-un 
destin de neînțeles, scriitorul avea să [ie prea adesea incomod şi chiar 
suspect şi dincolo de moarte, când viața adevărată a unui creator, lerită 
de nimicnicii şi praful judecăților pătimaşe, este aceea a posterităţii. Şi 
Hasdeu e îndreptățit s-o aibă din plin. După Cantemir şi Heliade, el 
este, alături de Maiorescu și Eminescu, primul nostru european 
desăvârşit [...] 

Prin creaţia sa durabilă, savantul şi scriitorul a trecut dincolo de 
acțiunea măcinătoare a timpului. Geniul lui Hasdeu este o expresie 
deplină a geniului creator românesc. Paralel cu deviza pro fide et 
patria, gravată pe stema heraldică a strămoşilor săi, savantul ar fi 
putut așeza ca inscripţie pe steagul său și vorba lui Samuil Micu: Mult 
este a fi născut român.» 


(Mircea Drăgan în B.P. Hasdeu 
interpretat de..., Editura Eminescu, 
col. Biblioteca critică, Bucureşti, 
1972, p. 167) 


«Lăsând la o parte intenţia socială, drama (Răzvan şi Vidra) 
rămâne în sine o operă admirabilă, cu conflict original. Figura de 


femeie bărbătoasă a Vidrei, care împinge pe erou pe calea ambițiilor e 

în tradiţia literaturii noastre, dar nu ea oferă problema centrală. Răzvan 
nu e un om slab, împins, dincolo de capacitatea lui, de o femeie 
ambițioasă. Este dimpotrivă un om de voinţă şi de putere” și dacă ezită, 
[ace aceasta din cauza unei măsurări juste a condiţiilor. El știe că un 
țigan nu poate pătrunde. Iubirea Vidrei, respectul polonilor faţă de el 
deşteaptă amorul de sine amorţit de prejudecata oarbă a vulgului [...] 

Răzvan este dar un paria îmbrăcat în hainele efemere ale puterii, în 
luptă cu un factor monstruos de nedefinit și în condiţie cu atât mai 
tragică cu cât admiraţia tuturor se amestecă cu o compasiune 
jignitoare. Destinul implacabil din tragedia greacă a fost înlocuit aci cu 
reaua naștere apăsând asupra geniului. Ca un cor antic Tănase exprimă 
necesitatea nemiloasă a legii: „Eu ştiam/ Că nu se cădea s'apuce 
scaunul țărei orice neam.“» 


(G. Călinescu - Istoria literaturii 
române de la origini până în 
prezent, Fundația Regală pentru 
Literatură şi Artă, Bucureşti, 1941, p. 
326) 


«Răzvan şi Vidra nu e o dramă ci epopeea unui caracter — om 
ordinar. Antitezele sunt viaţa. (Ms. nr. 2258) „....reprezentată prima 
dată la laşi în 10 februarie 1867, Hasdeu îi schimbă ulterior titlul în 
Răzvan şi Vidra. Eminescu interpretează, în anii peregrinărilor cu 
trupele teatrale, rolul ciobanului.“ (Magdalena D. Vatamaniuc)» 

(Mihai Eminescu - Fragmentarium, 
Ediţie după manuscrise, cu variante, 
note, addenda şi indici de Magdalena 
D. Vatamaniuc, Editura ştiinţifică și 


enciclopedică, Bucureşti, 1981, p. 
552) 


«...Însă ceea ce e mai de pre| şi mai viu astăzi din Hasdeu este 
spiritualitatea lui. Dl. Mircea Eliade a observat just în studiul d-sale de 
„argă viziune (pe care-l așează ca introducere la B.P. Hasdeu — Scrieri 
literare, morale şi politice, ediţie îngrijită de Mircea Eliade) că 
Hasdeu exaltă ceea ce a fost rar la noi: o concepţie eroică, imperială, a 
existenței umane în Răzvan şi Vidra [...] 

Această concepţie eroică a existenţei nu este însă telurică ci înalt 
creştină în esenţa ei. Marile eroisme pentru Hasdeu nu se ating atât în 
luptă, cât în muncă, în singurătate și mai ales în suferință. Cu deosebire 
în ultimii ani ai vieţii sale, Hasdeu atinge culmi aproape mistice de 

liniștită, de paradisiacă durere. Mulţi ştiu numai de poema Dumnezeu, 
dar în aproape tot ce a scris ca vers, Hasdeu e unul din puţinii noştri 
poeţi în care Dumnezeu există vizibil. El îl izbăveşte din chin 
înălţându-l până la imaterialitate: Gaudeamus, acel imn de neuitat al 
bucuriei morţii eliberatoare, și Aşteptând, poemul desprinderii încete 
de pământ: „Vorbesc cu nevăzutul și dânsu-mi povesteşte/ lar eu mă 
mir:/ De ce când sus mi-e duhul, jos nu mă mai opreşte/ La cimitir?“ 

Acesta e Hasdeu adus între noi de d-l Mircea Eliade, în haina de 
cinste a editurii Fundațiilor Regale.» 


Octombrie, 1937 


(Ovidiu Papadima - Creatorii şi 
lumea lor, schițe de critică literară, 
Fundaţia Regală pentru Literatură și 
Artă, 1943, București, pp. 64-65) 


«Un mare învăţat în adevăratul sens al cuvântului, un poet dotat cu 
reale însușiri artistice, o fire vioaie şi spirituală, înzestrată cu un humor 
fin şi scânteietor, cum numai un Caragiale și un Creangă au mai avut 
la noi; dar care, spre bătrâneţe, s-a schimbat, din cauza mai multor 
nenorociri, într-o fire melancolică retrasă în sihăstna de la Câmpina, 
unde s-a închinat preocupărilor de profundă filozofie, căutând să 
deslege marea problemă a nemuririi sufletului, acesta a fost Bogdan P. 
Hasdeu pentru cultura românească.» 

(Gh. Cardaş - Poeţii şi prozatorii 
Basarabiei până la Unire (1812- 
1918), antologic şi studiu, Editura 
Librănei „Universala“, col. Biblioteca 


pentru toți nr. 1477-1483, Bucureşti, 
1937, p. 215) 


«Înclinându-mă înaintea mormântului lui B.P. Hasdeu, n-am nimic 
de retras din tot răul și nici din tot binele ce am fost adus a spune, în 
deosebite prilejuri, despre dânsul. 

A fost un om genial — cine i-a putut lăgădui această însușire? — a 
dispus de cunoştinţe neobișnuite în toate domeniile, așa încât oricând 
putea uimi pe cei mai mulţi; a avut un spirit elastic cum cu greu s-ar 
mai putea găsi altul, și, pe lângă aceasta, pătrunzător, ascuţit; a fost un 
scriitor îndrăzneț în luptă şi de o necruțătoare ironie, a fost un 
convorbitor care aducea în discuţie puncte de vedere noi, şi, când nu 
putea lumina, orbea prin scăpărarea scânteilor, şi, când nu putea 
convinge pe dușman, îl îndepărta prin jignirea crudă a mândriei celei 

mai legitime, a sentimentelor celor mai gingașe şi a ideilor celor mai 
îndelung şi mai adevărat iubite. Chiar biruit în faţa lumii, el își 
încunjura retragerea de o strălucire meșteşugită, care silea ochii să se 
închidă şi lăsa totdeauna impresia unei superiorități omeneşti 
nelăgăduite. 

A dal culegerilor noastre de izvoare Arhiva istorică, cea dintâi 
carte a slavisticei la români; a strâns în Cuvente den Bătrâni probe 
într-ales din vechea limbă, lucru ce nu se mai făcuse de alţii; a grăbit 
dezvoltarea studiilor istorice, aruncând în circulaţie, mai ales pentru 
vremurile mai vechi, prin Istoria critică, o uriaşă mulțime de 
informaţie nouă, încercată prin Magnum Etymologicum [...] 

A fost frumos, a fost iubit, a fost mândru, a gustat larg din mierea 
cerească a gloriei; os de domn, s-a visat domn el însuşi. A fost şi bogat 
pe vremuri. A trăit mult şi a luat vieţii tot ce ea poate să deie. [...] (2 
septembrie 1907)» 

(N. Iorga — Pagini alese, Editura 
pentru Literatură, Bucureşti, 1965, vol. 
vol. 2, pp. 25-26) 


«Invariabil, când e să se ajungă la concluzii globale, sau mai puţin 
globale, despre Hasdeu, se caută superlative, caracterizări frapante, 
spre a fi cât de cât în acord cu apariţia atât de puţin obişnuită în cultura 
noastră. lată: un Cantemir al secolului al XIX-lea, ilustrul poligraf, 
enciclopedistul de talie europeană, umanistul comparabil cu un 
Pico della Mirandola, „fenomenul“ Hasdeu — sunt numai câteva 
asemenea prinosuri, dintr-un lung cortegiu. 

Fără să avem de loc sentimentul că ne-am abătut de la această 
normă, de altfel firească atunci când e vorba de marii stâlpi de 
susţinere ai culturii noastre, ni se pare potrivit să evocăm acum la 
sfârşit — în loc de altă caracterizare — un vers al lui Hasdeu din poezia 
Aşteptând. Doborâi de moartea Iuliei și dorindu-și el însuşi moartea, 
Hasdeu îşi arunca pentru o clipă ochii în oglinda amintirii şi caligrafia 
cu simplitatea aceea tragică pe care o mai au doar unele versuri 
bacoviene: 5 

„Ce piatră tare fost-am eu!“ 


Într-adevăr, fusese aşa cum a zis.» 


(George Munteanu - B.P. Hasdeu, 
Editura pentru Literatură, col. Mica 
bibliotecă critică, Bucureşti, 1963. 
p. 130) 


ALTE REFERINŢE CRITICE 
(selecție) 


În volume: 


G. Panu — Amintiri de la „Junimea“ din Iași, vol. 1, Bucureşti, 1908; 


luliu Dragomirescu - /deile și faptele lui Bogdan Petriceicu Hasdeu, 
Bucureşti, 1913; 


N. lorga — Oameni cari au fost, Bucureşti, 3 vol., 1934-1936; Editura 
Minerva, col. Biblioteca pentru toți, 2 vol., 1967; 


Titu Maiorescu — Critice, vol. I, p. 177; vol. III, pp. 33-34; 38—41; 


E. Dvoicenko —Începuturile literare ale lui B.P. Hasdeu, Fundaţia 
regală pentru literatură și artă, București, 1936; 


Șerban Cioculescu, Vladimir Streinu, Tudor Vianu — /sroria literaturii 
române moderne, Casa Şcoalelor, Bucureşti, 1944; 


Mihai Drăgan -B.P. Hasdeu, monografie, Editura Junimea, laşi, 1972; 

E. Lovinescu - Critice, Editura Ancora, 1927, vol HI; 

George Munteanu - B.P. Hasdeu, Editura pentru literatură, col. Mica 
bibliotecă critică, 1963; 

lon Rotaru — O istorie a literaturii române, Editura Minerva, 1971, 
vol. |; 


Al. Hanţă -— Ideea de patrie în literatura română, Editura Minerva. 
1976; 


Al. Piru — Istoria literaturii române de la început până azi, Editura 
Univers, Bucureşti, 1981; 


*** — Studii și materiale despre B.P. Hasdeu, Editura Cartea 
moldovenească, Chişinău, 1966; 

*** — Istoria literaturii române (De la şcoala ardelenească la 
Junimea), Editura Academiei R.S.R., 1968, vol. II; 


*** — B.P. Hasdeu, interpretat de..., Antologie stabilită și îngrijită de 
Grigore Brâncuş, Editura Eminescu, col. Biblioteca critică, 
1972. 


131 


În publicații periodice: 


Iosif Vulcan — B.P. Hasdeu, în „Panteonul român“, 1869; 
Th. D. Speranţia — Tadeu Hasdeu, în „Revista nouă“, nr. 7, 1889; 


luliu Dragomirescu — Cum a fost înmormântat marele savant (B.P. 
Hasdeu), în „Flacăra“, nr. 361, 1914; 


G. Bogdan-Duică - B.P. Hajdău (ceva despre piesele lui) în „Cele trei 
Crişuri“, 1927; 


Sextil Puşcariu - B.P. Hasdeu ca lingvist, în „Analele Academiei 
Române“ (Memoriile secţiei literare), 1932-1934; 


Victor Bilciulescu - Bogdan Petriceicu Hasdeu, în „Universul literar“, 
nr. 7, 1929; 


E. Dvoicenko —- Două note dintr-o revistă rusească despre Al. Hasdeu, 
în „Revista istorică“, 1934; 


E. Dvoicenko - În jurul lui B.P. Hasdeu, în „Adevărul literar şi 
artistic“, nr. 860, 1937; 


P. Constantinescu — B.P. Hasdeu, în „Figuri literare“, 1938; 


H. Saskutian — Comorile de expresii și forme ale limbii româneşti 
(Despre Alecsandri şi Hasdeu), în „Adevărul literar şi 
artistic“, nr. 917 bis, 1938; 


|. Chiţimia - B.P. Hasdeu și problemele de folclor, în „Studii şi 
cercetări de istorie literară și folclor“, nr. 1—4, 1952; 


D. Vatamaniuc - B.P. Hasdeu și „Junimea“, în „Viaţa românească“, 
nr. 12, 1960; 


Al. Graur - B.P. Hasdeu şi lingvistica indo-europeană, în „Analele 
Academiei R.P.R.“, vol. XIII, 1963; 


Nicolae Manolescu — Începuturile literare ale lui B.P. Hasdeu, în 
„România literară“, nr. 29, 1973; 


|. Precup — Eminescu despre Hasdeu, în „Steaua“, XXVI, 1975; 


|. Oprişan — Valori artistice în foiletonul politic hasdeean, în Revista 
Institutului de teorie literară, XXIII, 1978. 


VASILE ALECSANDRI 
(1821-1890) 


TABEL CRONOLOGIC BIOBIBLIOGRAFIC 


1821 - La 21 iulie se naşte Vasile Alecsandri, la Bacău, ca fiu al 
slugerului Vasile Alecsandri și al Elenei, născută Cozoni. 


1827 — Studiază cu dascălul Vaida Gherman din Maramureş. 


1828-1834 — Studiază la pensionul fancez al lui Victor Cuénim. În 
1834 pleacă la Paris cu Alexandru loan Cuza şi alţi tineri 
boieri moldoveni. 


1835-1839 - În octombrie trece examenul de bacalaureat la Paris, 
frecventând cursurile facultăților de medicină, chimie, drept 
şi inginerie, fără a obţine vreo diplomă de absolvire. 


1839 - Revine în ţară, stabilindu-se la lași, unde devine funcţionar 
în Departamentul finanțelor al Moldovei până în 1846. De-a 
lungul anilor scrie poezie în limba franceză. 


1840 - În „Dacia literară“, publicaţie a cărei apariţie, la lași, începe 
în același an, debutează cu proza romantică Suvenire din 
Italia, revăzută şi publicată mai târziu cu titlul Buchetiera 
de la Florența. 

— Este numit, împreună cu Costache Negruzzi şi Mihail 
Kogălniceanu, director al Teatrului Naţional din laşi; are loc 
spectacolul cu piesa Farmazonul din Hârlâu, al cărei text se 
va tipări în anul următor. 


1841 -— Publică piesa Modista și cinovnicul, reprezentată și în 
spectacol. 

1842 


1844 


1845 


1846 


1847 


1848 


Întreprinde, împreună cu Alecu Russo și alţi prieteni, 
călătorii prin munţii Moldovei, culegând poezii populare; 
începe el însuşi să scrie poezii în limba română sub 
influenţa folclorului nostru literar. 

Apare publicaţia săptămânală „Propăşirea“, pe care o 
conduce împreună cu Mihail Kogălniceanu, lon Ghica şi 
Panaiotă Balş. Apar poeziile, publicate în 1853, sub titlul 
Doine și lăcrămioare; apare, de asemenea, fabula în proză 
Istoria unui galbân. În același an se reprezintă pe scena 
teatrului şi se tipăreşte comedia Jorgu de la Sadagura sau 
Nepotu-i salba dracului. 


Editează comedia Creditorii. În acelaşi an îl cunoaşte pe 
Nicolae Bălcescu și pe alți tineri munteni. 


Apare comedia vodevil Un rămășag, în Cantora Foaiei 
sătești.  Întreprinde cu Elena Negri călătorii prin Italia, 
Germania şi Austria. În același an moare Elena Negri, 
căreia poetul îi va dedica Steluţa, expresie a prolundei 
dureri pe care Alecsandri o trăieşte. 


Tipăreşte Piatra din casă, comedie într-un act, cu cântece, 
la Tipografia „Albinei“ din Iaşi. Întreprinde călătorii în 
Africa şi Asia, impresiile publicându-le, mai târziu, în 
volumul Călătorie în Africa. 


Vasile Alecsandri participă împreună cu Alecu Russo, 
Mihail Kogălniceanu şi Costache Negri la mişcarea 
revoluţionară; creează poemul Deșteptarea României. 
Împreună cu Mihail Kogălniceanu și C. Negri redactează 
Dorințele partidei naţionale din Moldova, articol în care 
sunt prezentate revendicările revoluţiei; revoluţia fiind 
înăbușită, Alecsandri se retrage în munţi, ajungând la 
Braşov, unde scrie Protestația în numele Moldovei și a lui 
Dumnezeu, tipărită și difuzată în broșură. În același an 
contribuie la redactarea programului politic denumit 
Principiile noastre pentru reformarea patriei; pleacă la 
Paris, în exil, continuând, alături de alţi refugiaţi politici 
români, să militeze pentru cauza unităţii noastre naţionale și 
pentru emancipare socială. 


Se reîntoarce la laşi, ocupând postul de funcţionar al 
Arhivelor Statului. 


1850 


1853 


1854 


1855 


1856 


1857 


Scrie şi publică O nuntă țărănească (comedie), la 
Tipografia Buciumului român din lași. În același an i se 
reprezintă pe scena Teatrului Naţional din lași comedia 
Chiriţa la laşi sau Două fete şi-o neneacă și Scara mâţii. 
Scrie libretul operei Crai nou, compusă de Ciprian 
Porumbescu. 


Apare la Tipografia francezo-română din laşi volumul 
Teatrul românesc, repertoriul dramatic al domnului Vasile 
Alecsandri cuprinzând piesele: Iorgu de la Sadagura, 
Creditorii, lașii în Carnaval, Un Rămășag, Piatra din casă, 
O nuntă țărănească, Scara mâții, Chiriţa la Iași, Crai nou, 
Doi morți vii, Kir Zurialidi, Chiriţa în provincie, Șoldan 
Viteazul, Angheluţa Doftoroaie şi Herescu Boccegiul; se 
reprezintă pe scena teatrului ieșean comedia Chiriţa în 
provincie. 

Apare volumul Poezii populare. Balade (Cântece bătrâ- 
neșşti), partea |, Tipografia Buciumului român. 


Apare volumul Balade adunate și îndreptate de V.A., partea 
a Il-a, Tipografia Buciumului român; în acelaşi an apare, la 
Paris, volumul Doine şi lăcrimioare, De Soye er Bouchet. 


Împreună cu Matei Millo editează culegerea antologică de 
teatru intitulată Porpuri literar, la Tipografia Buciumului 
român. 


Apare la Paris în limba franceză culegerea de poezii 
populare Ballades et chants populaires de la Roumanie 
(Principautes Danubiennes), cu o prefață de A. Ubicini. 


Scrie Hora Unirii pe care o publică în ziarul „Steaua 
Dunării“. 

Sunt editate la lași sceneta Păcală și Tândală și Cetatea 
Neamţului sau Sobiețki și plăieşii români, tablou istoric în 
cinci acturi, inspirat după nuvela cu acelaşi subiect a lui 
Costache Negruzzi; publică la Tipografia Berman din lași 
Salba literară cuprinzând proză şi teatru: Cinel-Cinel, 
Vivandiera, Păcală și Tândală şi Cetatea Neamțului; este 
ales ca membru al Divanului ad-hoc. Se naşte Maria, unica 
fiică a lui Alecsandri, dintr-o legătură pe care o va legaliza 
abia în 1876. 

1858 


1859 


1860 


1861 


1862 


1863 


1866 


1867 
1868 


1869 
1870 
1874 


1875 


1876 
1877 


1878 

Este ales ministru de externe, proclamă libertatea presei şi 
candideză la domnie, candidatură la care renunţă, susţi- 
nându-l pe prietenul său Alexandru loan Cuza. 


Se află în primele rânduri ale unioniștilor, iar ca diplomat, în 
Occident, militează şi obţine recunoaşterea noului stat 
român unitar sub un singur domn. Activitatea sa diplomatică 
va fi evocată mai târziu, în 1862, în volumul Istoria misiilor 
mele diplomatice. 


Se retrage la conacul său din Mircești, unde reia preo- 
cupările sale literare. 


Publică „cânticelele comice“ Clevetici, ultrademagogul și 
Sandu Napoilă, ultraretrogradul. 


Publică Istoria misiilor mele diplomatice, cuprinzând 
experienţa sa în acest domeniu. 


Publică volumul Lipitorile satului, dramă în 3 acturi și 
2 tablouri, care cuprinde şi Ultrademagogul și Ultraretro- 
gradul. 


Apare volumul Poezii populare ale românilor, la Tipografia 
lucrătorilor asociaţiei din Bucureşti. 


Scrie piesa Millo director sau mania posturilor. 


Vasile Alecsandri debutează în revista „Convorbiri literare“ 
cu poezii din ciclul pastelurilor. 


Scrie vodevilurile Arvinte și Pepelea şi Drumul de fer. 
Scrie comedia Ginerele lui Hagi-Petru. 


Apare în București, la Tipografia Grecescu, comedia în 
5 acte Boieri și ciocoi. 


Se editează Opere complete: Poezii (vol. I-III) şi, în anul 
următor, Teatru (I-1V), în Bucureşti, la Editura Socec. 


Se editează volumul Proză. 


La „Convorbiri literare“ începe publicarea ciclului de poezii 
Ostașii noștri, prin Balcanul şi Carpatul; întreprinde 
călătorii în diferite oraşe ale țării ținând conferinţe în folosul 
răniților din Războiul pentru Independenţa României. 


Apare volumul Ostașii noștri, la Editura Socec din 
Bucureşti. 


1879 - Pe scena Teatrului Naţional din Bucureşti se joacă drama 
istorică Despot Vodă, publicată în volum la Editura Socec; 
— Vasile Alecsandri este distins cu Premiul Cântului latin al 
felibrilor de la Montpéllier pentru Cânticul gintei latine, 
fiind numit de presa franceză „Victor Hugo al Orientului“. 


1880-1882 — Scrie feeria naţională Sânziana și Pepelea. 
—  Editează Les bonnets de la Comtesse, comédie en vers, 
Bucureşti, Sotschek. 


1883 La invitaţia lui Titu Maiorescu ţine, la Ateneul Român, o 
conferinţă în beneficiul lui Eminescu, grav bolnav. Cu suma 
de 2 000 de galbeni, strânsă cu acest prilej, Eminescu va [i 


trimis la un sanatoriu din Viena. 


1884 Pe scena Teatrului Naţional din Bucureşti se joacă Fântâna 
Blanduziei, piesă în 3 acturi şi în versuri, care va fi publicată 


în acelaşi an. 


1885 La Teatrul Naţional din Bucureşti se reprezintă drama 
Ovidiu, care va fi editată în 1890. 


— V. Alecsandri este numit ministru plenipotenţiar la Paris. 


1887 Se desfăşoară o campanie de presă împotriva lui Alecsandri, 
susținută de Al. Vlahuţă și Barbu Delavrancea, căreia poetul 
îi răspunde cu poemul Unor critici, poem în care Alecsandri 
salută apariţia lui Eminescu în preacunoscutele versuri: „E 
unul are cântă mai bine decât mine?/ Cu-atât mai bine ţării 
şi lui cu-atât mai bine!/ Apuce înainte, s-ajungă cât mai 
sus!/ La răsăritu-i falnic se-nchin-al meu apus!“. 


1890 


Bolnav şi obosit, după trei ani de suferință, Vasile 
Alecsandri se stinge din viaţă la 22 august la Mircești, unde 
este înmormântat. 


EDIȚII POSTUME 


Despot Vodă, legendă istorică în versuri, 5 acturi şi 2 tablouri, Editura 
Librăniei Socec. Ediţie şcolară, 1894; 


Opere complete — Prefaţă de lon Bianu. Editura Socec, 1896, 2 vol.; 


Despot Vodă, legendă istorică în versuri, 5 acte şi 2 tablouri (1558-— 
1561), Bucureşti, Colecţiunea Sfetea, 1907; 

Opere complete — Teatru, Editura Institutului de arte grafice Minerva, 
col. Biblioteca Scriitorilor Români, 1903-1908, 5 vol.; 


Proză — Ediţie îngrijită şi prelață de Alexandru Marcu. Scrisul 
românesc, Craiova, 1930; 


Drame istorice — Ediţie îngrijită şi introducere de George Baiculescu. 
Editura Scrisul românesc, Craiova, 1943; 


Poezii — Ediţie îngrijită, introducere, anexe şi note de Gh. Adamescu. 
Editura Cartea Românească, 1946; 


Poezii — Ediţie îngrijită, adnotată şi comentată de G.C. Nicolescu, cu o 
prelaţă de N.I. Popa. Editura de stat pentru literatură şi artă, 
col. Clasicii români, 1954, 2 vol.; 


Teatru — Ediţie îngrijită de G. Pienescu, prefaţă de Al. Piru. Editura 
pentru literatură, col. Biblioteca pentru toţi nr. 104-105, 
1961-1962; 


Opere — Ediţie îngrijită de G.C. Nicolescu și Georgeta Dulgheru, 
introducere de G.C. Nicolescu. Editura Academiei R.S.R., 
vol. I şi Il, 1965, vol. IHI, cu o introducere de Gh. Vrabie, 
1978; 


Opere — Text ales şi stabilit, note și variante de Georgeta Rădulescu- 
Dulgheru (Volumele I-III apărute la Editura pentru litera- 
tură, col. Scriitori români, 1966); vol. IV — Proză, 1974; 
vol. V-VI — Teatru, 1979; vol. VII — Teatru. Indice şi glosar 
de Gheorghe Chivu, 1981; vol. VIII-IX Corespondenţă. 
Ediţie îngrijită, traduceri, note și indici de Marta Anineanu. 
Editura Minerva, col Scriitori români, 1981-1982; 


Poezii — Ediţie bibliografică îngrijită de G.C. Nicolescu și Georgeta 
Rădulescu- Dulgheru. Editura Minerva, 1974; 


Teatru — Prefaţă, tabel cronologic şi aprecieri critice de Pompiliu 
Marcea. Editura lon Creangă, col. Biblioteca şcolarului, 
1984; 


Dramaturgia istorică românească — Ediţie îngrijită, prefață, 
cronologie și note de lon Nistor. Editura Albatros, col. 
Lyceum, 1981, 2 vol., (vol. I cuprinde și drama istorică 
Despot Vodă), 


Poezii populare ale românilor adunate şi întocmite de Vasile Alec- 
sandri — Ediţie îngrijită, studiu introductiv, note şi variante 
de Gh. Vrabie. Editura pentru literatură, 1965, 2 vol. 

VASILE ALECSANDRI 


DESPOT VODĂ 


1558-1561 
Legendă istorică în versuri 
5 acturi şi 2 tablouri 


PERSONAJI: 


ALEXANDRU LĂPUŞNEANU, Domn Moldovii ......uceecenaeaee 50 ani 
RUXNDRA DOAMNA, soția lui Lăpuşneanu... nenea 25 ani 
DESPOT ERACLID, compețitor tronului Moldovii......mceeeeeeeee 30 ani 
MOȚOC VORNICUL, boier CONSpirator.....ncne nenea ne neananee 55 ani 
ANA, fiica lui scoasa ga gaz iaca a nada ătorii laba 20 ani 
MAICA FER VONIA, sora lui Moţoc... nenea eeaneeea 50 ani 
TOMȘA, boier neaoş........ccma nec neeneeeneeanenenenaennaenen nene nenea nea eaaen 40 ani 
ILIAŞ, copilul lui Tomşa... nenea naeeneanenennea cane na saca 14 ani 
SPANCIOG. ||. .. O e ore eee iei ete ea Oana eta 35 ani 
HARNOV Poem nise iti ce atatia otet aaa oin Eiss casa 45 ani 
STROICI || OO cea eee rece eee aT E aaa ca 25 ani 
DPOROIPAN ?” > O e poe merele dC Aia 25 ani 
CIUBAR VODA: iati ca reia ei a e catel d 45 ani 
ALBERT LASKI, palatinul Siradiii......cmmenocne nenea eee ne ee 55 ani 
CARMINA, soția lui Laski „cerea eneneneenee nea aaa 30 ani 
ROZEL, aventurier francez ........mmmece none eee nenea eeaeaaeeeeeeaanaee 25 ani 
SOMMER, poet german... nenea enma eee nana nene atena 25 ani 
ANTON SECUIUL, şeful secuimei din Ardeal.............meaaeeneeee 30 ani 
PISOZKI, comandantul castelului de la Zips... nenea 30 ani 
TOMA CALABAICANUL, om de încredere al lui | 
Lăpușneanu.......... 40 ani 
AHMED BAIRACTARUL, trimis a lui Soliman sultanul......... 40 ani 
LIMBĂ-DULCE, plăieş.....nneaee nenea eee eee 30 ani 
JUMĂTATE, IEI sie esec tao vecie atu Za siana vida iesit van das ai 30 ani 
UN ŢĂRAN 
O TĂRANCĂ, 


ȚĂRANI - TÂRGOVEȚI - BOIERI - OSTAȘI ROMÂNI - MER- 
CENARI UNGURI, FRANCEZI, LEŞI, NEMȚI etc. - CĂLUGĂRI 


(Drama se petrece la anii 1558-1561) 


Notă: Versurile precedate de semnul * pot să nu fie declamate în 
cursul reprezentaţiilor (n.a.). 

ACTULI 


TABLOUL 1 


Culmea Carpaţilor ce desparte Bucovina de Transilvania. — 
Un brad în dreapta. — Panoramă de munţi în fund. 


SCENA 1 
Jumătate, Limbă-Dulce 


JUMĂTATE (rezemat de brad, cântă): Frunză verde de stejar, 
Sus pe munte, la hotar, 
Zi Și noapte stau pândar... 
LIMBĂ-DULCE (vine din stânga, obosit, aducând un fedeleş 
pe umăr): Uf! iată-mă pe culme cu fedeleşu-n spate! 
JUMĂTATE: Venit-ai, Limbă-Dulce? 
LIMBĂ-DULCE: Venit, măi Jumătate, 
Dar cad de oboseală... Ştii tu că dintr-un zbor 
Sunt zece mii de stânjeni de-aici pân’ la izvor? 
JUMĂTATE: Or fi, dar apa-i bună... lan s-o cercăm de-i rece. 
LIMBĂ-DULCE (dându-i fedeleșul): Na! 
JUMĂTATE (bea): Adă... A!! 
LIMBĂ-DULCE: Îţi place? 
JUMĂTATE: La inimă chiar trece... 
Cuminte zicea tata: «Dă-mi, Doamne, orice-oi vrea, 
Iar mai cu seamă apă uşoară-n cale grea». 
LIMBĂ-DULCE: Nu se temea de broască, era voinic moș Tincă, 
Dar tati-i era groază de apă... şi-n opincă. 
Iar bei? 
JUMĂTATE: Încă o dușcă... Mă arde setea-n pept! 
LIMBĂ-DULCE: Beţiv mai eşti! 

JUMĂTATE: Gândeşte... de ieri de când te-aștept! 
Pe astă culme goală, încredinţată nouă, 
Mâncăm răbdări prăjite şi bem numai când plouă; 
Cât despre somn... 
LIMBĂ-DULCE: Nici vorbă... Pândarului e scris 
C-un ochi închis să doarmă, şi celalalt deschis. 


(Răsună codrul. de un bucium, în stânga) 


JUMĂTATE: Un bucium se aude în codri... Ce-a fi oare? 
LIMBĂ-DULCE: Boierii din Suceava fac astăzi vânătoare. 
I-am întâlnit devale cu patru urşi blăniţi, 
De somnul cel mai vecinic tuspatru adormiţi, 
Și mai era cu dânșii... mult am mai râs văzându-l... 
Un soi de hop-deoparte cu portul şi cu gândul, 
Numit Ciubăr și Vodă. 
(Se îndreaptă spre fund.) 


JUMĂTATE: Ştiu, un nebun de soi, 

Cu visuri de domnie, cum sunt mulţi pe la noi’. 
LIMBĂ-DULCE: Dar ce văd colo,-n vale, în Ţara Ungurească? 
JUMĂTATE: Ce vezi? 

LIMBA-DULCE: O ceată-ntreagă cu haină husărească. 
JUMĂTATE: Mulţi-s? 
LIMBĂ-DULCE: Mai mulţi de zece, mai mulţi, și vin merei... 

Dar ceata se opreşte... Iaca! doi dintre ei 

Descalecă şi-n grabă apucă pe cărare 

La deal!... Li vezi? 

JUMĂTATE: Văd... Iată-i ajunși sub dâmbul mare... 

Ţin sfat şi iarăşi pleacă... Or fi niscai fugari, 

Ce vreau să treacă-n ţară. 

LIMBĂ-DULCE: Ce-or fi, maghiari, tătari, 

Să-i prindem! 

JUMĂTATE: Dar”, să-i prindem, căci noi suntem de pază 

Aici, la pragul țării... Feri, măi, să nu te vază! 
LIMBĂ-DULCE: Ştii ce? Hai de pe culme pe ei să ne-aruncăm. 
JUMĂTATE: Ba nu; la pândă-aice mai bine s-aşteptăm. 

Vin’ cole, după stâncă. 

LIMBĂ-DULCE: Ce pândă? Lupta-i dreaptă! 
Ei doi, noi doi!... nu-ncape nici pândă, nici... 

JUMĂTATE (oprindu-l): Aşteaptă. 
Nu fi nătâng, ascultă... 

LIMBĂ-DULCE: Române, doi și doi... 

JUMĂTATE: Ascultă,-ți zic! 

LIMBĂ-DULCE: Ce? 

JUMĂTATE: Care-i mai mare dintre noi? 

LIMBĂ-DULCE: Tu... fie pe-a ta voie... aşa-i, n-ar fi dreptate 
Cu doi voinici să lupte un om și... Jumătate. 


(les amândoi prin dreapta.) 


SCENA 2 
Despot, Laski 


LASKI (după culme, în fund): Despot, ajuns-ai? 
DESPOT (sărind pe culme): lată! 
LASKI (ivindu-se): Ha! iată-mă şi eu. 
Greu e suișul, frate!... Dă-mi mâna. 
DESPOT: Ţine. 
LASKI (sărind pe scenă): Greu! 
Uf... Caldu-i!... de m-ai stoarce, ai face, zău, o baltă. 


(Se pune jos, la rădăcina bradului.) 


A fost un timp, odată, când stânca cea mai naltă 
Mi ţi-o urcam eu, Laski, ca cerbul cel uşor. 
Acum simt ca o cange înfiptă în picior, 
Și pare că mă trage... 

DESPOT: La deal? 

LASKI: Ba nu, la vale. 

DESPOT: Oricum, eşti verde încă şi ai oțel în şale. 

LASKI: Așa-i!... Mă simt, zău, încă puternic cât un tun. 
Mi-e dragă lumea, frate, şi-mi place traiul bun... 
Eu nu sunt ca evreii, ce zic că viaţa-i lungă 
Sau scurtă, măsurând-o cu banii lor din pungă. 
Eu zic: Hei! deie Domnul mulţi ani ca să trăim. 
Şi planurile noastre curând să le-mplinim. 


(Se scoală şi se plimbă pe scenă.) 

Iată-ne-ajunși cu bine pe naltele hotare 

Ce zac între Moldova și Ţările Maghiare; 

Loc trist, de lupte crunte, cu sânge plămădit, 

Căci fearele-s cumplite, dar omu-i mai cumplit!... 

Priveşte colo-,n faţă, în zarea luminată; 

Ca mantie regală, frumoasă şi bogată, 

Apare-n ochii noştri Moldova, dulce rai, 

Comoară nesecată de bun şi dulce trai. 

Ea are grâu, și miere, şi vinuri, ah! ce vinuri! 

Toiag de bătrâneţe, viu bàlsam pentru chinuri; 

Și are mii de nade a scumpelor plăceri, 

Copile,-ah! ce copile!... muieri, ah! ce muieri! 

Îți fură ochii, mintea, şi inima ţi-o fură 

Cu-o rază de sub geană, c-un zâmbet de pe gură. 

Şi însă moldovenii, orbi, crunţi, nepăsători, 

Stropesc ades cu sânge grădina lor de flori. 
DESPOT: Cum e stăpânul casii, așa-i şi grădinarul? 
LASKI: Așa, căci Lăpuşneanul... el mână astăzi carul. 
DESPOT: El bate-n boi. 

LASKI: O, Despot, pe-acest mănos pământ, 

Domnea odinioară un domn viteaz şi sfânt, 

Un Ştefan! leu năprasnic, a cărui largă gheară 

Rupea cumplit dușmanii şi-n ţară, şi-n afară. 

Pe vremea lui, boierii ostași erau, ostaşi 

Cum n-au mai fost!...? Acuma, nepoții lor, trufaşi, 

Mici râvnitori de tronuri, seci, răi, ieşiţi din minte, 

Păgâni prin a lor fapte, s-ating de cele sfinte, 

De sceptru, de moşie, de neam şi de popor, 

Iar ţara, muma, pere, gemând sub talpa lor. 
DESPOT: Cu Vodă Lăpuşneanul ei astăzi nu se-mpacă? 
LASKI: Nu! N-ar putea nici dracul pe tron ca să le placă. 
DESPOT: Le trebuie, se vede, un domn căzut din cer? 
LASKI: Ba mai degrabă-un... «despot», cu braţul lung, de fer, 

Să bată, să apese pe dârza lor cerbice, 

Şi-n capul lor sămânţa de vrajbă să o strice... 

Şi iată de ce, frate, primit-am bucuros 

Ca să ajut avântu-ţi de dor ambițios. 

Sunt leah; cu moldovenii în veci n-am împăcare, 
Tu cauţi un tron, Despot?... Eu caut răzbunare! 


(Dându-i mâna.) 


Fii Domn! 
DESPOT: Prea bine, însă nu crezi mai nemerit 
Ca ferul deocamdată să fie... poleit, 
Și mâna zdrobitoare să fie deocamdată 
Ascunsă-ntr-o mănuşă? 
LASKI: Ca laba cea șireată 
Ce unghia-și ascunde? 
DESPOT: Întocmai. 
LASKI: Minunat! 
Bravo!... Mănuşa... laba... pricep, eşti diplomat. 
În arta de capcane eşti meşter cu ispită... 
DESPOT (zâmbind): Am fost crescut la Roma, în şcoală jezuită?. 
LASKI: Eşti om cu două daruri: sub haina de oștean 
Porţi inimă vitează și cugetul... viclean! 
Aşa spunea Carmina când ea glumea cu tine. 
DESPOT: Ah! cât a fost de bună soţia ta cu mine! 
Eu, un pribeag din lume, un zvânturat străin, 
În casa ta mănoasă căzut chiar din senin; 
Eu, peatră nestimată din splendidă cunună, 
În pulbere zvârlită acum de-o rea furtună!... 
Ah! Laski, multă lume calcat-am pribegind, 
Luceferi mulţi în cale-mi văzut-am strălucind, 
Dar suflet bun și nobil ca scumpa ta soție 
Eu n-am văzut, mă crede, la nici o-mpărăţie! 
LASKI: Aşa-i c-am avut parte în lume de noroc? 
Carmina-i jună, însă de juni ea-şi bate joc, 
Și numai pentru mine suspină ea. 
DESPOT (în parte, zâmbind): Sărmanul! 
LASKI: Ș-apoi înc-o virtute: urăşte pe sultanul! 
DESPOT: În toate-i dar perfectă! 
LASKI (cu mândrie): În toate! 
DESPOT: Om fericit! 
Nimica nu-ţi lipseşte din câte ai dorit. 

Mărirea?... te alirită ca pe-un copil în faşe; 
Tu stăpâneşti în pace mulțime de orașe, 
Eşti cap, eşti om de cârmă, neșştiutor de frâu. 
Averea?... la picioare-ţi lin curge, ca un râu. 
Norocul?... o soţie frumoasă, iubitoare, 
La Zips“, castelul falnic, îţi luce ca un soare, 
Pe inima-i spani6ală lipindu-te iubit... 
Om fericit ești, Laski, de trei ori fericit! 
lar eu, o biată frunză de vânt în veci purtată, 
Putea-voi rădăcină să prind în loc vrodată? 
Mă cheamă viitorul la el... 

LASKI: Aleargă dar 
La glasul lui, și fie-ţi mersul nu în zadar! 
Colo, jos, în Suceava, găsi-vei răzvrătirea 
Clocind și pregătindu-ţi mărirea sau peirea. 
Fii om, mergi! 

DESPOT: Dar’! voi merge... Născut pe-al mărei mal, 
Deprins sunt din pruncie să lupt cu-al mărei val; 
Voi şti să-nfrunt eu soarta! 

LASKI: Infrunt-o bărbăteşte! 
Iar dacă ea de tine ar râde muierește, 
Găsind că nu ești vrednic de-a fi ce zici c-ai fost, 
Atunci din nou la mine să cauţi adăpost. 
Eu pentru tine, Despot, aici am întins nada. 
Acum îţi zic: La luptă, izbândă, iată prada! 
Moldova-i o comoară!... ferice-ar fi de ea 
Să cadă cu-a ei scule pe mâna ta... şi-a mea. 
Pas! Eu te las, adio, şi s-auzim de bine! 


(Se îndreaptă spre fund.) 
Când îi fi mare, Despot, să te gândeşti la mine. 
DESPOT: Adio, Laski... Viaţa e plină de furtuni. 
Tu cu a ta soţie să faceţi rugăciuni 
Pentru Despot. 
LASKI (coborând culmea): Adio! 


(Dispare.) 
DESPOT: Ba nu... la revedere! 

SCENA 3 


Despot 
(se plimbă pe scenă şi priveşte cu mulțămire împrejurul lui) 


Ah!... iată-mă-n Moldova!... Măriri, averi, putere 
Aici sunt partea celui ce ştie-a zice: «Vreu!» 

Eu vreu!... De-acum ajute-mi în plin norocul meu. 
Eu, slugă-odinioară lui Iacob Eraclidul, 

Dar nobil prin avântul sufletului ca Cidul”; 

Eu, bulgăr de aramă, schimbat în aur; eu, 

Fiu de pescar din Creta, purtat în zborul meu 
Prin Spania, Lehia, Germania şi Franța, 

Cu-a mea soţie, spada, cu sora mea, speranţa, 

Azi vin şi pun piciorul pe-acest pământ român 

Și zic: Moldov6,-n mine cunoaște-al tău stăpân! 
Deci pune-ţi mari podoabe, frumoasa mea mireasă, 
Să faci cu mine-o nuntă de mândră-mpărăteasă, 
Îmbracă-a tale haine țesute-n mii de flori, 

Incinge curcubeul alungător de nori 

Și-ntinde pe-ai tăi umeri, în zi de sărbătoare, 
Hlamida ta, ce poartă-o luno, o stea ș-un soare?... 
Acum a sosit timpul, de fericire plin, 

Ca să-ți alegi un mire viteaz, măreț, străin, 

Un mire din Bizanţa, cum se cuvine ţie, 

Ca să fondăm aice greceasca dinastie. 

E timpul, o! Moldovo, uniţi noi amândoi, 

Să facem visuri, planuri și fapte de eroi, 

Să ştergem umilinţa din fruntea creştinească. 

Să liberăm Bizanţa și patria grecească! 

Intreaga lume-aşteaptă să vadă-n Răsărit 

Un soare nou, cu raze de foc, pe cer ivit, 

Să ardă semiluna cât nu e lună plină, 

Şi planta cea păgână s-o sace-n rădăcină. 

Eu fi-voi acel soare aprins de Dumnezeu, 

Și tu, Moldovo scumpă, tu fi-vei cerul meu! 

A! tremure osmanul sub paloşul dreptăței, 

La răcnetul lui Despot şi al creştinătăţei, 

Căci azi începe ziua creștinei renvieri, 

Căci jur a fi eu, Despot, stăpân acestei țări... 


(Pleacă şi iese în dreapta. — Bucium şi glasuri depărtate în stânga.) 


SCENA 4 


Motoc, Tomşa, Spancioc, Stroici, Harnov, 
Toroipan, vânători (aducând cerbi şi urși ucişi) 


STROICI (intră din stânga, examinând pe jos urme de fiare): 
Pe-aici a trecut cerbul. 


(Intră Toroipan.) 


Vezi urma, Toroipane? 
TOROIPAN: Văd, iaca!... Tomșa, Hărnov, Moţoc, Spancioc, 
Șoimane, 
Veniţi! 
"(Boierii intră, în costume de vânători.) 


Stroici, copilandrul, abia scos din pelinci, 
A dat de urme... 

TOŢI: Urme de cerb? 

TOROIPAN (râzând): Ba, de opinci. 
Era-ncălţat cerbul. 


(Tori râd, înaintând pe scenă. Vânătorii ce aduc vânatul se 
opresc în fund. ) 


MOȚOC: Stroici este copil încă; 
El, câte pasări vede... 

TOROIPAN: Le prinde şi mănâncă. 

STROICI: M-am înşelat întocmai ca vărul meu Spancioc, 
Când te-a luat pe tine de urs; ca moș Moţoc, 
Când te-a luat de bivol; şi chiar, zău, ca şi tine, 
Când te crezi om. 

TOROIPAN: la seama cu cine grăieşti... 

STROICI: Cine? 
Măi, pane Toroipane, goronu-i nalt şi gros, 
Securea-i mică, însă goronul cade jos. 

TOROIPAN: le seama,-ţi zic! 


(Stroici şi Toroipan scot paloşii. — Harnov îi desparte.) 

MOȚOC (intervenind): Ajungă atâte vorbe goale! 
SPANCIOC: Hei! de şi-ar sparge capul, ce de mai hârbi de oale 
Ar zbura-n vânt! 
MOȚOC: Aşa e, Spancioc, dar, fătul meu, 
Stricatul este lesne, și dresul este greu. 
Noi am plecat de-acasă voioși în vânătoare 
Prin munţi, la cerbi, la iepuri, la urși, la căprioare. 
Din jalnica Suceavă cu toţii am ieşit 
Să răsuflăm un aer mai viu, mai răcorit, 
Să azvârlim în vânturi gâlceava și aleanul, 
Să mai uităm în pace de Vodă Lăpuşneanul, 
lar nu să facem certe. 
SPANCIOC: Moţoace, în zadar 
Cutreierat-am munţii chiar până la hotar, 
Sărind din stâncă-n stâncă, prin dealuri şi vălcele, 
Şi nopţile pe iarbă dormind sub brazi, la stele. 
Eu, unul, pretutindeni zăresc trecând, zburând 
O umbră urâcioasă, muncită de-un rău gând, 
Ce tainic printre arbori se fărişă-n tăcere 
Și cu doi ochi de ură ne fulgeră. 
MOȚŢOC: Părere, 
Spancioc!... Tu ești lunatic, ţi-e frică de strigoi, 
De iele, de vântoase, de stăfii, de moroi, 
Şi ai ajuns acuma, în mintea-ţi visătoare, 
Să faci din Lăpuşneanul o umbră pânditoare... 
Nu-i umbră-acel ce mușcă din sânul betii țări, 
Nu, chinurile ţării nu-s umbre de dureri, 
Nu-i umbră tirania călare pe robie! 
Da-i umbră, tristă umbră, a noastră bărbăţie, 
Căci de-am avea vroinţă şi inimi de oţel, 
Tiranul... vai! nici umbră n-ar rămânea din el! 
TOMȘA: Moţoace, eşti prea aspru, și asprele-ţi cuvinte 
Imi par nepotrivite cu vârsta ș-a ta minte. 
Priveşte împrejuru-ţi cu ochi mai bărbătești 
Şi spune nouă-n față, de cine te-ndoiești? 
De mine? 
MOȚOC: Ba nu, Tomşa. 
SPANCIOC: De mine? 

MOȚOC: Niciodată. 
STROICI: De mine? 
MOȚŢOC: Nu, copile; ai inimă curată. 
HARNOV: De mine, dar'? 
MOȚOC: Nu, Harnov. 
TOROIPAN: De mine? 
MOȚOC: Nicidecum. 
Nu mă-ndoiesc de nime, boieri, dar... 
TOMȘA: Spune-acum, 
Pe-a cărui frunte astăzi vezi scrisă mișelia 
Când este-anevoinţă de-a-şi apăra moşia? 
O, vornice Moţoace, năprasnic luptător, 
De domni ce nu-ţi plac ţie dibaci răsturnător, 
Care-ai văzut ş-atâtea zile rele, 
Răspunde verde-n ochii-mi: în cumpănele grele 
Găsit-ai vreodată român nepăsător 
Când draga lui moșie îi cere ajutor? 
Nu, nu! în lumea largă şi care ne-nconjoară 
Mai lesne tu găsi-vei un vultur mort ce zboară, 
Un grec fără trufie, un deal fără suiș, 
Copaci fără de vârfuri, văi făr' de coborâș 
Decât atunci când ţara e la neîndemână 
O lipsă de-ndrăzneală în inima română. 
TOȚI: Aşa e, Tomșo! 
MOȚOC: Tomşo, îmi place să te-ascult 
Când ne grăieşti tu astfel... şi voi, îmi place mult 
Să văd a voastre feţe aprinse de-acea pară 
Ce falnic izbucnește din dragostea de ţară. 
A! simt o nouă viaţă întrată-n al meu sân, 
Căci întrevăd sfârșitul tiranului hain... 
Acest stolnicul Petre, un om de rând, un stolnic, 
Ce până la domnie s-a prefăcut nevolnic, 
Pohoi făr-obrâşie, uitat-a cine-a fost... 
Să te ferească cerul de mintea celui prost! 
El calcă deopotrivă cu-o oarbă nepasare 
Pe capul celui smărin, pe fruntea celui mare, 
Şi taie, schinjuieşte şi trece prin popor 
Ca viforul de gheaţă ce cade pe-un ogor. 

Priviţi: e ţara plină de tristele-i victime, 

Ologi, ciuntiţi, orbi, mizeri, sluțiți de-a lui cruzime, 

Incât de-a sta calăul mult timp domnind aici, 

A să prefacă neamul în turmă de calici! 

HARNOV (în parte, arătând pe Moţoc): 

Amară-i este limba de când nu-i la putere; 

Aşa turbează vespea când nu mai are miere. 
MOȚOC: Ce mormăieşti din buze, tu, Harnov, într-ascuns! 
Îţi place Lăpuşneanul? cu el nu ţi-e de-ajuns? 
HARNOV: Ba... însă-aș zice-o vorbă... 

TOMȘA: Eu nu știu ce ai zice, 

Dar zic eu, Ştefan Tomșa, cu cerul faţă-aice, 

Că mie nu-mi prieşte şi țării nu-i doresc 

Un domn supusă slugă a craiului leşesc, 

Un om a cărui frunte, când mândră, când pălită, 

Stă dârză-n sânul ţării ş-afară umilită. 

Această ţară-a noastră nu ştie-a slugări; 

Ea lasă altor neamuri pe brânci a se târî. 

De însuși Ştefan Vodă Moldova e deprinsă 

Să ţie mai sus capul cu cât e mai învinsă. 

Deci peară orice proclet, ţăran, vecin, stăpân, 

Pe tron, sub tron, orcine nu ştie-a fi român! 
MOȚOC: Deci peară Lăpuşneanul cu-ntreaga-i seminţie! 
SPANCIOC: Prea bine, dar pe cine să-l punem la domnie? 

E lesne-a schimba domnii, bătrânii însă spun: 

«Schimbare de domnie, fălire de nebun.» 

MOȚOC: Cum? tu, Spancioc, om tânăr, cu mintea luminată, 

Te-nchini la vorbe proaste din timpi de altădată? 
SPANCIOC: Mă-nchin și cred, Moţoace, în datini strămoşeşti 

Ca-n dogmele preasfinte a legei creştinești; 

Cred că treptat se perde a neamului fiinţă 

Când el se depărtează de-a bunilor credinţă. 

Da! cred că astă ţară, lipsită de noroc, 

Sătulă-i de-a fi astfel tot scoasă-n iarmaroc, 

De-a trece ca o vită din mână-n altă mână, 

Și zimbrul să ajungă un bou ce toţi îl mână. 

E rău cu rău, se zice, dar mai rău făr' de rău! 

Şi când privesc în juru-mi, Moţoace, nu văd, zău, 

Menit pentru domnie din noi toți nici pe unul, 

Doar numai Ciubăr Vodă, Ciubăr Vodă nebunul; 

Și de vă place vouă, nu, mie,-ntr-adevăr, 

Nu-mi place să văd tronul ascuns sub un ciubăr. 
MOȚOC: Spancioc, eşti bun de glumă, dar gluma-ţi câteodată... 
SPANCIOC: Rosteşte adevărul? 

MOȚŢOC: Ba-i groasă şi prea lată. 
STROICI: Dar unde-i Ciubăr Vodă? Noi l-am uitat de tot. 
TOROIPAN: Lăsatu-l-am în codru, călare pe un ciot, 

Crezând că se găseşte pe Ducipalt călare 

Şi intră în Suceava ca domn cu îngâmfare. 
SPANCIOC: Sărmanul! încă unul cu gărgăuni domneşti. 

Aceasta-i trista boală a minţei românești! 


(Ciubăr strigă, spăriet, în stânga.) 


CIUBĂR: Săriţi! ajutor! 

TOŢI: Ce e? 

MOȚŢOC: Ciubăr strigă-n pădure. 
Aleargă, Stroici! 

SPANCIOC: Cu urşii s-a fi-ntâlnit la mare. 

CIUBĂR: Săriţi! mă mâncă ursul. 

SPANCIOC: O, trist al lumei curs! 
Cătăm un domn, şi domnul e-n laba unui urs! 

(Toroipan, Stroici și alți vânători ies răpide în stânga.) 

MOȚOC (în parte): În contra tiraniei lui Lăpuşneanul ura 
Crește, și la toți împle şi inima şi gura. 
Răzvrăţul e în aer ca fulgerul în nori. 


Răbdare... 
SPANCIOC (privind în stânga): Ciubăr vine adus de vânători. 


SCENA 5 


Cei dinainte; Ciubăr Vodă (purtând hlamidă 
petecită şi stemă de hârtie poleită, întră, susținut de Stroici și 
de Toroipan) 
TOROIPAN: N-ai grijă. 
CIUBAR (slab): Ah! 


152 


MOȚŢOC: Ce este? 
STROICI: Nimic... l-am găsit faţă 
C-un urs, ucis de Tomșa, pe care-l credea-n viaţă. 


(Toţi râd.) 


CIUBĂR (se pune pe o rădăcină): Ah! apă, apă... 
SPANCIOC: Daţi-i mai bine-un pic de vin; 
E leac de spaimă. 
STROICI (dând un teas lui Ciubăriâ): Ţine! 
CIUBĂR (bând): A! dar nu-i teasul plin, 
Mai adă! (Bea.) De pe ochii-mi o ceaţă se ridică, 
Ah! sfinte Agaftocle, cum n-am murit de frică! 
SPANCIOC: Ce? frică?... Ciubăr Vodă, lui Papură nepot, 
Fricos?... Eu nu-o pot crede! 
CIUBĂR: Nici eu, Spancioc, nu pot, 
Dar când am zărit ursul, deodată-am simţit, frate, 


(Oţărându-se.) 


Bnr! un pohoi de sloiuri curgându-mi ici, în spate. 
Era o matahală cât muntele Ceahlău, 

Ce sta sugându-și laba, înfipt în drumul meu. 

Îi strig în gura mare să deie într-o parte, 

EI, nu!... Atunci, în grabă, eu dau să fug departe, 
Dar feara mă clocește cu ochii roşi, de foc, 

Şi eu, cu dânsul faţă, rămân înfipt pe loc. 


Vroiam să-i spun că-s Vodă, Ciubăr Vodă, dar glasul 
Mi se tăiase,-o! Doamne, simţeam că-mi sună ceasul. 


Era să mor!... o credeţi, boieri?... era să mor! 
Ce jale, ce durere pe voi şi pe popor! 

Îmi pare că văzduhul de clopote răsună, 

Prin sate, prin oraşe, toți oamenii s-adună 

Şi zic cu-nduioşire: «Ah! lumea-i pe sfârşit! 
Ciubăr, adevăratul domn, iată c-au murit!» 


SPANCIOC: Şi Dumnezeu să-l ierte!... s-a dus în iad zăloagă... 


Păcat numai de dânsul că îi lipsea o doagă. 
STROICI: $-o sâmbătă. 
TOROIPAN: Şi-o joie. 

CIUBĂR: Voi râdeţi? 
SPANCIOC: Ba, jelim, 
Și ca pe-un mort în viaţă voioşi te prohodim. 


SCENA 6 


Cei dinainte; Despot, Limbă-Dulce, Jumătate 


LIMBĂ-DULCE (în culisele din dreapta): 
Hai, nu întinde vorba, hai! 
DESPOT: Dar ce vrei, creştine? 
De ce mă-ntorci din cale? 
LIMBĂ-DULCE: Mergi, zic, cât e cu bine, 
Că jur pe sfânta cruce... 
DESPOT: Măi, ştii tu cine sânt? 
LIMBĂ-DULCE: 
De-i face-un pas, cu ghioaga te culc mort la pământ. 


(Despot, Limbă-Dulce şi Jumătate întră pe scenă.) 


DESPOT: Pe mine? 

LIMBĂ-DULCE (împingând pe Despot): Mergi! 
MOTOC: Ce este, române? 

LIMBĂ-DULCE: Ce să fie? 

Am prins col&a sub stâncă un ungur cu trufie. 

Care-a trecut hotarul, ca vulpea, pe furiş, 

Dar i-am scurtat eu calea pe dâmb, în stejăriș. 
MOȚOC (lui Despot): 

Străine, spune nouă, ce eşti și cum te cheamă? 
DESPOT: Dar voi, care vă-i dreptul de-a-mi cere mie seamă? 
TOMȘA: Al nostru drept înscris e pe ţară-n lung şi-n lat. 

Boieri sunt&m de-ai ţării în care ai întrat. 

Moţoc când te întreabă, răspunde cu-nchinare! 
CIUBĂR: Şi-n faţa mea te pleacă! 
DESPOT (închinându-se lui Moţoc): Moţoc, vornicul mare! 
LIMBĂ-DULCE (lui Moţoc): Stăpâne, să las robul? 
MOȚOC: Să-l laşi. 
LIMBĂ-DULCE: Da-i prea limbut, 

Şi limba-i sfredel dulce, de diavolul făcut. 

SPANCIOC: De-aceea Limbă-Dulce te-au poreclit pe tine? 

LIMBĂ-DULCE (râzând): 

Se poate... (Lui Jumătate): Hmm! boierul m-a păcălit. 

MOȚOC (lui Despot): Străine, 

Urmează-ţi drumu-n pace; eşti liber. 

DESPOT: Nicidecum, 

Recunoştinţa vie mai sclav mă face-acum; 
Dar cine poartă-n sânu-i curată conștiință 
Voios primește lanţul numit recunoştinţă. 
Oricum mi-a fi norocul în lume schimbător, 
Imi voi aduce-aminte de-al meu liberator, 
Moţoc. 

CIUBĂR: Ei! şi de mine, nu? 

MOȚŢOC: Vorbele-ţi sunt bune, 

Şi chipul de om neaoș, dar cine eşti, ne spune! 

DESPOT: Eu sunt în voia soartei un vecinic călător, 

Atras în calea-mi lungă de-un tainic viitor, 
Purtat pintre popoare din ţărmuri depărtate, 
Trecut cu spada-n mână prin lupte încruntate. 
Din frageda-mi pruncie eu sunt... 

TOMȘA (cătră Spancioc): Un venetic... 

DESPOT (auzindu-l): Acel ce-a zis cuvântul de venetic îi zic 
Că a minţit şi-s gata de-a-nfige cu-a mea pală 
Cuvântul său în peptu-i... Să iată la iveală! 

TOMȘA: Eu sunt! eu, Ștefan Tomşa!... Văzut-am pe la noi 
Mulţi pribegiţi făţarnici, vermi palizi de gunoi, 

Ce vin şi-n sânul nostru fac cuiburi veninate. 

Cine eşti tu? Răspunde!... La vorbe îngâmfate, 

La provocări sumeţe de-un soi de zvânturat 
Arunc disprețul! 

DESPOT: Cine-s?... Ascultă înclinat: 

Sunt Despot Eraclidul din Paros!... Al meu tată 
A fost fruntaș de oameni în Grecia bogată, 
Prinţ falnic! de pe tronu-i căzut și răsturnat 
Sub apriga urgie a turcului turbat. 
CIUBĂR: Eşti prinţ?... deci văr cu mine? 
TOMȘA: Eşti bun de limbuţie, 

Dar unde ţi-e dovada de naltă obârşie? 


(Despot arată un pergament.) 


DESPOT: Priviţi! lată diplòma lui însuşi Carol Quint’? 
Și gloriosu-i nume în litere de-argint. 


(Motoc şi cu boierii, afară de Tomşa, ezaminează diploma.) 


MOTOC: Aşa-i!... Fii, Eraclide, partaş de-al nostru soare. 
Eşti oaspetele Moldovii de bunuri dătătoare, 
Căci astă ţară vecinic primește-n sânul ei 
Cu drag pe bunii oaspeţi, cu milă pe cei răi. 
(Cătră vânători.) 


Aduceţi teasuri pline de vin pentru cinstire! 
TOMȘA (în parte, ieșind prin dreapta): 
Ades în cupa plină se-ascunde o căire. 


(Boierii ieu teasuri și închină.) 


MOȚOC (lui Despot): Noroc şi voie bună! 
CIUBĂR (asemine): Supus să-mi fii deplin! 
DESPOT: Boieri, pentru Moldova paharul meu închin! 
Să-i deie Creatorul în veci zile senine 
Ș-un domn cu omenie, iubit de toţi! 
CIUBĂR (înaintând): Ca mine! 
Ca mine!... Domn ca mine se poate-a fi mai bun? 
Hai, dar, boieri, la Curte! 
DESPOT (lui Motoc): Ce zice? 
MOTȚOC (lui Despot): Un nebun! 
SPANCIOC: Boieri!... a sa-nălțime Ciubăr ne poruncește. 
La Curte dar’, căci tronul de dorul lui tânjeşte. 
MOTOC: Și dumneata, pribege, purtat din loc în loc, 
E timp să guşti odihna în casa lui Moţoc. 
Hai! 
(Boierii pleacă şi ies prin dreapta. Limbă-Dulce şi Jumătate 
rămân singuri.) 


LIMBĂ-DULCE: Ce zici, Jumătate? 
JUMĂTATE: Îmi ţiuie auzul. 

LIMBĂ-DULCE: Boierilor de astăzi nebunu-i călăuzul. 
Din toți care-i mai tuieș? 

JUMĂTATE: Nu știu. 

LIMBĂ-DULCE (arătând în culise): Nu ştiu nici eu, 
Dar cel mai cu drăcie, vezi tu?... e robul meu. 


(Cortina cade.) 


TABLOUL II 


Un salon în palatul de la Suceava. — Portrete de Domni pe 
păreți. — Uşi mari în fund. — Alte două uşi în dreapta şi în 
stânga. — O masă de stejar pe planul I. în dreapta. — Jilţuri. 


SCENA | 


Alexandru Lăpușneanu, doamna Ruxandra 
(Amândoi stau pe jilțuri, lângă masă. Doamna lucrează la un aèr.) 


LĂPUŞNEANU: În vremea-ndelungată cât singur, cu smerire 


Am fost spre închinare la sfânta monastire 
A Slatinei!!, aice cum ai mai petrecut, 
Iubita mea Ruxandră? 
DOAMNA: În aur am cusut 
Doi îngeri lângă Sfânta Maria Născătoare, 
Pe aèr. 
LĂPUȘNEANU: Este gata? 
DOAMNA: Mai am încă o floare 
De crin deschis a coasă în alb mărgăritar, 
Şi aèrul l-om pune pe-al Slatinei altar. 
LĂPUȘNEANU: 
Îmi place, scumpă doamnă, frumoasă şi cu minte, 
Să văd măiastra-ți mână lucrând odoare sfinte. 
Gândirea ce se-nalță la cer, la Dumnezeu, 
Din cuget și din casă alungă duhul rău... 
Dar spune-mi: auzit-ai de un pribeag din lume, 
Un... Despot... mi se pare c-acesta-i al său nume... 
Aice, la Suceava, în lipsa mea sosit? 
Se zice că-i odraslă de neam preastrălucit, 
Că-i domn de Samos”, Paros și că-i în legătură 

Cu împărați... că are întinsă-nvățătură 

Și limbă mlădioasă, o limbă ce-n curând 

Pe toți boierii tineri i-a fărmecat pe rând. 

Ce ai aflat de dânsul? 
DOAMNA (cu sfială): Am auzit bine, 

Şi... chiar a cerut voie la doamna să se-nchine. 
LĂPUŞNEANU: Şi... l-ai primit în Curte? 
DOAMNA: Primit. 
LĂPUŞNEANU (posomorându-se): Într-adevăr? 
DOAMNA: Era o datorie... Despot îmi este văr. 
LĂPUŞNEANU: Cum? Văr măriei-tale?... De unde până unde? 
DOAMNA (zâmbind): 

Mărgăritaru-n scoică de mare se ascunde. 

Despot, pe malul mărei născut, e fiu curat 

Lui Iacob Eraclidul, din Paros alungat, 

Ce se rudea de-aproape cu maica-mi răposată. 
LĂPUŞNEANU: Crezi? 
DOAMNA: I-am văzut chiar spița pe pergament lucrată. 
LĂPUŞN EANU (sculându-se, în parte): 

O spiţă-nchipuită de dânsul, pre cât ştiu 

Ce-l face rudă bună cu Hărcul Olimpiu'?. 

Hmm!... plastograful! îi zboară sus gândul... (Tare:) 

Şi ce cată 

Aici, la noi? 
DOAMNA: Sărmanul!... cu inima-nfocată 

El vrea la pragul ușii măriei-tale-a sta 

Și viaţa-i s-o jertfească pentru măria-ta, 

Că-i om de sânge nobil, ce-n apă nu se schimbă, 

Viteaz! ce are-n suflet, el are şi pe limbă. 
LĂPUȘNEANU: Prea bine... Văd că Despot e meșter vrăjitor. 

La toţi deopotrivă el v-a vrăjit de dor. 

Am grabă de-a-l cunoaşte. 
DOAMNA (se scoală veselă): Te-nduri să-i faci primire? 
LĂPUȘNEANU: Cum nu?... Doresc chiar astăzi să cerc a lui 

vrăjire. 

El are ca să vie cu vornicul Moţoc. 

DOAMNA: O, de-ar cădea pe dânsul o rază de noroc, 

Ca el să fie-un oaspe plăcut măriei-tale!... 

Moţoc şi eu în taină am pus de gând şi-n cale 

Cu fiica lui, cu Ana, pe Despot să-l unim 

Şi de coroana ţării credința-i s-o lipim. 
LĂPUȘNEANU (luând-o de mână): 

Să-ţi fie viaţa dulce ca chipul și ca glasul, 

Tu, care cu iubire mă-ntâmpini la tot pasul, 

Privind în domnul ţării pe scumpul tău bărbat, 

Şi-n soţul vieţei tale, pe domnu-ncoronat! 


(Se îndreaptă cu doamna spre uşa din stânga.) 


Acum te du să cauţi pe pruncuşori, de casă, 

Și, ca o gospodină, găteşte mare masă, 

Ca să cinstim cu prânzul pe Despot... vărul tău. 
DOAMNA: Ah!... Doamne!... (Vrea să-i sărute mâna.) 
LĂPUȘNEANU (atrăgând-o la sân): 

Nu, iubito... aici, pe sânul meu. 


(Sărută pe doamna, care iese în stânga.) 


SCENA 2 
Lăpuşneanul (privind lung după Ruxandra) 


Muierea tot muiere!... o biată ciocârlie, 

Spre tot ce strălucește zburând cu veselie... 

O inimă comoară, ș-un cap frumos... dar sec!... 

A-nduioșat-o Despot cu glasul lui de grec, 

Și toți boierii dășmani oblăduirei mele 

Sunt prinși de-acest paingăn în desele-i reţele. 
(Se primblă tulburat.) 


A, scorpie grecească!... eu planul ţi-am pătruns, 
Tu vrei să-mpungi în mine cu ghimpele-ţi ascuns. 
Tu vrei, ființă-oloagă, născută-n putrezime, 
S-ajungi prin târâire l-a tronului nălțime? 

Dar Vodă Lăpuşneanul va ști, prevăzător, 

Pe-o scorpie ca tine s-o farme sub picior, 

Și nu-a lăsa în viaţa-i pe tronul ţării sale 

Să fluture nici umbra deşertăciunei tale! 


(Scoate un răvaş şi-l citeşte.) 


Ioan Sigmund!“ polonul, prin mine întronat 

În Ţara Ardeleană, de ştire azi mi-a dat 

Şi-n ţară şi-n afară să fiu cu priveghere, 

Căci Despot zvânturatul râvneşte-a mea putere. 

Te-oi urmări, vrăjmaşe, cu aprigul meu veghi, 

Păn' ce din priveghere ţi-oi face un priveghi 

Ș-alăture cu tine vei întâlni mormântul 

Când tu din întuneric îi vrea să-ţi iei avântul. 
(Pe gânduri: ) 


Cum să-i deschid capcana?... Ce cursă să întind, 

Pe el cu-ai lui tovarăși în lanţu-mi să-i cuprind?... 
A... ce să perd eu timpul cu intrigi mici de Curte?! 
Domnia tare cere braţ lung şi vorbe scurte. 

Când dişmanul în taină s-apropie de cort, 

Scurtează-i drumul grabnic prin moarte, sau eşti mort! 


(Merge la ușa din dreapta, o deschide şi cheamă:) 


Toma! 


SCENA 3 


Lăpuşneanul; Toma Calabaicanul 


LĂPUȘNEANU: Tu ești bulgarul Toma Calabaicanul? 
TOMA: Sunt Toma, credinciosul rob al lui Lăpuşneanul. 
LĂPUȘNEANU: Când am cuprins Ardealul, ce erai tu? 
TOMA: Nimic. 

LĂPUŞNEANU: Te-am miluit cu viaţa în lupta de la Cic. 

(Toma sărută poala lui Lăpuşneanu.) 
Eşti om tu cu credință? 
(Toma îngenunchează.) 


Voiesc să fac cercare 
De-ai meritat şi meriţi a noastră îndurare... 


( În taină. ) 


Cunoşti pe Despot grecul?... pe-acel străin trufaș 
Ce zvârle bani cu pumnul prostimei din oraș? 
El vrea să mă ucigă... 


(Toma se scoală, punând mâna pe hager.) 


TOMA: El trebuie să moară! 

LĂPUȘNEANU: 
Bine, voinice Toma!... Văd, gândul tău se-nsoară 
Cu-a mea dorinţă... Bine!... tu vei ieşi bogat 
Din astă însoţire... (Tainic:) Azi este la palat 
Prânz mare... Vin boierii cu domnul să cinstească. 
Tu să-l slujeşti pe Despot la masa cea domnească, 
Tu singur să ai grijă de-a-i fi paharul plin... 

(Dându-i un şipuşor.) 

Şi-i... tainic şipul ista să-l verși în al său vin. 
Ai înțeles? 


(Toma ie șipul şi se închină în tăcere.) 
Fii vrednic şi mut până la groapă... 
(Toma sărută mâna lui Lăpușneanu și iese.) 


LĂPUȘNEANU (singur): În groapă cade-acela ce altui groapa 
sapă. 


SCENA 4 


Lăpuşneanul, un căpitan de seimeni 


CĂPITANUL (la ușa din fund): 
Măria ta, boierii, la Curte adunaţi... . 
LĂPUȘNEANU: Să intre... Căpitane, pe lângă-acei chemaţi 
Mai este cine-n sală? 
CĂPITANUL: Străinul Despot este. 
LĂPUŞNEANU: 
Prea bine; mergi la doamna să-i duci această veste. 


(Căpitanul iese.) 

LĂPUŞNEANU (singur): 
O! Sarcină amară de tron ameninţat! 
Anevoinţă crudă de-a fi neîmpăcat!... 
M-obligă boierimea, în veci ambițioasă, 
În gheară să-mi schimb mâna, și sceptrul meu în coasă... 
O! lege-a ospeţiei, te calc, dar ce să fac? 
Prin moartea unui dușman eu ţara mi-o împac! 


SCENA 5 
Lăpuşneanu; Doamna Ruxandra, Ana, 
dame ale Curţei (întră prin stânga) 
DOAMNA: Măria-ta, dă-mi voie cu-a mele jupănese 
Urare să-ţi aducem. 
LĂPUŞNEANU (înaintând spre dame): Flori mândre şi alese 
Din stratul boierimei, cu drag vă mulțămesc. 
Aşa cunună-o prinde pe doamna ce iubesc. 
(Doamna, urmată de jupănese, se îndreaptă spre masă.) 
DOAMNA (încet, Anii): Măria-sa e vesel!... 
ANA: Dar’. 
DOAMNA: Cu-atâta mai bine 
Pentru Despot. 
(Se pune pe jilt.) 


ANA (încet, doamnei): La Curte el vine astăzi? 
DOAMNA: Vine. 


(Damele formează grup împrejurul doamnei.) 


SCENA 6 


Cei dinainte; Moţoc, Harnov, Spancioc, 
Stroici, Toroipan, boieri (întră prin fund) 


LĂPUŞNEANU (pe jilț): 
Bine-aţi sosit la curte, boieri preacredincioşi! 
MOȚOC: Mulţi ani măriei-tale! Boierii azi, voioșşi, 
Lăsând de ei departe şi vrajba, și gâlceava, 
Se-nchină toţi lui Vodă, întors acù-n Suceava. 

HARNOV: Plecaţi ei se închină în faţa celui uns, 
Pe care sfânta cruce cu raze l-a pătruns, 
De-a potolit în ţară pornirile pizmașe, 
Dând scule şi icoane la sfintele locașe, 


LĂPUŞNEANU: Mă bucur că gâlceava din țară a perit, 


Boieri, căci e o boală ce-aduce rău sfârşit... 
Dar nu zăresc pe Tomșa. 
HARNOV: El n-a venit. 
LĂPUȘNEANU: Cum? oare 
Să-naibă mulțămire de-a noastră sărbătoare? 
E Sfântul Alexandru astăzi, e ziua mea. 
HARNOV: La veselia noastră părtaş a fi nu vrea, 
Se vede. 


LĂPUȘNEANU: Fie!... însă nu-i nici Ciubăr nebunul? 


HARNOV (râzând): 
Păreche minunată, fiind ei tot ca unul, 
Se cred deopotrivă meniţi, între fruntaşi, 
Să meargă înainte de gloate cu trei paşi. 
LĂPUȘNEANU: 
În lipsa lor să facem, boieri, azi, împreună, 
Ospăţ de sărbătoare, frățesc, cu voie bună. 
BOIERII: Trăiască-a ta mărire! 
HARNOV (lingușitor): În veci slăvit să fii! 
MOȚOC: Dar soarele luceşte pe munți și pe câmpii. 
E drept ca ziua 'ceasta şi la străini să fie, 
Precum la toți românii, izvor de bucurie. 
LĂPUȘNEANU: E drept. 
MOȚOC: Deci, învoiască acum măria-ta 
Lui Despot, al meu oaspe, să vie-a-l saluta. 
LĂPUȘNEANU: Să vie! 


(Moţoc iese prin fund.) 


DOAMNA (Anii): Bun e vodă! 
ANA: Dar”! (În parte, zâmbind:) Ca nealtădată. 
LĂPUȘNEANU (în parte): 

S-aprăpie de mine năpârca-n nveninată. 

SCENA 7 


Cei dinainte; Despot, Moţoc 


MOȚOC (pe prag): Măria-ta slăvită... Despot! 
( ÎI prezintă.) 


LĂPUŞNEANU: Fii bun sosit 
La Curte, Despot! 


(Despot înaintează în mijlocul salonului. ) 


DESPOT: Sire!... Cu sufletul uimit 
Şi tremurând m-apropii de sacra-ţi maiestate, 
Ca să-i aduc la rându-mi urările-mi plecate. 
Să vă-mpletească cerul a gloriei cununi 
Şi-n veci să le ferească de grelele furtuni!... 
Eu, Despot Eraclidul, condus de-o blândă stea, 
Răpit de al meu suflet curat ca spada mea, 
Depun în ziua mare, ca lumea să le vadă, 
Depun azi, la picioare-ţi, braț, inimă și spadă... 
Părintele meu Iacob, odinioară domn, 
Păn-a nu-nchide ochii atinși de-al morței somn, 
Mi-a zis: «Te du cu bine în cale depărtată 
Şi mergi drept la Moldova în mari viteji bogată; 
Acolo tu găsi-vei un domn măreț, viteaz, 
La pragul țării sale veghind cu ochiul treaz, 
Ș-un înger de virtute, frumoasa lui soţie, 
Ce mie mi-e nepoată și vară bună ţie. 
Mergi drept la ei, tu, Despot, ca să le duci prinos: 
Lui Vodă a ta spadă și braţu-ţi credincios, 
lar doamnei aste scule, șiraguri și paftale, 
Purtate de-a sa maică în ziua nuntii sale.» 


(la un ecrin din mânele unui pagi rămas la uşa din fund şi 
vine de-l prezintă doamnei, îngenunchind dinaintea ei.) 


DOAMNA: Ah, preţioase scule! 
ANA: Ce dar strălucitor! 
LUPUŞNENU (în parte): 
O, greci, vicleni în vorbe şi-n darurile lor!’ 

DOAMNA (lui Despot): 
Prin aste suvenire mă-ndatorești mult, vere. 
Admir cu-nduioşie aceste juvaere, 
Dar pot să pun pe mine comoara ce-ai adus? 
DESPOT: Domniţă, aste scule străbune le primeşte 
Şi-n semn de mulțămire cu ele te găteşte, 
Ca să serbăm norocul ce azi ne-a dăruit 
Un văr măriei-tale, şi mie-un... neam iubit. 


SCENA 8 


Cei dinainte; Toma Calabaicanul 


TOMA (în fund, pe prag): 

Merindele-s pe masă. Noroc şi poftă bună! 
LĂPUȘNEANU: Boieri, prietinia la sânu-i ne adună. 

Hai să ciocnim la masă pahare de Cotnar. 

Să bei frăţește, Despot... (în parte) paharul cel amar! 


(Lăpuşnenul dă mâna doamnei. — Despot, Anii. — Boierii, 
damelor, şi se îndreaptă spre fund.) 


SCENA 9 
Cei dinainte; Ciubăr Vodă (se arată în fund) 


CIUBĂR: 
Staţi!... încotro vă duceţi, boieri, fâr-a mea ştire? 
Ce-i astă-adunătură? Ce-i astă pregătire 
De prânz şi de beţie aici, în casa mea? 
LĂPUȘNEANU (râzând): Ha, ha! iaca nebunul Ciubăr! 
HARNOV: Popa-belea! 
CIUBĂR: 
Dar’... eu sunt!... Ciubăr Vodă, născut din fiu în tată 
Cu tron pe cap, cu stemă sub mine aşezată! 
Eu, care-n strună dreaptă prin Ștefan mă pogor 
Din Caesar, ştiţi, al lumei stăpân, învingător. 
Cum dar, stolnice Petre, cum dar tu, Lăpușnene, 
Te rățoieșşti la soare fudul cu-a mele pene? 

Mult ai să stai tu încă pe tronu-mi strămoșesc? 
Destul acum, ajungă-ţi, că, zău, te-afurisesc! 
leşi din palat!... Aice eu singur, eu am dreptul 
Să stau dârzoi cu capul, să stau umflat cu peptul, 
Și ca o moaşte sfântă să fiu de toţi slăvit. 
Dă-mi tronul, că mă mânii... 
HARNOV (râzând): Nebunu-i mucalit. 
LĂPUȘNEANU: Ba, decât să te mânii, măria-ta Ciubere. 
Mai bine mergi în sală, ca să te pui pe bere, 
Să te măsori cu... Despot. 
CIUBĂR (înveselit): Sub masă-l voi lăsa! 


(Se întoarce spre fund și pleacă strigând:) 
Loc, loc!... feriți, că trece Ciubăr şi urma sa! 


(Cortina cade, în vreme ce toți se îndreaptă spre fund.) 


ACTUL II 


TABLOUL I 


Salon în casa lui Moţoc. — Uşă în fund, ușă în stânga, uşă în 

dreapta. — Fereastră în dreapta. — O masă lungă în stânga, 

planul I, cu jilţuri împrejur. — O icoană la păretele din fund, 
cu lampă aprinsă. 


SCENA 1 
Despot 


DESPOT: Călăul, Lăpușnenul, la masa lui domnească, 
Grăindu-mi cu blândeţă, a vrut să m-otrăvească. 
Dar'!... am simţit amarul ucigător în teas... 
Vrăjmașa lui cercare zadarnică-a rămas, 
Căci port eu totdeauna un bàlsam din Morava 
Ce nimicește moartea dezotrăvind otrava. 
“Iată-l! (Arată un șip.) O, rouă scumpă din plaiuri îngerești, 
"Esenţă-apărătoare a vieții omenești! 
“Dator îţi sunt cu viaţa, dar mult mai mult datoare 
“Ţi-a fi a mea gândire în zi răzbunătoare! 


(Stă puțin pe gânduri.) 


Călăul, prepuielnic, hrăneşte-un cuget rău, 

Şi el a să mă peardă de nu l-oi perde eu. 
Răbdare!... toți boierii de răzvrătire-s gata, 
Moţoc, precât îmi pare, vrea să-și mărite fata 

Cu mine, ca prin mine, de el pe tron urcat, 
S-jungă socru-mare de ginere-ntronat. 

"O, de-ar vroi norocul curând să-şi schimbe pasul! 

“Când el vroiește, anii nu-aduc ce-aduce ceasul! 
“Aș fi pe tron, eu, Despot, nalțat şi fericit, 

"Aş fi... o, vis feeric! cu Ana însoțit, 

“Cu Ana, dulce floare căzut-aci din stele 

“Să fie floarea vieţii şi a coroanei mele!... 

Dar ce-a zice Carmina, de care sunt iubit?... 
A... ea-i frumoasă, jună, şi Laski-mbătrânit. 
Curând s-a stinge focul şi apriga-i durere, 
Găsind într-un alt despot o nouă mângâiere. 


(Se plimbă agitat.) 


Amorul pentru Ana și glorie m-aprind... 

A cărie dulci mreje mai tare mă cuprind?... 

Ah, tronul, tronul, tronul!... la el de-a drept m-oi duce, 
Chiar de-a fi pân’ la dânsul să calc pe sfânta cruce! 


(Să stânge candela icoanii. ) 


De-aș fi din astă ţară, aş crede că-i rău semn. 
Dar omul de-o natură înaltă şi vitează 
Iubit de ceruri este, şi cerul îl păstrează. 


SCENA 2 
Despot, Motoc 


MOȚOC (venind din stânga): 
Ce faci, iubite oaspe, şi cum te mai găseşti 
Sub sarcina de daruri a dragostei domnești? 
De când ai fost la curte poftit la ospătare 
L-ai fărmecat pe Vodă. 

DESPOT: O crezi? 

MOȚOC: Așa se pare. 
Căci nu e zi lăsată de bunul Dumnezeu 
În care să nu-ți deie dovezi pe placul său. 
Alaltăieri primit-ai o sabie turcească, 
Jeri, un caftan, și astăzi, o iapă arăpească. 

DESPOT: Ştiu, iapa de la Tùnis, pe care nici un brav 
A-ncăleca nu poate! 

MOȚŢOC: Haramu-i cu narav, 
Pe toţi mereu trânteşte şi, fără de sfială, 
I-a tras lui însuşi Vodă o sfântă de trânteală. 


(La fereastră) 


Ian cată prin ogradă cum se frământă-n loc! 
Să juri c-a fost hrănită de zmei numai cu foc. 
DESPOT: Mă duc s-o-ncerc. 
MOȚOC: Mai bine o lasă, că-i nătângă, 
De nu ţi-ar frânge capul... 
DESPOT: N-am teamă să mi-l frângă. 
Deprinsu-m-am cu caii spanioli şi arăpeşti, 
Ce sub a lor copite au ăripi vulturești. 
Ş-apol... ceva îmi spune cu-o tainică șoptire 
Că moartea respectează pe omul cu menire. 
MOȚOC: 
Dar dacă tu n-ai teamă, eu am, căci mă-ngrijesc 
De mâna lăpuşneană cu dar... prietinesc. 
Cunoscător de oameni sunt eu la bătrâneţe, 
Tu ai, iubite oaspe, apucături mărețe, 
Boierii te admiră poporu,-adimenit, 
Deasupra lui te vede ca pe un domn iubit. 
DESPOT: Domn!... 
MOȚOC: Și de ce nu, Despot?... Un om de naltă fire, 
Unit cu mine, poate s-atingă-orice mărire. 
DESPOT: Dar Lăpuşneanul? 
MOȚŢOC: Steaua-i în cer s-a stins de mult. 
DESPOT (în parte): Mă cearcă... 
MOȚŢOC (observându-l, în parte): Priceput-au? 
DESPOT (asemine): Să-l cred? 
MOȚOC (asemine): Dar'!... 
DESPOT (asermine): Să-l ascult? 


(Se apropie de Moţoc cu o sfială simulată. ) 


Aş vrea... şi n-am curagiul de-a te-nţelege bine 
MOȚOC: In mine ai credință?... 
DESPOT (cu supunere): Fă ce-i vroi cu mine... 


(Aruncă ochii pe fereastră.) 

Dar uliţa şi curtea sunt pline de norod... 
Să vază de-s mai tare decât un Voievod. 
Mă duc... Vii jos în curte? 


{lese prin fund.) 


MOȚOC: Vin, dar”; fă înainte... 
Struneşte bine gura iepei și fii cu minte. 


(Singur.) 


Despot e la părere zburdalnic și uşor, 

Dar are minte coaptă, şi ochi pătrunzător, 
Şi inimă-ndrăzneaţă, şi-nvățătură multă. 

Pe mine mă respectă, de mine el ascultă... 
Aşa domn ne convine, aşa ginere vreu. 
Domnind, el va fi braţul, iar capul voi fi eu! 


(Iese prin fund.) 


SCENA 3 
Ana, Maica Fevronia (întră prin stânga) 


MAICA: Şi Vodă a fost vesel, zici tu, ca niciodată? 
ANA: Dar'!... cât a ţinut masa, cu fruntea-nseninată 
Măria-sa pe Despot zâmbind l-a ascultat... 
Era cu Vodă-n față la masă așezat, 
Plăcut, isteţ la vorbă, purtând mărirea-n sine, 
Sub haina spaniolească ce-l prinde-atât de bine! 
Încât, zău, de m-ai crede, măicuţă, între noi, 
Adevăratul Vodă părea dintre-amândoi 
El, Despot!... Lângă dânsul, la spate, în picioare, 
Sta Toma, vel-paharnic, ţinând două ulcioare, 
Din care-i dregea singur vin dulce în pahar, 
Făcând turcești talâmuri, cât poate un bulgar. 
MAICA: Dar spune-mi, doamna, doamna era şi ea voioasă? 
ANA: Voioasă, fericită, la faţă luminoasă. 
Căci ea vedea pe Vodă prin Despot fărmecat. 
Şi pe-al ei văr, pe Despot, de lume admirat. 
MAICA (zâmbind): De lume şi... de tine? 

ANA (exaltându-se): Şi cum să nu-l admire? 
El ne-a făcut de viaţa-i o lungă povestire, 
O halimă întreagă şi plină de minuni, 
Ca cele de pe timpul vitejilor străbuni. 
Ne-a spus a sale lupte și trecerile sale 
Prin câmpuri sângeroase, prin Curți imperiale, 
Când simplu om de oaste, când prinţ adevărat, 
Recunoscut de Carol, augustul împărat. 
“Ne-a spus cum el, viteazul, a răsipit îndată, 
"Cu Cavalerii Negri", a frâncilor armată, 
“La Renti, Valenciena, Hezdin şi Teruan!*, 
“Sub contele de Schwarzburg, vestitul căpitan!” 
“Şi ce-a vorbit cu-a lumei puternică treime, 
"Regi, filozofi şi papă... şi altele-o mulţime. 
Apoi ne-a spus de țărmuri scăldate-n aer cald, 
Ce sunt cu drag încinse de-o mare de smarald 
Și au fructe de aur, și zile-n veci frumoase, 
Și nopţi de încântare ca ziua luminoase. 
Ah! Ce să-ţi zic, măicuţă?... Mesenii, încântați, 
Rămas-au, ascultându-l, flămânzi și însetaţi, 
Atât era de vie şi de atrăgătoare 
Vorbirea lui! 

MAICA: Nepoată, aş pune o prinsoare 
Că, dintre toţi mesenii, cel mai cu drag răpit 
Ai fost tu, Anicuţa. 

ANA (uimită): Eu? 

MAICA: Tu... Vezi? te-ai roşit... 
Ascultă-mă, copilă: Tu eşti o dulce floare, 
Ce n-a văzut sub ceruri decât zile cu soare 
Și nici macar visează de zilele cu nori, 
Amare, furtunoase, cumplite pentru flori. 
Alină, înfrânează a ta închipuire, 
C-ades ne rătăceşte a inimei pornire, 
Şi când din fărmecare cercăm să revenim, 
În braţele durerei cuprinse ne găsim. 
Nu zic că Despot este om rău... Doamne fereşte! 
El e creștin, se-nchină, pe Dumnezeu slăveşte, 

Și mie totdeuna mâna-mi sărută, dar, 
Ca să nu-ţi fie lipsă dumnezeiescul har, 
Gândeşte, copiliță cu blândă inimioară, 
Că pasărea ce cântă e pasăre ce zboară. 
Străin e Despot. 
ANA (răpide): Despot?!... Ah, maică, nu-i străin, 
E văr cu doamna noastră, e conte palatin, 
E cavaler de aur”, e prinţ de la Elada, 
Distins de papa,-n Roma, de Carol, în Grenada”, 
Şi de al meu părinte, iubit... într-un cuvânt, 
El e oaspetle nostru, ş-un oaspe... ştii că-i sfânt. 
MAICA: 
Sfânt, sfânt, nu totdeauna. (În parte:) Curată nebunie, 
Cu fată mare-n casă asemine-ospeţie. 


(Tare. ) 


Ah! Scumpă nepoţică, tu faci un vis frumos, 
Dar visul... 


(Zgomot de glasuri în curte.) 


ANA (alergând la fereastră): Ce s-aude? ce zgomot? 
MAICA: Unde? 
ANA: Jos. Priveşte ici în curte! 
MAICA (apropiindu-se de Ana): Ce? 
ANA: O mulţime mare 
Se uită-n fund, spre poartă, cu spaimă și mirare. 
MAICA: Ce-i oare?... Vai de mine!... a fi iar vre un bunt? 
ANA: Ba nu; în depărtare nu vezi lucind un punt? 
El vine și tot creşte... dar e un om călare... 
Ce văd? e însuşi Despot!... Ah! Doamne, sare, sare 
Chiar peste zidul curţei! 
MAICA (speriată): Sărmanul!... s-a zdrobit? 
ANA (veselă): Ba nicidecum. 
MAICA: Nu? 
ANA: Iată-l... în loc el au oprit 
Fugarul alb de spume și, vesel, cu mândrie, 
Se-nchină-n dreapta,-n stânga, la toţi zâmbind şi... mie! 
Ah! pare că-i un rege! 

MAICA: Fugi, dragă, din fereşti! 
Nu stă o fată mare în ochii bărbătești. 


(Glasuri zgomotoase afară.) 


GLASURI: Ura! — trăiască Despot! — Frumos viteaz el este! 
Să juri că-i sfântul Gheorghi! — Chiar zmeul din poveste! 
DESPOT (sub feresti, în curte): Na, oameni buni! Voi astăzi să 
beţi în cinstea mea, 
Şi-n sănătatea doamnei să beţi! 
GLASURI: Vom bea, vom bea! 
Ura! 
MAICA: Fugi din fereastră, fugi... Despot întră-n casă. 
Hai în camara noastră. 
ANA: Ba, vină lângă masă. 


(Merg de se pun pe jilțuri, lângă mesuţa din dreapta.) 


SCENA 4 
Ana, Maica Fevronia, Despot (întră prin fund) 


DESPOT (râzând): Ce vesel a fi Vodă când teafăr m-a vedea! 
A! dona Ana! (Se-nchină Anii). Maică... (Sărută mâna 
Fevroniei.) 

ANA (în parte): Cum bate inima mea! 

MAICA: De ce-i atâta lume în curte adunată? 

DESPOT: Ca să mă vadă-n luptă cu-o feară blăstemată, 

O iapă tunisiană ce-n fugă pân-acum 

A dus pe ceea lume vro zece oameni. 
ANA: Cum? 

Ș-ai îndrăznit?... 

DESPOT: Mai bine era s-arăt sfială 
Decât să vadă lumea că-s om cu îndrăzneală? 

Ş-apoi... cum de n-ar trece prin foc chiar cei fricoşi 
Când sunt cu-nduioșire priviţi de ochi frumoși? 

Şi cum, prin ce cuvine aș spune a mea fală 
Văzându-te prezentă la lupta-mi triumfală, 

Atunci când mii de oameni stăteau cu ochi deschis, 
Să mă privească-n curte ucis de-un cal? 

ANA (înfiorată): Ucis? 

MAICA: Fereşte, Doamne sfinte! 

DESPOT: În Spania se spune 
Că Linda Raia, fiica lui Boabdil”, minune 
Ascunsă în Alhambra”, la lume s-arata 
O dată pe an numai, ş-atunci soarele sta 
Pe cer ca s-o admire, uitând de a lui cale, 
Şi mii de flori frumoase ieșeau pe-a Vegăi” vale, 
Și inimile-n sânuri ca ele înfloreau, 
Și maurii în lupte sub ochii săi mureau, 
Crezând că merg în raiul lui Mohamed, ferice... 


(Apropiindu-se de Ana) 


O altă Lindă Raie, de la fereşti, de-aice, 
S-au arătat azi mie, ş-atunci, când te-am zărit, 
Mă jur pe-astă icoană, chiar rege m-am simţit! 
MAICA (cu spaimă): Dar candela e stinsă!... Vai! candela e 
stinsă! 
Semn rău!... nenorocire!... de groază sunt cuprinsă. 


(Merge la icoană, ia candela şi iese în stânga.) 


SCENA 5 


Ana, Despot 


ANA (îngrijară): Semn rău? 

DESPOT: Ce-mi pasă mie!... O candelă s-a stins, 
Dar alta, mai cerească, în mine s-au aprins, 
Ce luminează tainic o gingașă icoană. 

ANA (zâmbind): Icoana unei sfinte? 

DESPOT: Dar' 

ANA: Care? 

DESPOT: Sfânta Ană. 

ANA: Patroana mea slăvită? 

DESPOT: Şi zeitatea mea, 
Ce mă conduce-n lume, precum îi conducea 

Luceafărul pe magii din Răsărit, şi care 
Ca să ajung la dânsa, mă-ndeamnă a fi mare. 


(Ana voiește a se retrage.) 


DESPOT (oprind-o): O, dona Ana, lasă pe-un biet nenorocit 
S-apropie altarul de care-i despărțit 
Şi, tremurând, să-ţi zică: Angelică madonă, 
Căci nu pot a depune pe frunte-ţi o coronă?! 
ANA (râzând): Cum? o coronă, mie?! 
DESPOT: Dar”, suflet îngeresc! 
Eşti visul fericirei mele. 
ANA: Eu? 
DESPOT: Te iubesc! 
ANA (veselă, în parte): El! Despot mă iubește! 
DESPOT: leu martur Provedinţa, 
Care-mi cunoaște gândul şi-mi vede conştiinţa. 
Iubesc în tine cerul și naltul creator, 
În tine iubesc lumea, prezent şi viitor, 
În tine am credință, în tine îmi pun traiul, 
El făr' de tine-i iadul... Ah! dar cu tine-i raiul! 


(În genunchează. ) 


ANA (în parte): O! Doamne, îmi perd mintea... Ce-aud? Ce-am 
auzit? 
DESPOT: Ană,-un cuvânt... 
ANA: Ah! Dèspot, mi-e sufletul uimit, 
Mi-e mintea tulburată... În casa părintească 
N-a îndrăznit nici unul mie-astfel să-mi grăiască. 
Cum? Mă iubeşti pe mine? 
DESPOT: Dar'!... te iubesc perdut, 
Mai mult și decât ţara în care m-am născut, 
Mai mult şi decât tronul! 
ANA (cu glas solemn): Despot, aste cuvinte 
Le-aude cerul!... 
DESPOT (apucând-o de mână): Ană, prin mii de jurăminte 
Mă leg eu cătră tine... 


(Motoc apare în fund.) 

SCENA 6 
Ana, Despot, Moţoc 


MOȚOC (simulând indignarea): De când pe-acest pământ 
Trădarea neagră calcă şi spurcă pragul sfânt 
Al ospeţiei? 
ANA (spăriată, în parte): Doamne! 
MOȚOC: Ce?... nici o respectare 
Nu mai există-n lume?... și oarba desfrânare 
Răpeşte azi copiii sub ochii părintești? 
(Anii:) 
Cum de-ai uitat, sărmană nebună, cine eşti? 
Cum de-ai uitat de muma ce te-a născut, copilă 
Lipsită de ruşine?... 
ANA: Lertare!... Fie-ţi milă!... 
MOȚŢOC: Cum de-ai uitat de mine? 
ANA (desperată, cade-n genunchi): Ah! tată, îl iubesc! 
DESPOT: Nu ne-osândi, Moţoace, cu glasu-ţi părintesc. 
Iubirea e un înger ce-n casă când pășește 
Şi pragul, şi căminul cu pasul lui sfințește. 
Iubesc pe a ta fiică şi de soție-o vreu. 
Primește-mă în braţe ca pe copilul tău. 
MOȚOC (vesel, în parte): Al meu e Despot!... Planu-mi ie zbor 
acum mai tare. 
DESPOT (rugător): Moţoace... 
ANA: Tată... 
MOȚŢOC (după o pauză): Fie!... şi binecuvântare, 
Copiii mei! 
ANA (aruncându-se în braţele tătâni-său): Ah! tată! 
MOȚOC (sărutând-o): Trai bun şi cu noroc! 
DESPOT (în parte): E scară de-nălţare un socru ca Moţoc. 
MOȚOC (Anii): Acum mergi de te roagă, copila mea, în pace, 
La Cel-de-Sus, ce toate le face şi desface. 


(Ana pleacă în stânga. Despot o conduce la ușă.) 


DESPOT: Când te-i ruga, iubito, la sfântul Dumnezeu... 
ANA (cu dragoste): Gândi-voi tot la tine. 
MOȚOC (în parte): A! Despot e al meu! 

SCENA 7 
Moţoc, Despot 


MOȚOC: Acum suntem noi singuri!... Să ne privim în față. 
Norocul, ştii, atârnă de la un fir de aţă, 
Slab omului nemernic, bun celui iscusit, 
Și tare ca odgonul pentru cel hotărât. 
Despot! a sosit timpul ca să cercăm norocul 
Noi doi!... cu sumeţie în vânt s-aprindem focul. 
Te uită drept în ochii-mi şi-mi spune: ești bărbat? 
In stare să-nfrunţi moartea cu gând nestrămutat? 
Eşti om în stare-a merge de-a drept cătră mărire, 
Pe margini de prăpastii călcând făr-oțărâre? 
DESPOT: Sunt!... Tron, sau moarte!... iată deviza ce-am 


înscris 


În falnicul meu suflet, în peptul meu decis. 
Venit-am în Moldova cu gândul şi cu planul 
Din scaunul domniei s-alung pe Lăpuşneanul, 
Și de pe ai săi umeri hlamida să smuncesc. 
Sunt gata! 

MOȚOC: Gata? 

DESPOT: Gata să mor sau să domnesc! 

MOȚOC: Bine... Acum, Despot, mă lasă... timpul trece. 
De-a ţării boierime, cei mai fruntași, vro zece, 
Aici au să s-adune, spre a ne concerta 


(Îl conduce până la ușa din dreapta şi-i dă mâna.) 
Dea Domnul să-ţi pot zice curând: Măria-ta! 
(Singur.) 
Moţoace, vâlva lumei e râu cu nalte maluri... 
Faci bine, nu faci bine să te azvârli în valuri? 


Și oare căzând tronul pe mâna lui Despot, 
Nu ar cădea și țara cu-ai săi boieri, cu tot? 


(Stă pe gânduri.) 


Oricare înălțime sub cer se prăbușește, 
Tot surpă şi doboară ce-n cale-i întâlneşte... 


Gândeşte-te, Moţoace... (Horărâr) A! fie cum a fi! 
Nu are parte cine nu știe-a se jertfi. 


(Ușile din fund se deschid.) 
Dar vin boierii... iată-i... La lucru-acum, Moţoace! 


SCENA 8 


Moţoc, Tomşa, Harnov, Spancioc, Stroici, 

Toroipan şi alți cinci boieri întră prin fund, dau 

mâna cu Moţoc şi merg de se așază împrejurul mesei; Tomşa, 
în capătul din stânga; Moţoc, în capătul din dreapta. 


MOȚOC: Poftim, boieri, prietini, poftim, veniţi încoace 
Şi v-așezaţi pe jilţuri ca sfetnici înţelepţi, 
Precât viteji la lupte, pre-atât la cuget drepți. 
Poftim! 
STROICI: Dar unde-i Despot? să-l lăudăm în față, 
De fapta lui de astăzi, frumoasă şi semeaţă. 
Noi l-am văzut călare pe zmeul arăpesc, 
Zburând cum zboară văzul din ochiul omenesc, 
Și sub fereastra doamnei, venită ca să-l vadă, 
Silind să steie iapa şi pe genunchi să cadă, 
Apoi sărind cu dânsa trei buţi de Odobeşti, 
Sub ochii cei de pardos, sub ochii lăpușnești. 
SPANCIOC: Se zice că în vreme ce gloata striga ura, 
De ciudă, Lăpuşneanul cumplit îşi mușca gura. 
El s-aștepta ca Despot, slăbind ca un mişel, 
Cu iapa s-o păţească cum a păţit-o el. 
STROICI: Doar un fecior ca dânsul de zmei grijă nu are. 
Voinic e din picioare, voinic și de călare. 
TOROIPAN: Aşa-i, şi precât Despot pe cal e îndrăzneţ, 
E şi armaş de frunte. 
HARNOV (cu entuziasm comic): Sumeţ... măreț... isteţ! 
UN BOIER: Și e mintos. 
ALTUL: Şi darnic. 
ALTUL: Şi de înaltă viță. 
ALTUL: Stejarul bun şi trainic dă trainică mlădiță. 
MOȚOC: Boieri, îmi pare bine că vă aud, pe rând, 

Pe Despot, al meu oaspe, cu toții lăudând, 
Fiind de lumea-ntreagă iubit, apreţuit, 
Căci am o bună veste cu voi de-mpărtășit... 
Cu fiica mea, cu Ana, vrea Despot să se-nsoare. 
HARNOV (/ingușind): 
Păreche minunată!... Ea, lună; şi el, soare! 
Și când e cununia? 
MOȚOC: Când? Voi sunteţi chemaţi 
A hotărî şi ziua, şi... 
TOȚI: Noi? 
MOȚOC: Voi!... ascultați: 
Ne-am plâns în multe rânduri de Vodă... măcelarul, 
Şi-n orice întâlnire ne-am revărsat amarul 
Prin vorbe și blăstemuri, întocmai ca muieri. 
Ba Lăpuşneanu-i aprig și rău pentru boieri, 
Ba Lăpușneanu-i tiran, ba-i feară făr' de nume, 
Ba-i hoţ, călău, urgelnic, ba-i ciumă pentru lume. 
Aşa-i? 
BOIERII: Așa! 
MOȚŢOC: Ei bine, ce suntem noi aici? 
Stăpâni pe soarta noastră, sau robi plecaţi sub bici, 
Ca, fără de păsare şi fără sânge-n vine, 
Noi să răbdăm pe tronul acestei ţări... pe cine? 
Pe-un tiran, un făţarnic, o ciumă, un viclean. 
Un dușman al Moldovii, un hoţ, un Lăpuşnean? 
Răspundeţi: Se cuvine ca noi să fim o turmă, 
Și el, cu ghioaga-n mână. de noi să râdă-n urmă? 
BOIERII: Nu, nu! 
MOȚŢOC: Ce dar să facem? 
STROICI: Din tron să-l răsturnăm! 
MOȚOC: Juraţi pe cea icoană că vreţi?... 
BOIERII (se scoală și întind mânele spre icoană): Jurăm! jurăm! 
MOȚOC: Juraţi, boieri, că-n ceasul când eu v-oi da de ştire, 
Voi îţi sări la goană cu toţi într-o unire? 
BOIERII: Jurăm! 
MOȚOC (cărră cer): Atotputernic! Tu, Doamne, sfânt, sfânt, 
sfânt! 

Primește la altaru-ţi al nostru jurământ, 

Și pentru-al ţării bine din cer ne luminează, 

Și inimele noastre acum le-mbărbătează! 
BOIERII: Amin! 


(Se pun iar jilțurile lor.) 


SPANCIOC: Amin! Dar'!... însă, întreb iar pe Moţoc: 
Dând jos pe Lăpuşneanul, urcăm pe cine-n loc? 
MOȚOC: Pe-un om viteaz şi darnic, de viță strălucită, 
Armaş, călăreț ager, cu minte iscusită, 
Precum aţi spus-o înşişi... Pe-un om ce-au învăţat 
De la-mpăraţii lumei a fi chiar împărat; 
Pe-un om ce are dreptul la tron ca să aspire 
Și prin iubirea noastră, și prin a lui rudire. 
SPANCIOC: Dar unde-i? 


(Moţoc se duce la uşa din dreapta, o deschide şi aduce pe 
Despot.) 


SCENA 9 
Cei dinainte; Despot 


MOȚOTC: Iată-l! 
BOIERII (sculându-se): Despot? 
MOTȚŢOTC: Despot! 


(Tomşa se ridică indignat, răsturnând jilțul său.) 


TOMȘA: Un bizantin! 
Un grec!... Ce? oare-n tară nu crește decât spin? 
Ce? tot pământul nostru e în aşa stârpire, 
Și neamul nostru ager e în așa-njosire, 
Cât pe moşia noastră să nu găsim un pom, 
Şi pentru tronul țării să nu găsim un om?! 
Unde-am ajuns, o! Doamne! Ce ţi-am greșit, noi ţie 
Ca un boier de-al țării, un moldovan, să vie 
C-un zvânturat de mână, să ni-l arunce-aici, 
Ca domn, cum se aruncă pomana la calici?! 
Ruşine, fărdelege, batjocură, trădare! 

MOŢOC: Minţi, Tomşo! 

TOMȘA: O, Moţoace, mă jur: păcatul mare 

Că n-ai întrat, bătrâne, de viu chiar în mormânt 

C-un ceas mai înainte de-a zice-acest cuvânt! 

Vrei greci tu la domnie?... Deci sufletu-ți răspundă 

De răul care-n țară prin greci a să pătrundă! 
MOȚŢOC (stăpânindu-se): Tu aiureşti, sărmane... Eu nu-s hain, 

nebun 

Când vi-l aduc pe Despot și domn eu vi-l propun. 

Mi-e inima amară precum îţi e și ție 

De a vedea Moldova un cuib de anarhie, 

În care tot smintitul se crede-un om prădat 

Când vede tronul țării de altul ocupat. 

Mi-e inima atinsă de-a morţei grea lovire 

De a vedea Moldova un câmp de jăfuire, 

Pe care toți aleargă turbaţi, neodihniţi, 

Ca să ajungă tronul din care-s îmbrânciţi. 

Au ochi ca să nu vadă, urechi să nu audă, 

Căci inima lor stearpă cu cârtiţa e rudă, 

Şi toți vecinii, dùşmani acestei mândre ţări, 

Gătesc a ei cădere prin chiar ai săi boieri, 

Hrănind în al lor suflet o poftă de domnie 

Ce-aduce lor peire, și ţării calicie. 

Destul!... vreu pace-n ţară domnind sub cer senin, 

Și iată de ce, Tomşo, propun un domn străin. 
TOMȘA: Cuvântul tău, Moţoace, mai rău te osândeşte. 

El laudă străinul, şi neamul tău huleşte. 


(Despot înaintează cu multă demnitate.) 


DESPOT (grav): Viteze Tomşa!... Despot, de tine-aici respins, 
Respectă tulburarea din sufletu-ţi aprins 
Şi-n tine el admiră virtutea strămoşească 
Ce vrea corona ţării pe-o frunte românească. 
Dar dacă prin mânie, acum n-ai fi orbit, 
De-ai fi, cum se cuvine, cu gândul liniştit, 
Ai înţelege, Tomșa, că naştere și nume 
Sunt jocuri de-ale soartei, care domneşte-n lume. 
Nu, Tomșa, nu e locul ce face pe-un bărbat 
Străin sau fiu al țării, om rău sau lăudat, 

Căci omul mare-n suflet, moșnean, străin el fie, 
În suflet poartă lumea întreagă drept moșie! 
Nu, Tomşo, nu-i cu dreptul de-a zice că-i străin 
Acel care dorește la toți noroc deplin 
Şi care pentru ţara ce l-a primit cu bine 
E gata să jertfească tot sângele din sine. 
Străin este acela crunt, orb, nelegiut, 
Ce-nfige-n rana țării cuțitul otrăvit! 
Străin este acela ce, orice nume poartă, 
Nu-i pasă de-a lui ţară chiar de-ar vedea-o moartă! 
Nu dar’ eu, văr cu doamna, străin aice sânt, 
Ci Lăpuşneanul, duşman acestui drag pământ! 
HARNOV: Jos Lăpuşneanul! 
STROICI: Moarte hainului! 
TOROIPAN: Sfârşească 
Și viaţa-i, şi domnia! 
HARPOV: Și Despot să trăiască! 
BOIERII (afară de Tomșa): Dar’, dar’! 
TOMȘA (cărră cer): Sunt orbi, o! Doamne din cer, nu-i asculta! 
DESPOT: Boieri, recunoştinţa... 
TOMȘA: Recunoştinţa ta? 
Pe cine vrei să-ntuneci?... Cum, noi s-avem credință 
In vorbele-ţi viclene ş-a ta recunoștință, 
Când tu, chiar văr cu doamna, făţarnic ca un hoţ, 
Vrei să răstorni din culme pe ea şi-pe-al ei soț? 
A, şărpe, vrei să luneci sub mantia domnească? 
In lături! 
DESPOT: Lăpuşneanul a vrut să m-otrăvească! 
In cupa lui perfidă, eu moartea am beut, 
Și făr-a mea ispită, de mult aș fi perdut. 
El vrea a mea peire?... Deci gheară pentru gheară! 
El zice: «Peară Despot!»... Eu: «Lăpuşneanul peară!» 
MOȚOC: Se va-mplini cuvântu-ţi, poporul e cu noi. 
TOMȘA: Cu voi, poporul?!... Fie!... Eu nu mai sunt cu voi! 
Mă duc, vă las orbirei, las țara-n seama voastră. 
Să dați seamă de dânsa! 


(Trece măreț pe dinaintea boierilor şi se îndreaptă spre ușa 
din fund.) 

DESPOT: Eşti dar în contra noastră? 
Boieri, Tomșa ne lasă... El are-ntru nimic 
Lui Vodă să ne vândă. 

TOMȘA (cu dispret): Pribeag, cu suflet mic!... 
Românul vieţuiește și moare, când se jură, 
Cu arma albă-n mână, nu cu trădarea-n gură. 
Învață de la dânșii a fi român, de poti. 
Boieri, gândiţi la muma ce v-a născut pe toți! 


(lese. Boierii rămân pe gânduri. Despot şi Moţoc grăiesc încet 
deoparte.) 


SCENA 10 
Toţi, afarăde Tomşa 


SPANCIOC: E aspru cu noi Tomșa. 
HARNOV: Lăsaţi-l ca să fie. 
Avea gărgăuni, poate, de domn, cine mai ştie?! 
SPANCIOC: Eu ştiu!... Te-nşeli!... Nu, Tomşa, român dintre 
străbuni, 
E om în toată firea, ferit de gărgăuni, 
El nu vrea domn pe Despot pentru că-i grec, dar, oare 
Să n-aibă el dreptate de ţară când îl doare? 
Străbunii, duşi de timpuri prin feluri de nevoi, 
Aveau o zicătoare, venită păn' la noi: 
«Să te fereşti, române, de cui străin în casă». 
Pe mine astă vorbă în pace nu mă lasă, 
Boieri, şi eu ca Tomşa încep a sta pe gând. 
HARNOV: Ştii că... mai că... îmi vine... fireşte, judecând... 
Mă-ntreb şi eu acuma... 
MOȚŢOC: Ce? 
HARNOV: Dacă e prielnic, 
Deşi-am jurat... s-alegem un grec?... 
MOȚOC: Om şovăielnic! 
Când omul are cuget, cuvântu-i e cuvânt, 
Şi fapta-i şi cuvântul deopotrivă sânt. 

HARNOV: Aşa-i, dar voi ce ziceţi, boieri? 
UN BOIER: Știm noi? 
MOȚŢOC: Ruşine! 


(Despot vine în fața boierilor.) 


DESPOT: Boierii stau pe gânduri, nedumeriţi?... Prea bine. 
Deci facă-se lumină în ochii tuturor! 
Să spuie toţi de-a rândul cu glas deschis, ce vor? 
Eu, fără ameţeală de visuri de-nălțare, 
Vreu gloria Moldovii ş-a ei neatârnare! 
Mai mult... Vreu să rump jugul cumplit şi ruşinos 
Ce-apasă omenirea în fiii lui Hristos! 
Mai mult... Vreu românimea,-naintemergătoare 
În sfânta cruciadă, lui Hrist liberătoare. 
Ca nime-n cursul lumei, nici crai, nici împărat, 
De soartă-i să dispuie cu dreptul uzurpat. 
Această sentinelă la Răsărit, cu fală, 
Are-o menire mare şi providențială, 
E zidul ce opreşte potopul fanatic... 
Căzut acum e zidul, eu vreau ca să-l ridic! 


(O pauză... Boierii încep a se aprinde.) 


STROICI (entuziast): Dar’, dar’! 

DESPOT: O cruciadă l-Apus se pregătește 
În contra semilunii lui Mohamed, ce creşte 
Ca meteor de moarte pe cerul creștinesc. 
Doi împărați şi papa, vicar dumnezeiesc, 
Filip”, Ferdinand”, Pavel”, cu fulgerii în mână, 
Stau gata să detune în hidra cea păgână, 
Şi tristele victime din tristul Răsărit 
Aşteaptă-acea minune a lanțului zdrobit. 
Sublimă încercare! măreaţă făptuire, 
Ce-nalţă omenirea păn’ la Dumnezeire!... 
Cui se cuvine fala de-a fi începător 
De nu acestui ager, mărinimos popor, 
Ce,-mpărtăşind cu Ștefan și inima, și gândul, 

Au îngrozit osmanul ani patruzeci de-a rândul?... 
lată ce vreau eu, Despot, străinul... Însă voi 
Ce vreţi? 
STROICI: Vrem domn ca tine, în pace și război! 
În ochii mei deschis-ai o zare nouă, largă... 
Tot sufletul spre dânsa cu tine vrea să meargă! 
SPANCIOC: Despot!... de ţi-a fi faptul ca rostul... să trăiești! 
Fii domn... în ţara noastră pe Ştefan s-aminteşti! 
HARNOV: Trăiască Despot Vodă! 
MOȚOC: Tăcere, cumpătare, 
Urechea lăpușneană aude-n depărtare. 
Boieri, noaptea se-ntinde şi timpu-i priincios. 
Hai s-ațâțăm răscoala în breslele de jos, 
Și mâni, în zori de ziuă, să vadă mândrul soare 
În brânci pe Lăpuşneanul, pe Despot în splendoare! 
BOIERII: Hai! 
SPANCIOC (se apropie de Despot şi-i dă mâna): Să fii român 
verde! 
DESPOT: Român m-oi arăta! 
STROICI dând mâna cu Despot): Despot, noroc! 
MOȚOC (asemine): Unire! 
HARNOV (închinându-se plecat): Mulţi ani, măria-ta! 


(Ceilalţi boieri se-nchină şi ies cu toții prin fund. ) 


DESPOT (singur): E vis?... Sunt domn, eu, Despot? Din mic, 
iată-mă-s mare! 
Boierii, capi ai țării, cu-o nobilă mişcare 
Mi-au dat frățește mâna, voioși m-au aclamat... 
Un singur numai, Tomşa, din toţi cel mai bărbat... 
El mi-a jurat o ură cumplită, nempăcată, 
El chiar... mă va ucide, când va putea, vreodată... 
Un glas de presimţire mi-o spune-n taină... dar 
Prudent e să lași viaţa vrăjmaşului barbar? 
Răbdare!... a mea spadă o voi plânta-o-ntr-însul, 
Şi dacă moldovenii vor fi nătângi ca dânsul, 
Voi şti eu din lei aprigi a-i face mielușori. 

SCENA 11 


Despot, Toma Calabaicanul, Ana, Moţoc, 
Maica Fevronia, seimeni 


TOMA (la ușa din fund): Pe dânsul, copii! 
(Seimenii se aruncă pe Despot de-l prind.) 


DESPOT (surprins): Ce e? 
TOMA (amenințând pe Despot cu pumnarul): Să nu te mişti, că 
mori! 
DESPOT (zbărându-se): Săriţi, prietini, oameni! 
TOMA: Taci, taci, vulpe vicleană! 
ANA (întră spăriată din stânga): Despot! 
MOȚOC (întră prin fund şi, văzând lupta lui Despot, se răpede 
asupra lui Toma): Ce-i?... Hoţi! 
TOMA (respingând pe Moţoc): În lături...! Dreptatea 
lăpușneană 
L-a osândit pe Despot la moarte! 
MOȚŢOC: O, calău! 
ANA: Ce-aud?... Ah, Despot! 
DESPOT (lângă ușa din fund): Ană!... 
ANA (cade leşinată pe jilt): E mort norocul meu! 


(Moţoc şi Maica Fevronia se apropie de Ana. Seimenii ies 
prin fund cu Despot.) 


Cortina cade 


TABLOUL II 


Un beci de închisoare. — fereastră cu gratii în stânga. — Ușă 
în fund. — O masă cu două scaune în mijloc. — Un fânar 
aprins. 
SCENA | 


Despot(pe scaun, lângă masă) 


DESPOT: O, soartă schimbătoare ce râzi de omenire! 
Nebun cine se-ncrede în tine cu orbire! 
Nebun cine se urcă pe-al muntelui suiş, 

Prăpastia-l aşteaptă cu-adâncu-i prăvăliș! 

Aşadar eu, sărmanul, a soartei jucărie, 

Ajuns iubit de-un înger, aproape de domnie, 
lată-mă-acum aice din raiul meu căzut 

Și din lumina lumei în umbră iar perdut!... 

Sunt eu?... Sunt treaz?... În viaţă?... Şi adevăr e oare? 
Eu, Despot, vultur falnic, eu zac la închisoare! 


(Se scoală și cată împrejur.) 


Aceşti păreţi sunt umezi, trişti, negri!... Ah, ei sânt 
Nu ziduri de palate, dar ziduri de mormânt! 

În ele cine întră din ele nu mai iese 

Decât pe-o raclă neagră, cu zilele-i culese! 


( Înfiorându-se. ) 


O, reci fiori de groază prin sufletul meu trec, 
Răsuflu-aburi de moarte... Un biet străin, un grec, 

La cine pot să aflu o rază de-ndurare? 

La doamna numai, însă nici o putere n-are, 

Căci Vodă Lăpuşneanul de milă-i depărtat 

Cât de pământul negru e cerul înstelat. 

Cum?... mort în floarea vieţii?... cum?... mort ca un mişel 
Ucis de Lăpuşneanul, lipsit de tron?... Şi el?... 

O! nu, nu, nu se poate!... Cu unghiile tocite 

Voi sparge-această hrubă ce-n sânul ei mă-nghite. 


(Se azvârle turbat peste păreţi şi loveşte cu pumnii.) 


Deschide-te, morminte!... dă-mi drumul, să-mi răzbun! 
Cădeţi, infame ziduri! (Căzând pe scaun.) Ah! Doamne 
sunt nebun... 


(După o scurtă pauză.) 


Mizerie!... Cu gândul pătrund bolta cerească, 
Și braţul meu nu poate o peatră să urnească! 


(Înduioșându-se.) 


* Ah, nu-i nici o sperare... Cei ce m-au cunoscut 
* Vor zice:-a fost un Despot, a fost... Ce s-a făcut? 

*Şi toți m-or da uitărei... chiar Ana... lume, lume! 
*Uita-va şi amorul, şi jalnicul meu nume. 

Adio, planuri nalte! Adio, mari sperări, 

A lumei ideale, sublime aspirări! 

Adio, tot: junie, lumină, fericire... 

Nălucă este omul, şi viaţa — o clipire. 


(Priveşte fereastra.) 


O, Despot, te salută a veciniciei zori. 
Fii om!... Când vine moartea, te-nchină ei şi mori! 


(Stă abătut, cu capul plecat pe braţul lui.) 


SCENA 2 
Despot, Ciubăr Vodă (întră; ușa se închide după el) 


CIUBĂR: Ei!... Despot, frate Despot, așa-i că ai păţit-o? 
DESPOT (rresărind): Ce-aud? Ce văd?... Smintitul? 
CIUBAR: Cu Vodă-ai împlinit-o? 


(Priveşte beciul.) 


Frumos palat!... Priveşte: ce stofe pe păreți! 
Pe jos ce de covoare tesute cu... bureţi! 
Ce mobile-aurite! Ce mândre policandre!... 
Mărire ţie, Vodă, măi Vodă Alexandre, 
Ce bine știi în curte pe oaspeţi să primeşti 
Și pe-ale tale rude cu drag s-adăpostești! 
DESPOT (în parte): Sărmane Despot!... iată la ce-ai ajuns pe 
lume: 
Să râdă şi nebunii de tine cu-a lor glume! 
CIUBĂR: Despot! 
DESPOT: Ce vrei, năuce? 
CIUBĂR: Năuc eşti tu, și prost! 
Tu vezi ce sunt astăzi, iar nu ceea ce-am fost. 
Am fost odinioară un domn în strălucire, 
Cât soarele cu mine era-n nepotrivire; 
Puternic ca trei Caesari, frumos ca Machedon, 

Călare pe un sceptru, iar nu pe-acest baston. 
Şi mă loveam cu capul de nouri şi de stele 
Şi măsuram pământul cu pasurile mele!... 
Dar Vodă Lăpuşneanul, un hoţ, un destrămat, 
M-a prins, şi de-a mea vâlfă în drum m-a dezbrăcat. 
Şi eu, şi tu ajuns-am ca două frunzi uscate, 
De-o pânză de paingăn în aer aninate. 
Tot vântul, mic sau mare, ne clatină suflând... 
Ei, ş-ăpoi?... Vântul bate, și cânii fug lătrând. 
(Se apropie de fereastră. ) 


DESPOT (în parte; sculându-se): O! Doamne, să fiu oare şi eu 
în a lui stare, 
În câmpul nebuniei, pe-un gărgăun călare? 
Cum? visurile mele de falnic viitor 
Să fi făcut din mine un om aiuritor, 
Ca dânsul?... 
CIUBĂR: Frate Despot, ştii tu ce-i mătrăguna? 
O fată ce aleargă pe câmpi când iese luna 
Și merge de se scaldă în roua de pe flori, 
Cu gând să se mărite c-un împărat în zori. 
Am prins-o într-o noapte, frumoasă, goală, albă, 
Dar hoţul, Lăpuşneanul, mi-a şters-o, ca pe-o salbă!... 
Ce-mi pasă! Scaraoţchi îi este lui nănaș, 
Iar eu al mătrăgunii sunt mire drăgălaș. 


(le o poză maiestoasă. ) 


DESPOT: Dar bine, Ciubăr, spune-mi: Cum ai întrat aice? 
Şi tu eşti, ca şi mine, închis? 
CIUBĂR: Eu?... Cine zice 
C-a îndrăznit vrodată o mână de capcân 
Măcar să se atingă de-al lumelor stăpân? 
Nu! Am venit eu însumi la tine-n pușcărie, 
Trimis de Lăpuşneanul, să-ţi ţin tovărăşie, 
Ca să-ţi grăiesc de moarte ca un prietin bun 
Păn' ce-a veni calăul, al temniţei tăun. 
DESPOT: Cum? Lăpuşneanul însuși ţi-a dat astă solie? 

CIUBĂR: El... şi-ţi trimite... iată... un dar de berbănție. 


(Aruncă pe masă ecrinul oferit de Despot doamnei Ruxandrii.) 


Şiraguri şi paftale, să ai cu ce-amăgi 
Nevasta lui Satana, spre a vă îndrăgi. 


(Se pune pe un scaun în față cu Despot.) 


Ei!... ce mai zici tu, Despot?... Așa-i că viaţa-i scurtă! 
Aşa-i că nu plătește nici cât un dram de turtă? 
In faptul viu al vieţii ne pare drumul lung, 
Trei paşi de-abiè, și-n capăt picioarele ajung. 
Omul, ca iarba!... Viaţa, ca... iapa cea bălțată! 
Cât trece dealul mare, nu se mai vede... iată! 
Eu, unul, cred că omul nerezemat de tron 
E mic ca și o muscă pe muntele Sion. 
Dar tu, ce eşti acuma sosit pe prag de moarte, 
Ce zici? 
DESPOT (în parte): O, ce idee!... (Tare:) Eu zic că relei soarte 
E drept să ne supunem, când altfel nu putem. 
CIUBĂR: Cum asta? 
DESPOT: Tu, de pildă, lipsit de diadem, 
Să duci o viaţă tristă şi plină de nevoie, 
lar eu în astă ţară să fiu domn făr' de voie. 
CIUBĂR: Ce? Tu? Domn? 
DESPOT: Eu, Ciubere! (Tainic:) Crezi tu că-s destinat 
A trece-n ceea lume tăiat sau spânzurat? 
Te-nşeli!... Ai mei prietini sunt gata ca să vie 
În zori și să mă ducă de-a dreptul la domnie. 
CIUBĂR: Ce spui? Ce spui? 
DESPOT: Şi martur mi-e sfântul Dumnezeu 
Că eu fug de putere ca de păcat. 
CIUBĂR: Nu eu! 
DESPOT: Așa-i fatalitatea, şi n-am, vai, ce mă face, 
Am să fiu domn, Ciubere, de-mi place, de nu-mi place. 
Ah! 


(Face un gest de desperare.) 


CIUBĂR: Şi te plângi de asta?... Eşti un nebun, nătâng! 

DESPOT: Decât păstor de oameni, mai bine, zău... 

CIUBĂR: Te plâng... 

DESPOT: Eu sunt un biet om simplu, eu n-am visuri deșarte, 
De grijile mărirei doresc a fi departe. 

Mi-e teamă să fiu capul unui popor. 

CIUBĂR: Ba, zău, 

Decât a fi în coadă, mai bine-n frunte vreu. 

DESPOT (observând pe Ciubăr, care se exaltează la cuvintele 
lui): Nu-mi place pompa lumei, nici la a mea ivire 
Poporul să m-aclame, poporul să m-admire, 

Și oștile să-nchine stindarde-n fața mea, 
Şi-n frunte-mi să lucească surguciul, ca o stea, 
Și surlele să cânte, şi tunul să detune, 
Și clopotele toate în cale-mi să tot sune. 
Ș-apoi, Ciubere dragă, eu am cugetul drept, 
Și mult și greu se bate a mea inimă-n pept 
Când ştiu că tronul ţării e dreapta moştenire 
A lui Ciubăr. 
CIUBĂR (îmbrăţișând pe Despot): Ah, frate, eşti bun, bun 
peste fire. 
Nu eu când vine fala aş zice ba!... nu eu! 
Hei, căci nu vrea norocul să fiu în locul tău! 

DESPOT: Ai vrea? 

CIUBĂR: Cum nu! 

DESPOT: E lesne. 

CIUBĂR: Cum, cum, cum? 

DESPOT: Foarte lesne. 

CIUBĂR: Dar cum? 

DESPOT: Te schimbă-n Despot, din cap şi păn-în glezne, 
Şi mâni, în zori de ziuă, poporul, adunat, 

În locul meu te-a duce pe tine la palat. 

CIUBĂR: Mâni? 

DESPOT: Mâni. (În parte:) S-a prins nebunul! 

CIUBĂR (încântat): Despot, m-ai scos din minte. 

Domn!... eu, Ciubăr!... dă-mi iute a ta îmbrăcăminte, 
Dă-mi pălăria! 

DESPOT: Na-ţi-o! 
(Ciubăr schimbă hlamida pe mantaua lui Despot.) 


CIUBĂR: Şi-n schimb na stema mea, 
Dar fii cu îngrijire, să nu te culci pe ea. 


(Schimbă stema pe pălăria lui Despot.) 


DESPOT: Ce-ţi pasă, mâni te-aşteaptă o stemă-mpărătească. 
CIUBĂR (vesel): A, ştiu că Lăpuşneanul de ciudă-a să 
plesnească. 
DESPOT: Acum, ici, lângă masă, te-așează liniştit 
Şi stăi ca un om mare, pe gânduri adâncit. 


(Ciubăr se pune pe scaun.) 


Așa, şi pălăria pe frunte ţi-o apasă, 
Nicicum să te cunoască cine-ar întra în Casă. 
CIUBĂR: Bine-i aşa? 
DESPOT: Prea bine. 
CIUBĂR: Dar tu ce-ai să devii? 
DESPOT: Eu, dintre morţi, Ciubere, mă-ntorc printre cei vii. 
Noroc de-acuma nouă!... Cu pene-mprumutate, 
Tu zbori cătră mărire, eu — cătră libertate! 
(Îmbrăcat cu hlamida şi încoronat cu stema lui Ciubăr, vine 
în fața scenii.) 
Nebun aici întrat-am? Nu știu, dar nebun ies. 
Priviţi!... din pompa lumei cu ce, vai, m-am ales? 
Cu-o stemă de hârtie, cu-o cârpă de hlamidă, 
Cu tot ce poate face pe oameni ca să râdă. 
Dar bună-i răzbunarea!... pre sfântul Dumnezeu, 
Voi râde mult mai tare şi eu la rândul meu! 


(lese.) 
UN GLAS (afară): Stăi! Cine-i?... 
DESPOT (imitând glasul lui Ciubăr): Ciubăr Vodă. 
GLASUL: Treci. 


(Hohote de râs afară.) 


CIUBĂR (singur): Prost!... să-mi lasă mie 

Tot ce-i mai scump: mărire, putere, avuţie, 

Și el să nu vroiască a fi chiar domnitor! 

Nebun! (Cască.) Dar eu, cu minte... mă-nalț... şi zbor, şi 

zbor 

Sus, sus, pe vârful lumei ce-n visuri se arată 

Când omul mândru doarme cu gura lui căscată... 

Poznașă întâmplare!... (Cască.) Eu, domn, eu, domn, eu, 
domn! 

Pe tron... mă urc... cu fală şi... însă... cad de somn! 


(Adoarme cu capul pe masă. ) 


Cortina cade 


ACTUL III 


Salon în castelul lui Laski, în Ardeal. — În fund, uşă mare 
şi largă, de capelă. — În dreapta, uşă tainică. — În stânga, ușă 
mare. — Alăture cu capela o fereastră. — Panoplii şi portrete de 
palatini, pe păreţi. — O canapea, în dreapta, planul I. - O masă 

mică lângă ea. — Pe masă, un ecrin cu juvaere. 


SCENA 1 
Carmina, Despot(pecanapea) 


CARMINA: Tu eşti, iubite Despot?!... te-ascult, te simt, te văd! 
Tu eşti, inima-mi spune, şi tot nu mă încred. 
DESPOT: Eu sunt, eu, lângă tine, iubita mea Carmină. 
CARMINA: Grăieşte-mi, prelungeşte părerea mea divină; 
Imi pare că sunt prada celui mai dulce vis 
El sufletu-mi îngână și raiul mi-a deschis. 
DESPOT (cuprinzând-o cu braţele): Nu vezi?... a zburat visul, 
lăsându-mi mie prada. 
CARMINA: Ah! Despot, scumpe Despot, mă cred că-s în 
Granada! 
Vorbește-mi tu de dânsa, cu glasul tău iubit, 
Să mă report ferice, în gândul meu răpit, 
La patria-mi cu soare, cu-amor, cu poezie... 
O, magică Grenadă! O, dulce Andaluzie! 


(Plânge) 


DESPOT: Carmina... 
CARMINA: Ah! mă lasă să plâng... mi-e dor... 
DESPOT: Nu vreau. 

Vreau să-mi zâmbești. 

CARMINA (zâmbind printre lacrimi): Vrei? fie... (Plânge.) Ah, 

nu pot, scumpul meu... 
DESPOT: De ce atâte lacrimi când după despărțire 

Ne regăsim ferice în leagăn de iubire? 

Când Laski-i dus departe, și oaspeţii cu el? 

Gândeşte, suntem singuri, noi singuri în castel! 
CARMINA: Mă iartă... sunt muncită de-o crudă presimțire... 

Fantasma morţei zboară pe-a mea închipuire... 

De ce te-ai dus de-aice, de ce m-ai părăsit? 
DESPOT: Pentru că-mi ești tu dragă, pentru că te-am slăvit, 

Pentru că-n exaltare, împins de-a mea simţire, 

Am vrut sub cer să-ţi caut un cuib de fericire; 

Am vrut, lărgind în ochii-ţi al lumei orizon, 

Să-ţi pun pe frunte-o stemă, şi la picioare,-un tron, 

Dar soarta păn-acuma s-au arătat contrară... 
CARMINA: Ah! lipsa ta, iubite, a fost mult mai amară! 

Ai pătimit tu, Despot, ştiu, multe-ai păuimit, 

Dar eu, eu, făr' de tine, aici cum am trăit? 

In lacrimi, în durere, în grijă, în mustrare, 

Lipsită de-orice sprijin, străină de sperare, 

Inchisă-n aste plaiuri sălbatice, pustii, 

Cătând ziua şi noaptea, pe drumuri, dacă vii, 

Şi-n loc de tine, Despot, găsindu-mă cu cine? 

Cu soțul meu, cu Laski, bătrân, gelos de mine, 

Cu Zay, al său prietin, un ungur îngâmfat, 

Ce vecinic mă insultă cu-amoru-i desfrânat! 

Și alţii, de-ai lui Laski tovarăși de beţie, 

Care-i mănâncă-avutul, râvnind a lui soţie. 
DESPOT: Și eu, în gheara morţei de două ori căzut, 

Am fost numai prin tine în luptă susţinut. 

Căci numai pentru tine şi pentru altul nime 

Am vrut S-ating în zboru-mi a lumei înălțime! 

Am vrut şi tot vreu încă norocul a cerca, 

Alăture cu mine pe tron a te urca. 

Tu, prin a ta frumseţă, regină ești născută; 

Eu vreu să fii prin mine în raze învăscută. 

Destule zile negre mâhnirei ai jertfit, 

E timp ca să reîntri în nimbul strălucit, 

Lipită, alintată în dulce legănare, 

Pe-o inimă ferbinte şi plină de-adorare. 
CARMINA: O, vis din soare! 

DESPOT: Visul va fi realizat, 

Carmină, căci amorul e zeu înaripat, 

Și el ne va conduce, păreche-ncoronată, 

Pe tronul cu splendoare din ţara-nvecinată. 
CARMINA: Pe tron?! (În parre:) Dorul meu falnic! 
DESPOT: Dar'!... Orice tu dorești 

Se va-mplini!... Zi numai, iubito, că vroiești. 
CARMINA: A! cine-i la-ntuneric și fuge de lumină? 

Dar ce pot face?... Spune-mi! 

DESPOT: Mult poate o regină! 

Pe Laski ş-ai tăi oaspeţi de vrei a-ndupleca 

In calea-mi îndrăzneață cu mine-a s-arunca, 

Noi doi avem mărirea, ei — fală ş-avuţie. 
CARMINA (decisă): Cu toţii, Despot, astăzi se vor închina ţie! 
DESPOT: O, scumpa mea domniţă, tu mă rensufleţeşti! 

Ce jertfe vrei? 

CARMINA: Vreau numai... pe tron, să mă iubești. 
DESPOT: Ah, viaţa mea întreagă a ta-i! 


(O strângere la pept.) 
(Zgomot de cai în curte.) 


CARMINA (mergând la fereastră): Ce-aud afară? 
A!... Laski și prefectul Zay vin... Iată-i, la scară. 
Au și sosit... O, Doamne, ce supărare! 
DESPOT: Zay 
Dispune de-o oștire cu zece mii de cai. 
El poate să m-ajute. 
CARMINA: Cum? 
DESPOT: Luând învoire 
De la-mpăratul. 
CARMINA: Bine; azi am să-i fac primire 
Ca niciodată, însă gelos să nu apari 


(Râzând) 
Zay crede că-i Apolon perdut printre maghiari. 

SCENA 2 


Carmina, Despot, Laski 


LASKI (afară): Carmina! 
(Carmina se depărtează de Despot și merge spre uşa din 
stânga.) 
CARMINA (lui Despot): Vine. 
LASKI (întrând prin stânga, sărută pe Carmina): A! Despot!... 
scumpe frate! 
DESPOT: Scumpul meu Laski! 
LASKI: Cum?... pe neașteptate? 
Ce vânt, ce întâmplare la noi iar te-a adus? 
Când ai venit? 
CARMINA: Chiar astăzi. 
DESPOT: Şi multe am de spus. 
LASKI: Zi, sunt cu nerăbdare... 
CARMINA: Laski, o întâlnire 
Îşi perde, când sunt martori, sincèra ei pornire. 
Aveţi, cred, multe taine... aice dar vă las. 
LASKI: Mergi, dragă, în grădină; acolo au rămas 
Și Zay, ş-ai noştri oaspeți... 
CARMINA: Mă duc. 
(Ea preschimbă cu Despot o ochire furtivă şi iese prin stânga, 
condusă de Laski până la uşă.) 


SCENA 3 
Despot, Laski 


LASKI (întorcându-se răpide): Acum răspunde! 
Prin mari furtuni trecut-ai... o știu; însă de unde 
Revii? 

DESPOT: De la Moldova, din iad, unde am fost 
Zdrobit, şi vin la tine să caut adăpost. 

LASKI: Cum? Tu renunţi?!... 

DESPOT: Nu, Laski!... un om viteaz din luptă 
Nu se retrage grabnic când arma lui e ruptă. 
Destinul crunt l-oi frânge din nou sub paşii mei. 

LASKI: A! bravo!... Aşa, Despot, te vreau! 
DESPOT: Aşa mă vrei? 
Jubite Laski, crede că-n viaţa-mi tulburată 
Nu am perdut credinţa în tine niciodată. 
Deci vin aice iară ca barca la liman 
Şi-ţi zic: Întinde-mi mâna... sunt domn pănă-ntr-un an! 
LASKI: Şi mâna, şi averea, şi toată-a mea putere 
Sunt ale tale, Despot... Dispune,-ordonă, cere; 
Ce vrei? 
DESPOT: Vreau bani şi oameni. 
LASKI: Bani? Voi amaneta 
Moșiile, castelul, şi sper a căpăta 
Vreo zece mii de galbini... de nu, chiar le voi vinde, 
Ca să putem în grabă războiul a-ntreprinde. 
DESPOT: Atâta somă numai? 
LASKI: Mai mult nu cred că pot. 
Căci... ţi-o declar în taină, sunt ruinat de tot. 
DESPOT: Tu, ruinat? 
LASKI: A, frate, nu-ntârzie ruina 
Când Laski-i palatinul, şi Carmen — palatina! 
*Eu, ştii, cu mâna spartă, născut răsipitor, 
*De tot ce-i scump, tablouri, cai, arme, iubitor, 
*Ţinând casa deschisă, în care tot drumețul, 
*Zi, noapte, își găseşte culcuşul şi ospăţul, 
*La vrâstă-naintată perdut de-namorat, 
*Cu-o nobilă spaniolă voios m-am însurat; 
*Carmina din Grenada, silfidă-ncântătoare, 
*Cu foc de soare-n suflet și-n ochi cu foc de soare!... 
* Sosită-aici, sărmana... în tristul meu castel, 
*Urâtul o cuprinsă; și, ca s-o scap de el, 
* Am aruncat cu pumnul întregul meu tezaur, 
* Vroind să-ntind pe cale-i un lung covor de aur... 
* Am adunat în juru-i poeţi şi baladini, 
*Ş-o curte-mpărătească de neaoși palatini. 
*Dar oricare fântână de la o vreme seacă... 
*Ce vrei?... ş-a mea avere cătră secare pleacă! 
Deci, azi, ca jucătorul ce-aruncă, nu-n zadar, 

Pe cartea unui altui chiar ultimu-i dinar, 
Vroiesc cu tine, Despot, să fac tovărăşie 
De câştigat în parte: eu — bani, şi tu — domnie, 
Ș-arunc pe a ta carte întregul meu avut. 
DESPOT: Eu, domn, îți dau Hotinul, cu-ntregul său ținut. 
LASKI: Primesc! Noroc! 


(Dau mâna amândoi. ) 


DESPOT: Dar oameni? 
LASKI: Oameni?... A! hoit să fie, 
De corbi nu este lipsă... Câţi trebuie? o mie, 
Trei, patru, șăpte, zece?... În vânt cât oi striga, 
Mulţime de strânsură aici va alerga — 
*Hoţi buni de ștreang, la ștreanguri meniţi, cum li se cade, 
*Ce ştiu numai să ardă, să taie și să prade. 
*Chiar în castel acuma avem câţiva străini, 
*Năprasnici şefi de bande, eroici spadasini, 
*Ce vântură-Europa cu spada vecinic goală, 
*Cătând moarte-n războaie ş-având groază de boală — 
*Villel, care comandă cincizeci de burghinioni; 
*Rozel, ce are-n mâna-i o sută de valoni; 
*Şi Sedleţ, şi Legmanul, cu multă călărime, 
*Ș-Anton iubit fanatic de crunta secuime, 
*Și alţii mulţi, afară de toți voinicii mei, 
*Ce-s lupi când n-au prilejul ca să devie lei. 
DESPOT: Prea bine, dar cu-o mână de bravi, cât de bravi fie, 
A merge la Moldova ar fi o nebunie: 
Știi însuţi: moldovanul e iute la război, 
Tot omul e în stare a se lupta cu doi. 
Ne trebuie-o putere, pot zice-mpărătească, 
Nu se învinge lesne o ţară românească... 
Ce zici de Zay prefectul?... El este ascultat 
De Ferdinand?... Cum oare l-am face aliat? 
LASKI: O, de-ar vrea Zay, complotul, cu sprijinul său tare, 
Ar merge strună, însă... 
DESPOT: Ce strică o cercare? 
LASKI: Hai să cercăm, dar află că Zay, prefect regal, 

Ţi-a cere-n schimb de sprijin ca să devii vasal 

Lui Ferdinand. 
DESPOT: Eu? 
LASKI: Spune! primeşti cu el a face 

Tratat de închinare, fie-n război sau pace? 
DESPOT (după o pauză): Primesc! 
LASKI: Deci adă mâna... Noroc!... ș-acuma hai 

În turn... Acolo tainic să te-nvoiești cu Zay... 

Dar, iscălind tratatul, ăi fi tu cu credinţă? 
DESPOT: Credinţa cea mai sfântă! (În parte:) Cât mi-a fi de 

priinţă... 

LASKI: Moldova închinată lui Ferdinand... Ce dar! 

Și pentru-a lui coroană ce scump mărgăritar! 
DESPOT: Prea bine; dă de știre lui Zay cât mai degrabă. 
LASKI: Merg; tu ascute-ți limba şi să te văd la treabă! 


(lese prin dreapta.) 
DESPOT: N-ai grijă,-n trei cuvinte pe Zay l-am încurcat 
(În parte, vesel:) 
Prin farmecul Carminei, frumosul avocat. 
(lese după Laski.) 


SCENA 4 


Carmina, Rozel, Sommer, Anton Secuitul 
şi alți aventurieri (intră pe ușa din stânga) 


ROZEL: *Contesă, Francis primul”, al Franţei galant rege, 
*Erou, poet și vesel, iubea mult a culege 
*Pe câmpuri de sânge — lauri, în lume — desfătări, 
*Şi pe frumoase buze — fierbinte sărutări. 
*Eu am, francez ca dânsul, aceeaşi aplecare 
*Şi pentru vitejie, şi pentru sărutare. 

CARMINA (râzând): *Te cred, însă un rege cu titlul de galant, 
Când n-ar purta coroană, cum s-ar numi? 

ANTON (posomorât): *Berbant. 

ROZEL: *A fi berbant e probă de-o inimă-arzătoare 


200 


*Şi de-o natură vie, artistă, simţitoare, 
*Ce lesne se înalță spre tot ce-i luminos, 


(râzând) 


*Lăsând pe-Anton Secuitul să mormăie pe jos. 
ANTON (în parte): *Frânc tuieş! 
SOMMER: *Francisc, primul rege-n galanterie, 
*A şi compus, îmi pare, o mică poezie, 
*Un cântic, o deviză cu vesel înţeles? 
ROZEL: *Dar', Sommer; aste versuri, ce le cânta ades! 
* «Femeia este schimbătoare, 
*Nebun cine se-ncrede-n ea!» 
CARMINA: *A! pentr-un galant rege ideea nu-i galantă. 
ROZEL: *Eu am mai completat-o prin astă variantă: 
* «Femeia des e schimbătoare, 
*Ferice cui se-ncrede-n ea! 
* Ah! deie-mi dulcea sa favoare 
*Și schimbă-se-apoi cât a vrea!» 


(Toţi râd.) 


CARMINA: *Bravo, Rozel! 
ANTON: *Palavre!... mai bine-n războire 
* Aş vrea ca să se schimbe această amorţire 
*Ce se numeşte pace, căci timpul de răgaz 
*Preface-n om netrebnic pe omul cel viteaz. 
CARMINA: *Cum?! preferați războiul decât o viaţă lină?! 
ANTON: *Dar'! paloşului nostru i-e teamă de rugină. 
ROZEL: Contesă-orice ființă se naște pre pământ 
Cu-o tainică menire, c-un dor şi c-un avânt: 
Noi să ne batem, floarea să scoată dulci parfume, 
Şi dumneata, contesă, să fii iubită-n lume. 
CARMINA: Ei bine, fiți dar veseli; eu cred că nu târziu 
Se va preface-n faptă un dor atât de viu. 
ROZEL: Ne-nșeli? 
CARMINA: Nu; am o veste, o veste cum vă place... 
De când a voastră armă dormind în teacă zace, 
Urâtul vă mănâncă de vii; sunteţi mâhniţi, 

Cu ochii stinși, la față galbini şi vestejiţi, 
Cât cine-acum vă vede şi cine vă cunoaşte 
Se-ntreabă cu mirare: ce sunt? ostaşi, ori moaște? 
ANTON: Așa-i!... decât urâtul, mai bine ștreangu-n gât... 
CARMINA: Eu v-am găsit de lucru şi leacul de urât. 
Sus paloșul, la soare!... sus fruntea!... vântul bate 
Și-ndeamnă a navală în ţări învecinate. 
Vroiţi voi după dânsu cu toţi să vă luaţi? 
TOȚI: Vrem!... unde? 
CARMINA: Nu departe... colea, peste Carpaţi. 
ANTON: Cum? la Moldova?... Eljen! 
CARMINA: Acolo stăpânește 
Un domn pe care ţara întreagă îl urăşte; 
Cât îți sufla deasupră-i, din tron el va cădea 
Și toată-a lui avere a voastră-a rămânea. 
ROZEL: Dar tronul său? 
CARMINA: Acelui cu inima regească 
Ce-a ști cu mâna largă pe toți să răsplătească, 
Lui Despot. : 
TOȚI: Despot? 
ROZEL: Fie!... de-l vrei, şi eu îl vreu. 
ANTON: Şi eu! 
CEILALȚI: Şi eu! 
CARMINA (în parte): O! Despot, ești domn, iubitul meu! 
Curând dorinţa noastră va fi realizată! 


SCENA 5 


Cei dinainte; Despot (vine răpide din dreapta. tulburat) 


DESPOT: Amici)!... din turn zărit-am o numeroasă ceată 
Venind despre Moldova cu steag moldovenesc. 
Ei par că vin aice... E poate-un sol domnesc, 
Trimis de Lăpuşneanul în goană după mine. 
CARMINA: Ce?... În castelul nostru? 
DESPOT (la fereastră): Priviţi! aice vine! 
Dar'!... ceata lângă poartă afară s-a oprit. 
ROZEL: De-a fi un sol de pace, să fie bun sosit, 

De nu, amar de dânsul!... cu astă pală vie 
Îi dau pe ceea lume o grabnică solie. 
CARMINA: Ba nu, Rozel; stăi pacinic... De-a fi sol moldovan, 
Ca să scăpăm pe Despot, urmează al meu plan... 
ROZEL: Cum? 
CARMINA: Mergi de pregăteşte capela funerară 
Ca pentru-o-mormântare. 


SCENA 6 


Cei dinainte; Laski (întră din dreapta), Pisozki 
(întră din stânga) 


LASKI: Ce vuiet e afară? 
Ce oameni sunt la poartă? 
CARMINA (la fereastră): Pisozki,-n foişor, 
De sus cu ei grăiește... Vom şti curând ce vor. 
Iată-l că vine! 
PISOZKI (întrând): Pane!... sosit-a cu putere 
Un sol de la Moldova. 
LASKI: Ce caută? Ce cere? 
PISOZKI: Nu ştiu, însă de Despot, sosind, a întrebat. 
DESPOT: De mine?... Lăpuşneanul în urme-mi a călcat... 
LASKI (lui Pisozki): Mergi!... porțile deschide!... ostașii să 
se-adune 
În șiruri păn' la scară; fanfarele să sune 
Şi steagul să se-nchine, deplin desfăşurat, 
În calea lui, căci solul e ca şi-un împărat. 
Mergi! 
(Pisozki iese.) 


CARMINA: Laski, asta pompă?... 
LASKI: E dreaptă; se cuvine. 
CARMINA: Dar se cuvine, spune, din casă de la tine, 
Răpind pe al tău oaspe, un braţ îndrăznitor 
Să lase-o pată neagră pe vechiul tău onor? 
LASKI: Contesă, te alină. Bătrânul Laski ştie 
A-şi împăca onorul cu sacra-i datorie. 

Lui Sigismund al nostru credinţă am jurat. 
Respect pe el în solul trimis de-un aliat. 
CARMINA: Respectă tu calăul, eu respectez victima. 
Ţin oaspetele în casă și dau afară crima, 

Căci e o crimă oarbă de-a vinde-oaspele său. 
DESPOT: Mai bine moarte mie! 
CARMINA: Tăcere!... Te scap eu, 

Cu mine vină-n grabă; prin moarte simulată 

Să te ferim, amice, de moarte-adevărată. 
LASKI: A! planu-i bun; vă duceţi! 


(Fanfare în curte) 


SCENA 7 


Laski, Anton Secuiul, Sommer şi ceilalți oaspeți 
(în dreapta); Pisozki, Toma Calabaicanul, urmat 
de seimeni, Carmina 


PISOZKI (întră anunțând): Solul! 
LASKI (făcând doi paşi înaintea solului): Fii bun venit! 
TOMA (întră pe ușa din stânga, întovărăşit de doi căpitani de 
seimeni): Eu, Toma, sol de pace, în numele slăvit 
Lui Vodă Lăpuşneanul, domn ţării moldovene, 
Şi-n numele lui Sigmund, domn țării ardelene, 
Vin ca să cer pe Despot, aici adăpostit! 
Lui Vodă el e duşman viclean şi nemblânzit; 
Deci viu și-ntreg am ordin să-l ieu, să-l duc în ţară. 


(Carmina reintră şi se opreşte lângă uşa din stânga.) 


LASKI: Eşti sol de pace?... Deci, Toma, îţi zic iară, 
Bine-ai întrat în casă-mi... Și iată-al meu răspuns: 
În zidurile mele oricine a pătruns 
Devine-un oaspe sacru, căci legea ospeţiei 
li pune-un scut puternic sub pavăza frăţiei. 
Aici eu sunt stăpânul!... Aici stăpân sunt eu, 
Mai mult decât un rege stăpân pe tronul său, 
Și nime n-are voie, şi nime drept nu are, 
Cerându-mi pe-al meu oaspe, să-mi ceară o trădare! 
Un oaspe face parte din zidul strămoșesc, 

Precum onorul sacru din suflet omenesc. 
O peatră scoasă... zidul, slăbit, se prăbuşeşte... 
O faptă rea... onorul ca frunza vestejeşte... 
Eu sunt dintr-acei oameni ce viețuiesc şi mor 
În casa lor întreagă cu-ntreg onorul lor! 
CARMINA (înaintând): Bine, Laski. 
TOMA: Destulă atâta limbuţie! 
Nu mă uimești pe mine cu seaca ta mândrie. 
Ți-am spus că vreu pe Despot viu... In zadar pe el 
Tu cerci de a-l ascunde în vechiul tău castel... 
CARMINA: Castelul n-are teamă de oaspeți a răspunde. 
Pe vii el nu-i trădează, pe morţi el nu-i ascunde. 
Despot e mort! 
TOMA: Mort, Despot? 
CARMINA: ÎI ceri tu în zadar, 
A fost rănit de moarte trecând peste hotar 
S-au espirat aice, în crâncenă durere. 
TOMA: Nu cred; e iscodire vicleană de muiere. 
Seimeni! naval” cu toţii!... Castelul cercetaţi 
În numele lui Sigismund și Lăpuşneanul! 


(Câțiva seimeni întră pe scenă.) 


CARMINA (se răpede înaintea ostașilor): Staţi! 
Vroiţi pe Despot?... lată-l... 

(Deschide uşele din fund. ) 

(Notă: Se vede lăuntrul capelii, luminată cu policandre. — Pe o masă, 
acoperită de catefea neagră, stă Despot lungit, palid ca un mort şi cu 
crucea pe pept. — Câţiva călugări îl încunjură, purtând torţii aprinse. — 
Rozel, deghizat în capucin, stă în genunchi lângă catafalc. — Un cor de 
glasuri, împreunat de acordurile unui organ, psalmodiază: «Beati qui 
moriuntur in Domino.» ) 

TOMA (oprindu-se lângă ușa capelii): Mort? 

CARMINA: Mort!... Te du de spune 
Lui Vodă, a sa frunte cu lauri s-o-ncunune. 

El a ucis pe Despot! 
TOMA: E mort... Chiar mort îl vreau! 


(Face un pas. Rozel se scoală și se pune în fata lui Toma, pe 
pragul capelii.) 

ROZEL: În lături toți... Cadavrul este-a lui Dumnezeu. 
TOMA (amenințător): În lături tu!... 
ROZEL: Profane, turbarea-ți e semeață. 
Respectă măcar moartea în omul făr' de viață. 
LASKI (înaintează maiestos): Stăi, Toma!... Lăpuşneanul a 
vrut pe Despot viu, 
Solia-ţi încetează aproape de secriu... 


(Toma stă puțin nedumerit, în vreme ce ușa capelii se închide, 
după ce mai întâi Rozel şi alți ostaşi deghizați în călugări au 
ieșit și s-au pus de pază dinaintea capelii. ) 


TOMA (către seimeni): E mort! pentru domnie deci teamă nu 
mai este. 
Haideţi, lui Lăpuşneanul să ducem astă veste. 


(lese cu seimenii lui.) 


CARMINA (la fereastră): S-a dus, curtea-i deşartă și poarta s-a 
închis. 


(Merge la ușele din fund.) 
Despot! 
(Usele se redeschid. Despot apare pe prag.) 


SCENA 8 
Cei dinainte; Despot, Rozel 
DESPOT: lată-mă-s iară mai viu și mai decis! 
(Înaintează în mijlocul scenei, scoțând spada.) 


Din toate-a noastre spade să facem toţi o spadă, 

Pe Vodă Lăpuşneanul la vulturi să-l dăm pradă! 
ROZEL: Pas, Despot!... unde-i merge, voioşi mergem şi noi. 
DESPOT: Norocul şi izbânda cu mine şi cu voi! 

Să dăm armelor noastre atingerea frățească. 


(Toţi în rond, ating vârfurile spadelor. ) 


Scânteia-nflăcărărei din ele să zbucnească, 
Ş-acea scânteie zboare ca fulger răzbitor 

Lui Lăpuşneanu-n frunte, să scrie: « Trădător!». 
Acum el mort mă crede... Eu mort, și el în viaţă, 
E timp viul cu mortul să se-ntâlnească-n faţă. 
La arme, fraţi! 
TOŢI: La arme! 
DESPOT: Ca domn sau ca ostaş, 
În luptele de moarte mă jur a fi fruntaş! 
La lupte, fraţi! 
TOŢI: La lupte! 
LASKI: Deci, haideţi, fiecare 
Să ne-adunăm ostași în codri, la hotare. 
TOȚI: Hai! 
DESPOT: Gloria vă cheamă!... Zburaţi la glasul ei!... 
LASKI: Hai!... moarte sau izbândă! 
DESPOT: Izbândă, fraţii mei! 


(Toți pleacă prin stânga. Laski se întoarce de la uşă și zice lui 


Despot.) 


LASKI: Tu stăi ascuns aice păn” ce ţi-i lua zborul. 
Te las. 


(Iese) 
DESPOT (întinzând braţele): Carmina!... 


CARMINA (aruncându-se în braţele lui Despot): Despot! 


DESPOT: Al nostru-i viitorul!... 


Cortina cade. 


ACTUL IV 


Sala tronului în palatul de la Suceava. — În dreapta, pe planul 

L. o fereastră pe planul II, tronul cu cortine de catifea stacoşie 

şi cu torsade de aur. — În fund, arcade ce se deschid pe o altă 

sală mare. — În stânga, uşa apartamentului domnesc. Pe 

pilastrele arcadelor, panoplii, dintre care una compusă de 
armele lui Ştefan cel Mare. 


SCENA 1 


Limbă-Dulce, Jumătate (în sentinele, lângă 
arcade) 


LIMBĂ-DULCE: Ai fi crezut, fârtate, acum trei ani ş-o lună, 
Că Despot, ca un fulger plecat dintr-o furtună, 
Pe Lăpuşneanu-n frunte de-a dreptul va lovi, 
_Şi oastea lui domnească în clipă-o va strivi? 
J UMĂTATE: Hai! dacă vânzătorul Moţoc nu-ntorcea cuiul 
În broasca țării, Despot, și Zay, și Anton Secuiul 
Nu-ntrau așa de lesne în ţară... Dar Moţoc... 
Trădarea cică-i feară cu zece limbi de foc. 
LIMBĂ-DULCE: Ce vrei?... Aşa e lumea! Și iată, ca prin vrajă, 
EI, domn, şi noi, plăieşii, la uşa lui, de strajă. 
JUMĂTATE: Hei, bine zicea tata: «La noi să nu te miri 
Nici când îi videa plopii dând flori de trandafir». 
Câte-am văzut cu ochii de când suntem pe lume! 
Războaie, năvălire, locuste, focuri, ciume, 
Și dintre toate, răul cel mai îngrozitor, 
Luptă-ntre frați, peirea sărmanului popor! 
LIMBĂ-DULCE: Adânc ţi-e rostul!... parcă te-aud cetind pe 
carte. 
Dar Vodă Lăpuşneanu! ştii unde-i? 

JUMĂTATE: Hăt... departe, 
În Țarigrad, cu doamna şi copilaşii săi. 
LIMBĂ-DULCE: Ce-a fi făcând el oare? 
JUMĂTATE: El?... paşte bobocei. 
LIMBĂ-DULCE: Ba, mai degrabă-aș crede că Vodă, alungatul, 
Pe Despot, mări,-l paște întocmai ca păcatul. 
JUMĂTATE: Se poate, căci în țară, sub domnul ist grecesc, 
Străinii calu-şi joacă şi zilnic se-nmulţesc. 
Încât noi, pământenii, purtându-i i în spinare, 
Nu mai avem în ţară nici loc de îngropare. 
LIMBĂ-DULCE: Pământul gras prieşte spinoaselor urzici. 
Moldova-i năvălită de greci şi eretici, 
Și biruri peste biruri, vânaturi pentru masă, 
Şi-un galbin pe tot anul de fiecare casă, 
Incât biata sudoare a muncii s-a schimbat 
Intr-un părâu de aur ce curge la palat. 
Pe noi ne duce foamea la margine de groapă, 
Și din avutul nostru locustele se-ndoapă. 
Răul e când râde culmea de moșunoi, de jos, 
Dar vai de cap când talpa-i mâncată păn'la os!... 
Aceste gânduri negre în mine turba-mplântă 
Şi, zău, simt câteodată că dracul mă descântă, 
Mânia ferbe-n mine, şi, de n-aș fi plăiaș. 

De n-aş fi român, frate, m-aş face ucigaș! 
JUMĂTATE: Hei! asta, Limbă-Dulce, n-ar fi încă nimică, 
Românul rabdă multe, căci el e tare-n chică. 

El are mâna largă, deși este sărac, 
Lipsit de lumânare, lipsit şi de colac; 
Dar Despot cu pacatul a dat mâna frățească 
El râde cu păgânii de legea creștinească, 
Icoane și potire el le topeşte-n bani 
Și vrea pe toți românii să-i facă luterani. 
Crezi tu una ca asta? 

LIMBĂ-DULCE: A fi vroind, păgânul, 
ÎI cred, a fi vroind-o... nu vrea însă românul! 
În lege, ca în pele-i născut; el bucuros 
Dă pelea, dar rămâne în lege-i credincios! 


(Tropote de cai şi strigăte de «ura» afară.) 

JUMĂTATE: Dar ce s-aude? 
LIMBĂ-DULCE: Vine măria-sa călare. 
JUMĂTATE: De unde oare vine acum? 
LIMBĂ-DULCE: De la plimbare. 

Ca totdeauna... laca, a şi sosit... La loc! 


(Se pun în sentinele, în fund.) 
(Nouă strigăte, afară: «Ura, să trăiască Vodă!» ) 


Beţivii strigă ura cu glas din poloboc. 


(După întrarea lui Despot, ei se retrag dincolo de arcade.) 


SCENA 2 


Despot, Laski, Sommer 


DESPOT: A, dulce este viaţa şi bună e puterea 
Când domnul răspândește în ţară mângâierea, 
Şi mii de mii de glasuri, într-un acord frăţesc, 
Cu-a clopotelor zvonuri în cale-i se unesc! 
SOMMER: Cât vulturul ești falnic şi cât albina harnic, 
Cât toamna cea mănoasă îmbelșugat și darnic! 
Cum dar să nu te-aclame poporul fericit? 
DESPOT: Sunt vesel, mă simt mare, puternic şi iubit, 
Și de-ntâlnesc mâhnirea, eu râd, iar ea dispare, 
Ca negurile dese când soarele răsare. 
Îmi pare, scumpi prieteni, că cerul mai senin 
Creat-au pentru mine cel mai frumos destin 
Şi cel mai demn de-un suflet cu-avânt de înălţare 
Mărirea-ncoronată de-a lumei adorare! 
Căci m-am nălţat prin mine, şi brațu-mi, hotărât, 
Lovind orice obstacol, minuni a săvârșit. 
SOMMER: Pe-o bună hotărâre când brațul se măsoară, 
EI, mic, printr-însa crește, şi munții mari doboară. 
LASKI: Așa-i!... Pe Lăpuşneanul, învins, rătăcitor, 
Silitu-l-ai cu spaimă să fugă la Bosfor, 
Ș-acolo să tânjească, în lâncedă sclavie, 
de-a tronului Moldovii duioasă nostalgie. 

SOMMER: Hmm!... Lăpuşneanul însă nu-i om, măria-ta, 
Din moartea-i aparentă a nu se deștepta. 
DESPOT: O ştiu: cunosc prea bine a sale intrigi, însă 
Politica turcească în punga mea e strânsă. 
Ea sufere de-o boală... de aur; eu, bun vraci, 
Vro zece mii de galbini i-am dat peste haraci; 
Ş-așa de bine, Sommer, i-am lecuit durerea, 
Cât Soliman sultanul mi-a confirmat puterea, 
Lăsând pe Lăpuşneanul străin de diadem, 
Și mie trimiţându-mi o pală ș-un alem. 
Azi trebuie să vie Ahmed bairactarul, 
Cu pompă-orientală, ca să-mi aducă darul... 
Boierii însă nu știu de birul ce-am mărit. 
SOMMER: Oricare act în taină e mult mai nimerit. 
LASKI (râzând): Dar ce-or zice boierii?... dar ce-a zice poporul? 
DESPOT (supărat): Boierii toţi vor zice cum zice domnitorul! 
Poporul e din fire-i blajân și înțelept. 
El dă tot pentru Vodă când Vodă este drept. 
LASKI: Și Vodă-i drept!... o ştie în lume orişicine... 
(Apropiindu-se de Despot.) 
Ostaşii mei cer plata ce lor li se cuvine. 
DESPOT: Iar plată, iar? 
LASKI (încet şi ameninţător): Gândeşte că ei, cu peptul lor, 
Fac zid între Moldova și între domnitor! 
DESPOT (încet lui Sommer): Când oi scăpa de dânșii? 
SOMMER (încet): Când s-a îndura cerul. 
DESPOT (lui Laski): Mergi de te înțelege cu Harnov, vistierul. 


(Laski se închină şi iese prin fund în dreapta.) 


SCENA 3 


Despot, Sommer 


DESPOT: Omidă nesăţioasă!... Sommer, l-ai auzit 
Cum căina poporul de dânșii calicit? 
Dar cine poate zice că-i jertfa nepăsărei? 

Că nu doresc a-l pune pe calea-naintărei, 
Când am fondat cu tine şi Peucer Gaspăr” 

A noastră-Academie din târg de la Cotnar”? 
Când eu la despărțenii pun stavili numeroase, 
Când, afirmând a țării vechi datini glorioase, 
Am și bătut monedă cu efigia mea? 


(Arată o monedă de aur.) 


Priveşte și ceteşte exerga de pe ea. 
SOMMER (cetind): 
HER ACLIDIS* DESPOTAE* PATRIS* PATRIAE* 
VINDEX* ET* DEFENSOR* LIBERTATIS* PATRIAE” 
Exerga e pompoasă, dar nu este deplină, 
Căci a uitat Ardealul şi ţara cea vecină, 
Valahia lui Mircea”. 
DESPOT: Dar eu nu le-am uitat! 
Eu vreu cu trei coroane să fiu încoronat, 
Cu-a mea, cu a lui Mircea ș-a lui Sigmund polonul. 
O, gândul meu în zboru-i străbate orizonul. 
Peste Carpaţi, pe Sigmund îl săp, şi în curând 
Moldova cu Ardealul vor fi tot într-un gând. 
Rozel s-a dus din parte-mi în Țara Bulgărească 
Şi-n Grecia, răscoala creștină s-o urzească. 
Ah, Sommer, vreu a pune, trecând peste Balcani, 
Piciorul meu în cuibul cumpliţilor sultani! 
SOMMER: Sublim avânt! 
DESPOT: Norocul îmi va-ntări avântul 
Când spada mea vitează îşi va rosti cuvântul. 
SOMMER: Pe-a gloriei nălțime pas, zbori, măria-ta, 
Şi eu, poetul Sommer, triumful ţi-oi cânta. 


(Sunete de clopote în oraş. Trece o procesie pe sub fereşti.) 


Dar clopotele sună... Să fie-o sărbătoare? 
DESPOT: Ba nu: o simplă rugă de ploaie cerşetoare. 

E secetă în ţară, şi după-un vechi eres, 

Toţi preoţii cu prapuri şi cu icoane ies 


212 


La câmp, ca să înalțe la cer o sfântă rugă, 
(râzând) 


Pe când poporul primblă prin sate-o papalugă. 
Priveşte al prostimei cortegi nenumărat, 
Condus de-o psalmodie cu tonul trăgănat, 
Cum merge cu spăsire şi cum îngenunchează, 
Crezând că mândrul soare se și înnourează. 
Ha, ha, popor nemernic și superstiţios!... 


(Privind cu luare-aminte pe fereastră.) 


Dar ce văd?... un călugăr fanatic şi bărbos! 
Să juri, că-i Ciubăr Vodă. (Strigă afară: ) Părinte, mucenice, 
Ce veste-n ceea lume?... Vin” de mi-o spune-aice. 


(Întorcându-se către Sommer) 


A, Sommer, te răpede din cale-i să-l oprești 

Şi să-l trimiţi la mine; apoi să te găteşti 

Ca rector a te-ntoarce l-a noastră-Academie 

De la Cotnar; acolo poemul meu vei scrie. 

Cu-a mea prerogativă, ce Carol Quint mi-a dat, 

Azi te numesc al Curţei poet laureat. 
SOMMER: Pentru-a cânta pe Despot ar trebui un Omer! 
DESPOT: Nu-s încă Agamemnon”, mă mulțămesc cu Sommer. 


(Sommer iese prin fund în dreapta.) 


DESPOT (singur): Ciubăr Vodă călugăr!... Cum?! din senin, 
din vânt, 
Spânzurătoarea face dintr-un nebun un sfânt?!... 
Ce-ar râde-acum Carmina, ea, care este-n stare 
A-nnebuni chiar sfinţii cu-o simplă sărutare! 


(Pe gânduri.) 


Carmina!... cătră dânsa mă simt eu strâns legat 
Promisu-i-am chiar tronul... iubirea i-am jurat. 
Și ea, în părăsire văzându-se uitată, 

Aice de trei zile sosit-au desperată. 

Ea stă-n palat ascunsă... Ce-o să devin cu ea. 

Căci a se reîntoarce l-al ei castel nu vrea, 

Şi Laski-i în Suceava!... periculul sporeşte... 
Dar ştie de pericul femeia când iubeşte? 
Amoru-i pune-n suflet puteri dumnezeieşti. 


SCENA 4 
Despot, Ciubăr Vodă (în haine de călugăr, întră prin fund) 


CIUBĂR: Măria-ta... 
DESPOT (râzând): Nu-i glumă?... Cum?... tu, Ciubere, eşti?... 
Tu, care-odinioară purtai un falnic nume, 
Azi te revăd călugăr, rentors din ceea lume? 
Prin ce minune stema căzut-au de pe cap? 
Şi-n locul ei pe frunte-ţi crescut-au un potcap? 
CIUBĂR (grav): Aşa vroit-au cerul! 
DESPOT: Dar, cerului ce-i pasă 
Că porţi pe ai tăi umeri hlamidă sau o rasă? 
CIUBĂR: Ce vrea cu noi el face!... Tu-n umbră aruncat, 
Din ura lăpuşneană prin mine ai scăpat. 
Am fost eu dus la moarte în locul tău, și-n urmă 
Trimis din mila doamnei în creştineasca turmă. 
Acum eu sunt călugăr smerit, dar luminat, 
De vechea-mi nebunie prin rugă vindecat. 
DESPOT: Ce? nu mai visezi tronul? 
CIUBĂR: Las altor minţi uşoare, 
Râvnind deşertăciunea, a rătăci sub soare. 
Eu m-am retras în umbră, aproape de mormânt, 
Slăvind în lume numai pe Dumnezeul sfânt. 


(Cu estaz.) 


Lumin-adevărată! 
DESPOT: Duioasă convertire! 
Deci nu mai ești, Ciubere, al mădrăgunii mire, 
Călare pe un sceptru, frumos ca Machedon, 
Cu tron pe cap? 
CIUBĂR: Altarul m-a vindecat de tron. 
DESPOT: Ha, ha! pricep, hlamida ţi-a fost haită fatală? 

Tu ai înlocuit-o prin haina monacală, 
Ca să înşeli mai lesne poporul credincios. 
CIUBĂR ( indignat): Nu-i înşelat acela ce crede în Hristos! 
DESPOT: Îți place peste ţară să-ntinzi întunecimea, 
Și prin eresuri proaste să speculezi mulțimea, 
Făcând-o, când nu plouă, s-alerge câmpii... 
CIUBAR: Eu? 
DESPOT: Tu... vrei să-nșeli şi oameni, şi chiar pe Dumnezeu! 


(Râde. ) 


CIUBĂR: Tu râzi de o credinţă preasfântă şi străbună, 
O, Despot, dar ie seama, ie seama la furtună! 
DESPOT: Furtuna e în tidvă-ţi, Ciubere... drept să spun, 
Erai mult mai cu minte pe când erai nebun. 
Mergi iar la monastire, să-nchizi a tale zile 
Sub sfintele molitve a sfântului Vasile. 
CIUBĂR: Nebuni, odinioară, am fost, Despot, noi doi, 
Dar tu rămas-ai singur nebun dintre-amândoi. 
Căci fugi de fapta bună, de cer şi de crezare 
Ca liliecii nopţii ce fug de ziua mare. 
Tu crezi, beat de putere, că Dumnezeu de sus 
Se-nchină ţie, verme, şi e al tău supus... 
Rămâi în întuneric! (Cătră cer:) O, Doamne, cu-ndurare 
Dă orbilor lumină şi răilor iertare! 


(lese.) 


DESPOT: Mergi, sfinte, mergi, preasfinte, de-a dreptul mergi 
în rai, 
Condus de toţi nebunii din lume cu alai! 


(Râde cu hohot.) 


SCENA 5 
Despot, Moţoc (întră prin fund, din stânga) 


DESPOT: A!... vornice Moţoace, ce zici de-acest lunatic? 
MOȚOC: Primejdios e, doamne, căci este-un om fanatic. 
DESPOT: Ce-mi pasă!... Dar răspunde: ne vii cu bune vești? 

MOȚOC: Prea bune!... 'n fericire mulţi ani să vieţuieşti, 
Măria-ta! 
DESPOT: Ce veste din Țara Muntenească? 
MOȚOC: Împinşi de noi în taină ca să se răzvrătească, 
Boierii sapă tronul lui Mircea, precât știu. 
DESPOT: A! bine... Însă Tomșa e mort, sau încă viu? 
Ce face? ce urzeşte vrajmașul?... în ce parte 
De ţară el se află? aproape, sau departe? 
Undit-ai cu-a ta minte în cugetu-i ascuns? 
Aflat-ai a lui planuri? pătrunsu-l-ai? 
MOȚOC: Pătruns! 
Măria-ta să fie în pace, nepăsare. 
Sărmanul Tomșa-i searbăd și suflet nu mai are 
De când ai prins la mână zălog pe fiul lui. 
DESPOT: O! dar’ ...am pus piciorul pe puiul șărpelui, 
Dar şărpele-i aproape, în umbra mea îl sâmt, 
Și cercul său de ură se face tot mai strâmt. 
De când sunt în Suceava, de când sunt în domnie, 
El n-a dat ochi cu mine. 
MOȚŢOC: Se teme de urgie... 
DESPOT: Se teme?... Nu, Moţoace... Desigur au aflat 
Că eu pe toţi oştenii români am dezarmat, 
— Veniturile ţării fiind acum secate, — 
Și că pe lângă mine, aice, în cetate, 
Nu am decât un număr restrâns de buni plăieși, 
Cu ungurii lui Laski, voinici de cei aleși. 
Eu cred c-a lui dârzie devine şi mai tare 
Văzând acum scăderea puterei de-apărare. 
MOȚOC: Ce-ţi pasă dacă Tomșa ar fi înverşunat, 
Când toţi locuitorii, supuşi, s-au bucurat 
Văzând pe tronul ţării odrasla Eraclidă, 
Ce-a scuturat cu mâna-i copacul de omidă 
Ş-a scos din al Moldovii pământ suferitor 
Pe Zay, Anton Secuiul şi toţi ostaşii lor? 
DESPOT: Aşa-i!... am scos din sânu-i locustele străine, 
Ce mâncau tot, şi-n urmă m-ar fi mâncat pe mine. 
MOȚOC: O ştim, şi noi, boierii, plecaţi îți mulțămim. 


216 


Ne costă mult străinii aduși în ţară... Știm 
Ce darnic a fost Despot plătind a lor simbrie. 
Ei au luat cu dânşii întreaga visterie... 
Dar astfel se cuvine să fie dătător 
Un Domn măreț în toate şi... recunoscător. 
DESPOT: Îmi place să am mâna deschisă,-mbelșugată, 
Ca bunelor serviciuri să verse bună plată. 
*Pe Zay, Anton Secuiul, Rozel ş-alți căpitani 
*I-am încărcat de daruri, de scule şi de bani; 
*Le-am dat şi arme scumpe, și blane de samur, 
*Și haine-n flori de aur cusute pe-mprejur; 
*Lui Laski celui lacom, lui Laski palatinul, 
*Cu zece mii de galbini i-am dat întreg Hotinul. 
* Apoi pe toţi boierii cu care-am complotat 
*La ranguri de mărire pe rând i-am ridicat, 
*Ş-apropieţi de mine, sub a coronei rază, 
*A lor înaltă frunte acuma scânteiază. 
*Ei sunt chiar ai mei sfetnici, deși-,mprotivitor, 
*Nu totdeauna pacinic admit părerea lor. 
MOȚOC: Aşa-i... te-ai plătit grabnic de orice datorie, 
Da-ţi mai rămâne una de achitat. 
DESPOT: Cui? 
MOȚOC: Mie! 
DESPOT: Ce vrei să zici, Moţoace? 
MOȚOC: Cum?... nu mă înţelegi? 
DESPOT: Nu!... Ţi-e legată limba? Fă bine s-o dezlegi. 
MOȚOC: Nu?... Cât a fost Moldova în luptă mult amară, 
Eu am păstrat tăcere... Acum e pace-n ţară 
Și vin şi-ţi zic la rându-mi cu glasul de părinte: 
De Ana, de-a mea fiică, îţi mai aduci aminte? 
DESPOT: Ah.. Ana?... Cum?... trăiește?... Cum?... nu-i 
adevărat 
Că a murit? 
MOȚOC: Trăieşte, cu-amoru-i neuitat. 
Respecţi tu jurământul de-a o lua soție? 
DESPOT: Trăieşte încă Ana? 
MOȚŢOC: Dar'!... La călugărie 

Se hotărâse-a merge din ceasul ce-a văzut 

În cursa lăpuşneană iubitul ei căzut, 

Dar jertfii sale crude am pus împotrivire. 

Ea-i soră numai... Ana aşteaptă pe-al ei mire. 
DESPOT: Ah, martur îmi e Domnul cât încă o iubesc! 

Ea-i cerul meu... și însă de cer mă despărţesc. 
MOȚŢOC: De Ana?... tu?... 
DESPOT (îngăimat): Pricepe cu agera ta minte 

Domnia cu amorul nu are legăminte. 

Nu!... Fiecare treaptă a-ntinsei omeniri 

Işi are-a sale drepturi ş-a sale-ndatoriri. 

Ce vrea ca om, vai, domnul nu poate să-mplinească, 

Silit fiind adese natura să jertfească, 

Pe inimă-i să calce, ş-oricât de desperat, 

Supus să se închine raţiunelor de stat. 

Aceste adevăruri... te vor convinge ele, 

În interesul ţării ș-a dinastiei mele, 

M-obligă... cât de mare ar fi durerea mea... 

Deşi iubesc pe Ana... ca să renunţ la ea... 

Şi chiar o alianţă să cat ele m-obligă, 

Pentru-ale mele planuri... cu spiţa unui rigă... 

Această declarare voi face azi la Sfat... 

Nu te mâhni, Moţoace... ce vrei?... sunt obligat... 


(Se îndreaptă spre apartamentul său.) 


Azi uşele-s deschise... Ţin Curte de dreptate... 
Moţoace... te-am vrut socru?... te vreu şi mai mult... 
frate! 


(lese prin stânga.) 


SCENA 6 
Motoc (posomorât, priveşte cu ură după Despot) 
MOȚOC: Dar'!... frate, precum Abel şi Cain!... A! tu crezi 
Că mi-i fugi din mână ca apa?... Şi nu vezi 
Că palidă mi-e fruntea şi scurtă răsuflarea 
Sub viforul ce naşte în mine răzbunarea? 

A lui Moţoc copilă nu-i demnă... tu mi-ai spus, 
Alăture cu tine să steie pe tron, sus? 

Îţi trebuie-alianţă de regi... mi-ai spus tu mic, 
Tu, ce-ai avut drept sceptru un băț de calicie? 
Aş râde dacă râsul ar mai găsi vreun loc 

Pe lângă-a lui mânie în peptul lui Moţoc... 

O! grec, atât de mare-i a lui deșărtăciune, 

Cât îşi admiră umbra când soarele apune 

Şi crede, când o vede lungită pe pământ, 

Că umbra cu statura-i deopotrivă sânt... 

Dar ţi-oi scurta eu, Despot, şi umbra şi lumina, 
Şi-n loc de-a ta mândrie, ti-i măsura tu vina, 
Ș-atunce vei pricepe cât eşti tu de pitic. 

Nimic ai fost!... şi iarăși prin mine-i fi nimic! 


SCENA 7 
Motoc; Spancioc, Stroici (se arată în fund) 


SPANCIOC: Moţoc şede pe gânduri cu faţa nourată? 
Semn rău!... Semn de furtună în zare adunată. 


(Se apropie de Moţoc.) 


Hmm)... Vornice Moţoace, ești trist, posomorât. 
De viață, de putere, de lume ţi-ai urât? 
Viaţa trece, puterea trece, şi lumea trece; 
Zi dar mâhnirei tale ca dânsele să plece, 
Mâhnirea-i oaspe dășman, ce trebuie-alungat. 
Ea-i parte femeiască, tu ești încă bărbat. 
MOȚOC (răpide): Spancioc, unde mi-e Tomșa? 
SPANCIOC (zâmbind): Nu ştiu. 
MOȚOC: Tu, Stroici, răspunde, 
Unde-i Tomșa? 
STROICI: N-am știre. 
MOȚOC: Ba știți... El este unde 
Ar trebui cu toții să fim de mai avem 
În vine-un dram de sânge curat de-orice blestem. 
Nu știți unde e Tomşa? Nu? Dar cine vă crede?! 
Voi ştiţi, o ştiţi, ca mine, că Tomşa se răpede 

Acuma spre Suceava cu partizanii săi 

Și cu-a lui oaste mică, dar oaste tot de zmei. 

Ştiţi că viteazul Tomșa, român cu preştiinţă, 

A spus demult că Despot nu-i țării de priință 

Şi vine să-l răstoarne!... Sunteţi chiar pregătiţi, 

Şi însă voi, ca mine, vă faceţi că nu ştiţi. 
SPANCIOC: Moţoace, cunoşti multe!... iar dacă Tomşa vine, 

Gândeşti că bine face? 
MOȚOC: Dar’, dar’! el face bine! 

Căci Despot pe toți răii din culme-au întrecut! 

Chiar cerul, ca pământul, răbdarea şi-au perdut. 
SPANCIOC: Cum!... tu ne grăiești astfel?... tu, care-odinioară 

Vroiai să legi de Despot pe dulcea ta fecioară. 

Pe Ana, şi-mpreună să-i urci pe tron? 
MOȚOC: Spancioc. 

In rana ce mă arde, ah! nu arunca foc. 

Am fost orbit de ură în contra tiraniei 

Ş-aprins ca totdeauna de dragostea moșiei... 

Şi-n inimele noastre dibaci s-a încuibat, 

Că-i om cu două feţe: în suflet poartă ură, 

Şi dulcea dizmierdare în ochii-i şi pe gură. 
SPANCIOC: Așa-i!... el avea miere pe buza lui, şi noi 

Ne-am adunat în juru-i ca muştele de roi. 

Proști!... am crezut că-i matcă de stup, şi deodată 

Trezitu-ne-am c-un trântor şi cu mierea mâncată. 
STROICI: E trântorul în faguri?... afară el din stup! 

E lupu-n stâna țării?... pe lup, zăvozi, pe lup! 
MOȚOC: Dămol, Stroici!... să fim gata, când lupul se arată, 

Să-mpingem spre capcană jigania turbată, 

Şi Despot de la sine în ea va fi condus. 

Aşa e scris acelui ce cală tot pe sus. 

Netotul!... În mărire se-ndeasă făr' de cale? 

Mărirea să-l înece în valurile sale! 
STROICI: A! bine zicea Tomșa, dar nu l-am ascultat. 
MOTOC: Dar'!... Despot e urgia cumplitului păcat! 

El vrea ca să supuie, lipsit de-orice căinţă, 

Vroinţa omenirei la simpla lui vroinţă. 

Şi-i mândru cu boierii! şi, vai, nepăsător 

De ţară, de oștime, de lege, de popor! 
Căci au umplut moșia de lifte blestemate 
Și de naravuri rele, hidoase, desfrânate. 
EI, lacom, seacă ţara... el, grec nerușinat, 
Petrece cu-o spanioală ascunsă în palat. 
Și în disprețul legei, credinţa lui profană 
Din paraclis făcut-a capelă luterană. 
Semeaţă fărdelege!... O! cum nu vă treziţi, 
Răzbunătoare umbre a domnilor măriţi, 
Ca sub privirea voastră, sub fulgerul privirei, 
Tiranul să dispară în hăul nimicirei? 
SPANCIOC: Moţoace, lasă morţii și cheamă pe cei vii. 
Cine-i strechiatul Despot îl știm precum îl ştii: 
Un grec trecând prin iţe ca sprintena suveică, 
Un cuget ce răsună de glas de cucuveică. 
Dar ce facem cu dânsul? 
MOȚŢOC: Ce facem? 
SPANCIOC: Dar”. 
MOŢOC (în taină): Ce faci 
Când cântă cucuveica pe casă? 
SPANCIOC: O alung. 
MOȚOC: Taci! 
Boierii și breslaşii la Curte se adună... 
(Boierii, breslaşi și țărani întră şi formează grupuri în fund. 
Ostaşi români şi străini se aşază în rânduri dincolo de 
arcade.) 


SCENA 8 


Motoc; Spancioc, Troici; Toroipan, 
Harnov, breslaşi, țărani, oşteni, Ciubăr 
Vodă (ascuns între popor) 


SPANCIOC: Şi chiar prostimea vine cu dânșii împreună, 
Ca să privească fala deşertului pe tron, 
Azi Despot vrea să-ntreacă pe însuși Solomon. 


HARNOV (apropiindu-se): Ei, vornice Moţoace, ai vre o supărare? 


Eşti trist! 

MOȚOC (înrorcând spatele): Îți pare. 
SPANCIOC (apropiindu-se): Spune-mi: tot suferi de mustrare? 
HARNOV (oftând): Tot!... Ah! eu n-am odihnă și-n veci sunt 
tulburat 
De când pe Lăpuşneanul din tron l-am răsturnat. 
SPANCIOC: Şi însă-acea mustrare ţi-aduce mari foloase; 
Jălești pe Lăpuşneanul, dar rozi mereu la oase 
Scăpate pentru tine din mâna lui Despăt. 
HARNOV: Mustrarea nu m-oprește de a trăi cum pot. 
SPANCIOC: Ştiu! ţi-ai făcut dintr-însa o bună moșioară 
Şi ţii prea bună casă cu conştiinţa chioară. 
HARNOV: Nu te pricep. 


(Se îndreaqptă spre uşa din stânga.) 
SPANCIOC: Cu-atâta mai bine... Acum mergi 
Domneasca urmă, câne, cu limba să o ştergi. 
(Harnov iese.) 


Ciocoi cu falca largă, cu ceafa-n veci plecată! 
El s-a făcut lui Despot unealtă blestemată. 


SCENA 9 


Cei dinainte; Despot, Harnov 


(Ușele din stânga se deschid. — Doi copii din casă întră 

purtând pe perne de catifea, unul arcul și celălalt topuzul 

domnesc; ei merg de ieu loc lângă tron. — După dânșii, patru 

căpitani unguri şi leşi în uniforme bogate. — Pe urmă, Harnov, 
şi, în fine, Despot, purtând coronă şi hlamidă. ) 


HARNOV (anunțând): Măria-sa slăvită! Capetele plecaţi! 
POPORUL: Ura! 


(În sunetul muzicei, care ezecutează un marş triumfal, Despot 
întră maiestos, se închină ușor la boieri şi la popor și merge 
de se suie pe tron.) 
DESPOT: Azi împrejuru-mi văzându-vă adunaţi, 
Boieri şi tu, prostime, simt mulţămire mare. 
Azi e ziua dreptăţei, şi domnul, cu răbdare, 

Dator e să asculte pe-orice jăluitor, 
De neam mărit el fie, sau fie din popor, 
Chiar dacă-n contra noastră ar fi vreo tânguire. 
Cine-are a se plânge? | 
(Tăcere.) 


Nime?... Deci fac de ştire 

Că vreu prin cununie să leg al meu destin 
Cu fiica lui Sborovski, regescul palatin. 
Aşa cere-nteresul politic, așa cere 

Chiar viitorul țării... şi buna mea plăcere!... 
Cu pompă maiestoasă curând voi celebra 
Această nuntă, care pe toţi va bucura. 

E dar cu drept ca ţara l-a tronului serbare 
Voioasă bani să deie și orice bunuri are. 
Tu, Harnov, cu asprime, de grijă vei purta 
La sporul visteriei. 

HARNDV (închinându-se): Ascult, măria-ta. 

UN ȚĂRAN: N-avem de unde... milă!... nu mai avem nimică... 
Suntem lipiţi de țărnă” și lumea e calică... 
Străinii fără cuget și multele nevoi 
Au stors, mărite doamne, şi măduva din noi! 

O ȚĂRANCĂ: Nu-ngreuia, stăpâne, a țării grea povară. 
Ne plâng beţi copilașii de foame. 

HARNOV: Ce?... Afară! 

Afară, mojici! 


(Alungă țăranii şi iese cu dânşii.) 


DESPOT: Harnov, să stai pe capul lor. 
MOȚOC (lui Spancioc): Prea bine!... Despot însuşi cu foc 
zvârle-n popor. 
HARNOV (întorcându-se): Măria-ta!... trimisul lui Soliman” 
sultanul 
La uşa ta domnească așteaptă cu firmanul. 
DESPOT: Să între! 


(Fanfare în curte. Întră prin fund, din dreapta, Ahmed bairac- 
tarul urmat de mai mulți paji, dintre care doi poartă un steag 
verde şi o sabie bogată“) 

SCENA 10 
Cei dinainte; Ahmed bairactarul, Harnov 


BAIRACTARUL (după o temenea): Alah, ţie, mărite beilerbei, 
Să verse-a sale daruri din cer, precum le vrei, 
Şi fie-ţi calea plină de flori de iasomie!... 
Sultanul, ce întinde a sa împărăție 
În patru părţi a lumei, cât ochiul, ostenit, 
Nu-i vede începutul și fundul nesfârşit, 
Vărsând azi peste tine lumina-i suverană, 
Confirmă-a ta domnie pe Țara Moldovană, 
Şi-n semn de mulțămire că însuţi ai crescut 
Cu zece mii de galbini haraciul din trecut, 
Prin mine îţi trimite o pală-mpărătească 
Ş-un steag cu semiluna lui Mohamed”! 

DESPOT (sculându-se): Trăiască 
Sultanul preaputernic! 

BAIRACTARUL: Și Despot, robul său! 


(La cuvântul de rob, boierii sunt cuprinși de indignare.) 


MOȚOC (înaintând): Rob?!... Domnul ţării noastre?!... Pre 
sfântul Dumnezeu, 

Ce-aud?... În aste ziduri de capiște străbună 
Cuvântul de robie cu fală azi răsună”?!... 
Şi boltele-nvechite nu cad, sub peatra lor, 
Să-ngroape-aci cuvântul de rob umilitor?!... 
Ce-aud?... Tu însuţi, Despot, din buna ta voinţă 
Ai mai crescut haraciul cu-a ţării umilință, 
Făr-a-ntreba de mine, de bresle, de boieri 
Și de popor, ce zace în lipsuri şi dureri? 
Ai mai crescut haraciul cu-o mână de risipă, 
Făr-a vedea că ţara sărmană-o dai de râpă? 
Ce lege-ţi învoieşte ca să despui de ea? 
Ce sfetnic îndrăznit-au?... 

DESPOT: Ce lege? Vrerea mea! 
Ce sfetnic? Astă spadă, simbol al demnităței, 
Unealtă-a vitejiei și cumpăna dreptăţei! 

Eu port toată puterea, pe cap, pe braţ, pe pept. 
Puterea covârşeşte universalul drept! 
SPANCIOC (înaintând): Vorbeşti de a ta spadă, tu, Despot?... 
Unde?...'n față 
Cu armele lui Ștefan?... Priveşte-le și-ngheaţă! 


(Adresându-se cătră armele lui Ștefan cel Mare:) 


Odoare ciocârtite sub mii de lovituri, 
Care-aţi tăiat aripa vrăjmașilor vultări, 
Săriţi din zid şi spuneţi lui Despot rătăcitul, 
Cu-a voastră zânghenire ce-o ştie Răsăritul, 
Că cine-şi cată reazem afară din popor 
Se reazemă pe-o umbră de nour trecător... 
Ne-ai zis odinioară tu, Despot, cu glas tare! 
«Vreu gloria Moldovii ș-a ei neatârnare. 
Ea-i zidul ce oprește potopul fanatic; 
Căzut acum e zidul, eu vreu ca să-l ridic!...» 
Aşa vorbeai atunce, ș-acum?... 

DESPOT: Îţi îngrădește 
Gura, Spancioc! 

SPANCIOC: Nu, Despot! Acel care-ţi grăieşte 
Boier e, stâlp de-al țării, cu drept moştenitor 
De a vorbi cu domnii fățiș, îndrăznitor, 
Cu capul sus, cu glasul tare! 

DESPOT: Gura-ţi închide, 
Spancioc!... moartea te paşte! 

SPANCIOC: $-apoi! de m-ai ucide? 
Ucisul care moare zâmbind, disprețetor, 
Ucide mult mai crâncen pe-al său ucigător... 
Despot! am fost cu tine cât ai fost om al țării. 
Te-ai lepădat de țară?... de-acum te las perzării! 


(lese prin fund.) 


MOȚOC: Rămâi în părăsire, Despot, cu-ai tăi străini... 
Tu porţi pe sub coroană cununa cea de spini! 


(lese prin fund, împreun cu alți boieri.) 

SCENA 11 
Toţi (afarăde Moţoc şide Spancioc) 


DESPOT (furios): Periţi, periţi din ochii-mi, fiinţi cutezătoare, 
Cu limbă îndrăzneață sub buze cobitoare! 
Vârtelniţi cârmuite de al trădarei vânt! 

Ca să-mi grăiți voi astfel uitat-aţi cine sânt? 
Înşelători de gloate, umblaţi cu ţara-n gură, 
Cercând a mă atinge cu-a voastră mușcătură. 
Ha, ha! v-a lovit mila de ţară când am vrut 
Dintr-un haraci mai mare să-i fac un mare scut? 
Ei bine, şi poporul, şi voi, cu-averea voastră, 
Plăui-veţi și haraciul, şi cununia noastră! 

V-oi scoate eu din gură toți dinţii cei de lup; 
V-oi vinde și cenuşa, și pelea de pe trup. 


(Ceilalți boieri părăsesc sala.) 


Și dacă n-a ajunge, voi pune la topire 
Icoane, policandre, cruci, tot!... 


(Deodată Ciubăr Vodă iese dintre popor, aprins, indignat, 
fanatic.) 


CIUBĂR: Nelegiuire! 
Blestem!... Apostazie! 
DESPOT: Ce văd? Iar un smintit? 
Ciubăr Vodă? 
CIUBĂR: Eu însumi! Să-ţi spun, cu glas uimit, 
Că inima-ţi şerpoaică de milă fiind stoarsă, 
Apuci pe calea morţii ce nu-are cale-ntoarsă. 
Tu vrei să-ntinzi pe scule o mână de tălhar, 
Dar trăsnetul, ie seama, te-aşteaptă pe altar. 
DESPOT: Ai zis? (În parte:) Răbdare, Despot. (Tare:) Zi tot ce 
ai a-mi spune 
Dar cumpăneşte-ţi bine cuvintele, nebune! 
CIUBĂR: Păgâne, râzi de lege c-un râs neomenos? 
Prefacă-ţi-se râsul în bocet dureros, 
Şi toată veselia din sânul tău să peară! 
Străin s-ajungi de lege, străin s-ajungi de ţară, 

Să fugă toți de tine, toți, chiar ș-ai tăi copii, 

Și alungat pe lume de spectrul tău să fii! 
DESPOT: Ciubere! meriți moarte!... Dârzia ta e mare, 

Dar mi-ai scăpat tu viaţa... Eu ție-ți dau iertare... 


SCENA 12 
Cei dinainte; Harno v (vine spăriat din fund) 
HARNOV: Măria-ta, boierii oraşu-au părăsit, 


Și larma se întinde că Tomşa a sosit. 
DESPOT: Cum?... Tomșa?... 


SCENA 13 
Cei dinainte; Laski (vine din fund, alergând) 


LASKI: Despot, Despot! în zarea depărtată 
S-aude zgomot mare ş-o oaste se arată. 
E Tomșa! 
DESPOT (în picioare): Tomșa? Tomşa? (Cătră ostaşi:) La 
ziduri, bravi ostaşi! 
Să nu rămâie-n țară nici urmă de vrăjmaşi! 


(Face un gest poruncitor. Ostaşii ies în grabă după Laski.) 


Cortina cade. 


ACTUL V 


Același decor ca la actul precedent. — La ridicarea cortinei 
se aud tunuri în depărtare. 


SCENA | 
Carmina, Iliaș 


(Carmina, în mijlocul scenii, stă, ascultând cu spaimă. Iliaș, 
Suit pe un scaun lângă fereastră, cată afară.) 


ILIAȘ: Auzi cum bate tunul? 
CARMINA (în parte): Dar”; azi e luptă cruntă! 
Chiar Despot la bataie s-a dus şi moartea-nfruntă. 
Toţi l-au urmat... palatul acum e părăsit. 
Eu singură rămas-am cu-acest copil robit. 
Cu Iliaș... O, Doamne, cât tremur de uimire! 
Mă simt ameninţată de o nenorocire... 
De-ar şti soțul meu, Laski!... de-ar ști c-aici eu sunt!... 
ILIAȘ: A! cum aleargă caii cu nările în vânt! 
Iată-i, s-ajung!... bataia pe câmp e încleștată... 
CARMINA (în parte): Şi poate chiar acuma, în lupta desperată, 
Rănit de moarte, Despot... O! nu, el este-al meu. 
Il apără și gându-mi, şi-ntreg amorul său. 
Nu cade-n faţa morţei acel ce prin iubire 
Îşi face rai în viaţă și scut de nemurire. 
ILIAȘ: Priveşte-i!... Cum se bate ostaş lângă ostaş! 
Mă duc şi eu la luptă. 


(Se coboară de pe scaun.) 


CARMINA (oprindu-l): Stăi, dragă Iliaş! 
Când a plecat azi Vodă, te-a confiat el mie, 

Să te păzesc, copile, de crunta vijelie. 
Stăi lângă mine-aice. (În parte:) Vai, pot eu prevedea 
Ce soartă mult cumplită pe noi azi va cădea? 

(Strânge pe copil la sân și îl sărută.) 


ILIAȘ: Adevărat să fie aceea ce se spune 
De-o sfântă apărută la noi ca o minune? 
Se zice... 

CARMINA: Ce se zice? 

ILIAȘ: Că-i fiica lui Moţoc, 
Că-i însăşi Ana. 

CARMINA: Ana? 

ILIAȘ: Dar’... Cică-n acest loc, 
Pe uliţi unde zace grămadă-n putrezime 
De trupuri nengropate şi de răniți mulțime, 
O gingaşă copilă, cu chipul îngeresc, 
Revarsă mângâiere la cei ce pătimesc. 
Poporu-i zice sfântă și urmele-i sărută... 
Aşa numeau creştinii pe biata mama!... Hai, 
Hai să videm pe Ana. 


(Carmina îl oprește.) 


SCENA 2 
Carmina. Iliaș: Harnov (vine alergând din fund) 


HARNOV: Amar de noi şi vai! 
Ne-a învins Tomşa! 
ILIAȘ: Tata? : 
CARMINA (încremenită): Invins? 
ILIAŞ: Ce bucurie! 
El e învingătorul!... el trebuia să fie! 


(Aleargă iar la fereastră.) 


HARNOV: Taci, taci, nenorocite!... Fugi, peri, te fă ascuns, 
Să nu te vadă Despot de furie pătruns. 
Ah! Ah! S-au sfârşit toate! Domnia-i la perzare! 


( În parte: ) 

Revino, Lăpușnene, să stingi a mea mustrare! 

CARMINA: Invinşi!... Dar spune, Harnov, cum Tomşa ne-a 
învins? 

HARNOV: Ah! Ah! Zadarnic, Despot, cu paloșul încins, 

leşit-au din cetate ş-a dat pe loc năvală 

In oamenii lui Tomșa, toți oameni buni de pală. 

Eroica-i cercare deodată s-a lovit 

Și frânt, ca de o stâncă, de peptul oțelit 

Al dușmanului Tomșa!... Mulţi au perit în luptă! 

Şi Despot se întoarce din câmp cu arma ruptă. 


(O bombă loveşte în zidurile palatului. ) 

A! tunurile-acuma chiar în palat lovesc... 

Ai noştri fug!... Tomşănii turbat îi urmăresc. 
ILIAȘ: Iaca tătuca!... (Deschide fereastra și strigă:) 

Tătucă! 

(Un tun. Fereastra se sparge.) 

ILIAȘ (căzând amețit): A! 
CARMINA (spăriată, aleargă la Iliaș): Rănit? 

Mort poate! 
HARNOV (plecându-se spre Iliaș): Ba nu... 
CARMINA (frângându-şi mânele): Doamne! 
HARNOV: E numai ametit. 

S-a spăriat copilul. 

(Îl ridică pe brațe.) 

CARMINA: E rece ca de gheaţă... 

Hai să cercăm de-a-l face a reveni la viaţă... 


(lese grabnic în stânga.) 


SCENA 3 
Despot, Laski (vin prin fund) 


DESPOT: Învins!... Învins de Tomșa!... O! tristă umilinţă! 
LASKI: Despot, curaj!... 
DESPOT: O, Laski, lipsit de biruință, 

Speranţa-mi de pe urmă în tine-i. 

LASKI: Nu te las, 
Dar dintr-ai mei tovarăşi puţini au mai rămas!... 
DESPOT: O ştiu! Şi Rozel însuşi, în Țara Elinească, 
Perit-au făr-a-ncepe răscoala creștinească! 
Şi sfânta cruciadă în care am sperat 
Rămas-au amânată pe-un timp îndelungat! 
(Se plimbă tulburat. ) 


O! dac-ar fi cu mine Moţoc, Moţoc dușmanul! 


De-ar vinde el pe Tomșa, precum pe Lăpuşneanul... 


Atunci... Dar cum să-nduplec pe crâncenul Moţoc 
Când am respins pe Ana ş-am stins al ei noroc? 
Atât de mare-i ura ce mi-a jurat el mie, 
Că numai dacă Ana ar fi a mea soție, 
S-ar stinge acea ură de moarte... Insă, vai! 
E prea târziu! 
LARKI: N-ai grijă pe mine cât mă ai! 
DESPOT: N-am grijă, căci ne leagă pe amândoi destinul, 
De-oi perde eu Suceava, tu, Laski, perzi Hotinul... 
LASKI: A! merg să mor sub ziduri sau să înving! 


(lese răpide.) 


DESPOT: Mergi, mergi 
Dar mult mă tem, sărmane, la moarte că alergi! 


SCENA 4 
Despot 


DESPOT: Învins!... de cer și oameni lasat în părăsire!... 
Și Lăpuşneanul vine asupră-mi cu oştire. 
Și toți vecinii, Sigmund, Mircea, asupră-mi vin, 
Şi țara-i în răscoală, şi-s singur!... Crunt destin! 
Ce groaznic întuneric urmat-au după soare! 
Ce vifor aprig după o zi încântătoare! 
O! deşteptare aspră din cel mai splendid vis!... 
Când mi-am deschis eu ochii, vai, cerul s-a închis! 
Ş-acum nu văd în juru-mi decât deșertăciune, 
Sub mantia regală văd numai goliciune!... 
*Sunt trist ca clătinarea de arbori desfrunziţi 

*Când suflă cântul iernii pe codrii înnegriți 
*Și-mi par că-s o ruină pe care buhna ţipă, 

*Şi timpul odihnește bătrâna lui aripă... 

Destin, destin naprasnic, în pumnul tău deschis 
Mi-ai arătat coroana dincolo de-un abis. 

Eu, orb, dorind lumina, eu, mic, râvnind mărimea 
Făr-a vedea abisul, văzui numai nălțimea. 

Ca vulturul vroit-am zenitul să pătrund, 

Dar m-au atras adâncul și-acum iată-mă-n fund... 


(După o pauză:) 


*Ce stranie cădere!... Și însă lumea vie 

*Nicicum nu se urnește din vechea-i temelie. 

*Nu!... oarba nepăsare rămâne mută când 

*Pe Despot de pe tronu-i îl vede azi căzând... 

Dezbracă-te, o! Despot, de pompele lumești, 

Căci cerul ţine frâul voinţei omeneşti, 

Şi nu-i nimic al nostru decât mormântul rece, 

Și el ca noi devine un putregai ce trece! 

Ce-am fost când, dintre oameni ieşind, am rupt eu 
rândul? 

Culegător de umbră cu mâna şi cu gândul! 

Ce sunt?... o părăsire, un vreasc făr' de rasad! 

Ce-oi fi?... un pumn de ţărnă pe-o scândură de brad! 

Deci pentru ce răbdare când cupa-i deşertată? 

Ce-mi face-un rest de viață când viața-i condemnată? 

Miselul rabdă... omul viteaz nu-i răbdător. 

Cu braţul lui de sineși el e liberator.. 


(Priveşte spada lui cu gând de sinucidere.) 


Dar ce zic?... Nalţă spada, Despot!... Un om ca tine 
A nu peri în luptă este-a peri-n rușine! 

Decât în cartea țării să las o neagră pată, 

Mai bine cu-al meu sânge s-o văd azi inundată. 
Despot am fost în culme!... Căzut, tot D&spot sunt! 
Viteazul nu s-ascunde de moarte în mormânt!... 


(Stă adâncit pe gânduri.) 


SCENA 5 


Despot; Ana (se arată, în fund, în negru și 
acoperită pe obraz cu un văl) 


ANA (uimită): Măria-ta! 

DESPOT (tresărind): Ce este? 

ANA: Poporu-n agonie, 
Rugându-mă cu lacrimi, mi-a dat trista solie 
Pentru Suceava-n doliu a cere mila ta. 

DESPOT (în parte): Ce glas aud? 

ANA: Oraşul întreg, măria-ta, 
Espiră în durerea morţei... Trei luni de luptă, 
De foamete grozavă, de spaimă nentreruptă 
Adus-au poporimea la ultimul ei ceas; 
Redusă-n jumătate, ea zace fără glas. 
Pe uliţi, pe sub ziduri, o palidă grămadă 
Cu ţărna sângerată s-a prefăcut plamadă. 
Bisencile-s pline de morți şi de copii, 
Femeile-s vadane, și casele pustii. 
O! Doamne, fie-ţi milă!... Suceava în ruină 
Cade-n genunchi, ca mine, se roagă şi se-nchină. 


( Îngenunchează. ) 


DESPOT (în parte): Acest glas mă pătrunde... O, dar’... 
e glasul ei!... 
E Ana! (Ridicându-i vălul.) Tu eşti, Ană?... te văd cu 
ochii mei! 
ANA (confuză): Măria-ta... 
DESPOT (în parte, fericit): Speranţa în cale-mi iar răsare! 
(Anii:) 
Eşti tu, copilă scumpă, ființă de-adorare? 
ANA (în parte): Tu?... Ah! cerul tot e îndurător, 
Căci îmi trimite-un înger iubit și iubitor 
Ca să lumine umbra în care eu dispar 
Când soarta mă azvârle deşertului amar... 


(Ana se depărtează, uimită, de Despot.) 

DESPOT: O, nu fugi de mine, copilă, dulce Ană! 
Eclipsul se întinde pe fruntea-mi suverană, 
Dar tu-mi rămâi... acuma desfid destinul rău... 
Lovească-mă!... nu-mi pasă de am sufletul tău! 

ANA: O, Despot, nu e timpul de zis aste cuvinte. 
Suceava, te gândeşte, e plină de morminte. 
Solia mea e sacră, şi eu acuma sânt, 
În astă-oră solemnă, străină de pământ. 

DESPOT: Străină fii de lume, de cer şi de lumină, 
Dar tu în veci de mine nu poţi a fi străină. 


(Ana ridică ochii la cer.) 


O! nu invoca cerul... Nu, Ană... te iubesc! 
Cum te-a răpit el mie, şi eu lui te răpesc. 


(O strânge la pept cu ezaltare.) 


Ai fost a mea mireasă, vei fi a mea soţie!... 
ANA: Ah! te conjur pe lege, pe tot ce-i sacru mie, 
Taci, taci, cerul ne-aude! taci!... simt la glasul tău 
Că uit ş-a mea fiinţă și chiar de Dumnezeu! 
DESPOT: Dar'!... uită tot pe lume în ora deșteptărei; 
Când sunt eu la peire, fii îngerul salvărei, 
Tu, singura speranţă a mea pe-acest pământ, 
Tu, raza ce dizmiardă o peatră de mormânt. 


(Ana se luptă cu simţurile sale.) 


ANA: O! Despot, sunt răpită de farmecul simțirei... 
Ai milă... nu ne duce în volvura peirei, 
Căci nu mai văd lumina în cerul meu lucind, 
Şi mintea mea în umbră se perde rătăcind... 
In munţi, la monastire, ascunsă-ntr-o chilie, 
Vroind să scap, sărmană, de-a dorului urgie, 
Mi-am înălţat gândirea la cer, la Dumnezeu... 
Şi Dumnezeu și îngeri aveau toți chipul tău! 

DESPOT (dizmierdător): O! scumpa mea! 

ANA: Și moartă în floarea tinereţii, 
Afară din cuprinsul ş-al inimei, ş-al vieţii 
Am vrut să fug de mine, ş-aice am fugit, 

Sperând să aflu moartea acelor ce-au murit, 
Dar n-a vrut cerul aspru îndurător să-mi fie, 
N-a vrut moartea de mine! 
DESPOT: Nu! te-a lăsat ea mie, 
Ca să-mi renvii prestigiul cu-al tău ceresc amor, 
Făcând pe-al tău părinte să-mi vie-ntr-ajutor. 
ANA: EI? 
DESPOT: EI! căci ţine firul cumplitei mele soarte. 
Tu, fiica lui, poţi astăzi a-mi da viaţă sau moarte! 
ANA (veselă): Eu? 
DESPOT: Tu! 
ANA: Ah! tot voi face cu dor neobosit, 
Chiar de ţi-ar fi norocul cu viaţa mea plătit. 
În tabăra lui Tomşa mă duc, alerg îndată, 
Cu lacrimele mele să-nduplec pe-al meu tată. 


(Carmina se arată pe pragul uşii din stânga.) 


DESPOT (strângând-o la sân): O! scumpa mea soție! 
ANA (fericită): O! Despot, scumpul meu! 
DESPOT: A! cine de-acum poate să ne despartă? 


SCENA 6 


Despot, Ana, Carmina 


CARMINA (înaintând şi despărțindu-i): Eu! 
DESPOT: Carmina! 
CARMINA: Eu! Carmina! 
DESPOT: Tu! 
CARMINA: Mă cunoşti!... privește, 
Eu sunt, și de ai suflet, privindu-mă, roșeşte! 
Dar ce zic?... eşti în stare tu ca să mai roșeşti? 
Cinismul şi minciuna în tine le-nsoţeşti. 
ANA (lui Despot): Astă femeie... cine-i? 
CARMINA: Cine-s... Sunt, ca și tine, 
O victimă-nșelată de el făr' de ruşine. 
ANA: Adevărat e, Despot?... taci?... este-adevărat? 

CARMINA: Tăcerea lui grăieşte. 
ANA (după o mică luptă cu sine): Rămâi dar neiertat! 


(Se îndreaptă spre fund. Cu durere, în parte:) 


Ah... cum mă pedepsește cerul, nenorocită! 
Ş-am meritat pedeapsa la care-s osândită! 
DESPOT: Nu... Ană... Stăi! 


(Face doi paşi spre Ana.) 
ANA (în fund, oprindu-l c-un gest): Departe... 
(lese.) 
DESPOT (abătut): Şi tu mă părăseșşti! 


SCENA 7 


Carmina, Despot 


CARMINA: Infame!... tu, infame!... om infernal ce eşti! 
Nimic nu-i sacru ţie!... A tale jurăminte 
Ascund ipocrizia sub magice cuvinte... 
O! crudă mișelie!... Trei ani eu te aştept 
Cu dorul, cu speranţa, cu nerăbdarea-n pept... 
Și însă eu de tine eram dată uitărei!... 
Ce-am fost dar pentru tine... o pradă-a desfrânărei? 
DESPOT: Ascultă-mă, Carmină... 
CARMINA: O! taci, nu mai cerca 
Prin falsă protestare din nou a te spurca. 
Om făr' de conştiinţă, om fără de mustrare, 
În mintea-mi dezrobită ai stins orice crezare. 
Tu m-ai trădat pe mine?... pe mine m-ai trădat?... 
O! Dumnezeu, ştii bine cât eu l-am adorat, 
Cum sub a lui picioare am pus cu fericire 
Onorul meu ca treaptă la scara-i de mărire. 
Și el!... 0!... cine-ar crede?!... (Plângând:) Cum poate-n 
lume-a fi 
Pedeapsă pentru inimi ce vreu a se jertfi?! 
DESPOT (luându-i mâna): Carmina mea... 

CARMINA: Departe, om fără de simţire! 
Contactul tău insuflă dezgust şi oțărâre. 


Eşti om?... O, nu, în peptu-ţi nimic nu-i omenesc! 
Eşti domn?... Nu, în purtare-ţi nimic nu e domnesc! 


Porţi streanţa infamiei ca purpură regală, 
Servească-ţi ea la moarte de fașă mormântală. 
Şi de mai este-n ceruri dreptate, Dumnezeu, 
Ajungă-te şi ura şi tot blestemul meu! 


SCENA 8 


Carmina, Despot, Laski: (venind răpide din fund) 


LASKI: Despot, întreg poporul vrea porţile să strice, 
Vrea să capituleze... Ce văd?... Carmina-aice? 
CARMINA (decisă): Aice! 
LASKI: Cum?... de unde?... 
CARMINA: Castelu-am părăsit 
ȘI lângă-al meu complice de crime am venit. 


LASKI: Complice tu de crime!... Ce spui?... Care ţi-e vina? 
CARMINA: Ştii tu cine e Despot?... Ştii tu cine-i Carmina? 


Doi trădători! 

DESPOT: Carmina... 

CARMINA: Acest om l-ai crezut 
Prietin?... Pentru dânsul mari jertfe ai făcut, 
l-ai dat şi al tău sânge, şi bunuri, și domnie. 
El, drept recunoștință, a vrut ş-a ta soție. 


LASKI: E1?... Iadul mă cuprinde!... (Lui Despor:) Tu, tu? 


CARMINA: Ascultă tot: 
Sunt adulteră, Laski!... victima lui Despot! 
Jertfind onor şi lege, în oarba-mi fericire, 
Te-am înferat pe frunte cu-a mea prostituire. 
LASKI: O, trădători, vreţi moarte? 
CARMINA: Dar'!... pentru-acest pacat, 
Eu cu al meu complice o moarte-am meritat. 
Ucide-ne-mpreună, ca pentru vecinicie 
Să fim doi spectri gemeni, uniţi prin infamie. 
Şi-n iadul ce ne-așteaptă deschis, să-l însoțesc, 
Căci, cât e de culpabil... ah! tot, tot îl iubesc!... 

LASKI (turbat, scoase hangerul şi amenință pe Carmina, care. 
înfiorându-se, se apropie de Despot): A!... mori. 
infamă!... 

DESPOT (scoțând spada): Laski!... 

LASKI (înjunghiind pe Carmina): Cu tine crima-ţi peară! 

CARMINA (căzând moartă): Ah!... Despot!... 

DESPOT: Om de sânge!... turbată, cruntă feară! 

A scris a ta osândă pumnarul tău vrajmaș... 


(Ridică spada asupra lui Laski.) 


LASKI: Ucide!... 
DESPOT (stăpânindu-se): Te-aş ucide de-aș fi un ucigaș! 
Ca tine... De-al meu paloş te apără cu spada. 
LASKI: Eu să combat cu tine? Nu!... te las a fi prada 
Lui Tomşa, care vine a fi răzbunător 
Și mie, şi Carminei, infame trădător! 
Rămâi cu a ta crimă!... Eu părăsesc cetatea. 
Curând te vor ajunge pacatul şi dreptatea! 


(lese) 


DESPOT: Ucigător sălbatic de gingașe femei, 
In veci să porți stigmatul ce-nfeară pe mișei! 


SCENA 9 


Despot (privind cu durere pe Carmina moartă în mijlocul scenii) 


DESPOT: Ea moartă!... ușa morţii eu, Despot, am deschis-o! 
A înjunghiat-o Laski, dar, vai! eu am ucis-o! 
Eu!... căci în a mea poftă de zbor ambițios 
Primind, fără iubire, amoru-i generos, 
Am profanat, o bărbar, robit de o idee, 
Altarul cel mai sacru — un suflet de femeie. 


(Îngenunchează lângă Carmina şi-i ridică capul pe 
genunchiul lui.) 


O, nobilă victimă, amorul tău ceresc, 
Acea scânteie vie din ochi dumnezeiesc, 

Râvnit-au pentru mine măriri, pompe deşarte... 
Ei bine, măcar moartă de tron să ai tu parte. 


(O ie în brațe şi o aşează pe tron.) 


Aici îți era locul!... Pe tron să vieţuiești, 


Pe tron să mori... Carmina!... cât de măreaţă eşti, 


Sub palida, duioasa și sacra maiestate 
A morţii, pe-acest scaun de naltă vanitate! 


Purtând pe a ta frunte cel mai suprem odor — 


Coroana de martiră a cruntului amor! 


(Se pune în genunchi la picioarele tronului). 


O, dacă eu în ceruri mai pot găsi iertare, 
Gândeşte tu la mine de sus cu îndurare 
Și lasă ca să cadă la glasul meu uimit 

O jalnică privire pe-un biet nenorocit! 


(Zgomote de popor afară.) 
Ce larmă se aude?... Poporul strigă-afară... 


(Merge de ascultă în fund.) 


SCENA 10 


Despot; Limbă-Dulce, Jumătate, poporul 


(palid, strențăros, desperat) 


LIMBĂ-DULCE (afară): Hai sus, la Vodă... 
DESPOT: Gloata se suie-acum pe scară... 
Să fie vreo răscoală? 


(Vine de acopere pe Carmina cu cortinele tronului.) 


JUMĂTATE (afară): Hai sus!... ne-am săturat 
De-atâte lupte oarbe, de-atât sânge vărsat! 
POPORUL (năvălind în sală): Hai, hai! 
DESPOT: Ce vreţi? Ce este? 
LIMBĂ-DULCE: Măria-ta! poporul 
De nouăzeci de zile îl seceră omorul, 
Încât a noastră grijă nu e cum să trăim, 

Nu, Dumnezeu o știe, dar e cum să murim! 
Răbdăm nenorocirea de nouăzeci de zile, 
Văzând cum per de foame neveşti, copii, copile, 
Și ne-au ajuns cuțitul... Nu vrem a mai răbda!... 
Poporul vrea lui Tomșa cetatea a preda. 
DESPOT: Lui Tomșa, al meu dășman, să închinaţi cetatea? 
Români! unde vă este credința și dreptatea? 
LIMBĂ-DULCE: Credinţa ne-am plătit-o cu trei luni de dureri! 
Dreptatea noi o cerem!... tu n-ai dreptul s-o ceri 
Când ţara-i chiar prin tine adusă la peire. 
DESPOT: Sumeţe!... 
LIMBĂ-DULCE: Sumeţia-mi e rod de suferire. 
Destul amar!... destulă batjocură pe noi!... 
Hai să deschidem poarta, români! 
POPORUL: Hai! 
DESPOT: Staţi!... O, voi, 
Copiii-acelor oameni giganţi de altădată, 
Ce înfruntau sub Ștefan răstriștea-nviforată, 
Ei toți în locul vostru sub zid s-ar îngropa 
Şi poarta cu-a lor trupuri luptând ar astupa... 
Şi voi?... gândiţi ce-ar zice eroii din vechime 
Găsindu-se azi față cu-a voastră micşorime?!... 
Dar ce-mi perd eu cuvântul?... Strămoșii erau zmei. 
Români de viţă bună, și voi, nişte mișei!... 
Vă plângeţi voi de lupte? 
LIMBĂ-DULCE: Ba nu... de sărăcie. 
DESPOT (aruncând o pungă de galbini poporului): 
Na... puneţi polială la-a voastră mișelie. 
LIMBĂ-DULCE: Români!... nu vă atingeţi de banii cu păcat, 
Ce poartă a lui Despot chip mândru-ncoronat! 
E aur de icoane, e aur de potire, 
Topit chiar de Satana cu a lui Despot ştire! 
E foc ce arde mâna!... Despot, suntem țărani, 
Nu vindem tara noastră, nici cugetul, pe bani! 
Ca să-ţi culeagă darul ş-a ta pomană seacă, 
Ar fi ca să se plece românul... nu se pleacă! 


(Respinge punga cu piciorul.) 

Opinca îţi azvârle pomana înapoi. 
Nici noi suntem de tine, nici tu nu eşti de noi! 


(Cătră popor:) 


Hai! 
DESPOT (amărât, în parte): Câtă umilire mi-a rezervat azi 
soarta! 
S-a sfârşit tot!... (Tare:) Vă ducețţi, sărmani!... deschideţi 
poarta! 


(Poporul se răpede să iasă. Despot rămâne în stânga, abătut. ) 


SCENA 11 


Cei dinainte; Moţoc, Spancioc, Stroici, 
boieri şi ostași (vin prin fund) 

MOȚOC: Poarta-i deschisă, Dèspot!... Cetatea s-a predat, 

Și Tomşa te ajunge; el întră în palat. 

Cutremurându-te... moartea s-apropie de tine! 
DESPOT: Nu eu, boieri, dar Tomșa cutremură-se-n sine, 

Căci ţin în a mea gheară copilu-i drăgălaș. 

Un pas... şi el rămâne lipsit de copilaș! 


(Iese în stânga, pe când Tomșa întră prin fund.) 


SCENA 12 


Cei dinainte;Tomşa, căpitani, seimeni, 
Ciubăr Vodă 
TOMȘA (arătând pe Despot): Pe dânsul!... înainte!... 
duşmanu-i la strâmtoare. 
SPANCIOC: Stăi, Tomşo!... un pas numai, şi copilașu-ți moare! 
TOMȘA: Copilul meu? 
SPANCIOC: Dar'!... Despot, învins, desperător, 
E-n stare să-l ucidă cu braț răzbunător. 
TOMȘA (după o scurtă luptă cu sine): O! rumpe-mi-se peptul 
în spasmele durerii, 
Mai bine rău părinte decât rău fiu al țării! 


(Cătră oșteni:) 

Nainte! 


(Ușile din stânga se deschid. Despot apare.) 


SCENA 13 


Toţi; Despot şi, maipe urmă, Ana şi Iliaş (Despot se 
arată maiestos, cu hlamida pe umeri şi cu corona pe cap) 


CUBĂR VODĂ (arătând pe Despot): lată-l!... iată cumplitul 
fariseu! 
Tu, antihrist! tu, Despot, cuprins de duhul rău, 
În tărna ce te-aşteaptă cobori din înălțime!... 
TOMȘA: Ce mi-ai făcut copilul, calău plin de cruzime? 


(Despot se întoarce spre ușă şi face un semn. Iliaș întră şi 
vrea să alerge la tată-său.) 


DESPOT (apucând pe Iliaș de mână): Viteze Tomşa, iată 
l copilul tău iubit! 
Am respectat zălogul, odor neprețuit, 
Și l-am păstrat în viață cu dragoste, cu bine, 
Cum merită odrasla unui viteaz ca tine. 


(Lui lliaș:) 


Mergi, Iliaș. 
ILIAȘ (aruncându-se în brațele lui Tomșa): Tătucă! 
DESPOT (lui Tomşa): Sărută-l fericit 

Şi fie-ți gândul aspru de dânsul îmblânzit! 


( Înaintând:) 


Eu, Despot, domn Moldovii prin însăşi voia țării 
Ș-ajuns prin mine însumi la culmele puterii 

Azi sunt căzut din tronul lui Ştefan celui Sfânt 
Şi vin şi-n fața lumei declar acum că sânt 

De-a mea fatalitate învins contra dreptăței... 
Deci spada mea ciuntită o-nchin fatalităței! 


(Aruncă spada lui jos.) 
TOMȘA: Despot! pășind spre tronul de tine uzurpat, 
Pe un păcat de moarte picioru-ţi a călcat, 

Şi purpura domnească, picând pe-a ta privire, 
l-a fost, nenorocite, o pânză de orbire. 

CIUBĂR: Blăstem! 

POPORUL: Blăstem lui Despot! 

TOMȘA: Auzi?... om nenţelept! 

„ Această ţară bună te-a priimit la pept. 

Tu, Despot, ai vândut-o lui Ferdinand germanul, 
Lui Sigismund polonul, lui Soliman sultanul, 
La toți duşmanii care ţi-au fost de ajutor 
Să te priveşti în față c-un vis amăgitor. 

MOȚOC: Ai râs de toate: ţară, oştime... 

CIUBĂR: Lege... 

TOMȘA: Ei bine, 
Fiţi voi judecătorii!... Spuneţi: ce se cuvine 
Lui Despot ereticul, de ţară vânzător? 

MOȚOC: Pedeapsa ce aşteaptă pe-oricare trădător: 
Moartea! 

CIUBĂR: Dar”, moartea! 

POPORUL: Moartea! 

DESPOT (privind în fața tuturor cu mărire): Boier, şi tu, oştime! 
Mormântul, ca şi tronul, e sacră înălțime, 
Şi când vorbeşte omul pe peatră de mormânt, 
E drept să se asculte solemnul său cuvânt... 
Râvnit-am tronul țării, dar râvna mea regală 
A fost însufleţită de-o ţintă colosală. 
Visând neatârnarea, vroit-am prin români 
Să dau loviri de moarte osmanilor păgâni. 
Am vrut c-al nostru paloş, frângând soarta-ncruntată, 
Să scol creștinătatea pe-al ei mormânt culcată... 
De-mi ajuta norocul s-ating visu-mi din zbor, 
Aş fi numit de lume erou, liberator; 
Dar nu m-a dus destinul și timpul la izbândă, 
Și iată-mă, eu, Despot, căzut azi la osândă! 
Aşa lumea-i deprinsă pe om a-l transporta: 
Învingător, pe-Olimp; învins, pe Golgota!... 


(Mică pauză. Toţi îl ascultă cu bunăvoință.) 

Vreţi moartea mea?... Sunt gata!... Ucideţi! căci n-am 
teamă 

De-a mele fapte-n viaţă să dau în ceruri seamă, 

Dar tronul mai sus este de brațul omenesc. 

Și singurul său jude e judele ceresc! 

Dar mirul e o rouă cerească, sănctitoare 

Pe fruntea ce-au atins-o, în veci neperitoare! 

Nici soarele nu poate să o prefacă-n nor, 

Nici omul să o șteargă cu brațu-i muritor! 

Vreţi moartea mea?... Ucideţi!... dar eu, tristă victimă, 

Istoria Moldovii vreu s-o scutesc de-o crimă, 

Să nu poarte stigmatul în ziua renvierii 

Că a plătit cu moarte pe Despot, domn al ţării. 


(Scoțându-și corona de pe cap şi aruncând-o.) 


Mi-arunc din cap corona! Din mână sceptru-mi scot. 
Nu mai sunt domn!... acuma ucideţi pe Despăt! 


(Toţi rămân încremeniţi. ) 


ILIAȘ (cu lacrimi): Iertare, tată! 
BOIERII: Tomşa, iertare! 
POPORUL: Indurare! 
TOMȘA: O cereţi? Fie!... Despot, de moarte ai iertare, 
Dar tu la monastire pe viaţă-i fi închis. 
(Ciubăr, dând semne de o ezaltare fanatică, înaintează şi 
strigă.) 
CIUBĂR: Iertare?... Cui?... Lui Despot?... lertare?... Cine-a zis? 
In veci nu iartă ceriul pe-acel care-l desfide. 


(Se răpede furios și înjunghie pe Despot.) 


Ai vrut să ucizi legea?... Mori! Legea te ucide! 
DESPOT (căzând): Ah!... mor!... 
TOŢI (cu reprobare): O! 
TOMȘA (lui Ciubăr): Crunt fanatic! Turbat ucigător! 
Peri!... Nu e sfânta cruce unealtă de omor! 
(Ciubăr se retrage aiurit, cu ochii țintiţi la trupul lui Despot. 


Seimenii îl arestează. În fund răsună deodată un țipăt 
dureros.) 

ANA: Despot! 
(Vine, alergând desperată, şi îngenunchează lângă Despot.) 


Mort!... Despot, moartea mă va uni cu tine. 
O, Doamne... fie-ţi milă... de dânsul... și de mine! 
(Cade leșinată pe peptul lui Despot.) 
MOȚŢOC (uimit): Copila mea! 
TOMȘA (oprindu-l): Moţoace, aşa vrea Dumnezeu, 
Acel ce-şi vinde țara îşi perde neamul său! 


Cortina cade. 


NOTE 


1. Într-o scrisoare a lui V. Alecsandri către prietenul său 
A. Cantacuzino autorul afirmă că Ciubăr Vodă se numără 
printre „figurile create (...) pentru țesătura intrigii și nu pentru 
personajele reale din istoria Moldovei“. După părerea croni- 
carilor moldoveni, printre care și Grigore Ureche, Ciubăr a 
domnit în Moldova, dar cu mult timp înainte de Despot Vodă. 


2. Laski se referă la un obicei din perioada timpurie a 
feudalismului românesc, potrivit căruia ostaşii care săvârșeau 
fapte de arme deosebite erau ridicați de către domnitori la 
ranguri boiereşti; ultimul dintre aceşti domnitori a fost Ştefan 
cel Mare. 


3. V. Alecsandri este de părere că Despot ar fi studiat la 
Roma, în „Colegiul iezuiţilor“ — fondat în 1552 de ordinul 
catolic al călugărilor aparținând Societăţii lui Isus. 


4. Zips — comitat și castel în Ungaria feudală, aflate la 
poalele munţilor Tatra. Zs6pe — în ungureşte şi Şepuz, după 
Alecsandri. 


5. Cid Campeador (1040-1099), nume sub care este 
cunoscut cavalerul spaniol Rodrigo Diaz de Bivar, renumit prin 
vitejia sa în luptele împotriva arabilor din timpul Reconquistei 
(recucerirea teritoriilor iberice ocupate de arabi). Erou al 
epopeii populare spaniole Cântec despre Cidul meu, al 
poemului Rodrigo, al multor balade populare, al Cidului lui 
Corneille şi al celui al lui J. Massenet. 


6. Luna, steaua și soarele — elemente heraldice prezente pe 
stema Moldovei, situate în jurul capului de bour. 

7. Petre Stolnicul — așa se numea Alexandru Lăpușneanul 
înaintea urcării sale pe tronul Moldovei. 


8. Ducipal — aşa se numea Bucifal în tradiţia populară, calul 
regelui Macedoniei, Alexandru cel Mare (356-323 î.Ch) 


9. Paros — insulă aparţinând arhipelagului Cicladelor din 
Marea Egee, cucerită în 1533 de otomani. 


10. Carol Quintul sau Carol al V-lea, care a trăit între 
1500-1558 şi a fost rege al Spaniei şi împărat al Germaniei. 


11. Mânăstirea Slatina - ctitorie a lui Alexandru 
Lăpuşneanu, domn al Moldovei între anii 1552-1561 şi 1564- 
1568, a cărei sfințire a avut loc la 27 septembrie 1559. 


12. Samos - insulă din Marea Egee. leagăn al culturii 
ionice, cucerită de otomani în 1550. 


13. Hercul Olimpiul — Heracle Olimpianul sau Heracles 
Amphitryoninul — fiu al lui Zeus şi al Alcmenei; erou din 
mitologia elenă, simbol al forței care slujeşte spre binele 
omenirii; în mitologia romană apare sub numele de Hercules. 


14. loan Sigismund de Zâpolyay - a domnit în 
Transilvania între 1556-1571 şi a fost nepot al regelui Poloniei 
Ioan Sigismund August. 


15. Cic (Csik) — ţinutul Ciuc din Transilvania, unde s-a dat 
o luptă a moldovenilor conduşi de Lăpuşneanu în anul 1553, în 
ziua sfântului apostol Matei. 


16. Referire la cuvintele preotului troian Laocoon — „mă tem 
de greci chiar când aduc daruri“, cuvinte adresate troienilor care 
introduseseră în cetate calul de lemn cât un munte, în al cărui 
pântece au fost ascunși ostaşi greci care au cucerit astfel cetatea 
(Virgiliu — Eneida). 

17. Cavalerii negri — corp renumit al cavaleriei grele din 
oștirea imperială a lui Carol Quintul. 


18. Renty, Valenciennes, Hesdin, Thérouanne — localităţi 
din partea de nord a Franței în care au avut loc mari bătălii la 

mijlocul secolului al XVI-lea între oştirile lui Carol Quintul şi 
ale lui Francisc | și Henrich al II-lea, regi ai Franţei. 


19. Se referă probabil la Giinter al XII-lea de Schwarzburg, 


conte, comandant din armta împăratului Carol Quintul şi 
protector al lui Despot Vodă. 


20. Cavaler, probabil, al Ordimlui „Lâna de aur“, cea mai 
înaltă decorație spaniolă în evul mediu. 


21. Grenada -— oraş în partea de sud a Spaniei, în regiunea 
Andaluzia. 


22. Boabdil sau Abu Abdalah, cel din urmă rege maur al 
Emiratului Grenada, învins și alungat de oștile regelui 
Aragonului și Castiliei, Ferdinand al V-lea (1468-1516). 


23. Alhambra -— reşedinţa regilor mauri ai Emiratului 
Grenada, palat renumit pentru arhitectura şi grădinile lui. 

24. Vega — câmpie străbătută de râuri şi fluvii în Spania 
Meridională. 

25. Filip al II-lea (1527-1598) — rege al Spaniei şi al 
Ţărilor de Jos, fiu al lui Carol Quintul. 


26. Ferdinand I (1503-1564) — rege al Ungariei și Boemiei 
și împărat al Sfântului Imperiu Roman de Apus. 


27. Paul al IV-lea — papă între anii 1555-1559. 

28. Francisc I (1494-1547) — rege al Franţei, întemeietorul 
vestitului College de France (1529), mecena al artelor și al 
tiparului. 

29. Gaspar Peucer (1525-1602) - savant și profesor 
umanist german. 

30. Creată de Despot Heraclidul a fost condusă de Johann 
Sommer. 

31. Heraclid Despot, părintele patriei, răzbunătorul și 
apărătorul libertăţii, text gravat pe moneda mare de argint și 


cea mică de aur, amândouă bătute în timpul domniei lui Despot 
Vodă. 

32. Mircea al II-lea (Ciobanul) — domn al Țării Românești 
între anii 1546-1554 şi 1558-1559. 


33. Agamemnon - rege al Micenei şi Argosului, 
conducătorul războinicilor ahei care au luptat în războiul Troiei. 


34. În evul mediu țăranii — şerbi, iobagi — trăiau în sate 
aparținând stăpânirii (Domnitorului, boierilor sau mânăstirilor) 
și nu aveau voie să părăsească satele în care locuiau; de aici 
expresia sărac lipit pământului. 


35. Soliman al III-lea, magnificul, sultan al Imperiului 
Otoman între anii 1520-1566. 


36. Sabia turcească, topuzul, steagul verde al profetului 
Mahomed - alemul sau tuiul şi calul împărătesc erau insignele 
domnești conferite de sultanul otomanilor vasalilor lui, din 
țările subjugate. 


37. Mahomed -— fondatorul doctrinei islamismului, autorul 
Coranului, reformator religios arab care a trăit între anii 
570-632. 


VASILE ALECSANDRI - DESPOT VODĂ 


REFERINŢE CRITICE 


selecţie 


«Când Alecsandri ajungea, în 1840, la conducerea Teatrului 
Naţional laşi, dramaturgia autohtonă se afla, în pofida unor meritorii 
încercări, într-un stadiu de început. Constatând penuria de piese 
originale, sufocate, câte erau, de concurenţa multor tălmăciri, el se 
însărcinează să creeze anume un repertoriu de piese româneşti. 
Demersul său e, mai întâi, de ordin cultural. Dramaturgul practică, 
mărturisit şi cu tot dinadinsul, o artă cu tendință morală, dar şi de 
imediată eficienţă politică, contribuind şi el la înfierbântarea spiritelor, 
în preajma revoluţiei de la 1848. Epoca e colorată de contraste iar 
scriitorul, care e un satiric indulgent şi șugubăţ, o fixează într-o amplă 
panoramă comică, unde se amestecă şi se înfruntă moravuri şi năravuri 
pitoreşti, tipuri şi personaje originale, un amalgam de patimi, vechi şi 
noi; şi de figuri curioase, dintre acelea ce răsar şi se înmulțesc într-o 
perioadă de adânci frământări şi prefaceri sociale. $arja nu e 
distrugătoare, mai curând benignă, în general instructivă [...] 

În cea de a doua perioadă de creaţie (începând de prin 1878-1879) 
cu Alecsandri se petrece o metamorfoză. Scriitorul sprințar şi 
nonșalani, cu vervă ușoară și şăgalnică, intră într-o epocă nouă, aceea a 
literaturii grave, cum o numește el însuşi. Acum creaţia lui e mai 
profundă, ea se maturizează evident atât sub raportul ideaţiei, cât şi al 
compoziţiei şi mijloacelor de expresie. Un aer meditativ, cu adieri 
nostalgice, ia locul minei senine şi voioase. Ambiţiile au crescut și 
scriitorul, fidel preocupărilor pașoptiste pentru istoria naţională, își 
pune în gând să construiască o trilogie istorică având ca protagonişti pe 
Jolde, Lăpuşanu şi Despot. Singura dusă la bun sfârșit e Despot Vodă 
(jucată în 1879), tutelată de V. Hugo (Ruy Blas), dar asimilând şi o 
experienţă autohtonă (Răzvan şi Vidra de B.P. Hasdeu). Apreciată 
mult de Eminescu, drama, care nu se ţine foarte strict de adevărul 
istoric, e o compunere [astuoasă, spectaculoasă, întrebuințând cu 
largheţe reţete de melodramă, ca și verilicate procedee romantice, de 

efect (Lravestiri, siluaţii-limită, lovituri de teatru, tirade — despre soartă, 
cu ale ei căderi şi înălțări, despre glorie şi deșertăciunea ei). E o 
mixtură, nu întotdeauna izbulită, de comic şi de tragic (figura stranie a 
nebunului Ciubăr Vodă, suprasolicitat de visuri de mărire, pentru a 
deveni către sfârşit un călugăr fanatic și răzbunător). Despot este un 
aventurier mânat de ambiția încoronării, care piere nu datorită unui 
destin potrivnic, ci fiindcă, în patima lui pentru putere, încalcă legile şi 
tradiţiile pământene şi, prin abuzuri, îşi îndepărtează încrederea celor 
din jur, dar mai cu seamă a poporului.» 

(Dicţionarul literaturii române de la 

origini până la 1900, Editura Academici 

R.S.R., Bucureşti 1979, pp.19-20) 


«Ca în dramele romantice ale lui Hugo în Despot Vodă se 
întâlnesc peripeții stranii, travestiri, salvări miraculoase; un antidot 
puternic pune pe aventurier în afară de pericol. Monologuri solemne și 
tirade lirice se ţin lanţ. Scenele tari şi momentele patetice, tragicul şi 
comicul, vanitatea şi sublimul se înscriu într-o construcție de aspect 
melodramatic. Mişcarea exterioară, de un decorativ frapant, nu mai 
lasă timp pentru aprofundarea dezbaterilor sufleteşti. Nici vorbă, 
personalitatea lui Despot concentrează interesul pe toată întinderea 
operei; personaje ca Ana, Carmina şi Ciubăr Vodă, inventate pe 
de-a-niregul, sunt destinate a-i confrunta reacțiile, relevând pe rând: 
ipocrizia, ambiția, perspicacilatea.. S-a demonstrat că imaginea lui 
Moţoc nu corespunde realităţii. În tiradele patriotice ale lui Tomşa 
au fost recunoscute atitudini şi sentimente caracteristice militanţilor 
moldoveni dinainte de Unire. Cu toată culoarea istorică discutabilă şi 
caracterul forţat al lui Despot, piesa lui Alecsandri cucerește. 
Cursivilatea elegantă a versurilor atestă progresul dramaturgului, în 
momentul în care Caragiale se pregătea pentru debut.» 


(C. Ciopraga - prefața la volumul 
V. Alecsandri - Teatru. Ediţic îngrijită 
de G. Pienescu, Editura Tineretului, col. 
Lyceum, Bucureşti, 1968, pp. 23-24) 


«Despot e victima unui conflict de civilizaţii; el cade fiindcă, în 
necunoașterea coordonatelor istorice, s-a încumetat să înfrunte datinile 
țării sale adoptive, încercând să le substituie alte instuţii, conforme 
idealurilor sale. Evoluţia sa între două femei, Ana, fiica vornicului 
Moţoc, și Carmina, soția lui Laski, nu e determinantă în prăbușirea lui; 
indeciziile sale sentimentale pot pune în mișcare „fisele“ dramatice, 

dar nu legile destinului istoric. Despot Vodă e zdrobit de rânduielile 
străvechi ale ţării, atât de categoric, încât Alecsandri nu s-a sfiit să facă 
dintr-un nebun — ce e drept, vindecat, Ciubăr Vodă, purtătorul de 
cuvânt al fatalităţii, de ordine tradiţională.» 
(Şerban Cioculescu - Istoria literaturii 
române moderne (în colaborare). Edi- 
tura didactică şi pedagogică, Bucureşti, 
1971, p.96) 


«... în rezumat, legenda istorică a lui Despot Vodă merită fără 
îndoială toate laudele ce se pot acorda unei opere de înaltă poezie, 
căreia însuși drepl-preţuitorul ei autor i-a dat denumirea cea mai 
potrivită pentru o compoziţiune în care studiul caracterelor istorice, 
cercetarea intimă a inimei omenești, şi apoi încă avântul liric al vorbirii 
sunt întrunite cu cea mai măiastră armonie. 

Ca acţiune întețită a dramei, negreşil că în alte literaturi vom găsi 
opere atrăgătoare, dar, în limba noastră, trebuie să recunoaştem că nici 
sub acest raport Despot Vodă nu-și are încă seamănul.» 

(AI. Odobescu — Scrieri literare şi 


istorice, vol. II, Editura Socec, Bucureşti, 
1887, pp. 536-537) 


«Scrierea pieselor artistice începe de la 1879 cu Despot Vodă, 
reprezentat la 30 martie pe scena teatrului din București. Îmbrăcată în 
versuri de o rară frumuseţe la Alecsandri chiar, într-o limbă curgătoare 
şi duioasă ca o doină, ducând fărâme de aur în undele-i limpezi, 
legenda curiosului domn al Moldovei a fost primită cu entuziasm fără 
de seamăn, care și-a aflat răsunetul mai în toate criticile, critici de pe 
acea vreme, mai roditoare în adjective decât în idei. Puţinii care au fost 
de altă părere au strigat în pustie...» 

(N. Iorga - Pagini din tinerețe, Editura 
pentru Literatură, București, 1968, pp. 
161-162) 


«Citind în cronica lui Ureche interpolarea amănunţită făcută de 
Simion Dascălu, după relatarea lui Alessandro Guagnini, Alecsandri 
compune drama romantică Despot Vodă (1879). Indemnul venea, 
indirect, şi din partea mai tânărului Hasdeu, care dăduse, în Răzvan şi 
Vidra, cealaltă capodoperă românească a genului. Modelele - Victor 
Hugo în primul rând — sunt vizibile şi de astă dată, însă, ca de obicei, 
dramaturgul plantează energic opera în terenul autohton. Despot este 

un aventurier ambițios, însetat de putere. Inteligent și diplomat, bun 
orator, curajos în fapte şi frumos la chip, levantinul care cutreierase 
Apusul se slujește de toate mijloacele care îi stau la îndemână pentru 
atingerea felului său. Castelanului Laski îi promite, în schimbul oștilor 
de ajutor pentru ocuparea tronului Moldovei, bogății din pradă; pe 
soția acestuia, Carmina, o seduce cu ideea de-a o face doamnă a ţării; 
pe boierul lacom de averi, Moţoc, cu postul de prim sfetnic; pe fiica 
acestuia, Ana, cu o probă de curaj ieșită din comun (sărind de pe zidul 
cetăţii pe un cal slobod şi neînvăţat, pe care nu putea încăleca nimeni), 
pe doamna Ruxandra cu închipuite înrudiri nobile; pe nebunul Ciubăr, 
în fine, cu himera coroanei. Chiar de vicleanul Lăpuşneanu ştie să 
scape luând antidot împotriva otrăvirii ce bănuiește că i s-a dat să bea, 
ori — urmărit fiind de irimişii acestuia — înscenând propria-i moarte, pe 
catafalc. Despotul gândeşte, sau numai promite, reforme. Vrea să 
înființeze o academie la Cotnari, visează apoi o Moldovă putemică și 
independentă, capabilă a se împotrivi imperiului turcesc spre a scutura 
jugul. Inerţia locală este însă de neîn(rânt. „Țara“, în frunte cu boierul 
Tomșa, vede în pribeag un spoliator și un papistaş ce trebuie suprimat 
prin moarte, după obiceiul pământului. Documentele arătau că Despot 
a murit lovit de buzduganul Tomşii. Abil, dramaturgul cruță pe capul 
boierimii de omucidere şi pune pe nebunul şi fanaticul Ciubăr - 
personaj scos din legendă — să înjunghie pe uzurpatorul venetic. Eroul 
cade astfel ca sub puterea unui implacabil destin. Apa trece, pietrele 
rămân, glăsuieşte proverbul, şi drama pare a-l ilustra. Aventurierii vin 
şi se duc, aşa cum comentează,impasibili, resoneurii piesei, cu nume 
simbolice, Limbă-Dulce şi Jumătate, numai poporul este veşnic 
statornic.» 

(lon Rotaru - O istorie a literaturii 


române, Editura Minerva, Bucureşti. 
1971, vol. I, p.. 226-227) 


«Drama istorică romantică s-a desăvârșit tot prin contribuția lui 
Vasile Alecsandri. La un deceniu după reprezentarea piesei RĂZVAN 
şi VIDRA, el a dăruit scenei româneşti „legenda istorică“ în cinci acte 
Despot Vodă (1879), iar în anii imediat următori, alte două piese în 
versuri: Fântâna Blanduziei (1884) şi Ovidiu (1885). Eroul celei 
dintâi este personajul real, consemnat de cronicile secolului al 
XVIl-lea, aventurier grec, ridicat de jos, ce se pretinde urmaş al 
despoților bizantini și care ajunge domnitor al Moldovei. Dimensiunea 
lui umană este într-adevăr tulburătoare, prin ideile şi planurile pe care 
le proiecteze ameţitor şi generos, unele neputând părea altfel decât 

utopice. Rezistenţa şi ascenisiunea eroului lui amintesc întrucâtva pe 
aceea a lui Ruy Blas. Într-adevăr, excelenta dramă a lui Alecsandri e în 
ansamblu hugoliană. Conflictul rămâne însă caracteristic naţional şi 
constă în ciocnirea dintre un venetic, altminteri personaj cu însuşiri 
sufleteşti remarcabile, și tradiţiile, credinţele autohtone. Despot, a cărui 
personalitate e într-adevăr tulburătoare, obține coroana voievodală 
datorită intrigilor abile pe care le pune la cale farmecul său personal. 
Dar planurile care-l însufleţesc, oricât de ameţitoare şi generoase, nu 
pot depăși condiţia timpului și locului, eroarea fundamentală constând 
în disprețul față de nevoile ţării, ale cărei resurse eroul le secătuieşte 
pentru realizarea visurilor lui, ceea ce nu poate apărea decât ca utopie 
şi extravaganţă. Autorul opune lui Despot echilibrul moral și bunul 
simţ popular. Drama nu ocolește artificiile teatrului romantic — tra- 
vestitul, simularea morţii etc. — dar totul cu mult meșteșug dramatic.» 


(George Ivașcu — Istoria literaturii 
române, vol. I, Editura ştiinţifică, 
Bucureşti, 1969, p. 480) 


«... Despot Vodă se nutrește din teatrul lui Victor Hugo, cu toate 
acestea drama lui Alecsandri e originală și dacă e vorba despre o 
înrâurire ea e din partea, mai degrabă, a piesei lui Hasdeu Răzvan şi 
Vidra pe care Alecsandri o numea în deriziune «dramul» deşi aceea 
deschide seria dramelor istorice române [...] Se conturează de la 
început conflictul fundamental şi tradiţional din teatrul istoric 
românesc, care este nu între indivizi, ci între ambiția voievodului pe de 
O parte şi rezistența tradiţiei şi a corpurilor constituite pe de alia. 
Vechiului cor din tragedia elină îi ia locul aci țărănimea, factor de 
împotrivire şi totdeodată spectator impasibil al agitației eroului în 
spiritul unei absolute religii a deşertăciunii. De aceea eroii inteligenţi 
şi ai inițiativei fac în acest teatru o figură mizerabilă şi antipatică în 
Chiar intenţia autorului, criteriul faptelor fiind bunul simţ, obiceiul 
pământului, în genere deci idei moderatoare [...] Exponenţii tradiţiei 
sunt în Despot Vodă Jumătate şi Limbă-Dulce, comentatori cu bun 
humor ai evenimentelor, care însă nu judecă faptele eroic ci numai din 
punct de vedere politic [...] 

Instinctul artistic al dramaturgului a știut să lase eroului libertatea 
de a se proiecta. Despot e un aventurier ambițios, pomit de jos, dar 
inteligent, cult, mare seducător de oameni şi nu prin satanism romantic 
ci prin valoarea şi generozitatea planurilor sale [...] Aventurierul 
câștigă numaidecât pe toți. Cuvintele lui înalță spiritele, seducţiile 

încântă pe femei, iar Doamna Ruxandra și fata lui Moţoc, Ana, sunt 
ameţite. Despot le captează pe fiecare cu mijloace felurite. Doamnei îi 
face daruri şi omagii cu care soţia acelui ursuz Lăpușneanu nu este 
obișnuită, Anei îi dă un spectacol de vitejie, sărind pe un cal sălbatic 
peste zidul curţii [...] Indrăzneala lui Despot e răsplătită de noroc şi de 
altfel aventurierul are o însușire mai mare decât toate celelalte şi 
anume încrederea în destin: „Despot:... Ş-apoi... ceva îmi spune cu-o 
tainică şoptire/ Că moartea respectează pe omul cu menire.“ 
Despot Vodă devine tragedia nu prea adâncă însă bine studiată a 
omului de acţiune din afară în luptă cu un factor pulemic și 
impenetrabil, cu obiceiul țării.» 
(G. Călinescu -— Istoria literaturii 
române de la origini până în prezent, 
Fundaţia regală pentru literatură și artă, 
1941, pp. 281-282) 


«Prețuită de oameni înzestrați şi ralinați ca Al. Odobescu, G. 
Călinescu, Şerban Cioculescu etc. drama Despot Vodă este, după 
Răzvan şi Vidra a lui Hasdeu, din 1867, cronologic şi nu axiologic, 
cea mai importantă dramă romantică a repertoriului nostru, urmate, la 
începutul veacului de Vlaicu Vodă a lui Al. Davila (1902) şi de 
trilogia lui Delavrancea (1909-1910), care întregesc familia drama- 
turgiei naţionale de inspiraţie istorică. Prin această piesă, creaţia 
dramatică a lui Alecsandri intră în faza cea mai înaltă, cel puțin în 
intenția autorului. El renunță la genul comic, năzuind să dea piese „de 
anvergură națională“, bazat, desigur, pe expenența câștigată şi pe 
accentuarea sentimentului de responsabilitate faţă de literatura română. 
Este perioada în care scrie, după Despot Vodă, Fântâna Blanduziei și 
Ovidiu, cele din urmă după ce, în 1880, tipărise Sânziana și Pepelea, 
„fee e naţională“, rezistentă şi azi, din care au pomit piesele de 
inspiraţie folclorică ale veacului nostru, scrise de D. Anghel - ŞI.O. 
losi[ (Legenda funigeilor), Zaharia Bârsan, N. lorga și, mai ales, 
Victor Eftimiu.» 

(Prefaţa lui Pompilu Marcea lăfeatru de 
V. Alecsandri. Editura lon Creangă, 


col. Biblioteca  şcolarului, Bucureşti, 
1984. p. 19) 


«La noi, Hasdeu dăduse în 1867 Răzvan şi Vidra, Bolintineanu — 
cu facilitatea lui mai multe drame naţionale, printre care un Alexandru 


Lăpuşneanu (1868) şi chiar un Despot Vodă (1868). 

Încă din 1843, în acel avântat „Discurs pentru deschiderea cursului 
de istorie naţională“, schiţând ca un program pentru literatura viitoare, 
Kogălniceanu semnalase: „Moartea vrednică de un principe a lui 
Despot Eraclidul“... 

Acum se decide Alecsandri a aborda genul ispititor al dramei în 
versuri. 

Prin noiembrie 1878 se gândea la o trilogie: Jolde, Lăpuşneanu și 
Despot, „epoca lui Lăpuşneanu fiind atât de dramatică şi de 
caracteristică.“ [...] 

Uimitoarea aventură a lui Despot, complicata ridicare a lui la 
tronul Moldovei, urmată curând de o cădere aşa de tragică, era 
povestită cu toate multiplele, ciudatele ei amănunte în cronica lui 
Nicolae Costin. Poetul simplificând prea bogatul material ce-i oferea 
cronica şi încercând a reconstitui sufletul eroului, creează o dramă 
plină de contraste. Construită astfel după formula dramei istorice a lui 
V. Hugo, piesa lui Alecsandri aspiră încă, tocmai ca şi modelele sale, 
să dea nu numai desfăşurarea unei voințe în jurul unui conflict cu 
oamenii, cu destinul, dar și un larg și colorat tablou al epocii. Versurile 
ce-i serveau de vestmânt dădeau o înaltă ținută literară dramei. 

Poetul lucrează intens la piesă în iama 1878-1879; la 11 aprilie 
1879, sfârşită de mult, drama era gata de a fi reprezentată și e citită lui 
lon Ghica, într-una din vizitele acestuia la Mircești. Ion Ghica (din 
1877 director al teatrului) decide a o pune în studiu. 

Întâia reprezentaţie la Teatrul Naţional din Bucureşti a lui Despot 
Vodă, în seara de 30 septembrie 1879, a fost o adevărată sărbătoare 
pentru literatura noastră dramatică.» 


(Elena Rădulescu-Pogoneanu — Vieaţa 
lui Alecsandri, Editura Scrisul românesc, 
Craiova, 1940, pp. 296-297) 


ALTE REFERINŢE CRITICE 
(selecție) 


In volume: 


A.I. Odobescu — Vasile Alecsandri: Legende nouă — Ostașii noștri — 
Despot Vodă — în Scrieri literare și istorice ale lui..., vol. Il, 
Editura Librăria Socec SC Comp. 1886, p. 513-544; 


N. lorga — Istoria literaturii românești în veacul al XIX-lea, de la 1821 
înainte, în legătură cu dezvoltarea culturală a nemului, vol. 
III. Editura tipografiei „Neamul românesc“, Vălenii de 
Munte, 1909; 


Teodor I. Burada — Istoria teatrului în Moldova, laşi, 1915; 


Charles Drouhei — Vasile Alecsandri și scriitorii francezi, Editura 
Cultura naţională, col. Biblioteca universitară, Bucureşti, 
1924; 


E. Lovinescu — Critice (Critică impresionistă — V. Alecsandri, Al. 
Odobescu, B.P. Hasdeu, Al. Davila, Caragiale, Barbu 
Delavrancea etc.), Editura Ancora, vol. III, 1927; 


G. Ibrăileanu - Spiritul critic în cultura românească (un junimist 
patruzecioptist — Vasile Alecsandri) Ediţia a III-a, Editura 
Viaţa românească, lași; 


Al. Piru — „Teatrul lui V. Alecsandri“, prefață la volumul V. 
Alecsandri — Chiriţa în laşi sau Două fete ș-o neneacă, 
Editura pentru Literatură, col. Biblioteca pentru toți nr. 104; 


G. Călinescu — Istoria literaturii române de la origini până în prezent, 
Fundaţia Regală pentru literatură și artă, Bucureşti, 1941; 


Elena Rădulescu-Poponeanu — Vieața lui Alecsandri, Editura Scrisul 
românesc, Craiova, 1940; 


G. Călinescu — Vasile Alecsandri, Editura tineretului, 1965; 


G.C. Nicolescu — Viaţa lui Alecsandri, Editura pentru Literatură, 
Bucureşti, 1962; ed. a IE-a, revăzută, 1965. 

În publicații periodice: 


G. Varnav-Liteance — Sarcinile teatrale ale lui Alecsandri, cercetare 
critică, în „Convorbiri literare“, nr. 18, 1876, pp. 382-395; 


G. Adamescu — Sarcinile lui V. Alecsandri, în „Convorbiri literare“, 
1930, pp. 928-950; 


George Gr. Bengescu — Vasile Alecsandri. Studii istorice, literare și 
bibliografice asupra vieţii și operelor sale, în „Convorbiri 
literare“, 1886 (pp. 150-169); 1887 (pp. 841-869; 951-977, 
1033-1044), 1888 (pp. 27-29); 


Scarlat Lahovary — Autoportretul lui V. Alecsandri, în Convorbiri 
literare“, 1919, pp. 444-447; 


G. Bogdan-Duică — Vasile Alecsandri, admiratori şi detractori, în 
„Analele Academiei Române“, 1926; 


Al. Iordan — Carmen Sylva, V. Alecsandri și Felibrii, în „Mişcarea“, 
nr. 898, 1934; 


Al. Lupeanu-Melin - Note istorice din vieala lui Alecsandri, în 
„Unirea“, nr. 28, 1933; 


Aristarc (G. Călinescu) - V. Alecsandri şi limba engleză, în 
„Națiunea“, nr. 484; 1947; 


Aristarc — V. Alecsandri la Stambul, în „Națiunea“, nr. 506, 1947. 


ALEXANDRU DAVILA 
(1821-1890) 


TABEL CRONOLOGIC BIOBIBLIOGRAFIC 


1862 - La 12 februarie s-a născut Alexandru, fiu al generalului 
doctor Carol Davila, creatorul învățământului medical în 
România, mama sa, Anca, fiind nepoată a lui Dinicu Go- 
lescu, rudă, de asemenea, cu familiile Grant și C.A. Rosetti. 

— Crescut într-o atmosferă deosebită, Alexandru îi cunoaște, 
pe când era elev, pe Dimitrie Bolintineanu şi Vasile 
Alecsandri, pe pictorul Nicolae Grigorescu. 


1871-1874 — După ce termină cursurile şcolii comunale din Golești şi 
pe acelea ale şcolii luterane din București, Alexandru este 
înscris la institutul condus de istoricul V.A. Urechia. Este 
perioada în care ia contact cu istoria neamului nostru, vi- 
zionează spectacolele de la Teatrul Naţional din București, 
manifestând interes şi dragoste pentru dramaturgia româ- 
nească. 

~ La sfârșitul anului 1874 îşi continuă studiile la Liceul 
St. Louis din Paris. 


1874-1879 — la contact cu creaţia dramatică a lui Shakespeare, îl 
cunoaşte și îl preţuieşte pe poetul francez Paul Verlaine, o 
cunoaște pe marea actriţă Sarah Bernard, participă la 
întrunirile tinerilor români care studiază la Paris; preocupat 
de cunoaşterea istoriei poporului nostru citește letopiseţele 
publicate de Mihail Kogălniceanu. 


1879-1884 — Se întoarce în ţară şi lucrează în cadrul Ministerului de 
Externe; îndeplineşte misiuni diplomatice la Roma și 
Bruxelles. 

1884 


Moare tatăl său, Carol Davila. Alexandru se retrage din 
diplomaţie, ocupând funcţii publice în domeniul culturii, 
dedicându-se activităţii legate de viaţa teatrală românească, 
criticii teatrale şi muzicale, dezbătând cu competență 
probleme specifice ale acestora. 


1885-1900 - Debutează ca poet în „Revista literară“, condusă de 


1900 
1901 


1902 


poetul Alexandru Macedonski, în această perioadă apă- 
rându-i în „Convorbiri literare“ şi „Scena“ poezii care 
câştigă treptat în valoare fără să depăşească mediocritalea. 
La 5 decembrie 1885, Alexandru se căsătoreşte cu Ortansa 
Keminger de Lippa. 

Cronicile dramatice şi muzicale, publicate de-a lungul 
sfârșitului de secol în „Epoca“, „Literatură şi artă română“, 
în „L'indépendance roumaine“ îl recomandă pe autor ca pe 
un mentor al mişcării teatrale şi muzicale româneşti, ele 
constituind contribuții de valoare la dezvoltarea mişcării 
noastre teatrale. 

În 1888 este numit subprefect de Tulcea, în același an 
divorțează de Ortansa Keminger. 


Scrie [arsa Le cotillon. 


Citeşte în casa lui Ulpiu Hodoș drama V/aicu-vodă, aceasta 
fiind recomandată de Al. Sihleanu pentru a intra în 
repertoriul Teatrului Naţional din București. 


Apare, în volum, drama istorică în versuri Vlaicu-vodă, care 
în același an, la 12 februarie, este reprezentată pe scena 
Teatrului Naţional. La realizarea acestei creaţii a trudit încă 
din 1888. Din distribuţie au făcut parte, printre alţii, C.I. 
Nottara, A.N. Demetriad, Zaharia Bârsan, Agata Bârsescu, 
V. Maximilian. 

În același an este publicată, în „Sămănătorul“ nr. 38 Balada 
strămoșilor. 


1905-1908 — Alexandru Davila este numit director al Teatrului 

Naţional din București, funcţie pe care o deţine până în 
1908. Sub directoratul său cea mai importantă instituție de 
spectacol din ţara noastră parcurge o perioadă de înflorire, 
atât în ceea ce privește îmbunătăţirea vieţii actorilor, cât și 
orientarea spre promovarea marilor valori ale dramaturgiei 
românești şi universale; printre scriitorii ale căror piese au 


1909 


1910 


1911 


1912 


1914 


1915 


fost reprezentate îi amintim pe V. Alecsandri, B.P. Hasdeu, 
I.L. Caragiale, Plaut, Molière, Shakespeare. 


Al. Davila înființează „Compania dramatică Davila“, prima 
încercare de teatru susținută materialiceşte de stat şi 
apreciată de marile personalități ale vremii, având printre 
societarii săi pe marii actori de mai târziu: Toni Bulandra şi 
Lucia Sturdza-Bulandra, Marioara Voiculescu, Niculescu- 
Buzău, lon Manolescu, Roland Bulfinski, Gh. Storin. 

Prima stagiune se inaugurează la 12 septembrie cu 
instantaneul Începem de I.L. Caragiale și cu Stane de piatră 
de H. Sudermann. 

La 2 septembrie panicipă ca membru fondator la 
constituirea Societății Scriitorilor Români. 


Al. Davila face parte din colectivul de redacție al revistei 
„Ţara nouă“ condusă de istoricul Al. Xenopol şi de fratele 
acestuia, Nicolae Xenopol. 


Apare, la București, revista „Rampa“ condusă de N.D. Cocea, 
la care, alături de Al. Davila, colaborează Liviu Rebreanu, 
Al. Macedonski, Emil Isac, Gala Galaction, Tudor Arghezi, 
lon Minulescu și alţii. 

Continuă seria spectacolelor susținute de Compania Davila 
reprezentând creaţii ale dramaturgiei universale. 


Compania Davila îşi încetează activitatea, mulţi dintre 
actorii acesteia trecând la Teatrul Naţional din București. 
Are loc la Teatrul Naţional premiera piesei Cocoșul negru 
de Victor Eftimiu. 

Alexandru Davila este rechemat la conducerea Direcţiei 
generale a teatrelor, la 18 octombrie, continuând cu 
sârguinţă, ajutat de marii actori ai teatrului, activitatea de 
dezvoltare şi îndrumare a micării teatrale românești. 


Înființează „Cercul bibliofil“ care-și propune tipărirea 
capodoperelor literaturii în ediţii de lux. 

La 28 iunie asasinarea arhiducelui Franz Ferdinand la 
Sarajevo declanşează criza care a culminat cu izbucnirea 
primului război mondial. 


Alexandru Davila, la începutul lunii aprilie, cade victimă a 
unei încercări de asasinat, în urma căreia va rămâne 
paralizat până la sfârșitul vieții sale. 

1917 


1918 


1921 


1923 


1925 


1928 


1929 


Apare sceneta Duda și Mura; Al Davila colaborează la 
revista „Scena“ unde publică Scrisori către actorul X. 

Apar povestirile în versuri intitulate Vorbe de clacă, având 
ca tematică viaţa teatrală, fiind reproduse mai târziu 
într-unul din volumele cărţii Din torsul zilelor. 


Apare ediţia a III-a a dramei V/aicu-vodă la Editura Socec, 
căreia până în 1929 i se mai adaugă încă două ediţii apărute 
la aceeaşi editură. 


Traduce în românește piesa Ulcica spartă de Heinrich von 
Kleist; publică articole în revista „Cultura naţională”. 


Scrie articolul Alfabetul românesc, pe care-l trimite lui Ovid 
Densusianu, acesta aprectindu-l ca o contribuție meritorie 
„la fixarea unor norme de scriere“ în limba română. 


Apare primul volum al culegerii de articole, amintiri de 
familie, de valoare documentară şi literară, intitulată Din 
torsul zilelor; la 26 noiembrie apare, la Institutul de arte 
grafice Oltenia, al doilea volum al acestei culegeri. 


La 19 iunie Al. Davila este distins cu premiul naţional 
pentru literatură, în acelaşi an apărând a V-a ediţie a dramei 
Vlaicu-vodă, la Editura Cartea românească. 

La 19 octombrie 1929, Alexandru Davila se stinge din viaţă, 
ducând cu el aşa cum sublinia lon Marin Sadoveanu, în 
discursul său funerar, „un capitol din istoria teatrului 
românesc în devenire“. 

Este înmormântat în cavoul familiei din Cimitirul militar din 
București. 


EDIȚII POSTUME 


Vlaicu-vodă — dramă în cinci acte în versuri, ediţia a VI-a, Bucuresti, 


1938; 


Opere complete. Din torsul zilelor, vol. I-HI — Editura Oltenia (f.a.); 


Vlaicu-vodă — dramă în cinci acte în versuri. Ediţie îngrijită de 


262 


D.D. Panaitescu, cu o prefață de Simion Alterescu. Editura 


de stat pentru literatură şi artă, col. Biblioteca pentru toți, 
București, 1956; 


Vlaicu-vodă — dramă în cinci acte în versuri. Ediţie îngrijită și prefaţă 
de Tiberiu Avramescu. Volumul cuprinde şi cronici, 
articole, amintiri. Editura de stat pentru literatură și artă, col. 
Biblioteca pentru toţi nr. 19, București, 1960; 


Vlaicu-vodă — dramă istorică. Ediţie îngrijită, prelaţă şi note de 
Nicolae Sorin. Editura tineretului, Biblioteca școlarului, 
București, 1965; 


Vlaicu-vodă — dramă istorică în cinci acte în versuri. Text îngrijit de 
Georgeta Rădulescu-Dulgheru, postfață de Marian Popa. 
Editura Minerva, seria Arcade, Bucureşti, 1971. Reeditare 
în 1973; 


Vlaicu-vodă — Antologie de dramaturgie românească. Ediţie, prefață şi 
note finale de Constantin Măciucă. Editura lon Creangă, 
col. Biblioteca școlarului, 2 vol., Bucureșu, 1973; 


Corespondenţă inedită — Ediţie îngrijită de Marin Bădescu. Editura 
Dacia, col. Testimonia, Cluj, 1973; 


Vlaicu-vodă — dramă istorică. Antologie, label cronologic şi 
bibliografie de D.D. Panaitescu. Editura Albatros, col. 
Lyceum, Bucureşti, 1974; 


Vlaicu-vodă și alte scrieri despre teatru — Prefaţă de Marian Popa. 
Antologie, tabel cronologic şi bibliografie de D.D. Panai- 
tescu. Editura Albatros, col. Lyceum, Bucureşti, 1975. 


AL. DAVILA 


VLAICU-VODĂ 


Dramă în 5 acte, în versuri 


MAMĂ 


Care, mai presus de toate 
Datina străbună proslăvind-o, 
Ne-ai sădit în suflete credința 
Întru reînvierea neamului. 


Acest rod al învăţământului tău 
îl închin 


POMENIRII TALE 


PERSONAGIILE 


Vlaicu-vodă 

Rumân Grue, credinciosul lui 
Mircea Basarab, nepotul 
domnului 

Costea Mușat 

Banul Miked 

Spătarul Dragomir 
Groza Moldoveanul 
Preacuviosul Nicodim 
Pala Italianul 

Baronul Kaliany 

Vlad Dobceanul 

Manea 

Aldea Algiu 

Român Herescu 

Murgu 

Baldovin 


Pârcălabul curții 

Solul sârbesc 

Moș Neagu 

Un căușel 

Întâiul boier 

Al doilea boier 

Al treilea boier 

Întâiul moşnean 

Al doilea moșnean 

Un boier bătrân 

Clara-doamna, mama vitregă a lui 
vodă şi mama bună a domniţei 
Anca 

Domnița Anca, fiica doamnei Clara 
şi soră, despre tată, cu vodă 

Sanda 

Un copil de casă 


Boieri — ostaşi — moșneni etc. 


Acţiunea se petrece pe la 1370, la Curtea de Argeș. 


ACTUL I 


(Teatrul reprezintă o poiană muntoasă şi sălbatică de unde 

se vede valea Argeşului. La mijloc, spre fund, tulpina 

scorburoasă a unui vechi stejar trăsnit. La dreapta o stâncă 

mare, concavă. Buşteni, buturugi etc. E o seară luminoasă. 
Lumina lunii bate în mijlocul poienii.) 


SCENA I 
Pala, moş Neagu 


(Scena rămâne câtva goală; apoi apare, din stânga, moş 
Neagu cătând cu luare-aminte. El face semn în culisă de se 
arată şi Pala. Ei înaintează în scenă şi se asigură că sunt 
singuri.) 
MOŞ NEAGU: Am ajuns, jupâne Pala. 
PALA: Drace! locu-i fioros. 
Ca de vrăji. 
MOŞ NEAGU: Sau vrajbe. Iată şi stejarul scorburos. 
PALA: De minune. 
MOŞ NEAGU: Dar, jupâne, ierte-mi-se o-ntrebare: 
Ce pândeşti aci? 
PALA: Habar n-am. 
MOȘ NEAGU: Ba nu, zău? 
PALA: He! mi se pare 
Că te joci de-a hămișliul! 
MOȘ NEAGU: Hămișliu, eu? N-am nici gând. 
Ce să aflu de la tine ce nu ştiu de mult? 
PALA: De când? 
MOŞ NEAGU: De când casc la curte ochii. Decât să mă râzi, 
mai bine 
Te-ai încrede și m-ai crede. 

PALA: Ce să cred? 
MOS NEAGU: Ce se cuvine, 
Vino... la priveşte-n vale, despre târg. 
PALA: Ei? ce e? 
MOȘ NEAGU: Vezi 
Două umbre, așa strânse una de-alta, dă să crezi 
C-ar fi numai una? 
PALA: Şi-apoi? 
MOŞ NEAGU: Dar sunt două: e domniţa 
Anca şi cu Mircea-domnul. 
PALA: Ce spui? 
MOS NEAGU: Amândoi din viţa Basarabilor. 
PALA: Prea bine. Dar ce cată? 
MOŞ NEAGU: Se iubesc. 
PALA: Ce? Nepotul cu mătușa? 
MOȘ NEAGU: Ce e drept că se-nrudesc. 
PALA: Şi apoi? 
MOŞ NEAGU: Păi... ei sunt ținta. 
PALA: Care ţintă? 
MOŞ NEAGU: Vezi, jupâne, 
Că ei vin încoa, chiar unde stai la pândă? 
PALA (pricepând): Mă rumâne, 
Or eşti hămişliu ca vulpea, sau grozav ești de nătâng! 
He! ce-i pasă doamnei Clara că doi bieţi copii se strâng, 
Noaptea,-n braţe! 
MOȘ NEAGU (după gândire): Oh! atuncea, ştiu pe cine... 
PALA: Zău? Pe cine? 
MOŞ NEAGU (îngrijorat): Pe boieri... 
PALA (nepăsător): O fi. 
MOȘ NEAGU: Stăpâne, oh! atunci amar de tine! 
Pentru dânşii eşti vrăjmaşul, veneticul, un lătin; 
Că, deşi de mult în ţară, ai rămas ce eşti: străin. 
Eşti străin, jupâne Pala. Mii de patimi asmuţite 
Stau la pândă, te-nconjoară; şi boierii au cuțite 
Ce ucid, deşi sub haină tu porţi zale de oțel, 
- Za subţire de Milano, împletită mărunţel. — 
Pază bună-n aşa vremuri pentru omul doamnei Clara, 
Care,-n ciuda ohridimei, catolicizează ţara. 

PALA: Moşule, tu ţii cu dânşii! 
MOŞ NEAGU: Eu! Că doară nu-s român! 
Sunt maghiar, ca Clara-doamna. Şi-apoi, tu-mi ești 
bun stăpân. 
Dar îţi zic: fă ochii-n patru; de boieri să-ţi fie teamă: 
E-n primejdie iscoada când e taina mai de seamă. 
Am aflat şi eu destule despre cei ce-aştepţi aci. 

PALA: Ce? 

MOȘ NEAGU: He! multe! Tu ești mândru că te vei învrednici 
Să spui, mâine, Clarei-doamnii ce-au făcut aci boierii; 
Mândră e şi Clara-doamna, azi — când frânele puterii 
Par pe mâini a-i fi lăsate de nevrednicul voivod =; 
Mândră și papistășimea că se-nfige prin norod; 

Şi e mândrul Kaliany — ce-și închipuie, nerodul, 
Că el toate le-nstrunează, sfatul, doamna şi voivodul — 
Toţi-îs mândri, toţi-îs falnici. Vodă singur e smerit. 
Dar smerenia-i e umbră, ce de pizmă l-a ferit. 
El mereu în ea se-afundă și, cucernic, pururi tace; 
Dar din umbră şi tăcere vodă face şi desface, 
li ajunge — ca să ţină toate-n mâna sa de fier — 
Să-l priceapă Rumân Grue — Grue, ce nu-i nici boier — 
Ce cutreieră domnia și, pe-ascuns, orânduieşte 
Ce, pe-ascuns, gândește vodă, și, pe-ascuns, îi 
poruncește. 
Şi, de-s frâne și zăbale între voi — voi toţi și el 
l-a lui frâna; iar a voastră, doar zăbaua de oţel. 
— Astfel se rostesc bătrânii din adâncul cugetării; 
Insă voi nu le daţi seamă și tociţi răbdarea ţării 
Şi-a lui vodă. 
PALA: Taci, moşnege. Vlad, cucernicul voivod, 
Este domn fără domnie și voivod fără norod. 
N-are oaste, n-are curte, abia streji — o mângâiere 
Ca să-și dea măcar cu gândul c-are-o umbră de putere. — 
Despărţit, prin Clara-doamna, de nebunii ce l-au pus 
Să se lupte cu crăimea şi biserica de-Apus, 
— ȘI, deşi cu vitejie cucerise Făgărașul, 
Şi, deşi arsese Alba, drept răsplată că vrăjmaşul 
li prinsese robi suroră și cumnat, pe Straşimir, 

Totuşi — de când oropsit e vel-spătarul Dragomir — 
Vlaicu, ca-ntr-un vis, pierdut-a judecata lui săracă; 

Și, de-i domn, e că se-ndură doamna, buna lui dădacă. 
El nu e nimic. lar Grue — crede-mă, că bine ştiu — 

ÎI jălește ca pe-o babă văduvă de timpuriu; 

Și, de umblă prin domnie, asta numai ca să-i spună 
De-i belșug sau sărăcie, or de-i vremea rea sau bună. 


MOȘ NEAGU: Fie! Dar boierii mişcă; s-ar putea să nu mai vrea 


Să-i frământe sub călcâie, pururi, o muiere rea. 
De-l târăști prin bătătură, vorba ceea, rupi zăblăul, 
Închisorile sunt pline şi-ntr-o zi... 


PALA: Avem călăul! 


Du-te-acum. Fii fără grijă: mi-am pus zaua de oțel. 
Și-apoi, scorbura e mare și m-oi face mititel. 


(Moş Neagu îl ajută să intre în scorbură.) 


MOȘ NEAGU: Dumnezeu să te păzească. 
PALA: Aud șoapte... Haide, du-te. 


(Moș Neagu iese repede prin dreapta. Pala ascultă 
puţin, apoi:) 


Ce-o fi? Ura sau iubirea? 
(Mai ascultă, cătând spre stânga.) 
E iubirea... trece iute. 


(Se ascunde în scorbură.) 


SCENA II 


Pala,ascuns, Mircea, Anca, îmbrățișați, venind din 
stânga, urmaţi de Sanda. 


ANCA: Prea ne depărtăm de curte, azi... Ce crâng întunecat. 

Parcă nici-un om pe-aicea de cu veacuri n-a călcat. 
Un covor de mușchi se-ntinde sub picioare. Simţi? 
Ai crede 
Că tărâmul ăsta rece raza soarelui nu-l vede... 
Mi-e răcoare. 


MIRCEA: Stă-mi aproape, mai aproape, draga mea, 
Inima-mi să te-nfăşoare cu iubirea ce e-n ea. 
Cât de dulce mi-ești când tremuri şi te strângi de mine, 
când 
Ți se mlădie de pieptu-mi trupuşorul tău plăpând. 
Anco, mâna ta mă arde, deşi-i rece... De ce oare? 
N-o lua, nu: ci pe buze, și, deschisă ca o floare, 
Pune-mi-o; tu, să mă farmeci cu parfumul ei, şi, eu, 
C-un sărut pe veci într-însa, să-mi aştern tot dorul meu. 
Apoi, tu să-l pui la sânu-ţi inima să ţi-o pătrunză. 
Adă mâna, ad-o. 
ANCA: Du-mă mai la lună. — Ce de frunză! 
Insă nici o vietate. Uite, singură să fiu, 
Mi se pare că, de frică, aş muri-n așa pustiu. 
Dar cu tine mi-e pustiul plin de farmec, nu mi-e teamă 
De nimica și de nimeni... 
MIRCEA: Adă mâna. 
ANCA: Că te cheamă. 
Mircea Basarab, că-n tine e mai cald şi mai vioi, 
Decât în toți Basarabii, sângele ce curge-n noi. 
MIRCEA: Fie. Dar la ce mi-s bune sânge, neam, străbuni și 
nume? 
Nu. Iubirea ta mi-e totul, Anca mea, pe-această lume, 
Uite, astăzi chiar, boierii, cu moş Costea-n capul lor, 
Vreau să ţină, nu ştiu unde, o-ntrunire, un sobor, 
Ca să facă, nu știu care, vitejie boierească. 
Meargă ei. La ce mi-e slava? Anca mea să mă iubească! 
Şi de mi s-ar da domnia — dac-aceasta s-ar putea! — 
Eu m-aş lepăda de dânsa ca să fiu cu Anca mea. 
ANCA: Dacă s-ar putea? Ce vorbă?... Dacă s-ar putea? 
Cum oare? 
Strămoșeasca noastră casă nu e casă domnitoare? 
MIRCEA (nestăpânindu-şi ciuda, lămureşte): 
Eu, nepot mezin, domnia n-o s-o am... Dar am ce dai, 
Ce nu poate da coroana cu tot mândrul său alai, 
Am iubirea ta, iubirea! Adă mâna. 
ANCA: Stai... îndată... 
Dar, în lipsă de domnie, poţi ajunge ban... 
MIRCEA: Vreodată... 
Adă mâna ta. 

ANCA: Şi banul e cât un voivod. 
MIRCEA: Nu ştiu. 
Vino să şedem alături, ca la sânu-mi să te ţiu. 
ANCA (mergând spre un buştean, la dreapta): 
Ba, nu este tot atâta, căci pe ban îl stăpânește 
Vodă, pe când peste vodă numai Dumnezeu domnește. 
MIRCEA (așezându-se pe buștean, cu Anca): 
Eu sunt dar cât e și vodă de stăpân în tronul său, 
Căci domnit îs doar de tine şi te am de Dumnezeu. 
ANCA: Oh! prea mult! 
MIRCEA: Nu, nu! Sunt robul lănţuit de-a ta voinţă, 
Bunul plac al tău în viaţă fi-va singura-mi credinţă. 
Precum chipul tău icoana către care-oi închina 
Orce rudă pân' ce ceasul adormirii va suna. 
ANCA: Mirele meu! 
MIRCEA: Vai! nu încă! Nu, nu-ţi sunt pe faţă mire! 
Ce va zice doamna Clara de gingaşa-ne iubire? 
Când de mine pomenește, spune că nu-s încă bun 
Nici de cuşma bărbătească, nici de numele străbun. 
Și de ce? Că fug de curte, că-n ogoi mă joc de-a hoina 
Şi că-n loc de liturghie pui să mi se cânte doina. 
Ei! şi-apoi? Dar în războaie, la Vidin, la Făgăraș, 
Când era mai cruntă lupta, fost-am coadă sau fruntaș? 
ANCA: Ba erai în fruntea oastei. Flamura basarabească 
Tu, se zice, c-ai înfipt-o-n Alba Iulia crăiască. 
MIRCEA: Da! Și unchiul meu, pe-atuncea, mă iubea, pe când 
acum 
E pornit asupră-mi. Anco, mă-ndoiesc de vodă. 
ANCA: Cum? 
MIRCEA: Cine știe ce nădejde pune el pe alba-ţi frunte? 
Pentru 'ce-nfrăţire nouă mâna ta i-ar fi o punte? 
Ce menire îţi vor ţie, inimă care iubeşti, 
Imbinările sucite ale râvnelor domnești? 
Dac-ar vrea să te mărite cu-altul!... 
ANCA: Năluciri nebune: 
Şi, de-altminteri, tu știi bine că nicicând nu m-aş supune. 
MIRCEA: Te-ai împotrivi? 
ANCA: Oh! Mirceo, te-ndoiești! 
MIRCEA: lertare-ţi cer! 
M-aş putea-ndoi, vreodată, de luceafărul din cer! 

De-adierile pădurii, de blândeţea lunii line, 
Şi de soare, şi de ziuă, şi de noapte... nu de tine! 
Adă mâna ta. 


(Anca i-o dă, el o sărută lung. O tăcere.) 


ANCA: Ascultă. Frate-meu, orcum, e bun. 
El nu vrea nefericirea soră-si. Ce zici? Să-i spun. 
Tot. Da? 

MIRCEA (cu obrazul în mâna ei): Da. 

ANCA: O să priceapă că nu-i vorba de-o iubire 
Trecătoare, ci adâncă. Că nu-ncape-mpotrivire. 
Da? 

MIRCEA (ca mai sus): Da. 

ANCA: La-nceput va zice nu; dar îl voi dezmierda. 
Dulce, dulce, de va zice mai la urmă și el da. 
Da? 

MIRCEA (aidoma): Da. 

ANCA: Și la urma urmei vei vedea că și coroana 
Poate da iubirea, dânsa care-ţi va fi dat pe Ana. 
Da? 

MIRCEA (tot aşa): Da. 

ANCA: Mirceo, dar mai spune câte-o vorbă. 

MIRCEA: Cum să spun? 
Mi-ai pus mâna peste gură ca să tac... și mă supun. 

ANCA: Dragul meu! 


(Se aruncă la sânul lui. Amândoi rămân îmbrățişari, ca în 
extaz.) 


SCENA III 


Aceiaşi, Sanda, care de la începutul scenei tine laturile 
şi acum vine repede din stânga. 


SANDA: Se-aude zgomot... Vine lume dinspre vale. 

ANCA (rresărind): Doamne, ce să fie? 

MIRCEA (oprind-o): Nimeni. Oameni care-şi văd de cale, 
Stai la sânul meu. 

ANCA: Dar dacă vin aci? 

MIRCEA: Eh! Ca și noi. 

Se iubesc şi trag la codru, cum făcurăm amândoi. 
Vino. 
SANDA: Ba nu, doamne Mirceo. Cei de vin au alte gânduri; 
Toţi bărbaţi cu arme lucii. M-am uitat cum rânduri- 
rânduri 
Au ieșit din târg prin toate părțile, ca pe furiș; 
Apoi o luară-ncoace ca să intre-n tufăriș. 
Sunt aproape-acum. 
(În timpul acesta Mircea s-a sculat de pe buștean, ținând pe 
Anca, s-a încredințat că spada îi e alături, şi a ascultat.) 
ANCA: Mi-e frică!... 
MIRCEA (zâmbind): Cum? Ţi-e frică lângă mine? 
ANCA (asemenea): lartă-mă. 
SANDA (arătând la fund spre dreapta): Pe-aici desișul e cât de 
stufos. 
MIRCEA: Prea bine, 
Să ne-adăpostim într-însul. 


(Către Anca:) 


Ca-ntr-un cuib ne-om pituli 
Şi-astă mantă largă tainic pe-amândoi ne va-nveli, 
Și nimic nu vom mai spune. Nu? 
ANCA: Nu. 
MIRCEA: Și puţin mai tare 
De te-oi strânge, nu vei zice nu? 
ANCA: Nu. 
MIRCEA: Dar o sărutare... 


(Anca face semn. cu un zâmbet, că ba da. Dispar printre 
stânci, pe unde a ieşit Sanda.) 


PALA (scoate binișor trupul din scorbură și se încredințează 
că e singur): Uf! mi-ajunge! (Se aud pași) 
Vin boierii... voi avea ce asculta. 


(El reintră în scorbură. Încep a sosi, câte trei-patru, din 

dreapta şi din stânga, boieri, hotnogi, căuşei, moșneni, ostaşi 

de tot soiul, cari se recunosc, îşi dau mâna și formează 

grupuri în planul al doilea. În întâiul plan se înaintează apoi, 

din dreapta. Nicodim cu Groza, iar din stânga, Costea Muşat 
cu Vlad etc.) 

SCENA IV 


Pala, ascuns, Groza Moldoveanul, Costea 

Mușat, leumenul Nicodim, Vlad Dobceanul, 

Manea, Baldovin, Rumân Herescu, Aldea 

Algiu, Murgu, Căuşelul, boieri, hotmogi, moșneni, 
ostași etc. 


COSTEA MUȘAT: Bun venit, boieri şi oameni. 
(Către Nicodim:) 


Mă închin, sfinţia-ta. 
Dar cu noi nu văd pe domnul Mircea. 
GROZA: N-avusesem vreme 
Să-i spun locul întâlnirii, şi când trimisei să-l cheme, 
Adineaurea, plecase. Dar ne-ajunge, la un sfat, 
Să vii tu, jupâne Costeo, capul neamului Muşat. 


(Aprobare din partea tuturora.) 
COSTEA (către Groza): Mulţumesc, jupâne Grozo, 
(Către ceilalți: ) 


Voi căta dar a vă spune 
Pentru ce norodul vostru potrivit-am să se-adune 
Azi, aci, şi-n taină. — Gândul, cerul nu-l va cerceta, 
Căci cu noi e, Nicodime, sfânt igumen, rasa ta. 
Mai întâi, blagoslovește. 
(Toţi se-nchină sub blagoslovirea lui Nicodim, apoi Costea 
urmează, către Groza:) 
De-acum, spune, Grozo frate. 
GROZA (după o tăcere): Suferințele Moldovei ce să vi le mai 
arate 
Glasul nostru! Laţcu-vodă, un mișel, un renegat, 
Către Ludovic și către papa Urban s-a legat 
Să se-nchine lor, crăimei cu domnia și norodul, 
lar papimei cu credința. Dar boierii şi sinodul, 
Credincioși în legea sfântă şi-n Ohrida'-împărtășiţi, 


! Oraș din sudul Serbiei, pe marginea lacului Ohrida. În veacul al XIV-lea 
cra reședința patriarhului ortodox şi, prin urmare, centrul religiei ortodoxe 
(n.a.). 

Răzvrătindu-se, vai! fură biruiţi, măcelăriți. 
— Doamne, Dumnezeul nostru, câte suflete curate 
Către tine-atunci zburat-au de pe ruguri! 


COSTEA (szrângându-i mâna): Grozo frate! 
GROZA: Eu scăpai. Pribeag prin lume, fără pâine, fără rost, 


La căminurile voastre am aflat un adăpost. 

Pentru țara mea, Moldova, pentru legea creştinească, 
Mi-ati întins, cu-n ea frăția, mâna voastră românească. 
Dar şi-aci, la obârşia neamului, ca și la noi, 

Și-a lăţit papistăşimea necuratul ei puhoi. 

Vlaicu-vodă, care-n vremuri, harnic, priceput, cucernic, 
Către datina străbună, către Domnu-atotputernic, 

A oblăduit moşia pentru slava ei și-a lui, 

Azi, e robul doamnei Clara, prin urmare-al craiului. 

Ea domneşte; şi printr-însa-n ţara voastră românească, 
Au ajuns, de-o parte, craiul, de-alta, papa, să domnească. 


COSTEA: Da, aşa e, da: la toamnă, patru ani s-or împlini 


De când Vlad, voivodul nostru, a-ncetat a mai domni... 

Ah! nu pot uita ce iute s-a-nvârtit a soartei roată: 

Vodă Vlad ducea războiu-n Transilvania sculată; 

Pretutindeni erea ţara curățată de vrăjmaș; 

Haţegu-l ținea spătarul, Vlad era la Făgăraş, 

Iar voivodul Nicolae, frate-său, cu-o mică oaste, 

Urmărea pe Mikloș-hertzeg în Ardeal cu spada-n 
coaste... 

Ce s-a petrecut atuncea nu se ştie. 


VLAD: Ba ştiu eu: 


O trădare. 


TOŢI: Da, aşa e. 
COSTEA (către Vlad): E-ndrăzneţ cuvântul tău! 


Căci trădarea n-a fost, chipu, prin nimica dovedită... 


VLAD: Oh! nedovedită încă poate-o fi, dar e vădită: 

Doamna Clara, prin poruncă grabnică, chemă-napoi 
Toate cetele — aproape — ce-n Ardeal erau cu noi; 
Şi, cum starea oștii noastre o ştia, fără-ndoială, 
Mikloş, chiar în acea noapte, peste noi dădu năvală. 
Tabăra ne fu cuprinsă și voivodul omorât! 


Doamna, cum află, crăimii se-nchină numaidecât! 
Și, ca vodă să nu poată pacea să nu i-o-ntărească, 
Se grăbi s-aşeze-n Argeş sol şi oaste ungurească. 
TOȚI: Da, așa e. 
VLAD: Toate-acestea, mi se pare, se numesc 
O trădare. A 
NICODIM: Da, trădare. Insă eu învinuiesc 
De trădare şi pe vodă, nu numai pe doamna Clara, 
Căci cu voia lui trădarea de trei ani închină ţara. 
Maştera e vinovată că crăimei ne-a-nchinat; 
Ingăduitorul vodă, însă, e mai vinovat: 
Prin tăcerea-i, ne-njoseşte. 
ALDEA: Şi, când plânge biata ţară, 
El se zice că, cu Grue, sfrânge-n cula-i, o comoară. 
BALDOVIN: Iar noi suntem prada doamnei. 
VLAD: Casele ne sunt pustii 
Și boierii drepţi la cuget umplu beciuri și chilii... 
MURGU (întrerupând): Pe când solul Kaliany, îmbrăcat cu-a 
sa solie, 
Până-n sfatul ţării poartă ungureasca-i fudulie. 
VLAD: Ah! ne-ajunge! 
TOȚI: Da, ne-ajunge! 
NICODIM: Trebuie cu toţii-aci 
Să jurăm în roiul ţării trântorii a-i nimici. 
Mai întâi, pe vodă Vlaicu să-l dăm jos. 
COSTEA: Oh! nu, părinte! 
A ne răscula cu arme, chiar şi pentru cele sfinte, 
Ar fi să lovim domnia, ar fi mâna să ne-o dăm 
Cu vrăjmaşul din afară; şi, cu dânsul, să surpăm 
Tot un lucru sfânt, coroana, scaunul, altarul ţării, 
Cula-n care stă de veghe sufletul neatârnării. 
Pas lui vodă! Nu pot crede că un om aşa vânjos 
Să se schimbe-aşa de iute și să cadă-aşa de jos! 
Nu se poate: se preface. Tace, rabdă, dar pândeşte 
Și aşteaptă — cu credinţă — ceasul tainic ce sosește. 
Ca să-şi numere părtașii, Vlad, adânc şi nepătruns, 
Vrea să vadă cine-i prinde gândul, pentru toţi ascuns! 
Iacă ce zăreşte-n vodă judecata mea. 

NICODIM: Oh! mie 
Mi se pare că te-nşală vechea ta prietenie 
Pentru dânsul. Dar, să zicem. — Ce rămâne de făcut? 
GROZA: Lucrul e uşor: pe faţă, noi să-i facem cunoscut 
C-aţi îmbrățișat cu toţii cererea Moldovei mele; 
Pentru datină şi lege că trăim; şi, pentru ele, 
Că vom ști, la trebuinţă, ridica, şi voi şi noi, 
Steag de răzvrătire-n ţară şi,-n afară, de război. 
Pricepându-vă pornirea, vodă Vlad o să-nţeleagă, 
Că-ntre voi şi doamna Clara, ceasul a sosit s-aleagă: 
Sau avem aceleaşi râvne, și vom fi părtaşii lui, 
Ori, de nu, el e vrăjmașul datinii şi-al neamului. 
NICODIM: Dacă Vlad e cum l-arată cele spuse-aci de tine 
Grozo, cererea Moldovei o va-ntâmpina cu bine. 
GROZA: Da, sunt sigur. Şi fiindcă cugetul ne e curat, 
Că e ceasul ca să rupem taina ce ne-a-nfășurat, 
Că voim ca steagul nostru sfânt să fâlfâie la soare, 
Că,-n sfârşit, e timp ca râvna paloşul să ne-o măsoare 
Să jurăm aci credinţă, boieri, căpitani, norod, 
Celui ce-au ales Moldovei şi oştirilor voivod. 
COSTEA: Un flăcău iubit de vodă şi,-n moşie, cu renume: 
Domnul Mircea. 
VOCI: Domnul Mircea? 
VLAD: Mircea? 
NICODIM: Mircea? 
COSTEA: El anume. 
ALDEA: E viteaz. 
MANEA: E blând. 
CĂUŞELUL: E darnic. 
MURGU: E frumos. 
VLAD: E drept. 
INTAIUL MOȘNEAN: E bun 
Cu rumânii. 
RUMAN HERESCU: Nu se face apă sângele străbun. 
BALDOVIN: E deştept. 
VLAD: E suflet mare, care zilnic se mărește. 
AL 2-LEA MOȘNEAN: Salcia de ani se surpă, iar stejarul 
se-ntăreşte. 

GROZA: Să jurăm lui Mircea-vodă ascultare! 

TOŢI: O jurăm! 
Ura! Ura! 

COSTEA (după ce i-a potolit cu gestul): Dragi prieteni, noi, 

de-acum, să ne-nturnăm 

În oraş. Umblaţi cu grijă; nu purcedeţi în grămadă; 
Căutaţi, pe cât se poate, nimenea să nu vă vadă!... 

VLAD (întrerupând): Fii pe pace. 

COSTEA (către Nicodim): Sfinte preot, dă-ne alduirea ta. 


(Toţi se descoperă și se închină.) 


NICODIM (după ce îi binecuvântează): Domnul e cu voi! 
COSTEA (către cei din scenă): Să mergem. 
(Ei încep a ieşi prin diferite părți, grupuri-erupuri. Groza, 
mai la urmă, iese, după Costea şi Nicodim, prin stânga. 
Manea şi Vlad ies, prin dreapta, urmaţi şi precedati de alții.) 


MANEA (către Vlad, ieşind la dreapta): Vere, cine se-aștepta 
Ieri, când Mircea bătea hoina şi gonea cu noi ogoiul, 
C-astă-seară va fi vodă? 

VLAD (ieșind): Așa, vere. 

MURGU (către Groza, ieşind, la stânga): De-acum roiul 
Are matcă. 

GROZA (ieșind): Şi din matcă am ieșit. 

(Scena se goleşte cu încetul. O tăcere. Deodată, un căuşel, 


trecând pe lângă stejarul trăsnit, zăreşte pe Pala, ascuns în 
scorbură.) 


CĂUȘELUL (zărind pe Pala): Ho!... Cine-i?... Stai. 

VOCI: Ce e? Cum? 

CAUŞELUL (apucând pe Pala): leşi din tulpină, diavole, c-aci 
te tai! 


(Se luptă cu Pala, care vrea să fugă. Alții îi vin în ajutor.) 


GROZA (înturnându-se repede): Ce-i acolo? 

CĂUȘELUL (din fund): Un om care se-ascundea într-o tulpină 
Scorburoasă. 

GROZA: O iscoadă! 

CĂUȘELUL: Chiar! 


(Scena s-a umplut repede din nou. În fund, mai mulți oameni 
au scos pe Pala din scorbură și-l înconjoară.) 


COSTEA: Scoateţi-l la lumină. 


(Cei din fund se urnesc, târând în scenă pe Pala care se 
zbuciumă. ) 


ÎNTÂIUL MOŞNEAN (din acel grup): Ţine-l bine! 
CĂUȘELUL (ținând pe Pala de coate): Stai cuminte, drace, 
că te... 
AL 2-LEA MOȘNEAN: Să nu dea 
Dosul! 
CUȘELUL (îngenunchind pe Pala sub lună): Aş! 


(Toți se apropie să-l privească.) 


GROZA: E Pala! 

COSTEA: Pala? Doamna Clara ne pândea! 

NICODIM: Da. 

VLAD: Suntem trădaţi! 

GROZA: Se poate. Să vedem. Pala, răspunde: 
Ai venit aci trimis de doamna Clara? 

PALA (îngenuncheat): Da. 

GROZA: De unde 
Știa locul de-ntrunire? 

PALA: Nu mi-a spus. 

GROZA: Ah! spune drept. 
E primejdie de moarte dacă minţi! 

PALA: Nu mint. 

GROZA: Aştept. 

PALA: Mi-a zis să m-ascund aicea, într-acel stejar anume; 
Și s-ascult. 

GROZA: Și-apoi? Urmează. 

PALA: C-o să vină multă lume. 

GROZA: Cine? 

PALA: N-a spus. 

GROZA: Minţi! 

PALA: N-a spus-o! Mă jur!... 

GROZA: Fie. Dar ştia. 


280 


PALA: Nu ştia! Mă jur pe mama! 

GROZA (îmbucurat de răspuns, dar insistând): Nu?... Nu!... 
PALA: Nici nu-nchipuia. 

GROZA: Bine! 


(La semnul lui Groza, boierii se trag la stânga și formează un 

grup. Ei se chibzuiesc. Toţi îl aprobă, afară de Costea Muşat, 

care se înfioară. În timpul acesta, ceilalți formează alt grup 
mai la dreapta, cu Pala în mijlocul lui. O tăcere.) 


PALA (către căușelul care-l ţine): Lasă-mă... de ce mă strângi 
x” așa?... mă doare mâna. 
INTAIUL MOȘNEAN: E iscoada unguroaicei, măre! 
AL 2-LEA MOȘNEAN: Ne pândea bătrâna. 
CĂUȘELUL: Bine că ne căzu-n gheare. 
ÎNTÂIUL MOȘNEAN: De noi bine, de el rău, 
Că ne ştie taina. 
AL 2-LEA MOȘNEAN: Cine ştie multe... 
INTAIUL MOȘNEAN: Așa zău! 
GROZA (înaintând în mijloc): Ascultaţi-mă cu toţii, căci 
primejdia e mare 
Şi ne-atinge deopotrivă. Deopotrivă, prin urmare, 
Se cuvine să ne lege sfatul ce vom ţine-aci, 
Am jurat vrăjmaşii legii nemilos a-i nimici; 
Am jurat pe vodă Mircea la Suceava că-l vom duce; 
Am jurat c-aceste braţe ridica-vor sfânta cruce, 
— Sfântul prapure-al Ohridei dușmănit de papistași — 
Și că blânda-i umbră fi-va umbra morţii pe vrăjmași. 
Ah! cumplite sunt acestea! Sângeros e jurământul 
Ce dă toate biruinţei; biruitului, mormântul! 
Zis fu însă... Vorba noastră vântul n-apucă s-o ia, 
Şi dușmanul cel mai crâncen, doamna, calea ne-o tăia! 
Dar iscoada-i, de-astă dată, însuși cerul ne-a predat-o, 
Taina noastră, pân-acum, doamna Clara n-a aflat-o, 
- Chiar aci v-o spuse însuşi acest om nesocotit — 
Mâine însă, chiar de mâine... 
PALA (aparte): Singur eu m-am osândit! 
GROZA: Spuneţi voi, de-acum, ce soartă va avea duşmanul 
vostru. 

VOCI: Moartea! Moartea! 

PALA: Doamne sfinte! 

COSTEA: Nu! pe Dumnezeul nostru, 
Buni prieteni, nu-l ucideţi. E o vină, vă zic eu, 
Şi o vină în cântarul veşniciei trage greu. 
Nu se cade ca-n menirea ce croit-o-ne-am senină 
Să ne fie spada roasă de-a păcatului rugină. 
Piază rea e ca războiul drept şi sfânt, ce l-am jurat, 
Să-l începem cu vărsarea sângelui nevinovat. 
Ascultaţi-mă pe mine, bătrâneţea mea pătrunde 
Viitorul... 

GROZA: Dar el, mâine... 

COSTEA: Să-l închidem... 

VLAD: Ce fel? Unde? 

COSTEA: În vreo temniță, departe. 

GROZA: Mai departe e-n pământ. 

NICODIM: Pentru taine, cea mai bună temniţă e un mormânt. 

COSTEA: Nu-l ucideţi!... 

VLAD: Pe noi, mâine, ne cruţa-vor papistaşii? 

COSTEA: Un copil!... 

GROZA: El e vrăjmaşul; nu se caută vrăjmaşii 
După vârstă. 

COSTEA: Vai! de milă!... 

VOCI: Moarte! Moarte! 

COSTEA: Inimi crunte, 
Pata sângelui acesta să nu cadă pe-a mea frunte! 

GROZA şi VOCI: Moarte! Moarte! 


(Mai mulți se năpustesc, împreună cu Groza, spre grupul lui 
Pala şi scot pumnalele. Costea, înconjurat de Nicodim și de 
câțiva boieri, stau la stânga.) 


PALA (sfâşietor): Staţi! O vorbă! Numai una! 


(Năvălitorii se opresc în îndoială. Pala, târându-se pe 
genunchi.) 


Voi, bărbaţi, 
Nu se poate să ucideţi un copil! Nu vă-nduraţi, 

Nu-i aşa? Voi doar la luptă scoateţi paloșul!... 
(Căuşelul ridică brațul. Pala îi îmbrățișează genunchii. ) 
Stai! 
GROZA (pășind): Haide! 
PALA (îmbrățişând genunchii lui Groza): Nu lovi! Să fac o 
cruce mai întâi... O, Doamne! Vai de 
Mine! Ce să zic... 
(Groza face un gest. Pala, zvârcolindu-se, se întoarce în jurul 
lui Groza.) 
Nu încă! Nu, nu! E păcat să mor... 
Sunt un biet copil! Oh! milă! milă! 


(Și Groza şi toți privitorii par înduioşați și-și întorc fețele.) 
GROZA (hotărându-se, se întoarce spre Pala): Haide! 


(Dar Pala, care îl observă, sare deodată în picioare, îl 
îmbrânceşte şi aleargă spre dreapta, scoțând spada şi 
sperghia.) 

PALA (sărind în picioare): Ajutor! Ajutor! 

GROZA (îmbrâncit): Oh!... Ah! năpârcă! 

VLAD: Taie-i drumul! 

CAUȘELUL: Sai la spate! 

ALDEA: Nu lăsa! 


(Toţi se reped, cu paloşele în mână. Pala, neavând pe unde să 
iasă, se sprijineşte de o stâncă mare și dă față cu agresorii, 
cari îl atacă viu. Luptă.) 
COSTEA (din stânga): Oh! Ce ruşine!... 
GROZA (din dreapta): Dă-i! 
VLAD (tot în dreapta): Loveşte! 
BALDOVIN (tot în dreapta): Cum se bate! 
CĂUȘELUL (tot în dreapta): Zău, e dracul! 
COSTEA (în stânga): ...Zece oameni pe-un copil! 
GROZA (atacând): Dar e vrăjit, 
Ori că poartă zale! 
CĂUȘELUL (căutând să lovească): Fierul, când am dat, a scârțâit. 


(E un scurt răgaz: agresorii pândesc.) 

PALA (strigă): Doamne Mirceo! Doamne Mirceo!... ajutor! 
GROZA (în dreapta): Ce-a zis, pe cine 
Cheamă? Mircea?... 


(Toți se opresc, mirați.) 


PALA (din răsputeri): Doamne Mirceo!... 
VOCEA LUI MIRCEA (de la dreapta, apropiindu-se): Nu te 
lăsa! Țin’te bine! 
(Uimiţi, agresorii lui Pala stau locului. Mircea apare în dosul 


stâncii, cu spada în mână. Agresorii fug înspre grupul din 
stânga.) 


SCENA V 
Aceiaşi, Mircea 


MIRCEA: Ah! tâlharilor! 
COSTEA: E Mircea! 
CAUȘELUL: Domnul Mircea! 


(Toți se dau înapoi, adăpostindu-se în umbră.) 


MIRCEA (pășind sub lună): Da, sunt eu, 
Mircea Basarab!... V-ajunge? 

PALA (căzând în genunchi lui Mircea şi sărutându-i mâna): 
Doamne! 

COSTEA (aparte): Bun e Dumnezeu! 

MIRCEA (cărre Pala): Eşti rănit? 

PALA: Nu, nu... dar moartea, ce-a trecut așa d-aproape, 
Mi-a lăsat un frig în suflet şi o ceaţă pe pleoape. 

MIRCEA: Biet copil!... Dar nu te teme, sunt cu tine. 


(Către ceilalți, care se ascund de el:) 


Ah! tâlhari! 
Ucigaşi prea mici la suflet pentru drumurile mari! 
Hai! Scoateţi-vă cuțitul, sprijiniţi-vă din umăr, 
Năpustiţi-vă!... Ce dracu, suntem numai doi la număr. 
COSTEA (păşind la lumină): Fii slăvit, voivode Mirceo, care 
te-ai înduplecat 
Să fereşti ai tăi prieteni d-o ruşine ş-un păcat. 

MIRCEA: Nu mă-nşel? Această voce?... Nu se poate, amăgire! 
EI, Muşat, cu ucigașii de copii... e peste fire... 


(Înaintează și-l priveşte de aproape.) 
Tu, cu acești tâlhari? 
(Îi priveşte cu de-amănuntul, şi-i recunoaşte.) 


O, Doamne! Dar ce văd nu pot să cred! 

Cum? Drăgan, Algiu, vărul Vlad — nepotul lui Miked — 
Tu, părinte Nicodime, sfânt igumen al Vodiţei, 
Baldovin, Român Herescu, Manea, Murgu, floarea viței 
Boierești?... Dar ce-nsemnează! 


(Vede pe Groza, şi pricepe ce lume e aci.) 


Groza... tu!... 

GROZA: Măria-ta 
Ştii că-n întrunirea aceasta noi aveam a cerceta 
Cum să nimicim vrăjmașii ce robesc, într-o urzeală, 
Ţara mea și ţara voastră. Deci, aci, fără sfială 
Dezvelitu-ne-am tot gândul; când, deodată, la sfârșit, 
Am găsit într-o tulpină p-acest Pala pitulit. 
De iscoada doamnei Clara taina ne era ştiută; 
Mâine, o afla și dânsa... Ce să fac? Văzui pierdută 
Cauza Moldovei mele, și, de-a pururi nimicit 
Scopul falnic pentru care fără tihnă am muncit. 
Atunci eu — eu singur însă fără altă chibzuire, 
Neţinând de nimeni seamă, luând orce-nvinuire 
P-al meu suflet — judecat-am de prielnic un omor 
Ce erea spre mântuirea unei țări ș-unui popor. 

MIRCEA: Ah! jupâne, e prea multă ură-n dorul tău de ţară 
Dacă și nevinovatul e să poarte-a ei povară. 
Fii mai milostiv! — Prieteni, de mă credeţi, vom uita 
Dopotrivă orce vină şi necaz. 

COSTEA (închinându-se): Măria-ta... 

MIRCEA (întrerupându-l): Ce? Mai auzii această-ntitulare. 

Către cine 

O rostiţi? 

COSTEA: Către măria-ta. 

MIRCEA: Cum asta, către mine? 
COSTEA: Te-am ales aci cu toții ca-n războinicul izod 
Spre Moldova, ei şi nouă, doamne, să ne fii voievod. 
MIRCEA: Eu! 
COSTEA: Şi toţi aci cu mine, vodă Mirceo, ţi se-nchină. 
MIRCEA: Eu, voivod! Voivodul vostru!... 
COSTEA: Da. 
GROZA: Pe fruntea ta senină 
Mândră stemă a Moldovei sus şi falnic va luci. 
MIRCEA (aparte): O coroană!... Mie!... 
GROZA: Suntem toţi ai tăi, şi toți, aci, 
Am jurat că te vom duce p-aste braţe la domnie. 
MIRCEA (aparte): Domn! 
GROZA: ...ca neamul să ni-l aperi de-a papimei dușmănie. 
MIRCEA (aparte): Ah! la ce-ncercări grozave, Doamne, pui tu 
robii tăi!,.. 
Sau să pierd iubirea Anchii — ca dușman al mamei ei — 
Sau coroana... Vai, coroana!... Nu mă ispiti, Stăpâne!... 
Anca! Anca!... Oh! domnia... slava ţărilor române! 
Fiica ei!... 
COSTEA: Stai la-ndoială, doamne? 
MIRCEA: Oh! ce cereţi voi... 
NICODIM: Cerem să slujești credinţa, stăpânindu-ne pe noi. 
MIRCEA (aparte): Domn! 
GROZA: Isprava e uşoară, căci Moldova se frământă. 
De la Argeș la Suceava răsuna-va vorba sfântă 
Ca un trăsnet! Într-o clipă, de poporul răsculat, 
Săvârşi-se-va războiul, fără luptă... la palat. 
MIRCEA (aparte): Anca mea! 
GROZA: Dar acea vorbă-naripată și grozavă 
Ce-ar redeştepta iubirea de moșie şi de slavă, 
Dormitând pe fund de inimi, cari zac sub jugul greu 
Ce alt glas o poate spune, ce alt glas decât al tău? 
MIRCEA (aparte): Domn! Eu, domn! 
COSTEA: Primeşte! 
GROZA: Doamne!... 

MIRCEA: Ah! isprava e prea mare 
Pentru-un suflet așa tânăr, ce pe lume-abia răsare 
Și d-acum, abia, paharul vieţii a-nceput să-l bea... 
Nu... Moldova-i prea departe... Nu mă las de țara mea. 

GROZA: Oh!... 

NICODIM: Dar cauza Moldovei e chiar cauza credinţei! 
Când, acolo, păgânimea toarnă-n sufletul fiinţei 
Duhul rău ce ofileşte și răzbeşte un popor 
Mai cumplit ca ciuma neagră şi războiul arzător, 

Tot creștinul va s-alerge, s-o lovească, s-o stârpească. 
Știi tu cum întinde papa peste vița omenească 
Legea lui? Azi, într-o ţară, vin călugări minoriţi, 
Carii trec, cerșind o pâine, blânzi, cucernici și smeriţi; 
Dar, ca mâine, sosesc alţii, cari cumpără o şură: 
Trece-o lună, trece două, și ce-auzi? c-o prefăcută 
Intr-un schit de lemn, cu clopot, strane, tâmplă și altar, 
Iar, de trece-un an, răsare, cu şanţ mare la hotar, 
De sub şura de nuiele, o statornică clădire; 
Un castel de zid de piatră sub obraz de mânăstire, 
Spadă lată sub o rasă, coif de fier sub un potcap, 
Cum e Roma, cum e papa, cu-ntreita-i mitră-n cap. 
Moștenirea lui sân Petru el întreagă-a moștenit-o: 
Cheia Raiului cu-o mână, cu-alta spada i-a primit-o, 
Și, d-atunci, domnia lumii o cuprinde an cu an; 
El e patriarh şi rege, e duhovnic și oștean: 
Ca duhovnic, preacucernic, el doar suflete culege; 
Dar, când a cules destule, papa se preschimbă-n rege; 
Blând şi milostiv s-arată — d-aşa rău nu te păzeşti — 
Și-ntr-o bună dimineaţă, ca-n Moldova, te trezeşti 
C-un pristav citind prostimii ce-l ascultă cu de-a sila: 
«Io Ladislas sin Bogdan, voivod și domn cu mila 
Lui Dumnezeu, de duhul de sus povăţuit, 
Voind ca tot norodul să fie mântuit, 
Îi poruncesc să facă ca mine pocăință 
Și-ntreg să-mbrăţizeze catolica credinţă». 
GROZA: Vai! așa e! 
MIRCEA (aparte): Câtă slavă! 

GROZA: Și vrăjmașul ce pe noi 
Ne răzbeşte astăzi, mâine, mâine va lovi şi-n voi. 
(O tăcere. Toți aşteaptă răspunsul lui Mircea, cufundat pe 
gânduri.) 
COSTEA (aparte): Ce fel! I se dă domnia şi rămâne la-ndoială? 
NICODIM: Doamne Mirceo! 
MIRCEA (rresare. — Dureros): Ah! prieteni! 
COSTEA: Ce? Un viitor de fală 
Ţi se pune dinainte, ţi s-aşterne drum măreț 
Către scaun şi coroană... 
MIRCEA (izbucnind): Pe ce preţ! Oh! pe ce preţ! 
COSTEA: Cum? 


(Toţi se privesc uimiţi, o tăcere.) 


COSTEA (pășind spre el): Nevrednic ești de slavă: slava nu se 
prețuieşte. 

MIRCEA (aparte): Oh! 

TOȚI: Nu! Aşa e! 

COSTEA: Vino, Grozo! 

GROZA (aparte): Vai! ursita nu voiește! 
(Boierii, plini de mânie, ies cu încetul după Costea, aruncând 
priviri disprețuitoare lui Mircea, care rămâne singur, ca un 

stâlp, în mijlocul scenei, cu Pala la picioarele lui.) 

MIRCEA (se uită în jurul său, se vede singur): Ce!... S-au dus? 
Oh! 

GROZA (care a rămas mai la urmă, se întoarnă deodată): 
Doamne Mirceo, spune-mi mie, cel puţin, 
Pentru ce?... De sunt cuvinte bune care te rețin, 
Spune-le. 

MIRCEA (în prada luptei): Nu pot!... 

GROZA: O vorbă. 

MIRCEA: Nu!... Nu pot! 

GROZA: Nu poţi?... Ei bine, 
Zice-voi şi eu ca Costea... 

MIRCEA (aparte): Vai! 

GROZA: Ne-am pus nădejdea-n tine, 
Dar ne-am înșelat: oricine nu-i făcut pentru-a domni. 

MIRCEA: Grozo! 

GROZA: Ceasul care trece nicicând nu va mai veni. 

MIRCEA: Doamne, n-asculta! 

GROZA (iese repede după ceilalți. Mircea, singur, izbucnește): 
Oh! oh! oh! Viziune de mărire, 
Ce mai poate fi pe lume dacă tu dispari! 

PALA (arătând pe Anca, care se ivește în dreapta): lubire! 


(Anca se aruncă în braţele lui Mircea, care o dezmiardă 
maşinal, cu sufletul aiurea. Cortina cade.) 


ACTUL II 


(O poiată în curte. În fund. la stânga, ușă mare, dând în afară, pe o prispă largă 
cu parapet de piatră sculptată străveziu. La dreapta. tot în fund, un larg pridvor 
boltit şi susținut de coloane sculptate, prin cari se văd clopomițele bisericii 
domnești și târgul. La stânga şi la dreapta, uşi dând în apartamentele domnului 
şi ale doamnei. În scenă, două jețuri mari bogate, așezate la dreapta și la stânga. 


Pe pereți, panoplii de arme; pe lespezi covoare.) 


SCENA I 
Vodă, Banul Miked, Grue 


(Vodă şade pe jeltul din stânga. Banul Miked, în picioare 
în mijlocul scenei. Lângă ușa din stânga, Grue.) 


VODĂ: 


Da, da! te-nţeleg, Mikede. Vis măreț e să domnească 

Basarabii peste-ntregul neam de limbă românească! 

Vis măreţ!... Ah! vis!... Dar Laţcu? Eh?... Dar craiul 
Ludovic? 

Ei se ţin de mână, bane; și nu-i lucru de nimic 

Să ne războim cu Laţcu când acesta poartă,-n teacă, 

Greul paloș al crăimei. 


MIKED: Ba, măria-ta, nu. lacă 

Tocmai ce pe vodă Laţcu-l doborî-va-n țara lui, 
Căci voivodul e al țării, însă alt al nimănui; 

Deci pe dânsa, pe virtutea-i, domnul neaoș se cuvine 
Scaunul să-l sprijinească, nu pe paloşe străine. 

Vodă Laţcu nu e numai un păgân ş-un renegat 

— Trădător al țării sale ș-al credinţei apostat — 

E nevrednic; căci el mută a domniei obârşie, 
Strămoşeasca legătură dintre scaun şi moșie. 


Orice frunte-n coronată cată dar a-l vrășmăși 
Şi minciuna ce-l mai ţine cu-al lui sânge-a năbuși. 
E un drept ş-o datorie. 
VODĂ (prefăcut, după ce a schimbat o privire cu Grue): 
Ah! că bine zici, Mikede! 
Vezi, de-aceea-n al tău cuget orice bun român se-ncrede; 
Eu, ca domn ce ţiu puterea de la ţară, sunt dator 
Să lovesc în cine schimbă al puterii sfânt izvor. 
Da, da, bane! Doamna Clara şi baronul Kaliany 
Ne vor da dreptate. 
MIKED: Dânșii? Oh! 
VODĂ: Cum?... Ah! pricep! Sărmanii! 
Ei nu văd, orbiţi de țelul şi de patimele lor, 
Nodul înnodat de datini între scaun şi popor; 
Şi-şi închipuiesc c-ajunge greutatea unui paloş 
- De străin — ca să despartă un popor de domnu-i neaoş! 
Nu-i aşa? Nu prins-am bine gândul tău? 
MIKED (dând greutate cuvintelor): Măria-ta 
Ne citeşti în suflet. 
VODĂ (serios şi privind adânc pe Miked): 
Cartea sufletelor?... De-i căta, 
Pentru-o foaie luminoasă — cum eşti tu, iubite bane, 
Câte altele mânjite de-ale răului prihane,; 
Câte, sub viclene straturi de spoială, şi-au ascuns 
Cine știe ce păcate din trecutul nepătruns; 
Câte, ca acele frunze ce se strâng de sunt atinse, 
Ghemuiesc, în mii de cute, vechi dureri în veci aprinse; 
Câte, vai! se şterg în viață de-al restriștei aprig vânt 
— Cum se şterg de paşii gloatei slovele de pe-un mormânt — 
Câte altele, sub scoarţa ferecată bine-nchise, 
Poartă — cât o lume-ntreagă, patimi, râvne, doruri, vise. 


(O tăcere; vodă cată pe sub gene la Miked.) 


Ah! mi-e dor de surioară, de sărmanul meu cumnat: 
Robi de-atâta timp, la Gomneh! 

MIKED: Cred că vor sosi-n banat. 
In curând. 

VODĂ (aruncând o privire de înţelegere către Grue): 
Ah!... Când? 
MIKED: Vreo două zile, trei. 
VODĂ: Vreo două zile, 
Trei!... Ce bună veste, bane!... Câte ceasuri negre mi le 
Şterge, din durerea vieții, glasul tău!... Sosirea lor 
Va fi zi de sărbătoare pentru bunul meu popor. 
Vreau să-i fac lui Kaliany cinste mare, d-astă dată, 
Ca să mulțumesc crăimii că mi-e sora-napoiată... 
MIKED (mirându-se şi dumirindu-l): 
Solul n-are nici-o ştire că ostaticii robiţi 
— Chezăşia lui la Gomneh — sunt din Gomneh sloboziţi. 
Și nu cred că veselia i-ar fi mare, azi, să ştie 
C-a rămas chiar el ostatic fără nici o chezășie. 
VODĂ (ca mai sus şi prefăcându-se că nu înțelege): N-are ştire? 
MIKED (amintind un fapt ştiut): 
Trecând Oltul, s-a-necat un vătășel, 
Dinadins pornit din Gomneh cu o carte către el. 
VODĂ (ca mai sus): 
Da, da, da! mi-aduc aminte... Ce ciudată întâmplare! 
MIKED (zâmind ironic): Întâmplare, da. 
VODĂ: Desigur! Bietul om, fiind călare, 
S-a crezut în... 


(Schimbând cu Grue o privire.) 
...nu ştiu cine, Că se poate trece-n not, 
Și s-a prăbuşit, sărmanul, vai de el, cu cal cu tot. 
(După o pauză:) 
Bun român e Oltul, care pe străini îi dușmăneşte; 
Oltul scade pentru-ai noștri, pentru dânșii, Oltul creşte 


Și mai greu pot trece Oltul, spumegând în calea lor, 
Decât Dunărea, ce valul şi-l aşterne tutulor. 


(Uşor, ca și în treacăt:) 


De la Dunăre ce veste? 

MIKED: Că soseşte o solie 
De la kralul Simon Stareţ, care cere de soţie 
Pe domniţa Anca. 

VODĂ (după ce iarăși a schimbat o privire cu Grue): 
Bane, ce zici? 

MIKED (cu convingere): Zic, măria-ta, 
Că n-aş fi de mine vrednic de n-aş binecuvânta 
Duhul plin de prevedere ce moşia ne-o păzeşte; 
Pe ostaticii din Gomneh, pe sub mână-i dobândeşte; 
Ş-astfel, dezbărat de Ungur, împotriva-i a luat 
— Pe sub mână — sprijin sigur de la noul aliat, 
Ca măria-ta să poată, mai voinic decât vrăjmașul, 
Să păstreze cucerita țară nouă, Făgăraşul. 

VODĂ (cătând către Grue şi ironic): Întâmplare! 

MIKED: Fie mâna întâmplării, dacă vrei, 
Însă țara pe-a ta mână săruta-va mâna ei. 


(i dă în genunchi şi îi sărută mâna.) 


VODĂ (după ce a zâmbit, bucuros, către Grue): 
Nu: te-șeli, Mikede. Nouă truda, însă slava 
Cerului blajin ce, pururi, ne-a purtat și ne purta-va 
Pe noi, orbi şi sluţi, pe drumul de prăpăstii mărginit, 
Spre sfârşitul cel de taină pentru care ne-a menit. 
Aibi încredere-n ursita țării tale. lar, pe mine, 
Sfătuieşte-mă, Mikede!... Ce m-aș face fără tine! 


MIKED: Sfaturi?... N-ai nevoie. Alta vrei să afli-n robul tău: 


O credinţă mută, oarbă — ca de sfânt în Dumnezeu — 
Întru noaptea de tăcere unde gânduri chibzuite 
Urzesc ţării viitorul după datini proslăvite. 

Afl-o dar în al meu suflet, scrisă ca simbolul sfânt 

Şi neștearsă... ca de gloată slovele de p-un mormânt. 


VODĂ (stăpânindu-și bucuria): Da, da, tu te-ncrezi în mine. 


Dar mă judeci prea destoinic... 


Uite: Dragomir spătarul zice că sunt mai războinic 
Decât el. Ciudată treabă: fiecare mă vedeţi 

Dăruit cu-o însuşire ce voi singuri o aveţi... 
Vă-nșelaţi, și tu, şi dânsul... Şi dovada cea mai bună 
E că Dragomir, cum vine, goana de război răsună. 
Iar că tu, când stai la curte, tace gorna de război... 
Nu-i aşa? De pildă, astăzi, de-ar fi Dragomir cu noi, 

El cu Groza şi cu Costea s-ar uni fără-ndoială... 
Pe când tu, pe cât se vede, nu le dai nici-o-nvoială... 
MIKED (nedumerit): Eu? 
VODĂ: Cu drept cuvânt... Ți-e teamă, ba de paloşul căriesc, 
Ba de Laţcu, ba de doamna, ba de solul unguresc 
Ce ne-nfruntă chiar aicea c-un hotnog de saşi călare, 
Ba — şi mai ales — de oastea ce stă gata la hotare 
Sub voivodul Mikloş-hertzeg din Ardeal spre-a ne robi, 
De cumva cu Kaliany sau cu-ai lui ne-am învrăjbi. 
MIKED (nepricepând): 
Ce ne pasă? N-avem sprijin, dac-o fi pe războire, 
De la Stareţ ce-n Nicopol strânge chiar de-acum oştire? 
Şi trimite deocamdată, ca nuntaşi, cu solul lui, 
Peste-o mie călărime, toţi boieri... 
VODĂ (care a aruncat ochii la Grue): Ce spui? Ce spui? 
Ah! sărmanul Kaliany! L-au rămas cu fudulia. 
Ce solie! O solie mai măreaţă ca solia 
Ungurească, ca solia ce-a trimis-o Ludovic!... 
Ce zici, bane? Kaliany va rămâne de nimic! 
MIKED (pricepând, în sfârșit): 
Zic, măria-ta, c-așa e! C-ar fi o dreptate dreaptă 
Să-l vedem pe Kaliany coborându-se c-o treaptă 
De pe scara-nrâuririi, ce-a suit-o mult prea sus, 
Ș-apunând, vremelnic soare, întru veșnicul apus; 
Că e vreme... şi de sfatul boieresc să ţinem seamă; 
Și că, dacă azi se cade de ceva să-mi fie teamă, 
Nu-i de doamna, nu-i de Laţcu, nu-i de paloşul crăiesc, 
Ci de fierberea ce crește, crește-n trupul boieresc! 
Şi-n vederea slavei tale, şi-n folosul legii sfinte, 
Spun că-i bine boierimea spre Moldova să s-avânte. 
Nu-i așa? 
VODĂ: O fi, Mikede... Dar, de-s temeri de război, 
Nu-i mai bine boierimea să rămână-aici cu noi? 
MIKED (nemaipricepând nimic): Nu sunt temeri. 
VODĂ: Nu, desigur... Pân-acuma goarna tace... 
Dar vreau linişte, Mikede — cum o vrei și tu — vreau pace. 
Nu vreau zăngănit de arme care poate-ar deștepta, 

Dincolo de munţi, dușmanul ce pândește ţara ta... 
Pace! pace! 
MIKED (ahtiat): Dar gândeşte că sunt cugetele-aprinse, 
Că, privind la noi, boierii stau cu paloşele încinse, 
Și, de vrajbă de se teme domnul, mai puţin e rău 
Să se certe cu streinii decât cu norodul său. 
VODĂ: Ai dreptate... cu străinii... În Ardeal, sub munţii țării, 
Palatinul stă la pândă... şi, de m-or lăsa boierii, 
Cari pleacă la Moldova, n-am pe nimeni... 
MIKED (întrerupând): Ba mai sunt 
Cei ce zac în beciuri, doamne, p-un prepus, fără cuvânt. 
VODĂ: Sunt vrăjmaşii doamnei Clara. 
MIKED (insistând): Dar robii măriei-tale, 
Cari... la un semn, îşi schimbă lanţurile lor în zale 
Și, din turmă prihănită de robi jalnici şi smeriţi, 
Se prefac în ceată mândră de ostași nebiruiți. 
VODĂ (care a cătat către Grue): Crezi? 
MIKED (insistând şi mai mult): Ei te-nţeleg! şi-n tine pun 
întreaga lor credinţă! 
VODĂ: Da... se poate... De-o fi astfel, ar fi, bane, cu putință 
Să-nvoiesc şi eu avântul... Spune-le c-aş învoi... 
UN COPIL DE CASĂ (intrând din dreapta): Clara-doamna. 
VODĂ (sculându-se repede, bucuros că nu e silit să se 
pronunţe): Ah! 


(Cartă la Miked care pricepe și se închină.) 
Da. Du-te. 

(Văzând că Miked așteaptă sfârșitul vorbei, el stă puțin la 
îndoială, ș-apoi, ca şi cum n-ar da nici o greutate celor ce 
zice:) 

Spune-le ce vei voi. 
(Miked se închină din nou, mulțumit, și iese prin fund, pe când 


vodă îi zâmbeşte prietenos. Îndată ce a ieşit Miked, vodă își 
pierde înfățișarea smerită și izbucnește, vorbind către Grue.) 


Oh! trei zile! Încă pe-astea, doamne, dăruieşte-mi-le 
Cu răbdarea ce-am avut-o pân-acum!... încă trei zile 

Zacă-n neguri de orbire duhul lor ademenit! 
In trei zile mântui ţara, Grue, și sunt mântuit! 


(Se deschide ușa din dreapta. Vodă își reia înfățișarea smerită 
şi aleargă înaintea doamnei Clara, care intră ca un vârtej.) 


SCENA II 


Vodă, doamna Clara, Grue 


VODĂ: Doamna noastră, ce nevoie?... 
CLARA (întrerupându-l): Da; nevoie! zis-ai bine! 
Am ajuns să am nevoie d-apărare, ca oricine! 
Eu, ce-am împărțit cu vodă Alexandru, tatăl tău, 
Cârmuirea, pentru care făurit e duhul meu; 
Eu, ce port şi pentru tine mândra stemă basarabă 
— Grea povară, pentru care biata-ţi frunte e prea slabă — 
Eu, ce sunt spre mântuirea ta ş-a-ntregului norod, 
Eu, de viță palatină, eu, soție de voivod, 
Eu, eu, pavăza domniei, sufletul ce duce ţara, 
Eu, puterea, eu, stăpâna, în sfârşit, eu, doamna Clara, 
Am ajuns de râsul lumii, ș-al boierilor, ş-al tău, 
Înfruntată, dosădită, o batjocură, eu! eu! 
VODĂ: Nu-nţeleg... 
CLARA: E o ruşine! Nu-nţelegi? E o ruşine 
S-ajung eu să cer un sprijin, fie chiar și de la tine! 
Tu eşti domnul, voivodul, fie; datina o vrea; 
Dar, puterea, cârmuirea, eu le țin în mâna mea. 
VODĂ: Cine ţi-o tăgăduiește? 
CLARA: Cine? Cine? Zău, mă mir! 
Sfatul tău: Miked acuma, altă dată Dragomir. 
Oropsitu-l-ai pe-acela că voia război cu craiu, 
Dar adusu-l-ai pe-acesta înapoi, cu tot alaiul, 
Şi-acum el îmi e-mpotrivă: orce fac, ce chibzuiesc, 
El desface și preschimbă parcă nu mai cârmuiesc. 
Ce-am ajuns! Să stau la vorbă cu Miked!... Miked! 
VODĂ (care a cătat pe sub gene la Grue): 
E banul Severinului... 
CLARA: Ce-mi pasă! Clara-doamna-s eu! 

VODĂ: Sărmanul! 
Ce-a făcut? 
CLARA: Ce? Nu mai ține seamă de porunca mea. 
Cum! Să-i poruncesc un lucru, însămi eu, şi să nu vrea 
Să m-asculte, el? 
VODĂ: Ce lucru? 
CLARA: Orce lucru! Ce-are-a face? 
VODĂ: Dar anume? 
CLARA (așezându-se pe jețul din dreapta): 
Azi, de pildă, poruncit-am — c-așa-mi place — 
Să s-arunce-n lanţuri Groza, Manea, Vlad, acei boieri 
Ce s-au încercat pe Pala să-l ucidă-n codru, ieri. 
Şi ce aflu? Că, departe de poruncile primite, 
Banul sprijină el însuşi uneltirile urzite 
Impotriva mea, și-a papii, și-a lui Laţcu, ba şi-a ta, 
De chiar ucigașii-aceia, cărora, cred eu, le-ar sta 
Mult mai bine, de e vorba codrul verde să le placă, 
Să-și anine-n el nădejdea, legănaţi de câte-o cracă. 
VODĂ: Oh! prea mare-ar fi pedeapsa pentru lucru-așa de mic. 
Au avut de gând, așa e; dar n-au făptuit nimic. 
CLARA: Când nesocotirea sapă scaunul, oblăduirea, 
Vinovate-s, deopotrivă, gândul şi înfăptuirea. 
Nu-nţelegi aşa domnia, dar așa o-nțeleg eu, 
E de-ajuns. Și văd, de-altminteri, că Miked, din sfatul tău 
Mi-a disprețuit porunca — nu tăgădui — văd bine. 
Dar mai am alt sprijin, Vlade, dacă nu te am pe tine: 
Kaliany-mi ţine parte şi, cu călăreţii lui, 
Vrerea mea mi-o voi impune împotriva orşicui!... 
Şi te plâng, sărmane vodă, dacă,-n loc de-o aliată, 
Vrei să vezi în Clara-doamna o stăpână nendurată! 
VODĂ (care e cât pe-aci să izbucnească, vede gestul potolitor 
al lui Grue și stăpânindu-se): 
Că te vreau pe veci stăpână,-naltă doamnă, tot nu știi? 
Sunt mai vârstnic decât tine, totuși mumă vreau să-mi fii. 
Ce m-aş face eu, sărmanul, de nu te-aș avea pe tine. 
Să mă luminezi în cale-mi — cu vederile-ţi senine; 
Să duci grija cârmuirii şi să porţi pe fruntea ta 
Sarcina coroanei mele, ce nu pot , nu pot purta! 

Dacă sunt voivodul ţării după datina străbună, 
Dacă dânsa, cu de-a sila, cu-a ei fală mă-ncunună, 
Dacă am vreun drept anume ce de dânsa mi-este dat, 
Nu le ţin asupra-mi, mamă, fală, drept și voivodat, 
Decât numai ca o slugă a puterii domnitoare, 
Decât pentru-a ţi-le-așterne ţie, ţie, la picioare. 

(Se îngenunche lângă jețul Clarei.) 


CLARA: Te voi crede cu-o dovadă: vreau să fie pedepsiţi 
Toţi acei netrebnici; mâine, vreau să fie oropsiţi. 
VODĂ (înjghebând un plan ca să nu execute voințele Clarei): 
Toţi? 
CLARA: Da, toţi. 
VODĂ: Dar numai Groza Moldoveanul e de vină. 
CLARA: Toţi cu Groza și-au dat mâna, toţi lui Groza 
i se-nchină; 
Toţi sunt vinovaţi. 
VODĂ (sculându-se): Aşa e, toți sunt vinovaţi... Câţi sunt? 
CLARA: Douăzeci, treizeci. 
VODĂ (ca vorbindu-și singur): Ah! drace!... prea mulți. 
CLARA: Nu e un cuvânt: 
Kaliany ne dă saşii lui, ce fac cât două sute... 
VODĂ: Da... Dar şi treizeci de neamuri credincioase, prefăcute 
In dușmani de moarte... 
CLARA (cu nepăsare): Ş-apoi! 
VODĂ (ca după chibzuire): Mamă, uite ce zic eu: 
Să lovim azi numai capul; ceata, fără capul său, 
Se va-mprăştia, și-n urmă, i-om lovi pe toţi, de-a rândul, 
Astăzi unul, mâine altul, fără să le vie gândul 
Să s-adune, să răscoale... 
CLARA (sculându-se și mergând spre uşă): 
Da, acest cuvânt e bun: 
Fie dar, și de-astă dată. 
VODĂ: Unde mergi? 
CLARA: Mă duc să-i spun 
Solului cum să purceadă. 
VODĂ (grabnic): Nu, nul Lasă-mă pe mine. 
Mi-ai cerut dovadă, mamă, vreau s-o dau cum se cuvine. 

Vreau să ştie toată curtea — astfel cred eu nemerit — 
Că de sunt voivod, sunt totuşi robul tău — și rob smerit, 
Că oricine-n tine zvârlă cu dosadă și ocară 
Mă loveşte şi pe mine, și cu mine-ntreaga ţară; 
Şi de-un sprijin de-ai nevoie tu, că nu-l vei cere-orcui! 
Căci e dreptul meu acesta şi că nu-l dau nimănui. 
Aibi încredere. La urma urmei, Kaliany poate... 
CLARA (cu glas blajin şi ademenitor): 
Fie... Ş-apoi nu se cade să-i tot cerem câte toate; 
De când e la curtea noastră, tot mereu l-am supărat: 
Cereri! Cereri! 
VODĂ: Cari cereri? 
CLARA: Multe... Nu l-am fost rugat 
Să ne capete — de pildă — de la craiul său izbava 
„Celor zălogiți? 
VODA (cătând la Grue): Aşa e! 
CLARA: Cred că solul căpăta-va 
Să nu-i dezrobească craiul. Dacă vrei, voi căuta 
Să se facă cât de iute. 
VODĂ: Dacă vreau? 
CLARA: Stă-n mâna ta. 
VODĂ: Cum aşa? 
CLARA: Cum? Foarte lesne: dă și tu, cum ceri întruna. 
VODA: Ce să dau? 
CLARA: Din câte cere Ludovic, măcar dă-i una. 
VODĂ (prefăcut): Una? Da-le-i-aş pe toate dacă s-ar milostivi, 
Pe Cristina și pe soţul ei, în sfârşit, a-i izbăvi! 
Fă tu toate cum e bine, mamă, că ne-apucă toamna. 
Vrei? 
UN COPIL DE CASĂ (din fund): 
Baronul Kaliany spune că-l așteaptă doamna. 
VODA (voind să se retragă): Mamă, eu... 
CLARA: Ba nu. Baronul vine foarte bine, zău. 


(Către copil, care iese după ce se-nchină:) 


Să poftească. 
(Către vodă:) 


Îţi va spune el ce vrea stăpânul său. 

SCENA HI 
Aceiași, Kaliany în armură 


KALIANY (din fund): Doamnă, ceata mea e gata. 
CLARA (ieșindu-i înainte şi aducându-l în scenă): 
Nu mai e de trebuinţă. 
Vodă vrea să pedepsească însuși. 
KALIANY (privind cu dispret la vodă): Nu e cu putință. 
VODĂ (stăpânindu-se şi apropiindu-se de el, măgulitor): 
Oh! ce strălucite zale! ce coif mândru! ce pieptar 
Minunat Bătut cu aur! Dar ce brâu! Ah!... brâu-i rar! 
O mătase... 
KALIANY (măgulit): E netoarsă; numai trasă-n jurubiţe 
Și ţesută cu beteală de argint în patru ite. 
VODĂ: De minune! 
CLARA (schimbând vorba; către Kalianv): 
Vodă tocmai îmi spunea, când ai intrat, 
Că s-ar învoi la toate dacă craiul împărat 
Ne-ar înapoia copiii; ceară prețul cât de mare. 
(Către vodă:) 
Nu-i aşa? 
VODĂ (strâns cu ușa): Da, da... 
CLARA: Ce cere craiul drept răscumpărare? 
Să-i dai voie să clădească un castel la Severin; 
Şi-mpotriva-i să nu sprijini pe... voivodul din Vidin. 
VODĂ: Vrei pe Strașimir, pe soţul sorii mele, fiicei tale, 
Să nu-l sprijin? 
CLARA: Nu, fireşte. 
KALIAN'Y: Fiecare cu-ale sale. 
Strașimir e robul nostru, pentru că s-a răsculat 
Impotriva noastră. lacă. Nu fiindcă e cumnat 
Cu măria-ta. Dar, astăzi, libertatea și Vidinul 
Vrei să i le dai; prea bine, noi îți cerem Severinul. 
E un schimb. 
CLARA: Un schimb, firește. 
VODĂ: Da, un schimb, atâta tot. 
KALIANY: Dă hrisovul și... sunt liberi. 

VODĂ (zărind o ușă de scăpare): Bine zici!... Dar, vezi, nu pot 
Să-l dau singur... e şi sfatul... trebuie întăritură. 
KALIANY: Călăreţii mei sunt gata! şi le şade bine-armura. 
VODĂ: Ai dreptate!... Adun sfatul. 
KALIANY: Şi vom iscăli?... 
VODĂ: Când vrei! 
KAIANY: Astăzi? 
VODĂ: Nu. Nici azi, nici mâine... 
(Privind la Grue:) 


Peste două zile, trei. 
(Către doamna, amintind chibzuiala dintre ei:) 


Am de lucru azi... 

KALIANY (care știe de ce e vorba): Aşa e! 

VODĂ (sărutând mâna doamnei, apoi către Kaliany): Mamă... 
Da, da, peste două zile, trei... 


(Vodă iese prin stânga, sprijinindu-se pe Grue și zâmbind 
îndoielnic. ) 


SCENA IV 


Clara-doamna, Kaliany 


CLARA: De-acum, Vlaicu ni s-a dat, pe viaţă, nouă. 
KALIANY: Despre mine, Severinul, în sfârşit, l-am dobândit. 
Dar smerenia lui vodă m-a mirat. 
CLARA: E osândit, 
Neavând în sine duhul ce prevede şi ce mână, 
De-alţii pururea să fie, ca orbeţii, dus de mână. 
KALIANY: Împotrivă-ne aceia pân-acuma l-au condus. 
CLARA: Însă nu-l vor mai conduce. 
KALIANY: Cred și eu. Dar ei l-au pus, 
Doamnă, până una-alta, să dea mâna de-ncuscrire 
— Deci, de-o alianţă strâmtă-ntemeiată pe-nrudire — 
Cu voivodul Simon Stareţ. 
CLARA: Simon Stareţ! Ce fel! Cum? 
Cine-a născocit aceasta? 

KALIANY: Îți spun, doamnă, că-i pe drum 
O solie de kralul Simon Stareţ ca să ceară 
De soție pe domniţa Anca. 
CLARA: Fiica mea? 
KALIANY: Aseară, 
Am primit înştiinţare că din Niș a și pornit 
Dinadinsul sol de kraul Simon împuternicit. 
CLARA: Oh!... Şi crezi să aibă vodă cunoştinţă?... 
KALIANY: Nu știu bine! 
Dar de-acestea să se facă fără știrea lui, nu-mi vine, 
Zău, a crede. 
CLARA: Ai dreptate!... Oh! dar dacă m-a-nşelat 
Vlaicu, Vlaicu, într-atâta, ca singur el să fi luat, 
Şi-n ascuns, aşa măsură, de-așa mare greutate, 
Care leagă neamul nostru, care leagă două state... 
De se pune-n curmezişul drumului ce eu urmez, 
ÎI, îl... Nu ştiu!... sunt în stare să-l... Oh! Oh! Dar aiurez! 
EI?... N-ar îndrăzni! Ah! Bietul om... n-ar îndrăzni! 
KALIAN'Y: Solia, totuşi, a pornit. 
CLARA: Dar fără ştirea lui. Făţărnicia 
Prea i-ar fi grozav de-adâncă şi de el m-aş îngrozi, 
Dacă-n stare-ar fi de-acestea, neclipind, a ne urzi. 
Nu e cu putinţă, nu e! 
KALIAN'Y: Poate n-are ştire... dară... 
Stareţ cere pe domniţa. 
CLARA: De-asta nu mă tem. S-o ceară 
Cât o vrea. Am eu mijlocul care va zădărnici 
Toată uneltirea. 


(Chemând către dreapta: ) 
Pala! (Către Kaliany): Vei vedea. 
(Către Pala, care a intrat din dreapta:) 


Să chemi aci 
Pe domniţa Anca. 


(Pala iese. Către Kaliany:) 

Fiica mea e fiica mea. Va face 

Ce voi zice. Tu... dă drumul cetei tale. Fii pe pace; 
Dacă Vlaicu-nnoadă firul, mă pricep eu să-l deznod. 
Vino mai târziu, când curtea se primeşte de voivod. 


(Kaliany se închină şi iese prin fund.) 


SCENA V 


Clara-doamna, domnița Anca 


CLARA (singură): 
Ah! de-i vorba pe trădare, Vlaicule, ia bine seamă: 
Eşti bărbat şi sunt femeie!... 

ANCA (intrând din dreapta, îngrijorată): 
Pus-ai să mă cheme, mamă? 

CLARA (așezându-se pe jețul din stânga): 
Da, mezina mea iubită. Vino-ncoa să te sărut. 
Șezi-aci... 


(Anca, liniștindu-se, se aşează pe o pernă la genunchii ei.) 


O! niciodată Anca mea nu mi-a părut 
Mai învoaltă, mai frumoasă, mai gingașă, mai zglobie 
Decât azi... De ochii-ţi galeşi — ca de zarea conabie 
Zorile de zile bune dezbărându-se de-abis — 
Tainic, și s-anină gândul legănând în el un vis... 
Nu-ţi abate ochii; taine ce-mi ascunzi e prea uşoară: 
Visul fraged ce se scaldă-ntr-o privire de fecioară 
E a vieţii îmboldire, e avântul către zbor 
Al orcărui suflet tânăr tresărind de-ntâiul dor. 
Nu-i așa, copilă? 

ANCA (iarăși îngrijorată): Mamă... 

CLARA: Te roşeşti? Nu, nu!... Zâmbește 
Mamei tale care ştie că iubești. 

ANCA (speriată): Oh! nu! 

CLARA (ademenitoare): lubeşte, 
Dacă inima ţi-o cere, Anca mea. Iubirea ta 

Este dreptul tinereţii; şi nu eu aş căuta 
Nici să-mpiedic primăvara să dea florii înflorirea, 
Nici să-mpiedic tinerețea să dea inimii iubirea. 
ANCA (fericită): Dragă mamă! 
CLARA: Da, iubește, dă-ți iubirii sânul tău, 
Ţi-ai ales un mire vrednic de-al tău suflet şi de-al meu. 
ANCA: Mamă! mamă! știi? 
CLARA: Da, toate. Vezi, mi-ar fi părut mai bine 
Aşa veste să n-o aflu decât numai de la tine. 
Și-o încredere mai mare să te văd că mi-o păstrezi; 
Dar, aşa mă-nveseleşte — și mai mult chiar decât crezi, 
Anco — că iubeşti pe Mircea, încât uit, de bucurie, 
Că nu te-ai gândit iubirea-ţi, mai întâi, să mi-o spui mie. 
ANCA: Iartă-mă, măicuţă dragă, iartă-mă! Noi, ne temeam 
Să nu vrei... 
CLARA (ademenitoare): 
De ce?... Ancuţo, doar pe tine te mai am 
Să-mi alini mâhnirea vieţii prăvălind spre bătrâneţe... 
Voi, să staţi aci cu mine; calda voastră tinereţe 
Sufletul să mi-l dogoare. Vrei? 
ANCA (dezmierdând-o): Oh! cât de bună eşti! 
Cât te vom iubi, cu Mircea, mamă! 
CLARA: Bine: tu-l iubeşti, 
Dar el, te iubeşte? 
ANCA: Mircea? Oh! decât orce pe lume! 
Decât scaun și coroană, decât slavă şi renume, 
Tot mai mult... 
CLARA (mulţumită și rămânând pe gânduri): Prea bine. 
ANCA (după o tăcere): Mamă!... e la ușă... 
CLARA (nepricepând îndată): Cine? Da? 
ANCA: E-ngrijat... nu ştie... 
CLARA (zâmbind): Cheamă-l. 
ANCA (sărindu-i de gâr): Oh! cât te vom dezmierda! 


(Ea alearză la uşa din dreapta, o deschide şi cheamă: ) 


Vino: mama ne unește. 

SCENA VI 
Aceiaşi, Mircea 
MIRCEA (intră repede și îmbrățișează pe Anca): Anco! 
(apoi aleargă la doamna Clara și i se închină:) 


Doamnă!... oh! nu: mamă! 

CLARA (sărutându-l pe frunte): 
Mamă, da, copile dragă. Când iubirea ta mă cheamă, 
Mamă vreau să-ți fiu. Aseară, fost-ai vrednic Basarab 
Ținând piept celor puternici, ținând parte celui slab. 
Mi-ai plăcut întotdeauna, deși, însă, câteodată, 
Mi-ai părut ușor la suflet şi de-o fire cam ciudată, 
Prea nepăsător de toate, prea pornit pe desfătări, 
Și nesocotind menirea ce dau eu acestei ţări. 
Dar, ești tânăr, nalt la suflet şi ţi-e inima cinstită. 
Cu-nsușiri de-acestea, viața poţi s-o afli fericită 
Și măreaţă chiar, cu vremea, călăuză de mă iei. 
Deci, iubiţi-vă, voi; restul mă priveşte, dragii mei. 

(Îi sărută pe amândoi şi iese prin dreapta, întovărășită de ei 
până la uşă.) 


SCENA VII 
Mircea, Anca 


MIRCEA: Anca mea! 
ANCA: De-acum, iubite, sunt a ta. 
MIRCEA: E cu putinţă? 
E nevrednică de tine păcătoasa mea credință. 
ANCA: Pentru ce? 
MIRCEA: Oh! simt nevoia să ţi-o fi mărturisit, 
Ție, vina ce-astă noapte duhul mi l-a ispitit: 
Te iubesc, o ştii, Ancuţo; fără margini mi-e iubirea. 
Acest simțimânt îmi umple, îmi pătrunde toată firea 
Şi n-aş fi crezut, vreodată, să mai aibă pieptul meu 
Loc de vreo simţire nouă fiind plin de dorul tău! 


Dar, aseară, când sub ochii-mi se făcu să licărească 
Vrăjile coroanei — culmea pentru-o frunte omenească — 
Mi-a pierit vederea, judecata mi s-a-ntunecat: 

O ispită, vai! Ancuţo, sufletul mi l-a muşcat: 

Mi-am uitat iubirea, te-am uitat pe tine, da, pe tine, 
Şi-am făcut alt vis!... O clipă! doar o clipă!... Mi-e ruşine 
De-acea clipă!... 


ANCA: Oh! nu, Mirceo! Visul tău a fost măreț 


Când ai prețuit iubirea pe-un aşa de mare preţ. 

De n-ai dat-o-n astă-noapte pentru scaun și coroană, 
Mie vii să-mi ceri iertare?... ţie, eu să-ţi fac dojană? 
Nu! nu! De e vină-acilea şi de va să fii iertat, 

E de slava ta, de care pentru-amor te-ai lepădat... 

Și, de-ai fi tu, Basarabe, azi să simţi aci ruşine 

E că mai presus de slavă, Mirceo, tu m-ai pus pe mine. 


MIRCEA: Anco! Anco! 
ANCA: Da, iubite; mult mai mult azi te iubesc, 


De tot preţul jertfei tale cată să te răsplătesc. 


MIRCEA: Oh! oh! farmec al iubirii, vrajă plină de lumină, 


Ce fac dintr-un rău un bine, şi o slavă dintr-o vină! 


(Ei stau un moment strâns îmbrățișați în tăcere. Dar uşa din 
fund se deschide.) 


UN COPIL DE CASĂ (anunțând): Curtea. 


(Mircea şi Anca se despart ca din'vis şi se duc spre pridvor.) 


SCENA VIII 


(Intră curtea. Boierii sunt în straie bogate şi nearmaţi. Ei 
formează grupuri, se închină unii la alții, îşi dau mâna și par 
bucuroși a-și împărtăși o știre. Mai la urmă intră G roza cu 
Vlad şi ceilalți. Mai apoi, Costea şi fiii săi. Un boier, 
zărind pe Groza, se înaintează repede spre el, urmat de alții.) 


ÎNTÂIUL BOIER: Ah! jupâne Grozo, din adânc te fericesc 

De-nvoiala dobândită de la vodă; şi, doresc 

Să mă numeri și pe mine în oștirea boierească 

Ce, sub Costea, la Moldova, duce legea strămoșească. 
Am arcași treizeci şi ghioage și mai multe. 


AL 2-LEA BOIER. Ceata mea 
E călare, poartă suliți, şi, de lente de curea 
Insolzite-n fier și-aramă, buzdugane năstrugite 
Cu mâner de corn. 

AL 3-LEA BOIER: Jupâne, eu îţi dau securi călite 
Doar în apă nencepută, apă vie de izvor; 
Nu e pavăză să nu se sfarme sub ciocnirea lor 
Când flăcăii mei le-aruncă, hăulind! 

UN BOIER BĂTRÂN: Eu, zece care 
Cu opt junci — hrăniți în pajiști, buni de jug și de 

mâncare — 
Și-ncărcate toate zece cu mălai! şi grâu bătrân. 
De n-ar fi îngheţat-o vârsta, ţi-aş da inima din sân. 
(Groza dă mâna cu ei, rând pe rând, mulțumindu-le. Intrând 
Costea, toți îl înconjoară, îl fericesc etc. Ei formează un grup 
către fund. În acest timp intră, din dreapta, Clara-doamna, 
Kaliany, Pala, jupânese etc.) 


UN COPIL DE CASĂ (anunțând): Doamna Clara. 


(Curtea se închină, dar boierii din grupul lui Costea aruncă 
priviri de ură asupra noilor veniţi.) 


KALIANY (intrând cu doamna): Vodă pune temei mare 
pe-ncuscrirea sa cu Stareţ. 
CLARA (arătându-i pe Mircea, care face cu Anca un grup pe 
pridvor): 
Uite colo. Ca să dărâm clădirea 
Ce-o zideşte un fățarnic pe-un atât de-adânc temei, 
E de-ajuns să se înțeleagă două inimi de femei, 
Anca și cu mine: dânsa cu iubirea, eu cu ura, 
Și clădirea şi temeiul se rostogolesc de-a dura. 
Ce-ai de zis? 
KALIANY: E de minune. 
CLARA (așezându-se pe jețul din dreapta): Ah! de-ncearcă 
vodă Vlad 
Împotrivă-mi să ridice ziduri, zidurile cad; 


! Pe atunci, meiul se numea mălai (n.a.) 

Și, sub pietrele și colbul din clădirile surpate, 
S-or afla, cândva, voivodul și coroana, sfărâmate. 


(O scurtă tăcere ca de aşteptare. Se deschide ușa din stânga. ) 
UN COPIL DE CASĂ (de la uşa din stânga): Vodă. 
(Intră vodă urmat de Miked și de toți marii dregători.) 
VODĂ: Bun venit cu toţii! 


(Curtea se închină. Vodă merge la jețul unde şade Clara- 
doamna şi îi sărută mâna.) 


CLARA: Fiul meu... 
VODĂ (după ce s-a așezat pe jeţul din stânga, către curte, 
voind să dea impresia că nu se ocupă de politica externă): 
Aflu, dragi boieri, că iestimp a dat bunul Dumnezeu 
An mănos în ţara noastră; că pătulele sunt pline 
De bucate; că-n podgorii, viile se-arată-n bine; 
Că,-n sfârşit, livezi și lanuri — din senin cum şi din plug — 
Slavă Domnului, sunt toate bucurie şi belșug. 
Aşa spune Grue. 
CLARA (atacând): Dacă ţara e pe veselie, 
Dă prilej și curţii tale astăzi veselă să fie. 
VODĂ: Bucuros. 
CLARA: Domnița Anca, fiica mea şi sora ta 
Preaiubită, este-acum în vârstă de-a se mărita, 
ȘI, de vrei să fie astăzi zi de mare mulţumire, 
li vom da domniţei Anca pe alesul ei de mire... 


(Schimbând tonul:) 


Te uimeşti? 
VODĂ (surprins): He!... da... desigur... Doamne! cum n-aș fi 
uimit? 
Aşa ştire... dată astfel... în vileag... 
CLARA (căutând să forțeze mâna lui vodă): Fii liniştit. 
De n-ar fi ales copila mire vrednic de-o domniţă, 
Lăstar mândru ce răsare din chiar mândra voastră viță, 
Și de nu ne-ar fi el nouă cum îi e și dânşii drag, 

N-aş fi dat eu, Clara-doamna, așa ştire... în vileag. 
(Încet către Kaliany, care stă la stânga jețului ei:) 
Oh! aveai dreptate: vezi-l cât e de uimit. 
(Către vodă, cu insistență: ) 
Ei bine, 
„Nu mă-ntrebi pe cine-ales-a fiica mea? 
VODA (în silă): Ba da. Pe cine? 
CLARA (arătând pe Mircea, care s-a înaintat): lată-l. 
VODA: Mircea?! 
CLARA: Da, el însuşi! El, viteazul tău nepot, 
Căruia cu drag i-aș zice fiul meu. 
VODĂ (aparte): Vai! Vai! De-un ciot 
Să se poticnească, Doamne, viitorul țării! 
ANCA (care a venit în dreapta jețului mamei sale): 
Mamă, de ce tace vodă? 
CLARA (rare şi cu intenţie): Vodă tace că, de bună seamă, 
N-are nici o-mpotrivire la căsătoria ta. 


(Către vodă, insistând.) 


Nu-i aşa? 

VODĂ (încolțit): Ba... chiar așa e... Totuşi, muma va ierta 
Dacă fratele, ce-n suflet e cuprins de bucurie, 
Vrea să ceară de la vodă, pentru-aşa căsătorie, 
O părere chibzuită. 

CLARA (izbucnind): Dar ce ai de chibzuit!? 
Mircea pe-Anca o iubește și de ea el e iubit; 
El e Basarb ca tine: ce mai vrei? 

VODĂ: E cinste mare 
Ce râvneşte el. N-ajunge să gonească de-a călare 
Cerbul, lupul sau mistrețul, sau să săgeteze-n zbor 
Vulturul, sau să-ncolţească urşii-n vizuina lor; 


(Mircea face un pas, vodă cuvântează către el:) 
Nici n-ajunge, când vrăjmașul pune ochii pe moşie, 
Să-ncingi paloşul pe zale şi să lupţi cu bărbăţie; 
Nu, n-ajung acestea toate ca să fii, vreodată,-n drept 
Să ridici până la dânsa dorul tânăr ce-ai în pept; 


309 


Anca nu e numai sora mea şi fiica doamnei Clara; 
E a țării, şi pe dânsa n-o mărită decât țara; 
Numai țara va alege Anchii ginerele ei; 
Şi-l vrea domn! Fii domn tu, însuţi, soțul ei să fii de vrei. 
ANCA (îndurerată): Mamă! Mamă! 
CLARA (încet): Kaliany, vezi-l cum se dezveleşte! 
MIRCEA (care, cătând în juru-i, a aflat îmbărbătare în ochii 
tovarășilor săi; către vodă): . 
Dacă țara, muma Anchii ce prin gura ta vorbeşte, 
Vrea pe fruntea mea de mire o coroană ca a ta, 
O voi dobândi, ca Anca să-mi ajute-a o purta. 
Mă-mboldeai adese-n vremuri să vreau slavă și mărire; 
Eu nu le voiam, că-n mine nu-ncăpea decât iubire. 
Dar iubirea — ce visasem într-al fericirii somn — 
E prea sus de mine? Fie: pentru ea m-oi face domn. 
Costea, Groza, Vlad, Algiu, mândră ceată boierească, 
Mă mai vreţi în capul vostru? 
BOIERII (cari l-au înconjurat pe Mircea): 
Să trăiască! Să trăiască! Mircea-vodă! 
VODĂ (uimit): Mircea-vodă? 
GROZA (către vodă): Da! Pristana ce ne-ai dat 
Dă Moldovei domn pe Mircea şi lui Mircea voivodat. 
CLARA (uimită, şi ea, către Kaliany): Cum? Ce zici? 
BOIERII: Să trăiască Mircea-vodă! 
KALIANY (semeţ): Ce trădare! 
CLARA: Le dăduse şi pristană, Kaliany! 
KALIANY (păşind înainte): Prin urmare, 
Vlaicu Basarab-voivodul — ce-alianță a jurat 
Cu voivodul din Moldova și slăvitul împărat 
Ludovic, stăpânul nostru — azi, pe faţă îi trădează, 
Şi, la curtea sa din Argeș, pe rebeli îi înarmează? 
VODĂ (aparte): Oh! trei zile! 
KALIANY: Să se ştie! 
(Boierii, cari au ascultat întâi, cu surprindere, cuvintele lui 
Kaliany, încep a murmura și privesc solul cu amenințare. 


Dar, la glasul lui vodă, surprinderea și ameninţarea se 
schimbă în uimire, apoi într-o deznădăjduire adâncă.) 

VODĂ (prefăcut, ca ieşind dintr-un vis): 
Ce-auzii?... Ce vor?... Ce spun? 
Mi s-a turburat auzul? Sau visez? Or sunt nebun? 
Mă-nșelai sau zisu-mi-s-a c-aş fi pristănit izodul 
Cu menire să răstoarne la Moldova pe voivodul 
Laţcu, bunul meu-prieten? Cum că — însumi eu — am dat 
O asemenea învoială? Cum că, deci, eu am trădat? 
Şi aceasta mi se spune chiar în față! Ce-ndrăzneală! 
Cine-a zis c-am dat eu, vodă, o asemenea-nvoială? 
Cine? Vreau să ştiu. 
GROZA: Măria-ta... 
VODĂ (prefăcut şi executându-și planul): 
Tu, Grozo? Cine! Tu? 
Dar de unde născocirea-aceasta? Cum îţi abătu 
Să te-ntreci — cu mine faţă — să strecori aşa minciună? 
GROZA: Doamne... 
VODĂ (idem): Ca rostită astfel lumea să ţi-o ia de bună 
Şi să crează că-n izodul — ce sub mână-l unelteai — 
Însuși pe voivodul ţării de tovarăș îl aveai. 
Astfel că, primit la curte de miloasa-mi îndurare, 
Mă făceai încet cu-ncetul o unealtă de trădare! 
Oh! ce viclenie! 
GROZA: Doamne... 
VODĂ (idem): Taci, îţi spun că ai minţit 
Când ai zis că vreo pristană ţie eu ţi-am slobozit. 
GROZA: Dar n-am zis că chiar din gura însăși a măriei-tale... 
VODĂ (idem): Ah! dai îndărăt acuma? Încolţit, găseşti cu cale 
S-arunci vina ta pe altul?... 
GROZA: Doamne... 
VODĂ (idem): Dar nu vreau să știu. 
Nu-i scăpare-n mișelie; eşti de vină și te țiu. 
Pârcălabe, strejuiește-l! Vreau de obşte să se vadă 
Cum Vlad Basarab-voivodul pedepseşte o dosadă. 
Du-l în temniţa din culă ce, prin ușa de stejar, 
Dă-n odaia mea. Acolo îi voi fi chiar eu strejar. 


(Groza, însoțit de pârcălab şi înconjurat de streji, iese prin 
stânga. Vodă urmează către Mircea şi ceilalți, idem:) 

Iară tu şi voi, tovarăși ai dosadei făptuite, 

Şi tovarăşi mai cu seamă în zavistii ticluite, 

Împotriva unui vodă mie aliat cinstit, 

Ar fi drept de Moldoveanul să nu vă fi despărțit, 

Ca, precum porneaţi cu dânsul uneltirile rebele, 

Să purtaţi tot împreună, astăzi, lanțurile mele. 

Dar din ruga doamnei noastre — sufletul îi e prea bun — 

Uit şi iert! Ca fiu cucernic, dar, se cade să v-o spun, 

Nu ca domn. 

(El priveşte toată curtea, de jur împrejurul său, apoi pășește 
cu smerenie către Clara-doamna:) 

De-acuma, doamnă, spune, ți-este potolită 

Supărarea? şi de fiul tău smerit eşti mulțumită? 
CLARA (cu o ironie pe care n-o poate stăpâni): 

Te-ai ținut de vorbă, Vlade; ești bun fiu. 


(Vodă îi sărută mâna şi porneşte spre stânga.) 
VODĂ: Boierii mei, pace vouă! 
(Către Miked:) 
Vino, bane. 


(Miked s-apropie de el, mirat; dar vodă îi zâmbeşte prietenos. 

Apoi, pe când curtea se închină, el iese sprijinit pe Miked şi 

urmat de marii dregători, şi zice, ca aparte, dar și pentru 
Miked:) 

Oh! trei zile! Încă trei! 


(Cum a ieșit vodă, o mişcare ca de uşurare se face printre 
curteni. Anca, pe care o-năbușa plânsul, se aruncă la sânul 
mamei sale.) 


ANCA: Mamă!... 
CLARA (dezmierdând-o): Anca mea, n-ai grijă de nimica. 


(După ce Anca a ieşit prin dreapta:) 


Kaliany, 
Vino să croim de lucru șarpelui de Vlad. 


{lese cu Kaliany tot prin dreapta. Curtenii încep a porni spre 
fund, lăsând locului grupul lui Mircea, abătut şi încremeni!.) 

ÎNTÂIUL BOIER (privind acel grup): Sărmanii! 

Într-o clipă se dărâmă, ca din trăsnet, visul lor! 
AL 2-LEA BOIER: Ce vis mândru! 
UN BOIER BĂTRÂN: Niciodată n-a fost astfel vodă. 
ÎNTÂIUL BOIER: Mor 

De necaz că sfatul doamnei iarăși l-a răpus. 
UN BOIER BĂTRÂN: He! vere, 

Vai de omul ce zăbunul şi-l împarte cu-o muiere! 


(Curtenii ies cu toţii. Grupul lui Mircea a rămas neclintit.) 


SCENA IX 
(Rămaşi singuri, conjurații se întreabă din ochi. După o tăcere:) 


NICODIM (încet): Vodă Vlad trădează legea. 
MANEA (idem): Neamul! 
VLAD (idem): Țara! 
ALGIU (idem): Şi-a pierdut dreptul la credința noastră. 
VLAD (idem): El pe Groza l-a vândut papistașilor. 
NICODIM (idem): Și, mâine, asculta-vom, cu de-a sila: 
«IO, Vlad sin Alexandru, voivod şi domn cu mila...» 
MIRCEA (întrerupându-l, tot încet): 
Jurământul ce-mpotriva Laţcului, ieri, l-ați jurat, 
ÎI veţi ţine și-mpotriva Vlaicului? 
TOŢI (afară de Costea şi cu glas înăbuşit): Neînduplecat! 
MIRCEA (idem): Haidem dar. 
COSTEA (oprindu-i şi idem): 
Oh! nu, prieteni. Ieri juram o războire 
Sfântă; iar ce faceți, astăzi, e cumplită răzvrătire... 
MIRCEA (întrerupându-l, idem): Am jurat. 


(Către ceilalți: ) 


Veniţi la mine, astă-seară. 
BOIERII (idem, afară de Costea): Vom veni! 
MIRCEA (idem): Pe diseară. 

COSTEA (idem): Mirceo! 


(Mircea îi răspunde prin un gest hotărât şi iese prin fund, 
urmat de toți boierii.) 


COSTEA (încearcă zadarnic să-l înduplece, apoi, rămas 
Singur, rostește în aparte): 
Doamne, de-am știut îmbătrâni 
In cucernicia credinţei şi cu sufletul pe faţă, 
Mă fereşte de-o ispită, mă-narmează cu-o povaţă 
Să nu fiu nici lor, nici ţării, nici lui vodă trădător, 
Şi să-i scap de-o crimă, Doamne, și, pe domn de ura lor. 


(Cade cortina.) 


ACTUL III 


(Scena reprezintă odaia lui Mircea, în casa lui. În fund, la stânga, o fereastră 
adâncă în ogivă bizantină, cu pervaz în coloane de marmoră, și despărțită în 
două printr-o coloană. În planul al doilea pe peretele din stânga, o icoană 
mare cu iconostas și epitrafil mascând o ușă secretă. La dreapta, în fund, usa 
odăii. În față, către stânga, un jel, către dreapta o masă, scaune etc.) 


SCENA I 


Mircea, Pala 


(E în apusul soarelui. Mircea șade pe un jeț, lângă masă, cu 
capul în mâni. Pala şade pe răzămătoarea ferestrei. El are de 
gât o lăută.) 


PALA (după ce a privit lung la Mircea): Doamne Mirceo! 

MIRCEA (fără a mişca): Ce? 

PALA: Stăpâne, a-nserat. Cu blânda noapte, 
Se strecoară-n orce suflet ale mângâierii şoapte; 
Singur, sufletu-ți respinge restihnit de-amar și chin, 
Roua răcoroasă-a nopții, alinarea din senin. 
Vin-aci, lângă fereastră. Uite: dincolo de zare, 
Unde se lovește cerul cu pământul în hotare, 
Din ce-a fost o zi întreagă, mai măreț, mai lucitor. 
Dintr-un soare, ce rămâne? Mohorâtul unui nor. 
După-o clipă de-ntristare firea-şi uită mândrul astru; 
Stele mii răsar cu-ncetul, ochi ai cerului albastru. 
Şi spun lumii că sunt toate cum sunt aştrii, trecători: 
Ce se stinge-n murgul serii renviază către zori. 
Fă şi tu cum face firea, întristarea ţi-o curmează; 
Sufletul în noi e soare: de se stinge, renviază. 

MIRCEA: E rănit, al meu, de moarte. Cu-o scânteie l-au aprins 
Licăriri amăgitoare, cu-o suflare mi l-au stins. 
M-au urcat pe culmea slavei, într-un rai de strălucire, 
Și m-au prăbușit în sorburi de-ntuneric și-amăgire. 
Deşteptându-mă deodată din al fericirii somn, 
Au trezit în mine-o râvnă neîmpăcată: a fi domn! 
A domni, a fi puternic de-o putere uimitoare; 
A privi o lume-ntreagă jos, departe, sub picioare; 
A fi omul fără seamăn într-o ţară și-un popor; 
A fi sufletul, și gândul, şi voința tutulor; 
A meni orce mărire, a porni orice ispravă; 
A fi dătător de lege, și de datini, şi de slavă; 
A nu fi robit de nimeni și pe toți a-i stăpâni; - 
A voi, a putea toate, a fi totul... a domni!... 
Domn! Domn! Înţelegi?... Ce groaznic mușcă râvna 

de mărire!... 

Eram vrednic de-aşa râvnă, vrednic de aşa menire. 
Oh! Cu Anca mea iubită cât am fost de fericit! 
Dar mi-au luat-o, mi-au răpit-o, și deodată-au veștejit 
Floarea sufletului tânăr ce-nflorea la-al slavei soare 
Și se răcorea cu roua dragostei, sărmana floare! 
Dibuind păşesc acuma de-al orbirii sorb cuprins: 
Steaua dragostei şi-al slavei soare de pe cer s-au stins, 
Călăuze! Călăuze!... 


(El cade cu capul pe mâini, înecat de plâns) 


PALA: Aibi nădejde. După ploaie 
Mult mai limpede-i seninul, stelele mult mai vioaie; 
Și Luceafărul, ce-acuma ţi s-ascunde sub un nor, 
Poate răsări, pe cerul limpezit, mai lucitor. 
Fii bărbat. Domnița Anca te iubeşte. Cine ştie, 
Dacă frământări de-acestea nu-s izvor de bucurie? 
MIRCEA: Oh! de-ar fi! 
PALA: Çu vremea, poate, vodă se va-ndupleca... 
MIRCEA (tresărind): Vodă!... Îl urăsc pe vodă ce nu ştie ridica 
Pururea tăcuta-i voce, pururea smerita-i frunte 


316 


Decât către cei cucernici ce nu cată să-l înfrunte. 

Il urăsc pe vodă!... Şi, deoarece mi-a-nveninat 

— Cu făţarnica-i sfidare de-a fi domn încoronat — 

Cuget, inimă și râvnă, vreau putere, vreau mărire! 

Da, orcum, prin orice mijloc, prin trădări, prin răzvrătire 
Vreau domnia, da, orunde; vreau coroana, pe-a orcui. 
Vodă sprijinind pe Laţcu, vreau de-acum coroana lui. 


PALA (după o tăcere): Fie. Sunt al tău, stăpâne. Fă ce vei voi 


cu mine: 
ȚI-s dator cu viaţa, numai ea mă va plăti de tine. 


(Dă-n genunchi şi sărută mâna lui Mircea, care îi zâmbeşte 

dureros. Dar ușa secretă din stânga se deschide-ncet. Anca se 

arată, priveşte un moment în cameră, apoi se coboară în 
scenă.) 


SCENA II 


Aceiaşi, Anca 


ANCA: Mircea! 
MIRCEA (tresărind): Anco! 


(El aleargă la dânsa și o ia în braţe. Pala se duce de se 
așează iarăși la fereastră.) 


ANCA (îmbrățișară): Da, iubite, strânge-mă la piept, că sunt 


Rătăcită de durere și că groaznicul pământ 

Mi-e pustiu, și că mi-e frică, fulg ușor furat de duhuri, 
Vai! să n-am de ce mă prinde, bântuită prin văzduhuri. 
Dar te aflu, simt în tine reazămul obișnuit, 

Şi, ca iedera, mă mlădii pe stejarul meu trăsnit. 


MIRCEA: Anca mea! 


(O așează pe jețul din stânga şi se îngenunche la 
picioarele ei.) 


ANCA (dezmierdându-l): Oh! dragă Mirceo, ne fu dat de sus 


cu bine 
Inimile noastre pururi una pe-alta să se-aline. 
Sunt a ta pe-ntotdeauna! 


MIRCEA: Anca mea! 

ANCA: Să ne iubim 
Toată viaţa! 
MIRCEA (în extaz): Da! 


(O lungă tăcere. Dar un gând străbate mintea lui Mircea.) 


Dar vodă! 
ANCA: Ce ne pasă! 
(Mircea s-a despărțit de Anca, pornit pe gânduri. Ea se 
scoală, îl urmează, se alipește de el.) 
Să fugim!... 
Vino... Vom fugi departe, toată noaptea, orşiunde, 
Până când în codrii tainici dragostea ne-o vom ascunde!... 
Vino!... 
MIRCEA (aparte, luptând): Doamne sfinte! 
ANCA: Vino, vino să fugim de-aci... Vino! 
MIRCEA (dezbărându-se de ea): Anco! taci!... 
că mintea-ncepe-a mi se rătăci!... 
Simt că se ridică-n mine nu ştiu ce străveche zgură; 
Peste lacu-mi de iubire a plouat potop de ură: 
Şi vârtejul — ce chiar astăzi pe-amândoi ne-a-mpresurat — 
Lacul limpede și-albastru până-n fund l-a turburat; 
Simt în mine o nevoie, simt un dor de răzbunare 
Impotriva-acelui suflet, fără nici-o milă, care 
Mi l-a chinuit, Ancuţa, mi l-a pălmuit pe-al meu. 


(El cade pe jețul de lângă masă, cu capul în mâini.) 


ANCA (dezmierdându-l): Mirceo, uită!... 
MIRCEA (depărtând-o): Ah! ce-ar zice curtea, lumea, dacă eu, 
Basarab, primind în față aşa groaznică dosadă, 
D-o cumplită zăcăşeală lumii-ntregi n-aş da dovadă!... 
Oh! d-ar zice că nu-s vrednic de-al meu nume, de-al 
meu neam!.. 
Vreau o răzbunare, Anco! — cum o fi — dar o s-o am. 
ANCA (gingașă din voință): Cum o fi?... Iubite, uite, 
răzbunarea eu ţi-oi da-o: 
Vodă Vlad nu-ţi învoiește de soție pe-Anca? Ia-o. 
Ţi-e alături, te iubeşte, chiar în ciuda lui te vrea; 

la-o, şi-ţi iei totodată răzbunarea ta cu ea. 

Nu-i așa? 
MIRCEA: Oh! Anco! Anco! 
ANCA: Lasă-ţi inima, iubite, 

Să vorbească tare-n sfatul gândurilor înăsprite; 

Să rostească dânsa vorba cea din urmă. 
MIRCEA: Nu! Nu vreau 

Sub ascuns să-mi iau soția ce-s în drept, făţiş, s-o iau. 
ANCA: Vai! 
MIRCEA: M-aș învoi-ndeobşte, însumi eu, cu-aşa ruşine! 

Insumi eu mi-aş face-o singur, de-aş primi să fug cu tine. 
ANCA: Mirceo, vai!... 
MIRCEA: Nu! nu! copilă: De-așa scârbă m-oi feri, 

Nu te dă, de voie bună vodă?... Te voi cuceri! 

Dar să fur ce-mi este dreptul, să te fur că nu-mi eşti dată! 

Nu! Nu vreau. Această faptă pe-amândoi ar fi o pată. 
ANCA (îngenunchind lângă jet): Mirceo! fie-ţi milă... 
MIRCEA (zdruncinat): Anco, taci!... 
ANCA: Oh! nu mă mai iubeşti? 
MIRCEA (luându-i mâinile şi atrăgând-o): Cum ai zis? Eu... 
ANCA: Mi-a spus Costea; altele de-acum râvneşti!... 
MIRCEA: Taci! oh! taci!... Nu căta vină într-o răzvrătire 

dreaptă. 
ANCA: Nu mă mai iubești!... 
MIRCEA (lăsând-o de mâini): Oh! Doamne! 
(EI îşi ascunde capul în mâini. Anca zace plecată pe braţul 


jetului şi plânge. O tăcere. Deodată, Pala, care i-a privit cu 
înduioşare, începe a cânta, ținându-și hangul pe lăută. ) 


PALA (cântând): 
Iarba rea, cum năpădeşte 
Câmpul de mohor, 
Câmpul tot îl otrăvește, 
Florile de mor, 
Râvnă-n gheare cum apucă 

Sufletul ușor, 

Sufletul îl și usucă 
Recele-i fior. 

(Mircea şi Anca, auzind cântecul, au ridicat capetele, dar 
Mircea se-ntunecă şi mai mult.) 
ANCA (observându-l, aparte): Sună, dulce viers, deşteaptă 
Biata-i inimă-amorțită de prea multele dureri. 
PALA (urmând): 
Lasă paloș, lasă zale, 
Celor ce le vor; 
Ia, cu mândra-ți, altă cale: 
Calea codrilor. 


De e soarele-n mărire, 
— Soarele-arzător — 
Sub sprinceana ei subțire 
E o stea: amor. 
(Mircea rămâne neclintit, cu capul pe brațe. Anca îl privește, 

palpitând de nădejde; apoi deznădăjduită. ) 
ANCA: Mirceo! Mirceo! n-auzi glasul dorului!... 
MIRCEA (zbuciumându-se): Vai! vai! 


(El se luptă cu sineşi; în sfârșit se hotărăşte, se scoală şi trece 
pe dinaintea Anchii, îngenuncheată lângă jeț.) 


Ce ceri de la mine nu se poate, nu! 
(Către Pala:) 


Cântarea ţi-e isteață 

Dar mi-e dor de răzbunare și vreau sprijin, nu povaţă. 
ANCA (care s-a sculat și-și stăpânește durerea): Oh! 

rănitu-m-ai în suflet, Mirceo. 

MIRCEA (aparte, tresărind): Doamne! 
ANCA: Dar prea mult 

Te iubesc, ca-n mine glasul zăcăşelii să-l ascult. 

Nu. Mă duc... Rămâi cu bine... 

ANCA (mergând spre uşa secretă): Fie pe-a ta voie; 

Anca ta-ţi va da și sprijin de-i avea de el nevoie. 
MIRCEA (făcând un pas după ea, oprindu-se): Anca mea! 
ANCA (lângă uşă): Mă duc. 

MIRCEA (aruncându-se la picioarele ei): Ancuţo!... iartă-mă! 

ANCA (fericită): Oh! 


(Ea se-ntoamă către el, îl sărută pe frunte, așteptând urmarea 
primului îmbold; dar el nu face nimic ca să o rețină.) 


Te-am iertat... Te-am iertat... mă duc... Oh! Mirceo! 


( Înăbuşind-o lacrimile, iese repede.) 


SCENA HI 
Mircea, Pala 


(Mircea, adânc mișcat, stă o clipă la-ndoială, apoi se scoală 

din genunchi, face un pas către ușă, ca şi cum ar urma pe 

Anca, însă iarăși se-ndoiește, se oprește și caută să-şi adune 
gândurile.) 


PALA (care-l observă): Cel din urmă sărutat. 
MIRCEA (rrezindu-se): Cum!... Te-nşeli, te-nșeli. Nu. Anca 
mă iubește, mă-nţelege, 

Știe că ne e mândria sfântă, dar cumplită lege; 
Şi-Anca — crede-mă, copile — mirele nu și-ar uita. 
Crede-mă. 

PALA: Te cred. Cred încă că acela ce iubeşte 
Într-adevărat, iubirii sale orșice jertfeşte. 

MIRCEA: Vrei să zici... 

PALA: S-a stins amorul! Spun că nu o mai iubeşti 
Pe domnița Anca. 

MIRCEA: Pala, aiurezi! 

PALA: Oh! nu! 

MIRCEA: Ba ești 
Un copil. Iubesc pe Anca cu-o mai strașnică dorință! 
Nu mi-e dată? Voi avea-o; dar prin drept de biruință, 
Vei vedea! 


(Se aud pași în afară.) 
Ascultă... Paşii, ce se-apropie uşor, 
Imi aduc îndeplinirea necuratului meu dor; 
Sunt iubiții mei tovarăși ce-mi vor da, dintr-o lovire, 
O coroană şi pe Anca, slava mea şi-a ei iubire. 

SCENA IV 


Aceiaşi, Nicodim, Vlad, Manea, Baldovin, 
Român Herescu, Murgu, Aldea, Algiu 


MIRCEA (alergând înaintea lor): Bun sosit, iubiţi prieteni. 
NICODIM: Doamne Mirceo, bun găsit. 


(El intră, îşi dau mâna cu Mircea şi se coboară-n scenă.) 


VLAD: Îţi aducem ştiri urâte. 

MIRCEA: Cari ştiri? 

VLAD: Am auzit 
Că,-nchinat pân” la ruşine, azi, de maştera maghiară, 
Vodă-n loc să se răscoale, i s-a dat mai mult pe gheară; 
C-a-nvoit lui Kaliany, fără ştire, fără sfat, 
Să clădească cetăţuie pentru unguri în Banat; 
Şi-n sfârşit, că, din îndemnul Clarei, s-a rostit că-i vreme 
Să golească prin secure temniţele unde geme 
Floarea boierimii. Groza, vai de el! cu viaţa-i chiar, 
Poate să plătească doru-i pentru țară și altar. 

MANEA: Suntem toți loviți într-însul. 

NICODIM: Toţi... şi-ntreaga ohridime, 
Legea noastră. 

VLAD: Imprejurul nostru mișuie-o mulţime 
De iscoade, de streji mute ce-o simţim, în orce loc, 
Sfredelindu-ne din spate sufletul cu ochi de foc. ` 

ROMAN HERESCU: Vezi cât de puţini venirăm. 

BALDOVIN: Mulţi se ţin închişi în casă. 

ROMAN HERESCU: Straja curţii e-ndoită. 

MURGU: In ogradă ei se-ndeasă 
Două sutăşii călare, înarmate de război. 

NICODIM: Doamna stă păzind pe vodă. 

VLAD: Iară solul pe-amândoi. 

BALDOVIN: Răul e c-au prins de veste. 

MANEA: Că ni se cunoaşte gândul. 

MURGU: Şi că n-avem sorți de-acuma decât să ne-ajungă 
; rândul 
Să-l urmăm pe bietul Groza în uitarea vreunui beci... 

VLAD: Ce călăul va deschide, călăuza pentru veci. 

NICODIM: Stăm în mâna lor. 
ROMAN HERESCU: Doar fuga ne rămâne. 
MANEA: Nu-i scăpare altfel. 
VLAD: Ne-or suna și ceasuri bune. 
MANEA (urmând): Căci pe răzbunare 
Dacă-o fi pornită doamna, oh! de noi, amar și rău. 
VLAD: Da, suntem pierduţi! 
MIRCEA (uimit de ce aude, izbucnind): Oh! Doamne!... Şi cu 
ochii pe călău, 
Ca cireada de tăiere, ca lăstarul de pădure, 
Noi, bărbaţi, privim cum rândul ne sosește la secure! 
Ce fel? Voi, viteji de viță, voi, boieri între boieri, 
Voi, ce sufletele voastre le-mbătaţi cu slavă ieri, 
Voi, ce prapurele legii vreaţi să-l înălțaţi la soare: 
Ce ziceaţi că râvna voastră paloşul să v-o măsoare... 
Ah! v-o spun aci, menirea cu mândria v-a-ncetat 
Vouă, ce măreața-i țintă de pe Groza l-ați uitat, 
Vouă, ce priviţi o fiară cum de soarta voastră-şi râde 
Vouă, ieri cumetrii morţii, zăluziți acum de-un gâde, 
Căruia-n tocmeala-n care capul vi-l răscumpăraţi, 
Drept zălog, ca să mai rabde, pe-al lui Groza l-aruncaţi. 
NICODIM: Doamne! 
VLAD: Doamne!... 
MIRCEA: Ah! vă pare că mi-e vorba prea sireavă: 
Nu, zău! mai puțin, desigur, decât fapta vă-i mârşavă. 
NICODIM: Doamne!... 
MIRCEA: Oh! lăsaţi încalte să vă spun ce-aţi făptuit, 
Doar să vă roșiți de vorbă dacă fapta v-a priit. 
Da, pe Groza voi, voi singuri, morţii-l aruncaţi în pradă, 
Voi loviți menirea noastră cu rușine și dosadă, 
Voi, nu vodă, de credință şi de neam v-aţi lepădat, 
Voi, nu vodă, voi, nu vodă, sângele vi l-aţi trădat! 
Dar nu eu!... Un glas în mine îmi șoptește datoria 
Și-acel glas — ce nu s-aude de-orce suflet — e mândria! 
Și mândria poruncește, celor ce-o aud cu dor, 
Să privească-n faţă moartea când în joc e ţara lor. 
(Doamna Clara se ivește pe pragul uşii și ascultă ce urmează, 
neobservată de nimeni, decât de Pala, căruia îi face semn să 
tacă.) 

Ascultând acea poruncă, eu mă pun în răzvrătire 
Cu voivodul cel nemernic ce ne mână la peire, 
Ce — smerit, viclean, fățarnic, închinându-se orcui — 
E-o primejdie de-a pururi pentru noi și țara lui. 
Voi, plecaţi-vă dar capul și fugiţi! Eu vreau prietini 
Neclintiţi, cum stau sub soare și sub trăsnet mândrii 
cetini! 

Sus mi-e fruntea-n zile line, sus și-n zile de nevoi. 
Şti-voi, faţă de restriște, să fiu singur. 

DOAMNA CLARA: Vom fi doi. 


SCENA V 
Aceiaşi, doamna Clara 


NICODIM: Doamna Clara! 

VLAD: Doamna Clara! 

CLARA (înaintând): Ce-i această turburare? 
Oare-s de prisos acolo unde voi vă strângeţi? Oare 
Când pe noi toţi ne apasă a lui vodă mână grea, 
Doar primejdie v-anunţă printre voi venirea mea? 

VLAD: Doamnă... 

CLARA: Haide, haide! Domnul Mircea vă-ndemna prea bine 
Şi potrivnicii lui vodă sunt tovarăşi, azi, cu mine. 

NICODIM: Cu măria-ta? 

CLARA: Cu mine, da, cu mine! C-am jurat 
Să nu las să surpe nimeni lucru mare ce-am durat: 
O puternică domnie, pe mărire-ntemeiată, 
Care-n viitoru-i mândru-i călăuză luminată, 
Să-ndrumeze liniștitul mers al dragei noastre ţări 
Pururi pe-ale propăşirii lungi și netede cărări, 
Astăzi rodul muncii mele, fătul ce-am crescut din faşă, 
Intr-o clipă să-l răpuie Vlaicu, inima pizmaşă? 
N-oi răbda!... Nici voi, boieri ai ţării, nu puteţi răbda 
Îndrumarea păcătoasă ce se-ncearcă ţării-a da 
Duhu-mpovărat de ciudă, sorbul de ticăloşie, 
Vlaicu-vodă, domnul nostru din a cerului urgie. 

(Văzând boierii uimiţi, dar nicidecum înflăcărați de zisele 
sale, doamna rămâne-ncremenită. ) 


Ce fel? Nu răspundeţi?... 

VLAD (dumerit în sfârşit): Doamnă... 
NICODIM (idem): Doamnă, ţi-o mărturisim, 
Nu credeam, lovind în vodă, azi alăturea să fim 
Cu măria-ta, ce-n locu-i cârmuiești de-o vreme ţara. 
CLARA: Cum! 
NICODIM: La spatele lui vodă noi vedeam pe doamna Clara. 
CLARA (aparte): Ah! nemernicii, mișeii!... 
VLAD: Doamnă, vodă n-ar fi rău, 
Dac-ar asculta de păsul ţării, el și sfatul său. 
CLARA (uimită, dar reculegându-se): Sfatul său? Ah! 
e destoinic şi ne face treabă bună 
Când îl sprijină pe Vlaicul în pornirea lui nebună 
De-a se război-mpotriva celui mare cu cel mic, 
De-a fi aliat cu sârbii şi certat cu Ludovic. 
NICODIM (surprins și zărind, în sfârșit, adevărul): Vodă 
Vlaicu face-aceasta? 
CLARA: Da: Pe Groza de-l jerifeşte 
Bănuielilor ce-n Gomneh și-n Suceava-ncep a creşte; 
Totuși, el se dă cu Stareţ şi, în duhu-i fără șir, 
Uită că zac robi la Gomneh fiica mea şi Strașimir; 
Uită că, din munţi, voivodul Mikloş-hertzeg cată-n zare 
Un prilej, bun, rău — ce-i pasă — din hotar să se coboare, 
Ca, la rândul ei, oștirea-i, năvălind și ea la noi, 
Să ne joace-aceeași horă ce-n Ardeal jucat-aţi voi, 
Vodă uită tot. Dar ţara, îndrumată la peire, 
Cată să-i curmeze calea fie chiar prin răzvrătire, 
Da, da! steagul răzvrătirii îl desfășur azi și eu; 
Vodă e vrăjmaşul vostru, el e și vrăjmașul meu; 
Toţi cunoaștem păsul țării și de-aceea vă zic iarăşi 
Că potrivnicii lui vodă sunt cu mine azi tovarăşi, 
Precum eu cu ei. 
NICODIM (după o tăcere): Pe vodă, doamnă, nu-l învinuim 
Decât doar că nu ne-ajută ţara să ne-o mântuim 
De străini şi de catolici. 
CLARA (aparte): Câine! Oh! te-oi ţine minte 
Și pe tine. Dar... răbdare! 


(Tare:) 

Te-nţeleg, preasfânt părinte: 

Sunt catolică, așa e, şi pe faţă, nu pe-ascuns; 

Dar străină nu sunt ţării, dovedit-o-am de-ajuns; 

Şi i-o dovedesc şi-acuma, când lui Mircea-mi dau copila. 


(Apăsând pe cuvinte:) 


Ce... după-un străin vrea Vlaicu s-o mărite cu d-a sila. 

MIRCEA: Ce? ce-ai zis? 
CLARA: Am zis că Vlaicu vrea să dea după-un străin 

Pe domniţa Anca. 
MIRCEA (aparte): Doamne! Teasul e de-acuma plin. 
VLAD: Doamnă, știrea-aceasta poate să nu fie... 
CLARA: Dovedită? 

Ba e lucru sigur. Anca e de mult făgăduită Craiului 

sârbesc. 

VLAD (buimăcit): Lui Stareţ? 
CLARA: Da! şi, credeţi ce vă spui, 

Vlad le-a chibzuit pe toate fără ştirea nimănui. 

Zilele-astea, mâine poate, e-aşteptată o solie 

Care pe-Anca o va cere pentru Stareţ de soţie. 
MIRCEA: Zici că mâine?... 
CLARA: Chiar și mâine. Trebuie să fi trecut 

Dunărea de ieri solia. 

(Boierii se înțeleg din ochi, înțeleg în sfârșit, dar par 
nedumeriți.) 


MIRCEA: Oh!... Dar ce e de făcut!... 

CLARA: Ce e de făcut? O, Doamne! Mai nimic. Ce-ntrebare! 
Mai nimica, zău! Ca dânşii, să te-arăţi că ai răbdare; 
Şi, căzând adânc pe gânduri, să respingi şi tu, ca ei. 
Sprijinul ce ţi-l trimite Anca prin chiar muma ei. 
Ce să faci? Ca dânşii, rabdă să vă piarză, Vlad moşia! 
Ce să faci? Ca dânșii, uită-ţi numele şi vitejia; 
Ce să faci? Sărută mâna omului pizmaș Și rău 
Care sfâşie deodată două suflete-ntr-al tău! 
Ce să faci? Când Vlaicu ţara şi iubirea ţi-o sugrumă, 
Să te pleci ca să se vadă o femeie — dar o mumă — 

Dintr-atâţi boieri de frunte singură cum va lupta 
Ca să-ţi apere, voivode, ţara și iubirea ta. 
MIRCEA: Taci! oh! taci! 


(Către boieri:) 


Boieri, prieteni, n-auziţi, nu vă tresare 

Sufletul de-așa restriște? Doamne! Cum! Şi Groza-n 

fiare, 

Și zdrobita noastră râvnă, şi surpatul nostru vis, 

Şi durerea mea, vai! toate, toate de nimica vi-s? 

Aldeo, Murgule, Române, vere Vlade, Baldovine, 

Nici o mână, vai! nici una nu se-ntinde către mine? 
VLAD (hotărându-se şi întinzându-i mâna): Mirceo, iartă-ne. 
MIRCEA (/uându-i-o): Oh! Vlade. 

VLAD (/ămurind simțimântul tuturor): Duhul nostru, 

zbuciumat 

De-alte gânduri ce de-aseară ni-l frământă, necurmat, 

Nu luă seamă că-ntre oameni cum suntem, de boierie, 

Nu domnește mai măreaţă și mai sfântă datorie 

Decât sprijinul, de-a pururi de credinţă, către-acel 

Ce ni-l cere, când restriştea dă năvală peste el, 

Sunt cu doamna și cu tine, pentru Groza şi domnița. 
ALDEA (idem): Sunt şi eu! 

MANEA (idem): Şi eu! 

ROMÂN HERESCU (idem): Cu toții, toți boierii... 

BALDOVIN (idem): Toată viaţa! 

NICODIM: Oh! boieri, dar nu se cade, pe-un prilej aşa ușor, 
Să dăm pradă răzvrătirii o domnie şi-un popor. 
Răzvrătirea, grea furtună, cată-n norii ei să poarte 
Râvne mari şi-nalte ţinte — slavă veșnică sau moarte! 

Și nu te-ar ierta moşia, 


(Către Mircea:) 


Ba te-ar ţine chiar de rău 
De i-ai sângera ogorul numai pentru păsul tău. 
MIRCEA: Nicodime! 

CLARA (pentru a slăbi efectul produs de aceste vorbe asupra 
boierilor. Către Nicodim): Sufletul ţi-l linişteşte, bun 


părinte. 
Răzvrătirea voastră vede ţinte-nalte, scopuri sfinte; 
Ea e lupta mântuirii pentru noi și ţara ta, 
Şi-unei frunți fără-njosire ea coroana i-o va da. 
NICODIM: Ție poate. 
CLARA: Ba lui Mircea. 
MIRCEA: Mie! 
CLARA: Da. 
NICODIM: Lui Mircea! 
CLARA (către Mircea): Ţie, 
Suflet netemut de nimeni, deși plin de bărbăţie, 
Și pe care zăcășeala-l face cel mai nendurat 
Din vrăjmaşii ce lui Vlaicu astăzi ură i-au jurat. 
VLAD: Ai dreptate. Să trăiască vodă Mircea! 
BOIERII (afară de Nicodim): Să trăiască 
Vodă Mircea! Ura! 
MIRCEA (aparte): Doamne! Fie voia ta cerească 
Pururea slăvită! 
VLAD (închinându-se doamnei Clara): Doamnă, sunt de-acum 
urmașul tău. 
NICODIM (aparte): Ah! năpârca! Cum strecoară sub coroană 
capul său! 


MIRCEA (închinându-se și el doamnei Clara): Mamă, care-mi 
dai cu-o vorbă fericire și coroană, 
Îţi închin pe totdeauna sufletu-mi ca la icoană. 
BOIERII (către Clara): Cinste ţie! Cinste ţie! 
CLARA (ademenitoare): Cinste vouă, vă zic eu, 
De vă-i tare hotărârea pe cât ceasul e de greu. 
Oh! da, cinste cui se-ndrumă hotărât într-o voință, 
Pironind în ţintă ochii, credincios în biruinţă, 
Cinste lui! Și cinste vouă dacă — hotărât — voiţi 
Și voinţa voastră-n țintă c-un pumnal o pironiţi. 
NICODIM (aparte): Unde tinde! 
ALDEA (către Clara): Porunceşte! Vom voi. 

CLARA (se reculege în tăcerea îngrijorată a tuturor, apoi): 
Boier:, nu-i vreme 
De pierdut. Nu-ncape vorbă de răscoală: Vlad se teme 
De ceva, se pregătește. L-am răzbi desigur, știu... 
Dar e Groza... Dar e Anca... Am ajunge prea târziu! 
Nu, nu. Să nu pierdem vreme: noaptea care ne-mpresoară 
Fie cea din urmă pentru Vlaicu. 

VLAD (buimăcit): Ce fel?... Vrei... 

CLARA (dezvelindu-și gândul): Să moară. 


(Boierii se indignează, dar ascund indignarea față de 
Clara-doamna.) 


MIRCEA ( îngrozit): Un omor! 

CLARA: Imprejurarea poruncește. 

MIRCEA (şi mai îngrozit): Un omor! 

CLARA (pledând): Un omor, de fericire, de domnie dătător; 
Un omor ce va deschide țării calea ei măreață; 
Un omor ce pentru-atâţia fi-va dătător de viaţă. 
Ascultaţi. Vă duc, eu însămi, până-n chiar odaia lui, 
Printr-o trecere deschisă, fără știrea nimănui, 
De-Alexandru, răposatul vodă, pentru el şi pentru mine. 
Am tăcut această taină Vlaicului şi-mi prinde bine. 
Pe când doarme, voi cu-ncetul să v-apropiaţi de domn; 
Nu-l mai deșteptaţi: cu milă, daţi-l veșnicului somn; 
Iară zorile de ziuă, mâine, mulţumită vouă, 
Arăta-vor într-o slavă țării o domnie nouă. 


(Boierii se-nfioară de-aşa faptă. O tăcere.) 


VLAD (exprimând sentimentul tuturor): Slavă roşie de sânge. 
NICODIM: Mobhorâte zori de zi 
Sub a căror raze, mâine, ţara ni se va trezi. 
VLAD: Nu e treabă boierească să ucizi un om ce doarme. 
MURGU: Purtăm paloșe, și-acestea, doamna noastră, nu sunt 
arme 
De-ucigași. 
VLAD: Dar poruncește! şi, cu toţii, ne-nvoim 
Pe vrăjmaș, în luptă dreaptă, faţă-n față, să-l lovim, 
Boierește! 


329 


CLARA  (batjocoritoare): Oh! minune! Duhuri mândre şi 
senine, 
Suflete neprihănite! De omor vă e rușine. 
Când omorul se îndreaptă către-o viață de bărbat, 
Însă ucideaţi, în codru, fără grijă de păcat, 
Un copil! 
(Arată pe Pala.) 


NICODIM: Copil? Nu, doamnă; o năpârcă doar, menită, 
Când călcâiul vrea să-l muşte, de călcâi a fi strivită. 
CLARA (agățându-se de o ultimă nădejde): Mirceo, tu nu spui 
nimica? 
MIRCEA (muncindu-se sub întrebarea mută a tuturor): 
Doamnă, gata sunt să mor, 
Dar nu vreau nici fericirea, nici domnia pe-un omor. 
NICODIM: Bine, doamne Mirceo, bine! 
CLARA (decepționată, izbucnind): Tu, m-ascultă, Basarabe! 
Pentru frânele puterii mâinele ţi-s încă slabe. 


(Către ceilalri:) 
Iar voi, suflete plăpânde, voi viteji? Nişte mişei! 
(Către Pala, încet, ca să nu fie auzită de ceilalți: ) 
Vino, Pala. Tu vei face ce nu ştiu să facă ei. 


(lese urmată de Pala.) 


SCENA VI 
Aceiaşi,afarădedoamna Clara şidePala 


NICODIM (rupând tăcerea uimită a tuturor): 
Dragi boieri, în ce greşeală, vai! cădeam şi noi, Și ţara! 
Toţi aţi înţeles ce țintă urmăreşte doamna Clara; 
Că, sătul ca noi, e vodă de robie, şi că vrea 
În sfârșit, să sfarme jugul ce de mult îl dobora. 
Dânsa l-a simţit. Şi-aicea, dezvelindu-și fiara gândul, 
Ne-nvrăjbea ca, doară noi pe vodă ucigându-l, 
Ea s-apuce iar domnia, ea cu Kaliany ei, 
Pe când noi să fim, cu toţii, robi la dânsa, robi la ei! 

VLAD: Ai dreptate. 
MURGU: Ai dreptate. 
(Mircea, care mai nădăjduia un ajutor din partea tovarășilor 
săi, merge deznădăjduit la jețul din stânga şi cade pe el, 
doborât de durere.) 
NICODIM (zărindu-l, se apropie de el): 
Doamne Mirceo, vai! sărmane 
Suflet, vas luptând în valuri pe o mare de prihane, 
Oh! nu te-ndoi de viaţă, nici de bunul Dumnezeu 
Ce chemarea-ţi dureroasă ţi-o aude, fătul meu. 
Să ne ducem toţi la vodă să ne spovedim la dânsul 
Toată vina, tot păcatul. El se va-ndura de plânsul 
Nostru drept, şi plin de jale, şi din inimă rostit: 
Și te va ierta, pe tine, căci ai fost nedreptăţit, 
Și pe noi, căci remușcarea e destul de grea povară, 
Și că toată vina noastră e şi-a lui: e dor de ţară. 
ALDEA: Ai dreptate. 
MURGU: Da. 
VLAD: Să mergem toţi, ca-n vremuri de nevoi! 
MANEA: Să ne-asculte. 
ROMAN HERESCU: Să ne ierte. 


(Boierii încep a porni spre ușă.) 
VLAD (observă că Mircea a rămas pe jeţ, napoindu-se la el): 
Mirceo, tu nu vii cu noi? 
(Mircea îi face semn că nu, că să-l lase.) 
Eşti îndurerat! N-ai grijă de nimic... Rămâi cu bine... 
(lese după ceilalți.) 


SCENA VII 
Mircea, singur, apoi, Anca, pârcălabul, Pala, streji 


MIRCEA (după o lungă tăcere): Oh! durere! De-acum toate 
sunt sfârşite pentru mine... 


(El cade cu capul pe masă plângând încet. Dar ușa secretă se 
deschide cu grijă, Anca apare, se asigură că Mircea e singur, 
se apropie de el, și, cu degetul pe buze, îl cheamă:) 

ANCA: Mirceo! 
MIRCEA (îmbrățisând-o): Anca! Tu! 
ANCA (arătând spre uşa secretă): Tăcere!... Oh! de-acolo-am 
auzit 
Tot! tot! tot!... Să vezi, căzusem... lângă uşă... M-a trezit 
Glasul mamei! Mamei mele!... Oh! Ce-a zis!... Ce 
grozăvie!... 
Dar tu n-ai voit, iubite, sufletu-ţi curat să fie 
Prihănit! Oh! Mircea, Mircea! 
MIRCEA (strângând-o în brațe): Anco! Anco! 
ANCA: Să fugim. 
MIRCEA (/uându-si manta şi cusma): Da. 
ANCA (îmbrobodindu-se cu un văl ce-l avea pe umeri): Să nu 
fiu al lui Stareţ. 
MIRCEA (rerminându-și pregătirile): Nu! 
ANCA (aruncându-se din nou la pieptul lui): Cât o să ne iubim. 
MIRCEA: Da! departe de-astă curte. 
ANCA: Şi departe de-orce jale. 
MIRCEA: Vino. 


(Ei pornesc spre uşă. Aceasta se deschide şi intră pârcălabul 
curții, urmat de numeroase streji cari ocupă fundul scenei. ) 
PÂRCĂLABUL: Mirceo Basarab, în numele măriei-sale 
domnului, predă-te. 
ANCA (înspăimântară): Mircea! Mircea! 


(Cade leșinată în brațele lui Mircea, care o depune binişor pe 
jețul din stânga.) 


MIRCEA (îngenunchind lângă jet): Oh! aş vrea să mor. 

PALA (care s-a furișat printre streji, vine pe din dosul jetului 
și, susținând capul Anchii, îşi arată sperghia şi zice 
încetinel lui Mircea): Mergi în tihnă, până-n ziuă, vei fi 
domn stăpânitor. 


(Mircea îi face semn că a-nţeles, o lasă pe Anca în grija lui și 
iese, urmat de pârcălab, pe când cortina cade.) 

ACTUL IV 


(Odaia lui vodă. În fund, fereastra mare îndoită, ca cea din actual al treilea, 
dar mai largă şi mai bogată. La stânga, în planul al treilea, patul domnesc, 
ridicat cu o treaptă, cu urasnisc purtat de coloane de lemn toarse, și perdele 
mari coborând până pe lespezi. El e cu latura la păretele din fund, dar 
nelipit. Lângă căpătâi și înăuntru uraniscului, icoană, cu iconostas, epitrafil, 
candelă mare şi bogată. La piciorul uraniscului, flamura basarabească 
albastră; în mijlocul ei, pe fund roșu, trei capete de arabi privind către 
stânga. La dreapta, în fața patului, o uşă mare. În planul întâi, la stânga, o 
ușă mică de stejar ferecată. Către dreapta, în planul întâi, un jef mare cu o 
strană. Alte jeturi mici în odaie, din care unul înăuntrul uraniscului. Păreţii 
sunt pardosiţi, la înălțime de om, cu pardoseală de stejar vechi, lustruit. 
Deasupra, covoare. Tavanul, cu grinzile vedeţe, e bogat zugrăvit, în dreapta 
şi în stânga ferestrei, trofee de arme. Prin fereastră se vede biserica 
domnească, luminată de lună, şi mai departe târgul. E noapte; torţe ard în 
sfeșnice de fier bătute în pereți deasupra pardoselei. În colturile din fund, 
lampadare cu torţe aprinse.) 


SCENA I 


Vodă, banul Miked, Nicodim, Vlad, Manea, 
Baldovin, Român Herescu, Murgu, Aldea Algiu 


(La ridicarea cortinei, vodă sade pe jețul de sub uranisc, 

cufundat pe gânduri. Miked, în picioare lângă el. Ceilalţi în 

genunchi, afară de Nicodim, privesc îngrijoraţi la faţa 
încruntată a lui vodă.) 


NICODIM (rupând tăcerea): Doamne, nu te-nduri? 

MIKED (după o nouă tăcere): Stăpâne, la genunchii tăi priveşte 
Vinovatul, ce cu lacrimi de păcat se spovedește: 
lartă, doamne, precum iartă cerul, care-a poruncit 
Tatălui să-i fie milă de copiulul rătăcit. 

MURGU: Iartă-ne, stăpâne! 

VLAD: Iartă-ne de groaznica orbire 

Unde dorul slavei tale și a neamului iubire 

Ne-au împins. 
MANEA: Oh! fie-ţi milă! ` 
ROMÂN HERESCU: Oh! îndură-te de noi! 


(Vodă ridică capul. Tori întind spre el brațele rugătoare.) 


VODĂ: Voi v-aţi îndoit de mine: să nu mă-ndoiesc de voi? 
VLAD: Nu! pe sfântul ochi-al lumii care sufletul ni-l vede! 
NICODIM: Nut pe însuși acest suflet ce de-acum în tine crede 
Ca-n Isus mântuitorul! 
BALDOVIN: Fă din noi de-acum ce vrei... 
ALDEA ALGIU: Îţi îmbrăţișăm genunchii! 
NICODIM: Suntem robii, robii tăi. 
VODĂ (pe gânduri, şi, ca şi cum ar vorbi pentru sine): Ea 
s-aţâţe răzvrătirea! Ea să vrea să mă doboare 
Din domnie! 
VLAD: Da, stăpâne. 
VODĂ (idem): ...Ea să vrea să mă omoare! 
NICODIM: Ne-am cutremurat. 
VODĂ (Idem): ...Pe mine, care-i sunt aproape fiu. 
MIKED: E-nfiorătoare fapta ce povăţuia. 
VODĂ (idem): Să fiu 
Omorât de chiar aceea care-mi ţine loc de mumă! 
NICODIM: Mumă ea? Oh! nu: o fiară ce chiar puii şi-i sugrumă 
De turbare. 
VODĂ: Ce e domnul? O păpușă fără preț. 
Spargeţi-o: ne-om face alta! 
VLAD: Oh! stăpâne! 
VODĂ: Ce dispreț! 
(Îngăimând, ca pentru sine, părerea emisă de Clara la act.Il) 
Când nesocotirea sapă scaunul, oblăduirea, 
Vinovate-s deopotrivă gândul şi înfăptuirea. 
NICODIM: Da, măria-ta, așa e. 
VODĂ (privindu-i adânc): Da, aşa e, v-o spun eu. 
NICODIM: Noi ne pocăim... 

VODĂ: Dar dânsa e-mpietrită-n gândul rău. 
(Sculându-se. ) 


Deci vă iert pe voi. 
VLAD: Oh! doamne... 
VODĂ: Dar pe dânsa o așteaptă 
Crâncenă pedeapsă! 
NICODIM (milostiv): Doamne! 
VODĂ (coborând de sub uranisc): Ce fel? Oare n-ar fi dreaptă? 
NICODIM: Dreaptă-ar fi chiar capul nostru, doamne, dacă l-ar 
lovi. 
VODĂ: Da. Dar pocăința voastră vreau, măreț, a o slăvi: 
Voi veţi pedepsi. 
VLAD: Noi, doamne? 
VODĂ: Voi!... Ah! mașteră haină, 
Însăși tu ales-ai pentru mine grâul de neghină. 
(Scoate de la brâu o cheie, merge la ușa ferecată şi o arată 
boierilor.) 


În această culă neagră bob cu bob am adunat 
Rodul bun, întru iubirea de moșie semănat 

Și cernut la ciurul aprig al credinţei prigonite. 
De-acum, iasă la iveală: vremile sunt împlinite. 


(Deschide ușa.) 
Hei! vitejii mei prieteni, v-am adus tovarăși noi! 
(Cei din culă ies, liberi şi înarmați, iar cei din scenă îi 
recunosc şi aleargă către ei.) 
MURGU: Golea! 
ALDEA ALGIU: Crețu! 
VLAD: Moș Ivașcu! 
NICODIM: Groza! 
GROZA (ieşind din culă): Şi Miked cu noi? 


(Ei se îmbrățișează cu lacrimi.) 


VODĂ (zâmbind): Ce zici, bane, se ghicise taina mea, când, 
bunioară, 
Se zvonea c-aici, în culă, adunasem o comoară? 

MIKED: Doamne, eşti adânc şi mare. 
VODĂ: Împotriva celor răi 
Ei mă apără pe mine, zi și noapte, eu pe ei. 
NICODIM: Fii blagoslovit în veacuri, păzitor al celor sfinte: 
Crucea, neamul și moșia. 
VODĂ (scoțându-și cușma): Şi cu Dumnezeu-nainte! 
(El se închină către icoane. Toți urmează pilda. Dar uşa se 
deschide. Intră Grue. E plin de pulbere, cu părul lipit de 
sudoare pe frunte. Vodă, cum îl vede, aleargă la el şi îl 
aduce-n scenă.) 
Grue!... Cetele sunt gata? 


(Grue face semn că da.) 

Dragomir? 
(Grue arată cu capul ușa.) 

A şi sosit? 

(Grue face semn că da.) 
Adu-mi-l încoa. 

(Grue iese.) 

Ce oameni! Ah! de-acum sunt liniştit. 


Dragi boieri, ne lipsea unul dintre-atâţi viteji de seamă, 
Cel mai strașnic. El aleargă când nevoia ţării-l cheamă. 


(Arată ușa, pe care intră un călugăr catolic.) 


NICODIM: Un catolic! 
VLAD: Un călugăr minorit! 


(Vodă merge la călugăr să-i descopere capul.) 


MIKED: E Dragomir! 
VODĂ: lar v-aţi îndoit de mine! 
DRAGOMIR: lată-i. Vezi, şi eu mă mir. 
De porunca ce mi-ai dat-o mie, cuvioasa slugă 
A Ohridei, să-mi vâr capul sub acest otrep de glugă. 
VODĂ (luându-l de mână): Nici o slavă, nici un nume nu 
deschide-atâtea porţi, 
Azi, la curtea mea, ca zdreanţa ce cu-atâta scârbă porţi. 

Leapăd-o de-acum. E semnul să se lepede şi țara 
De smerenia sub care se-ascundea de doamna Clara. 
Și, fățiș, de mâine iarăși, vel-spătare, vom purta 
Gluga noastră cea de zale. 

DRAGOMIR (sărutându-i mâna): Să trăieşti, măria-ta! 


(Intră Grue care spune ceva încet lui vodă. ) 


VODĂ (încet): Anca?... Vine să se roage pentru... O aştept. 
Să vie. 


(lese Grue. Către boieri, arătându-le cula.) 
Voi intraţi aci, prieteni. Dar vegheaţi! 
(Ei fac un gest de întrebare.) 
Eh! cine ştie 
Ce prăpăstii blânda noapte-acoperă cu vălul său... 
(Boierii intră-n culă. Vodă împinge doar ușa după ei. Apoi 
merge de se așează pe jef, şi cade pe gânduri. După un timp, 


Grue deschide ușa, se asigură că vodă e singur, introduce pe 
Anca şi iese.) 


SCENA II 
Vodă, Anca 


(Anca în costumul şi cu vălul de la actul al treilea stă puțin, 
îşi dezvelește capul, apoi dureros.) 
ANCA: Vlade! 
VODA (rresărind): Anco! 


(Merge repde la dânsa și o îmbrățișează. ) 


Surioară! 

ANCA (plângând): Vlade! 

VODĂ (așezând-o lângă el): Pentru Dumnezeu! 
Ce ai? De ce plângi, Ancuţa mea? Vorbește. Nu mai 

plânge, 

Copilița mea iubită. Uite, pieptul mi se frânge, 
Când te văd plângând. Hai! spune, spune. Sunt neliniștit. 
Ce ți s-a întâmplat? 

ANCA: Vai!... Mircea... 

VODĂ (sculându-se violent): Mircea!... E un răzvrătit. 

ANCA: Eu sunt singură de vină, Vlade. 

VODĂ: Ce fel, tu? Ce glumă! 

ANCA: Da! Sunt pricina, pricepe, sunt pornirea ce-l îndrumă 
Pe căi rele. 

VODĂ: Tu, Ancuţo? 

ANCA: Mircea nu s-ar fi-nvrăjbit 
Până la răscoală, Vlade, dacă nu m-ar fi iubit. 

VODĂ: Va să zică, cu cât Mircea te-ar iubi mai mult pe tine 
S-ar cădea să mă urască mai nenduplecat!... Prea bine! 

ANCA: Oh! Îndură-te de mine, cel puţin: sunt sora ta. 

VODĂ: Să mă-ndur? Dar ce pot face pentru tine? 

ANCA: Poţi ierta. 

VODĂ: Tu nu mi-ai greșit. 

ANCA (articulând cu greu): Și, totuși, fiind singură de vină, 
La porunca ta domnească vin să mă supun, senină, 
Dacă-acest păcat al nostru singură l-aş ispăşi; 

„Dacă, singură, pe drumul chinurilor aș păşi. 

VODĂ: Cum să-l ispăşeşti? 

ANCA: Prin jertfă! Mi se spune, astă-seară, 

Că sosește o solie de la Stareţ să mă ceară... 

VODĂ: Anco! 

ANCA: Fie! fi-voi preţul... Mă-nvoiesc, da!... Mă-nvoiesc. 
Numai, numai ca pe dânsul, ca pe Mircea să-l feresc 
De urgia ta, ce-l mână — cine ştie? — la peire! 
> Nu că-i vinovat, sărmanul, dar că l-am ales de mire! — 

VODA (îmbucurat de întorsătura ce iau lucrurile): 

Fie dar. N-aibi grijă, Anco, nu-l ajunge nici un rău... 

ANCA (fericită, întrerupând): Vlade. Oh!... 

VODĂ (terminându-şi fraza): Pe câtă vreme nu mai e alesul 
tău. 

ANCA (deznădăjduită, dar mai încercând o rugă): Da, da, nu 

mei e! așa e. Oh! ce-aş da să fie iarăşi 
Ce mi-a fost întodeauna, bunul, dragul meu tovarăş! 
VODĂ (neținând seamă de ruga Anchii, insultând): 
Nu mai e! Şi, vreau s-o afle de la tine. Să nu-i spui 
Nici că iei pe Staret, nici că nu mai ești mireasa lui. 
ANCA: Nu!... Dar ce? 

VODĂ: Nu! Spune-i numai că... iertarea dobândită 
Ți se datorește ție, surioara mea iubită. 

ANCA: Mie, da. 

VODĂ: Căci așa crime nici un domn nu le-ar ierta! 
Şi, nici eu, decât ca frate-nduplecat de ruga ta. 
Nu-i aşa? 

ANCA: Așa e. 

VODĂ: Grue! — Șterge-ţi ochii, Anco. 


(Către Grue care intră:) 
Cheamă-ne pe domnul Mircea. 


(Grue iese. Către Anca:) 


Şterge-ţi ochii. Eh! de bună seamă, 
Nu s-ar crede că lui Mircea o să-i dai o veste rea? 
ANCA: Nu e rea. Dar ce-mă-neacă, Vlade, e durerea mea. 
VODĂ (înduioșat): Stăpânește-ți-o. Pe marea vieţii, când te 
duce vântul, 
Fie-ţi cârmă cugetarea de ţi-e pânză simţimântul. 
Și, cu cât mai aprig vântul umflă valul furtunos, 
Mai cu grije strânge pânza, cârma ţine-o mai vânjos. 


SCENA III 
Aceiaşi, Mircea introdusde Grue. 


(Mircea intră mândru, dar stă locului văzând pe Anca.) 


MIRCEA (aparte): Anca! 

VODĂ (după ce face semn lui Grue să nu iasă): Haide, Anco, 
spune-i ce făcut-ai pentru dânsul. 

ANCA (cu intenţie): Mirceo, m-am rugat de vodă să te ierte. 

Vezi-mi plânsul 
Şi-nţelege cât ne costă pe-amândoi greşala ta. 

VODĂ (încet, cu imputare): Anco! 

ANCA: Nu ştii ce-ndurare... 

VODĂ (asemenea): Anco! 

ANCA: Mirceo, nu uita! 


339 


VODĂ (trecând): Tu n-ai şir în cuvântare. Ian ascultă. Eu i-oi 


Lucrul neted şi băiatul va pricepe de minune. 
ANCA (aparte, înspăimântată): Oh! ce zice... 
MIRCEA: Doamne... Anca... 

VODĂ: Anca, Mircea, a venit 
Să se roage pentru tine, pe-o cărare rea pornit. 
Te-am iertat. 


(Cu intenție: ) 


Dar mai sunt alţii pentru cari ruga-i blândă 

În zadar mi-ar fi închinată ca să-i scape de osândă. 
ANCA (aparte, pricepând): Dumnezeule puternic! Mama! 
VODĂ: Mirceo, te-am iertat 

După ruga ei, şi pentru că ţi-e sufletul curat. 

El te-a desluşit că fapta bună, chiar nerăsplătită, 

E o mândră bogăţie ce de cer e socotită; 

El ţi-a dat acea povaţă să respingi un ajutor 

Care-ndrumă zăcăşeala spre trădare și omor. 
ANCA (ca mui sus): Mama! 
VODĂ: Totuşi, mulțumește-i Anchii. 
MIRCEA (îngenunchind pe loc): Oh! ce bucurie 

Sufletul îmi înviază, Anco, mulțumită ţie 

Pentru slava, ce dă cerul, fericirea, ce tu dai, 


spune 


Şi ce se sfârşeau cu viața-mi, dacă tu nu mi-o scăpai. 


ANCA: Viaţa, slava, fericirea! Oh! cât le plătesc! 
VODĂ (încet cu intenţie): la seama! 

Ai de dobândit iertarea şi-altui osândit. 
ANCA (asemenea): Oh! mama, 

Mama! Dar ce mai pot face? 
VODĂ (asemeneu): Alt nimic decât să faci 

Ce-ai făgăduit. Atâta tot!... 
ANCA (asemenea): Oh! mama! 
VODĂ (asemenea, terminându-și fraza): ...şi să taci! 
MIRCEA (aparte): Ce şoptesc? 
VODĂ (încet către Anca): E vinovată! 
ANCA: Vlade! 

VODĂ (tare, ducând-o spre ușă): Draga mea copilă, e târziu. 

ANCA (dureros): Oh! Mircea! Mircea! 

VODĂ (încet): Ah! ia seama! 

ANCA (încet): Fie-ţi milă! 

VODĂ (încet): Pe-amândoi de-acum ne leagă un acelaşi 

jurământ! 

Cum te porţi, mă port. 

ANCA (aruncă ochii la Mircea, apoi, ieşind): Vai!... Fie! 

VODA (aparte): Se va ţine de cuvânt. 


SCENA IV 


Vodă, Mircea, Grue, la uşă 
VODĂ: Mirceo, mergi cu bine. 
MIRCEA: Doamne, nu m-am încrezut în tine. 
Bunătatea-ți îndoită-mi face vina. 
VODĂ: Mergi cu bine. 
Vina ta ţi-o ispăşi-va pocăința, fătul meu: 
Ce să iartă, să se uite — vorbă de la Dumnezeu. 
MIRCEA: Oh! m-am înșelat amarnic! Dar îmi voi plăti greşala 
Fără preget. Doamna Clara, unchiule, i-a dat lui Pala 
Sarcina să făptuiască ce-ntâi mie mi-a propus: 
Este-o ușă, doar de dânsa cunoscută, cum a spus, 
Şi pe unde poate-n taină să răzbească pân’ la tine. 


(Vodă, zâmbind, face semn că ştie. ) 


Deci la noapte... 
VODĂ (tresărind uimit): Cum? La noapte? Astă-noapte? 
MIRCEA: Zis-am bine! 
Pala, însuși adineauri, lucrul mi l-a povestit. 
VODĂ (nerăbdător să afle): Da, şi... ce fel? 
MIRCEA: Că la noapte, când va fi tot liniștit, 
Doamna, chiar aci, la patul tău, pe Pala îl va duce 
Să te-njunghe. 
VODĂ: Ah! fiară! Dar mă jur pe sfânta cruce... 
Bine. 


(Vodă zâmbeşte încruntat, stă puțin la îndoială, apoi merge la 
uşa culei şi o deschide. Se văd boierii din ea.) 

Uite, Mirceo, unde stau apărătorii mei. 
Intră-aci. De-acum eşti vrednic să te numeri printre ei. 
Mergi. 
(Mircea, care s-a sfiit mai întâi, recunoaște pe cei din culă și 
aleargă la ei. El e primit cu un vuiet bucuros. Vodă se mai 
gândește puţin, apoi:) 
Mikede, Dragomire, voi veniţi încoa. De sfatul 
Vostru-avem nevoie. 


(Cei doi sfetnici intră în scenă. Uşa culei se închide.) 


SCENA V 
Vodă, Miked, Dragomir, Grue 
(Vodă se aşează pe je și cade pe gânduri.) 


DRAGOMIR: Doamne?... 
VODĂ: În primejdie e statul. 
MIKED: În primejdie? 
VODĂ (înjghebând un plan): Miked, cam ce ceas o fi? 
MIKED (cărând pe fereastră): Mai sunt 
Două ceasuri pân’ la noapte. 
VODĂ: Două? 
MIKED: Da. 
VODĂ ( pe gânduri): Mă-ncrunt, 
Când gândesc cu ce-ndrăzneală... 


(După o tăcere, către Miked:) 


Ce crezi? Oare-o fi culcată 
Doamna Clara? 
MIKED: Nu cred, doamne, i-e fereastra luminată. 
VODĂ (după o tăcere, către Grue): Grue, roag-o să poftească 
pân-aci. 
(lese Grue. Vodă urmează, aparte, hotărându-și planul.) 


Da, s-o-ndârjesc 
Dezvelindu-mi, către dânsa, gândul tot, s-o hotăresc 
Să n-amâne nici o clipă moartea mea... Și se va prinde 


342 


Singură, aci, la noapte, chiar în cursa ce-mi întinde... 
De n-ar bănui!... De unde? 


(Tare, mai mult către Dragomir:) 


Doamnei, dragi boierii mei, 

Înainte de-a purcede la înlăturarea ei 

De la cârmuirea țării, mi se pare că e bine. 

Lămurit, dar fără ură, să-i vorbim cum se cuvine. 

Să păstrăm cu grijă legea Domnului Isus Cristos 

Care vrea ca vinovatul, cu cât e mai păcătos, 

Cu atât mai mult să afle mângâiere şi iubire, 

Ca de sine să-și îndrume sufletul spre pocăire. 

Îi veţi spune păsul ţării, păsul vostru, păsul meu... 

Şi, de n-o şti să-nţeleagă, fie ce-o vrea Dumnezeu! 
DRAGOMIR: Dar-ar Domnul s-o pătrunză milostiva-ţi 

bunătate! 

Dar mi-e teamă că-i e duhul prea cuprins de răutate. 

Totuși, ne-om rosti cucernic, doamne, mai ales că-n ea 

Văduva lui Alexandru-vodă pururi vom vedea. 
VODĂ: Da, pe tatăl meu, slăvitul, mult iubitu-l-ai, spătare, 

Și cules-aţi împreună dafini mulți... 


SCENA VI 


Aceiaşi, Clara-doamna 


CLARA (intrând îngrijată): Ce-mprejurare 
Grabnică te face, Vlade, să mă chemi; așa târziu, 
La un ceas când... 


(Vodă i-a ieşit înainte. Ea vede pe Dragomir.) 
Ah! Spătarul? Tu în Argeș? Pe cât ştiu, 
Oropsitu-te-am în valea Dâmboviţei. Cu ce voie 
Vii la curte? 


(Dragomir dă să răspunză, dar vodă îl opreşte din gest.) 
VODĂ ( aparte): N-are nici o bănuială. 


(Tare, către Clara:) 

Am nevoie, 

Doamnă, într-o-mprejurare unde scaunul e-n joc, 

Unde poate să se-arunce ţara-n sabie şi foc, 

Să ne sfătuim tuspatru, fără ciudă, fără ură, 

Ca să iau cea mai cuminte şi mai rodnică măsură. 
CLARA: Ce cuvinte sunt acestea? Scaunul în joc? 
VODĂ: Mai mult. 

E-n primejdie chiar țara. 

CLARA (aparte, așezându-se pe jeţ): Ce-or mai fi urzit! 


(Tare, către vodă:) 


Te-ascult. 
VODĂ: Doamnă, sunt aproape patru ani de când războiul 
Cu crăimea ungurească săvârşitu-s-a în toiul 
Biruințelor române repurtate pe deplin 
Din Vidin la Alba Mare, din Ardeal la Severin, 
Și de când, într-o unire, cei de-o limbă şi de-un sânge 
S-au silit, luptând alături, jugul craiului a-l frânge. 
Biruiserăm. Vrăjmașul, pretutindeni fugărit, 
Ne lăsa stăpâni la dânsul pe ţinutul cucerit, 
Și, cu iarna, când de obşte, orce luptă-i amânată, 
Mă făleam să-mi văd, statornic, stăpânirea-ntemeiată, 
Pe când tu la Curtea de-Argeș cârmuiai în locul meu, 
Totul m-ajuta; deodată, iacă vine ceasul rău: 
Mulţi din căpitanii oștii din Ardeal, sub Nicolae, 
Frate-meu, îl părăsiră, chiar în ziua de bătaie, 
Luând cetele. Aceasta, din porunca ta în scris. 
Doamnă, oastea-i fu zdrobită-n acea zi, și el ucis. 
CLARA (îngrijată de dezgroparea acestei vechi afaceri): Dar, 
5 ti-am spus că vream la Alba să trimit... 
VODA: Mi-ai spus, aşa e. 
Dar şi-acuma plânge neamul pe voivodul Nicolae 
Şi-i sărută piatra în mănăstirea de la Câmpulung!... 
Din această biruinţă, oștile crăieşti ajung 


(urmându-și vorbirea de mai sus) 
La hotarul ţării noastre! Făr-a mă-ntreba pe mine, 
Domnul, ai trimis solie ca crăimei să se-nchine 

Şi să milogească pacea ce ea însăși milogea! 

În același timp, oștirea, ce prin țară se strângea, 

Tu o slobozeai, în locu-i, chiar la curtea mea domnească, 

Stabileai pe Kaliany cu oştire ungurească! 

Și mă părăseai pe mine, oropsit, la Făgăraș, 

Și, biruitor, dat pradă biruitului vrăjmaș!... 

Dar puterile maghiare, din noroc, erau sleite 

De războaiele din urmă până-n Bosnia pornite; 

Astfel că, scăpai din gheara morţii. Pacea se făcu! 

Iar crăimea, Făgărașul, totuși, mi-l recunoscu!... 

„Din atare războire, din atare vitejie, 

Din avântul cel mai strașnic repezit de-o vijelie, 

Ce foloase mândre tras-ai?“ strigă morţii din mormânt. 

- Ce? Mi-am închinat moşia pe-o prăjină de pământ!... 

Da, de-atunci, de tine, doamnă, e moşia mea-nchinată! 

Kaliany-aci domnește! şi chiar sora mi-e lăsată, 

Ca ostatic de credința-mi şi zălog de viaţa lui. 

lacă ce-a ajuns domnia! Mi se cade să ţi-o spui: 

De-o așa călăuzire ţara noastră e sătulă! 

Căci a fost hrănită pururi cu mândrie, nu cu hulă, 

Şi c-a învăţat din datini date de strămoșii mei 

Numai Domnului din ceruri să închin coroana ei. 
CLARA: lacă zisă vorbă mare: datină! Dar ce e, Vlade, 

Datină ce-ntruna-n faţă mi-aruncaţi? Eh! mi se cade 

Să vorbesc de ea şi mie: am păscut-o de ajuns 

Douăzeci de ani ca toată taina să i-o fi pătruns. 

Ce e datina? O lege! zi o lege strămoșească! 

Bună-n vremuri, dar ce poate să nu se mai potrivească 

Celor ce cu propășirea s-au născut în vremea lor. 

Dânsa-i o cătușă pusă propăşirii de picior. 

Am făcut, vă zic, prea bine, în mănoasa-mi cârmuire, 

Când am rupt acea cătușă pentru-a țării propăşire! 

Voi, în graniţele voastre de cu veacuri îngrădiţi, 

Că scimbatu-s-a la faţă lumea nici că bănuiţi 

Şi-n voi înşivă privind-o v-aţi închipuit, firește, 

Că, de stă pe loc românul, niminea nu propășeşte. 

Dar eu vreau, din adormirea-i, ţara voastră s-o deştept, 
Către-apus, unde-i ştiinţa și lumina, să v-o-ndrept. 
Sufletu-i pătat de schism, duhu-i de-ndărătnice, 
Prin botezul mântuirii să le spăl pentru vecie. 
Eh, ce-mi pasă, când e vorba de-un folos așa măreț, 
Dacă vi se pare vouă că-l plătesc prea mare preţ. 
Şi când cumpăr Făgărașul, un ducat atât de mare, 
Dacă vă tocmiţi pe-o vorbă, vorbă seacă, o-nchinare! 
Şi-apoi, de-i sătulă ţara de călăuzirea mea, 
Fie. Fac ce vreau: păstreze-și legea datinei, de vrea; 
Şi hrănească-şi-o cu fală, şi adape-şi-o cu jale, 
Dar s-o ţină mai departe, şi să nu mi-o pună-n cale, 
C-o sfărâm. 
MIKED: Nu se sfărâmă veacurile ce-au trecut! 
Şi cu veacurile-acelea datina ni s-a făcut. 
Doamnă, datina străbună e mai mult decât o lege. 
Domnul ce-și cunoaşte țara, din chiar traiul ei culege 
Obiceiuri de tot felul, trebuinţe de-orce soi, 
Năzuinţe, doruri, vise, ure, patime, nevoi. 
El le cerne, le frământă, le topește, le strecoară, 
Şi le toarnă, ca-ntr-o matcă, în cuvântu-i către țară, 
Din aceste vorbe-nalte ale domnilor români, 
Timp de veacuri, neamul țese datina de la bătrâni. 
Pruncul de la sân o soarbe-n fiecare strop de lapte; 
Leagănul, în care doarme, i-o şoptește-n blânde şoapte; 
l-o mai spune vechiul basmu de bunică povestit; 
Doina lung i-o cântă-n frunză când e vârsta de iubit; 
Arcul, ghioaga din perete pururi i-o aduc aminte; 
O citește-n pomenirea de pe lespezi de morminte. 
Și, sub pajera cu cruce, dezmierdându-şi visul său, 
Sufletul i-o face una cu credința-n Dumnezeu! 
CLARA: Fie. Dar, la urma urmei, ce voitti? 
VODĂ: Ascultă, mamă, 
Țara, ce te roagă, astăzi, dar ce, mâine... 
CLARA: Ah! ia seamă. 
Mi se pare că ameninţi! 

VODĂ: Nu ameninţ, dar îţi zic 
Că prea mare e povara urii ca s-o mai ridic. 

Uite, Dragomir e solul celor oropsiţi... 

CLARA: E vrednic. De așa solie! 

DRAGOMIR (violent): Doamnă!... 

VODĂ (întrerupându-l): Ei mă roagă, preacucernic, 

Să-ţi înduplec zăcăşeala! și, cu dânșii, să te-mpac, 
Să deschizi această culă unde cei mai mândri zac. 
lartă-i. Stăpâneşte, mamă, prin blândeţe: ar fi vreme; 
Peritoare-i cârmuirea când sub dânsa țara geme. 

CLARA: Las” să geamă, dacă geme după niște oameni răi! 
Sunt dușmanii ţării, Vlade, cei ce sunt duşmanii mei. 
lacă legea cârmuirii, călăuza judecării. 

DRAGOMIR: Să-i spun eu măriii-tale cari sunt dușmanii țării, 
Doamnă, și, prin care semne,-n neamul nostru românesc, 
Credincioşii și vrăjmaşii ţării se deosibesc. 

Uită-te la mine, doamnă: pe-acest piept, pe-această 
frunte, 

Urma rănilor, în slove serbede, alt’ dată crunte, 

Spune, celor de pe-acuma că spătarul Dragomir 

Și-a văzut de datorie patruzeci de ani în şir; 

Că hotarele domniei sunt de spada-i rotunjite, 

Şi că orce biruinţe sunt pe trupu-i răbojite! 

Patruzeci de ani, albastrul astei flamuri azurii, 

Cu credinţa noastră,-n slava cerului îl primenii! 

Patruzeci de ani, alături cu-alţii — ţara şi-azi îi plânge — 

Letopiseţul moșiei scrisu-l-am cu-al nostru sânge! 

Iată ce-au făcut cu mine, timp de patruzeci de ani, 

Cei ce legea cârmuirii îi numește azi dusmani. 

CLARA (sculându-se): E prea mult! 

DRAGOMIR (violent): Nu încă, doamnă. 

CLARA: Oh! 

DRAGOMIR: Nu! lat-acum spuza 
De drept-credincioşi adusă, până-n sfat, de călăuza 
Judecării. 

CLARA: Ah! spătare, înc-o dată, e prea mult! 

Depășești orce măsură! — Tu taci, Vlade! 

VODĂ: Eu ascult, Mamă. 
CLARA (așezându-se la loc pe jet): Mamă? Fiu netrebnic!... 
Fie, dar voi ţine minte. 
DRAGOMIR: De-ar fi să le uiţi vreodată n-aş rosti aşa cuvinte! 
Dar îţi spun ce am pe suflet şi mă jur pe Dumnezeu 
Că nu-ncape nici minciună, nici trădare-n gândul meu. 
Mă uimesc acele soiuri de boieri ce te-nconjoară! 
Nu e unul să nu fie pripăşit de din afară! 
Unguri, mai cu seamă, lifte de-orce fel, toți papistaşi, 
Toţi străini de noi, iar legii noastre cei mai cruzi 
vrăjmași. 
Sunt deştepţi, aşa e, doamnă: dar cu mintea lor isteaţă, 
Ei întind pe noi o largă mreajă, deasă ca o ceaţă, 
Ce supune la robie, doamne Vlade, neamul tău, 
Năbuşindu-i simţul pentru ţară, domn și Dumnezeu. 
Ei vor ranguri, avuţie; încruntată sau smerită, 
Mâna lor despoaie ţara ca pe-o ţară cucerită. 
Şi ce treburi de ispravă au făcut în viaţa lor 
Ca românul să-i primească, ospătos şi-ndurător? 
Unii, slugi fără credință. condotieri, a lumii spumă, 
Au prădat, cu foc şi sânge, pentru bani, chiar ţara mumă. 
Alţii, trădători ca luda — să-ţi numesc de-acei vicleni? — 
Și-au vândut, pe ranguri, neamul, fraţii lor, pe ardeleni 
Și cu-aceşti ereţi de curte ai voi să fii stăpână 
Pe-acei mândri șoimi de plaiuri şi-n chiar ţara lor 
română? 
Lasă-te de-aşa nădejde: din acest al său pământ, 
La vrăjmaşi nu dă românul decât locul de mormânt. 
CLARA: Începând printr-o dosadă nici că se putea, spătare, 
Să n-alunece vorbirea-ţi până la o-ameninţare. 
Dar ce-mi pasă! nu mi-e teamă! Fac ce vreau: voi cârmui 
Cu ereţii! Şi, zadarnic, șoimii tăi m-or pizmui. 
DRAGOMIR: De rămâi cu dânşii, doamnă, cârma ţi-o luăm din 
mână. 
CLARA (sărind în picioare şi izbucnind): Îndrăzneţe! Cum? În 
faţă... Uiţi că sunt aci stăpână! 
Cine să cuteze?... 

DRAGOMIR: Ţara, din boier până-n popor. 
CLARA: Vlade, taci și-acuma? 
VODA (care îşi vede planul izbutind): Doamnă, eu sunt de 


părerea lor. 
CLARA (încremenind mai întâi; apoi, într-un hohot de biruinţă): 


Ah! de mult te-nţelesesem! În sfârșit te dai pe faţă! 
Îndrăzneala lor mârșavă ție ţi-a cerut povaţă! 

Și nu m-ai chemat aicea sfatul spre-a mi-l asculta, 
Ci, ca doi mişei să-și verse ciuda pe stăpâna ta. 
Răzbunare de nevrednic!... Răzvrătire de făţarnic! 
Dar te-oi face răvrătirea să ţi-o ispăşeşti amarnic. 


(Către cei doi sfemici:) 


Voi, la temniţă! 
MIKED: Uiţi, doamnă, ce ţi-am spus adeseori. 
Că sunt nume ce sparg ziduri şi nu-ncap în închisori. 
CLARA (scoasă din fire, pare că-năbuşe o clipă; apoi): 
Hei! Strejeri! 
VODĂ: Degeaba, doamnă, i-ai chema: tu ştii prea bine 
Că, de-afară, nu se-aude ce se face-aci la mine. 
CLARA (pentru sine): Ah! de-afară nu se-aude... Minunat! 


(Tare:) 


M-oi duce dar 
Să chem însămi eu de-afară strejile... 
VODĂ: Tot în zadar: 
Nimeni nu va pune mâna, doamnă, fără mișelie, 
Pe-un boier ce l-al meu scaun e trimis cu o solie. 
CLARA (voind să meargă spre ușă): Nimeni din ai tăi: 


eu însă... 


VODĂ (tăindu-i calea şi categoric): El în tihnă va pleca. 
Cine-ar îndrăzni porunca mea de domn a o călca! 


(Doamna se dă înapoi, uimită. Vodă urmează, către 
Dragomir, apropiindu-se de el:) 


Către cei ce te trimis-au pleacă dar cu vorbe bune, 
Vel-spătare, de la mine, domnul ţării, şi le spune 
Că se va deschide cula, mâine chiar, în zori de zi! 


(Încet, ducându-l la ușă:) 


Săi călare, dă năvală curţii cum de-i auzi 
Clopotul cel mare... 


(Ei vorbesc încet şi Dragomir iese.) 


CLARA (aparte): Mâine? Cât de scurtă, tot e lungă — 
De ajuns — această noapte... ceasul rău ca să te-ajungă! 
VODĂ (coborând): Bane, mâine dimineaţă, sfatul îl vei aduna 
Când de sfânta liturghie clopotele vor suna. 


(Miked se-nchină şi iese.) 


Doamnă, e aproape miezul nopţii. Să cătăm odihnă, 
Ca de treburile ţării, mâine, să vedem în tihnă. 
CLARA: Mâine? 
VODĂ: Da! Şi până mâine-n zori, uitasem să ţi-o spui, 
Nici-o poartă-a curţii nu se va deschide nimănui. 
Grue, asta mi-e lozinca. 


(Grue iese, o clipă, şi reintră.) 


CLARA: Bine, Vlade, foarte bine! 
Însuţi tu pornişi războiul între mine şi-ntre tine; 
Însuţi, preţ al luptei noastre, aruncași toiagul tău; 
Însuţi, hotărându-mi ura, înarmat-ai brațul meu! 
În acest locaş de unde nici un zgomot nu răsună 
- În afară — noapte bună, doamne Vlade, noapte bună. 


(lese, la un semn al lui vodă, Grue o urmează.) 


SCENA VII 
Vodă, boierii,apoiGrue 


VODĂ (spre ușa pe unde a ieșit Clara): Ah! te-aştept! Într-o 
capcană bine-ntinsă vei pica! 


(Merge la uşa culei şi o deschide. ) 
Ascultaţi, boieri. 
(Toţi intră în scenă şi înconjoară pe vodă.) 


La noapte, doamna Clara va-ncerca 
Să-și îndeplinească crima. Maneo, ș-încă trei cu tine 

— Aldea, Murgu şi Herescu — veţi rămâne-aci, cu mine. 


lacă uşa. 
(Le arată o parte de foi din pardoseala păretului din dreapta. ) 
Vlad s-o-nchiză, când aci vor fi pătruns 
Ucigaşii. 
(Către ceilalți:) 
Voi fiţi gata dacă nu vom fi de-ajuns. 


(Boierii pornesc spre culă, vodă vede pe Grue, care intră și 
aleargă la ei:) 


Ei? 
(Ei vorbesc puţin încet.) 
Prea bine! 
(Către boieri:) 
Doamna Clara ţine sfat la ea, cu Pala. 


(Către Grue, care îi îndeplinește porunca: ) 


Stinge tot. 


(Către boierii cari, cu spadele goale, îşi iau posturile şi se 
ascund sub perdelele uraniscului; Vlad lângă ușa tainică din 
dreapta.) 


De-acum, tăcere!... să nu dea cu bănuiala 
Că nu sunt cu totul singur. 


(Toţi dispar. Scena rămâne luminată numai de candela 

icoanei de la capul patului domnesc şi de strălucirea cerului 

prin fereastra din fund. Vodă duce pe Grue înăuntrul 
uraniscului, lângă iconostas. 


Grue, credinciosul meu, 
Tu aci. 


(Grue îi sărută mâna. Vodă mai priveşte o dată în preajma sa. 
apoi se întoarce către icoană, îşi scoate cușma.) 


De-acum, Stăpâne, luminează robul tău. 


(Vodă intră sub uranisc şi se-ngenunche pe iconostas. Grue 
trage perdeaua. După o tăcere, se aude glasul lui vodă, 
rugându-se:) 

Tatăl nostru cel din ceruri ce priveşti cu bunătate 
Sufletul pătruns aievea de cereasca Ta dreptate, 

Dacă-n cumpăna de faţă în ispită am căzut 

Şi-n al legii păs şi-al țării pe-al meu numai l-am văzut; 
Dacă crima pregătită încă nu-i aşa de mare, 

Ca,-n sfârşit, să-ndrituiască dorul meu de răzbunare, 
Dacă, către ei şi Tine, însumi am păcătuit 

Într-atât că chiar eu crima să le-o fi îndrituit; 

Dacă rea mi-e judecata, dacă fapta lor e bună, 

Atunci, lasă, Doamne drepte, junghiul lor să mă răpună. 
Însă — dacă datoria mi-am făcut-o pe pământ; 

Dacă m-am ţinut, apururi, de cerescul Tău cuvânt; 
Dac-am suferit destulă umilire și ocară 

Pentru sfânta Ta credinţă, pentru-această blândă ţară; 
Dacă vremea e-mplinită, dacă ceasul a sunat, 

Capul să-l ridic deasupra celor ce l-au închinat — 
Atunci, Doamne-atotputernic, fie-mi şi-astăzi de izbavă 
Pentru-a țării, a domniei şi-a credinţei Tale slavă... 


(Urmează o lungă tăcere. Apoi uşa tainică se deschide încet. 
Intră doamna Clara, Pala și alți doi ucigași; ei se apropie cu 
grijă de patul domnesc, doamna trage perdeaua, ucigașii dau 
să năvălească, dar încremenesc văzând pe vodă în genunchi, 
cu ochii pe icoană. Doamna îi asmute, smulge pumnalul din 
mâna unuia din ei şi se repede; dar Grue îi sare înainte și o 
duce de braţul înarmat pe când boierii se năpustesc asupra 
ucigaşilor. Cortina cade repede, astfel ca să nu se poată 
vedea deslușit măcelul ce urmează). 


N.B. În ultimul timp, unii spectatori mi s-au plâns că întunericul din scenă 
nu le-a permis să vadă amănuntele acţiunii mimate după sfârşitul rugăciunii 
lui vodă. Dibăcia regizorilor constă a se folosi de rivălți şi de rampă astfel 
încât să fie lumină destulă pentru ca spectatorul să nu piardă nimic din această 
scenă mută. A nu se uita că teatrul nu dă realitatea, ci iluzia realităţii (n.a.). 

ACTUL V 


(Același decor ca în actul al doilea. Afară însă e noapte. 
Torţele și lampadarele din sală sunt aprinse.) 


SCENA | 


Vodă, Mircea, Muşat, Groza, Vlad, Manea, 
Aldea, Român Herescu, Murgu, Baldovin, 
pârcălabul curţii 


(Lume multă purtând arme: boieri, căpitani, streji etc. Pe 
prispa din afară se văd câțiva crainici şi pristavi domnești. La 
ridicarea cortinii se aud sunând clopotele de pe la biserici. 
Vodă îmbrăcat cu mantia domnească stă pe gânduri, în jețul 
de la dreapta. deodată se aud trâmbiţe. Vodă cată spre uşă cu 
grijă. Intră Dragomir, Miked, boieri în arme.) 


DRAGOMIR: Doamne, fostu-ţi-a porunca-ndeplinită cu-nlesnire, 
Căci, de cele petrecute, nimeni n-avea nici o ştire. 
Kaliany, cu hotnogul său călare, s-a predat 
Și, sub pajera domnească, armele le-a lepădat. 

Iar vrăjmașii tăi şi-ai noştri duc la rândul lor povara 
Lanţurilor făurite pentru noi de doamna Clara. 
Clopotele și pristavii spun uimitului norod 

Din ce cursă mișelească a scăpat al lui voivod. 
Gloata-ntreagă cere moartea, moariea fără judecată, 
A tâlharilor de cari așa crimă fu-ncercată. 

VODA: Ei şi-au ispăşit-o-ndată. 

MIKED: Dar nu toți. 

VODĂ: Voi pedepsi! 

Oh! şi pentru dânsa ceasul ispășirii va sosi. 

MIKED: Cred. Dar pentru ce la curte slobodă şi-acum să fie 

Oare, încă se mai cade către ea mărinimie? 

Doamne, pune-o-n neputinţă de-a mai face-o faptă rea: 
Strejuiește-o. 
VODĂ (cu intenţie): Las-o, bane, să se piarză, dacă vrea. 


(Sfemicii se-nchină dumeriţi. O tăcere. Sunetul clopotelor a 
încetat treptat.) 


Aduceţi-mi pe baronul Kaliany. 


(Pârcălabul iese de îndeplinește porunca. Intră Kaliany, 
dezarmat, între două streji. Pârcălabul îi poartă spada.) 


SCENA II 
Aceiaşi, Kaliany 
(El se înaintează către vodă care şade pe jet, cufundat pe 
gânduri. La apostrofa lui, vodă ridică capul şi-l priveşte 
liniştit.) 
KALIANY: Doamne Vlade, 
Mi se pare că la curtea-ţi nu se ştie ce se cade 
Unui sol trămis de craiul, unui sol imperial, 
Către tine, Basarabe — domn, ce-i drept, dar domn vasal. 
BOIERII (ameninţători): Ah! 
(Vodă le impune tăcere cu gestul; apoi, îi face semn solului să 
urmeze.) 
KALIANY: Oh! mie nu mi-e teamă de necazul curţii tale; 
Apărat sunt de solia-mi ca de nestrăpunse zale! 
Și resping orce-apărare, fie clipa cât de grea, 
Câtă vreme am pe-aceea ce mi-o dă solia mea. 
(Același joc de scenă ca mai sus din partea curții şi a lui 
vodă.) 
VODĂ (după o tăcere): Ştiu c-ai depăşit adesea dreptul dat de 
o solie; 
C-ai cătat, aci, să zdruncini scaunul din temelie; 
Că te-ai dus chiar până-acolo să dai mână de-ajutor 
Ucigaşilor ce-asupră-mi încercat-au un omor; 
Știu că crime sunt acestea, şi c-ar fi dreptate dreaptă 
Să te dau, ca pe-un nemernic, pradă gâdelui ce-aşteaptă; 
Ştiu, dar nu vreau!... Până-n ziuă de la curte vei ieși... 
În trei zile cată bine peste graniță-a păşi. 

Singur vei pleca, căci singur ești sub pavăza soliei; 
Ceilalţi sunt zălog la mine, de credința-mpărăţiei. 

Tu la Ludovic vei merge: îi vei spune craiului 

Că n-a fost — și nu e — vodă Vlad vasalul lui; 

Că nu mai domneşte sluga lui în Ţara Românească, 

Ci eu, care-am ars, în vremuri, Alba Iulia crăiască; 
C-amândoi ne-om înţelege după placul meu şi-al lui: 
De-o vrea pace, pace fie; iar de-o vrea război, să-i 
C-am aflat la el ducaturi, țări mănoase, scumpe scule, 
Și că-n, ţara mea străbună, mai sunt Gherghiţe' destule. 


(Către pârcălab:) 
Daţi-i spada... 
(Către Kaliany:) 


'a) Ludovic I, Laios în ungureşte (1326-1382) zis cel Mare, e succesorul 
tatălui său, Carol Robert, care, voind să cucerească Valahia (Muntenia), îşi 
văzuse armatele zdrobite la Gherghița (întâia treime a veacului XIV) de către 
Alexandru-vodă Basarab, tatăl lui Vladislav IV Basarab (Vlaicu-vodă). 

Rege al Ungariei în 1342, Ludovic fu proclamat împărat în 1370, după 
anexarea Bosniei, Herțegovinei şi Dalmației. Voind să cucerească şi Muntenia, 
el nu a fost mai fericit decât tatăl său, deoarece armatele crăimii fură învinse de 
Vlaicu-vodă căruia, pentru a obţine pace, îi recunoscu ducatul Făgăraş. 

b) Mulţi cititori — unii erau chiar istoriografi — m-au întrebat: 

— Ce e Gherghița? 

- E numele unei victorii splendide a românilor contra crăimii, în întâia 
treime a veacului XIV. 

Faptul atâtor întrebări dovedește că nu se înţelege astăzi aluzia făcută de 
vodă la un eveniment pe atunci cunoscut bine de toată lumea și, prin umare, și 
de Kaliany (probabil, în viață, când se dăduse bătălia de la Gherghița). 

Să lămurim dar această aluzie. 

Gherghița era o mănăstire clădită pe piscul Carpaţilor, în codri. cam în 
actualul județ Jiu. În această localitate s-a înfăptuit, de către Alexandru-vodă 
Basarab, tatăl lui Vlaicu, cea mai crâncenă înfrângere a ungurilor. (Actualul 
spătar Dragomir luase şi el parte la această bătălie.) Acolo a pierit mai toată 
nobilimea ungară din armată crăiască, marele cancelar al Ungariei şi alţi doi 
prinți palatini. Vodă Alexandru, pentru a pomeni locul acestei lupte glorioase, 
ridică din stânci de piatră, nu departe de mânăstire şi cu faţa spre Ungaria — 
trei stâlpi de piatră, pe cari erau săpate numele celor trei prinți palatini. Istorio- 
graful ungur Engel (pe la sfârşitul veacului XVIII, deci aproape 5 veacuri mai 
târziu) povesteşte că a văzut însuși acești stâlpi, mâncaţi de rugina vremii. 
Mânăstirea Gherghița însă fusese mistuită de un incendiu. Vezi Şincai (n.a.). 

Mergi. La curte până mâine vei şedea. 


(Kaliany iese. Către Dragomir.) 


Pân' la Făgăraș să-l ducă un sutaş, din streaja mea. 


SCENA UI 
Aceiaşi, fără Kaliany 


VODĂ (către pârcălabul curţii, luându-l deoparte): Când por- 
nește-ntâia ceată de robiţi la mânăstire? 

PÂRCĂLABUL: Cum s-o face ziuă. 

VODĂ: Dânsa... ştie? 

PÂRCĂLABUL: I s-a dat de ştire 
Ca de-o taină ce din gura-ţi un prieten ar fi prins. 

VODĂ: Bine, bine. 


(Se duce pe pridvorul din fund. ) 
Ce de facle! parcă târgul s-a aprins. 


(Boierii, cari au făcut loc lui Vodă, se cobor în grupuri.) 


MANEA (către Vlad Dobceanul): De ieri pân-acuma, vere, ce 
de fapte! 
VLAD: Ce de fapte 
Încă pot să se ivească în acest sfârşit de noapte! 
BALDOVIN (în alt grup, alături de Mircea): Bietul Pala. Vezi! 
Ieri moartea nu degeaba l-a-ncercat. 
Astăzi l-a lovit. 
ROMÂN HERESCU: Aşa e. 
MURGU: Ce frumos cânta! 
ALDEA: Păcat. 
MIRCEA (aparte): Da, păcat! Oh, simt în suflet că al meu 
păcatul este; 
Eu l-am omorât. 
BALDOVIN: Dar dacă vodă nu prindea de veste, 
Hei? Aşa-i că unguroaica-l ucidea prea frumuşel? 
MURGU: Chiar așa, bătu-o-ar focul! 
BALDOVIN: Eu nu mă pricep de fel 
De-a ieșit din vălmășeală teafără... 

ALDEA: Ba, mie-mi vine. 
Că de-o ajungea vreun paloș, vodă mi-l ţinea de bine. 
BALDOVIN: De! mai ştii? 
MIRCEA (aparte): Oh, au dreptate! Vodă Vlad își răzbuna. 
Şi trădarea mea pe doamna-n gheara niortii o mâna! 
Ea pe Anca mi-o dăduse!... Dacă vodă mă înșeală!... 
Câte chinuri într-un suflet!... Îndoială, îndoială!... 
(Se aude din afară mugetul mulțimii, un zgomot de luptă. 
Grue intră repede și vorbeşte cu vodă. ) 
VLAD (în grupul său): lan-ascultă! 
MANEA: Ce se-ntâmplă? 
VLAD: Parcă e oraşu-n foc! 
(Vodă s-a coborât în mijlocul scenei și a vorbit animat cu 
pârcălabul. ) 
VODĂ (încet pârcălabului): Înţelege-mă! 
PARCALABUL: Da, doamne. 
VODA: Fie-ţi mâna cu noroc!... 


(Pârcălabul iese grabnic. Vodă urmează tare către Dragomir:) 
Tu, la tabără: hotnogul de-o mişca măcar din deget... 
Fără milă! In această noapte mila e un preget. 
(Dragomir iese, urmat de câțiva căpitani. Vodă vorbeşte către 

cei de față, desluşind ce se petrece.) 
Nişte venetici de-ai doamnei, streji, călugări, slujitori, 
Cari-ncearcă să sloboadă capii lor din închisori. 


(Boierii fac o mişcare ca cum ar fi gata să dea piept: vodă îi 
potolește cu gestul.) 


Pentru cine vrea să intre, ușa temniţei se lasă 

Larg deschisă; dar, se-nchide, pentru cine vrea să iasă. 
N-aveţi grijă: pârcălabul e om meşter la nevoi. 

Şi, la urmă, Grue spune că norodul e cu noi. 


(El se urcă, cu Grue, spre pridvor și cată mereu în afară cu 
nerăbdare. Boierii rămân în planul întâi.) 


BALDOVIN: Vodă, zău, mă bate gându că le-a-ntins înc-o 
capcană. 

ROMÂN HERESCU: Prada de călău, fărtate, se alege pe sprân- 
ceană. 

ALDEA: Ce călău? Eh! știu eu cine-o să le facă de prohod: 
N-a umblat degeaba Grue toată noaptea prin norod. 

MIRCEA (aparte): Vai! ce groază! 

MURGU: Grue ăsta știe multe. 

VLAD: Multe face. 

MANEA: ÎI şi preţuiește vodă. 

BOIERUL BĂTRÂN: Că-l pricepe şi că tace, tace... 


SCENA IV 
Aceiaşi, Anca urmată de Sanda 


(Anca intră într-o fugă din dreapta. Vede pe vodă și se aruncă 
la picioarele lui.) 
VODĂ (ridicând-o): Anca? ce te-aduce? 
MIRCEA (aparte): Anca? 
ANCA: Să fu bun pân” la sfârşit: Mama! 
VODĂ (făcându-se că nu înțelege): Mama ta? 
ANCA: Oh! Vlade, cât de crâncen ţi-a greşit, 
Iart-o, scap-o! — Pentru mine, pentru dragostea fierbinte 
Ce ţi-o port. 
VODĂ: Să scap pe doamna? De ce lucru? 
ANCA: Doamne sfinte! 
E-n primejdie de moarte! Ce? Nu ştii? Nu ţi s-a spus? 
VODĂ: Nu, nimica. 
ANCA: De la curte a fugit, în târg s-a dus... 
VODĂ: Ce? 
ANCA: Da, cu câțiva tovarăși... Dar norodul, în vâlvoare, 
I-a recunoscut! Și-acuma... 


(Afară, strigăte de biruință şi răcnete de moarte.) 


Oh! n-auzi!... O să-i omoare!... 
VODĂ: Unde? Ce fel? 
ANCA: Nu ştiu! Scap-o, scap-o, pentru Dumnezeu! 
VODĂ: I s-a-ntors în mână fierul ce-ndreptase-n pieptul meu. 
Fie! 


(Către boieri:) 

Alergaţi!... Cu viaţa, înc-o dată, să-mi rămână 
Dar datoare. 


(Boierii s-au repezit, dar se întâlnesc în ușă cu pârcălabul.) 


__ Pârcălabul! 
PARCAĂLABUL: Doamne, mi-au scăpat din mână. 
Câţiva temniceri, de doamna, cum se vede, cumpăraţi, 
La porunca-i, sloboziră papistaşii-ntemniţaţi; 
Dar norodul, ce-auzise clopotele, se-adunase; 
Îi văzu, dădu năvală cu topoare și cu coase, 
Astfel că răzvrătitorii, de mulțime fugăriți, 
Erau pân'la cel din urmă, când sosii, măcelăriți. 
ANCA (sfâșietor): Mama! Doamne sfinte! Mama! 
VODĂ (mângâind-o): Surioară.. 
PÂRCĂLABUL: Doamna Clara 
A scăpat cu viață. 
ANCA (tresărind de bucurie): Mama? 
VODA (pe jumătate mulțumit de aceasta): Ah?...Mi-ai ridicat 
povara 
După suflet, pârcălabe. Da. Şi... ce fel a scăpat? 
PÂRCĂLABUL: Mulțumită însăși urii ce norodul i-a jurat: 
El n-a sfâșiat-o-ndată, căci voia s-o arză vie, 
Rugul se și ridicase, se-aprindea... 
ANCA: Ce grozăvie! 
PÂRCĂLABUL: Într-o clipă doamna Clara răsticnită fu pe el. 
Dar, deodată, prin mulțime, năvăli un căuşel, 
Străbătu la rug, din flăcări smulse jertfa leşinată, 
Şi, pe când dădeau străjerii piept cu gloata-nverșunată, 
El, ameninţat cu moartea de norodul răsculat, 
Izbuti s-adăpostească viața doamnei în palat. 


(Arată spre fund.) 


ANCA: Oh! alerg la ea. 
VODA: Da. Du-te. 


(Anca iese repede prin fund. Vodă şade pe jeț și se cufundă pe 

gânduri. Dar se face o mişcare în fundul sălii: boierii se dau 

îndărăt uimiţi şi apare în ușă doamna Clara, despletită, cu 

straiele în dezordine, rupte şi pătate de tină, sprijinită pe 

Anca și urmată de câteva femei. Ea înaintează în tăcere până 

la jețul lui vodă. Într-un grup, unde se discută, Aldea exclamă. 
arătând pe pârcălabul.) 

ALDEA: El; mă prind că, de-astă dată, 
N-a brodit-o. 

BALDOVIN: De ce, vere? 

ALDEA: Că nu trebuia scăpată. 


SCENA V 
Aceiași, doamna Clara etc. 


CLARA: Doamne Vlade, mă privește. 
VODĂ (sărind în picioare): Doamna Clara! Tu aci! 
CLARA: A mă mai lupta cu tine nu m-oi îndărătnici. 
VODĂ: Ucigaşa! 
CLARA: Da. Ascultă. Suntem două inimi crunte 
Noi, şi-aceleaşi gânduri negre ni se zugrăvesc pe frunte. 
Milostiv te crede lumea, dar nu eu, căci te ghicesc. 
Nu mai sunt primejdioasă, deci am voie să trăiesc. 
VODĂ: Sfânt se face orce mijloc pentru-a tării apărare! 
Și, că țara mi-am scăpat-o jur aci păcatul mare: 
(Curtea îşi manifestă zgomotos bucuria. Când zgomotul se 
linişteşte, vodă continuă, adresându-se Clarei:) 
Ucigaşă! Tu cu junghiul încercaşi a mă lovi, 
Eu, mă fac călău, de-e vorba neamul a mi-l izbăvi! 
(Curtea își manifestă zgomotos aprobarea.) 
CLARA (într-un răcnet): Vorbe late! Vorbe late! 
(Către vodă:) 
Oh! fățarnic! tot fățarnic, 
Dar o să te-ajungă, doamne Vlade, ceasul cel amarnic! 
Toţi, ca mine-n astă noapte, Vlade, nu vor fi trădaţi; 
Toţi, toți, fără să lovească n-o să cadă-njunghiaţi. 
Unul va fi mai destoinic, va străbate pân'la tine 
ŞI... Atunci îţi vei aduce-aminte, poate, şi de mine. 
(Pentru a curma o scenă între mumă-sa și frate-său, scenă 
dureroasă pentru ea, Anca trage şi pe Clara spre ieşire.) 
lacă ruga ce voi face pururi domnului ceresc 
Din tot sufletul cu care te urăsc, da, te urăsc! 


(lese prin dreapta, cu Anca și urmaşele lor. Boierii, învrăjbiţi, 
se năpustesc înspre uşă.) 

SCENA VI 


Aceiași, afarăde doamna Clara, Anca etc. 


VODĂ ( oprește boierii; apoi către pârcălab): Pârcălabe, 
Știi porunca, te priveşte: mâine seară, 
Vreau să ştiu c-a fost închisă la Snagov această fiară! 
(Intră Dragomir. Vodă merge la el cu aer de-ntrebare. ) 


DRAGOMIR: Parte-n beciuri, parte... 
VODA: Bine - Costeo, Grozo, dragii mei... 
Mergeţi la Moldova soră pentru mântuirea ei; 
Ce-aţi văzut c-aci făcut-am, noi, în Țara Românească, 
O veţi face voi acolo, pentru legea creștinească, 
Pentru sfântul drept al ţării, pentru neamul ei străbun, 
Căci e sfântă râvna voastră şi nu-ngăduie răsbun!. 
COSTEA: Fii slăvit, în duhu-ţi ager ce-n adânca-i prevedere, 
Doamne, pentru neamul nostru pregătit-a o-nviere. 
Dar, în cumpăna de faţă, când te bat aşa nevoi, 
„Nu se cade vrăjmășia s-o lovim întâi la noi? 
VODA: Mergi în tihnă la Suceava; să n-ai grijă despre mine; 
Pentru Mikloş palatinul am eu tot ce se cuvine. 
Te trudește papistaşa cu grozavul ei blestem? 
Zică! Dumnezeu n-ascultă de păgâni, deci nu mă tem. 
Nu mai sunt, aci, în juru-mi, decât suflete curate. 
Lasă. Biruieşte-acolo precum eu aci, Muşate. 
COSTEA: Voi căta măreața-ți pildă s-o urmez. Dar ce voivod 
Ai menit Moldovei? 
VODĂ: Pregătește-ntâi acest izod! 
Și, când totul va fi gata, fii pe pace, ţi-l voi spune. 
(Vodă lasă pe Costea și merge spre fund, unde vorbeşte cu 
Grue şi cu Dragomir. Costea se înclină și merge spre boieri, 
care-l înconjoară și-l felicită, ca și pe Groza.) 
MIRCEA (aparte): Se codeşte... nu răspunde la-ntrebarea ce 
i-o pune 
Costea. Pentru ce? Mă-nşeală! Da, mă-nșeală! I-am 
scăpat 


! Scris cu s, răsbun e un substantiv care înseamnă întârziere, răspuns, 
păsuială (n.a.). 


361 


Viaţa şi mă-nşeală! Pentru ce? De ce sunt vinovat? 
Să-mi răzbun? Să mai îngădui? Până când? Oh! 
ce rămâne 
De făcut?... Blestemul doamnei?... Luminează-mă, 
stăpâne, 
Luminează-mă! 
(Se aude un sunet de bucium la poarta curţii.) 


VLAD (ascultând buciumul de afară): Ascultă! 

MANEA: Glas de bucium a sunat! 

VLAD: Cine-o fi? 

MURGU: În toiul nopţii! 

ROMÂN HERESCU: Şi la curte! 

VLAD: E ciudat. 

VODĂ (care s-a coborât cu Grue): L-a găsit pristavul nostru, 
Grue. 

UN COPIL DE CASĂ (intrând): Doamne, o solie 
De la kralul Simon Stareţ, aliatul tău. 

VODĂ: Să vie. 

MIRCEA (aparte): Ah! voi ști dar adevărul! Îndoiala va-nceta! 


(La un semn a lui vodă, boierii se grupează în jurul jețului din 
dreapta, pe care se așează el. Intră solul sârbesc.) 


SCENA VII 
Aceiași, solul sârbesc 


(El intră cu urmaşii săi, vine până în fața lui vodă, şi i se 
îngenunche.) 
VODĂ: Bun sosit la curtea noastră. 
SOLUL: Să trăieşti, măria-ta! 
VODĂ: Scoală. Sufletul mi-e dornic să te-asculte. Cuvântează. 
SOLUL: Preaslăvitul Simon Stareţ, kralul nostru, îţi urează, 
Pentru tine, mare doamne! cum și pentru neamul tău, 
Zile line şi mănoase întru bunul Dumnezeu. 
După ce-ascultă scrisoarea-ţi îndelung porni a plânge, 
Dar, apoi, dădu poruncă oaste grabnic a se strânge 
Ca s-alerge, fără preget, la iubitul său vecin 
Şi să-i curețe moşia de păgân şi de străin. 

„Mergeţi — zise el — răpuneţi ungurească vrăjmășie, 
Ca şi el să tragă spada pentru dulcea mea moșie 
— Căci năprasnicul aține pururi calea orişicui — 
De cumva cumplita soartă mi-ar lovi-o ca pe-a lui.“ 
Astfel se rosti voivodul. Și dorind, prin înrudire, 
Mai desăvârșit a strânge o statornică unire 
— care-n chiar urmașii voştri roduri veşnic va purta — 
El îţi cere de soție pe domniţa, sora ta. 
MIRCEA (aparte): Oh! de-acum atârnă soarta de-un cuvânt!... 
Ce va răspunde? 
VODĂ: Cuvântarea ta, jupâne, în adâncul meu pătrunde. 
Inima-mi e-nduioșată când, în clipa cea mai grea, 
Văd cum dragostea lui Stareţ înfăşoară țara mea. 
Măgulit sunt eu pe Simon să-l aud zicându-mi frate! 
Iar moşia mea va ţine ca, la rându-i, să se-arate 
Credincioasă, dacă soarta şi pe el l-ar prigoni: 
Măgulită-i şi domniţa, sora mea, de-a se uni 
Cu bărbatul care pune, pe-a ei frunte feciorească, 
Cu cununa de soţie şi coroana sa domnească. 
Mâine, te-oi primi, cu fală şi mai cuvenit alai, 
Ca-nvoiala mea domniţa s-o-ntărească din viu grai. 
MIRCEA (aparte): Totul s-a sfârșit! 
VODĂ: Acuma, dragă oaspete, mergi cu bine. 
SOLUL: Să trăieşti, mărite doamne! 
MIRCEA (aparte): Ba să moară! Și, prin mine... 


(3 


(Solul iese cu urmaşii săi.) 


SCENA VIII 
Aceiaşi, afarăde solul sârbesc 


VODĂ: Pârcălabe, vreau poporul meu să fie-nştiințat 
De unirea şi-nrudirea care-aci s-au încheiat 
Ca să pomenească ţara, ca pe-o zi de praznic mare, 
Ziua când din letopiseţ și-a șters anii de-nchinare, 
Iar eu m-oi ruga la Dumnezeu și-i voi mulțumi, smerit, 
Că de mâna ucigaşă-n astă-noapte m-a ferit. 

In biserica domnească să mă-nconjure norodul; 
Nicodim va zice slujba. 


(Senzație. Boierii, comentând, formează grupuri.) 


MIRCEA (aparte): El îţi va sluji prohodul. 
MANEA (în grupul din extrema stângă): Veste bună 
pentru ţară. 

VLAD: Pentru ţară, așa e. 
Pentru domnul Mircea, însă, nu prea. 

MANEA: Dar de ce? 

VLAD: Căci iubeşte pe domniţa Anca. 

MANEA: Şi? 

COSTEA MUŞAT: Iubirea 
E putere foarte mare. Prin ea ni se schimbă firea: 
Dintr-un om cinstit, s-ajunge cine știe ce pungaş; 
Din boier înalt la suflet, un mişel, un ucigaș. 
Vezi, amorul zăpăcește. Câteodată ne învaţă 
Să facem o nebunie, cel puţin o boroboaţă. 
(Pârcălabul a ieşit, cu crainicii şi pristavii. Vodă, sprijinit de 
Grue, se urcă pe pridvor prin care se vede cerul înălbit de 
zorile zilei. Mircea îi urmăreşte mişcările, strecurându-se 

printre grupuri.) 
VODĂ (pe pridvor): Grue, vechiul meu tovarăș, pavăza și 
braţul meu, 

lacă zorile ce-n neguri le zăream doar tu şi eu. 


(S-aud afară trâmbiţele crainicilor. Ca însuflețit: ) 


Mi-am redobândit coroana, iar sunt domnul ţării mele! 
Uite cum se şterg, pălite, de pe boltă, mii de stele, 
Când de zori s-anunţă firii soarele biruitor, 
Astfel, când se-nalță fruntea mea de domn stăpânitor, 
Pier în preajma mea dușmanii, mi se luminează zarea! 
Tot se-nchină, se-ngenunche tot, tot, tot. 

MIRCEA (sărind la el, cu pumnalul ridicat): Uiţi răzbunarea! 
(El se năpusteşte asupra lui Vodă. Dar Grue, care-i observă 
apucăturile de la începutul actului şi-l pândește din ochi, se 


repede înaintea lui. Se produce o vălmășeală, boierii sărind 
din toate părțile.) 

VODĂ: Ah! mișelul! 
VLAD: Stai! 
MANEA: Păzeşte! 
MURGU: Doamne Mirceo! 
BALDOVIN: Nu lăsa! 
ROMÂN HERESCU: Ţine-l bine! 
COSTEA: Ticălosul! 
(Boierii au apucat şi dezarmat pe Mircea. Vodă se coboară în 
scenă, înconjurat de câțiva.) 
GROZA: E rănit măria-sa! 
VODĂ: Nu, nu sunt rănit! 
MIKED: Dar iată sânge. 
COSTEA: Mâinile ţi-s pline. 
VODĂ: Da, adevărat! De unde? Eu nu sunt rănit. Dar cine, 
Cine? Căutaţi!... 


(Boierii se privesc și vodă, întorcându-se spre fund, vede pe 
Grue, care coboară spre el, înpleticindu-se. ) 


Ah! Grue! Grue! EI! EI! 


(Vodă aleargă la Grue, îl primește în braţe şi vine în faţă, 
sprijinindu-l.) 


Eşti rănit, Grue? Vorbeşte... 
(Grue face o sfortare, dar se prăvălește la pământ.) 


Grue! (Vodă se-ngenunche, susținându-l.) Doamne! 
cum a-ngălbenit! 
Oh! mi l-a ucis, desigur! Grue! 


(Îl ridică în braţe. Grue fac o mișcare de durere.) 


Da, te doare... 
Stai! așa! 


(ÎL așează binișor cu capul pe genunchiul său. Grue îi caută 
mâna.) 


Ce vrei? 
(Grue, care i-a luat mâna, o duce la gură și o sărută lung.) 


Răspunde, e mai bine? 

(Grue răstoarnă capul, se întinde, își dă sufletul.) 


Grue! Moare! 
Moare!... Grue! Doamne sfinte! Moare! Grue! 


(Îl ridică-n braţe, îl pipăie.) 
Mort! e mort! 
Oh! deşert va fi de-acuma sufletul ce-n mine port! 
Oh! oh! Grue! Vai de mine! Grue!... Doamne, 
mi se frânge 
Inima! Oh! Oh!... 
(Toţi cei de față dau în genunchi.) 


MIKED (care a-ngenuncheat lângă mort): Stăpâne... 
VODĂ: Plângi, Mikede? Oh! va plânge 
Obştea-ntreagă-a ţării noastre, din român pân’ la boier, 
Când va şti ce suflet mare napoiatu-s-a la cer. 


(Vodă se scoală din genunchi, îşi scoate dulama de domn și o 
azvârlă pe trupul lui Grue.) 


Bane, vreau să i se facă pogribanie domnească, 
lată-i giulgiul. 

(Câțiva boieri ridică trupul lui Grue şi ies cu el prin stânga. 

Vodă, cu brațele întinse, cuvântează:) 

Grue! Grue! ca pe veci să pomenească 
Datina moșiei tale dragostea ce i-ai purtat, 
Fi-vei la piciorul stranei domnilor înmormântat. 
Căci în tine, biet Române Grue, fost-au întrupate 
Însuşirile de suflet în popor adânc săpate! 
Şi, prin tine-n el găsit-am, când restriştea mă lovea, 
Singurul statornic reazăm ce-am avut în ţara mea. 


(Boierii fac către vodă un gest de mâhnire: el le răspunde:) 


Da! căci v-a citit în suflet inima-mi îndurerată: 

Toţi v-aţi îndoit de mine, toți m-aţi renegat vreodată, 
Pentru toţi, cândva, cocoșul lui sân Petru a cântat... 
Numai el, poporul, fostu-mi-a statornic nencetat, 

El, ce sufere, ce tace, ce iubeşte şi ce crede 

Fără-a cerceta, în domnul pus de datină, Mikede! 

Şi ce, pururi, cade jertfă când, în vremuri de nevoi, 
Dezbinarea se strecoară sângeroasă printre noi! 
Grue, Grue! Vai! sărmanul! 


(Își întoarce ochii şi vede pe Mircea între streji. Într-un 
imbold îşi trage paloșul şi se repede la el răcnind:) 


Câine! 
(Miked, Dragomir și alții îl rețin. Toți s-au sculat în picioare. 
El atunci se stăpânește, îşi pune paloșul în teacă.) 
Da, aveţi dreptate: 
Aşa crime nu se cade să rămână nenfierate, 
Nici să piară osânditul de-așa paloș fulgerând, 
Ci de funia menită ucigașilor de rând. 
(Mircea face un gest de revoltă.) 


Ah! te doare, te rănește, ţi-e osânda grea şi crudă. 
Nu? dar spune, suflet negru, cuget buimăcit de ciudă, 
Ca să făptuieșşti aceasta, ce duh rău te-a prididit? 
Spune! 
MIRCEA: Vrednic sunt de moarte, dar să mor nedosădit. 
VODĂ: Moartea? Zău? Pentru-aşa crime crezi că 
e-ndestulătoare? 
MIRCEA: Chinuri? Nu mă tem, în mine, chinuri port 
cotropitoare, 
Le-am cătat tămăduire-n răzbunare-asupra ta, 
Dar de ele numai moartea, blânda moarte, m-a ierta. 
VODĂ (pauză. Apoi cu exaltare): Chinuri? Tu vorbeşti 
de chinuri? 
Chin, a inimii bătaie? 
Chin? O clipă de nădejde, o-mboldire, o văpaie 
Ce s-aprinde cu-o privire, ce cu-o lacrimă s-a stins 
Și din care numai rodul fără vlagă iese-nvins! 
Chinuri! Dar deșteaptă-ți mintea, dar te uită-n 
neagra zare! 
De ești om, fă-ţi ochii roată peste ţară şi hotare. 
Chinuri!... Dar privește sânul bietei noastre de moșii. 
Numără, de poţi, pe dânsul urmele de vrăjmăşii; 

Prin palaturi, prin colibe, la şesuri, sus, la munte! 
Despicate de cu veacuri, rănile-i sunt încă crunte; 
Sabie şi foc, din vale, din deal, sabie și foc! 

Ani de groază și de sânge mulţi!... de linişte, deloc! 
Veşnic lupta pentru lege, veşnic lupta pentru nume, 
Mor flăcăii înainte de moșşnegi şi chiar de mume! 
Roșul focului pe ceruri, roșul sângelui pe-ogor; 
Dacă mor de fier sau pară, chiar ei nu o știu, dar mor; 
Şi, murind, sărută sânul ţării mume, căci îi doare 
Plânsul ei bătrân pe-obrajii încă-a unui fiu ce-i moare! 
Și sunt veacuri de când unii după alţii anii fug 

Și de când această ţară nu e, vai! decât un rug 

Unde mucenicii noştri, muritori într-o credinţă, 
Moștenire-şi lasă vlaga și nădejdea-n biruință! 

Rug pe care se tot urcă, nesătui, moştenitori, 
Ucenicii biruinței amânate-atâtea ori!... 

Iată chinurile noastre, şi cu ele, doruri, vise, 

Pe moșia strămoşească-n lung şi lat, cu sânge scrise! 
Iată chinurile mele, ale unui domn român, 

Basarab, de sine vrednic și de numele-i bătrân, 

Pe când tu, tu... Ce văd... plânge? 


MIKED: Doamne! 

DRAGOMIR: Doamne! 

MIRCEA: Mi-e rușine. 

MIKED: Pocăinţa este cazna sufletului. 
VODĂ (îndurerat, ca pentru sine): Grue! 
DRAGOMIR: Cine n-a păcătuit...! 
COSTEA: E tânăr. 

VODĂ (idem): Grue! Vai! 

MIRCEA (sculându-se): Măria-ta, 

Sunt nevrednic, și nevrednic fi-voi chiar de m-ai ierta! 
Dar să-ngăduie mărirea sufletului tău, stăpâne, 

Să mă urc şi eu pe rugul vitejiilor române! 

De rugina mișeliei să nu-mi fie gergul ros! 

Să nu mi se stingă viaţa, cât o fi, făr' de folos! 

Să simţesc, și eu, ca tine, chinurile țării mele! 

Rănile-i de veci deschise, lacrimile-mi să le spele! 


Și să mor ca morţii noștri, după pilda ce au dat, 
Plâns de tine, cum e Grue, și de Dumnezeu iertat. 
VODĂ (idem): Grue, vai! 
MIKED: Mărite doamne, miluieşte-atâta jale. 
COSTEA: Duhul lui văzu lumina. 
DRAGOMIR: S-a robit măriei-tale. 


(Toți întind mâini rugătoare. Vodă face un gest solemn de 
tăcere.) 


VODĂ: Toţi v-aţi îndoit de mine... 
(Către Mircea:) 


Să te crez? 
MIRCEA: Pe Dumnezeu... 
VODA (întrerupându-l): Nu, taci! 


(Tainic luându-l la o parte:) 


Mi-ai ucis pe Grue, pavăza și brațul meu! 
Mă pricepi! Fii... ce-a fost Grue! 


(Joc de scenă. Mircea face un gest ca şi cum ar întreba: 
„Eu?“ Vodă răspunde din cap: „Da. “) 


MIRCEA: Te-nţeleg şi jur! 
GLOATA (afară): Trăiască Vodă Vlaicu! 
(Vodă, sprijinit de Mircea, îndemnat de Dragomir şi de 
Miked, merge cu ei la pridvor şi se arată poporului. Se face 
tăcere.) 
VODĂ: Să trăiască Țara noastră Românească! 
GLOATA (afară): Să trăiască! Să trăiască! Ura! 
VODĂ: Drag norodul meu, 
Ține datina străbună ca credinţa-n Dumnezeu! 
E nemernic cine-o 'ită! Datina e legătura 
Sfântă dintre domn şi tine... 
GLOATA (afară): Ura! Ura! Ura! Ura! 


(Cortina cade în timpul uralelor.) 

AL. DAVILA - VLAICU-VODĂ 


REFERINŢE CRITICE 


selecţie 


«Unica dramă a lui Davila, Vlaicu-vodă, bănuită odată, fără 
dovezi, a fi sustrasă din cartoanele lui Al. Odobescu, e o capodoperă. 
Ea analizează scenic şi cu o maturitate tehnică desăvârşită arta de 
guvernare a unui Domn. Eroul nu este numai un om de voinţă și un fin 
diplomat, ci şi un voievod român, pus adică în nişte condițiuni politice 
tragice, în care e nevoie de simulație şi mai ales de răbdare şi de 
înfrânare a mândriei. Vlaicu-vodă e în mâinile mamei sale vitrege 
Clara, o unguroaică, ce-l ține vasal regelui Ludovic. Domnul ar rupe 
jugul însă sora și cumnatul său stau ostateci la Craiu. El izbutește, 
jucând umilinţa, să recapete rudele zălogile, cu riscul inerent oricărei 
dibăcii, de a [i suspect tuturor, boierilor, familiei, Clarei. La un 
moment dat toţi se unesc împotrivă-i să-l doboare. Cu mari suferinţe, 
după ce jucase pe ascultătorul de Doamna Clara, [aţă de boieri, spre a 
risipi bănuielile, şi pe conspiratorul cu boierii împotriva Doamnei, 
sosind ceasul hotărât, când ostatecii sunt în afară de orice primejdie, 
Vlaicu se dă pe faţă şi-şi exprimă aprigul punct de vedere: „Ucigașă! 
Tu, cu junghiul încercași a mă lovi, / Eu, mă fac călău, de-i vorba 
neamul a mi-l izbăvi!* 

Vlaicu e întruparea Principelui lui Machiavelli pe pământ 
românesc. El nu e aşa cum văd mulţi pe conducătorul machiavellic, 
aruncând, asupra lui veșmântul Renaşterii, cinic, mizantrop, ipocrit. 
Vlaicu e dimpotrivă un voievod trist de mizeriile patriei, unit în 
conspirație cu boierii, gata el însuși de orice jertfă. Nepotului său 
Mircea, contrariat că nu i se dă în căsătorie sora Domnului, Anca, 
făgăduită din motive politice Craiului sârbesc, îi face o lecţie sublimă 
de abnegaţie, rezumând destinul negru al ţării...» 

(G. Călinescu - istoria literaturii 
române de la origini până în prezent, 


Fundaţia regală pentru literatură și artă, 
1941, p. 579) 

«Lui Alexandru Davila (1862-1929) care publică în „Sămă- 
nătorul“ balada Strămoșii i se datorește cea mai bună dramă istorică 
românească, Vlaicu-vodă (1902). Acţiunea se petrece în al şaselea an 
al domniei lui Vlaicu, fiul lui Nicolae Alexandru Basarab, în 1370,la 
Curtea de Argeş. Doamna Clara, mama vitregă a lui Vlaicu, nobilă 
marchiză catolică, obținând rolul de regentă, urmăreşte să aservească 
interesele statului român regatului maghiar. Ea aduce la curte pe 
baronul Kaliany, reprezentant al regelui ungur Ludovic, şi încearcă să 
obţină consimţământul lui Vlaicu de a înfiinţa un episcopat catolic la 
Severin. Pentru a câştiga timp, Vlaicu lasă pe doamna Clara să creadă 
că acceptă înfiinţarea episcopatului catolic şi-şi salvează astfel sora şi 
cumnatul zălogiţi regelui Ludovic. Apoi, când ostatecii sunt aduşi în 
țară, își schimbă brusc atitudinea, dându-și opoziţia pe faţă. Boierii trec 
de partea sa şi doamna Clara se decide să-l surprindă, dar Vlaicu e 
prevenit de nepotul său Mircea şi apărat de omul său de încredere 
Rumân Grue. Doamna Clara e închisă la Snagov și Mircea speră să 
obțină de la Vlaicu mâna sorei sale, fiica doamnei Clara, Anca. Însă 
Viaicu a promis pe Anca ţarului sârb Simion Stareţ. Crezându-se 
trădat, Mircea vrea să înjunghie pe Vlaicu, dar lovitura o primeşte 
Rumân Grue. Vodă vrea să dea ucigaşului o pedeapsă umilitoare, 
Mircea cere o moarne vrednică de chinurile lui sufletești. După ce 
într-un discurs patetic îi arată micimea acestor chinuri față de 
suferințele țării şi ale domnitorului ei, Vlaicu îl iartă şi-l numește 
în locul lui Rumân Grue. Voievodul nu e numai un prinț machia- 
vellic, disimulat și abil, dar și un patriot ardent, gata oricând el 
însuşi de sacrificiu în numele intereselor țării. Versul trohaic de 16 
silabe (metrul Scrisorilor lui Eminescu) are o curgere naturală, 
impecabilă...» 

(Al. Piru - Istoria literaturii române de 
la început până azi, Editura Univers, 
Bucureşti, 1981, pp. 222-223) 


«...Drama lui Davila începe printr-un act întunecat, oarecum greoi: 
complotul din pădure al boierilor. 

De la actul al doilea, însă, acțiunea porneşte să se strângă, să se 
lumineze, să se întraripeze. Pe măsură ce înaintăm în desfășurarea 
evenimentelor, atât versul cât şi intriga se limpezesc, se fac mai 
sprintene, cuceritoare. 

Interesul merge crescând, ca să culmineze în ultimele două acte: 
uneltirile criminale ale Clarei şi ispăşirea ei. 

Alexandru Davila, şi-a scris poemul istoric cu meșteșugul unui 
adevărat om de teatru, după regulile clasice ale dramaturgiei 
eroico-romanlice. El însuşi mi-a mărturisit că a luat model pe Victor 
Hugo, al cărui suflu, ale cărui tirade îmbracă, în Vlaicu-vodă, o formă 
autohtonă de avânt. 

O lucrare solid închegată după un plan bine chibzuit și realizată de 
un meşter arhitect. 

Prin purtarea conflictului, prin intensitatea crescândă a acţiunii, 
prin  meşteşugila împărțire a actelor, prin evoluţia gradată a 
personajelor şi armonioasa distribuţie a scenelor capitale şi a celor de 
legătură, piesa lui Davila rămâne un model de construcţie dramatică. 

Teatrul are mai multă legătură cu arhitectura decât cu literatura. 
Reguli care sunt mai mult ale inginerului decât ale poetului prezidează 
la elaborarea şi desăvârşirea unui edificiu scenic. Fără această 
armătură, neconsolidat cu fierul şi betonul armat al tehnicii, edificiul e 
amenințat cu prăbuşirea, oricâte frumuseți literare l-ar împodobi. Prin 
masiva lui execuţie, Vlaicu-vodă a înfruntat vremea.» 

(V. Eftimiu — Oameni de teatru, Editura 
Meridiane, Bucureşti, 1965, pp. 172, 186) 


«Aplaudală călduros la premieră, dar respinsă un an mai târziu de 
la premiul Academiei, drama istorică Vlaicu-vodă s-a bucurat de-a 
lungul anilor de succese statomice. În 1918, o anchetă a revistei 
„Scena“ dovedea că Davila este dramaturgul român contemporan 
preferat: în seara de 27 septembrie 1925 Teatrul Naţional din București 
reprezenta pentru a suta oară piesa Vlaicu-vodă, iar pentru realizarea 
acestei drame Alexandru Davila primea, cu întârziere, în 1929, în 
preajma morţii, recunoaşterea oficială: premiul naţional pentru poezie, 
alături de Liviu Rebreanu care obține premiul rezervat prozei) [...].» 

(Tiberiu Avramescu, în prefața la 
volumul — Vlaicu-vodă, Editura de stat 
pentru literatură şi artă, col. Biblioteca 


pentru toți nr. 19, Bucureşti, 1960, 
p. XXII) 


«Teatrul nostru istoric, începând cu stângaciul Grigore-vodă al lui 
Depărăţeanu, continuând prin greoiul în construcție și retoricul 
Despot-vodă al lui Alecsandri, prin şi mai retoricul Răzvan și Vidra 
al lui Hasdeu, atinge cele mai înalte realizări prin Apus de soare al lui 
Delavrancea, Vlaicu-vodă al d-lui Davila şi Letopiseţii d-lui Sorbul; 
încercările d-lui Eftimiu şi A. de Herz pot fi ușor ignorate, iar şi mai 

repetatele încercări ale d-lui N. lorga nu sunt decât străduinţele unui 
erudit fără viziune dramatică [...]. 

Alecsandri, Hasdeu, Delavrancea şi Alexandru Davila pornesc de 
la un fond naţional: conflictul între dușmanul etem sau aventurierui 
intrus, între boieri și domn, între străini şi acesta, spijinit întotdeauna 
pe naţiune. 

Drama noastră istorică e astfel romantică și democrată, e naţională 
şi patriotică, punând pe primul plan interesul obştesc al neamului şi 
apoi tragedia intimă a eroului, e o dramă socială |...]. 

Simetric construit, lucid în scopul artistic pe care-l urmăreşte, 
poate chiar prea lucid, vădind o inteligenţă artistică remarcabilă, deşi 
nu e un mare temperament dramatic, Vlaicu-vodă, prin ideea întrupată 
în domnul țăni şi prin viabilitatea caracterului său, cu toată 
convenţionala idealizare a personagiilor, rămâne cea mai valoroasă 
dramă istorică în repertoriul atât de sărac al teatrului nostru. 

Prin frumuseļjea versului, eleganța limbii și unele lapidare 
întorsături aforistice ale stilului, este o operă literară de o deosebită 
distincţie, cu mult superioară verbalismului declamatoriu al lui Hasdeu 
şi Vasile Alecsandri.» 

(Pompiliu Constantinescu — Scrieri, 
Editura pentru literatură, București, 
1967, vol. II, pp. 417-418) 


«Dacă în Vlaicu dramaturgul a creat un caracter pe care cu greu 
l-am putea integra într-o serie tipologică, cel puţin în cuprinsul 
literaturii române, doamna Clara îmbogățește o galerie de figuri 
feminine voluntare, ca Vidra lui Hasdeu, doamna Chiajna a lui 
Odobescu, cărora aveau să li se adauge Ringala lui Victor Eftimiu, 
Vitoria Lipan a lui Sadoveanu ş.a. Asemenea acestora, eroina piesei lui 
Davila este o femeie energică, dârză, în stare să-şi urmărească 
scopurile cu perseverenţă, neintimidându-se în fața obstacolelor. 
E. Lovinescu vede în doamna Clara o „mulier impotens“, „mai mult 
trufaşă decât diplomată“, vrând să stăpânească nu prin şiretenie, ci prin 
silnicie și prin afirmarea voinţei (E. Lovinescu - Critice, vol. III, 
editura Ancora, p. 27) [...]. 

Piesa, în cuprinsul căreia se conturează personajele puternic 
reliefate, veridice, a cărei acţiune se desfăşoară într-un ritm dramatic 
susținut, scrisă într-o limbă miezoasă, plină de prospețime şi de 
vigoare, cu evitarea abuzului de arhaisme, supărătoare fiind doar 
anumite inversiuni nefireşti de ajuns de dese, din păcate: „ne cruța-vor 

papistaşii?], „pe vodă Laţcu doborâ-va-n ţara lui“, „ne purta-va“ etc. 
drama Vlaicu-vodă se așază printre cele mai de seamă realizări ale 
dramaturgiei românești de inspiraţie istorică.» 
(Dumitru Micu — Început de secol. 
1900-1916. Curente şi scriitori, 


Editura Minerva, București, 1970, pp. 
532-538) 


«Există în piesa lui Davila un personaj care nu scoate de-a lungul 
acțiunii nici un cuvânt. Numele lui este Rumân Grue. El simbolizează 
poporul. El e acela care face legătura între Vlaicu şi mase; el comunică 
doleanţele maselor; el duce la îndeplinire poruncile lui Vlaicu. Fără 
îndoială, concepându-l, într-un anume fel, în afara conflictului, Davila 
s-a orientat greşit. Subliniind însă dragostea nemăsurată pe care i-o 
purta lui Grue, dramaturgul a semnalat de fapt legătura strânsă pe care 
Vlaicu o avea cu masele. Referindu-se, la un moment dat, la acest 
Grue, domnul se adresează boierilor astfel: „Toţi v-aţi îndoit de mine, 
toți m-aţi renegat.../ Numai el, poporul, fostu-mi-a statornic 
ne-ncetat“.» 


(Aurel Martin — Viaicu-vodă de 
Alexandru Davila, la Teatrul Armatei, 
în „Viaţa Capitalei“ din 7 februarie 
1954) 


«Determinând direct sau indirect acţiunile celorlalte personaje, în 
centrul piesei se află Vlaicu, alias Vladislav al IV-lea Basarab, fiul lui 
Alexandru Basarab, învingătorul glorios al lui Carol Roben, tatăl lui 
Ludovic I, suveranul maghiar contemporan cu Vlaicu. Domnul Ţării 
Româneşti reprezintă tipul de guvernare care-şi găseşte un fond 
universal într-un machiavellism aproximativ, echivalent însă unui 
orientalism specific şi, în identitatea naţională, particularităţile 
relevante. Prin el literatura română îşi are primul personaj care se află 
în fața marilor probleme eterne: unificarea teritoriilor de limbă română, 
alianțele posibile pentru apărarea integrităţii ființei naţionale, 
colaborarea în Balcani. În acest nod de complicaţii şi de instabilități 
funciare, condiţia de existenţă a suveranului este minată şi de relativa 
sa determinare în raport cu celelalte pături sau clase care-l pot priva de 
exerciţiul [uncţiunii: „Ce e domnul? O păpuşă fără preț./ Spargeţi-o; 
ne-om face alta!“ Reflecția aceasta, datorată domnitorului, nu este mai 
puțin a oricărui personaj similar dintr-o piesă istorică shakespeariană. 
Într-o ţară aservilă, când boierii nu au destulă competenţă pentru 

marile jocuri politice, când însăşi familia „suveranului“ este divizată 
după interese mai mult sau mai puţin personale, domnul trebuie să se 
gândească singur la destinul țării, care nu e mai puţin şansa sa de a 
exista superior, dar care altfel se poale confunda cu destinul propriei 
lamilii. „Sfânt se face orice mijloc pentru a ţării apărare!“ este deviza 
domnitorului, o deviză machiavellică ce trebuie fără îndoială puţin 
relușală. Practic, Vlaicu este promotorul apărării prin dismulare, prin 
supralicitări ale supunerii, prin refuzul agresivităţii exterioare. El vrea 
să câștige fără lupte inutile, fără glorie antumă, prin diplomaţia 
echilibrului. Orice zăngănit de arme, afirmă el, ar deştepta atenţia celor 
de afară. E fericit atunci când nu e obligat să dea o decizie categorică 
într-o situaţie dilematică, dar el însuşi devine astfel un complex de 
tensiuni, de iradieri dilematice. Conduita faţă de doamna Clara e 
smerită; el își arată cealaltă ipostază în raporturile cu Grue, oglinda sa. 
Faţă de boieri e binevoitor, înțelegător, probând o ambiguitate marcată 
prin chiar univocitatea masei boierești incapabile să prindă sensul 
complexităţii dualității. Aflat undeva deasupra tuturor, înțeles de 
ceilalți întotdeauna în funcţie de un moment anume şi niciodată în 
viziune, Vlaicu în ipoteza lui Davila aparţine rasei marilor conducători 
pentru care raționamentele politice se bizuie pe scepticismul superior 
care face din oamenii supuși şi chiar din sine nu atât personalităţi cât 
figuri și instrumente de manevrat într-un uriaş și frumos spectacol 
colectiv. În acest sens Vlaicu poate [i comparat cu Cezar văzut de 
Shakespeare sau cu Romulus cel Mare văzut de Dürrenmatt; iar dacă 
piesa este considerată în aspectul ei pur fictiv, comparaţia își poate găsi 
un termen în Prospero din Furtuna shakespeariană.» 


(Postfaţa lui Marian Popa la volumul 
Vlaicu-vodă de Alexandru Davila, 
Editura Minerva, seria Arcade, 
Bucureşti, 1971, pp. 243, 263) 


«Între Doamna Clara din Vlaicu-vodă şi Chiajna sunt atâtea 
asemănări sufletești, încât putem afirma că, fără nuvela lui Odobescu, 
eroina d-lui A. Davila n-ar fi pomit de la aceleași postulate 
psihologice. Prin această eroină, literatura română s-a îmbogăţit cu o 
femeie defeminizată în care inima e înlocuită prin minte şi jocul slobod 
al sentimentelor [emeiești printr-o bărbătească ambiţie de a domni și 
de a ţese intrigi politice; ca şi Chiajna şi Vidra, Doamna Clara e tot o 
mulier impotens, dar, pe când Chiajna fusese aprigă, crudă și 
nesățioasă de domnie, iar Vidra numai ambițioasă, deși, urmărind 
anumite planuri politice şi religioase, Clara-doamna e mai mult trufaşă 

decât diplomată; mamă vitregă a unui domnitor slab şi prefăcut, ea îl 
strivește sub greutatea autorităţii de fostă soţie de domn cu o trufie atât 
de nedibace încât ne îndoim de simţul ei politic [...] 

După cum Chiajna îşi măritase fata cu bătrânul Andronic 
Cantacuzino, Clara e bucuroasă şi ea să dea pe Anca lui Mircea, spre a 
zădămici planurile politice ale lui Vlaicu [...]» 

(E. Lovinescu -— Scrieri. Ediţic și 
studiu introductiv de Eugen Simion, 


Editura pentru literatură, vol. I, 
București, 1969, pp. 85-86) 


«Lupta patriotică pentru apărarea independenţei naţionale și 
a integrităţii spirituale o regăsim la baza piesei Vlaicu-vodă de Al. 
Davila, una dintre cele mai rezistente drame istorice naţionale. 
Momentul ales de autor este străbătut de mari tensiuni sociale şi 
politice. Tânărul stat al Ţării Româneşti era supus pe vremea lui 
Vlaicu-vodă (1346-1374) unei duble presiuni de dezintegrare: una 
internă, a forţelor feudale care dorind să-și consolideze puterea, se 
opuneau tendințelor voievodului de a centraliza autoritatea statală; a 
doua, extemă, a tendinţelor anexioniste ale Imperiului Otoman şi ale 
Ungariei care doreau să subjuge ţara. Biruinţa lui Vlaicu în 
confruntarea cu doamna Clara, catolica lui mamă vitregă, sprijinitoare 
a ambelor tendinţe dizolvante, este triumful necesităţii istorice, a 
idealurilor poporului, pe care domnul le-a slujit cu inteligenţă, credință 
şi curaj. Piesa, de o remarcabilă construcție dramatică, legitimează în 
Vlaicu-vodă un erou de un caracter ferm şi un relief impresionant, de o 
subtilă complexitate, uman şi titanic deopotrivă, expresie caracteristică 
a spiritualităţii acestui popor.» 
(Prefaţa lui Constantin Măciucă la 
Antologia de dramaturgie românească, 


Editura lon Creangă, București, 1973, 
2 vol.) 


«...Davila a scris o piesă întru totul frumoasă, Vlaicu-vodă, pe care 
o revistă populară, însetată după senzaţional şi ieltinătate de procedee, 
a declarat-o, fără dovadă, furată. Atunci, noi am luat apărarea întreagă 
a celui suspectat, cu bucurie. Un lucru era sigur în ipoteza că 
Vlaicu-vodă nu putea să fie a lui Davila, imposibilitatea lui Odobescu 
de-a o fi scris. Altă minte, alte procedee, alt sistem de imaginaţie. 
Pentru că trebuia născocit încă un al treilea autor improbabil, acuzaţia 
fu părăsită tocmai atunci când ameninţa cu dovezile decisive. 

Curios complex, omul asasinat. Mâna lui a ştiut să organizeze 
Teatrului Naţional şi să-l facă productiv. Dacă un director printre cei 
de ieri, de la Stăncescu încoace, a însemnat ceva peniru teatru, apoi 
acela a fost Davila. Teatrul avea un stăpân și scena un paznic intuitiv 
priceput și dârz. 

Ceea ce constituie caracteristica admirabilă a acestui om € însă 
facultatea prețioasă a reînnoirii, atât de absentă contimporanilor noştri, 
istoviți la netimp, veştezi în plină floare, uscați în dezvoltare. 
Alexandru Davila a fost personificarea ideii că niciodată şi nimic nu 
este prea târziu. Fiece zi venea la el cu o dorinţă nouă și cu o încordare 
nouă, și tinerețea lui curmată de un cuţit aruncat în creier e produsul 
întreg al acestei năzuinţe de a se reface nevătămat şi nou. 

P.S. Articolul de mai sus a fost să fie necrolog... Alexandru Davila, 
mort câteva ore, a trecut şi peste moarte... Medicii l-au regăsit în viaţă! 
Păstrăm articolul aşa cum a fost scris când Davila murise.» 


(Tudor Arghezi - Tablete de cro- 
nicar, Editura de stat pentru literatură 
şi artă, Bucureşti, 1960), pp. 213-215) 


«Dintr-o proiectată trilogie dramatică, Mirciada (care trebuia să 
includă piesele Vlaicu-vodă, Dan-vodă, Mircea cel Bătrân), singura 
piesă încheiată e Vlaicu-vodă. Un act în versuri dintr-o altă dramă 
Sutaşul Troian, tipărit târziu (în „Scena“, an I, nr. 34-43, 1911), 
dezvoltă episoade din secolul al cincisprezecelea, agitat de lupte 
intense între Dăneşti și Drăculești. Inainte de a fi o dramă istorică, 
Vlaicu-vodă e o dramă de conştiinţă, cu un erou central complicat ale 
cărui reacţii sufletești cuprind avansuri şi retractări prudente. Tactica 
privește aici un conflict politico-diplomatic, într-o epocă de urzeli, la 
un secol după întemeierea Țării Româneşti. La Curtea de Argeş, „pe la 
1370“, se duce o luptă subterană pentru acapararea puterii. Un episod 
similar, din istoria Moldovei, fusese schiţat de Eminescu într-o dramă 
neterminală, Bogdan Dragoş. lIstoriceşte despre doamna Clara se 
cunosc extrem de puţine lucruri, distanța în timp lăsând liberă 
ficţiunea. Fostă a doua soţie a lui Alexandru Basarab şi mamă a 
domniţei Anca, Clara, descendentă din conții Doboka, vrea să deţină 
puterea absolută. Perspicace, Vlaicu, fiu vitreg, se menţine într-o 
necesară defensivă. Lupta politică are şi un substrat religios, căci, 
susținătoare a politicii maghiare şi maghiară ea însăşi, Clara urmă- 
rește aservirea Valahiei regelui Ludovic de Anjou şi intereselor 
catolice. Fapt istoric sigur, papa Urban al V-lea elogia zelul catolic al 
bigotei Clara. Lui Vlaicu, papa îi propunea la 1370 trecerea la 

catolicism, însă, conciliat de călugărul Nicodim de la Tismana, domnul 
refuză. Portretul psihologic al lui Vlaicu se conturează în funcţie de 
evenimente, văzute din unghiuri multiple, într-o fină alternanță de 
clar-obscur. 

Dramaturgul își pune, evident, problema reconslituirii istorice, 
schițând atmosfera epocii şi tendinţele politico-sociale caracteristice. 
Piesa încântă însă sub alt aspect, acela al construcţiei personajelor 
centrale, fizionomiile captând curiozitatea pe plan etic-psihologic.» 

(Literatura română între 1900 şi 1918 
- capitolul Alexandru Davila în postc- 
ritate de Constantin Ciopraga —. Edi- 
tura Junimea, laşi, 1970, pp. 603-611) 


«Prin Vlaicu-vodă, locul pe scena teatrului românesc, dominat 
până atunci de starurile supradimensionate ale unor eroi de tip 
romantic, ale unor mari neînţeleşi în acţiunile lor de o îndrăzneală şi o 
grandoare sfidând realitatea, îl ia omul de stat: omul pentru care binele 
țării este mai presus de fericirea lui personală şi de orgoliul propriu; 
omul care își chibzuieşte toate acțiunile cu luciditate și le pregăteşte cu 
răbdare până în cele mai mici amănunte; omul care rabdă îndelung 
toate umilinţele, până la a fi disprețuit şi a ajunge în conflict cu cei mai 
credincioşi boieri ai săi, iubindu-şi ţara ca și el, dar nevăzând atât de 
departe; omul care jertfeşte fericirea în iubire a nepotului și a sorei lui, 
în numele rațiunii de stat. Pentru a sublinia mai bine realismul lui 
Vlaicu și în același timp despărțirea lui, ca autor, de drama romantică, 
Davila îl așază pe domn în antiteză cu Mircea, singurul român care nu 
îl înţelege până la sfârşit, deşi ar fi trebuit să-i [ie cel mai aproape. prin 
acelaşi sânge al Basarabilor, care trebuia să vorbească şi în el. Antiteza 
este cu atât mai dramatică cu acest tânăr focos, care, ajungând să 
renunțe la tronul Moldovei şi să încerce uciderea unchiului său, nu e 
altul decât cel ce va fi Mircea cel Bătrân, domnul care a continuat și a 
dus spre împlinire viziunea politică atribuită aici de Davila lui Vlaicu. 

În felul acesta, Davila a închegat construcția unei drame de o mare 
intensitate de viaţă scenică. Conflictul e complex şi crâncen. Domnul e 
singur, în realismul politicii lui de stat bizuindu-se cu desăvârşire pe 
forța perenă a „datinei“ şi pe unicul credincios la modul absolut, Grue, 
simbolizând poporul şi virtuțile lui de înțelepciune, statomicie și tărie. 
Sprijinit pe această forță imensă, inflexibilă în sobrietatea ei, Vlaicu 
acționează învățând de la omul din popor să tacă, să rabde, să aştepte 
momentul prielnic. In felul lui — oricât ar părea de surprinzător faptul — 
Vlaicu este o reeditare a Ancăi din Năpasta, creier tot atât de lucid, 

până la aparenţa lipsei de sensibilitate afectivă, ființă înzestrată cu 
aceeași răbdare de fier şi aceeași putere disimulatoare [...) 

Analiza psihologică a complexităţii de caracter a lui Vlaicu, ca şi a 
acţiunilor sale sinuoase, făcută de Davila cu multă fineţe, în trăsături 
sobre și putemice. Trufaşa Clara — feudala dezumanizată prin pasiunea 
politică — e desenată în caracterul și gesturile ei cu atâta precizie 
artistică şi economie verbală, încât nu trezeşte nici un moment 
impresia neverosimilului. Dimpotrivă, Mircea și Anca au tot patosul 
eroilor romantici, justificabil nu numai prin necesităţile de construcţie 
ale piesei, ci și prin faptul că un asemenea patos e inerent vârstei lor, 
vârsta lebrilă a tinereții. Prezenţă simbolică de la început până la 
sfârșit, Grue rămâne mut, vorbind numai prin câteva gesturi şi atitudini 
statuare. Intensitatea de viaţă a apariţiei lui e realizată numai prin 
semnificaţiile largi şi profunde pe care i le conferă Davila prin glasul 
lui Vlaicu. Boierii sunt foarte puţin reliefaţi prin trăsături personale. 
Toţi au ţinuta rectiliniară şi patosul eroic în vorbire, ei sunt nuanțaţi 
din punctul de vedere al lucidităţii politice — mai bine zis, al încrederii 
în patriotismul domnului — în două grupe: aceia care-l sprijină fără 
rezerve şi aceia care se îndoiesc adesea. Fi formează astfel, în 
arhitectura piesei, două coloane masive între care se mişcă personajele 
principale. În final, moartea lui Grue nu e numai un moment de mare 
tensiune dramatică, ci şi un simbol al gândirii care străbate întreaga 
leatrologic a lui Davila: convingerea că ciocnirile de ambiţii ale clasei 
conducătoare le plătesc prin cele mai mari jertfe ţara şi poporul.» 

(Istoria teatrului în România, vol. II — 
capitolul Alexandru Davila -— 
Vlaicu-vodă de Ovidiu Papadima -—, 
Editura Academiei R.S.R., Bucureşti. 
1971, pp. 196-203) 


«...Vlaicu-vodă întruneşte toate cerințele unei drame menite să 
rămână: calităţi literare și calităţi dramatice. Autorul acestei drame e 
un adevărat poet care prin imagini noi şi bogate, prin cuvinte expresive 
ştie să zugrăvească oameni, fapte, locuri, timpuri. Limba lui e o 
comoară pe care doar la Odobescu o mai găsim. Împerecherea 
neologismelor cu arhaismele dă o culoare delicată și, în același timp, 
dă putere de expresivitate frazei. Împerecherile acestea, desigur, le 
găsim şi la Odobescu, dar d-l Davila a ştiut să le înmulțească şi să le 
rafineze. Un patetism sincer, firesc, înalță parcă și valoarea cuvintelor 
şi a razelor. Tiradele, chiar cele mai lungi, sunt clădite cu o artă de 
compoziţie deplină, cu o putere de convingere rară, așa că efectul lor e 

puternic, înălțător. Emoţia artistică cuprinde pe spectator și-l ține toată 
vremea cât aude vorbele înțelepte, româneşti, ale figurilor de pe scenă. 
Şi pe urmă sentimentele cuminţi, neaoșe, care sunt presărate aproape 
în fiecare replică. 

Versul de şaisprezece silabe întrebuințat de d-l Davila însă mi se 
pare cam obositor atât pentru actor, cât și pentru spectator, deși acest 
vers are avantajul de-a putea exprima mai precis patelismul unei tirade, 
de pildă. În schimbul acestui avantaj, însă, rămâne cam colţuros, lipsit 
de mlădiere şi neputând sublinia variaţia de sentimente ce se cuprinde 
într-o dramă. 

Dar şi ca teatru Vlaicu-vodă are calități excepționale. Autorul este 
un Om de teatru care ştie să construiască drama, care știe să mânuiască 
efectele. Fiecare act, fiecare scenă în sine e un tot întreg. Poate chiar 
că, ocupându-se prea mult de detalii, a neglijat totalitatea dramei. După 
actul de expunere, care este un adevărat cap de operă, actul al doilea 
lâncezeşte. Conflictul se înnoadă anevoie şi cam meşteșugit. Și mai 
ales eroul principal, Vlaicu, nu prea are caracteristica unui erou. Vlaicu 
e bun, e nobil, iubitor de ţară, de neam, de credință strămoșească. 
Singurul lui cusur e doamna Clara, adică slăbiciunea. Un astfel de 
domn nu prea e erou, fiindcă emanciparea lui de subt stăpânirea 
mumei sale nu e o faptă eroică. Vlaicu este poate cusurul de căpetenie 
al dramei d-lui Davila, precum efectele sunt iarăși calitățile ei teatrale 
de căpetenie. 

Cu toate observaţiile, mai mult sau mai puţin însemnate, 
Vlaicu-vodă rămâne o podoabă a literaturii noastre dramatice prin 
patetismul cald și comunicativ, prin frumuseţea limbii şi a versurilor, 
prin puterea de evocare a unei epoci frământate, prin măiestria de 
amănunt cu care e construită, prin efectele dramatice şi prin 
patriotismul cald şi cuminte ce transpiră dintr-însa. 

Ca atare, Vlaicu-vodă nu numai merită, dar trebuie să figureze 
totdeauna în repertoriul Teatrului Naţional alături de dramele lui 
Alecsandri, Caragiale, Hasdeu şi ale lui Delavrancea.» 


(Liviu Rebreanu - Teatrul Naţional: 
Vlaicu-vodă, articol publicat în 
„Rampa“ nr. 532 din 8 oct. 1913, p. 2) 

BARBU DELAVRANCEA 
(1858-1918) 


TABEL CRONOLOGIC BIOBIBLIOGRAFIC 


1858 ~ La ll aprilie se naşte, la Bucureşti, Barbu, al nouălea copil 
al lanei și al lui Ştefan Tudorică Albu, starostele orzarilor 
din Delea-Nouă coborâtor dintr-o familie de vrânceni, tatăl 
figurând şi cu alte nume: Gheorghe Ștefan Şohăţeanu, 
Gheorghe Ştefan, Ştefan Plugaru, Gheorghe Ștefănescu. 


1866 - Barbu este elev al şcolii sucursale de băieţi nr. 4, ale cărei 
clase le absolvă în 1870. 


1870-1877 — Se înscrie ca bursier la liceul Sf. Sava, având ca dascăli 
pe Massimu, D.A. Laurian, Anghel Demetrescu şi Vasile 
Ştefănescu. Este talentat la desen şi greoi în asimilarea 
limbilor străine. 

- În 1877 se înscrie la Facultatea de Medicină ale cărei 
cursuri le întrerupe înscriindu-se la Faculatea de Drept. În 
acelaşi an apare, în „România literară“ din 9 iunie, poezia 
Stanţe dedicate Măriei Sale Carol I și ofițerilor români, 
semnată Barbu. 


1878 - Apare la Editura Haimann placheta Poiana lungă, cuprinzând 
versuri ale lui Barbu scrise între anii 1876-1878. In același 
an îi apar versuri în publicaţiile „România liberă“, „Familia“ 
de la Budapesta şi în „Femeia română“. 

—  Cunoaşte familia Elenei Miller Verghy, directoarea pensio- 
nului de fete „Modern“, care va avea o influenţă deosebită 
în formarea tânărului student. Barbu ţine conferinţe la acest 
pension pe teme literare sau evocând mari personalităţi ale 
culturii universale. 

1883 


1884 


1885 

Trece examenul de licență cu teza Pedeapsa, natura și 
însușirile ei. Obţinând o bursă, pleacă în primăvara aceluiaşi 
an la Paris, „Oraşul lumină“ copleşindu-l prin bogăţia 
spirituală a așezămintelor sale de cultură — o impresie 
profundă făcându-i Muzeul Luvru, pe care l-a vizitat de 
nenumărate ori. Este perioada în care scrie foiletoane pe 
care le publică în „România liberă“, semnate cu pseudo- 
nimul Argus, precum și o suită de corespondențe pariziene 
semnate cu același pseudonim. 

În acelaşi an, în suplimentul literar al ziarului „România 
liberă“, apare nuvela Su/tănica. 


În redacţia ziarului „România liberă“ se întâlneşte cu Duiliu 
Zamfirescu şi Al. Vlahuţă, cu acesta din urmă legând o 
strânsă şi frumoasă prietenie, căreia i se adaugă aceea a lui 
Caragiale — trăită la Dragoslavele din Vrancea, la 
Gambrinus — berăria lui Caragiale, la mănăstirea Agapia. 


Apare în acelaşi supliment literar nuvela Iancu Moroiu, 
semnată pentru prima oară De la Vrancea. 


Apar: volumul Sultănica, având în cuprins nuvela cu acelaşi 
titlu, poemul Fanta Cella, basmul Palatul de cleștar, 
tragedia Răsmerița şi o suită de amintiri publicate sub titlul 
Odinioară, la Tipo-litografia St. Mihăilescu, Bucureşti. În 
acelaşi an se căsătoreşte cu Maria Lupaşcu, nepoată a Elenei 
Miller Verghy. Vor avea patru fete: Cella, Margareta, 
Niculina şi Henrietta; cea dintâi o remarcabilă muziciană și 
scriitoare, profesoară a unora dintre marii pianiști români, 
între care se distinge Dan Grigore; celelalte fiice devenind 
personalități de marcă, slujitoare ale arhitecturii şi ale artelor 
frumoase româneşti. Dragostea şi atenţia deosebită pe care 
Delavrancea le manifestă faţă de soţie şi fiicele sale se 
desprind din bogata corespondenţă pe care soțul și tatăl o 
artă cu familia. 

În același an devine membru al partidului liberal, aflat în 
opoziţie, desfăşurând de-a lungul a opt ani o susținută 
activitate politică, având, în acelaşi timp, preocupări 
consacrate studiului poeziei noastre, pe care o ridică „prin 
aprecierile lui pe înălțimile frumosului, neatinse de alte 
neamuri în poezia lor“. 

Colaborează la „Epoca“. 


1886 


1887 


1888 


1890 


! 


Publică articole consacrate artelor plastice şi literaturii în 
ziarul „Românul“. 


Apare Trubadurul, cuprinzând proză scurtă presărată cu 
amintiri din viaţa sa de student. 

Scoate revista „Lupta literară“, la care colaborează 
Al. Vlahuţă, Petre Ispirescu, C. Mille şi a cărei apariţie 
încetează după doi ani; colaborează el însuși la „Revista 
nouă“ a lui B.P. Hasdeu, până în 1895. 


Activează ca redactor la „Democraţia“, apoi la „Voința 
națională“. Îl suplinește pe V.A. Urechia, ca profesor, la 
Universitatea din București. 


Apare broşura literară Carmen Sylva, Neagoe Basarab şi 
Meșterul Manole. 


1892-1893 — Apar volumele de proză Paraziții (1892) şi Între vis şi 


viață (1893), imagini profunde şi cu exigenţă colorate ale 
societății româneşti în care a trăit autorul — Ed. Ig. Haimann. 
În același an apare revista săptămânală ilustrată „Vieaţa“, 
condusă de Al. Vlahuţă şi V.A. Urechia, la care colaborează 
şi Delavrancea. 


1896-1903 — Delavrancea este deputat liberal şi vicepreşedinte al Ligii 


1909 


culturale a lui V.A. Urechia; ocupă funcţia de primar al 
Bucureștilor. In acest timp, arhitectul lon Mincu 
construieşte Palatul Municipal. 

În 1902 ia apărarea lui Caragiale în celebrul proces intentat 
contra calomniilor lui Caion. 

Delavrancea părăseşte partidul liberal, neîmpărtăşind 
părerea lui Dimitrie Sturdza față de problema naţională. Se 
înscrie în partidul conservator. 


Apare nuvela Hagi-Tudose. Delavrancea este ales deputat 
de Vaslui; doi ani mai târziu devine vicepreşedinte al 
Camerei Deputaţilor, iar în 1908 este ales deputat al Putnei 
Milcovului. 


Apare drama în IV acte Apus de soare. Editura Socec; ed. a 
Il-a, București, 1912. 

La 4 februarie se reprezintă pe scena Teatrului Naţional din 
Bucureşti poemul dramatic Apus de soare, prima pante a 
trilogiei istorice, urmată de Viforul şi Luceafărul. În acelaşi 

1911 


1912 


1913 


1915 


1916 
1917 


1918 

an poemul dramatic Apus de soare îi va aduce autorului său 
Premiul „Năsturel“ din partea Academiei Române. 


Apare, în Editura Socec, drama istorică Viforul, reprezentată 
pe aceeaşi scenă, căreia îi urmează, în acelaşi an, 
Luceafărul, ultima pane a trilogiei; Editura Socec, 
Bucureşti. 


Apare volumul de proze intitulat Liniște, Trubadurul, 
Stăpânea odată, Editura Socec, Bucureşti. 


Se reprezintă pe scena Teatrului Naţional din București 
piesa Hagi-Tudose, prelucrare dramatică după nuvela cu 
acelaşi titlu. Apare Irinel, comedie în 3 acte, Editura Socec, 
Bucureşti. 

Este numit ministru al Lucrărilor Publice. 


La 22 mai, la recomandarea lui lacob Negruzzi, este ales 
membru al Academiei Române, discursul său de recepţie 
intitulându-se Din estetica poeziei populare. În același an 
apare Hagi-Tudose, comedie în patru acte. Editura Minerva, 
Bucureşti. 


La 15 decembrie Delavrancea propune să fie primiţi în 
parlamentul României poetul Octavian Goga şi preotul 
greco-catolic Vasile Lucaci — luptători ardeleni neobosiţi 
pentru drepturile românilor din Transilvania. 


Este numit ministru al Industriei şi Comerţului. 


La 6 mai este ales membru în comisia însărcinată cu 
elaborarea proiectelor privind modificarea articolelor din 
Constituţie, modificare determinată de știrbirea graniţelor 
României. În acelaşi an, în ședința Camerei de la 9 iunie, 
rosteşte discursul pentru susținerea şi votarea reformelor 
agrare; discursul este tipări! la laşi în același an. 


La 2 februarie rosteşte, în Parlament, un discurs împotriva 
cedării ungurilor şi bulgarilor a unor teritorii româneşti. 

La | aprilie, Cella, fiica lui mai mare, notează în carnetul 
său intim începuturile bolilor crunte şi vijelioase, care aveau 
să-l doboare: anghină pectorală şi uremie. 

La 29 aprilie, în zorii zilei, se stinge din viaţă, la Bucureşti, 
poetul George Coşbuc, iar la două şi jumătate noaptea, 
trece hotarele vieţii pământeşti spre cea veşnică, Barbu 


Ştefănescu Delavrancea, fiind înmormântat la Cimitirul 
„Eternitatea“ din laşi. 

— Cella descrie ultima imagine a tatălui său, înainte de a fi 
încredinţat țărânei din care a apărut: „Era palid, capul drept, 
cu o neştearsă expresie de blândeţe şi seninătate pe [aţa lui. 
Niciodată n-am văzul un mort atât de blând. N-avea 
severitatea ostilă a cadavrelor... Niciodată n-am văzut pe 
tata nemișcat atât de mult!“ 


EDIȚII POSTUME 


Sultănica - Editura Socec, București, 1921; Editura Cultura naţională, 
București, 1922; Editura Cugetarea, Bucureşti, 1941, 1946; 


Linişte, Trubadurul, Stăpânea odată — Editura Socec, 1922; Editura 
Cugetarea, 1944; 


Între vis şi viață — Editura Viaţa românească, 1922; Editura Socec, 
1928, 1933, 1940; 


Hagi-Tudose — Editura Socec, f.a. (3 ediţii); 

Apus de soare — Editura Socec, f.a. (3 ediţii); 
Viforul — Editura Socec, 1921, 1928, 1940; 
Luceafărul — Editura Socec, 1931; 

A doua conştiinţă — Editura Cultura naţională, 1923; 


Opere — Ediţie îngrijită, prefață şi bibliografie de Aurel Martin. 
Vol. I — Proză, vol. II — Teatru. Editura de stat pentru 
literatură și artă, București, 1954; 

Scrieri alese — Ediţie îngrijită de Elena Beram, cu un studiu 
introductiv de Al. Săndulescu. Vol. I - Proză, vol. II — 
Teatru. Editura de stat pentru literatură şi artă, 1958; 


Sultănica - nuvele. Cu o prefaţă de Emilia Şt. Milicescu. Editura 
pentru literatură, col. Biblioteca pentru toţi nr. 83, 1961; 


Teatru — Text stabilit de Emilia Și. Milicescu. Prelaţă şi note de 
Al. Săndulescu. Editura tineretului, col. Lyceum, București, 
1970; 

Opere — Ediţie îngrijită, studiu introductiv, note şi variante, glosar 
şi bibliografie de Emilia Şt. Milicescu. Editura pentru 
literatură, col. Scriitori români, vol. I-V, 1965-1969; 


Apus de soare — teatru. Ediţie îngrijită de Emilia Şt. Milicescu. 
Prefaţă şi tabel cronologic de Teodor Vârgolici. Editura 
Minerva, colecţia Biblioteca pentru toţi, nr. 196, Bucureşti, 
1971; 


Sultănica — Ediţie îngrijită de Emilia Şt. Milicescu. Prefaţă de 
Șt. Cazimir. Editura Minerva, 1972; 


Hagi- Tudose — Posifaţă şi bibliografie de Valentin Silvestru. Editura 
Minerva, seria Arcade, 1974; 


Nuvele şi povestiri- Antologie, postfață şi bibliografie de Victor 
Atanasiu. Editura Minerva, seria Arcade, 1975; 


Teatru — Ediţie îngrijită de Emilia Şt. Milicescu. Repere istorico- 
literare alcătuite în redacţie de Mihai Dascal. Editura 
Minerva, seria Patrimoniu, 1975; 


Discursuri — Antologie, postfață şi bibliografie de Constantin Călin. 
Editura Minerva, seria Arcade, 1977: 


Vlaicu-vodă — Antologie de dramaturgie românească. Ediţie, prefață şi 
note finale de Constantin Măciucă. Editura lon Creangă, 
col. Biblioteca şcolarului, 2 vol., vol. II cuprinde și poemul 
dramatic Apus de soare, Bucureşti, 1973; 


Dramaturgia istorică românească — Ediţie îngrijită, prefaţă, 
cronologie şi note de lon Nistor. Editura Albatros, col. 
Lyceum, vol. | cuprinde şi poemul dramatic Apus de soare, 
București, 1981; 


Teatru -— Postfaţă şi bibliografie de Constantin Cubleşan. Editura 
Minerva, seria Arcade, Bucureşti, 1978; ed. a IE-a 1983; 


Paraziţii — nuvele şi povestiri. Tabel cronologic de lon Buducă. 
Editura Minerva, col. Biblioteca pentru toți, nr. 1099, 
Bucureşti, 1982. 

Domnul Vucea şi alte nuvele — Ediţie îngrijită, prefațată și cu un 
tabel cronologic de Emilia Şt. Milicescu. Editura R.A.I, — 
Imprimeria „Coresi“, Colecţia Scriitori Clasici, București, 
1996. 

BARBU DELAVRANCEA 


APUS DE SOARE 


1503-1504 


Dramă în 4 acte 


Ștefan cel Mare 

Bogdan | 

Logofătul Tăut 

Postelnicul Toader 
Vornicul Jurj 

Hatmanul Arbore 
Pârcălabul Dragoş 
Pârcălabul Alexa 
Pârcălabul Grumază 
Pârcălabul Șandru 
Pârcălabul Costea 
Pârcălabul Negrilă 
Bătrânul Șteful, fost pârcălab 
Bătrânul Hrăman, fost pârcălab 
Paharnicul Ulea 

Clucerul Hrincovici 
Vameșul Chiracola 
Clucerul Moghilă 
Stolnicul Drăgan 
Jimicerul Stavăr 

Petru Rareș 

Doftor leronimo da Cesena 


Doftorul Șmil 

Doftorul Klingensporn 

Tugulea Moghilă 

Un pietrar 

Un curtean 

Doamna Maria 

Irina, fata pârcălabului Dajbog t 1476 

Reveca, fata comisului Huru ț 1476 

Bălașa, fata pârcălabului Oană ł 1484 

Ilinca, fata pârcălabului Gherman t 1484 

Domnica, fata hatmanului Arbore 

Ancuţa, fata pârcălabului Toader 

%Oleana, fata vomicului Duma 

Fira, fata pârcălabului Dragoș 

Lisandra, fata pârcălabului Alexa 

Joița, fata pârcălabului Ivanco 

Neaga, fata pârcălabului Şandru 

Ileana, fata pârcălabului Ivaşcu 

Hera, fata pârcălabului Grumază 

Stănișoara, fata pârcălabului Ieremia 

Oana 

Dochia 

Căpitani, copii de casă, aprozi, hotnogi, 
hinsari etc. 


ACTUL I 


În stânga, o aripă a castelului din Suceava, cu ferestre cu grătii de fier, 
sfârșindu-se cu o terasă pusă pe tălpi de piatră. O ușă dă pe terasă. Mai 
departe se vede turnul castelului. În dreapta, o poartă. Ceva mai în fund, un 
puț cu două roate şi cu un colac de piatră. O albie cu apă de nălbit. Lângă 
pul o salcie pletoasă. Ograda domnească, cu arbori şi copaci bătrâni, 
înconjurată cu ziduri vechi. Jețuri, scobite în piatră, la umbra copacilor. În 
fund, o parte din orașul Suceava și valea râului Suceava şerpuind dinspre 
munte. E o zi de toamnă. Vântul suflă. Frunzele cad. 


SCENA I 


Irina, Reveca, Bălașa, Ilinca, Ileana, 

Domnica, Ancuţa, Oleana, Fira, Lisandra, 

Joița, Hera, Neaga, Stănişoara, Oana, 
Dochia şi Țugulea, Moghilă 


(La ridicarea cortinii toate lucrează.) 


IRINA: Cum, cum? 

FIRA: Ei, așa... Zic, se duse, se duse, până dete d-un balaur... 

JOIŢA: Mai încet, Hera. Dai peste ţeavă... De un ce, Zamfiro?.. 
Și tu, Lisandra, bate mai domol... Na! iar ai încurcat 
firele... 

LISANDRA: De un balaur... Staţi... A sărit tindechea... 

ILEANA: Cu gândul la Orhei. D-a mai sări o dată, să ştii că 
rămâi, ca mine, fată bătrână. 

REVECA: Ba ca mine... 

IRINA: Ba ca mine... 

BĂLAȘA: Ca voi... ca noi... 

ILINCA: Dumnezeu să ţie pe pârcălabul Alexa din Orhei. 

NEAGA: Lasă focului basmul. La noapte. Vântul se umflă. 
Frunzele cad. Va fi numa bine: noapte, vijelie, basm, şi 
eu să mă ghemuiesc lângă dada Irina. 


(S-aud: toaca şi clopotile.) 


REVECA: Mamă Dochio, e vremea la toacă. Adu bostanul fiert 
şi fagurii de miere, şi ulciorul cu apă rece. 

DOCHIA: S-aducă mama, bunica maichii. 

IRINA (către Ţugulea): Şi tu? Ce stai ca un ţap logodit?... Eşti 
mândru... Ai sabie... Şi ce-ai să faci cu ea? 

ȚUGULEA (face cu mâna ca şi cum ar tăia): Să... 

IRINA: Măăăă... 

ȚUGULEA: Hf, hî... 

IRINA: Când?... 

ȚUGULEA: lacă ş-acuma... 

IRINA: O! bătu-te-ar potca! (I! mângâie.) S-ajuţi mamii Dochii. 
Dar, vezi, ține-ți firea, nu-ţi pune mintea cu bostanul. 

(Fetele râd.) 


ŢUGULEA: Apoi... dă... maică, maică! (Iese.) 


SCENA II 
Cele de sus, afarădeȚugulea şi Dochia 


LISANDRA: Am ţesut bine, dadă Reveca? 

REVECA: Nu bate într-o parte. Apucă spata drept de mijloc. 

ANCUȚA: Dar eu? 

REVECA: Mai bine... Nu strânge cârligele... Așa... Mânele-n 
voie... ca şi cum te-ai juca. 

DOMNICA: Verdele ăsta or ăsta, dadă Reveca? 

REVECA: Priveşte firea... Aci, şcoala şi învăţătura. Primăvara 
toate sunt proaspete dar nu depline. vara toate coapte și 
vii, toamna toate pălesc, prind un fel de rugină, se 

„ învechesc... şi nimic murdar... Da, bine... 

STANIŞOARA: Uf! Doamne, Doamne! 

REVECA: Ce, moţato? Ţi s-a urât? Binişor. Ghergheful e de 
răbdare. 

JOIŢA: Iacă şi barba părintelui Ivaşcu din Hotin... 

IRINA: Ba părul tău de oaie creaţă. 

HERA: Am isprăvit. Nu mai am țevi. 

BĂLAȘA: Da, dar pe dinafară cine-a dat? 

HERA: Numai la două. Le desfac şi le fac. 

OLEANA: E bine, Reveca? 

REVECA: A! o minune! Ai zice că de când te-ai născut ţii 
furca-n brâu. Da... da... Inul curge din caier pe fus ca un 
fir de păr. Nici o gâlcă. Deştele tale mulg caierul, și 
caierul se topeşte, și fusul zbârnâie şi plutește parc-ar 
avea aripi. O! ciută zglobie, tu, ai să ţii casa c-un fus... 
Dar tu, Oană, ce ispravă mi-ai făcut? 

OANA: Mai am puţine! și le nălbesc. Prea multe. Și nu mă 
plâng că sunt prea multe, dar pentru că sunt multe mă pui 

e gânduri... 

REVECA: Mă băiete — că porţi părul bălan ca plăieșii — ce 
spui? Ce gânduri? 

OANA: Nu vedeţi ce de fășii? Și încă trei cămăși de in, d-ale 
doamnei, să le rup pentru slăvitul domn ăl mare... 

ILINCA: Fa, Oană, ţie ţi-e lene. 

OANA: Ba... 

BALAȘA: Fa, Oană, ţie ţi-e foame. 

OANA: Ba... 

BĂLAȘA: Fa, Oană, pe tine te ține degeaba la curte. 

OANA: Dă... 

IRINA: Fa, Onișor, cin” ţi-a dat ţie betele astea de argint? 

OANA: Slăvitul. 

REVECA: Daţi pace fetei... Ce e, Oană, cu gândurile tale? 

OANA: Ce să fie?... Prea multe fășii... Prea multe... 

REVECA: Nu-i trebuie?... De ce te plângi? 

OANA: Da... îi trebuie... Dar, de ce așa de multe?... Şi buna 
doamnă, când mi le-a dat, mi-a zis: „Până diseară să le 
faci... Și mai lungi, Oană, mai lungi“. Și-a oftat. Și 
plecânnd, am văzut-o făcându-şi cruce. 

TOATE: Făcându-și cruce? 

OANA: Da... Mie îmi miroase a război... 

TOATE: A! 

ILINCA: Război... că de mult nu fusese... Aproape de doi ani... 
Şi se-mplinesc douăzeci de ani de când pârcălabii 
Gherman - bietul tata — şi Oană, tovarășul lui, picară din 
turnul Cetăţii Albe... Și-a zis Oană lui Gherman: „Scapă 
tu!... Şi-a răspuns Gherman lui Oană: „Ba, tu!“... Și s-au 

erijit amândoi, și și-au iertat păcatele unul altuia... Și-a zis 
Gherman lui Oană: „Amin!“... Ș-au pierit ei cu toți ai lor... 

IRINA: Sunt douăzeci și șapte de ani încheiați de când pieri 
floarea Moldovei la Războieni. Trosnea cetatea ridicată-n 
pripă de slăvitul nostru voievod... Flacările se-nălțau 
până la cer... Şi el țipa: „Nu vă lăsați!“ Și pârcălabul 
Dajbog, bietul tata, i-a zis: „Nu ne-om lăsa, dar du-te“... 
Și comisul Huru, şi postelnicul Hrâncu îl târâră afară din 
luptă, rupându-i vestmintele de pe el, şi i-au zis: „Du-te, 
că Moldova nu piere d-om pieri noi“... Și s-au stins şi 
Hrâncu, şi Huru și Dajbog, cu toți boieri mari şi mici, 
bătrâni şi tineri, până la unul, că Mohamed văzându-i a 
şoptit lăcrămând: „Oh! ţara aceasta nu va fi a mea!“... Și 
sfântul s-a dus ş-a adunat plăieșii, şi-a adulmecat pe 
Mohamed lovindu-l de dinapoi și din lături pân” l-a trecut 
Dunărea... Și-a pus piatra săpată unde a dat bătălia, 
mărturisind lumei: „Aici, eu am fost frânt, să cunoască şi 
să ştie toată lumea din ţară că a fost cu voinţa lui 
Dumnezeu ca să mă pedepsească pentru păcatele mele, şi 
lăudat fie numele lui în veacul vecilor“. 

TOATE: Amin! 

REVECA: În patruzeci şi şase de ani, treizeci şi trei de bătălii, 
două fără izbândă şi treizeci şi una de buruinți! El să 
trăiască şi Moldovei i-e bine! 

ILEANA: Va trăi cât Matusalem, ştiu eu... 

DOMNICA: Și eu... 

LISANDRA: Şi eu... 

JOIŢA: Şi eu... 

HERA: E-nzăoat! 

NEAGA: Când s-a născut l-a scăldat în sânge de șerpoaică... 

IRINA: Și de vultur... Să se strecoare şi să se înalțe... 


SCENA IHI 


Dochia aduce, p-un cârpător, bostanul spart în bucăţi. 
les aburi. Ț u g u le a , pe două tăvi de argint, faguri de miere, 
pere şi struguri. Oana se duce cu un vraf de fășii la puț şi 
le-aşează în albie. 
ȚUGULEA: Loc, loc... struguri muscaţi... parcă ar fi lacrămi... 
şi faguri cu miros de sulcină... și pere ca... 

REVECA: Cum? 

ȚUGULEA: Iacă o vorbă. 

REVECA: De unde știi? Șterge-te la nas... Uf! şi ai şi sabie... 
Multe urzici ai tăiat... 

ȚUGULEA: Sunt moldovean... Țugulea al lui Moghilă... Să nu 
râzi de mine... Măria sa doamna m-a pus să-nvăţ slujbă 
domnească... Pân' la sabie... 

REVECA: Sât!... Vine... 


SCENA IV 


Ștefan vine de la dreapta din ogradă. Mustăţile și părul 

aproape albe. C-o mână ține pe Doamna Maria, cu alta 

o sabie dreaptă cu mânerul cruce. La câţiva paşi câțiva curteni 
ȘI aprozi în haine împodobite. 


ȘTEFAN: Ce e tăcerea aceasta, fetelor? Parcă sunteţi pui de 
găină când trece uleul... Parcă sunteţi un stol de vrăbii 
încremenite în stuhăraia din iazuri când aude chiotul... 
Parcă sunteţi nişte flori de luncă când n-adie vântul... 
Smerite? Mie nu-mi plac oamenii smeriţi... Veniţi să vă 
blagoslovesc. (Fetele se apropie sfioase.) Imprejurul 
meu... așa... aşa... ca ierburile crude de pe bătrânul turn al 
Sucevei... Da... da... sărută mai bine, nu te sfii, [linco... 
mai bine, fata pârcălabului Dajbog... Da... da... pe rând... 
Ileană, erai mică când pieri Hrâncu... Şi tu, Oleană, ai să 
vezi pe tat tău Duma. (Toate sărută mâna domnului. 
Tugulea nu se mişcă, încremenit.) Dar tu? Tu eşti stană 
de piatră? Ai sabie? A? Bine. Din Moșoroi, Moghilă. 
(Vede pe Oana înlemnită cu fășiile în mâini.) Dar tu? 
Băbătie! Ce speli? Ştii tu pentru cine nălbești? 

OANA: Da... 

ȘTEFAN: Pentru cine? 

OANA: Pentru preaslăvitul nostru stăpân... 

ȘTEFAN: Pentru preaslăvitul nostru stăpân... Pentru osul lui. 
De câte ori îmi înfăș pulpa dreaptă zic doamnei: „Oana, 
piciorul meu. Piciorul meu, vrednic ca Oana.“ (Scapă 
sabia într-adins.) Oană... (Oană ridică sabia, i-o dă şi dă 
să-i sărute mâna, dar n-o ajunge.) Să mă cobor la tine or 
să te-nalți la mine? Priveşte drept în dreptul ochilor mei. 

A! tu plângi, Oană? Şi de ce? Aide... vino încoace... 
bătrâna mea prietenă. Pe creştetul tău să cază sărutatul 
voievodului ca ploaia peste holdele verzi... (O sărută în 
creştet.) Destul ați lucrat. (Face semn să se ducă. Fetele 
se duc binişor şi în ordine.) Apune soarele pe după 
trâmbele fumurii. Să lucrăm şi noi. (Se uită lung după 
ele, mai ales după Oana.) 

DOAMNA MARIA: Seamănă cu măria ta... Ca două picături de 
apă... 

ȘTEFAN: Una care pică acum şi alta care a picat odinioară... 
Abur... risipit... Pe una o văz...pe cealaltă... 


SCENA V 
Ștefan şi Maria 


DOAMNA MARIA: Stăpânul meu, toamna a sosit, soarele 
apune trist şi în urma lui o baltă de sânge. Vremea o să se 
strice.... Ploi subţiri cari pătrund... frig... viscol... Rămâi, 
sfântul meu stăpân... 

ŞTEFAN (rrăgându-se pe un jeț): Te rogi ca un copil... întâiaşi 
dată... 

DOAMNA MARIA: Întâiași dată... (Îi ia mâinele amândouă.) 
Ah! Moldovo, căci nu ţi-e milă... 

ȘTEFAN: Milă? 

DOAMNA MARIA: De mine... 

ȘTEFAN: De tine și de Moldova. De una fără alta, nu... nu-mi 
stă-n putință. Domnul care dăsparte ce e al lui de ce e al 
țării... 

DOAMNA MARIA: Dar nu vezi, măria ta... 

ȘTEFAN: Că sunt bătrân... 

DOAMNA MARIA: Nu... 

ȘTEFAN: Că sunt bolnav... 

DOAMNA MARIA: Nu... nu... adică... 

ȘTEFAN: Adică, da... 

DOAMNA MARIA: Abia te văzui mai bine... 

ŞTEFAN: Mario, Mario, ce bolnav? Ce picior? Uită-te la 
mine... Aşa privește un om bolnav? Şi nu merg bine? 

(Face câțiva pași apăsând ceva mai adânc pe piciorul 
drept.) leri, nu-mi zâmbiși când încălecai pe Voitiş? 

DOAMNA MARIA: Da... Păreai un arhanghel! 

ŞTEFAN: Ei... A 

DOAMNA MARIA: Rămâi, stăpâne! Ingrijești de Moldova, 
îngrijind de sănătatea ta... 

ȘTEFAN: Pocuția... 

DOAMNA MARIA: Iarnă... viscole... 

ȘTEFAN: Ah! Pocuția! 

DOAMNA MARIA: Să înceapă primăvara... 

ȘTEFAN: larnă e aici (arată părul) şi niciodată primăvara nu 
va mai sosi. larna, călăreţi moldoveni străbat codrii, 
s-amestecă cu viforul şi cad asupra cetăților şi turnurile 
lor să năruie. Viforul are ochi! Şi pe când ai noştri 
deschid pârtii prin nămeţi, leşii să cocoloşesc la Halici, la 
Lew, care pe unde apucă. 

DOAMNA MARIA: Măria ta! 

ȘTEFAN: A... Doamnele nu sunt femei... Femei sunt destule... 

DOAMNA MARIA: Nu, măria ta... (surâde. 

ȘTEFAN: Așa da, Mario! Râsul tău... Erai de paisprezece ani 
când mi-ai râs întâi... Ah! Munteanco! nu-mi strica 
socotelile... Mai târziu oi fi or n-oi mai fi... 

DOAMNA MARIA: O! ce zici... 

ŞTEFAN: De douăzeci de ani turcii stăpânesc Chilia și Cetatea 
Albă, că leşii n-au ţinut învoiala. Atins la miazăzi, 
poporul ăsta trebuie să se ridice la miazănoapte. Sunt vro 
şase ani... loan Albert... lagelonul... craiul Polonii... ca un 
hoţoman năvăleşte în Moldova. Il izbesc la Cosmin, în 
Dumbrava Roşie, şi-l duc învins, bolnav, umilit, până 
aproape de Lew. Doborâi trufia lagelonului. A 
îngenuncheat la Colomeia Ștefan în fața Poloniei, 
îngenunche Polonia în faţa lui Ștefan!... Pui stăpânire pe 
Pocuția. Primesc judecata craiului Ungariei, a lui 
Vladislav, a frăţâne-său. Să aleagă el hotarele și să ne 
facă lege. Şi la ziua pusă împuterniciţii lui nu vin. Şi 
tocmai acum îmi dă de veste Ion Grumază, pârcălabul din 
Cernăuţi, că leşii se arată pe supt poalele Haliciului. Apoi 
nu, Mario, nu se poate, trebuie să stăpânim Pocuția, că 

această bucată de pământ e mai mult moldovenească ca 
leşească, ş-o ţinem zălog pe bani buni din punga 
strămoșilor, ş-o avem cu armele noastre, şi Ştefan n-a 
murit încă... 

UN CURTEAN: Măria ta, pârcălabii. 

ȘTEFAN (face semn să vie): Mario... lasă... lasă... 


(Doamna Maria iese pe uşa din stânga.) 


SCENA VI 


Ştefan,hatmanul Arbore, pârcălabul Negrilă, 

pârcălabul Dragoş, pârcălabul Alexa, pârcălabul 

Costea, pârcălabul Șandru, fostul pârcălab bătrânul 
Hrăman, vomicul Jurj 


(Toți intră pe poarta din dreapta.) 


ȘTEFAN: Bine-aţi venit, boieri d-voastră. 

TOȚI: Să trăieşti, măria ta! 

ȘTEFAN: Cu toți. (Dă mâna pârcălabilor și ei i-o sărută.) A! 
şi moş Hrăman! Gata! Veniși! E nuntă! Pe frunte semn... 
la ceafă semn... umărul drept mai jos... mâna stângă ca un 
arc... deştele zdrobite... abia te mai ţii... Ce mai vrei, 

„bătrâne? N-ai văzut dăstule? 

HRAMAN: Nu mi-e dat să vreau sau să nu vreau. Voința măriei 
tale, voinţa ţării. De vrea pace, pace, de vrea război, 
război. De n-aş fi venit n-aş fi vrut ce vrea măria ta... 
Ş-apoi asta nu pol... 

ȘTEFAN: E, cum stau hotarele, pârcălabi, că după cum 
închideţi ochii aşa doarme şi ţara. 

PÂRCĂLABUL NEGRILĂ: Eu lăsai pe... 

ŞTEFAN: Toader. 

PÂRCĂLABUL NEGRILĂ: Da, la Hotin. Bine. Litvanii şi rușii 
sunt cu minte de când i-ai cuminţi măria ta. 

PÂRCĂLABUL ALEXA: Din tumul de la Orhei nici un semn 
de ropot. Senin cât bate ochiul. Ai liniştit pustietăţile d-a 
lungul Nistrului. Ș-apoi am lăsat pe... 

ȘTEFAN: Pe pârcălabul Ivanco. 

PÂRCĂLABUL ALEXA: De trei ori a câtit cartea măriei tale, 
tot i se părea că-l chemi pe el. 

PÂRCĂLABUL COSTEA: În Soroca ne-ntărim mereu și bună 

ace. 

PÂRCĂLABUL ŞANDRU: Romăşcanii ce ară şi seamănă 
toamna, seceră şi treieră vara. Se-mbogăţesc, dar nu se 
dau lenii. Din Crăciuna veşti bune. Nimic d-a lungul 
Milcovului. Aşa îmi scrie starostea Buhor. 

VORNICUL JURI: În ţara de jos, tihnă. Negoţul se petrece fără 
cârcotă. În Chilia şi Cetatea Albă — că de prin partea 
locului viu — numai doi subași cu roatele de turci, cât să 

__ păzească cetăţile. 

PÂRCĂLABUL DRAGOŞ: Ungurii mai mult ar asculta de 
cuvântul măriei tale ca de cuvântul craiului lor. Și 
pârcălabii din Cicei și Cetatea de Baltă, ca la ei acasă în 
mijlocul ungurimii. 

ȘTEFAN: Da, pace de jur împrejurul țării ca și înlăuntrul ei. 
Da... (trage sabia pe jumătate) să mişcă şi stă cumpănă la 
odihna ţărei... Dar i-a venit iar rândul... Gata, Luca? 

HATMANUL ARBORE: Gata! 

UN CURTEAN: Măria sa Bogdan. 


SCENA VII 


Cei de sus, Bogdan,bătrânul logofăt Tăut. 

bătrânul postelnic Şteful, pârcălabul Grumază, clu- 

cerul Hrincovici, vameşul Chiracola, postelnicul 

Toader, pahamicul U lea, stolnicul Drăgan, jitnicerul 

Stavăr, clucerul Moghilă, Petru Rareş, mai 
mulţi căpitani, hânsari etc. 


TOŢI: Să trăieşti, măria ta. 

ŞTEFAN: Cu toţii, boieri d-voastră. (Să repede spre Bogdan, 
șchioapătă și să opreşte.) Ah! am să te îndrept eu! 
(Imbrăţişează pe Bogdan.) Măria sa vodă Bogdan! De pe 
drumuri... Însemnat în bătălii înainte d-a domni singur... 
Fireşte că singur... Așa se cuvine unui fecior de domn 
moldovean... Eşti mai răsărit ca mine... 

BOGDAN: Cin” să te-ajungă pe măria ta! 

ȘTEFAN: Tul!... Și să mă-ntreci... Tu, sfios ca o fecioară, nu eşti 
sfios când dai drumul calului și sabia vâjie şi luminează 

ca fulgerul... Da, da... Ce e, Grumază, pe la Cernăuţi și 
dincolo? 

PÂRCĂLABUL GRUMAZĂ: Bine-ar fi... Ce zici, clucere 
Hrincovici? 

ȘTEFAN: Ei... 

CLUCERUL HRINCOVICI: Pocuția aşa ș-așa... 

ȘTEFAN: Pocuția numai așa să fie! 

CLUCERUL HRINCOVICI: Că leşii se trag la judecată la 
căpitănia Haliciului, rusnecii și moldovenii se supun 
legilor ţării noastre. 

ȘTEFAN: Dar vămile? 

VAMEȘUL CHIRACOLA: Unii plătesc, alţii zic c-au plătit 
cardinalului... 

CLUCERUL MOGHILĂ: Alea-s vămile văzduhului... 

ȘTEFAN Cardinal, iagelon, bolnav, trufaș, leah... Ce nu e din 
câte n-ar trebui să fie? Și nimic din câte ar trebui să fie... 
Și tu, Tăut? Şi tu, Ştefule? O! prietenii mei, cu bărbile 
până în pământ, nămeţi neînvinși de oameni, albiți de 
griji și de vremuri... 

LOGOFĂTUL TĂUT: Cu tinereţea, măria ta... 

POSTELNICUL ŞTEFUL: Aşa, bat-o pustia... 

PÂRCĂLABUL HRĂMAN: Vărul Tăut zise o vorbă... Că de la 
Dumnezeu este... 

ȘTEFAN: Postelnice Toader, ce ştiri de pe unde-ai umblat? Ai 
adus... Ai vorbit cu dogele? Te-a blagoslovit sfântul de la 
Roma? 

POSTELNICUL TOADER: Adus, măria ta. Om iscusit şi cu 
știință. Veneţia ca şi cum ai visa. Noul doge să logodea 
cu marea. 

CLUCERUL MOGHILĂ: Frumoasă mireasă! 

ŞTEFAN: Arunca inelul în valuri... 

CLUCERUL MOGHILĂ: Bună de strâns în braţe! 

POSTELNICUL TOADER: Şi numele tău cinstit și lăudat... 

ȘTEFAN: Ştiu... Dar bani...? 

POSTELNICUL TOADER: De... 

CLUCERUL MOGHILĂ: Ce e cu banii ceia?... Cam de mult îi 
așteptăm... 

ȘTEFAN: Negustori, Moghilă... Nu mi-au dat ei nici la Baia, 
nici la Podu Înalt, nici la Războieni, dovedind lumii că nu 
sunt omul lui Matiaș. Acum la... (Se priveşte.) Negustorii 
au dreptate!... Ei, la Roma? 

POSTELNICUL TOADER: La Roma... 

ȘTEFAN: Blagosloveniile urmașului lui Sân-Petru, mie, sabia 
lui Cristos... Doamne, iartă-mă... Și cum îl cheamă pe 
doftor? 

POSTELNICUL TOADET: leronimo da Cesena. 

CLUCERUL MOGHILA: După nume trebuie să aibă o barbă 
cât toate zilele... 

POSTELNICUL TOADER: Ras și cu plete lungi. 

ȘTEFAN: Acum la ale noastre. Boieri, ştiţi că Alexandru al 
Poloniei iar a cerut zi, zi peste zi, lege peste lege, că n-ar 
fi fost faţă. lar să ne judece frăţâne-său Vladislav. La 
2 noiembrie. Degeaba s-a pus. Iacob de Buczacz, omul 
cardinalului, n-are să vie, ca și omul lui Ion Albert. Noi 
s-aşteptăm în Cernăuţi cu 5 000 de oaste aleasă. Toţi 
călări. Soseşte, bine — nu? o plimbare-n toată Pocuția ş-o 
raită până la Halici, şi poate şi mai sus. Ş-apoi se va şti 
cine e pârcălab acolo şi cine nu e, cui se cuvine adunarea 
vămilor şi cui nu. 

TOŢI (afară de paharnicul Ulea, de stolnicul Drăgan şi de 
jitnicerul Stavăr): Da, măria ta. 

ŞTEFAN: Nu, măria ta?... (Apucă pe paharnicul Ulea de 
guler.) 

PAHARNICUL ULEA: Am socotit... 

ȘTEFAN: Ce-ai socotit? 

PAHARNICUL ULEA: Că... cu sănătatea măriei voastre... 

ȘTEFAN: Ce?... Boieri, cine e mai bolnav din noi amândoi? 

CLUCERUL MOGHILĂ: Aci (arată piciorul) oleacă, măria 
ta... Aci (arată la cap) să se-ngrijească vărul Ulea... 

ŞTEFAN: Ei, nu uiţi că am tăiat pe din două moşiile Gădinţii, 
Storpul şi Madravilele, după dreptate, jumătate ţie şi 
jumătate răzășilor. Şi te-am făcut paharnic, și ţi-am dat 
viața mea pe mâna ta. Tustrei țineați ochii în pământ, 
știind că, mie, nu-mi plac oamenii cari se uită în jos. 
Frunțile sus... Așa, că sus e luna, stelele, soarele şi cerul... 

de sus ne vine harul... de sus, cearta... şi sus e mântuirea 
şi iertarea păcatelor noastre... (S-aud cântări nedăsluşite 
din depărtări. A început să se coboare întunecimea.) Ai 
aprins focurile, Arbore? 

HATMANUL ARBORE: De trei nopți, ard. 

„ŞTEFAN: Ia?... Rareş, repezi... 


(Rareș se duce-n fugă. Se urcă pe zid.) 


RAREȘ (de pe zid): Abia să văd... Vin... Din Scheia... din 
Lisaura... din Ciritei... de pretutindeni... 

ȘTEFAN: Oh! săracii... Săracii mei ş-ai voştri!... Săraci şi voi şi 
eu... Ce bogată e Moldova! 


(Ștefan și boierii să reped la zidul care înconjoară ograda, afară de 
paharnicul Ulea, stolnicul Drăgan și jitnicerul Stavăr.) 


PAHARNICUL ULEA (încet): Aţi văzut? 
STOLNICUL DRĂGAN: Văzut. 
PAHARNICUL ULEA: Nu mai e Ştefan! 
JITNICERUL STAVĂR: Dar cine e? 
PAHARNICUL ULEA: Umbra marelui Ștefan. 


(Tustrei se duc și s-amestecă cu ceilalți.) 


PÂRCĂLABUL GRUMAZĂ (de pe zid): Ca nişte nori albi ce 
se târâie pe pământ... 

ȘTEFAN: Da... 

HATMANUL ARBORE: Ca nişte turme de berbeci... 

ȘTEFAN: Da... da... 

HRĂMAN: Parc-auz ceva... dar nu-i văz... 

.ȘTEFAN: Parcă văz ceva... dar nu-i auz... 

LOGOFĂTUL TĂUT: Nu-i aud și nu-i văz... dar îi simţ... 

ȘTEFAN: l-auz şi-i văz, îi văz şi-i auz... O! cum se varsă apele 
în Siret, aşa vin șuvoaiele în Suceava la chemarea 
voievodului lor!... Auziţi?... „Supt poale de codru 
verde... 

HRĂMAN: Încep să-i și văz... 

ȘTEFUL: Încep să-i și auz... 

ȘTEFAN (trage sabia şi face semn în depărtare): O! mai 
sunteţi?... Să nu mai sece izvorul vostru!... 

ACTUL II 


Același tablou ca în actul întâi, cu deosebire că e vară și arborii încărcaţi cu 
fructe, unele coapte, altele pârguite, altele verzi. S-aud păsările cântând. 


SCENA I 


Doamna Maria, Irina, Reveca, Ileana, 
Bălaşa, Hera, Oleana, Oana, Țugulea 
Moghilă, Dochia 


DOAMNA MARIA: O, fetele mele iubite, mai lăsaţi lucrul... 
De-o lună Ștefan nu 4ă semn de viaţă... Ce-a putut să i se 
întâmple?... Dar ce n-a putut?... Bolnav... Abia să sculă 
din pat, și porni cu iarna-n cap... Doamne! 

IRINA: Frumoasa mea doamnă... 

DOAMNA MARIA: Până acum o lună primeam vești peste 
vești... Bine... sănătos... zdravăn... așează țara... 
întocmește Pocuția... va sosi... biruitor ca totdeauna... Imi 
creştea inima... Şi de (înnumără pe deste)... da... de 
treizeci de zile, nimic... 

IRINA: Frumoasa mea doamnă... 

DOAMNA MARIA: S-a dus frumuseţea. Uită-te la părul meu. 
S-a lățit șuviţa albă cu două dește de când nici o veste... 
Auziţi cum cântă de te slăvesc... Sunt aceleaşi... Cântaţi, 
păsări ale cerului, nepăsătoare la durerile noastre. A căzut 
omătul, a suflat vântul de primăvară, au încolțit mugurii, 
a dat frunza, au spuzit florile, a legat iarăși rodul... Și 
toate, numai pentru voi. Partea noastră? Răbdări și 
lacrimi. De ce omul n-a fi putând a fire ca stejarul? 
Iarna să-l scuture, vara să-i puie la loc mândrețea și 
bărbăția! 

REVECA: Ce nu se schimbă, stăpâna mea a bună! Frunzele 
cresc şi nu sunt aceleași. Stejarul are și el o margine. 
Grâul e tot grâu, dar nu mai e acelaşi. Doar glasurile 
rămân la păsări; ele se duc, altele vin... Şi noi trăim cu 
părerea că numai omul îmbătrâneşte, să scutură şi cade. 

DOAMNA MARIA: Da, Reveca. Gânduri, nimicuri. Să-l văz 
pe viteazul meu... să-i fac patul... să-l culc... „Adormi, 
măria ta, n-a fost nimic... O gâză bate în geamuri...“ Ce 
somn ușor în grijile grele... I, muiere rea! Uitasem pe 
Bogdan, odorul meu. Pe urmele tată-său calcă. Păcat că 
şi-a pierdut ochiul. Eu am doi. La ce-mi slujeşte? Şi cu 
unul v-aș vedea pe lângă mine. Am două picioare 
zdravene. Să împart: un ochi lui Bogdan, un picior lui 
Ștefan... Aş întineri... 

HERA: Și eu... când m-ar lăsa doamna... ce-aș mai săruta? 

DOAMNA MARIA: Tu? 

OLEANA: Și eu, când vrea doamna, cu cine aș mai umbla? 

DOAMNA MARIA: Tu... O! Muşatină! Aş lua de la mine şi-aș 
da la ai tăi... 

ILEANA: Ție Domnul pe domnii noştri, doamna! 

DOAMNA MARIA: Numele Tatălui... ş-al Fiului... ş-al 
Sfântului Duh... amin... Ţugulea! 

ȚUGULEA: Poruncă doamnă. 

DOAMNA MARIA: Ce? 

TUGULEA: Da... măria ta... 

DOAMNA MARIA (făcându-se supărată): Sabia... cu care 
te-am încins eu... 

ȚUGULEA: Da, măria ta! 

DOAMNA MARIA (pare necăjită): Şi de ce n-o mai porți? 

ȚUGULEA: Ele ştiu... Să spuie Bălașa... 

BĂLAȘA: Șotii, măria ta... Zice c-aş fi zis eu, că de ce nici la 
14 ani, aproape împliniţi, nu s-a dus la război cu tat'său 
Moșoroi, asta, Moghilă... 

ȚUGULEA: Ai zis, aţi zis, aţi râs, şi ştiaţi bine c-am dat în 
genunchi la măria sa Bogdan şi la tătuca... Şi ei au râs, 
dar nu ca d-voastră... cu moşoroi... cu vătrar... cu potcă... 
Și câte și mai câte... C-am zis: săracum de mine, n-o mai 
port... Şi n-o mai port! 

DOAMNA MARIA (ascunzându-şi surâsul): Altă dată să mi le 
spui mie. 

TUGULEA: lacă le spui... 

DOAMNA MARIA: Mă băietane, pune sabia, că va sosi şi 
ceasul tău. Şi s-o porți... 

REVECA: Până când ţara va avea nevoie de ea... 

ȚUGULEA: Uf! 

DOAMNA MARIA (către Reveca): Inimos și mucalit ca 
tat său... Țugulea, să dai ajutor Dochiei. Mamă Dochio... 

DOCHIA: La porunci. 

DOAMNA MARIA: A fiert grâul cu lapte? 

DOCHIA: Iacă-l aduc. Acuși. 


(Dochia și Țugulea ies.) 


SCENA II 
Doamna Maria, Oana, Irina 


DOAMNA MARIA: Oană, Oană, ce robotești? 

OANA: Spăl, măria ta. 

DOAMNA MARIA: Ce speli, Oană? 

OANA: Pentru împăratul nosť’... Să fie gata pân-o veni... 

DOAMNA MARIA: N-ai isprăvit? 

OANA: Isprăvit... Le-am luat a doua oară... 

DOAMNA MARIA: Cum îţi zice el, Oană? 

OANA: Băbătie, măria ta. 

DOAMNA MARIA: De ce, Oană? 

OANA: Fiindcă așa-i place, măria ta. 

DOAMNA MARIA: Dar ţie, cum îţi place, Oană? 

OANA: Cum îi place și lui, măria ta. 

DOAMNA MARIA: Și cum te mai alintă, Oană? 

OANA: Dă, măria ta... 

DOAMNA MARIA: Dă... cum, Oană? 

OANA: Cum, măria ta? 

DOAMNA MARIA: A! nu vrei să spui doamnei? 

OANA: Cum să nu, măria ta. Până acum doi ani mă suia pe 
genunchiul drept... ba nu, pă-l stâng, şi mă juca şi zicea: 
„Oană, Oană, bărlăoană, Onoi, bârloi, oi, moi...“ De doi 
ani îmi zice: „Băbătie, cum o mai duci cu bătrâneţile?“ — 

„Bine, zic.“ — „Ai zis bine?“ — „Nu, rău, că sunt rele 
bată-le focul.“ Așa, măria ta. 

DOAMNA MARIA (luând la o parte pe Irina): Ce vrei, Irino... 
Om de război... Trei luni acasă şi nouă pretutindeni, 
numai acasă, nu. 

IRINA: Sufletul măriei tale ca chipul măriei tale... Maica 
Domnului, adusă de la Roma de postelnicul Purcevici. 

DOAMNA MARIA: Soţie de domn şi mumă de domn, da 
Maica Domnului nu, lrino. 

IRINA: Buuuno! 


SCENA III 


Cele de sus. Dochia intră aducând p-o tavă de 
porțelan albă cu margini albastre, grâul fiert. Ţugulea 
Moghilă încins cu sabia. 

IRINA: Cine să guste întâi, măria ta? 

DOAMNA MARIA: Ilinca. 

ILINCA: Buuun, măria ta. 

DOCHIA: Grâul, spălat în zece ape, uscat, frecat, dezghiocat, 
puţintică miere şi scorţişoară. Talgerile, boier Țugulea. 

TUGULEA: lacătă-le. Cel cu aur al măriei sale. 

DOAMNA MARIA (luând din grâu, scapă talgerul şi-l 
sparge): Ah! semn rău!... Mă gândii la Ștefan, la piciorul 
lui, la bătrâneţea lui... Ia!... ascultați... 


SCENA IV 
Cei de sus. Clucerul Moghilă vine într-un suflet. 


DOAMNA MARIA: Ah! Moghilă! Ce e? Bine? 

CLUCERUL MOGHILĂ: Sărutăm dreapta, bine. Vine. Ce 
păcatele suflu aşa... 

DOAMNA MARIA: Spune, degrab... 

CLUCERUL MOGHILĂ: Spui îndată, acușica... Cât ai bea o 
oca de vin şi e aici. M-a trimis înainte să vă spui. Calul 
mi-a şchiopătat, c-aș fi fost de mult... 

DOAMNA MARIA: Mai iute, Moghilă, mai iute! 

CLUCERUL MOGHILĂ: Nu e nici biruit, nici rănit... 

DOAMNA MARIA: Cum e? 

CLUCERUL MOGHILĂ: Biruitor şi cu rana veche ceva mai * 
înrăită ca-n trecut... 

DOAMNA MARIA: A! 

CLUCERUL MOGHILĂ: Şi ceva mai potolită ca acum şapte 
zile. Bogdan, slava Domnului... Mă... Ţugulea taichii... 
Acum pe şart, măria ta. 

DOAMNA MARIA: Da, da, Moghilă. 

CLUCERUL MOGHILĂ: Mătură tot înaintea lui. Și toți îi 
jurară credință, şi moldoveni, şi rusneci, și leşi. Să fi 
văzut, doamnă, p-ai craiului Lixandru... „în eternitate 
fidelitas, nos et descendentes nobis...“!. Să muie gerul. 
Să topiră zăpezile. Să umflară apele. El... porunci să stăm 
pe loc... Să retraseră apele... Să mergem înainte, până 
supt Halici. Acolo se deschide o vale lărguță. Întâi sta 
Luca Arbore, peste o mie de călăreți. Mai departe, El, cu 
altă mie. Și, în fund, Bogdan, cu trei mii, pitulat într-un 
zăvoi care închide valea despre răsărit... Caii noștri 
odihniţi şi iuți... Ne pomenirăm cu patru inşi c-un ştergar 
alb în vârful suliţii. Luca Arbore le deschise drum până la 
El. Aci descălicară. Scoaseră căciulile încondurate, îi 
sărutară mânele și-i dădură o carte ca din partea I.P.S. 
cardinalului... Și Văzurăm pe domn ca pământul, că 
pământul nu l-ar fi încăput... Atât le zise: „Incălecaţi şi 
haiti“... Veniseră potolit şi să duceau într-o prăfăraie... Să 
tot fi trecut ca de când am început, și se porniră lungi 
şiruri de călăreţi. Leșii... Când să se ciocnească cu Luca 
Arbore, moldovenii să desfac în două și apucară unii 
într-o parte şi alţii într-alta. Dușmanii să reped. El... face 
faţa dos şi dosul faţă, şi-o ia la fugă stăpânită, ceva mai 
iute ca leşii... In apropierea zăvoiului, se desfac în două, 
unii într-o parte şi alții într-alta... Până să se oprească 
leşii, înfierbântaţi ca de biruinţă, s-aruncară valurile lui 
Bogdan chiuind, şi-i izbiră. Luca Arbore îi ia pe la spate, 
iar din coaste îi fulgeră ai domnului... 

DOAMNA MARIA: Ei, ş-apoi? 


! Credinţă veșnică, noi şi urmașii noştri... (lat.) 


409 


„__CLUCERUL MOGHILĂ: Prinși de toate părțile, azvârliră 
armele jos. Şi curse sânge până la țurloaiele cailor... 
Straşnic răcnea leul Moldovei, că auia valea şi codrii... Şi 
vitejii crezură că urlă a război... Și el, pasămite, îi ținea de 
rău... Aşa se stinse ca la jumătate de leşi, până prinseră de 
veste care era porunca domnului... omul în frământarea 
luptei nu mai e om. Îl lovești, nu-l doare. Cade şi alții îl 
calcă, nu simte. Tot să pierde ca în genunea morţii!... 
Numai după ce încetează bătălia... Oh! doamnă!... să ridică 
de pe câmp atâta jale, că nu poţi... Și curg lacrămile, şi 
plângi fără să ştii pe cine... Dădu poruncă să alegem și să 
îngropăm pe morții noştri. Puţini picară, dar mari suflete. 
Ca la două sute... Aci închiseră ochii postelnicul Șteful și 
pârcălabul Hrăman. Că le zise milostivul: „Staţi, moşilor, 
că nu e de voi!“ Ei, aș!... Apoi intrarăm în Halici cu vro 
trei mii de prinşi. Aci le dădu drumul şi le zise: „Spuneţi 
cardinalului să aibă pe suflet sufletele morţilor din valea 
Haliciului“. Și înapoindu-le cartea le zise: „Asta s- o scrie 
popilor, iar nu domnilor, şi nu domnului!“ 

DOAMNA MARIA: Ei, ş-apoi... 

CLUCERUL MOGHILA: Apoi porunci halicenilor să-i care 
piatră. Și cioplirăm cu toţii, vro două săptămâni, bourii 
Moldovei. Şi eu cioplii, măria ta, că domnul văzându-mă 
nu-şi putu ţine râsul, şi zise: „Meştere Moghilă, capul 
bourului tău, ca coada lui Voitiș al meu... Mai grea dalta 
ca sabia, Moghilă.“ 

DOAMNA MARIA: Apoi? 

CLUCERUL MOGHILĂ: Apoi, făcurăm moşoroaie şi pietrui- 
răm Pocuția cu bourii noștri, adânci d-un stânjen, ducând 
dâră oablă din apa Nistrului până-n muntele ăl mare ce 
stă ca şira spinării la apusul Moldovei. In sus al lor, în 
jos, de supt pădurea de fagi a Haliciului, al nostru. Şi... 

DOAMNA MARIA: ŞI... 

CLUCERUL MOGHILĂ: Şi, după ce așeză ţara, lăsă pârcălab 
pe Hrincovici şi vameş pe Chiracola. Şi ne înşiruirăm 
călări, şi plecarăm înapoi cu voievozii noştri înainte. Şi 
începurăm să cântăm: „Doină, doină, nu te duce de la 
mine, doină, nu fugi de bine, doină“. Într-o Zi - Duminica 

Rusaliilor — sta soarele să scapete — ajunserăm p-o 
cărăruie de piatră. O ploiță caldă stropise făşia de drum. 
Voitiș, într-un ceas rău, alunecă de picioarele de dindărăt. 
Domnul îi puse pintenii. Calul sări şi căzu, apucându-i 
piciorul supt el... 

DOAMNA MARIA (cu spaimă): Cel cu rana? 

CLUCERUL MOGHILĂ: Da... 

DOAMNA MARIA: Oh! | 

CLUCERUL MOGHILĂ: În stânga prăpastie, în dreapta piept 
de munte. Voitiş tremura... Când l-am scos,. sângele 
pătrunsese prin legături... L-am dus pe mâini... El atât a 
zis: „Unde e aţa mai subţire, acolo se rupe“... Doftorul 
Cesena aci... Până a doua zi piciorul se făcu butuc... Boli, 
aiuri — ierte-mă Dumnezeu — se făcu mai bine, și de șapte 
zile pe drum. 

DOAMNA MARIA: Ah! 

CLUCERUL MOGHILĂ (auzind buciumele): Dar, iată-l... 
Răsare soarele, şi încălzește și pe boieri și pe oase-goale, 
fără deosebire, că nimeni nu s-a plâns de judecăţile lui în 
vreme de pace, ori că-n războaie n-a sărit unde a fost mai 
greu, însuflețind pe cei cu inima scăzută... Doamnă, să 
plece fetele... 


(Doamna face semn fetelor să se ducă.) 


OANA (furișându-se): Să nu-l văz? Mai bine oarbă decât să 
nu-l văz! (Se dă după colacul de piatră al puţului.) 


SCENA V 


Ștefan, alb ca zăpada, vine rezemat la brațul doftorului 

Cesena, Bogdan, logofătul Tăut, vomicul Jurj, 

hatmanul Arbore, postelnicul Toader,  pârcălabii 

Costea, Dragoş, Alexâ, Şandru, pahamicul 

Ulea, stolnicul Drăgan, jitnicerul Stavăr, și mai 

mulţi curteni, căpitani de oaste, copii de casă, hotnogi, 
hânsari etc. 


ŞTEFAN (intră prin poarta din dreapta cu tot alaiul): Staţi, 
copii! Opriţi unde am văzut pe doamna! 
DOAMNA MARIA: Măria ta...! (I s-aruncă-n brațe.) 

ȘTEFAN: Ea, ca cea dintâi rândunică, îmi vesteşte primăvara... 
Cătaţi supt piciorul drept, şi de-ţi găsi cărbune, să-l beau 
în paharul meu de sărbătoare că e bun de friguri; de-ţi 
găsi plumb să-l topim, să-l turnăm într-o cană cu apă 
neîncepută, şi, din ce se va închega, voi vedea ce va veni 
mai apoi... (Sade pe o laiţă de piatră.) 

DOAMNA MARIA: i-e cald, măria ta?... Ai căldură... 
năduşești... : 

ŞTEFAN: Vrei să-mi fie frig? Cesena, cum e mai bine: cald ori 
frig? 

IERONIMO DA CESENA: Mai bine cald ca frig, ma preferisco 
recorito senza sentir il freddo'. 

PETRU RAREȘ: Cărbune, măria ta. 

ŞTEFAN: A, e negru, dar mai negre sunt sprincenele doamnei... 
Cine-ar avea inima aşa de mică şi aşa de neagră ca să ție 
pică domnului lui?... Mario! Fii mândră de Bogdan al 
nostru... Io, Ştefan voievod, m-am pus la porunca lui, ca 
şi portarul Sucevei, ş-a biruit tocmai cum aș fi biruit şi 
eu... Nu e așa, boieri? Nu e aşa, pahamnice Ulea?... Nu e 
așa...? 

DOAMNA MARIA: ÎI uitasem pe el, măria ta... Bogdane! 


(Bogdan dă-n genunchi lângă doamna). 


ȘTEFAN: Să-mi dea vin de Cotnar... Vreau să beau în sănătatea 
doamnei ş-a fiului ei... 

CESENA: Vin, pentru ce vin? Non, serenissime’. 

ȘTEFAN: Rareş! (Rareş se duce repede pe uşa de pe terasă.) 
Doftore, te-am ascultat până azi... Mi-e sete... Nu vezi pe 
cine am la genunchii mei? Pe muma care a purtat în 
pântecele ei pe domnul de mâne al Moldovei... Voitiş?... 
E bine?... El nu are abur, ci suflet... Să-l plimbe în fitece 
zi până m-oi întrema... (Rareş vine cu trei pahare, două 
de argint şi unul de alabastru, frumos, ca un potir. Ștefan 
fărâmă între deşte cărbunele şi-l pune în paharul de 
alabastru. Doamna şi Bogdan iau paharele de argint. 


' Dar prefer să mă răcoresc, fără să simt frigul (ît.). 
! Nu, prealuminate (it.). Corect: Non, serenissimo. 

Ștefan ridică pe al său:) În sănătatea... Ah! (Lasă 
paharul în jos.) 

DOAMNA MARIA: Ce te doare, păcatele mele? 

ȘTEFAN: Nimic pe domnul Moldovei... Ce e durerea?... Şi 
toate pe Ştefan Muşatin, fiul lui Bogdan şi nepotul lui 
Alexandru cel Bun... Dă de dușcă, Bogdane... (Stefan 
soarbe paharul.) Gald... 

CESENA Să ne odihnim, serenissime. 

“ȘTEFAN: BË te odihagti, doftore... În Italia să odihnesc mult 
'waprincipiė...îi!... Ce-o fi durerea, s, 
„CES A: Odihnă, serenissime. 

“ŞTEFAN: Mă v4 odihni, dar nu acumy 

DOAMNA MARIA: Te ro $ mergem... 

ȘTEFAN: Mă rogi?... Neadormitul Ştefan a ajuns lăuza 

" Moldovei... Moghilă, să-mi aduci pricinile ce-a judecat 
Bogdan și-a rămas fără pecetea domnească... O!... (Stefan 
iese la brațul doftorului Cesena și la al Mariei pe uşa de 
pe terasă, urmat de toți.) 


SCENA VI 


Pahamicul Ulea. stolnicul Drăgan şi jitnicerul 
Stavăr. Oana priveşte în toate părţile. vrea să se ducă și 
se teme să n-o vază. 


PAHARNICUL ULEA: În curând scaunul Moldovei e văduv. 
Piciorul lui Ștefan obrintește. Încheieturile lui sunt 
prinse. Bietul domn! Mare a fost... că de mărirea lui nu 
„mai sufla nici un boier... Ei, ce ziceţi? 

STOLNICUL DRĂGAN: Ce să zicem?... Bogdan?... De viteaz 
n-are cum mai fi. Dar crez că după datină ar avea drept 
Ștefăniță, din Țarigrad, fiul răposatului Alexandru, 
feciorul cel mai mare al lui Ștefan... 

JITNICERUL STAVĂR: Ș-apoi domn schilod cine a mai 
văzut? Chior? treacă-meargă... dar orb? Că n-are un ochi 
deloc. I l-a scos cu sulița un călăreț teuton la Cosmin... 
O! să-l fi văzut cu ochiul scurs pe obraz, ca un ou cu 
puiul prins spart de-o cloșcă nedibace, cum răgea snopind 

pe duşmani... ai fi zis că vedea mai bine cu un ochi decât 


cu doi... 

PAHARNICUL ULEA: Țara are nevoie de tihnă. Cu Bogdan 
iar războaie. 

STOLNICUL DRĂGAN: Ștefăniță e nevrâstnic. Vom alcătui o 
epitropie... 


JITNICERUL STAVĂR: Din cei mai de seamă boieri... 
Pârcălabul Arbore, pârcălabul Grumaz și ma TEET 
Ulea... 

PAHARNICUL ULEA;. Sâât! Nimic” Ta E Până. ao 
închide ochii şoimanul, să nu vorbim décât boierilor cu . 
meteahnă. Din sfatul domnesc... lui Gavril Lepădatu și 
comisului Roată. Atât. „Othiud vulturului bătrân clipeşte 
încă... Vărsa văpăi, mă frigea privirea lui... Sâât! 


(Tustrei ies pe poarta din dreapta.) 


SCENA VII 
Oana singură, apoi Petru Rareş 


OANA: O! Doamne, Doamne! Să schimbe ei ursita? Cine să 
închiză ochii? Domnul cel sfânt? N-are sfârşit cel care are 
milă de toți! (Dă să iasă pe după castel și se întoarce la 
glasul lui Rareş.) 

PETRU RAREȘ (ieșind din castel): Ce, fugi, Oană? 

OANA: Nu, Rareș. 

PETRU RAREŞ: De ce-ţi sunt ochii roşii? Ai plâns? 

OANA: Nu... 

PETRU RAREȘ: Ba da... Ochii tăi sunt turburi... 

OANA: Ce ochi să rămâie senini, când ai bunului Ştefan ard! 

PETRU RAREŞ: El are nouă suflete, Oană. Ploile, zăpezile, 
zbuciumul şi drumul lung şi greu... Olecuţă de odihnă şi 
să întremează zmeul bătrân. 

OANA: Da, Rareș, da... 

PETRU RAREŞ: Şi se face bine... 

OANA: Bine?... Bine să-i dea Dumnezeu... Bine... 

PETRU RAREŞ: Și ție, Oană... 

OANA: Şi d-tale, Rareș... a 

PETRU RARES: Și nouă, amândurora... 

OANA: Şi, Rareș, și... 

PETRU RAREŞ: Dă-mi o mână, Oană... 

OANA: De ce?... 

PETRU RAREȘ: Așa, că mi-e dragă... 

OANA: 0O!... (Râde.) 

PETRU RAREȘ: Ce râzi? Nu ţi-am mai spus? 

OANA: Ba mi-ai spus... de câte ori... În urmă mai ales... 

PETRU RAREŞ: Şi dreapta mi-e dragă, şi stânga mi-e dragă, şi 
amândoi ochii cu lumini adânci, şi părul tău rătunjit pe 
spate şi învolt ca un fum auriu, şi gura ta cu buze ca 
măceșa, și mijlocul tău ca trestia de baltă, și mersul tău 
uşor ca de presură, şi toată fiinţa ta... 

OANA: O! Rareș... (Râde.) Şi toată fiinţa mea... (Râde.) 

PETRU RAREŞ: Toată fiinţa ta mi-e dragă, că te iubesc, Oană! 

OANA: Cum, Rareș?... (Râde.) 

PETRU RAREŞ: Întruna te-am visat, Oană... Şi te-am văzut 
întruna la război... Când pomeam cercetașii, când mă 
băteam, când mă culcam, când mă sculam, călare, pe jos, 
la şipote, în codru, neostiat în faţa ochilor mei... 

OANA: Ca p-o soră, Rareş. 

PETRU RAREŞ: Nu ca p-o soră... 

OANA: Şi de când, Rareş? 

PETRU RAREȘ: De când împlinişi 14 ani... De pe la Paşte... 

OANA: Micești drag, Rareş, dar... 

PETRU RAREȘ: Dar... 

OANA: Nu ţii minte când mă ridicai în braţe să rup para cea 
mai coaptă, când te căţărai în vârful copacilor ca să-mi 
dai pui de stăncuţă... 

PETRU RAREŞ: Da... şi te sărutam... 

OANA: Da, și mă sărutai... Ș-acum... na... sărută... (Râde.) 

PETRU RAREŞ: Nu, Oană, nu aşa! 

OANA: Dar cum, Rareş, cum?... Ca p-o miluită fără părinţi? 

PETRU RAREȘ: Nu... 

OANA: Ca p-o pripăşită la curtea doamnei Maria: 

PETRU RAREŞ: Ah! nu.. 

OANA: Ca p-o pasăre pribeagă?... Și nu uita, că tu ești boier, 
Rareş. 

PETRU RAREȘ: Ce boier?... Al Mariei ș-al lui Rareș, pescarul 
din Hârlău. 

OANA: Eşti căpitan de oaste şi prieten al domnului Bogdan... 

PETRU RAREȘ: Sunt ce sunt, și fără tine mai bine să nu fiu! 

OANA: Doamne, Rareș... Dar tu mi-eşti ca un frate... Eu 
mireasă? N-ai nici cui să mă ceri. 

PETRU RAREŞ: Stăpânului a toate, ca unui drept părinte. 

OANA: A! nu, Rareş, nu!... Nu simţ nimic în mine... Mi-ești 
drag ca un frate, dar nu te iubesc... Și domnul e bolnav... 

PETRU RAREŞ: Domnul e bun, milostiv și îndurător... (O 
sărută pe amândoi obrajii şi pleacă repede.) 

OANA: Ciudat!... Dar să nu uit pe paharnicul Ulea! (Iese prin 
stânga pe după castel.) 


SCENA VIII 


Ștefan, cu piciorul înfăşurat, iese șchiopătând puţin la 
brațul Doamnei Maria; leronimo da Cesena 


ȘTEFAN (se așează pe laița de piatră de supt copacul din 
mijloc): Aşa... Aer, doftore, aer... Cosi’, serenissime... 
non, serenissime... si?, serenissime... pentru o zgaibă... 
Parc-aș fi copil... 

CESENA: Serenissime, nici o mișcare... 

ŞTEFAN: Zău... 

CESENA: Parole non più... 

ŞTEFAN: Non più... Ca un mort... uf!... Când voi avea nevoje 
de d-ta, doftore, te chem... 


(Doftorul se duce în castel.) 


DOAMNA MARIA: Ascultă-l... 

ŞTEFAN: Eu?... S-ascult? 

DOAMNA MARIA: Măria ta... 

ŞTEFAN: N-am ascultat de tătari, de leşi, de unguri, de turci... 
Şi s-ascult d-un venețian... a! ha!... 


! Aşa (it.). 
? Da (it.). 
? Nici un cuvânt... (it.). 

DOAMNA MARIA: De când ai început să vorbești a crescut 
căldura... 

ȘTEFAN: Și va veni ş-un doftor de la Niirenberg şi altul de la 
Mengli-Ghirai... Îmi scrie că ştie și toaca-n cer... Un 
evreu... 

DOAMNA MARIA: Mai puţin, măria ta... 

ȘTEFAN: Puțin, puțin... Toţi doftorii la capul unui bolnav... 

UN CURTEAN: Măria ta, foaia judecăților. 

DOAMNA MARIA: Ah! 

ȘTEFAN: Clucerul Moghilă? Să... 


SCENA IX 
Ştefan, Doamna Maria, clucerul Moghilă 


CLUCERUL MOGHILĂ: Măria ta... 

ȘTEFAN: Judecăţile dezlegate. 

CLUCERUL MOGHILĂ (citește): Oancea cu văduva lui Isaia 
pentru o fâşie de moșie. Prigonitorul pierde. Pan Mirăuţ 
nu dă depline socoteli ipitropisiților săi nepoți. E osândit 
să le plătească 100 de galbeni genovezi şi să nu mai 
ipitropisească pe vreunul din neamul lui au din prietenii 
lui. Obştea răzășilor Pătrășcani pentru 12 000 de fălci, cu 
munte, cu stâni, cu țărcători şi cu ocini. Judecata, peste 
altă zi nehotărâtă... 

ȘTEFAN: De ce? 

CLUCERUL MOGHILĂ: Prealuminatul Bogdan s-a făgăduit 
că va merge însuşi la faţa locului. 

ȘTEFAN: Bine. 

CLUCERUL MOGIHILĂ: Vornicul Duma, fiul lui Vlaicu, vărul 
măriei tale, cu şapte sate omeneşti pentru robire de mori. 
Vormicul Duma pierde. 

ȘTEFAN: Cine pierde? 

CLUCERUL MOGHILĂ: Vărul măriei tale. 

ȘTEFAN: Bine! 

CLUCERUL MOGHILĂ: Pârcălabul Ieremia cu popa Frusănel 

“atru vaduri de pive. Frusănel rămâne pe pan Ieremia. 

4 anul Dugea cu satele rusești de lângă Roman pentru 

W de stânjeni. Hatmanul rămâne pe ruși. 

ȘTEFAN: Î... î... î... rău... Bine a judecat, dar rău... Știu... 
Spune-i lui Bogdan să taie din moșia mea Trifeşti 3 000 
de stânjini şi să dea rușilor... 

DOAMNA MARIA (la urechea lui Moghilă): Scurtează. 

CLUCERUL MOGHILĂ: Să nu ies eu scurtat, doamnă. 

ŞTEFAN: Ei? 

CLUCERUL MOGHILĂ: Cele criminaliceşti. Din douăzeci de 
pricini, două mai însemnate. Un nărăvit hoţ, tăierea 
mâinilor. Un ucigaş, zobirea capului cu buzduganul. 
Toate au fost prefirate cu de-amăruntul de înțeleptul 
Bogdan vodă. 

ȘTEFAN: Bogdan... Război şi dreptate... Război împotriva 
oricărui dușman şi dreptate față de oricine... de neamurile 
tale... de tine chiar, deşi după legea pământului nu se 
cuvine să judeci. Domn d-ai fi... să stai doparte... Alţii să 
aleagă. 

DOAMNA MARIA: Măria ta, prea mult... 

ŞTEFAN: Dacă Cesena ar avea chipul Mariei or Maria ştiinţa 
lui Cesena, m-aș vindeca într-o clipă și m-aș îmbolnăvi în 
cealaltă. Adu mâna, Mario. Mai am căldură? 

DOAMNA MARIA: Nu, măria ta. 

ŞTEFAN: Atunci?... Ce mai e, Moghilă? 

CLUCERUL MOGHILĂ: Pricinile de judecat. 

ȘTEFAN: Le pui zi peste... azi e 30 iunie... Peste trei zile. 


(Clucerul Moghilă iese pe poarta din dreapta.) 


SCENA X 


Ştefan. Doamna Maria. Oana 


UN CURTEAN: Oana, măria ta. 

ŞTEFAN: Oana?... Să intre... (Oana intră.) A! băbătie... Cum o 
duci cu bătrâneţile?... Vino încoa... Aci... Jos... Mai 
aproape... (Oana îi sărută mâinele şi le-aduce la frunte.) 
O plută bătrână şi scorboroşită lângă un brăduț verde, 
stufos și drept! Cine te-aduse pe tine pe tărâmul ăsta? Şi 
de unde? 

OANA: Măria ta... De unde?... Nu știu... 

ȘTEFAN: Nu mai am căldură. Sunt bine. uite, Mario... De 
unde?... nu ştii. Ia uită-te la mine... Aşa... Tu ai ceva în 
capul ăsta... Mi-ascunzi ceva... Vrei să-mi spui şi te 

` opreşti... 

OANA: Aş vrea, măria ta... 

ȘTEFAN: Rareș... 

OANA (rresare): Rareş? 

ȘTEFAN: Da, Rareş, nu ţi-a.mai prins vro stăncuţă... Da.. da, 
s-a făcut mare... E căpitan... Să bate cu leşii şi să Bate 
zdravăn... O s- -ajungă hatman... „Căci n-am avut, parte de: 
copii... Alexandru... Iliaș... Petru... “Cât să- lungesc 
pomelnicul?... Și Olena, după fiul nebunului de cuscru al 
Moscovei... Îi: moare bărbatul... Ea și fiul ei închiși 
într-un turn... Şi eu...? Doar cu Bogdan... 

DOAMNA MARIA (arăfându-i pe furiș pe Oana): Să nu 
mâniem p-Ăl-de-sus... 

ȘTEFAN: Da... Partea mea a fost să sărut ce este al meu ca și 
cum n-ar fi al meu, să fur mângâ:ierile şi mângâiere să nu 
am... Ce-ai vrea să-mi spui, Oană? 

OANA: Aş vrea, măria ta, să... 

ȘTEFAN: Ei... 

OANA: Aş vrea... 

ȘTEFAN: Doamnă... să știi că fetișcana asta s-ascunde de tine... 

DOAMNA MARIA: Da, Oană?... Vă las... 

OANA (coprinzând genunchii doamnei): lartă-mă, doamnă! 


(Doamna Maria o mângâie pe păr, surâde şi iese.) 


SCENA XI 
Ștefan, Oana, mai târziu doftorul Cesena 
ȘTEFAN: Mai aproape... mai... Spune-mi... 
OANA: Sosişi, măria ta... Tare mi-era dor... Mă dădui după 
colacul fântânii... Ş-auzii tot... 
ȘTEFAN: Tot şi nimic... 
OANA: Nu... 

ŞTEFAN: Atunci nici tot, nici nimic... (O mângâie.) 

OANA: Nu... Porni alaiul domnesc și trei boieri rămaseră... 

ȘTEFAN: Trei boieri? 

OANA: Da... Paharnicul Ulea, stolnicul Drăgan și jitnicerul 
Stavăr... 

ȘTEFAN: Paharnicul Ulea? 

OANA: Vorbiră şi-i auzii... O urzeală, măria ta... 

ȘTEFAN: Împotriva 1 mea? i 


AP Nu, măria ta... To Pai l . 

Fen Woi împotrivațcui? „. A T Aug k 

otriva.lui Bogdan... e R 

STEFA (sare în sus); Ce? i BEO i 

CESENA (intrând geur pe, ușa, de. „pe terasă): Băsta!, 
serenissime! 

ȘTEFAN (pune mâna pe sabie): leşi! iler. ) Dă-nainte, Oană! 

OANA: Vor s-aleagă domn pe nepotul măriei tale, pe Ştefan, 
fiul răposatului Alexandru. 

ŞTEFAN: Şi-n locul cui s-aleagă domn? Nu este domn? 

OANA: După ce nu va mai fi... (Îşi cuprinde capul în palme.) 

ŞTEFAN: Nici n-au treierat grâul din care să-mi fiarbă coliva şi 
mi-o şi-mpart! (Ca și cum ar fi singur:) Patruzeci și șapte 
de ani am dus ţara cu noroc... (Scuturându-se:) Am s-o 
duc şi când voi muri, şi după ce vor pecetlui piatra pe 
deasupra mea!... Oană, bine-ai făcut... Să n-afle doamna... 
Îți poruncesc să nu mai ştii nici tu! 

OANA: Da... Ca şi cum ar fi fost aici şi c-o lingură aş fi luat... 
şi-aș fi aruncat în foc... a ars... şi-apoi, nimic... (Îşi 
scutură palmele.) 

ŞTEFAN: A!... Așa... aşa... Du-te. (Oana se duce pe ușa de pe 
terasă.) O! ce păcat că nu i-am mărturisit de unde e! (Îl 
trec lacrămile.) De! Nu fi muiere! (Bate în palme. Un 
curtean intră din dreapta.) Moghilă... Să vie îndată. (Din 
întâmplare găseşte o oglindă venețiană.) Grozav am 
îmbătrânit! 


! Ajunge (it.). 

SCENA XII 


Ştefan, cluceul Moghilă, venind pe poarta din 
dreapta 


ȘTEFAN: Moghilă, lasă închinăciunile. 

CLUCERUL MOGHILĂ: Să-mi spuie popa, nu te mai 
închina... bine or rău... Dar să iasă din icoana la care te 
închini o mână care să te ia de păr... O!... 

ȘTEFAN: Poftă de glumă... Să glumim, clucere Moghilă. 

CLUCERUL MOGHILĂ: Să glumim? 

ŞTEFAN: Ah!... Nu e nimic... Unde-au ajuns slovenii cu 
letopiseţul meu? 

CLUCERUL MOGHILĂ: Abia la jumătate... 

ȘTEFAN: La ce fapt? 

CLUCERUL MOGHILĂ: La bătălia de la Cosmin. 

ŞTEFAN: Ce spui...? Abia vro 39 de ani din viaţa mea. Şi mai 
au... 

CLUCERUL MOGHILĂ: Jumătate... 

ȘTEFAN: Încă 39 de ani... 

CLUCERUL MOGHILĂ: Dacă jumătatea d-a doua n-a fi ceva 
mai lungă ca cea dintâi. 

ȘTEFAN: O! ho! ho!... Slovenii s-au pripit la scris... 
N-au greșit... presimţind că-n a doua jumătate... Cam 
grea răsuflarea de câteva zile... Moghilă, ce face 
Voitiş... bidiviul care m-a purtat în spinare doispre- 
zece ani? 

CLUCERUL MOGHILĂ: Ar face bine dacă n-ar fi pus 
picioarele în sus... 

ȘTEFAN: M-a lăsat? 

CLUCERUL MOGHILĂ: S-a dus bietul Voitiș... Cum ajunse în 
grajdul de piatră pică d-a-npicioarele, căscă gura, mai 
suflă o dată, și... 

ŞTEFAN: Așa se cade să moară un domn... dar el... 

CLUCERUL MOGHILĂ: Calul domnului, măria ta... 

ȘTEFAN: Da, calul domnului... Ștefan fără picioare şi fără cal... 
O! şi cum mă ducea la izbândă... ca un vifor năpustit în 
valea Sucevei!... Semn rău... 

CLUCERUL MOGHILĂ: Ei, aș... 

ȘTEFAN: Semn rău, Moghilă!... Ce va să zică să mori de 
moarte bună? 

CLUCERUL MOGHILĂ: Să mori în patul tău. 

ȘTEFAN: Nu, Moghilă... Dumnezeu a dat omului simţurile prin 
care veghează sufletul. La o cârmire a vieţii, simţurile, 
unul câte unul, încep să se întunece. O sită se coboară pe 
ochi, vezi turbure, nu mai vezi... Să vătuiește auzul. S-a 
dus ascuţimea lui... „„Auz?... Ce zici?...** Nu mai aude... ŞI 
când cercetaşii nu mai veghează, sufletul părăseşte 
stârvul acesta... asta e să mori de moarte bună... Eu auz și 
văz ca la patruzeci de ani... 

CLUCERUL MOGHILĂ: N-aveam dreptate?... Istoria a ajuns 
la jumătatea vieţii măriei tale. 

ŞTEFAN: Aşa ar fi de n-ar fi şi peiri năprasnice... Nu de 
sabie, nu de apă, nu de foc, ci când piei ca mine... Nimic 
(să sprijină pe Moghilă)... cu sufletul întreg, cu dra- 
goste pentru toată ţara cu tot coprinsul ei... oh!... 
Ascultă, Moghilă... Vorba de pe urmă a lui Ştefan e 
lege tuturora? 

CLUCERUL MOGHILĂ: Sfântă ca sfânta cuminicătură din 
sfântul potir! 

ȘTEFAN: Şi vouă, boierilor? 

CLUCERUL MOGHILĂ: Boieri, curteni, răzăși, ţărani, una, în 
faţa domnului. 

ȘTEFAN: Să strângi pe boierii și pe ostașii ce-au mai rămas în 
Suceava, mâine, întâi de iulie, zi în care... Nimic... (Să 
sprijină pe Moghilă.) ...Eşti tu credincios, Moghilă? 

CLUCERUL MOGHILĂ Ca-n fața lui Dumnezeu şi a 
Domnului nostru Isus Cristos... Jur! 

ŞTEFAN: Nu jura... Că n-are să afle nimeni din ce-i auzi? 

CLUCERUL MOGHILĂ: Nimeni! 

ȘTEFAN: Mâne sui în scaunul Moldovei pe Bogdan... 

CLUCERUL MOGHILĂ: Doamne! 

ȘTEFAN: Ce? 

CLUCERUL MOGHILĂ: Doamne... facă-se voia ta... 

ȘTEFAN: Am îmbătrânit... O! îndoială!... Și-aş putea să scap... 
dar sufletul nu vrea și trupul nu mai poate... (Trage sabia 
pe jumătate.) Nu... nu mă mai ascultă... degeaba o port... 
(Se reazămă pe Moghilă.) Şi poate să dau oghi cu 
Ăl-de-sus... 


ACTUL III 


Sala tronului. De jur împrejur câte două rânduri de jeţuri în stil bisericesc. În 

dreapta, lângă tron, un jeț mai înalt cu stema Moldovei. Pe pereți se văd 

portretele străbunilor. În fund, în dreapta şi în stânga tronului, două intrări. 
Pe latura din stânga, planul al doilea, o uşe. Ferestre în dreapta. 


SCENA I 


Doftorul leronimo da Cesena, doftorul Iohan 
Klingensporn, doftorul $Şmil 


(Fiecare păstrează puțin accent de vorbire, iar Cesena 
vorbește pe jumătate italieneşte. ) 


DOFTORUL CESENA: Rămâi ca marmora... 

DOFTORUL  KLINGENSPORN: Multă lume grijit la 
Nurenberg, dar ca palatinul n-am aflat... Aşa de bolnav şi 
așa de tare... lesus Maria! 

DOFTORUL $MIL: Oţelit... în aer, în luptă... Pe trupul 
dumnealui numai crestături... Am milă, n-am știință... 
Rana de la picior îi otrăveşte trupul dumnealui... Şi 
Mengli-Ghirai e tare, dar un guturai şi la pat... Atunci să 
vedeţi... „Unde e Şmilică?... Șmilică, ai mâncat?... 
Șmilică, ce, tu eşti supărat?“ — „N-am nimic.“ — „Vezi, eu 
am, Șmilică.“ In viteazul ăsta, o putere care scapă 
medicinii... O voinţă care a voit slobod până la sfârșit... 

DOFTORUL CESENA: L-am văzut, amestecat cu nemeţii. 
Gemea codrii de freddo. El ajuta şi încuraja pe toţi... Cu 
miei occhi... come un fulmine dal cielo nella bataglia da 
Halicio... E ammalato, Dio Santo! 


' Cu ochii mei... ca un fulger din cer în bătălia de la Halici... Şi bolnav, 
Doamne sfinte! (it.) 

DOFTORUL ŞMIL: Klingensporn, ce zici de rană? 

DOFTORUL KLINGENSPORN: Ai dreptate. Peste şaptezeci 
de ani... hî... Să i-o ardem cu fierul roș... 

DOFTORUL $MIL: Ei! prin câte focuri a trecut dumnealui... să 
treacă și prin ăsta... O să vrea? 

DOFTORUL CESENA: Să-l încredințăm că e durere grozavă... 
„Serenissime, ma che dolore...“ — „io voglio.“ „...Ho 
studiato, questo uomo meraviglioso “... 

DOFTORUL $MIL: Sââât... Vine! 


SCENA II 


Cei de sus. Ştefan intră pe uşa din stânga, şi mai 
îmbătrânit, cu piciorul înfăşurat, la braţul Doamnei 
Maria. Doamna, îmbrăcată închis. 


ȘTEFAN: Doftori... prieteni... sunteţi bine?... O! ce plecăciuni! 
Mă prinz că $mil a măturat duşumeaua cu fruntea... Nu, 
$mil... Mie nu-mi plac toate câte îi plac bunului meu 
prieten Mengli-Ghirai... nițică ştiinţă... Mario... Mario... 
ce tresari... (La doftori:) Am căldură? 

DOFTORUL $MIL: Oleacă, măria ta. 

ȘTEFAN: Arz? 

DOFTORUL $MIL: Arzi?... A, nu... 

ȘTEFAN: Dacă nu arz, ce vă-ngrijiți? Cine nu arde nu să 
sfârşeşte... 

DOFTORUL KLINGENSPORN: Mai multă odihnă, măria ta. 

ŞTEFAN: De mâne încolo, pace cu știința... Mă voi odihni... 
Aşa... întins... nemişcat ca un mort... Nimic, Mario... 
Până mâne trebile țării... Mario... 

DOAMNA MARIA: Ce poruncește preaslăvitul stăpân? 

ȘTEFAN: Mai puțin ca o poruncă și mai mult decât o dorință. 

DOAMNA MARIA: Ascult, Ștefane. 

ȘTEFAN: Așa... aşa, dragă... Ah! e de mult de atunci... Prea eşti 
întunecată în straiele astea... Vreau ceva mai altfel... 

DOAMNA MARIA: Mă duc şi mă întorc cum dorești tu. 


! „Prealuminate, dar ce durere...“ — „Vreau.“ „...Am studiat pe acest om 
minunat...“ (it.) 

SCENA III 


Ştefan, doftorul leronimo da Cesena, doftorul 
Klingensporn, doftorul Ş mil 


ŞTEFAN (răsucind sabia): Cârjea mea, Şmil... 

DOFTORUL $MIL: Cârjea?... N-aș vrea să iasă cârje din teacă... 

ŞTEFAN: Niciodată n-am scos-o împotriva unui om cumsecade. 

DOFTORUL  $MIL: Niciodată n-am dorit să fiu mai 
cumsecade... 

ȘTEFAN (cu un surâs trist): Eşti cum ești, cum ai ieșit din 
părinţii tăi... Și cârjea mea e cum e, cum a ieşit din mâna 
genovezilor... 

DOFTORUL ŞMIL: O! biată mamă, tare a ţipat înainte să mă 
Scoaţă... 

ȘTEFAN: Ce de ţipete până să scoată oţelul acesta, ce de 
lovituri, Şmil, primind la fiecare lovitură o parte din 
soarta ei viitoare. 

DOFTORUL ȘMIL: Putea genovezii s-o bată cât ar fi voit, dacă 
nu te-ai fi bătut şi n-ai fi bătut măria ta cu ea... Asta e 
adevărata ei soartă! 

ȘTEFAN: A! știi tu, Șmil, că tu eşti ca sabia mea? 

DOFTORUL $MIL: Ca sabie?... Eu?... Şi de ce? 

ȘTEFAN: Ca şi ea eşti foarte ascuţit pe dinăuntru. 

DOFTORUL ŞMIL: Ea taie totdeauna, eu vindec când pot. 

ŞTEFAN: Când poţi. $mil, dar când nu poţi? 

DOFTORUL $MIL: Vindecă Dumnezeu unde nu putem noi... 

ŞTEFAN: Dumnezeu... Șmil, din două picioare bolnave, tu poţi 
face numai unul dar zdravăn? 

DOFTORUL $MIL: Asta?... Nu, măria ta. 

ŞTEFAN: Dar din doi oameni sănătoşi ai putea să faci un 
bolnav? 

DOFTORUL $MIL: Din doi oameni sănătoşi?... aş face și doi 
bolnavi dacă m-ar lăsa inima. 

ȘTEFAN (răsuflând adânc): Ah... Răsuflarea... Aci. 

DOFTORUL CESENA: Non, serenissime, qui. 

ŞTEFAN (punându-se pe un jet cu stemă): Il simţ mai puțin. 
(Se întinde.) La braţul doamnei am venit până aici... Nu 
pricep... 

DOFTORUL KLINGENSPORN: Te simţi mai bine, dar... 

ȘTEFAN: Sunt mai rău. Ho! ho! Nu mai pricep... Sunt mai rău 
când sunt mai bine, mai bine când aş fi mai rău, şi bine 
de tot când aș pune mânele pe piept... Signore', dă-mi 
braţul... f... Cu trei nu să poate să scap... (Se duce în 
dreptul portretului lui Alexandru cel Bun.) Acesta fu un 
om şi nu mai e de mult... $mil, cum ţi să pare? 

DOFTORUL ȘMIL: Parcă surâde... Bun şi milostiv... 

ȘTEFAN: De unde ştii? Tu n-ai auzit de el. Poate că nici tat'tău 
nu se născuse pe când domnea el. 

DOFTORUL $MIL: Ce poate fi rău în castelul acesta? 

ȘTEFAN: Ai!... Nimic... „Şi dacă mâna ta cea dreaptă te 
sminteșşte, tai-o pe ea, şi-o leapădă în foc...“ 

DOFTORUL $MIL: Da, în foc, dar nu s-o tai... 

ȘTEFAN: Ce, Şmil, tu să îndrepți Evanghelia? 

DOFTORUL $MIL: Eu să-ndrept? Nu îndrept nimic dacă nu 
îndrept piciorul domnului la al căruia nume se închină 
stăpânul meu... Am cerca... dar sunt dureri... grozave 
dureri... o! brrr! 

ŞTEFAN: Ce dureri, mil? 

DOFTORUL $MIL: În loc să faci un foc mare, să tai piciorul şi 
să-l lepezi în foc, mai bine ar fi să iei tăria focului şi să 
arzi răul care se întinde... Brrr... grozave dureri! 

ȘTEFAN: Brrr! Grozave dureri... Şi se sfârşeşte. O! ho! ho! 
prieteni, şi vă e milă?... Ardeţi stricăciunea de pe acest 
stârv care a fost odinioară nebiruitul Ștefan! Puneţi foc 
pretutindeni, ș-aici... ş-aici... ş-aici... până-ţi preface în 
scrum trecuta mărire de o clipă ce-a strălucit în faţa atâtor 
orbi, domnii creştinătății!... Şmil... a! $mil... puteai să-mi 
spui d-a dreptul... Pe coconi să-i momești, dar nu pe 
Ştefan... Ardeţi degrab şi fără milă! (Le face semn să se 
ducă.) Să vedem dacă bătrâneţile mele s-or mai aprinde 
de focul vostru. 

UN CURTEAN: Petru Rareș. 


' Domnule (it.). 


427 


SCENA IV 


Ştefan, Petru Rareş şi, mai în urmă. Doamna 
Maria 


ȘTEFAN: Ce vrei, Rareș? 

PETRU RAREȘ: Doresc domnului nostru atotputernic sănătate 
şi voie bună. 

ŞTEFAN: Dorești...? Te crez... Domnului nostru... hî... 
Atotputemnic când îi dorești sănătatea pe care nu o ar€...? 
Ce te sfieşti ca o fecioară când dă cu ochii întâiași dată de 
ce i-e drag?... Rareş... de la cine-ai învăţat tu să ţii ochii 
în pământ? De la mine? Sau de la tătână-tău, Rareș?... 
Da... socul e plăcut... o fi dând trandafiri?... 

PETRU RAREŞ: Stăpâne, n-am învăţat ştiinţa ierburilor, dar, 
pe cât mă taie capul, socul n-a dat niciodată trandafiri. 

ȘTEFAN: Dacă te-ar tăia capul cum taie braţul tău, dintr-un 
pescar ar ieşi preţ de ce-au prins toţi pescarii de la 
începutul lumii şi până s-ar sfârşi şi peşti şi pescari... 
Oh!... Cine vine?... Mi s-a părut... 

PETRU RAREȘ: Doamne... 

ȘTEFAN: Mai bine. 

PETRU RAREŞ: Ce să fie mai bine? 

ŞTEFAN: Rareş, tu nu ești un băiat cuminte... Pentru ce Oana... 
(Rareş tresare)... da... Oana mi s-a plâns că nu-i mai 
prinzi pui de sălbătăciuni... De ce?... Te-ai făcut mare... O 
s-ajungi hatman... 

PETRU RAREŞ: Doamne... 

ȘTEFAN (îl mângâie): Oh! prostule... Ce te-aduce? 

PETRU RAREŞ: Am venit... 

ȘTEFAN: Dacă n-ai fi venit, n-ai fi aci. 

PETRU RAREŞ: Să... 

ȘTEFAN: Să? 

PETRU RAREȘ: lartă-mă, doamne, iubesc! 

ȘTEFAN: A! ha! ba vezi c-o să mă îndrăgostesc eu! 

PETRU RAREȘ: E fată bună... 

ȘTEFAN: Bună și frumoasă, fireşte. 

PETRU RAREȘ: Bună... 

ȘTEFAN: Ca pita caldă. 

PETRU RAREȘ: Bună... săracă... și fără părinți. 

ȘTEFAN: A! fără părinți? Atunci cum s-a născut? 

PETRU RAREŞ: Necunoscuţi, măria ta. 

ŞTEFAN: Ai dreptate, că tu cu tat'său d-ai vorbi nu l-ai 
cunoaşte. 

PETRU RAREŞ: lubesc pe Oana, măria ta! 

ȘTEFAN: Cum?... N-am auzit... O! ho! ho!... Cu bătrâneţele... 
Da, Oana e fată bună și frumoasă, şi cuminte... Piciorul 
mew, ştie, și Dumitezeu, şi eu. Săracă şi. fără părinți... tp. 

bé: şiki ADuinezu h-a, Aflat... Și eu măiadptesc. Tu mib' 
 Heţeşti. mit, ca pian popila Și e co Hititiga... Biia g 
- ~ -Dar ei... i-al spus? AS 

PETRU RAREŞ: Da, măria ta. 

ŞTEFAN: Şi? k 

PETRU RAREŞ :. Că mä iubeşte ca p- un frate, dar eă nu simte 
nimic... C-aş fi boier şi ea.. 

ȘTEFAN: Aş, aş, aș! (Doamna intră pe uşa din stânga.) 
Doamnă... Ce frumos eşti îmbrăcată... Rareş tocmai îmi 
povestea că iubeşte... Pe cine, mă? 

PETRU RAREȘ: Pe Oana... 

Se MARIA: Pe Oana?... Dar e un copil... Şi săracă... 


ŞTEFAN. Un copil... Nici tu nu erai mai mare.. 

DOAMNA MARIA (speriată): Ștefane! Măria ta! (ÎI trage d-o 
mână.) 

ȘTEFAN (îi face semn de înțelegere): Nu-ţi zisei d-asta ci 
d-astălaltă. Asta mă doare... Eu nu mă opui... Aş vrea să 
văz pe Oana alături de tine, s-o îngrijeşti, s-o aperi, să 
aibă şi ea același nume ca tine. Când o zice cineva Oana 
să se gândească la Petru şi mai sus... Rareş, dar și tu eşti 
un copil. Abia să fi împlinit 21 de ani. Ei, tu ştii din cine 
te-ai născut... și eu... la unul din caii mei care ţi-o plăcea, 
fie şi pe Voitiș... 

DOAMNA MARIA: Voitiș? 

ŞTEFAN: Ştiu... Să nu încalici pe Voitiş, ci să iei alt cal care să 
te ducă ca vântul pe faţa pământului. Să nu ocoleşti nici 
deal, nici vale, nici munte, nici iaz, nici codri... până în 
Hârlău. Şi să-i spui Rareşoaii așa: „Mamă mie mi-a venit 

ceasul, vreau să mă însor, și mireasa mea e bună și 
frumoasă, fără părinţi, este Oana de la curtea Mariei, a 
bietului domn al Moldovei“. Și ce-o chibzui ca, să vii 
să-mi spui... Că despre mine, vă blagoslovesc p-amândoi! 

PETRU RAREŞ: Zbor... 

ȘTEFAN: Să te văz... (Rareş dă să iasă repede şi se încurcă.) 
Nu p-acolo, Rareș, că n-o să ieşi prin zid! (Rareș iese în 
fugă.) Patima, Mario. Ăst copil mi- -aduce aminte vremile 

„vechi. Îți... Nimic... trecător. ai “Rău am făcut... l-am 

= crescut-ân. neştiință... Va afla tot... Săracul Petru... Să-l 
pri vina: când pleacă... 


(Se duc la fereastra din dreapta.) 


DOAMNA MARIA: Să-l privim... 

ŞTEFAN: Da, a luat pe Dereș... Pune şeaua....Strânge chinga să 
crape calul... Sus... (S-aude un tropot de cal.) De când 
sunt n-am văzut un călăreț care să-nghiță dăpărtările... 
Mă... multă sănătate Răreşoaii... O! iartă-mă, doamnă... O 
biată bătrână, bătrână... Pe după deal... la vale... ca o 
mogâldeaţă... Abia se mai vede... Nu se mai vede... Oh! 
Sângele Mușatinilor n-are astâmpăr, fierbe, năvăleşte ca 
haiturile de la munte!... Mario, o să vie boierii... Să 
ne-mbrăcăm de sărbătoare. Bogdan nu vrea. Opinteli 
zadarnice. lo, Ștefan voievodul, vreau! 

DOAMNA MARIA: Să zic nu, m-aș uni cu dușmanii ţării în 
potriva copilului meu — să zic da, aş ţine cu copilul în 
potriva tatălui. Să năruie un tron din slava lui trecută şi 
un altul se ridică în strălucirea lui viitoare. Plâng pe unul, 
binecuvântez pe celălalt. Între aste două măriri inima mea 
de femeie nu găseşte mângâiere! 

ȘTEFAN: Ștefan a trăit, Bogdan începe! (les. ) 


d 


SCENA V 
Stolnicul Drăgan, şi jitnicerulStavăr intră prin dreapta. 


STOLNICUL DRĂGAN: Văzuşi pe paharnicul Ulea? 
JITNICERUL STAVAR: Da, acum chiar. 
STOLNICUL DRAGAN: Tot aşa? 

JITNICERUL STAVĂR: Și mai dârj. 

STOLNICUL DRĂGAN: A vorbit cu... 

JITNICERUL STAVĂR: Da, cu cinci boieri mari, afară de cei 
doi din Sfatul domnesc. 

STOLNICUL DRĂGAN: Ei, ce e? 

JITNICERUL STAVĂR: Strună... Şi Ştefan din ce în ce mai 
rău. 

STOLNICUL DRĂGAN: Aşa se zice. 

JITNICERUL STAVĂR: Vor să-l arză. 

STOLNICUL DRĂGAN: S-a mai vorbit ş-altădat, dar cum e el, 
ba azi, ba mâine, cu judecăţile, cu războaiele, cu trimeşii 
de la unguri, de la ţarul Ivan, de la leşi, de la 
Mengli-Ghirai, de la turci, de la munteni, a dat zi după zi, 
an după an, până l-a prididit boala. 

JITNICERUL STAVĂR: Poi de l-o arde, cum e el de bolnav și 
de bătrân... 

STOLNICUL DRĂGAN: Şi de slab... 

JITNICERUL STAVĂR: S-a dus Ștefan... 

STOLNICUL DRĂGAN: Vecinica lui pomenire... 

JITNICERUL STAVĂR: Dumnezeu să-l ierte... 

STOLNICUL DRĂGAN: A fost bun... nu zic... 

JITNICERUL STAVĂR: Şi drept... 

STOLNICUL DRĂGAN: Cu ţara, da... 

JITNICERUL STAVĂR: Pe noi ne-a cam scurtat... 

STOLNICUL DRĂGAN: Boier, răzăș, ţăran, era totuna în faţa 
lui... 

JITNICERUL STAVĂR: Moşiile le împărțea numai la ostași... 

STOLNICUL DRĂGAN: Din supuşi îi făcea răzăși, din răzăși 
boieri sadea... 

JITNICERUL STAVĂR: Ce era boierul de sfat, Cosma Şerpe? 
Nimic. Un răzăș. După bătălia de la Cosmin, îl boieri, 
ș-acum e în Divanul ţării. 

STOLNICUL DRĂGAN: Şi cu munteanca ceea... 

JITNICERUL STAVĂR: Jupânesele noastre, rar pofiite la 
castel... . 

STOLNICUL DRĂGAN: Că de doi ani, de când l-a întețit 
boala, deloc... 

JITNICERUL STAVĂR: Ca o călugăriță... cu fetele, toată 
ziulica... 

STOLNICUL DRĂGAN: De Rareş... ce zici? 

JITNICERUL STAVĂR: Hamic flăcău... Bun de războaie... 
Portarul Arbore știe multe... 

STOLNICUL DRĂGAN: He? ba să vezi că nu... Cu el a 
petrecut Ștefan în Hârlău... nu cu mine... 

JITNICERUL STAVĂR: La frumoasa pescăriţă... 

STOLNICUL DRĂGAN: Păi, Rareş... 

JITNICERUL STAVĂR: Aşa să zice... 

STOLNICUL DRĂGAN: Arbore ştie bine... La naştere l-ar fi 
înfierat... 

JITNICERUL STAVĂR: E! 

STOLNICUL DRAGAN: ...pe spata dreaptă c-un cerc. 

JITNICERUL STAVĂR: Rareş o fi ştiind? 

STOLNICUL DRĂGAN: Nu se află. 

JITNICERUL STAVĂR: Rareș plecă mai adineauri... Unde-o fi 
plecat? 

STOLNICUL DRĂGAN: Să ducea p-un Dereş de nu i se 
vedeau picioarele... Unde? Nu ştiu... Ulea vine? 

JITNICERUL STAVĂR: Nu crez, poate da, poate nu. Mi-a zis 
să ne uităm bine la Ştefan, că el e cam bolnav... 

STOLNICUL DRAGAN: Hî! 

JITNICERUL STAVAR: Ai auzit c-ast' noapte o bufniță a țipat 
toată noaptea pe castel? 

STOLNICUL DRĂGAN: Nu. 

JITNICERUL STAVĂR: Buha... ţipă, ţipă, până despre ziuă... 
Când să zboare, o mâță neagră haţ, ş-o mâncă. Mâţa se 
spăla pe bot. Un vultur căzu săgeată și înhăţă pe mâţă. Pe 
vultur îl săgetă un curtean și, alergând după vultur 
curteanul căzu într-o prăpastie... 

STOLNICUL DRĂGAN: Ce-o mai fi ș-asta? 

JITNICERUL STAVĂR: Și azi-dimineaţă o vacă, din vitele 
domnești, a sângerat în șistar, pe când o mulgea... 

STOLNICUL DRĂGAN: Ciudat! 

JITNICERUL STAVĂR: Luna s-a arătat c-un cearcăn roșu; 
câinii au urlat; o femeie a născut un copil cu picioarele 
de ied... 

STOLNICUL DRĂGAN: Urâte semne! 

JITNICERUL STAVĂR: Ş-acum priveşte... (Să uită pe 
fereastra din dreapta.) 

STOLNICUL DRĂGAN: Acuşica era senin, fără pic de nori, şi 
dodată să bolovăniră nori negri cum e catranul, că 
se-ntunecă ca noaptea... Și colo, departe, departe, de unde 
izvorăşte Suceava, cerul e roşu, parc-ar arde o cetate. 

JITNICERUL STAVĂR: Priveşte... Vezi tu un nor... ca un 
balaur? Cu cap, cu gura căscată, cu aripele întinse... cum 
să repede să înghiță p-un moşneag cu plete lungi... 
Vezi?... aci... aci... ha... haiti... S-a topit moșneagul... 
Cine vine? 


SCENA VI 


Cei de sus, hatmanul Luca Arbore, postelnicul 
Toader,  vomicul Jurj,  pârcălabii Costea, 
Dragoş, Şandru şi Alexa vindin dreapta. 


HATMANUL ARBORE: Bună ziua, frate Drăgan, bună ziua, 
Stavăr. 

STOLNICUL DRĂGAN: Bună să-ţi fie inima. 

JITNICERUL STAVĂR: Ca totdeauna... 

POSTELNICUL TOADER (se uită pe fereastră): Bună, bună şi 
nu prea bună... 

PÂRCĂLABUL COSTEA: Ce? Inima lui Arbore? 

POSTELNICUL TOADER: Aş... ziua de azi... Să zice că ziua 
bună să cunoaşte de dimineaţă... Până mai adineaurea 
senin, și deodată s-a întunecat că abia să mai vede... 

PÂRCĂLABUL DRAGOȘ: Era să plec la Neamţu... M-ar fi 

__ muratcap-un câine... 

PÂRCĂLAB'JL ŞANDRU: Înhămase la olac, când mă vesti 
Moghilă... 

VORNICUL JURJ: Ce sărbătoare să fie azi? 

HATMANUL ARBORE: Nici una. 

VORNICUL JURJ: Moghilă mi-a zis să mă îmbrac ca de 
sărbătoare. 

PÂRCĂLABUL ALEXA: Şi mie... 

STOLNICUL DRĂGAN: Şi mie... 

PÂRCĂLABUL ŞANDRU: Şi mie... 

HATMANUL ARBORE: Cine ştie ce vrea domnul, ţie-l 
Dumnezeu să-l ţie... 

POSTELNICUL TOADER: Că mult e bun... 

PÂRCĂLABUL DRAGOȘ: Şi viteaz... 

PÂRCĂLABUL ŞANDRU: Și nepărtinitor... 

PÂRCĂLABUL DRAGOŞ: Şi darnic... 

VORNICUL JURJ: Ce e al lui e-al ţării... Ce e-al ţării e a lui 
Dumnezeu! 

POSTELNICUL TOADER: Drepte ş-a făcut cărările lui... Şi 
bolnav. că mai bine aş fi fost eu... 

HATMANUL ARBORE (imitând pe Ștefan): „Nimic... Mario... 
ce tresari''... Mititelul! 

STOLNICUL DRĂGAN: Că parcă n-ar mai fi el... 

HATMANUL ARBORE: Cum n-ar mai fi el? Dar cine vrei să 
fie? Cine-ar răbda cum rabdă el? Cine nu s-ar odihni, în 
locul lui? Şi cine n-ar umplea lumea cu vaietele? S-a 
plâns cuiva, Drăgane? 

STOLNICUL DRĂGAN: O vorbă, hatmane. 

HATMANUL ARBORE: O vorbă neghioabă! 

STOLNICUL DRĂGAN: Fie... 

HATMANUL ARBORE: N-ar mai fi fost! 

POSTELNICUL TOADER: Pace, fraţilor! 


SCENA VII 


Cei de sus, clucerul Moghilă. intră răsuflând 
repede, prin dreapta. 


CLUCERUL MOGHILĂ: Ei, asta nu înțeleg! Să mă tai şi să mă 
presari cu sare pe crestături şi tot nu înţeleg! 

POSTELNICUL TOADER: Ce, Moghilă, ce nu-nţelegi? 

CLUCERUL MOGHILĂ: Da d-ta, că ești tobă de-nvăţătură, 
înţelegi? 

POSTELNICUL TOADER: Ce, mă omule, ce să-nţeleg? 

CLUCERUL MOGHILĂ: Ai dreptate, că nu e de-nțeles... Mă 
duc la el. Se plimba prin casă. Cum mă văzu, zbughea în 

pat: Şi: „Aoleo, păcatele mele... ce am... ce am...“ iacă 
nu-nţeleg, și pace! 


(Toți boierii se uită cruciş la Moghilă.) 


POSTELNICUL TOADER (surâzând): Păi, nici eu nu-nţeleg. 

CLUCERUL MOGHILĂ: Nu spui eu? 

POSTELNICUL TOADER: Moghilă, vino-ţi-n fire! Ce-ai 
spus? Cine a zis, ş-a făcut, ș-a dres? 

CLUCERUL MOGHILĂ: Nu vă spusei?.... Adevărat... Capul 

„meu îl zăpăci. Paharnicul Ulea, frate... DEI 

MAI MULȚI: Paharnicul Ulea?” stia A 

CLUCERUL MOGHILĂ: Spus di fir-a Se Cum A1.de-sus 
vrea... El, aş... „ce am... ce am...“ Dar mort dài fi Și la așa 
poruncă ar trebui să te scoli și să umbli ca-n ziua d-apoi... 

HATMANUL ARBORE: Sââât! 


SCENA VIII 


Ștefan intră la braţul Doamnei Maria, îmbrăcat în 

zale de argint c-o mantie de postav roşu blănită cu cacom. 

Galben la față şi cu cearcăne la ochi. Șchioapătă. Doftorul 

leronimo da Cesena, doftorulK lingensporn, 
doftorul $ mil. 


(Vin pe uşa din stânga.) 


ŞTEFAN: Sunt între două săbii... Doamna, ș-asta... Amândouă 
m-au slujit cu credință... P-amândouă mi-am pus 
nădejdea. (Schimburi de închinăciuni.) Vedeți cum mă 
sprijin... Ș-amândouă mă țin... Una d-ar fi ceva mai slabă, 
m-aş prăvăli de pe scaunul Moldovei drept la mânăstirea 
Putnei în rândul strămoșilor... O! lasă, Ẹmil, n-ai grije... 
(se uită printre boieri) voi fi al vostru... (Caută cu ochii.) 
Da... Șmil, da... Ai zis ceva? 

DOFTORUL ŞMIL: Eu? Nu, măria ta. 

ȘTEFAN: Parcă vedeam bine... (Să freacă la ochi. Către un 
curtean:) Să vie boierii. Intre ei nu era. Drăgan mai 
încoa. Stavăr mai aproape... (Caută cu ochii.) Paharnicul 
Ulea n-a venit? Moghilă... 


(Boierii se uită încurcați. ) 


435 


CLUCERUL MOGHILĂ: Aici, măria ta. 

ȘTEFAN: N-ai fost?... 

CLUCERUL MOGHILĂ: Fost, măria ta... 

ȘTEFAN: A plecat... Ţi-am spus să te duci îndată... 

CLUCERUL MOGHILĂ: Îndată... măria ta... 

ȘTEFAN: Nu l-ai găsit? 

CLUCERUL MOGHILĂ: Găsit, măria ta... E cam bolnav... 

ŞTEFAN: Ce?... E bolnăvior, bietul pahargi;. Cine să-mi guste 
vinul de Cotnar?... Îl doare capul... Oh-h5!:.. Îl doare... I 
doaregaȘitogul doare? Siasi. a k 

CLUCĘŘUL MOGHILĂ: "gewx ia cute, că-l ia cu călduri, 
și Săghemuitîn pat... * îi: si 

ȘTEFAN: ÎI doare.capul! | 

CLUCERUL MOGHILĂ: De cap nu mi-a vorbit, măria ta. 

ȘTEFAN: ÎL doare capul! La cap e stricăciunea... Nu e la locul 
lui... Hatmane Arbore, să vie şi ostași... Nimic, doamnă... 
Ce fulgere... Ca afară... Moghilă! 

CLUCERUL MOGHILĂ: Ascult, doamne. 

ŞTEFAN: Ascultă, până mai ai când... Du-te la paharnicul 
Ulea... Şade lângă castel... Cine mă iubeşte e-aproape de 
mine... Nu e aşa, stolnice Drăgan? 

STOLNICUL DRĂGAN: Da, măria ta. 

ŞTEFAN: Du-te de-i spune că eu și jitnicerul Stavăr dorim să-l 
vedem... Nu doreşti, Stavăr? 


(Boierii se uită unii la alții.) 


JITNICERUL STAVĂR: Cum zici, măria ta. 

ŞTEFAN: Dar tu, cum zici?... (Lui Moghilă:) Că e rău să puie 
pe Drăgan şi pe Stavăr în potrivă cu vorba lor şi vorbele 
lor în potrivă cu ei înşişi... (Joc de priviri între boieri.) 
Că Ştefan n-ar sta la îndoială de ceea ce ar trebui să 
hotărască dacă sufletul lui ar vrea... 

CLUCERUL MOGHILĂ: Preaslăvite doamne... 

ȘTEFAN: N-ai înţeles? 

CLUCERUL MOGHILĂ: Iacă sabia... taie-mă, omoară-mă... 

ŞTEFAN: Așa de curat? (Jocul privirilor se înteteşte.) Nimeni 
din voi n-a... Cum să pricepeţi ceea ce nu e de priceput? 

După patruzeci şi şapte de ani de domnie... A! Signore, să 
mă razim de braţul tău... Moghilă... 

CLUCERUL MOGHILĂ (tresărind): Aci, doamne! 

ȘTEFAN: Ce strigi așa de tare?... Du-te şi-i spune să vie până 
să nu vin eu!... (Moghilă se duce repede. Din partea 
dreaptă intră Sfatul țării, se închină şi s-așează în jețuri.) 
Ce de judecăți am vânturat împreună... (Intră ostaşi prin 
partea stângă din fund.) Ce de bătălii... (La sfetnici:) 
Senini și fără interes... (La ostaşi:) Cu patimă şi cu 
interes... Și toate cu aceeași ţintă... Signore, treci de 
partea astălaltă... (Intră paharnicul Ulea şi clucerul 
Moghilă prin partea dreaptă.) A! Paharnice... scumpa 
d-voastră sănătate... 

PAHARNICUL ULEA: Abia mă ţin picioarele... 

ȘTEFAN: Schimbă-le cu ale mele... Fii, mă omule, tânăr, 
voinic, ca un brad, fii ca mine... Ei, oleacă suflarea... 
oleacă piciorul...  oleacă de căldură...  oleacă 
încheieturile... dar încolo... aproape nimic... (încearcă 
sabia.) Nu vrea să iasă... Nu vreau să vrea să iasă... Şi de 
ce-aș vrea? (Către Ulea:) Să spui feciorului tău să nu stea 
cu capul în jos... Signore, mută-te în partea astălaltă... 
(Bogdan vine din fund trist, îmbrăcat în zale de sus până 
jos, cu mai mulți ostași.) Pe cine zăresc? Pe tine te mai 
aşteptam... (Ștefan se suie în jetul cu stemă din dreapta 
tronului... Bogdan dă să-i sărute mâna. Ștefan îl 
opreşte.) Prea e caldă și nădușită... Așteaptă să se 
răcească... (Către doamnă și Bogdan:) Ce tresăriţi?... Da, 
văz o doamnă care.să plimbă pe lângă castel... 

DOAMNA MARIA (îndurerară): Nu e nimeni, măria ta! 

ŞTEFAN: Nimeni... (Doftorul Șmil se pleacă la urechea 
domnului. Îi șoptește ceva:) N-ai grije... Voi fi al tău sau 
al doamnei... 

DOFTORUL $MIL: Al doamnei?... Al doamnei Maria, măria 
ta... 

ŞTEFAN (se ridică din jet): Maria și Moldova e totuna... 
Ostași, boieri, curteni, v-am adunat aci să staţi mărturie 
după ce n-oi mai fi. Sunt patruzeci şi şapte de ani... mulți 

şi puţini... de când Moldova îmi ieși înainte cu mitropolit, 
episcopi, egumeni, boieri, răzăși şi țărani, în câmpul de la 
Direptate, şi cum vru Moldova așa vrusei şi cu. Că vru ea 
un domn drept, și n-am dăspuiat pe unii ca să îmbogăţesc 
pe alţii... că vru ea un domn treaz, și-am vegheat, ca să-și 
odihnească sufletul ei ostenit... că vru ea ca numele ei 
să-l ştie şi să-l cinstească cu toţii, şi numele ei trecu 
graniţa, de la Caffa până la Roma, ca o minune a 
Domnului nostru Isus Cristos... 


HATMANUL ARBORE: Numele tău, măria ta! 
TOȚI: Așa e! 
ȘTEFAN: Nu... nu!... Eu am fost biruit la Războieni și la Chilia, 


Moldova a biruit pretutindenea! Am fost norocul, a fost 
tăria!... Sunt bătrân... (Se întoarce și priveşte grupul unde 
stau paharnicul Ulea, stolnicul Drăgan şi jitnicerul 
Stavăr.) 


MULȚIMEA: Nu! nu! 
ȘTEFAN: Oh! pădure tânără!... Unde sunt moşii voştri? 


438 


Presăraţi... la Orbic, la Chilia, la Baia, la Lipnic, la Soci, 
pe Teleajen, la Racova, la Războieni... Unde sunt părinţii 
voştri? La Cetatea Albă, la Cătlăbugi, la Scheia, la 
Cosmin, la Lenţeşti... Unde sunt... bătrânul Manuil și 
Goian, şi Știbor, și Cânde, şi Dobrul, şi Juga, și Gangur, 
şi Gotcă, şi Mihai spătarul, şi Ileana Huru comisul, şi 
Djabog pârcălabul, şi Oană, și Gherman, şi fiara 
paloşului... Boldur?... Pământ!... Pe oasele lor s-a aşezat 
Şi stă tot pământul Moldovei ca pe umerii unor uriaşi! (Se 
opreşte ostenit.) Suflarea... bătrâneţea... (Săgerează cu 
privirile grupul lui Ulea.) C-am cercat să unesc Apusul 
într-un gând, că zic că sunt creştini, şi trimeșii mei au 
bătut din poartă în poartă, rugându-se mai mult pentru ei 
ca pentru noi să lase războaiele de zavistie şi să se ridice 
împotriva primejdiei obşteşti a creştinătăţii... Le trebuia 
un om?... Era... A fost... Acum e bolnav... Văzând că 
rămâi cu făgăduielile, am căutat să unesc Răsăritul. 
(Fulgeră, plouă repede.) Ş-am trimes la unguri, la leşi, la 
litvani, la ruși, la tătari... Au făcut cărări bătând drumurile 


pustii oamenii mei, şi degeaba. Învoieli cu peceţi-n 
calapoade, iscălituri, iscălituri fudule... Și praful s-a ales 
de învoieli. Vladislav, un molâu, un întristat; Alexandru, 
un fudul, un lagelon, o slugă a popii de la Roma; Ivan, un 
năuc, căzut în copilărie... (Un tunet urmat imediat de un 
trăsnet.) Când voi fi în faţa lui, voi îndrăzni să-i zic: 
„Doamne, tu Singur știi ce-a fost pe inima mea, că-n tine 
am crezut, că nici o deşărtăciune nu s-a lipit de sufletul 
meu, că am stat zid neclintit în fața păgânilor... Dar toţi 
m-au părăsit... Doamne, osândeşte-mă după păcatele 
mele, ci nu mă osândi de pacea cu turcii spre mântuirea 
sărmanului meu popor!“ (Fulgere şi tunete.) Bogdane, 
turcii sunt mai credincioși ca creştinii cuvântului dat... 
Țineţi minte cuvintele lui Ştefan, care v-a fost baci până 
la adânci bătrâneţe... că Moldova n-a fost a strămoșilor 
mei, n-a fost a mea și nu e a voastră, ci a urmaşilor voştri 
ș-a urmașilor urmaşilor voştri în veacul vecilor... Ah!... 
nimic... Bătrân, bolnav şi neputincios... Mantia asta e 
prea grea... S-o poarte altcineva mai tânăr... (Mișcare în 
mulțime. Mirare.) Bogdane!... (l-o pune pe umeri.) Şi 
voi, mărturie a ceea ce aţi văzut, spuneți ţării (tunetele se 
întețesc) că voinţa mea e să se ungă Bogdan de când sunt 
în viaţă... Că voinţa mea ș-a ei a fost pururea una. 
(Capetele boierilor se pleacă în semn de ascultare.) 
Signore, dă-mi mâna. (Stefan trage pe Bogdan spre 
tronul Moldovei.) Bogdane... vino... suie-te... așează-te... 
pune coroana... Bine... (Îngenunche.) Doamne, 
binecuvântează... (Dă să-i sărute mâna.) Ah! (Să 
rostogolește de pe treptele tronului în brațele Mariei ş-a 
doftorului Cesena.) 

MARIA: Ștefane! 

DOFTORUL $MIL: Altfel nu s-ar fi putut! 

HATMANUL ARBORE: A murit? 

CLUCERUL MOGHILĂ: Cine să moară? Soarele nostru n-a 
apus încă! 

ACTUL IV 


O cameră a castelului. În fund un pat de stejar cu perdele de in. Perdelele 

acoperă patul. Lângă pat o piele de urs și două de lup. O masă. Pe masă 

felurite doftorii şi paharul de alabastru. În fundul patului, Domnul nostru Isus 

Cristos pe cruce. O ușe de paraclis. Un iconostas. În stânga o ușe cu trei 

trepte şi o fereastră care se deschide în curtea castelului. Intrare în dreapta. 

Să crapă de ziuă. La început s-aud păsările cântând. Un scaun cu stema 
Moldovei în planul întâi. 


SCENA I 


Doamna Maria, lrina, Reveca, Oana 


IRINA: Culcă-te, frumoasă doamnă, n-ai închis ochii toată 
noaptea... 

REVECA: Măcar un ceas, doamnă. 

DOAMNA MARIA: Să-l fi văzut, o! Irino! Cu ce foc vorbea 
ascunzându-și durerile... părea un sfânt!... Cu câtă lepă- 
dare de sine și-a scos mantia domnească şi-a pus-o pe 
umerii lui Bogdan... A târât pe Bogdan pe tron, a 
îngenuncheat, a dat să-i sărute mâna... şi s-a rostogolit... 
O!... 

IRINA: Osteneala, măria ta. 

REVECA: De când se-ntoarse din pustia de Pocuția... 

DOAMNA MARIA: Sât... Să nu te auză că vorbeşti aşa. 

OANA (se duce în vârful picioarelor la pat): Doarme, domnul, 
doarme. 

IRINA: E zobit de osteneală. 

REVECA: A adormit? Se face bine. 

DOAMNA MARIA: Să te-auză Maica Domnului! (S-aude 
gemând. Doamna Maria se duse binişor la pat.) 

OANA: Doarme? 

DOAMNA MARIA: Doarme, bogdaproste! 

IRINA: Odihnă sufletului fără odihnă! 

DOAMNA MARIA: De două nopți n-a dormit atât de liniştit. 
Cum aţipea, lega vorbe fără şir cu unele gânduri 
întunecate... „A! paharmnice, vrei ipitropie la scaunul 
Moldovei...“ Și ieri, toată vremea cu ochii la paharnicul 
Ulea... O fi ceva... Ce să fie?... 

REVECA: Nu e nimica... 

IRINA: Ca om bolnav... 

DOAMNA MARIA (se duce la fereastră): Şi ce bucurie!... 
Păsările au început cu limbuţia lor... Cucul s-aude 
cântând... Soarele răsare aurind munții... Cerul senin... Şi 
Ștefan zace... Ce nepăsare! (Plânge năbușit.) 

IRINA: Culcă-te, frumoasă doamnă! 

REVECA: Ei da, da... E 

DOAMNA MARIA: Fie... În odaia d-alături... Rămâi tu, Oană... 
Cum s-o scula să-mi dai de veste... Auzi? 

OANA: Da, doamnă. 

DOAMNA MARIA: Mititica, nu se cunoaște că n-a dormit... 


(les pe ușa din dreapta.) 


SCENA II 
Oana, Ştefan, într-un veșmânt de borangic 


OANA: Dă-i, Doamne, somn dulce şi mai dulce, ca la un copil 
de țâță scăldat și primenit!... Ce zile posomorâte și ce 
nopți lungi... Toată nopticica m-am rugat... Să vedem ce 
face... (Se duce binişor la pat și desface perdelile.) A!... 

ŞTEFAN: Ce, te-ai speriat, Oană?... Dă perdelile într-o parte... 

OANA: Credeam că dormi, doamne, credeam că dormi... 

ȘTEFAN: Vino-ncoa... aşaaa... (Oana îngenunche lângă pat.) 
Aşaaa... 

OANA: Credeam că dormi... 

ȘTEFAN: Dormii, ş-am să dorm, ș-am să dorm... Doamna? 

OANA: Acum ieși. Nu crez să-şi fi scos haina... (Să scoală.) 
Mi-a zis s-o vestesc. 

ȘTEFAN: Lasă, Oană, pe biata doamnă să se întinză oleacă... 
Pe doftori până i-am făcut să iasă... În curând au de lucru. 
Oană, ţie nu-ţi place să vorbeşti cu mine? 

OANA: Stăpâne... 

ȘTEFAN: Nu, băbătie, nu așa... Aci... da... 

OANA: Cum vrei, măria ta... 

STEFAN: Vreau să vorbim... mult... mult... 

OANA: Cum vrea măria ta așa vreau şi eu... Voința măriei tale 
nu-mi dă pas să voiesc altfel... Şi mi-e așa de drag! 

ȘTEFAN: Ce ţi-e aşa de drag? 

OANA: Când simț că-ți fac plăcere... când îmi zici cum îmi 
zici... 

ȘTEFAN: Băbătie?... Oh! nimic... 

OANA: Ah! 

ȘTEFAN: Ce? Boala mea?... Nu, n-am să mai bolesc multă 
vreme... 

OANA: De ce? 

STEFAN: Cum de ce?... Nu vrei să-mi treacă?... 

OANA: O! ba da!... Dar, măria ta, ai zis tocmai de la lingurea... 
„N-am să mai bolesc multă vreme...“ că... (Oana să 
sterge la ochi). 

ŞTEFAN: Mie nu-mi plac... 

OANA: Nici mie... lacă aşa, ca o proastă... 

ȘTEFAN: Î... î... Să te sărut... 

OANA: Aș vrea... 

ȘTEFAN: Ce? 

OANA: Să te faci la loc, să-ncalici pe Voitiș... 

ȘTEFAN: Da, da, pe Voitiș... 

OANA: Și să te duci, să te duci, şi să te-ntorci iarăși biruitor ca 
totdeauna... 

ȘTEFAN: Să mă duc, să mă duc şi să mă-ntorc iar pe Voitiș... 

OANA: lar... În fiece zi de la Dumnezeu, noi, fetele, vorbim de 
biruinţele măriei tale, parcă am spune nişte basme vechi... 

ȘTEFAN: Da, da... Mâna și piciorul ăsta blestemat... 

OANA: Nu zice așa, măria ta... De multe ori mă gândesc că de 
ce nu fusei eu un băiat... Nu m-aş fi dezlipit de măria ta... 
P-un cal ca un zmeu... c-un paloș ca o limbă de foc... Și 

mi-ai fi zis: „Ioane... vezi bulucul cela? Să nu mai fie!“ Şi 
unde m-aș fi săltat în scări, și m-aș fi făcut nevăzut, şi 
m-aș fi întors nădușeală şi sânge, şi aș fi zis: „Nu mai 
sunt, măria ta!“... Ba, uneori visez... Dacă... 

ȘTEFAN: Oană, ce suflet e-n tine! 

OANA: Se vede că tata — cine-o fi fost — a fost ostaș. 

ȘTEFAN (se scoală într-o rână): Da... şi ce ostaş! 

OANA: L-ai cunoscut? 

ȘTEFAN: Fireşte!... Era un om... de măsura mea... Cu mustăţi 
aduse... Tocmai ca mine... Cu părul alb... asta... nu... cu 
părul cărunt şi-l purta lunguleţ... ca şi mine... 

OANA: Bietul tata! Şi cum a murit? 

ȘTEFAN: Rănit la picior... ca și mine... Ce fulgere! 

OANA: Nu fulgeră, măria ta... 

ŞTEFAN: Ca și mine... Dă-mi un pahar cu apă... 

OANA: Mă duc s-aduc proaspătă de la izvor... (Iese prin 
stânga.) 

ŞTEFAN: Ăstor doi copii nu le-am spus... păcat!... Şi mi-e aşa 
de dragă ca ochii din cap... Î... Şi poate să mă duc călare 
pe Voitiş... E sângele meu în ea... Să-i mărturisesc barim 
ca-n vis, până mai e vreme... (Se aude Oana suind repede 
scările.) În inima mea, ca o dulce moleșeală... 


(Oana vine c-un urcior de argint. la paharul de alabastru şi 
toamă de sus.) 


OANA: Ce rece şi limpede e! 

ȘTEFAN: Limpede ca privirile tale, ca sufletul tău, ca vorbele 
tale... numai că privirile, sufletul și vorbele tale sunt 
calde ca lumina soarelui de dimineaţă... 

OANA: O! măria ta! 

ȘTEFAN: Paharul... 

OANA: Dar nu bea repede... e prea rece... 

ŞTEFAN: Nu... (Ștefan bea şi începe să caște.) Mi-e somn... 
Îmi cad pleoapele... Oană... (Oana vrea să tragă 
perdelele.) t un aromitor... Du-te la fereastră, Oană... 
(Cască.) Deschide fereastra... Aerul bun, dimineaţa... 
Soarbe-l pe gură... Răsuflă bine... (Cască, se face că 


443 


adoarme, apoi începe să vorbească ca-n vis, rar şi cu 
glasul schimbat:)... O!... Ce?... Nu vreau... 

OANA (sare de la geamuri): Măria ta! 

ŞTEFAN: Pe valea unde se-ntinde umbra norilor ca un ogheal... 

OANA: A adormit? Aşa de repede? Ca un copil la sânul 
mă-sei... Visează... 

ȘTEFAN: ...Zidăria cenușie... Departe... Castelul meu din 
Hârlău... 

OANA: L-am turburat cu vorba mea, ca o seacă... Ce să fac? Îi 
iubesc așa de mult... Aș vrea să fiu pielea de urs pe care 
calcă, veșmintele cu care se-mbracă, sabia de care nu se 
desparte... 

ȘTEFAN: ...E demult... Nu... Răreșoaia... cânta de te slăvea 
cântece bătrânești... Tot am uitat... Peste câteva luni 
născu o fată... Da... eu... Ştefan... tatăl bun al ei... 

OANA: De multe ori visezi ce cu gândul n-ai gândi. 

ŞTEFAN: ...La doi ani o iau ş-o aduc la curte... Mărturisesc 
doamnei... Cum e ea bună... o creşte ş-o îngrijește ca pe 
copilul ei... 

OANA: Ce Dumnezeu! (Să uită lung la Ștefan): Răsuflarea 
grea... Doarme... 

ȘTEFAN: ...N-a înţeles... De unde?... Să face mare... Ochii 
verzi, părul rotunjit pe spate şi galben ca spicul copt... 
Oana! 

OANA: Poruncă, măria ta! O! cum mi se bătu inima! Îmi vine 
să-l deştept. Mânile mi s-ar topi ca ceara... În vis multe 
spune omul... 

ȘTEFAN: ...Mângâierea mea... Rodul meu din urmă... Visul 
meu... Căci nu i-am spus... Poate să mor... 

OANA(se închină): Ferească Maica Domnului de jaful tătarilor 
şi de moartea voievodului nostru! 

ȘTEFAN: ...Pe umărul stâng are un luceafăr... semn că este ea... 

OANA: Doamne!... Doarme... Visul lui mă arde... Mâna dreaptă 
îmi furnică... Ochii verzi, părul rotunjit, doi ani, crește la 
castel, nu i-am spus... E vis?... N-am voinţă... Şi-n vis 
vorba lui e poruncă... Să caut... Să mă uit... Ah! Rupeţi-vă 
încheieturi dacă nu vă desfaceţi... Oh! D-aia îl iubeam, nu 

năbușit.) 

ȘTEFAN: Î...î...î... 

OANA: Ce, măria ta? 

ȘTEFAN: Ah! Ce vis frumos... ș-odată într-unul urât... Cum mi 
se bate inima... apă... apă... 

OANA: Apă, domnule! Bea apă, să-ți treacă! 

ȘTEFAN: Oană, Oană! Vino încoa, aici... (Îi ia capul în mâini, 
o privește ţintă şi lung, $-o sărută de mai multe ori, pe 
păr, pe obraji, pe frunte.) Ai înțeles, Oană? 

OANA: Da, măria ta! (Îi curg lacrămile.) 

ȘTEFAN: Nu plânge... 

OANA: Nu plâng... Sunt fericită şi nefericită... Fericită de vis, 
nefericită că suferi așa de mult... 

UN CURTEAN: Rareş vrea să intre cu d-a sila... l-am spus... 


SCENA III 


Ştefan, Oana şi Petru Rareş, prăfuitşi 
noroit 


PETRU RAREȘ (vine din stânga): Doamne! 

ȘTEFAN: O! Rareș, eşti ca un câne scăpat din jujău... O! ho! 

PETRU RAREȘ: M-a dus iubirea ca vântul şi m-a întors grijea 
ca gândul. Am trecut râuri, iazuri, mocirle, viroage. N-am 
ocolit nici deal, nici vale. Mi-a plesnit calul, am prins 
altul... Al cui o fi? Nu ştiu. Ș-am ajuns. 

ȘTEFAN: Tot? 

PETRU RAREȘ: Tot, măria ta!... Oană, să mă iubeşti ca p-un 
frate. 

OANA: Cum ţi-am spus, Rareș. 

PETRU RAREȘ: Ca p-un frate bun, din aceeași mamă și din 
același... 

OANA: Cum? 

PETRU RAREȘ: Din aceeași mamă... 

OANA: Da, frate... 


(Se îmbrățișează.) 

ȘTEFAN: Două ramuri ale aceluiași stejar bătrân! Rareș, 
grozav te aşteptam... Ai! ai!... 

OANA: Ce? 

ȘTEFAN: Nimic... (Lui Rareș:) Na. Ia cartea asta. Bag-o în sân. 
la seama la pecetie. Pune caii la un olac. Alege unul bine 
ferecat. Şi la drum. Zi şi noapte. Schimbă caii din popas 
în popas. Şi să nu te opreşti decât în Țarigrad. Acolo s-o 
dai în mâna marelui vizir. Şi să vestești tuturora — să nu 
uiţi pe Ştefănel al răposatului Alexandru — că ieri am pus 
pe Bogdan în scaunul Moldovei şi azi, 2 iulie, să strâng 
glasurile țării să-l aleagă, şi mitropolitul Gheorghe să-l 
ungă. 

PETRU RAREŞ: Da? 

ȘTEFAN: Da ce te uiţi așa? 

PETRU RAREȘ: Poi... 

ȘTEFAN: Poi? 

PETRU RAREȘ: Măria ta... 

ȘTEFAN: Nu vezi suflarea mea? Nu simţi încheieturile mele?... 
Cum să le simţi... Ai!... Ai auzit pe Ştefan văietându-se 
vreodată? 

PETRU RAREȘ: Nu, măria ta... 

ŞTEFAN: L-ai văzut vrodată lungit în pat? 

PETRU RAREȘ: Nu, măria ta... 

ȘTEFAN: Mi-a venit veleatul... O tărie mai am: să nu 
mi-ascunz sfârşitul... (Oana plânge năbușit.) Ah! Oană, 
Oană... vino încoa... trăiește, trăiește moș Ștefan... Rareș, 
ca vântul! 

PETRU RAREȘ: Ca vântul. 


SCENA IV 
Ştefan, Oana, un pietrar 


UN CURTEAN: Meșterul pietrar... 

ȘTEFAN: Cine?... Să intre... Piatra care s-acopere ce a mai 
rămas din deșertăciunea omului... 

OANA: Deșertăciunea omului? 

ȘTEFAN: Deşărt ca merticul cu boabe când ai golit merticul... 

OANA (se silește ca să-l înțeleagă): Când ai golit merticul? 

ŞTEFAN: N-ar fi totuna... Sunt deșert, dar de deşertăciuni 
niciodată n-am fost plin. 

MEŞTERUL PIETRAR: Doamne, iacă ce-am făcut. (Desfăşură 
un pergament.) 

ȘTEFAN: Tu? 

MEȘTERUL PIETRAR: Din câte mi-ai spus, măria ta. 

ȘTEFAN: Slovele prea mari şi prea mic chenarul. 

MEŞTERUL PIETRAR: Să sporesc chenarul. 

ŞTEFAN: Piatra e mărginită de... (S-arată.) Dacă sporeşti 
chenarul în măduva slovelor ca să măreşti... (pe furiș de 
Oana) tocmai când... ai!... se micșorează... Că se duce din 
el ceea ce a fost silnic şi abia aşteaptă să izbucnească 
slobod... el... ai!... dar nu eu... Dacă mărești piatra se 
supără cei din dreapta şi cei din stânga... acolo sunt toți 
deopotrivă... 

OANA: Cine se supără? 

ŞTEFAN: Meștere, păstrează măsura. N-am vrut un lucru 
uimitor, ci cumpănit. Nu-ţi dau pe mână sufletul, ci 
trupul. 


(Meşterul pietrar iese prin stânga.) 


OANA: Trupul? 

ȘTEFAN: Cum? Să-i dau lui să-mi împodobească sufletul? 

OANA: Sufletul? Dar ce om ar mai născoci când Dumnezeu n-a 
mai avut ce dărui? 

ȘTEFAN: Taci... Șimţ ce e durerea... 


SCENA V 


Ştefan, Doamna Maria, îmbrăcată în alb, şi 
Oana 


DOAMNA MARIA (vine din dreapta): De mult te-ai deșteptat? 
M-ai păgubit într-o clipă cu ce nu mi-ar da veacurile... 

ȘTEFAN: Care veacuri, buna mea Marie? Ale trecute sau ale ce 
vor veni? Din ale trecute ai ieșit, nu puteai pierde din 
ceea ce n-ai învăţat. Cele viitoare? Care înţelept nu va 


447 


zice cu ecleziasticul: „O sută de ani ca ziua de ieri?...“ 
Oană... un pahar de apă... o... o... 0!... Așa-mi placi, 
Mario! 

DOAMNA MARIA: Ce te-a durut, măria ta? 

ȘTEFAN: Pe mine? Tot... Pe mine? Nimic... 

DOAMNA MARIA: Ți-e cald? 

ŞTEFAN: Nu. 

DOAMNA MARIA: Ți-e frig? 

ȘTEFAN: Nu. 

DOAMNA MARIA: Cum te simți? 

ȘTEFAN: Ca doi oameni care ar ieși din același om. Unul rănit, 
celălalt mândru. Mi-e milă de cel rănit, mă duc după cel 
mândru... 


SCENA VI 


Cei de sus, hatmanul Arbore, postelnicul 
Toader vin din stânga. 


HATMANUL ARBORE: Ce mai faci, măria ta? 

ȘTEFAN: Ce mai face paharnicul Ulea? 

HATMANUL ARBORE: El? Sănătos. 

ȘTEFAN: Adevărat? E mai bolnav ca mine? 

POSTELNICUL TOADER: Mai mult se făcea... 

ȘTEFAN: Ieri? Nu se făcea, se pregătea să facă... Umbla încet 
să nu-l simță nimenea... Cum vi se pare vorba lui? 

HATMANUL ARBORE: Nu i s-aude glasul. Șopteşte, nu 
vorbeşte. 

ȘTEFAN: Și ce șoptește? 

HATMANUL ARBORE: Nimicuri. 

OANA: Nimicuri? 

ȘTEFAN: Dar ce şoptește, Oană? 

OANA: Știu eu, măria ta? 

ȘTEFAN: Firește că tu nu știi, cum e firesc să știe portarul 
Sucevei... 

HATMANUL ARBORE: Ce să ştiu, măria ta? 

ȘTEFAN: Luaţi seama la Ulea, la Drăgan şi la Stavăr... Bogdan 
ce face? 

POSTELNICUL TOADER: Împotriva voinței lui, ceea ce i-a 
poruncit măria ta. Scrie lui Vladislav. 

ȘTEFAN: Eu nu dau porunci domnului meu... 

DOAMNA MARIA: Dar fiului tău? 

ȘTEFAN: Până ieri el asculta, de ieri încoa eu ascult... 

POSTELNICUL TOADER: Au să vie doftori, măria ta. 

HATMANUL ARBORE: Şi noi... 

ȘTEFAN: O să s-adune ţara, și voi slujiți domnului nu omului, 
lui Bogdan, nu lui Ştefan... Să nu se țeasă vro urzeală... 

HATMANUL ARBORE: Împotriva cui? 

ȘTEFAN: Impotriva voinţei mele de când eram domn... 

HATMANUL ARBORE: Voința ta, doamne? Ca apele 
Ceahlăului când se umflă primăvara. Ce zăgaz n-ar rupe? 
Cine să puie piepturile? 

ȘTEFAN: Ulea... Drăgan... Stavăr... 

HATMANUL ARBORE: Dar n-a ruginit sabia care a slujit lui 
Ștefan! 

ȘTEFAN: Ho! domol, Arbore... domol... Vârâţi-vă printre cei 
ce se adună, și spuneţi că voința mea e să nu curgă 
sângele pe locașul meu ohavnic... 


(les Arbore și Toader prin stânga.) 


OANA (lui Arbore): Temeţi-vă de oamenii cari şoptesc. 


SCENA VII 


Ştefan, Doamna Maria, Oana,  clucerul 
Moghilă,  doftorul Cesena, doftorul Klin- 
gensporn şidoftorul Şmil cu nişte legături în mână. 


(Toţi intră prin dreapta.) 


ȘTEFAN: Sunteţi câteşitrei? Să cunoaște că v-aţi culcat târziu... 

DOFTORUL ŞMIL: Şi după ce s-ar cunoaşte, măria ta? 

ȘTEFAN: Ochii trași... o! o! o!... Șmil... parcă un zugrav ţi-ar fi 
încondeiat chipul... ca un mucenic... 

DOFTORUL $MIL: Ca un mucenic? Eu! Ca un mucenic? 

CLUCERUL MOGHILĂ: La măria ta nu să cunoaște. 

ŞTEFAN: Nu se mai cunoaște... Nu te gândi la zilele d-acuși, ci 
la întruchipările de mai-nainte... 

CLUCERUL MOGHILĂ: Totdauna, ai fost ca totdauna! 

ȘTEFAN: Acu, ca niciodată... Șmil, dar ce sunt faşele acelea? 

DOFTORUL $MIL: Astea? Pentru un copil sau pentru un om 
mare... 

ȘTEFAN: A?... Pentru un bătrân căzut în copilărie... A? 

DOFTORUL $MIL: Care bătrân? Care copil? 

ȘTEFAN: Ho! mil... uită-te bine... 

DOFTORUL ȘMIL: lacă, mă uit... 

ȘTEFAN: Şi nu-i vezi? 

DOFTORUL $MIL: Ce să văz? 

ȘTEFAN: N-ai dormit bine, $mil... 

OANA (nemaiputându-se stăpâni, cade în genunchi): Măria 
ta... 

ȘTEFAN: lacă bătrânul... Iacă şi copilul... Un copil parcă ar fi 
al meu... parcă... (îi bagă mâna prin păr.) De mătase... 
învolt... ca un fum cald prin care ar trece razele soarelui... 

OANA: Şi ce vor doftorii, măria ta? 

ȘTEFAN: Vor să te sărut... (O sărută.) Nu e așa, Şmil? 

DOFTORUL $MIL: S-o săruţi? La asta mă gândeam! 

ȘTEFAN: Mario... Oană... (oftează lung)... ieşiţi... Vă chem 
eu... 

DOAMNA MARIA: Ah! 

OANA: Cum oftă, milostivul... 


SCENA VIII 


Ştefan, clucerul Moghilă, doftorul Cesena, 
doftorul Klingenspor, doftorul Şmil 


ȘTEFAN: Gata? 

DOFTORUL CESENA: Si, ilustrissime. 

DOFTORUL $MIL: Gata?... Aproape gata... Dacă mi-ai da 
voie... să stai aşa... cu fața în jos... Așa. Şi dacă mi-ai da 
voie să trec pe supt măria ta faşa asta... 

ȘTEFAN: O! ho! ho!... Dacă mi-ai da voie, ş-un laț de gât... 
Glumiţi, mil... 

DOFTORUL ŞMIL: Să glumim? E vreme de glumă? Şi cu 
măria ta? 
ȘTEFAN: Desfă, $mil, Ştefan al Moldovei n-are nevoie să fie 
legat! 
(Doftorul Klingensporm aduce un mangal. În foc fiare cu 
mânerul de lemn.) 


DOFTORUL $MIL: Să fie legat? Dar când vom trece cu para 
focului în sus și în jos, ca să ardem bine... Cum să nu 
sară-n sus măria ta? 

ŞTEFAN: Vreau! (Doftorul Șmil îi desface legăturile. Ștefan îşi 
întoarce privirile spre icoană.) Vedeţi?... Nici o 
legătură... A răbdat piroanele... A ridicat ochii-n sus şi-a 
zis „lartă-i pre ei, Doamne, că nu ştiu ce fac!“ Și el a 
răbdat pentru alții, şi eu să nu rabd pentru mine? (Să 
închină, apoi se aşează cu fața în jos.) 

CLUCERUL MOGHILĂ: O! 

ȘTEFAN: Aide! 


(Scena se petrece după perdele.) 


DOFTORUL KLINGENSPORN: Acum încleștează mânele. 

ȘTEFAN (în torturi): „Otce naş ije esi na nebeseh... Tatăl 
nostru, carele eşti în ceruri, sfințească-se numele tău... 
Vie împărăţia ta... fie voia ta... precum în cer şi pre 
pământ... Pâinea noastră cea spre fiinţă, dă-ne-o nouă 
astăzi... Şi ne iartă nouă datoriile noastre, precum şi noi 
iertăm datornicilor noștri... Şi nu ne duce pre noi întru 
ispită... ci ne izbăvește de cel viclean... Că a ta este 
împărăția și puterea... și mărirea... și mărirea... şi slava în 
veci... şi puterea...“ 

CLUCERUL MOGHILĂ: O! părintele nostru! 

ȘTEFAN: ...Și ne izbăveşte de cel viclean... 

DOFTORUL ȘMIL: O! minunat om! 

DOFTORUL CESENA: Gesă Maria! 

ȘTEFAN (se aude ca din depărtare): Petru Aron... la Răuseni... 
întinse cursă fratele său, tatălui meu Bogdan... Și când îl 


' “Tatăl nostru, carele ești în ceruri...“ (Slavă veche). 

străpunse, Bogdan îi zise... „Câine, ce-ai făcut pe fratele 
tău...“ Şi când își dete sufletul strigă... a! a! o! o! 


SCENA IX 


Cei de sus, Doamna Maria, Oana, 
Irina, Reveca vin din dreapta. La intrarea din stânga 
apare o clipă pahamicul Ulea şi stolnicul Drăgan 


DOAMNA MARIA: Ștefan... ce e, Ștefane? 

OANA: Măria ta... Ce e, măria ta? 

PAHARNICUL ULEA: Ca şi mort... la lucru... 

DOAMNA MARIA: E cald... (Îi pipăie mânele şi le sărută.) 
N-a murit... 

OANA (doftorilor): Nu e aşa că nu moare, că nu moare... 

DOFTORUL ŞMIL: Nu moare... Are atâtea puteri... Așa un 
suflet, Doamne... 

DOAMNA MARIA: Cum îi picură năduşelile pe pernă... Ce 
mult a suferit... 


(Reveca şi Irina, la iconostas, zic rugăciuni.) 


DOFTORUL ŞMIL (lui Klingensporn): Ai ars tot? 

DOFTORUL KLINGENSPORN: Tot ce era de ars. 

DOFTORUL ŞMIL: Scapă... (Doftorul Klingensporn şi 
doftorul Cesena dau din cap.) Ce? Nu? 

DOFTORUL CESENA: Si, signore. 

DOFTORUL ŞMIL: Când s-o deştepta... oleacă de vin... (Oana 
se repede şi aduce vin.) Aşa un vin tare, să puie la 
inimă... 

DOFTORUL KLINGENSPORN: Şi linişte, liniște... Dumnezeu 
va face şi minunea asta... 

OANA (rurnând vin în paharul de alabastru, îi tremura mâna): 
E Cotnar... d-ăl care-i place măriei sale... 


(S-aude tumultul în depărtare.) 


DOAMNA MARIA: Tocmai acum? Mâine nu s-ar putea? 

CLUCERUL MOGHILĂ: Cum? Să ieşim din cuvântul lui?... 
Unde se află... 

DOAMNA MARIA (ascultă): Nu s-aude. 

ȘTEFAN (în foropeală): Mai repede... arde... O! o! flacări... 
DOFTORUL ŞMIL: Unde e paharul? 

OANA: lacătă-l! 

ȘTEFAN (se mişcă): Ce foc! o! o! 


(Tumultul s-aude din când în când.) 


DOAMNA MARIA: Foc nestins! 

ȘTEFAN (se întoarce, deschide ochii, se uită la toți): Maria... 
Oana... Șmil... N-am murit? 

DOAMNA MARIA: Nu... nu... (Plânge și-i sărută mânele. ) 

ŞTEFAN: Atunci, de ce plângeți? 

DOFTORUL ŞMIL: Măria ta, niţel vin... 

ȘTEFAN: $mil... (Un zâmbet dureros. Soarbe vinul.) Aaah! 
Dar ce mă arde așa? Că bine ziceţi... Ce e focul ăsta pe 
lângă focul de pe inima mea... Ia! (S-aude tumultul mai 
limpede.) Ce?... N-auz bine? Ba, auz... Ce strigă?... 

CLUCERUL MOGHILĂ: Aleg pe Bogdan, măria ta. 

ȘTEFAN: Î... î... î... Parcă ș-un alt nume... Nu strigă toți la fel... 
Cine să trăiască? (Se scoală pe jumătate.) Cine să 
trăiască?... Ştefan? Eu? Fiul cui?... Nepotul cui?... 
Moghilă, vezi ce strigă!... (Moghilă se duce la fereastră 
şi se întoarce schimbat la față.) Spune-mi vorba care ar 
ucide pe oricare altul în locul meu... Ce?... 

CLUCERUL MOGHILĂ: Nedeslușit... Mă repez să aflu... (Iese 
repede prin stânga.) 

DOFTORUL KLINGENSPORN: Orice mișcare... 

DOFTORUL ŞMIL: E moartea! 

DOAMNA MARIA: Auzi, măria ta! 

ȘTEFAN: N-auz... S-a potolit... lar încep?... A... a... a... al... 
(S-aude glasul lui Ulea cerând domn pe Ștefăniță.) 
Daţi-mi... ah!... dați-mi... 

DOFTORUL $MIL: Ce faci... 


(Toţi îl înconjoară d-aproape. ) 


DOFTORUL CESENA: Nu! 
DOAMNA MARIA: Nu! 
OANA: Ah! nu! 

REVECA: Nu! 

IRINA: Nu! 

DOFTORUL KLINGENSPORN: A! nu! 

ȘTEFAN: Toţi, dușmani?... Și tu, Oană? (S-aude din nou 
strigând pe Ștefăniță. Se ridică în picioare.) 

DOAMNA MARIA: Nu... nu te duce... 

ȘTEFAN: Tu să schimbi ce-mi este scris... Oană! sabia... c-am 
să judec!... (Oana îi dă sabia.) Ştefan, nu Ștefăniță... viu, 
viu, numaidecât! O! ho! ho! să se împlinească legea!... 
(Ștefan pleacă repede şi, şchiopătând mai greu, iese prin 
stânga.) 

DOAMNA MARIA (târându-se în genunchi): Ah! nu! nu te 
duce! (Să ridică în picioare și fuge la fereastră.) A!... se 
duce ca un vifor... Ca un taur îndârjit în mijlocul 
mieilor!... 

DOFTORUL $MIL: S-a sfârșit! Păcat! 

DOAMNA MARIA: Ah! Doamne! 

OANA: N-a picat? 

DOAMNA MARIA: Da... păcătosul... 

OANA: Un munte nu i-ar fi stat în faţă! 

DOAMNA MARIA: Spune poporului ceva... (S-aude: „Să 
trăiască Bogdan!) Se cutremură... Se întoarce... Vine... 


(Toate izbucnesc în plâns.) 


SCENA X 


Ştefan se opreşte pe treptele intrării, cu părul în 
neorânduială. turburat, ca un halucinat. De pe sabie curge 
sângele. 

(Toți fac câțiva paşi spre el şi să opresc încremeniți de 
durere și de spaimă.) 
ȘTEFAN: O! cine vrea pe Ștefăniță, nepotul răposatului domn 
al Moldovei?... Cine a zis că sunt bătrân și bolnav?... Pe 
Ulea l-am măsurat cu privirea... Murise înainte d-a-l 
izbi!... Picăturile astea sunt calde... În fiece ostaș e o 
fiară!... lată-l... Pândește călare... Calul îi tremură şi 

joacă... Bagă pintenii pân” la rădăcină... Chiuie de-nfioară 
valea Racovățului... Unde e mai greu acolo cade... Un leu 
în mijlocul dihorilor... Zboară capetele până nu mai simte 
mâna din umăr... Când mă văzu îşi coprinse faţa cu 
amândouă mânele, și eu cu amândouă o învârtii şi trecu 
prin el ca printr-un aluat ce se dospește... Dumnezeu să-l 
ierte... Dumnezeu?... Dar cine e de vină? lo, Ştefan 
voievod, am suit pe Bogdan pe tron... 10, Ștefan voievod, 
i-am așezat cu mâna mea coroana strămoșilor mei... El fu 
de față şi văzu ce vreau eu, şi tot Sfatul, și toată 
ostășimea... Sufletu-mi nu vrea și ca un scos din fire se 
aruncă în sabia mea... Cine e de vină?... se cutremura 
Moldova şi-o prăpastie se deschise... Şi cu acest sfânt oţel 
opri! cutremurul şi umplui prăpastia! (S-aude: „Să 
trăiască domnul Bogdan!“) Î... î... î... Da...! S-a împlinit 
legea! (Scoboară treptele şi aruncă sabia.) Ţi-ai împlinit 
menirea ca şi mine! Maria... Oana... Răsuflarea... (Cade 
pe bratele lor şi-l duc pe scaunul cu stemă.) Deschideţi 
geamurile... Apă... 


(Oana îi dă apă în paharul de alabastru.) 


DOAMNA MARIA (covârșită de durere): Măria ta, să te 
odihneşti! 

ȘTEFAN: Mă voi odihni... 

DOAMNA MARIA: Bogdan e domn... Uită tot... 

ȘTEFAN: Voi uita tot... nu-mi voi aduce aminte de nimic... 
(Suflă greu. Pipăie pe Maria și pe Oana.) Să dăruiţi 
paharul acesta mânăstirei Putna... Nu vine?... Mai iute... 

DOAMNA MARIA: Cin” să vie, măria ta? 

ŞTEFAN: Nu, doamna aceea, înfășurată în negru... Ea o să vie 
mai degrab decât am dorit-o... Poftim... Te-am privit 
d-atâtea ori în faţă... Nu mi-e frică de tine... (Sughiră.) A! 
ci vin odată, Bogdane, că nu pot... 


(S-aude la intrare: „Să trăiască vodă Bogdan!“ Năvălesc 


Bogdan, hatmanul Arbore și toți ceilalți pârcălabi și Sfatul 
domnesc, ostaşi, popor şi cad în genunchi.) 

BOGDAN: A! Măria ta! 

ȘTEFAN: E... (Sughiză.) E... mă-ri-a ta!... Frig... frig... (Se uită 
la doamnă, apoi se uită lung la Oana.) Mai bine... 
(Sughiţă.) Mă... voi... odihni... (Se întinde în şira spinării. 
Face cruce.) O... o... o... Moldova... (Îi cade capul pe 
pieptul Oanei.) 


(Din mulțime s-aude un geamăt lung.) 


Cortina 


B. DELAVRANCEA -APUS DE SOARE 


REFERINŢE CRITICE 


selecție 


«Deşi într-un fond fabulos şi poetic, Apus de soare trăieşte mai 
ales prin realitatea tipologică a eroului principal. S-a zis, şi pe drept 
cuvânt, că această dramă desfășură conflictul dintre o mare energie ce 
nu vrea să piară şi moarte. Însă interesul depășește simpla originalitate 
a subiectului şi atinge valoarea unei creaţiuni de întindere universală. 
În Ștefan cel Mare este exemplificată cu un rar noroc psihologia 
autocratului, a tatălui de familie absolut şi în sfârşit a bătrânului. Cu 
toate deosebirile de aspect exterior o mare asemănare se poate observa 
între Ştefan şi Taras Bulba. Ca tată, ca Domn, ca bătrân, Ştefan a atins 
limila de sus a autorității, zdrobind orice independenţă, devenind 
obiect de cult. Lumea îi zice „slăvitul“, „sfântul“, „Împăratul“ şi 
tremură numai la ideea ivirii lui. Vreo împotrivire din partea boierimii, 
nici nu se poate gândi, iar conjuraţia a trei boieri cari vor să aducă pe 
Ștefăniță pe scaun nici nu e împotriva lui Ștefan pe care-l cred mort, 
ori agonic, ci a testamentului său. E, de ajuns ca Ștefan să apară şi 
vinovatul se prăbușește de spaimă” Voința Domnului e abuzivă, 
egoistă, împinsă peste limitele morţii şi nu atât cu moartea luptă Ștefan 
cât cu ideea că cineva ar fi în stare să strice așezămintele sale. El 
priveşte ţara cu acelaşi sentiment absolut de autoritate cu care, om de 
tip arhaic, își întreţine familia și copiii. Îngenunchează înaintea lui 
Bogdan, transmiţându-i puterile; și cu toate acestea nu abdică până la 
sfârşit la nici una din prerogativele sale. Nu moartea propriu-zis 
înspăimântă pe Domn, cât gândul încetării puterii, pe care caută a şi-o 
prelungi prin dispoziţii testamentare. Mai supărătoare pentru el este 
boala, pe care o priveşte cu mirarea oamenilor totdeauna sănătoşi. 
Orgoliul său de stăpân şi de războinic e rănit, și spre a nu cădea în 
slăbiciuni muiereşti Domnul ascunde durerea fizică prin acel mândru 
«nimic» spus după fiecare junghiu. E puţin fanfaron ca orice om de 
războeiu, căci atunci când, lactic, Doctorul Şmil îi propune arderea 

rănii, amintindu-i că vor [i «grozave dureri», Ștefan se supără la 
bănuiala de a fi crezut un «cocon» slab de înger...» 


(G. Călinescu — /sroria literaturii 
române de la origini până în prezent. 
Fundaţia regală pentru literatură și 
artă, 1941, p. 506) 


«Trilogia Moldovei Apus de soare, Viforul şi Luceafărul, 
compusă în 1909-1910, este rodul unei înalte conştiinţe cetăţeneşti a 
scriitorului care a voit să pună în faţa contemporanilor săi o pagină din 
trecutul glorios al poporului nostru. Printr-un concurs fericit de 
împrejurări, piesa cea mai izbutită a trilogiei rămâne Apus de soare, 
capodoperă a genului, prin care Delavrancea stă alături de înaintaşi 
străluciți, precum Alecsandri și Hasdeu. Caragiale însuși apreciase cu 
lotul elogios această piesă a lui Delavrancea. 

Sursele de informaţie pentru dramaturg sunt de aflat în 
Letopiseţele Moldovei, publicate de M. Kogălniceanu, în Cronica 
românilor şi a mai multor neamuri, de Gh. Şincai, în Arhiva 
istorică a României, scoasă de B.P. Hasdeu, și mai cu seamă într-o 
carte a lui G. Esarcu: Ştefan cel Mare, Documente descoperite în 
arhivele Veneţiei (1874), unde scriitorul află o serie de amănunte 
deosebit de interesante, referitoare la ultimele zile din viaţa marelui 
voievod moldovean. E menționată, în cartea lui Esarcu, o scrisoare din 
colecţia veneţianului Marino Sanudo, datată 21 august 1504, care 
pomeneşte de boala domnitorului, de arderea cu fierul înroșit în foc a 
ranei de la picior, de medicii care l-au îngrijit, de înscăunarea lui 
Bogdan, încă din timpul vieţii lui Ştefan, de un complot boieresc, 
înăbușit în fașă etc. 

E. Lovinescu contestă acestei piese conflictul dramatic și acțiunea, 
în anume fel pe drept cuvânt. Insă Apus de soare trăiește — aşa cum 
arată G. Călinescu — „mai ales prin realitatea tipologică a eroului 
principal“. Ștefan este o mare energie care nu vrea să piară, un 
autocrat de care a ascultat întreaga Moldovă şi de teama căruia au 
tremurat dușmanii din jur, mai multe zeci de ani în şir. Acest bărbat de 
stat şi general încercat în multe războaie, om de mari energii fizice şi 
morale, trăieşte drama bătrâneţii şi a sfârşitului inexorabil al vieţii. 
Conflictul, foarte puternic, este deci mai mult de ordin interior, 
constând în contradicţia dintre caracterul perisabil al omului Ștefan şi 
tendința de perpetuare a puterii domnești, a voinţei voievodului, 
dincolo de moarte. Acest conflict, general-uman totodată, capătă o 
profundă semnificaţie social-istorică. Nu moartea — pe care a privil-o 

de atâtea ori în faţă, în nenumăratele-i războaie — îl cutremură pe 
Ștefan cel Mare, ci ideea că autoritatea domnească s-ar putea prăbuşi o 
dată cu dispariţia fizică. Meritul mape al dramaturgului stă în aceea că 
a înțeles cu adâncime fenomenul istoric esenţial al epocii și în faptul de 
a-şi fi înzestrat eroul cu această înțelegere. Forţa statului feudal 
moldav stătea, pe atunci, în autoritatea puterii domneşti, centraliza- 
toare. În politica lui înțeleaptă, voievodul se sprijinise pe mica 
boierime și pe răzeși, lovind în marii latifundiari cu tendințe deza 
gregante. Ca domn, Ştefan, ajuns la bătrâneţe, atinsese treapta cea mai 
de sus a gloriei, a superiorității și autorității. Credincioşii şi supușii îl 
numesc „slăvitul“, sfântul“, „împăratul“, iar puţinii uneltitori, precum 
paharnicul Ulea, stolnicul Drăgan și jitnicerul Stavăr, tremură la 
gândul sabiei scurtătoare de capete, punându-și nădejdea doar în boala, 
bătrânețea, moartea omului Ştefan Muşatin [...] 

Din punctul de vedere al mijloacelor de expresie, Apus de soare 
este o capodoperă oralorică, întrunind totodată, într-o formulă unică 
până acum, multă observaţie umană la un loc cu poezia. Acest lucru 
este posibil — în literatură — o singură dată, — în cazul evocării — în 
ultimele apoleoze — a unei figuri istorice măreţe, precum aceea a lui 
Ştefan cel Mare. Talentul oratoric al lui Delavrancea s-a manifestat 
aici din plin, cu mari efecte scenice, spectaculoase. Aceasta pentru că 
teatralitatea, retorismul, grandoarea şi solemnilatea se potrivesc 
personajului în chestiune, şi nu numai acestuia. Aplicând procedeul şi 
celorlalte două părţi ale trilogiei, Delavrancea a izbutit incomparabil 
mai puţin. Numai lui Ștefan cel Mare, bătrân, în culmea gloriei, care 
s-a păstrat în conștiința tuturor generaţiilor, i se potriveşte a se exprima 
în chipul acesta retorico-poematic: 

ȘTEFAN: ...De câte ori îmi înfăş pulpa dreaptă zic Doamnei: 
Oana, piciorul meu. Piciorul meu vrednic ca Oana (scapă sabia 
într-adins) Oană... (Oana ridică sabia, i-o dă şi dă să-i sărute mâna, dar 
n-o ajunge) Să mă cobor la tine ori să te-nalț la mine? Priveşte 
drept în dreptul ochilor mei. A! tu plângi, Oană? Şi de ce? Aide... 
vino încoace, bătrâna mea prietenă. Pe creștetul tău să cadă 
sărutul voievodului ca ploaia peste holdele verzi. (O sărută pe 
creşte!) [...] 

Meșteşugul retoric — foarte rar utilizat în literaturile modeme — 
atinge sublimul în câteva din celebrele replici ale lui Ştefan cel Mare 
din Apus de soare. Exclamaţia şi interogaţia, urmate de enumerarea 
numelor proprii celebre, cu sonorități istorice impresionante în gradu] 
cel mai înalt, sunt de mare efect scenic, făcute anume spre a zgudui 
sala: Ştefan pare a se adresa parterului: „Oh! pădure tânără!... Unde 

sunt moşii voştri? Presărați... la Orbic, la Chilia, la Baia, la Lipnic, 
la Soci, pe Teleajen, la Racova, la Războieni. Unde sunt părinții 
voştri? la Cetatea Albă, la Cătlăbugi, la Scheia, la Cosmin, la 
Lenţeşti... Unde sunt bătrânul Manuil şi Goian, şi Ştibor și Cânde, 
şi Dobrul, și Iuga, şi Gangur, şi Gotcă, și Mihail Spătarul, şi Ilea 
Hurul comisul, şi Dajgob pârcălabul, şi Oană, și Gherman, și fiara 
paloşului... Boldur?... (actul I, scena 8). 

Se pare că majoritatea acestor nume nu sunt de invenţie; în orice 
caz, ordinea lor în torentul retoric potopitor este studiată în vederea 
obținerii unui efect maxim [...] 

În chip firesc, după vijelia de întrebări vine răspunsul scurt şi 
peremptoriu: „Pământ!“, urmat de o metaforă extraordinară, de un 
retorism grandios: „... Şi pe oasele lor s-a aşezat şi stă pământul 
Moldovei, ca pe umerii unor uriași!“ |...) 

Ştefan se impune astfel ca un conducător al poporului trimis de 
Providenţă, iar vorbele lui rămân săpate în suflet ca în granit: „„Țineţi 
minte vorbele lui Ştefan, care v-a fost baci până la adânci 
bătrâneţe... că Moldova n-a fost a strămoşilor mei, n-a fost a mea 
şi nu e a voastră, ci a urmașilor voştri şi a urmașilor urmașilor 
voştri, în veacul vecilor“ (ibid.) [...] 

Shakespeariană ne apare în Apus de soare, vorbind în general, 
tendinţa, încununată de succes, de a întruni în eroul principal 
necesitatea istorică cu eternul omenesc. Izbânda dramaturgului român 
se datorează însă integrării lui în tradiţie, în faptul că figura lui Ştefan 
cel Mare este evocată cu ochii poporului.» 

(lon Rotaru - Analize literare şi 
stilistice, Editura lon Creangă, col. 


Biblioteca şcolarului, București, 1972, 
pp. 405-407; 409-411; 412413; 417) 


«...Delavrancea va da trilogia lui istorică, Apus de soare, Viforul 
şi Luceafărul, drame susținute de o intuiţie atât de justă a feudalităţii 
româneşti şi în care scriitorul, evocând figura lui Ștefan, a lui Luca 
Arbore, atinge grandoarea. Inspirația populară a lu: Delavrancea se 
adânceşte acum în direcţia tradițională și legendară și în aceste ultime 
opere ale lui, în care inspiraţia sa a ars cu flacăra ei cea mai înaltă, 
scriitorul a atins nivelul clasicismului naţional reprezentativ.» 

(Tudor Vianu — Studii de literatură 


română, Editura didactică şi 
pedagogică, Bucureşti, 1964, p. 450) 


460 


«Teatrul lui Delavrancea supravieţuieşte printr-o singură piesă, 
Apus de soare (1909). Autorul prezintă ultimul an din domnia lui 
Ștefan cel Mare, criza de autoritate in extremis a aulocratului, „leul 
Moldovei“, care vrea să impună ca domn pe fiul său Bogdan. Piesa e 
un lung monolog al eroului principal, un formidabil discurs al marelui 
orator care a fost Delavrancea, studiat după toate regulile retoricei şi 
pronunţat muntenește fără teama de a suna fals [...] 

Cu sugestii din Richard III, Macbeth şi chiar Hamlet, 
dramaturgul a vrut să facă într-o altă piesă, Viforul (1910), din nepotul 
lui Ştefan cel Mare, Ștefăniță, pe care boierii voiau să-l întroneze la 
moartea lui domn, spre a-l tutela, un voievod la fel de viteaz, sarcastic 
şi crud, vorbind shakespearian: „Am zis că curat şi murdar e totuna în 
Moldova“. Piesa n-a convins. Luceafărul (1910), narând epic viaţa lui 
Petru Rareş, e de o monotonie exasperantă şi o afectare stilistică 
insuportabilă. 

Delavrancea şi-a dramatizat fără succes prozele, Irinel (1912) și 
Hagi-Tudose) (1913), şi a lăsat în manuscris drama A doua 
conştiinţă.» 

(AL. Piru — /storia literaturii române 
de la început până uzi, Editura 
Univers, Bucureşti, 1981, pp. 176- 
177) 


«O personificare a poporului este şi Ștefan cel Mare, eroul piesei 
lui Delavrancea din Apus de soare. Deşi prezentat în amurgul 
glorioasei sale domnii, cu trupul măcinat de suferinţă, Ștefan cel Mare 
dobândeşte, prin voinţa lui imensă, prin fermitatea cu care şi-o impune, 
dimensiunea eroului baladesc. După ce-şi domină conflictul interior — 
provocat de limitele condiţiei sale biologice, de boala sa, care-l 
împiedică să mai poată transpune în [apte temerarele sale gânduri — el 
îi înfrânge pe boierii doritori să înlăture autoritatea centralizată, 
înscăunându-l ca domn pe fiul său Bogdan. Mentoriu pentru arta 
dramatică a lui Delavrancea e faptul că latura eroică a lui Ștefan cel 
Mare nu acoperă, ci dezvăluie bogat, nuanţat, latura lui umană, 
conferind personajului o autenticitate incontestabilă.» 

(Constantin Măciucă, în prefața la 
Vlaicu-vodă, antologie de dramaturgie 
istorică, Editura Ion Creangă, col. 


Biblioteca  școlarului, 2 vol., 
București, 1973, p. 16) 

«În Apus de soare Delavrancea îţi fură sufletul, judecata rămâne 
în urmă, căci simţirea este atrasă irezistibil de marea figură a 
personajului său principal şi spectatorul este transformat fără să-și dea 
seama, de pe scena teatrului pe scena nevăzută a sufletului, în care se 
luptă slăbiciunea omenească cu dârza hotărâre de a învinge a eroului, 
trecând peste lutul din care s-a plămădit ființa omenească, lutul în care 
sălășluieşte suferința. Învingând-o el se ridică la sublimul zeilor. 

Aşa cum a fost prezentat de Delavrancea în Apus de soare, Ștefan 
cel Mare nu are pereche între figurile de stăpânitori create de 
imaginaţia scriitorilor lumii. 

Impresionat de legenda domnului moldovean, autorul a făcut în 
piesa sa ceea ce imaginaţia populară a făcut în „calul care mănâncă 
jăratec“. Din elementele reale, însemnate în istoria timpului, 
Delavrancea a creat un Ştefan cel Mare păşind pragul în lumea zeilor 
prin ceea ce autorul operei i-a dăruit din fantezia sa. Un ideal pe care 
oamenii nu-l pot ajunge şi care totuşi trăiește pe scenă, în viaţa căruia 
crezi, în lumea de idilă a căruia ai vrea să trăieşti şi tu, care le zguduie, 
te mişcă şi te înfioară prin omenescul şi dumnezeiescul fiinţei sale.» 

(Emilia Şt. Milicescu — Delavrancea, 
om — literat — patriot — avocat. Editura 


Cugetarea - Georgescu  Delafras, 
Bucureşti, 1940, pp. 225-226) 


«Despre drama Apus de soare, critica din trecut a emis părerile 
cele mai contradictorii. I s-a reproşat neveridicilatea istorică (Ilarie 
Chendi), i s-a contestat acțiunea şi conflictul dramatic (Eugen 
Lovinescu); unii au prețuit poezia (M. Dragomirescu), alţii elementul 
tragic modem (|. Trivale); unii au susținut caracterul epic al dramei (G. 
Bogdan-Duică), alţii valoarea ei de poem liric (C. Moldovanu). În 
genere s-a spus cam tot ce se putea spune despre Apus de soare, și în 
bine şi în rău, dar cu o mare lipsă de proporţii în apreciere, cu 
exagerări, într-o direcţie sau alta [...] 

Poematică şi răsunătoare de la un capăt la altul, drama lui 
Delavrancea pare că n-a fost scrisă, ci mai degrabă rostită şi jucată 
inițial chiar de către autorul ei, care punea aici întreg talentul său de 
orator vulcanic. Tiradele se urmează o vreme liniştit şi senin, ca să 
izbucnească apoi într-un formidabil bubuit de furtună. Cuvintele 
eroului se rostogolesc vijelioase ca apele unei cascade, potopind şi cea 
mai mică împotrivire. În structura şi în sacadarea frazei, în simetriile 
verbale şi în aglomerările de epitete, în preferința pentru fortissimum, 
se recunoaşte perfect autorul. Apus de soare constituie poate cel mai 

însuflețit, cel mai sincer și cel mai de seamă discurs pe care 
Delavrancea l-a hărăzit posterităţii. [...] 

Posteritatea primea din partea scriitorului o presigioasă moștenire 
literară, care avea să deruleze pe mulţi dintre cercetători. Întrebare: 
unde se situează Barbu Delavrancea în istoria literaturii române? — a 
primit în genere un răspuns unilateral, cel mai adesea incert şi ezitant. 
Foarte puţine au fost studiile care să abordeze fenomenul în 
complexitatea lui contradictorie. Dintre ele sunt de amintit cele 
aparținând lui N. Iorga, Ov. Densusianu şi G. Călinescu. 

La prima vedere, Delavrancea ne apare ca un scriitor dificil de 
clasat. Interferenţa de metode şi curente care-l caracterizează, 
oscilaţiile între realism, naturalism şi romantism dau impresia de 
incoerență. E aici un adevăr, care, însă, privit superficial poate să 
inducă în eroare. Pătrunzând bine în universul operei, ne convingem că 
scriitorul ocupă un loc important, după Caragiale şi Slavici, 
integrându-se celei mai bune tradiţii realiste.» 

(AL. Săndulescu - Delavrancea, 


Editura pentru literatură, Bucureşti, 
1964, pp. 216, 218, 237) 


«E suficient să pronunț numele tatălui meu, Barbu Delavrancea, 
ca să-mi năvălească amintirile cu puterea unei Niagare, înghesuin- 
du-se într-un amestec ieşit din succesiunea timpului, acea infimă 
măsurătoare a vieții noastre, în care scapără din când în când lumina 
veșniciei. 

Conturat sufletește ca să exprime în gradul cel mai exact noțiunea 
de armonie desăvârşită, era înalt şi proporţionat, bine legat, cu părul 
creţ vâlvoi în jurul unui oval delicat care contrasta cu fruntea mare, 
putemic bombată, umbrind privirea verde ca fulgerul. Un scriitor 
francez, Robert de Flers, spunea: „Dacă aş vrea să personific un om de 
geniu, l-aş alege pe Delavrancea“. Îşi purta însuşirile multiple cu 
naturaleţe — de aceea n-a fost niciodată îngâmfat, nici dispreţuitor. Dar 
devenea tăios față de sentimentele josnice şi rele care dezonorează pe 
om. A fost un prieten incomparabil, dăruindu-se fără a aştepta să i se 
răspundă în aceeaşi măsură, a apărat pe cei oropsiţi de soartă şi 
nedreptățiți de oameni. În slujba țării a muncit fără răgaz, dominat de 
dragostea pe care o purta țăranilor, cu care sta de vorbă frățeşte când 
avea tin. sa se odihnească la țară, la rude sau prieteni. [...] 

Cea mai însemnată vacanţă a fost lângă laşi, la Goiești, la nepoții 
tatii. Acolo a scris Apus de soare şi Viforul. Sculat cu zorile, se așeza 

la o masă în grădină, sub un imens sofora, o speţă de salcâm din ţările 
calde. Primele raze de soare îi rumeneau obrajii, roua îi ondula părul 
negru presărat cu fire argintii. Când noi eram cu toţii la cafea, pe 
ceardac, sosea şi tata, cu blocul de desen pe care scria. Tachina vesel 
pe toţi nepoţii — semn că era mulțumit de lucru. Când termina un act 
ni-l citea. Noi eram primii ascultători, răscoliți de covârșitoarea 
frumuseţe a ideilor şi a stilului. 

Avea chemarea să scrie trilogia măreață a voievodului. Păşind pe 
pământul moldovenesc, desigur că tresăreau în el străbunicii lui 
vrânceni, răzeşii lui Ştefan cel Mare, care trăiseră liniștiți în munţii lor 
până la începutul secolului al XIX-lea când coborâseră în Câmpiile 
Dunării. 

De piesele lui se ocupa cu meticulozitate-— era şi regizor, şi actor — 
indica inflexiunile glasului, tempoul frazelor, hotăra culoarea, forma 
costumelor. Își impunea voința autoritar. Pentru Apus de soare citise 
tot ce apăruse despre Ştefan cel Mare, în latineşte, în limba polonă, în 
cea italiană [...] 

Esenţa dramaturgiei lui Delavrancea este sentimentul patriotic, 
care se reflectă în toate replicile lui Ștefan cel Mare din Apus de 
soare. Sprijinit de adevărul istoric, Delavrancea susținea puterea 
emoției prin contrastele din scena complotului, luminând apoteoza 
morții voievodului care şopteşte într-un adio: ,...0.. o... o.. 
Moldova...!“ 

În Viforul, acest sentiment de dragoste pentru Moldova este otrăvit 
în Ștefăniță Vodă de o bănuială dusă la paroxism. El doreşte să 
domnească glorios, dar impetuozitatea lui nestăpânită îl duce la propria 
pieire. 

După cele două drame furtunoase, a treia piesă, Luceafărul, apare 
ca un poem admirabil, în care se întrevede viitorul cu întruparea 
tuturor nădejdilor poporului nostru.» 


(Cella Delavrancea -— Scrieri. Ediţie, 
prefață, note, comentarii și bibliografie 
de Valeriu Râpeanu, Editura Emi- 
nescu, Bucureşti, 1982, p. 337 şi 339) 

Al. Davila — Teatrul Naţional — Apus de soare, poemă, în 4 acte de 
d. Barbu Delavrancea, în „Noua revistă română“, 1909, p. 274; 


Cella Delavrancea — Amintiri, în „Tânărul scriitor“, 1956, p.11; 

Zoe Dumitrescu-Buşulenga — Influențe shakespeariene în trilogia 
dramatică a lui Delavrancea, în „Limbă și literatură“, 1962, 

GLOSAR 


A 

alduire — binecuvântare 

a nu face haz — a nu lua în seamă 
apostazie — lepădare în public 


B 

bairactar — demnitar turc care pre- 
zenta noului domnitor, în nume- 
le sultanului, insignele domniei 

banat — ținut cârmuit de un ban 

beilerbei — guvernator turc 

berbântie — crailâc 

buhnă - bufniţă 

buluc — grămadă 

bunt — răscoală 

burghinion -— originar din Bour- 
gogne 


C 

cacom — hermină 

capucin — călugăr 

catastise — catastife, condici 

căftan — manta boierească 

călugăr minorit — călugăr franciscan 
cârpător — fund de lemn 

cirac — slugă de încredere 

conabiu — vioriu 

culă — visterie, turn 


D 

dârzoi — semeț 

dereș — cal cu păr roşu și alb 
destrămat — sărăntoc 

diată — testament 


dines — document 
dosădit — chinuit, amărât, ocărât . 
drege — a turna 


E 
ecrin — casetă cu bijuterii 
epitropie (ipitropie) — tutelă 


F 
fur — hoţ 
furtivăl — pe furiş 


G 

gerg — emblemă, herb 
globi — a amenda 

groşiță — monedă de argint 


H 

hait — puhoi de apă 

halimâ — poveste cu multe întâm- 
plări 

harambașă — căpitan de haiduci 

hânsar, hinsar — unul dintre cei 13 
căpitani ai armatei vechi a 
Moldovei 

hertzeg — duce, prinţ 

hoină — oină, joc cu mingea 

hotnog — căpitan, sutaș 


I 

ipitrop — tutore 

ispisoc — hrisov, act vechi slavon 
ișlic — căciulă mare bărbătească 
izod — exod, expediţie 

Î 


îmblăti — a treiera 


J 
județ — judecată 
jujău — jug mic pentru porci şi câini 


K 
kral — crai, rege 


L 
lentă — fâşie de piele 


M 

maşteră — mamă vitregă 
moroi — strigoi 

moştean — moştenitor 


N 
năstrugit — necioplit 
neostiat — continuu, necontenit 


O 

oghial — plapumă 
ogoi — linişte, tihnă 
ogur — prevestire 
ohavnic — de veci 
olac — căruţă de poștă 


P 

palatin — nobil din suita monarhului 
pardoș — leopard 

pelincă — scutec 

pod — uliţă pardosită cu scânduri 
pogribanie — înmormântare 

potcă — ceartă, sfadă 

prepuelnic — neîncrezător, bănuitor 
pristană — învoire 

pristav — crainic 

proclet — tiran, scelerat 


R 
ramazan — luna a noua a anului 
musulman, în timpul căreia se 


postește 
restignit — istovit 

S 

sculă — bijuterie 

seimen — soldat infanterist mercenar 
de la curtea domnească 

sinet — poliţă 

sireav — aspru 

smerin — supus, smerit 

sorb — vârtej de apă, vâltoare 

spată — sabie 

sperghie — sabie 

subaşă — primar al satului, șef al 
poliţiei 


$ 

şart — rând, ordine 

şip — surgucă — mănunchi de pene de 
struţ prins în turban sau căciulă 


T 

talâm — plecăciune 

teas — talerul balanței, pahar, ceașcă 
de lut 

tindeche — beţişoară cu dinţi care 
ține pânza întinsă în războiul de 
țesut 

topuz — măciucă acoperită cu argint 
bătut cu nestemate 

torsală — model decorativ asemă- 
nător frânghiei 

tuieş — smintit 


U 

undi — a pescui cu undița 
uranisc — baldachin 
urgelnic — crud, nepăstuitor 


v 
vedeț — la vedere, vizibil 
vel-paharnic — mare pahamic 


Z 

zăblău — cergă de cal 
zăcășeală — răzbunare, ură 
zăluit — năucit, înnebunit 

